
PROLOG 


14 iunie 1998-8 noiembrie 1999 


Era atât de întuneric, încât abia putea să vadă ce 
se afla chiar în fața sa. Camionul pentru transportul 
prizonierilor se hurduca așa de tare pe pământul plin 
de gropi, că literele pe care încerca să le scrie erau 
aproape de neînțeles. Dar n-avea ce să facă. Era ultima 
şansă, înainte ca balta de sânge de sub el să devină 
prea mare, să-și pună pe hârtie povestea de dragoste 
care l-a făcut să lase în urmă totul. Avea să arate cum 
fusese împușcat și prins chiar de oamenii săi și cum era 
acum în drum spre o moarte aproape sigură. 

Găsise pixul în tabăra militară israeliană de la punc- 
tul de control Huwwara, aflată în zona necontrolată a 
Cisiordaniei. Hârtiile erau nişte pagini de jurnal goale 
pe care le luase din rucsacul lui Tamir, împreună cu 
plicul folosit pe care îl putea întoarce cu partea dină- 
untru în afară. După ce a terminat de scris, a împăturit 
paginile scrisorii cu mâinile însângerate, le-a pus în 
plic şi l-a închis cât de bine a putut. 

Nu avea timbru sau adresă. Nu avea decât un nume. 
Dar n-a şovăit să împingă scrisoarea prin crăpătura 
mică din camion şi s-o lase să cadă. Dacă vrea Dumnezeu, 

scrisoarea o să ajungă acolo, și-a zis, lăsând oboseala 
să pună stăpânire pe el. 

Plicul nici n-a apucat să atingă pământul, că a fost 
luat de vântul puternic și împins tot mai sus pe cerul 
negru, fără stele, care începea să arate a furtună peste 
munții Nablus Ebal şi Gerizim. Intervalul dintre hu- 
ruitul surd și fulgere s-a redus și în aer plutea ame- 
ninţarea ploii. În câteva secunde, ploaia care stătea 
să se dezlănțuie avea să izbească plicul de pământ şi 
să prefacă țărâna uscată în lut umed. Dar n-a plouat, 
şi plicul pătat de sânge și-a continuat călătoria peste 
munți și peste graniță, în Iordania. 


Saladin Hazaymeh stătea culcat pe saltea și privea 
cerul, pe care lumina zorilor făcea primele încercări 
şovăielnice de a miji. Vântul puternic al furtunii din 
noaptea trecută se potolise, în sfârşit, şi părea că s-ar 
putea să fie o zi frumoasă. 

Părea că soarele a hotărât să limpezească cerul pen- 
tru cea de-a șaptezecea sa zi de naștere. Şi, cu toate 
că ziua de naștere era motivul acestei călătorii de zece 
zile, Saladin Hazaymeh era preocupat de altceva. 

Când observase lucrul acela pe cer, a crezut că e 
un avion aflat la câteva mii de metri deasupra, dar 
apoi şi-a zis că trebuie să fie o pasăre cu o aripă răni- 
tă. Acum nu-şi dădea seama ce anume pluteşte spre 
pământ la vreo cincizeci de metri în faţa lui, licărind 
în lumina soarelui. 

Saladin Hazaymeh s-a ridicat și a observat că-i dis- 
păruse obișnuita durere de spate de dimineaţă. S-a 
grăbit să facă sul salteaua și s-o pună în rucsac. Ceva 
era pe cale să se întâmple. Ceva foarte important, și 
se simțea plin de energie. 

Nu putea fi decât un semn de sus. O viziune de la 
Dumnezeu, în care credea de când se știa el, care-i 
spunea că e pe calea cea bună. De ziua lui urmase 
pașii lui lisus pe tot drumul din Ierusalim până la 
Marea Galileii. 

Cu o zi în urmă vizitase grota sfântă din Anjara și 
nădăjduise să-și petreacă noaptea acolo, întocmai așa 
cum făcuse lisus, împreună cu apostolii și Fecioara 
Maria. Însă l-au descoperit paznicii şi a fost silit să 
doarmă sub cerul liber. Dar totul are un înţeles, și-a zis 
Saladin, grăbindu-se cu pas uşor peste pământul plin 
de hârtoape către măslin, unde semnul de la Dumnezeu 
era agăţat în crengi. 

Când s-a apropiat, a văzut că este un plic. 

Un plic? 

Cum n-a izbutit să-și explice logic de unde a venit, a 
hotărât până la urmă că din cer trebuie să fie răspunsul. 
Şi poate că nu era cu totul greșit, pentru că şi-a auzit 
vocea interioară repetând, ca pe o mantra, cât de im- 
portant era ca el să facă ceea ce gândea. Că exact asta, 
nimic altceva, era adevăratul rost al călătoriei sale. 

După câteva încercări, a reuşit să lovească plicul cu 
o piatră şi l-a prins înainte să atingă pământul. Era 
murdar şi plin de mici rupturi și arăta de parcă supra- 
viețuise sfârşitului lumii, în ciuda tuturor așteptărilor. 
De asemenea, era mai greu decât se așteptase. 

De acum dispăruse orice îndoială. 

Dumnezeu îl alesese pe el. 

Acesta nu era doar un plic vechi. 

S-a uitat pe amândouă părțile, căutând indicii, 
dar n-a găsit decât un nume scris cu litere mici, îm- 
prăștiate. 


Aisha Shahin. 

Saladin Hazaymeh s-a aşezat pe o piatră şi a rostit 
cu greu numele, dar nu i-a spus nimic. După un pic 
de şovăială, și-a scos cuțitul şi a desfăcut cu grijă pli- 
cul. Fără să-și dea seama că își ține respiraţia, a scos 
scrisoarea şi a deschis-o, uitându-se la șirurile lungi 
de cuvinte. 

Era în ebraică, măcar atât își dădea seama. Dar abia 
putea să citească în limba arabă, cum ar fi putut să 
înțeleagă asta? 

Ce încerca Dumnezeu să spună? Îl pedepsea pentru 
că nu învățase niciodată să citească? Sau scrisoarea 
nu îi era destinată lui? Să nu fie decât un mijlocitor 
neînsemnat, al cărui singur rost era să o trimită mai 
departe? A încercat, fără să reuşească, să-și alunge 
dezamăgirea pe când împăturea scrisoarea și o pu- 
nea la loc în plic. Şi-a continuat drumul spre Ajloun, 
unde, călcându-și pe inimă, a pus scrisoarea într-o 
cutie poștală. 


Mulţi ar crede, cu siguranță, că purtarea lui Khaled 
Shawabkeh este ruşinoasă și profund imorală. El, pe de 
altă parte, nu se simţea câtuși de puțin vinovat când a 
luat plicul fără timbru, expeditor sau adresa completă. 
Scrisorile la care expeditorul nu-și îndeplinise îndato- 
ririle deveneau proprietatea sa. Era o practică pe care 
o aplicase fără excepţie în cei patruzeci şi trei de ani 
în care lucrase la sortarea corespondenței. 

Acasă avea multe cutii pline de scrisori rătăcite, câte 
una pentru fiecare an. Nimic nu-i plăcea mai mult 
decât să pescuiască una, la nimereală, și să cercete- 
ze conţinutul care îi era destinat altcuiva. Acest plic 
anume era ceva ieşit din comun. 

După cât de jerpelit era, drumul însuși trebuie să fi 
fost o aventură. În plus, cineva îl desfăcuse deja, dar 
lăsase conținutul înăuntru. 

Anume pentru el. 

Cu exact nouăzeci şi opt de minute mai devreme 
decât de obicei, Khaled Shawabkeh a ajuns acasă și 
a încuiat ușa. Sărise peste ceaiul de după-amiază, cu 
toate că-și luase cu el plăcinte cu harissa!, și a alergat 
pe tot drumul de la autobuz până acasă. Acum îşi pier- 
duse răsuflarea și simţea cum transpiraţia îi îmbibă 
cămaşa de poliester strâmtă. 

Cina putea să mai aștepte. Şi-a turnat un pahar de 
vin din sticla ascunsă în spatele cărților din bibliotecă, 
s-a așezat în fotoliu, a aprins lampadarul vechi, a scos 
plicul şi a dat la iveală cu solemnitate scrisoarea. 

„În sfârşit“, şi-a zis, întinzând mâna după vin, 
într-o binecuvântată necunoaștere a faptului că chea- 
gul de sânge care se forma de ani întregi în piciorul 
lui stâng s-a eliberat şi a urmat curgerea sângelui în 
sus, spre plămâni. 


Cu toate că trecuse mai mult de un an de când 
unchiul Mariei murise de embolie, ea încă nu pu- 
sese piciorul în casa lui. Cei doi frați ai ei au atacat 
testamentul și au făcut tot posibilul ca s-o silească 
să refuze moştenirea. Până şi tatăl ei a încercat s-o 
convingă, spunând că Khaled Shawabkeh își pierduse 
treptat minţile de-a lungul anilor și îşi lăsase casa în 
neorânduială. De asemenea, nu credea că femeile sunt 
în stare să se descurce cu proprietățile. 


1 Pastă din multe feluri de ardei iuți, cu ierburi, condimente 
şi ulei, specifică țărilor arabe din nordul Africii 

Însă Maria s-a ţinut tare şi acum, în sfârşit, a putut 
să bage cheia în broască și să intre. În timpul negocie- 
rilor se înstrăinase de frați și de părinți. Casa avea să 
fie curățată şi vândută, iar cu banii își putea permite 
să-și părăsească slujba de la atelierul de croitorie, să se 
mute la Amman și să-și înceapă munca, la care visa de 
mult, la Comisia Naţională pentru Femei din Iordania. 


N-ar fi trebuit să fie posibil. Nu exista absolut ni- 
mic care să sugereze că scrisoarea ar ajunge vreodată 
la destinatar. Cu toate piedicile, probabilitatea era atât 
de mică, încât nu putea fi calculată. 

Şi totuşi, exact așa s-a întâmplat. 

La un an, patru luni şi șaisprezece zile de când scri- 
soarea fusese împinsă printr-o crăpătură din camionul 
cu prizonieri şi luată pe sus de vânt în noaptea fără 
stele, a ajuns în mâinile Mariei Shawabkeh, şi după 
câteva ore, ea reușise să strângă cea mai mare parte a 
informațiilor care lipseau. 

La trei nopți după ce citise povestea îngrozitoare 
din scrisoare, a făcut câteva căutări pe internet, a pus 
un timbru pe plic, a scris adresa completă și a lăsat-o 
la cel mai apropiat oficiu poştal. Fără să aibă habar 
de consecinţe. 


Aisha Shahin 

Selmedalsvăgen, nr. 40, etajul 6 
129 37 Hägersten 

Suedia 


Partea întâi 
16-19 DECEMBRIE 2009 


Mulţi oameni vor fi îngroziţi de lucrurile pe care 
le-am făcut. Unii le vor privi ca pe o răzbunare 
pentru toate nedreptăţile care au fost săvârşite. Alţii 
ca pe un joc neverosimil pentru a trage pe sfoară 
sistemul şi a arăta cât de departe poate să meargă 
cineva. Dar majoritatea vor crede că sunt faptele 
unei persoane extrem de bolnave. 

Cu toţii se vor înşela... 


l 


CU DOUĂ ZILE ÎN URMĂ 


Sofie Leander stătea în sala de aşteptare a Spitalului 
Söder! din Stockholm, aşteptând o ecografie. Răsfoia 
un exemplar ferfenițit din broşura Noi, părinții, plină 
cu mămici și tătici frumoși și fericiți, și nu-și dorea 
nimic mai mult pe lume decât să se numere printre ei. 
Dar, după atâtea serii de tratament cu Pergotime care 
nu dăduseră rezultat, începuse să se îndoiască de faptul 
că producția sa de ovule avea să se declanșeze vreodată. 

Acum era cu adevărat ultima ei șansă. Dacă proce- 
dura nu dădea rezultat de data asta, nu-i mai rămânea 
decât să se dea bătută. 

Lucru pe care soţul său părea să-l fi făcut deja. Îi 
promisese că o să-i fie alături când o să aibă nevoie 
de el, dar nu venise la programarea din acea zi. Și-a 
deschis mobilul şi a citit din nou mesajul lui. Am un 
impediment din păcate n-ajung. Trata toată treaba ca și 
cum ar fi fost vorba să cumpere lapte în drum spre 
casă de la serviciu. Nici măcar nu scrisese „succes“. 

Sperase ca mutarea în Suedia, cu trei ani înainte, 
să le reînvie relația. Mai ales de vreme ce el își luase 


Spitalul General de Sud 

numele ei de familie. Ei i se păruse o declaraţie de 
dragoste. Dovada că sunt uniţi, indiferent ce s-ar fi 
întâmplat. Acum nu mai era atât de sigură, şi nu se 
putea elibera de sentimentul că alunecă din ce în ce 
mai departe unul de celălalt. Încercase să discute despre 
asta, dar el o încredința mereu că o iubeşte. Şi totuși, 
o vedea în ochii lui. Sau, mai corect, în felul în care 
îi ocolea privirea. 

Acum, bărbatul care îi salvase cândva viața avea 
dintr-odată „impedimente“ și abia își mai întorcea 
privirea spre ea. Voia să-l sune şi să-l înfrunte. Să-l 
întrebe dacă n-o mai iubește. Dacă şi-a găsit pe alt- 
cineva. Dar nu îndrăznea. În plus, era sigură că n-o 
să-i răspundă. N-o făcea aproape niciodată când era 
la lucru, şi cu atât mai puțin acum, când era prins cu 
un proiect nou. Nu, singura ei şansă era un raport 
pozitiv din partea doctorului. Dacă ar putea obține 
asta, cu siguranță totul avea să fie bine din nou. Atunci 
va putea să-i dea, în sfârșit, copilul pe care şi-l dori- 
seră întotdeauna, și el îşi va da seama cât de mult o 
iubeşte, de fapt. 

- Sofie Leander, a auzit că este strigată, a urmat 
moașa de-a lungul coridorului şi a fost poftită într-un 
cabinet mic cu storurile lăsate, cu un aparat care se- 
măna cu un calculator mare și un pat de spital. 

- Puneţi-vă haina în cuier şi întindeți-vă pe pat, 
doctorul vine imediat. 

Sofie a încuviințat din cap şi şi-a scos haina şi ciz- 
mele, în vreme ce moașa ieşea din cabinet. Culcată 
pe pat, şi-a tras în sus bluza, şi-a descheiat pantalonii 
şi s-a hotărât să-şi sune totuși soțul și să-l întrebe ce 
era atât de important încât nu putuse să vină cu ea. 
Dar, pe când întindea mâna după poşetă, s-a deschis 
uşa şi a intrat doctorul. 

- Sunteţi Sofie Leander? 

Sofie a încuviințat. 

- Bun, ia să vedem... Mai întâi așezați-vă pe o parte, 
cu spatele la mine. 

Sofie s-a conformat și l-a auzit pe doctor că deschi- 
de în spatele ei ceva ambalat în plastic. Nu-şi dădea 
seama despre ce era vorba, dar simţea că ceva nu e în 
ordine în întreaga situație. 

- Aşadar, am venit ca să-mi fie examinate ovarele. 

- Sigur. Trebuie doar să ne ocupăm mai întâi de 
asta, a zis doctorul, apăsându-i vertebrele. 

Deodată, a simțit o înțepătură în mijlocul spatelui. 

- Staţi un pic. Ce faceţi? M-aţi înțepat? Sofie s-a 
răsucit şi a văzut că alunecă ceva în buzunarul pan- 
talonilor doctorului. Vreau să ştiu ce... 

- Nu trebuie să vă îngrijorați. E procedura obișnuită. 
Acelea sunt lucrurile dumneavoastră? Doctorul a arătat 
haina și cizmele ei, dar n-a așteptat răspunsul și i le-a 
pus lângă picioare. Nu vrem să uităm nimic. Nu-i așa? 

Nu era prima dată când Sofie făcea ecografia ovare- 
lor, aşa că ştia că nici vorbă să fie procedura obișnuită. 
Habar n-avea ce-i asta. Tot ce știa cu siguranță era că 
nu mai voia să participe. Să se îndepărteze de doctor 
şi de cabinet. De tot spitalul. 

-Cred că trebuie să plec, a zis, încercând să se ridice. 
Vreau să plec, mă auziți? Dar corpul refuza s-o asculte. 
Ce se întâmplă? Ce aţi făcut? 

Doctorul s-a aplecat spre ea, i-a zâmbit și a mân- 
gâiat-o pe obraz. 

-O să înţelegi curând. 

Sofie a încercat să protesteze şi să țipe cât putea 
de tare. Însă masca de oxigen înăbuşea orice sunet și, 
până să-şi dea seama, frânele patului fuseseră eliberate 
şi era împins afară din cabinet şi pe coridor. 

Dacă s-ar putea prinde de ceva, orice, ca să se tragă 
jos din pat ca să facă toată lumea să înțeleagă ce se 
petrece. Dar n-a putut. Nu putea decât să zacă acolo, 
să privească tavanul și să vadă cum se perindă lămpile 
fluorescente şi în fața lor se deschid uși. 

Alte chipuri. Femei gravide și bărbați care aveau să 
fie în curând tătici. Moașe și doctori. Toţi erau atât 
de aproape, și totuși, atât de departe. S-au deschis uși. 
Un lift, şi erau acolo vocile altora. Uşile liftului s-au 
închis în spatele ei. Ori s-au deschis? 

Apoi a fost din nou singură cu doctorul, și el fluiera 
o melodie care stârnea ecoul între zidurile dure. Era 
singurul sunet pe care îl putea auzi, în afară de propria 
respirație, care începea să-i amintească de astmul din 
copilărie. Pe atunci se simţea cu totul neajutorată când 
trebuia să se oprească din joacă pentru a trage aer în 
piept. Acum se simțea şi neajutorată, şi mică, și nu-şi 
dorea decât să se prăbușească și să plângă. Dar nu 
putea să facă nici măcar asta. 

Luminile fluorescente de pe tavanul de ciment în- 
tunecat s-au terminat și a văzut cum mai întâi picioa- 
rele și apoi partea de sus a trupului îi sunt puse pe o 
brancardă. O să înţelegi curând, spusese doctorul. Cum 
putea ea să înțeleagă? Nu se putea gândi decât la ar- 
ticolul pe care îl citise de curând despre un medic din 
Malmö care făcea chirurgie plastică și care le injecta 
ceva pacientelor ca să nu se poată împotrivi când le 
viola. Dar de ce ar vrea cineva s-o violeze pe ea? 

Brancarda a fost împinsă cu spatele într-o ambu- 
lanță, și ea a încercat să se concentreze pe sunete. 
A auzit cum se închide ușa de pe partea șoferului 
şi porneşte motorul. Au demarat și au virat spre 
vest, pe Ringvăgen, apoi au mers mai departe pe 
Hornsgatan spre Hornstull, după care au luat-o spre 


AL NOUĂLEA MORMÂNT | 17 


Liljeholmsbron. Până atunci reuşise cu uşurinţă să se 
orienteze. Lucrurile s-au înrăutățit când s-au învârtit 
de câteva ori printr-un sens giratoriu şi n-a mai ştiut 
pe unde merg. 

După vreo douăzeci de minute s-au oprit, în cele din 
urmă. Nu ştia unde se află, dar a auzit că se deschide 
poarta unui garaj. Ambulanţa a înaintat vreo treizeci 
de metri până să se oprească motorul. 

Uşile ambulanţei s-au deschis şi brancarda a fost 
scoasă şi dusă de acolo. Alte lămpi fluorescente se 
urmăreau una pe alta pe tavan. Ritmul s-a precipitat 
şi pașii doctorului răsunau pe podeaua dură până ce 
s-au oprit brusc. A auzit chei şi un bipăit, apoi a pornit 
un motor electric. 

Brancarda a fost împinsă într-o încăpere întunecată, 
şi părea că s-a închis ceva în urma ei. O lampă puter- 
nică din tavan era aprinsă și lumina cădea pe o masă 
dreptunghiulară. Nu vedea nici o fereastră şi nu-și 
dădea seama cât de mare este încăperea. Nu desluşea 
decât lampa şi masa care avea în jur nişte aparate. 
Brancarda a fost împinsă înainte, și acum vedea că 
masa este acoperită cu o folie de plastic şi are câteva 
curele şi un orificiu larg de vreo zece centimetri puțin 
mai jos de centru. Alături era o masă de metal, mai 
mică, pe care se aflau diferite instrumente chirurgicale 
înşirate pe un prosop alb. 

Abia atunci a înțeles Sofie Leander ce o aşteaptă. 

De îndată ce a văzut foarfeca, cleştii şi scalpelele, 
a înțeles exact. 

De ce a fost luată. 

Ce urma să se întâmple. 


R 


Fabian Risk a citit din nou mesajul de la cap la coadă 
înainte să ridice privirea de pe mobil şi să întâlnească 
privirea uimită a dirigintei. 

- Îmi pare rău, dar, din păcate, se pare că trebuie 
să începem fără ea. 

-Chiar aşa? Bine, a zis diriginta, și a arătat foarte 
limpede ce crede despre asta. 

- Cum, mami nu vine? 

Matilda arăta de parcă mai bine ar fi sărit de pe podul 
Väster decât să treacă printr-o discuție părinți-dirigintă 
fără Sonja. Şi Fabian o înţelegea. Lipsise la ultimele 
şedinţe din diferite motive şi, cu toate că Matilda era 
acum în clasa a treia, nici măcar nu-şi amintea nu- 
mele dirigintei. 

- Matilda, din păcate, mami trebuie să lucreze. Ştii 
cât de ocupată este când se apropie o expoziţie. 

-A zis c-o să fie aici. 

- Ştiu, şi îți jur că e la fel de dezamăgită ca tine. Dar 
sunt sigur că o să fie bine, totuși. 

A mângâiat-o pe cap și a căutat sprijin la dirigintă, 
care i-a răspuns cu un surâs neutru. 

- Termină. 

Matilda i-a împins mâna deoparte și și-a aranjat cla- 
mele roz prinse în părul castaniu, lung până la umăr. 

- Da, în ceea ce priveşte sârguința Matildei la învă- 
țătură şi capacitatea de a urmări lecţiile, toți profesorii 
nu au decât vorbe de laudă. Diriginta a răsfoit hârtiile 
din faţa sa. Și la limba suedeză, și la matematică este 
una dintre cele mai bune din... 

A tăcut şi s-a uitat la mobilul lui Fabian, care în- 
cepuse să vibreze pe masă. 

- Scuze. 

Fabian a răsucit telefonul spre el şi a văzut, cu mare 
surprindere, că este Herman Edelman. El era șeful 
lui Fabian de când se angajase la Biroul Naţional de 
Investigații Criminalistice din Stockholm și, chiar şi 
la șaizeci de ani, era o forță de care trebuia să ţii cont 
şi la fel de dornic de adevăr cum fusese dintotdeauna. 
Fabian putea spune cu mâna pe inimă că n-ar fi fost 
mare lucru de capul său ca investigator fără Edelman. 

Dar Edelman nu mai fusese văzut la birou de la 
prânz şi în momentul cafelei de după-amiază nici 
Fabian, nici vreunul dintre ceilalți din echipă nu avea 
vreo veste de la el şi începeau toți să se întrebe dacă 
nu se întâmplase ceva. 

Dar acum îl suna. Și încă după orele de program, 
ceea ce nu putea să însemne decât un lucru. 

Era clar că se întâmplase ceva. 

Ceva ce nu putea să aștepte. 

Fabian se pregătea să răspundă, când diriginta și-a 
dres glasul. 

- Nu avem toată seara la dispoziţie. Nu sunteți sin- 
gurul părinte cu care trebuie să mă întâlnesc. 

- Scuze, unde rămăsesem? 

Fabian a respins apelul şi a pus telefonul jos. 

- Matilda. Fiica dumneavoastră. Diriginta s-a silit 
să zâmbească. După cum spuneam, toți profesorii au 
doar vorbe de laudă despre Matilda. Dar... L-a privit 
pe Fabian în ochi. Dacă n-aveţi nimic împotrivă, aș 
vrea să vorbim între patru ochi. 

- Da? Bine. Sunt sigur că e în ordine. Nu-i așa, 
Matilda? 

- Despre ce o să vorbiţi? 

- Sunt sigur că sunt lucruri pentru oamenii mari. 
Fabian s-a întors spre dirigintă, care a încuviințat din 
cap, zâmbind. Matilda, vrei, te rog, să aştepţi pe hol, 
vin repede. 

Matilda a oftat şi și-a târșâit demonstrativ picioarele 
spre ieşirea din clasă. Fabian a urmărit-o cu privirea, 
dar nu se putea împiedica să se întrebe ce voia Edelman 
de la el. 

- Deci, iată cum stau lucrurile. Diriginta și-a pus pe 
masă mâinile împreunate. Am auzit de la mai mulți 
oameni că sunt semne serioase că Matilda... 

Din nou a fost întreruptă de vibrația telefonului lui 
Fabian și n-aveai cum să nu-i observi iritarea. 

- Vă rog să mă scuzați, dar nu ştiu ce se întâmplă. 
A luat telefonul și l-a răsucit. De data asta era cole- 
ga sa, Malin Rehnberg, care se afla la un seminar la 
Copenhaga. Edelman probabil că o sunase pe ea după 
ce-l sunase pe el. Regret, dar n-am de ales, trebuie să... 

- Bine. Dar atunci cred că ne oprim aici, a zis diri- 
ginta și a început să-și strângă hârtiile. 

- Dar staţi un pic. N-am putea să... 

- În această școală se interzice folosirea telefoanelor 
mobile în timpul orelor şi nu văd de ce aş face excepţie 
cu adulții. Continua să-și adune hârtiile și să le pună 
în servietă. Dar răspundeţi la apelul dumneavoastră 

important, în felul acesta îi deosebesc pe părinţii cărora 
chiar le pasă de copiii lor. Vă doresc o seară plăcută. 

S-a ridicat în picioare. 

- Aşteptaţi, lucrurile au luat-o razna de tot, a zis 
Fabian, tocmai când telefonul a tăcut. Mesaj. Dă, 
Doamne, să lase un mesaj. Îmi pare rău. Sigur că sunt 
aici pentru Matilda și nimic altceva. 

Femeia, al cărei nume îl uitase, i-a aruncat o privire 
disprețuitoare. 

- Bine. Şi-a deschis servieta şi a scos dosarul Matil- 
dei. Nu e un lucru în care să ne amestecăm de obicei. 
Dar am impresia că e cu adevărat important în cazul 
fiicei dumneavoastră, deoarece suntem îngrijorați că 
s-ar putea să-i fie puse în pericol studiile. 

- Îmi pare rău, dar nu înţeleg. Să facem ce anume? 

Diriginta a pus pe masă un desen. 

- lată una dintre ultimele ei lucrări. Și, mă rog, 
vedeți şi dumneavoastră. 

Fabian s-a recunoscut în desen, cu barbișonul pe 
care şi-l răsese cu câteva săptămâni înainte. Sonja 
stătea alături de el, cu un cuţit de bucătărie în mână. 
Feţele le erau de un roșu aprins și strigau, cu gurile 
larg deschise. Şi-a amintit că o întrebase dacă chiar 
trebuie să lucreze atât de mult serile. Sonja luase foc 
și-i aruncase în față toată munca lui până noaptea 
târziu din ultimii ani, învinuindu-l că nu-l interesează 
decât propriile nevoi. 

Căzuseră de acord să nu se certe niciodată, absolut 
niciodată, în fața copiilor. Dar, în fierbințeala momen- 
tului, el chiar amenințase cu divorțul. 

- Nu știu ce să spun. Asta, asta e... 

- Şi iată încă una, l-a întrerupt diriginta. 

De data aceasta, imaginea înfățișa dormitorul 
Matildei, cu tapetul din dreptul patului şi animalele de 

pluș înşirate peste perne, în partea de jos a desenului, 
aşa cum erau în realitate. O mică parte din Fabian nu 
putea să nu fie impresionată de talentul ei la desen, 
în vreme ce restul se căznea să înțeleagă ce era scris 
în bulele care ilustrau lupta din partea cealaltă a pe- 
retelui. De data asta era vorba de sex și, din câte vedea 
el, unele replici erau dureros de aproape de adevăr. 

Îşi dorea să se scufunde în scaun și să dispară de 
acolo. 

- Desigur, sunt destule fantezii şi exagerări, asta 
înţeleg şi eu. Însă această temă revine în tot ce face 
Matilda acum, şi m-am gândit că ar fi bine s-o ştiţi. 
În orice caz, ca părinte, eu aș fi vrut să ştiu. 

- Desigur, a zis Fabian, încercând să ascundă tele- 
fonul mobil care vibra din nou în mâna sa. 


În timp ce ieșea din Şcoala Bjârngârd, Fabian i-a 
telefonat lui Edelman, dar suna ocupat. 

- Uite, Matilda, acum e şi mai multă zăpadă. S-a 
uitat peste curtea şcolii, acoperită de un strat gros de 
zăpadă proaspăt căzută. E grozav, nu? Mâine o să puteţi 
face cu toții oameni de zăpadă. 

- Până atunci cu siguranță o să fie doar fleşcăială, 
a zis Matilda, pornind în jos pe scări. 

- Matilda, așteaptă! Fabian s-a grăbit să o prindă 
din urmă. Nu ești îngrijorată că eu și mami o să ne 
despărțim, nu-i aşa? 

- Aşadar, despre asta ați vorbit. 

- Ei bine? Eşti? 

Fără să răspundă, Matilda a fugit spre maşină, care 
era parcată pe partea cealaltă a străzii. 

Fabian a ridicat cheile ca să deblocheze portierele, 
aşa încât ea să poată intra. Îşi dorea foarte mult să 
se grăbească să stea cu ea, dar nu era sigur ce ar trebui 

să spună. Ea avea dreptate, la urma urmei. Dacă o ți- 
neau tot aşa, mai devreme sau mai târziu căsătoria lor 
avea să se sfârșească. El, care nu-i jurase doar Sonjei, ci 
mai ales lui însuși că n-o să calce pe urmele părinților 
săi. Orice s-ar întâmpla. Oricât de greu le-ar fi fost. 
Crezuse că nimic nu i-ar putea determina să renunțe 
la căsnicia lor. 

Acum nu mai era aşa de sigur. 

Cu toate că i se dezumflaseră cauciucurile, ca să 
zicem așa, continua să meargă pe jantă de atâta vreme, 
încât era greu de crezut că ar mai putea să fie reparate. 
A oftat şi s-a oprit în mijlocul curţii școlii ca s-o sune 
pe Malin Rehnberg. 

- Fabian, pe unde ai umblat? Singurul lucru care 
te va salva acum este faptul că mă aflu la mai bine de 
şase sute de kilometri de acolo. Cel mai bun lucru pe 
care putea el să-l facă acum era să tacă și să aştepte 
ca ea să continue până ce termina ce avea de spus. Îţi 
dai seama că Herman a fost în cârca mea ca o afurisită 
de lipitoare doar pentru că nu ţi-ai dat osteneala să-i 
răspunzi la telefon? Mă tratează de parcă aş fi secretara 
lui sau așa ceva. Da, ştiu că nu-i pasă nimănui, dar se 
întâmplă să fiu la Copenhaga la un seminar care, de 
fapt, e chiar interesant. 

- Bine, dar ştii ce... 

-Însă paturile de aici sunt ca dracu”, și pe lângă 
asta mă simt ca un porc umflat şi asudat. 

- Înţeleg, dar... 

-Şi nu-mi pasă că mi-au mai rămas două luni, sunt 
pe punctul să fac ceva ilegal dacă plozii ăia nu țâşnesc 
afară curând! Alo? Fabian? Mai eşti acolo? 

- A zis despre ce este vorba? 

- Nu, și nu ştiu. Evident, e ceva extrem de impor- 
tant. Dar cred că am o idee. 

- Bine. 

- Încearcă să răspunzi când te mai sună. 

A auzit un „clic“ şi a rămas acolo, dând din cap. De 
asemenea, spera că sarcina ei o să se termine repede. 
După cincisprezece secunde, Malin i-a trimis un mesaj 
în care se scuza pentru tonul aspru şi promitea că o 
să fie din nou ea însăși de cum se termină „sarcina 
de coşmar“. 

Fabian s-a așezat la volan și s-a uitat la Matilda, 
care stătea pe bancheta din spate. 

- Ce-ai zice să ne oprim la Ciao Ciao și să luăm 
pizza? 

Matilda a ridicat din umeri, dar a văzut-o că se 
luminează un pic la față, chiar dacă se străduia din 
răsputeri s-o ascundă. A pornit mașina şi a cotit pe 
Maria Prästgårdsgatan, în vreme ce încerca din nou 
să dea de Edelman. 

- Bună, Herman, am văzut că m-ai sunat. 

- Presupun că trebuie să-i mulțumesc lui Malin. 

-Eram într-o şedinţă părinți-dirigintă şi abia acum... 

- Da, da, bine. Motivul pentru care am sunat este 
că am fost convocat la SePo la ora opt în seara asta şi 
vreau să vii cu mine. 

- În seara asta? Îmi pare rău, dar sunt singur cu 
copiii. De ce e așa de important ca eu... 

- Cine e la conducere aici, tu sau eu? 

- Nu asta am... 

- Ascultă la mine. Persson şi Päivinen tocmai au 
găsit un nou indiciu în cazul Adam Fischer, iar Markus 
şi Inger sunt prinşi până peste cap cu identificarea 
rețelei lui Diego Arcas. Singurii care n-au nimic pe 
birou în acest moment sunteţi tu şi Malin. Și, din câte 
ştiu eu, Malin e la Copenhaga. 

- Bine, dar poți să-mi spui ce s-a întâmplat? 

- Presupun că asta urmează să ni se spună. Ne ve- 
dem în față la SePo la fără cinci. Salut. 

Fabian și-a scos căştile şi a cotit pe Nytorgsgatan. 
Nu era deloc prima oară când drumul lui se intersec- 
ta cu cei de la serviciile secrete suedeze. Dar nu mai 
fusese niciodată invitat la o întâlnire în afara orelor 
de program, probabil din cauză că se afla prea jos pe 
scara ierarhică. Pe de altă parte, Herman Edelman era 
tot timpul pe acolo şi nu pierdea nici o ocazie să sub- 
linieze că e vital să stai cu spatele lipit de perete dacă 
vrei să scapi cu viață dintr-o întâlnire cu ei. 

lar acum voia ca Fabian să meargă cu el. 


- Nu, e imposibil, Fabian. Îmi pare rău. Trebuie să 
te descurci altfel. 

- Ce vrei să zici cu trebuie să te descurci altfel? 
a zis Fabian, privind crestele acoperişurilor încărcate 
de zăpadă, în veme ce o auzea pe Sonja trăgând încă 
un fum dătător de cancer și apoi oftatul, când scotea 
fumul pe nări. 

Era semn că e într-o dispoziție cu adevărat proastă. 

- Nu ştiu. Va trebui să găsești ceva. N-am timp 
acum să vorbesc. 

-Stai un pic, a zis Fabian și a văzut în geam imagi- 
nea Matildei, care stătea în bucătărie și asculta. 

A luat telecomanda, a deschis televizorul și a dat 
sonorul tare. 

La opt zile după ce playboy-ul Adam Fischer a dispărut 
fără urmă, poliția a anunţat că tratează cazul ca pe o 
răpire... 

- Sonja, nu e hotărârea mea. N-am de ales. 

- Şi crezi că eu am? 

Îl avem cu noi în studio pe profesorul Gerhard Ringe... 

- Trebuie să las din mână pensulele și să-i spun lui 
Ewa, sorry, n-o să fie nici o expoziţie? 

- Nu. Dar... 

- Atunci, bine. 

-Te rog, liniştește-te. 

Ce a făcut poliţia să dea această informaţie? Și de ce 
n-am auzit nimic despre vreo răscumpărare? 

- Sunt liniștită, a zis Sonja, fără să se străduiască 
deloc să ascundă faptul că a mai tras un fum. Doar 
că nu înţeleg de ce trebuie să fie așa o mare problemă 
faptul că, de data asta, eu sunt cea care are de lucru. 

- Bine, o să încerc să aranjez ceva. Ai idee când 
ajungi acasă? 

- Da. Când termin. Și, fă bine, nu mă întreba la ce 
oră, pentru că habar n-am. Nu ştiu decât că urăsc din 
ce în ce mai tare aceste tablouri, cu fiecare secundă 
care trece. Un nou pufăit şi un nou oftat. Îmi pare 
rău... Doar că sunt tare scârbită și obosită de toate 
astea şi nu-mi doresc nimic mai mult decât să vomit 
peste ele. 

- lubito, o să fie bine. Te simți așa înainte de fieca- 
re expoziție, apoi ai brusc o epifanie și totul se așază 
cum trebuie. 

- Mai vedem noi. 

- O să găsesc eu ceva. Nu te mai gândi la asta. 

- Bine. 

- Te iubesc. 

- Pe curând. 

Fabian s-a așezat alături de Matilda în bucătărie și 
a scos din cutie pizza lui. 

- Cum a fost pizza cu banane? 

- Bună. Dar auzi? 

- Da? 

- Mami a zis şi ea că te iubeşte? 

Fabian i-a întâlnit privirea și s-a întrebat cum să 
răspundă. 

- Nu, de fapt, n-a zis. 

- Poate e din cauză că e așa de stresată. 

Fabian a încuviințat și a mușcat o bucată mare din 
pizza care se răcise de mult. 


5 


Nu era prima oară când Fabian mergea la SePo. 
Dar nu mai trecuse niciodată prin atâtea puncte de 
control și nu mai ajunsese atât de adânc în clădire. 
Îşi pierduse cu totul simțul orientării. De-abia după 
multe lifturi și coridoare fără ferestre, el și Herman 
Edelman au fost conduși într-o cameră mare luminată 
slab. Din câte își amintea Fabian, era prima oară când 
Edelman n-avea nimic de zis. 

Chiar înainte să plece, Theodor se întorsese de la 
floorball’ şi, după o negociere rapidă, fusese de acord 
să aibă grijă de Matilda. Cu toate că era o seară de 
miercuri obișnuită, Fabian a fost de acord ca ei să 
mănânce chipsuri, să bea sifon și să se uite la video 
în camerele lor. Nu le ceruse în schimb decât să nu-i 
spună Sonjei, iar Matilda să nu deseneze asta la școală. 

-Trebuie să fiți Edelman și Fabian Risk. O femeie a 
ieșit din întuneric și a dat mâna cu ei. Bine ați venit. 
Anders Furhage și ceilalți aşteaptă deja. 

Femeia i-a condus mai departe pe coridor. După ce 
ochii lui Fabian s-au adaptat la lumina slabă, a obser- 
vat câteva cuburi întunecate care păreau că plutesc cam 


' Echivalentul hocheiului, dar se joacă în sală, nu pe gheață 

la un metru deasupra podelei. Auzise despre camerele 
în care se putea vorbi fără să poată auzi cineva din 
afară și care, după cum se zvonea, împovăraseră buge- 
tul SePo cu zeci de milioane, dar era prima oară când 
le vedea cu ochii lui. Totuși, Edelman nici n-a clipit. 
Doar şi-a șters cu o batistă ochelarii mici și rotunzi 
şi a mers mai departe. Fabian nu-l mai văzuse atât de 
serios şi mohorât de când îi murise soția de cancer, 
cu zece ani în urmă. 

-Vă rog să-mi dați telefoanele, a spus femeia și s-a 
oprit lângă o scară ce ducea la unul dintre cuburile 
ca niște colibe în care era deschisă o ușă groasă; după 
ce intrau, cubul avea să fie izolat deplin. 

I-au înmânat telefoanele, au urcat treptele și au 
intrat în cub, care era vopsit în cafeniu și avea mochetă 
de un roșu-închis dintr-un capăt în celălalt. În jurul 
unei mese ovale din lemn de nuc pe care erau câteva 
pahare și sticle cu apă minerală stăteau trei bărbați 
în costum, fiecare cu cravată de altă culoare. Fabian 
l-a recunoscut imediat pe directorul general, Anders 
Furhage, care s-a ridicat să-i întâmpine în vreme ce 
ușa se închidea în urma lor. 

-Vă mulțumesc că aţi venit, deși v-am anunțat atât 
de târziu. Sunt sigur că înțelegeţi că tot ce se va spune 
la această şedinţă este complet confidenţial. 

Fabian și Edelman au dat din cap şi s-au așezat. 

-Bun, hai să trecem la treabă, a zis Furhage, pri- 
vindu-i în ochi pe amândoi. A apărut ceva, hai să-i 
zicem o situație, și s-ar putea dovedi că este, de fapt, 
o nonsituație. Un flecușteţ. 

Fabian i-a aruncat o privire lui Edelman, care părea 
la fel de nedumerit ca el. 

- Melvin Stenberg este responsabil cu securitatea 
personală și ne poate spune mai multe, a continuat 
Furhage, după care a făcut semn cu capul spre bărbatul 
cu cravată albastră. 

- Astăzi, la 15.24, cam la o oră după ce s-a încheiat 
audierea din parlament, Carl-Eric Grimăs a ieşit pe ușa 
din vest a clădirii parlamentului, unde îl aștepta o 
mașină. După spusele şoferului nostru, Grimăs nu a 
apărut și n-a mai fost văzut de atunci. 

-Stai aşa, vrei să spui că a dispărut ministrul jus- 
tiției? a zis Edelman. 

Stenberg şi-a potrivit cravata şi a dat scurt din cap. 

- Am căutat prin zonele din jurul clădirilor guver- 
namentale şi Rosenbad! și am luat legătura cu familia 
şi şefa de cabinet de la Ministerul Justiţiei, a spus băr- 
batul cu cravată albastră. Dar în acest moment toată 
lumea e la fel de nedumerită. 

Peste încăpere s-a lăsat tăcerea, în vreme ce toți - 
chiar şi cei trei cu cravată - se pătrundeau de ideea că 
unul dintre miniștrii cei mai importanți ai țării, care 
era și cel care răspundea la nivelul suprem de acţiunile 
lor, dispăruse fără să lase vreo urmă. 

-Şi numiţi asta „flecușteț“? 

Edelman a clătinat din cap. 

- Herman, nu-i deloc ceea ce am spus eu. Furhage 
i-a zâmbit lui Edelman. Hai să nu căutăm nod în pa- 
pură, dar, după cum vă dați foarte bine seama, în acest 
moment nu știm dacă... 

-A dispărut, fir'ar să fie! Cât de mulţi politicieni 
trebuie să-şi sacrifice viaţa în țara asta până să ne 
trezim? Vreau să zic, nu are Grimâăs pază personală 
douăzeci şi patru de ore din douăzeci și patru? 


1 Clădire din centrul orașului, sediul guvemului 

Furhage s-a răsucit spre bărbatul cu cravată verde, 
care şi-a dres glasul. 

- Păi, totul ţine de resurse și priorități. Am făcut 
o evaluare a riscului, care a arătat că nu exista nici 
un tipar de amenințare iminentă câtă vreme se afla 
într-una dintre clădirile parlamentului. 

„Păi, bine că măcar avem un cub în care putem să 
stăm și să vorbim fără să ne audă nimeni din afară“, 
și-a zis Fabian, în vreme ce Furhage i-a făcut lui „cra- 
vată verde“ semn că poate să apese pe butonul de pe 
panoul de control încastrat în masă. 

Un ecran a coborât pe un perete. 

- Această secvenţă a fost filmată de camerele care 
supraveghează ușa despre care vorbeam, a spus el, por- 
nind proiectorul. 

Clipul, care nu dura mai mult de un minut, îl ară- 
ta pe Carl-Eric Grimăs mergând spre ușile duble din 
sticlă, cu o servietă în mâna stângă. După ce a ajuns, 
a trecut cardul de acces prin cititor, a deschis o ușă, 
apoi pe cealaltă, după care a dispărut în viscol. 

Fabian i-a recunoscut hainele din imaginile din ziar: 
paltonul cu guler mare de blană și o pălărie imposibil 
de confundat deveniseră semnul distinctiv al ministru- 
lui. Ora marcată în colțul din stânga sus arăta 15.24. 

Proiectorul s-a oprit şi ecranul s-a strecurat fără 
zgomot înapoi în tavan. 

- Şi una dintre mașinile voastre era afară, așteptând 
să-l ia, a zis Fabian, căruia i se părea de neînțeles. 

„Cravată verde“ a încuviințat. 

-O să adaug că ningea de rupea pământul și şoferul 
nu vedea bine toată ușa. 

- Când a ajuns acolo? 

- Dacă te referi la Grimăs, la 11.43, pe uşa princi- 
pală din vestul clădirii parlamentului, a zis „cravată 


32 | STEFAN AHNHEM 


verde“, părând mulțumit că a reușit să ofere un răs- 
puns rapid şi exact. 

-La 11.38 a plecat din Rosenbad şi a mers cu pas 
vioi pe Strâmgatan, dar, în loc să o ia pe podul Riks, 
a făcut un ocol pe podul Vasa spre Kanslikajen!. Cu 
paza personală, a zis „cravată albastră“. 

-Şi când a început audierea? La douăsprezece? 

- Nu, nu înainte de douăsprezece şi jumătate, dar 
Grimăs nu întârzie niciodată. 

- Şi maşina care aştepta. La ce oră trebuia să fie 
acolo? 

-La ora 15.00, a zis „cravată albastră“ și a luat o 
înghițitură de apă. 

- Așadar, cu toate că se știe că nu întârzie niciodată, 
n-a plecat de la parlament decât la 15.24. 

Bărbaţii cu cravată s-au uitat unul la altul, iar 
Furhage și-a dres glasul. 

- Daţi-mi voie să lămuresc ceva. Nu sunteţi aici ca 
să preluaţi investigația. Dimpotrivă. Sunteţi aici doar 
ca să fiți informați. Cu alte cuvinte, câtă vreme nu 
suntem siguri că s-a comis vreun delict, noi suntem 
cei care controlează investigația. 

- Şi ce s-ar fi putut întâmpla, dacă nu un delict? a 
zis Edelman, trăgându-se de barbă. 

- Chestia e că, atâta vreme cât nu există, de fapt, 
nimic care să arate că s-a întâmplat ceva rău, și așa 
cum... Scuză-mă, care e numele tău? s-a întors Furhage 
spre Fabian. 

- Fabian Risk. 

- Aha. Aşa cum sugerează Risk, există câteva în- 
trebări fără răspuns. Întrebări la care ne străduim 
din răsputeri chiar acum să aflăm răspunsul. După 


1 Cheiul Cancelariei 

părerea mea, n-are rost să ne repezim la o mulțime 
de concluzii. Dar, desigur, o să vă dăm informații de 
îndată ce le avem. 

- Nu, zău? Ştiaţi de asta de la ora trei și jumătate şi 
ne informaţi abia acum. Asta numiţi voi „informaţii 
de îndată ce le avem“? 

- Hai să-i zicem aşa: pe moment nu avem nici vre- 
un cadavru, nici vreo amenințare explicită. Nu există 
nimic care să sugereze că ar putea fi un act terorist 
sau ceva de soiul acesta. Pe de altă parte, există destui 
oameni care spun că de curând el părea stresat și cu 
gândurile în altă parte, lucru care sugerează că a dis- 
părut de bunăvoie şi vrea, pur și simplu, să fie lăsat 
în pace. 

Edelman a fornăit. 

- Ţi-a trecut prin cap că s-ar putea ca aşa-zisa ta 
„analiză a amenințării“ să nu fie bună de nimic şi 
poate că tot ce încerci să faci acum nu-i decât să câștigi 
timp ca echipa să şteargă toate urmele eșecului vostru? 

- Herman, permite-mi să sugerez să rămânem în 
limitele decenței, a zis Furhage, evident netulburat 
de atacul lui Edelman. Nimeni de aici nu încearcă să 
şteargă nimic. N-am fi aici dacă așa ar sta lucrurile. 
Nu-i așa? Vrem exact același lucru ca și tine. Să aflăm 
ce s-a întâmplat. Și, sigur, e foarte posibil să fi făcut 
o eroare în analiza amenințării. Dar asta nu schimbă 
faptul că investigația rămâne la noi până ce vom putea 
să confirmăm că s-a comis cu adevărat un delict. Și 
vreau să subliniez că nu e vorba să vă țin pe dinafară, 
doar de beneficiul de a putea să lucrăm rapid. Și tu, 
și eu cunoaștem avantajele acestui lucru, Herman. 
În clipa în care îţi pui în mişcare mașinăria, asta va fi 
pe prima pagină a tuturor ziarelor de scandal, şi n-o 

să putem face altceva decât să ținem conferinţe de 
presă zile în șir. 

- Şi dacă nu sunt de acord cu asta? 

- O să fii. Şi, ca să te scutesc de dureri de cap inutile, 
am deja aprobarea lui Crimson. 

Fabian s-a uitat la Edelman, care şedea tăcut, fără să 
facă nici cea mai mică mișcare. Preșul tocmai îi fusese 
tras de sub picioare și o știa. Fără ştirea lui, Furhage 
luase legătura cu comisarul poliției şi primise permi- 
siunea să țină Biroul Naţional departe de investigație. 
Foarte probabil, la ordinele lui Crimson erau informați 
acum. Fuseseră lucraţi pe la spate. 

Însă şeful lui stătea acolo şi lăsa secundele să se 
scurgă fără să dezvăluie ce gândea. Și-a luat cu o mână, 
calm, cutia cu țigări rulate în foaie de tutun, în vreme 
ce scotea cu cealaltă din buzunar vechea lui brichetă 
Ronson și, înainte să poată spune cineva vreun cuvânt, 
ţigara avea vârful de un roșu furios. Nici Furhage, nici 
celelalte „cravate“ n-au zis nimic și de-abia după două 
fumuri lungi, Edelman a stins-o într-unul dintre pahare. 

- Bine. Am terminat aici. Abia aştept să primesc 
informaţiile despre mersul anchetei. 

- Desigur. Furhage i-a întins mâna. Eşti primul pe 
lista mea. Ştii asta. 

Edelman n-a băgat în seamă mâna întinsă și şi-a 
întors privirea spre Fabian, care s-a ridicat şi a părăsit 
cubul, reamintindu-și să nu spună niciodată, cât o trăi 
el, „da“ dacă i s-ar propunere o funcţie de conducere. 


Cât au mers spre ieșire prin labirintul de coridoare, 
Edelman a fost la fel de tăcut pe cât fusese la venire. 
N-aveai cum să știi dacă era din cauză că își făcea griji 
că l-ar auzi cineva sau era, pur și simplu, prea furios ca 

să vorbească, iar Fabian a tăcut și el, cu toate că între- 
bările i se buluceau în minte. 

De-abia când au ajuns afară, în viscolul de pe 
Polhemsgatan, Edelman a propus să urce în mașina 
lui Fabian, cu toate că un taxi îl aștepta deja. Au tra- 
versat, şi Fabian a descuiat mașina, a intrat și a pornit 
motorul ca să se încălzească. Edelman şedea pe locul 
pasagerului cu ochii ațintiți în față, la parbrizul aco- 
perit de zăpadă. 

- Nu ştiu dacă ești la curent, dar Grimăs este... 
Edelman a tras aer în piept. Un vechi prieten la care 
încă țin mult. 

Fabian a încuviințat din cap. Cu mult înainte ca 
Fabian să ajungă la Biroul Naţional de Investigaţii 
Criminalistice, Grimaăs fusese șeful lui Edelman, îna- 
inte să plece din poliție şi să se dedice politicii. Toţi 
din sediu au observat colaborarea fructuoasă dintre cei 
doi, iar Edelman nu scăpa nici o ocazie să vorbească 
despre ce făcuseră pe vremuri el și Grimâăs. Dar faptul 
că încă țineau legătura l-a surprins. 

- Ai vreo idee ce s-a putut întâmpla? a întrebat 
Fabian. 

Edelman și-a scuturat capul. 

- Dar bănuiesc ce-i mai rău... Așadar, e extrem de 
important să aflăm cât mai multe posibil înainte ca 
patrulele de curățare ale SePo să ajungă prea departe. 

-Crezi că e ceea ce ei... 

- Nu cred nimic. Dar ultima persoană în care să 
am încredere e Furhage. 

-Aşa că ar trebui să începem o investigaţie, cu toate 
că Bertil Crimson... 

-Nu noi. Tu, l-a întrerupt Edelman, răsucindu-se 
spre Fabian. Ca să fie cu totul limpede. Nu există 

nimeni în sediu care să aibă nici pe departe ceea ce 
trebuie. Știm asta şi tu, şi eu. 

- Dar cum aș putea să pornesc o investigaţie se- 
parată când Bertil Crimson a spus în mod explicit... 

- Hai să nu-i zicem investigaţie. Ce vreau să spun e 
că... Dacă noi nu aflăm adevărul, cine o va face? SePo? 

Fabian nu putea decât să încuviinţeze. Edelman 
avea dreptate, fără îndoială. 

-Ai grijă să fii cât mai discret şi, până ce aflăm 
mai multe, nu raportezi nimănui altcuiva decât mie. 

Edelman a ieșit din mașină şi a trântit portiera atât 
de tare, încât cea mai mare parte a zăpezii a căzut de 
pe geamuri. Fabian a dat drumul ştergătoarelor de 
parbriz, care au înlăturat ce mai rămăsese, și a pornit 
pe stradă. 

A încercat să se concentreze asupra traficului, dar 
gândurile își aveau viaţa lor. Era atât de preocupat 
încercând să înțeleagă ce se întâmplase, de fapt, încât 
a trebuit în cele din urmă să tragă într-o parcare de 
pe Norr Mälarstrand, să coboare geamul și să respire 
adânc aerul rece al nopţii. 

Nu numai că ministrul justiţiei a dispărut în împre- 
jurări misterioase, dar Edelman l-a ales să desfășoare 
o investigaţie secretă. Şi cu cât se gândea mai bine, cu 
atât îi era mai clar. 

De unde ar trebui să înceapă. 

Cu cine ar trebui să ia legătura. 


4 


Malin Rahnberg nu-și dorea nimic mai mult pe 
lume decât o sticlă de Zinfandel roşu tare, care părea 
perechea ideală a cotletului de pe farfuria sa. Acasă, la 
Stockholm, n-avusese nici o problemă să se abțină de 
la alcool din momentul în care rămăsese însărcinată. 
Pofta dispăruse de la sine. Dar era cu totul altă poveste 
aici, în capitala daneză, unde a revenit în forță. Sau 
poate că asta era din cauză că Dunja Hougaard - noua 
sa legătură de la Brigada Omucideri din Copenhaga - 
nu părea să aibă nici o problemă dacă dădea pe gât o 
sticlă de una singură. 

S-au găsit una pe alta la doar câteva ore de la în- 
ceperea conferinţei, la care se adunaseră investigatori 
din toată Europa pentru două zile de lucru intens la o 
rețea internațională. Au hotărât pe loc ca fiecare să fie 
contactul celeilalte. A fost atât de plăcut, încât Malin 
a propus să meargă împreună la masă. 

Şi acum erau la restaurantul Barock din Nyhavn, şi 
Malin începea să priceapă de ce copiii danezi erau ul- 
timii din lume care învățau să vorbească. După numai 
un pahar de vin, Dunja Hougaard părăsise adăpostul 
limbii engleze și trecuse la daneză, care era din ce în 
ce mai greu de înțeles, pe măsură ce dădea pe gât mai 

mult vin. La început, Malin o înterupea și-i cerea să 
explice când era ceva ce nu înțelegea, dar curând s-a 
mulțumit să dea din cap și să zâmbească, străduindu-se 
în principal să priceapă contextul. 

În acest moment, nu mai reușea să facă nici măcar 
asta. Era ca și cum cuvintele Dunjei s-ar fi înghesuit 
toate într-o mocirlă lungă, de neînțeles, şi nu o dată 
s-a surprins pe sine însăși gândindu-se la cu totul 
altceva. Cum ar fi cât de invidioasă e pe daneza care 
nu-i gravidă şi poate să bea cât vin poftește. Sau ce 
invidioasă e pe blugii de un roșu aprins și pe trupul ei, 
unde totul stătea neclintit exact în locul care trebuie. 

Malin nu putea suferi să se uite la ea însăși. Trebuia 
să poarte haine de gravidă urâte și şi-ar fi schimbat 
cât ai clipi din ochi corpul cu al oricui altcuiva. Pusese 
pe ea aproape douăzeci și opt de kile şi mai avea încă 
două luni. 

Două afurisite de luni de rahat în iad. 

Cu toate că a încercat, nu se putea gândi la vreun 
loc de pe corpul său care să nu fie umflat, dureros sau, 
în general, inflamat și asudat. Se simţea ca un mare 
câmp de mine lipicios plin de crampe și junghiuri care 
riscau să devină ceva cu adevărat dureros. Să luăm, de 
exemplu, burta. Şi-o ungea în fiecare dimineaţă și seară 
cu o cremă atât de scumpă, încât îl mințise pe Anders 
cât a costat-o, dar, oriunde își cobora ochii, pântecul 
îi era aşa de plin de vergeturi, că arăta de parcă ar fi 
trecut cineva cu mașina peste ea. 

- Eşti sigură că nu vrei un pic de vin?! 

Malin a tresărit. 

- Pardon? N-am înţeles. 


1 În afară de câteva replici într-o suedeză stâlcită, Dunja 
vorbeşte cu interlocutorii suedezi în limba daneză. 

- Un piche vin, a zis Dunja Hougaard, încercând să 
vorbească în suedeză, în vreme ce ridica sticla. 

- Mulţumesc, e în ordine. Mi-am jurat să nu pun 
pe limbă strop de alcool cât sunt însărcinată. 

- Bine. Dar de ce? 

Dunja părea sincer nedumerită, şi Malin s-a în- 
trebat dacă nu cumva a nimerit pe altă planetă, și nu 
doar într-o țară vecină. 

- Nu-i bine pentru făt. Alcoolul pătrunde în pla- 
centă și... 

- Asta aşa tipic la suedez. 

- Poftim? 

- Aveţi multe reguli și interdicții și sunteți temători. 
Sincer. Ce rău poate să facă păhăruţ de vin? 

Malin a respirat adânc, ca să-şi înfrâneze iritarea. 

- Poate că asta n-a ajuns încă în Danemarca, dar 
chiar există multe studii care arată că, atunci când 
mama consumă alcool, fătul nu se dezvoltă prea bine 
şi crește riscul de ADHD. Şi apoi... 

- Nu, nu-i deloc adevărat. Dunja a luat o înghi- 
țitură de vin și a întâlnit privirea lui Malin. Aici, la 
Danemarca, tocmai s-a încheiat un studiu pe mii copii 
de cinci ani, și doctorii n-au găsit vreo dovadă că există 
deosebiri între copiii a căror mamă a băut două pahare 
pe zi când era însărcinată și copiii a căror mamă n-a 
pus gura pe alcool. 

- Da, sună ciudat. Pe de altă parte, se poate dovedi 
aproape orice prin acele studii. Ideea este că... 

-Ştii ce cred eu? Ha? a ridicat Dunja arătătorul. 
Cred că singurul risc dacă bei un păhăruț de vin pe zi 
este ca pruncii tăi să aibă o mamă fericită. 

- Cum adică, fericită? Sunt fericită, nu? 

Malin simţea cum iritarea câștigă bătălia şi acum 
năvăleşte asupra ei. 

- Bine, Malin. Trebuie să mă ierţi, pentru că sunt 
un pic beată. Dar zău că trebuie să-ți spun. 

- Zi. Te ascult, a zis Malin, dându-și seama că, din- 
tr-odată, pricepe fiecare cuvinţel. 

Dunja s-a uitat drept în ochii lui Malin. 

- Din păcate, nu arăţi prea fericită. 

Malin n-a știut ce să spună sau cum să reacționeze. 
Ar fi trebuit să se înfurie și să plece, să-i spună nou-gă- 
sitei prietene daneze că se poate duce la dracu' cu 
rahatul ei care ridică în slăvi alcoolul şi să-și găsească 
alt contact la Stockholm. Dacă ar fi simţit până și în 
răsuflarea lui Anders ceva care să semene a critică, ar 
fi luat foarfeca de grădinărit și i-ar fi tăiat nasul fără 
o secundă de șovăială. 

Dar, din cine ştie ce motiv nedeslușit, nu se simțea 
nici un pic supărată. Ba dimpotrivă. 

- Bine... Şi-a golit paharul cu apă minerală. Pune-mi 
atunci un pic de vin, la naiba. 

A întins paharul gol și Dunja i l-a umplut, râzând, 
în vreme ce-i făcea semn chelnerului să mai aducă 
o sticlă. 

Au ridicat paharele și le-au ciocnit. Malin a savurat 
gustul vinului și a simțit cum i se răspândește prin 
trup un val de plăcere. 

- Of, Dumnezeule, că bun mai e! A mai băut un pic. 
Dar e ceva cu totul pe dos aici. Da, nu doar la tine, 
ci la toți danezii. Suedia nu are mai multe interdicții 
decât Danemarca. Lucrurile stau taman invers. A mai 
luat o înghițitură. Uite, de exemplu, nu puteţi locui 
în casele de vară cât de mult aţi vrea. Kan Jang, un 
supliment alimentar banal, e interzis, și firmele nu pot 
fi deschise duminica. Asta da, ţară care te dădăceşte. 

- Bine, bine. Pricep ce vrei să zici. Dar... 

-Şi cea mai tare dintre toate. Ştiai că, prin lege, con- 
structorii danezi sunt obligați să se dea cu balsam de 
buze și loțiune de plajă de câte ori lucrează în exterior? 

-Asta-i o glumă. 

- Nu! E adevărat! 

Au izbucnit în râs, şi Malin a ridicat din nou paharul. 

- Noroc! 

- Ştii ceva? Sunt foarte misundelig pe sarcina ta. 

- Misundlig? Dacă asta înseamnă „invidioasă“, 
atunci sunt mai mult decât fericită să fac schimb 
cu tine. 

- De ce? Nu-i absolut formidabil? 

- Ce-o fi aşa de formidabil să umbli ca o rață îndo- 
pată şi să te doară peste tot? Să nu mă înţelegi greșit. 
N-am nimic împotriva copiilor. Zău că nu. Și gemenii 
mi se par mai degrabă un mare cadou. E mai bine să 
reduci cât mai mult posibil anii petrecuți cu copii mici. 
Dar sarcina... Dacă e să fiu cu totul sinceră, o urăsc 
din ce în ce mai mult, pe zi ce trece. 

- Nu, doar nu crezi cu adevărat asta? 

-Ai spus-o chiar tu. Nu arăt prea fericită, şi care 
crezi că e cauza, dacă nu asta? Malin şi-a arătat cu 
o mână burta și cu cealaltă a luat paharul cu vin. În 
primele săptămâni am glumit cu bărbatu' meu, Anders, 
că are de ales între graviditate, naştere sau îngrijire. 
Acum nu mai e o glumă. Dacă nu preia controlul 
curând, n-o să mai fie nici un copil de crescut. Aşa 
că ascultă-mi sfatul și nu-ţi supune niciodată corpul 
superb, dacă-mi îngădui să spun asta, la graviditate. 

- Nu, probabil nu foarte curând. 

- Ce vrei să zici, ești singură? 

- Nu, dar eu şi iubitul meu knalder tare puţin. 

- Knalder? 

Malin a ilustrat mișcând un deget în spaţiul dintre 
degetul mare și arătător. 

Dunja a încuviințat din cap. 

- Am încercat să vorbim despre asta, chiar am plă- 
nuit s-o facem cel puțin o dată pe săptămână, dar n-a 
folosit la nimic. 

- Îl iubeşti? 

- Pe Carsten? Sigur că da. Ne căsătorim în vara asta 
şi avem de gând să ne mutăm în toamnă la Silkeborg. 

- Silkeborg? Nu-i în Jutlanda? Nu te supăra, dar ce 
dracu' o să faci acolo? 

- Carsten preia firma contabilă de la tatăl lui. 

- Şi cu tine cum rămâne? Ai o carieră aici, nu-i așa? 

- Da, dar... Oricum, nu vreau să muncesc cu pro- 
gram complet când am copii mici. 

- Dunja, acum ascultă-mă tu pe mine. 

Malin a umplut amândouă paharele. 

- Poate trebuie să ai grijă ca vinul să nu scape de 
sub control. 

- Acum vorbesc eu, a zis Malin. N-am spus asta ni- 
mănui și probabil că n-o s-o mai spun niciodată. Dar... 
Şi ascultă-mă bine. N-ar trebui să ai copii. În orice 
caz, nu cu Carsten ăsta, ori cum l-o mai fi chemând. 

-Cum poți să spui asta? 

Dunja a lăsat din mână paharul. 

- Dacă ai lângă tine în pat un corp ca altău, trebuie 
să fii foarte ciudat ca să fie prea puține „knalderi“, 
dacă e s-o spun pe față. 

- Pe față? 

- Ascultă aici: Carsten ori e homosexual, ori nu te 
iubeşte. Şi întrebarea e dacă tu îl iubești pe el. 

- Sigur că da, ne iubim. Ce naiba îţi dă dreptul să 
vii aici şi... 

- Nu-ţi spun decât ce văd. 

- Şi ce vezi? 

-Văd o femeie care... care... Ei bine, cred că lucru- 
rile vorbesc de la sine. Tot aranjamentul cu Carsten 
ăsta pare cu totul... Malin a tăcut și şi-a dat seama, 
dintr-odată, cât de subțire e gheaţa pe care pășește. 
O, Doamne, scuză-mă. Cu siguranţă nu era prima dată 
când își dădea drumul la gură și spunea exact ce gân- 
deşte, dar era prima dată când o făcea cu o persoană 
pe care abia o cunoscuse. Te rog să mă ierți... Îmi pare 
rău. Retrag totul. N-aveam intenţia să dau buzna aşa 
şi... Of, Doamne, ce prostie! Nu ştiu ce m-a apucat. 

- Poate că a fost un pic prea mult dintr-un lucru 
bun? 

- Probabil. Şi apoi, în momentul ăsta nu-i de glumă 
cu hormonii mei. Cel mai bun lucru pe care-l poți face 
e să te ţii deoparte, chestie pe care mi-aş dori s-o pot 
face eu însămi. 

Dunja a bufnit în râs și a ridicat paharul. 

Fabian a privit peste Riddarfjärden, pe melodia „Black 
Mirror“ a formaţiei Arcade Fire. Strălucirea miilor de 
ferestre luminate de pe înălțimile din Södermalm se 
reflecta în apă. Era uimit de frumuseţea priveliștii. 
Suprafața scotea aburi, deopotrivă ispititoare și înșe- 
lătoare, părând aproape caldă. 

Un! Deux! Trois! Dis: Mirror Noir! 

În realitate, peste câteva ore avea să se transforme 
în gheață. 

A dat sunetul mai încet și a căutat numărul ei. N-a 
fost nevoie să sune decât de două ori. 

- Hei, a trecut ceva vreme. 

- Mda, cred că sunt vreo doi ani de când ai plecat. 
Îmi pare rău că sun cam târziu, a zis el, cu toate că 
vocea ei nu i se părea deloc obosită. 

- Nici o problemă. Noaptea abia a început, și știi 
cum sunt eu. 

-Poate că te-ai așezat la casa ta, ai o familie şi te 
scoli devreme. 

O auzea râzând. Pentru Niva Ekenhielm, nucleul 
familial era cam la fel de greu de imaginat ca viața 
pe lună. Fuseseră colegi timp de șase ani la Biroul 
Naţional de Investigații Criminalistice, unde ea lucra 

ca investigator IT, sau polițist știinţifico-fantastic, cum 
îi ziceau ei. Era mai degrabă regula decât excepția ca 
Niva, în vreme ce toți ceilalți plecaseră, să lucreze în 
continuare, trudind până târziu în noapte, și să plece 
acasă de-abia a doua zi dimineaţă, când oamenii în- 
cepeau să se întoarcă la lucru. 

Fabian îi ţinuse tovărășie în mai multe rânduri, 
petrecând noaptea la sediu. De obicei s-a întâmplat 
pentru că era prins într-o investigație care nu-l lăsa 
să doarmă, dar uneori a fost doar ca să-și poată face 
curățenie pe birou. 

De fiecare dată, Sonja a reacționat cu o gelozie atât 
de puternică, încât a riscat să strice întreaga lor rela- 
ție. Şi, într-un fel, el o înţelegea. Niva avea charismă 
şi arăta trăsnet. În plus, era ceva în purtarea ei. La 
început, el a presupus că e aşa cu toți bărbaţii, dar 
curând şi-a dat seama că flirtează cu el. Cu toate că 
i-a dat de înţeles că nu-l interesează, ea și-a continuat 
insinuările și s-a străduit din ce în ce mai puțin să 
ascundă ce urmăreşte cu adevărat. 

Dar de această dată el urmărea ceva. 

- Fabian, ce pot să fac pentru tine? N-ai divorțat, nu? 

- Nu, n-o să ne distrăm chiar atât de tare. Lui Fabian 
i-a părut imediat rău și a încercat s-o dreagă râzând. 
Lăsând la o parte gluma, am nevoie de ajutorul tău 
într-un caz care trebuie să rămână în afara clădirii. 

- Nu poate să aștepte până mâine? 

- E de preferat să nu. 

Şi-a ațintit privirea asupra Centrului de Conferinţe 
Minchenbryggeriet, pe partea cealaltă a Riddarfjärden, 
şi a început să numere ferestrele luminate. O auzea pe 
Niva umblând încolo şi încoace pe tocuri înalte pe o 
duşumea care scârțâia. 

- Bine, spune-mi. 

De când se știa, lui Karen Neuman îi era frică de în- 
tuneric. Când era mică, locuia într-un orășel de lângă 
Copenhaga și credea că există monştri care se ascund 
sub pat sau după draperii, așa că ținea întotdeauna 
o lumină aprinsă când dormea. Părinţii credeau că e 
normal la vârsta aceea și erau convinși că o să-i treacă 
pe măsură ce creşte. Însă problema s-a înrăutățit și, 
când Karen a intrat în adolescență, suferea de insomnie 
atât de gravă, încât a trebuit să ia somnifere. 

Acum nu mai credea în monștrii de sub pat, dar 
frica de întuneric continua să o țină în gheare, şi nu 
s-ar fi descurcat fără pastile. Lucru care nu se ameliora 
acum, când iarna de-abia începuse şi se întuneca tot 
mai devreme cu fiecare zi. 

Locuiau într-o casă veche, pe jumătate din lemn, 
care nu ajuta nici ea prea mult. Era adorabilă, așezată 
pe coasta daneză, cu o privelişte remarcabilă peste 
Oresund!. În orice caz, asta spunea toată lumea. Însă 
Karen nu reuşise niciodată să se bucure cu adevărat 
de ea, deoarece, oricum ai fi dat-o, nu marea era cel 
mai apropiat vecin, ci întunericul. 


! Strâmtoarea dintre Suedia şi Danemarca 

Apăsarea din piept mai slăbise un pic cu timpul, 
datorită numeroaselor ore petrecute la terapie, ca să 
nu mai vorbim de mica avere pe care Aksel o plătise 
pentru luminile exterioare. Dar sentimentul era de- 
parte de a fi dispărut, chiar dacă reușea acum să stea 
acasă singură când el lucra la show-ul de seară de la 
TV 2, trei nopți pe săptămână. În acele seri, ea ținea 
morțiș să fie aprinse toate luminile din casă, în ciuda 
protestelor lui Aksel legate de factura de electricitate. 

Dar în această seară, apăsarea din piept era mai 
palpabilă. De cum a ajuns acasă de la ședința de yoga, 
puțin după ora nouă, a simțit că plutește ceva în aer. 
Mai întâi a observat mașina cu două locuri parcată un 
pic afară din drum, pe Gammel Strandvej. O maşină 
parcată nu era nimic neobișnuit. Dimpotrivă, era un 
lucru destul de obişnuit ca oamenii să-și lase mașina 
ca să se plimbe pe țărm, dar nu în lunile de iarnă. Și 
cu siguranță nu era normal ca o mașină cu plăci de 
înmatriculare suedeze să ajungă pe Tibberup, chiar 
dacă nu era decât la aproximativ un kilometru la nord 
de Muzeul de Artă Modernă Louisiana. 

Şi totuşi, stătea acolo. 

La câteva ore după ce se întunecase. 

A încercat să se împotrivească tentaţiei de a ceda în 
fața fricii, aşa cum stabilise împreună cu terapeutul, și a 
continuat să meargă liniştită prin grădină spre casă. Însă 
atunci când luminile din grădină nu s-au aprins, deși a 
sărit pe loc şi şi-a fluturat braţele în fața senzorului de 
mișcare, s-a simțit cu totul pierdută și inima i-a luat-o 
la trap. A fugit cât au ținut-o picioarele spre ușă, a des- 
cuiat-o şi a deconectat alarma cu degetele tremurând. 

Din fericire, luminile din casă funcționau, și le-a 
aprins pe toate cu telecomanda. S-a dus în bucătărie 
şi a fiert o cană mare cu apă în care a pus nişte lămâie, 

un pic de sare de Himalaya și miere, ca să-și refacă 
echilibrul substanțelor după ședința de Bikram yoga. 
Şi-a spus că probabil a sărit o siguranță și a simțit 
cum se liniștește. 

„Sunt sigură că n-a fost nimic“, a repetat cu voce 
tare în drum spre living. Şi-a luat tableta de pe mă- 
suța de cafea și a derulat lista până la Lisa Nilsson, a 
cărei voce o liniștea întotdeauna. A apăsat pe tasta de 
pornire şi muzica s-a revărsat din difuzoarele ascunse 
în tavan. La început, Aksel s-a luptat mult până s-o 
facă să înțeleagă avantajele muzicii prin tehnologie 
multimedia în loc să pună un CD. Acum nu-și mai 
putea imagina cum ar fi să nu ai libertatea de a lua cu 
tine muzica în orice cameră din casă cu un simplu clic. 

S-a dus în baie și a dat drumul apei fierbinţi, și-a 
scos hainele de yoga, și-a strâns părul şi s-a scufundat 
în jacuzzi, lăsând jeturile să-i maseze corpul. S-a des- 
tins şi a închis ochii. „Sunt sigură că n-a fost nimic“, 
și-a repetat și apoi a cântat și ea „Himlen runt hörnet“ 
cu cel mai bun accent suedez de care era în stare. 

Aksel o prevenise că s-ar putea să rămână peste 
noapte în apartamentul din Vesterbro și să nu vină 
acasă decât ziua următoare, la micul dejun. În program 
erau invitați, care cu siguranță ar fi dorit să bea ceva 
după emisiune. Dar ei nu îi era greu să-și petreacă 
timpul acasă. După baie avea să pună salata de pui de 
ieri lângă nişte quinoa, să se așeze în fața televizorului 
şi să se răsfeţe urmărind cât de multe episoade din 
Nebunii de pe Madison Avenue putea, cu toate că Aksel 
se aștepta să se uite la emisiunea lui. 

Dar, de îndată ce vocea Lisei Nilsson s-a stins, nesi- 
guranţa a început să se furișeze înapoi. A auzit oare o 
ușă închizându-se pe hol? Nu putea să fie Aksel, nu-i 
aşa? Emisiunea nici nu începuse încă. Karen a apăsat 

pe panoul de comandă din jacuzzi, ca jeturile să nu 
mai facă zgomot, și a întins mâna peste margine ca să 
pună tableta pe pauză înainte să înceapă următorul 
cântec. Mâna era prea udă, şi curând Lisa pornise din 
nou, cu „Aldrig, aldrig, aldrig“. 

Gândurile se învârtejeau în capul lui Karen. Ar 
trebui oare să se încuie în baie, sau să se aventureze 
în casă şi să vadă dacă într-adevăr era cineva acolo? 
A ieşit din cadă și şi-a uscat mâinile, ca să poată opri 
muzica. Tăcerea a căzut peste încăpere atât de brusc, 
încât a făcut-o să tresară. Întregul corp îi era acum 
încordat ca un arc și se simţea iarăși ca la cinci ani. 

Un copil de cinci ani cu un monstru sub pat. 

S-a furişat spre uşa băii şi şi-a lipit urechea de ea. 
Nu auzea decât propria răsuflare. A trebuit să-și adune 
tot curajul ca să apese pe clanță şi să deschidă un pic 
ușa. A scârțâit atât de tare, încât a simțit că sunetul 
o înjunghiat-o în pântec. Îl bătuse la cap pe Aksel de 
atâtea ori cu uşa aia, că devenise de-a dreptul o glumă. 

Poate că nu era decât Aksel. La urma urmei, poate 
că emisiunea fusese anulată din cine ştie ce motiv. 
A scos capul pe uşă și l-a strigat, dar n-a primit nici 
un răspuns. Și de ce ar fi trebuit să primească? Doar 
era singură în casă. 

Aşa să fie? 

A strigat din nou, de data asta foarte tare, dar s-a 
ales cu aceeași tăcere sufocantă. Probabil că sunetul 
ușii fusese doar în capul ei. Tatăl ei zicea întotdeauna 
că avea o imaginaţie dezlănțuită. 

Şi-a scuturat capul şi a hotărât să se întoarcă în cadă 
şi să încerce să se relaxeze, dar s-a răzgândit aproape 
imediat, s-a ridicat în picioare și s-a şters. S-a uns cu 
grijă cu unt de corp, mai ales pe unde era cicatricea. 
Întotdeauna simțea o împunsătură de imoralitate când 

stătea goală în fața oglinzii, cu toate că trecuseră mai 
mult de zece ani. 

Şi apoi, se părea că nervii nu aveau de gând să 
se mai vindece. Zona era amorțită, şi dacă îşi trecea 
degetele peste un loc, senzația apărea în cu totul altă 
parte. Dar nu se plângea. Totul pe lume avea un preț. 

Şi-a pus kimonoul de mătase, a ieșit din baie fluie- 
rând „Himlen runt hörnet“ și a pornit spre bucătărie. 
Ca de obicei, pe hol era ca într-o gheţărie, şi și-a rea- 
mintit să-l piseze pe Aksel până se învoiește să extindă 
până acolo încălzirea de sub podea. Dar de data aceasta 
era mai frig decât ar fi fost normal. S-a oprit la jumă- 
tatea pasului şi s-a răsucit spre uşa de la intrare, care 
era crăpată. N-o închisese cum trebuie? Întotdeauna 
o încuia după ce intra, chiar şi în miezul zilei. 

Fusese cu nervii în piuneze de cum venise acasă. 
Mai întâi mașina parcată, apoi luminile din grădină 
care nu funcționau. „Am fost neglijentă, asta-i tot“, 
şi-a zis, închizând ușa. Ca să fie sigură, a verificat dacă 
e încuiată cu adevărat, apoi s-a dus în bucătărie, unde 
a pus pe farfurie salata de pui şi a scos o sticlă de apă 
carbogazoasă. A așezat totul pe o tavă și s-a dus în 
living. Atunci a început să sune telefonul. 

A lăsat tava deoparte și s-a dus să ia telefonul. În 
loc să răspundă, s-a uitat la aparat ca și cum, prin 
simpla forță mentală, ar fi putut să-l facă să nu mai 
sune. Însă el n-a vrut să se supună. 

In cele din urmă şi-a luat inima în dinţi și a ridicat 
receptorul. 

- Da, alo? 

- De ce n-ai răspuns? 

- Aksel? Tu ești? 

- Da, cine credeai că e? Te-am sunat pe mobil de 
nu știu câte ori. Dar... 

- Pe mobil? 

De-abia atunci şi-a dat seama că n-are habar unde 
l-a pus. 

- Voiam doar să mă asigur că n-ai nici o problemă 
dacă dorm în oraș. 

- Chiar trebuie s-o faci? 

- Dar, iubito... Ştii cum e. Unii invitați aproape că 
pretind să ieşim cu ei după show, și Casper este unul 
dintre ei. 

I s-a părut că a auzit un zgomot pe hol, dar de data 
asta nu era o ușă care se închidea. Părea foarte diferit, 
aproape ca și cum s-ar fi rostogolit ceva. Sau era doar 
vântul care urla pe afară? 

- Scuză-mă, n-am auzit. Ce ai zis? 

- Nimic important. Du-te la culcare. Mâine vin 
acasă cu pâine proaspătă. 

- Nu, chiar vreau să vii acasă... Te rog, poţi să vii 
acasă chiar acum? 

- Acum? Cum ar fi posibil? Emisiunea începe peste 
opt minute. 

- Ştiu, dar... Am impresia că e ceva... Sau cineva? 
Nu sunt sigură. Poţi să vii acasă, pur și simplu? Haide, 
te implor! 

- lubito, nici nu mai ştiu de câte ori am trecut prin 
asta. Sigur, întunericul poate fi greu de îndurat. Cu 
toții simțim asta. Dar nu sunt monștri sub pat, îți jur. 
N-au fost niciodată și nici nu vor fi. Bine? lubito... 
Dacă deschizi televizorul, o să fie ca şi cum aș fi acasă. 

- Bine. 

- Trebuie să închid. Te iubesc, ne vedem mâine. 

El a închis și Karen a lăsat telefonul din mână of- 
tând, s-a dus în hol și s-a uitat în jur. Însă n-a văzut 
nimic diferit. Până ce s-a uitat spre podea. Folia de 
plastic fusese desfășurată de la intrare prin tot holul 
şi mai departe, după colţ, pe coridor. 

- Heil a strigat, urmând folia de plastic după colţ 
şi pe coridor. Scuză-mă? Hei! 

În casă era tăcere deplină, în afară de folia de plastic 
care foşnea sub picioarele ei. A fost surprinsă de faptul 
că n-a luat-o la goană în direcția opusă. Era ca şi cum 
ceva dinăuntrul său obosise să se teamă. Era mai mult 
furioasă decât speriată. Orice soi de monstru o fi fost 
ăsta, ea avea de gând să se uite drept în ochii lui. 

Îndrăzneşte să-ţi priveşti în ochi propria teamă, îi 
spunea întotdeauna terapeutul. 

A urmat folia de protecţie până în dormitor. S-a 
oprit acolo şi a privit în jur. Fără nici un fel de preca- 
uție. Plasticul pe care stătea continua peste mocheta 
întinsă de la un perete la celălalt și urca până pe patul 
dublu. 

- Hei, e cineva aici? Dacă da, ieşi la lumină! leşi, 
dacă îndrăznești! Vino și priveşte-mă în ochi! A aş- 
teptat, simțindu-și picioarele tremurând. Ştiam eu! 
Când e vorba s-o faci, n-ai curajul! 

A aşteptat, dar nu vedea nimic în afară de folia de 
pe pat și de sub picioare. Apoi a auzit ceva. Un sâsâit, 
chiar în spatele său şi, când s-a răsucit și a încercat 
să-şi dea seama de unde vine, a văzut cum se strecoară 
un fum alb printre stinghiile uşii dulapului. Nu i-a 
trecut prin cap să fugă. S-a dus într-acolo, de parcă 
n-ar fi avut de ales decât să afle ce e înăuntru. 

În clipa în care a deschis uşa, şi-a dat seama că 
avusese dreptate tot timpul. 

Toate simţurile sale. Intuiția sa. Chiar și cele mai 
rele presimţiri. 

Totul fusese adevărat. 

Cineva îmbrăcat în haine groase şi cizme, cu fața 
ascunsă sub o mască de gaze, a ieșit din dulap. 

- Cine eşti și ce faci aici? Karen a izbucnit în plâns și 
a simțit că picioarele se îndoiesc sub ea. Răspunde-mi. 
Te rog, răspunde... Ce vrei? De ce eşti aici? 

Dar Karen n-a primit nici un răspuns. 

Nu auzea decât șuieratul din masca de gaze. 

Şi lui Karen n-a mai trebuit niciodată să-i fie frică. 

Fabian Risk avea amândouă mâinile pe volan pe 
când ieșea din oraș prin viscolul care tocmai porni- 
se. Încerca să scape de senzația neplăcută că nu avea 
absolut nici o putere în privința posibilei anverguri a 
noii sale misiuni. De fapt, ar fi trebuit să refuze in- 
strucțiunile lui Edelman și să se ducă acasă la copii. 

Dar nu putea întoarce spatele, pur şi simplu. 
Edelman îi dăduse sarcina anume lui, şi se cunoștea 
destul de bine ca să ştie că o va îndeplini, indiferent 
câte lumini de avertizare ar clipi. Ministrul justiției 
dispăruse în acea după-amiază și, la fel ca Edelman, 
nu credea nici o clipă că ministrul hotărâse singur să 
dispară și avea să iasă iar la iveală curând. 

Era clar că se întâmplase ceva. 

A sunat acasă, dar a dat de robot. A lăsat un mesaj 
pentru Matilda şi Theodor, spunând că o să ajungă un 
pic mai târziu decât crezuse şi că ei trebuie să meargă 
la culcare, lucru pe care presupunea că îl făcuseră deja. 
E trecut de unsprezece şi jumătate, și-a zis, punând în 
CD-player The Pearl al lui Harold Budd și Brian Eno. 

The Pearl nu era nici pe departe albumul său pre- 
ferat, dar era unul dintre primele CD-uri pe care le 
cumpărase, aşa că avea întotdeauna un loc în colecția 

sa - ca majoritatea proiectelor în care era implicat 
Brian Eno - și se potrivea de minune cu dispoziția sa 
din ziua aceea. 

Sunetele solemne de pian umpleau mașina pe când 
trecea peste Podul Drottningholm și făceau ca fulgii de 
afară să pară o scenă plăcută dintr-un teatru particular, 
nu furtuna care erau în realitate. Dacă acest viscol nu 
avea să se potolească în scurt timp, s-ar fi putut să nu 
mai reușească să ajungă acasă. 

A mers mai departe pe Ekerovăgen spre Rörbyvägen, 
unde a virat la stânga și a oprit după vreo cincizeci 
de metri în dreptul unei clădiri arătând a conac, cu 
câteva maşini parcate în preajmă. Una dintre mașini 
a clipit din faruri - o Mazda RX-8 roşie. A parcat și 
a pornit grăbit spre ea prin zăpada care se învârtejea. 
Abia a apucat să se aşeze pe locul pasagerului, că Niva 
a demarat şi a pornit pe șosea, patinând. 

- Afurisită de vreme de rahat! a zis ea, accelerând 
de parcă era sfârșitul lumii. Apropo, bună. 

- Bună. Mișto mașină! 

-Pe vremea asta pare mai degrabă Bambi pe gheață 
decât mașină. A ta ar fi fost mai bună, dar n-am vrut 
să atrag prea multă atenție inutil asupra noastră. 

- Dar eşti sigură că e în ordine cu toate astea? 

- Păi...? Dacă n-aş fi fost, de ce aș fi acum aici în 
loc de Spy Bari, la căldură? 

- Ca să mă vezi, fireşte, a zis Fabian, zâmbind. 

Niva a izbucnit în râs, a virat la dreapta și s-a oprit 
la o poartă cu o firmă mare: 

Institutul de Informaţii Radio al Apărării Naţionale. 


1 Unul dintre cele mai celebre baruri de noapte din Stock- 
holm 

- Eşti haios, a zis, apăsând pe o mică telecomandă 
care a deschis poarta. Dar se întâmplă să am deja o 
întâlnire în seara asta, așa că treaba nu poate să du- 
reze toată noaptea, a zis, a parcat și a ieșit din maşină 
înainte ca Fabian să aibă timp să-i răspundă. 

S-au grăbit prin zăpadă spre ușa uneia dintre clădi- 
rile cu înfățișare anonimă. De-abia acum a observat 
Fabian părul ei coafat, jacheta scurtă de blană, tocurile 
înalte şi fusta mini aurie, sclipitoare. Niva chiar avea 
de gând să iasă în oraş când terminau. Nu-și mai 
amintea ultima oară când ieșise în oraș el însuși. Mai 
ales într-o zi lucrătoare. 

Niva și-a trecut cartela prin cititor, a introdus un 
cod lung şi a deschis ușa. Fabian s-a uitat întrebător la 
placa pe care scria Departamentul de Sprijin Operativ, 
de pe ușa din faţa lor. 

- Nu lucrezi la Dezvoltare Tehnologică? 

- Da, a zis Niva, coborând grăbită o scară. Dar acum 
prefer acest traseu. 

Lui Fabian îi era greu să țină pasul cu ea, în ciuda 
tocurilor înalte, și era uimit cât de mare era clădirea 
sub pământ față de partea de la suprafață. După câteva 
etaje, Niva și-a scos din nou cartela, a deschis o ușă 
de fier groasă şi a dispărut în întuneric. Lui Fabian 
nu i-a rămas decât să se țină după țăcănitul tocurilor 
pe podeaua de ciment. Niva a aprins un șir de lămpi 
fluorescente, dezvăluind faptul că se aflau într-o galerie 
lungă de peste o sută de metri. După încă o ușă de 
fier grea și un lift, au ajuns în fine la Departamentul 
de Dezvoltare Tehnologică. 

Era departamentul cel mai respectat din IIRAN 
și, în același timp, cel despre care marele public 
ştia cel mai puţin. Departamentul de Dezvoltare 
Tehnologică nu se confrunta cu aceleași restricții ca 

restul departamentelor din IIRAN și putea, în esență, 
să-și permită să tragă cu urechea la orice, câtă vreme 
se încadra în denumirea „dezvoltare tehnologică“. 

- Bun. Ministrul justiției, ziceai. Niva se așezase deja 
la un birou din încăperea fără ferestre și pornise unul 
dintre computerele mari care acopereau cea mai mare 
parte din câmpul lor vizual. Ai numărul lui de mobil? 

- Nu de asta suntem aici? a zis Fabian, trăgându-și 
un scaun alături. 

Ea a ridicat din umeri. 

- Tu eşti cel care m-a sunat. A tastat nişte comenzi 
și a dat clicuri pe diferite servere, când ecranul mobi- 
lului ei s-a luminat. Bună... Sorry, dar trebuie să-mi 
ajut un vechi prieten cu ceva, aşa că o să întârzii un 
pic... Sigur... Da, promit... Bine... Pa. 

A lăsat telefonul din mână și a tastat Carl-Eric 
Grimăs în fereastra de căutare care clipea. 

- Era persoana cu care aveai întâlnire? 

- Înî... 

- Era necăjit? 

- Cine a zis că e un el? 

- O, scuze. Eu... 

Niva i-a oferit un surâs care putea foarte bine să 
însemne că îl ia peste picior. Ceea ce îi stă în fire, și-a 
zis el și s-a uitat la ecran, care acum era plin cu șiruri 
de nume. 

- Unde eşti? 

- În SePo şi departamentul lor de protecţie persona- 
lă, a zis Niva, trăgând numărul de mobil secret al mi- 
nistrului într-o fereastră de căutare de pe un monitor 
alăturat. Apoi a apăsat pe caută poziţia. Pe alt ecran, o 
hartă a Stockholmului a început să se mărească. După 
câteva minute, un punct care clipea a apărut în apă, 
lângă Kanslikajen. 

- Este ultima poziție a mobilului? 

Niva a încuviințat. 

- La ora 15.26, azi. 

La două minute după ce dispăruse pe ușa clădirii 
parlamentului, ceea ce însemna că trebuie să se fi dus 
drept acolo și a aruncat telefonul, sau a sărit el însuși. 
De ce să facă așa ceva? Existau feluri mult mai ușoare 
de a te sinucide decât să sari în apa rece ca gheața 
în mijlocul după-amiezii. Sau s-a întâlnit cu cineva 
pe drum? 

- Am putea să vedem dacă a avut convorbiri în jurul 
acelei ore? 

Niva a încuviințat din cap și a adus pe unul dintre 
monitoare o listă cu activitatea de pe telefonul minis- 
trului până la ora 15.26. 

- lată niște convorbiri de dimineață, când era încă 
la Rosenbad. 

- Poţi să vezi cu cine au fost? 

- Da, dar, din câte îmi dau seama, nu e nimic care 
sare în ochi. A avut o convorbire scurtă cu Herman 
Edelman chiar înainte de ora nouă. 

- Edelman? a repetat Fabian. Nu înţelegea de ce 
șeful nu-i spusese nimic de ea. Altcineva? 

- Da, după treisprezece minute a sunat la Ambasada 
Israelului, dar a închis înainte să aibă cineva timp să 
răspundă, iar la nouă și jumătate a vorbit cu un anume 
Melvin Stenberg de la protecția personală din SePo. 

- Sunt sigur că a fost despre hotărârea lui de a merge 
pe jos la clădirea parlamentului. 

- Mai sunt niște convorbiri cu alți miniștri şi una cu 
șeful de cabinet de la minister. Dar nimic interesant. 

- Sunt înregistrate undeva aceste convorbiri? 

Niva a râs. 

- Ai citit prea mult Orwell. 

- Poate, dar vorbim despre ministrul justiției și îmi 
închipui că telefonul lui ar fi deosebit de interesant 
pentru voi, cei de aici. 

- Fără îndoială. Dar până și noi avem limite. Însă 
pot să-ți printez o listă cu toate convorbirile minis- 
trului, la ce oră și cu cine au fost. Deci, poate că am 
terminat în seara asta? 

- Terminat? a zis Fabian, în vreme ce studia lista cu 
apelurile ministrului. 

- Da. Ce ar zice Sonja dacă ne-am înzăpezi aici? 
Niva s-a ridicat și s-a dus la o imprimantă care a por- 
nit, zumzăind. Nu aşa o cheamă pe nevastă-ta? 

- Da. Dar... 

Fabian s-a oprit, dându-și seama că e pe cale să 
pice într-o capcană. Cu toate că avea pe cineva care o 
aștepta, era clar, cocheta cu el. Se părea că adulmecase 
criza conjugală și dintr-o clipă în alta avea să-și înfigă 
ghearele în el. 

- Dar ce? 

S-a apropiat de el zâmbind. 

-Ce-i asta? Fabian s-a întors spre unul dintre ecrane 
şi a arătat două puncte de pe listă. Amândouă apelurile 
sunt după 15.26. 

- Da, dar nu au fost preluate. 

- Deci, cineva a încercat să-l sune după ce telefonul 
a ajuns în apă... Putem vedea cine a fost? 

Niva a oftat şi s-a uitat la ceas. Zâmbetul îi dis- 
păruse. 

- De dragul meu. 

-O să te coste. Să nu zici că nu ţi-am spus. l-a 
aruncat o privire, s-a așezat pe scaun şi a reînceput 
să tasteze. Din păcate, cel care a sunat la 15.28 are 
un număr secret. 

- Deci, nu e ceva ce poţi găsi? 

- Aş putea, dar nu acum. Durează ceva mai mult. 

- Bine. Şi celălalt, la 15.35? 

- Numărul îi aparține unui... Sten Gustavsson, iar 
el... Degetele Nivei dansau pe tastatură de parcă n-ar 
fi făcut niciodată altceva. Fabian și-a dat seama cât 
de impresionat este încă de oamenii care puteau 
să tasteze fără să-şi ia privirea de la ecran. Lucrează 
ca şofer la Rosenbad. 

- Aşa... Probabil că aştepta şi se întreba unde este 
Grimăs, a zis Fabian. Și, apropo, ce înseamnă asta? 

A arătat un marcaj numerotat de pe listă, în dreptul 
apelului. 

-Arată cât timp a fost conectată linia. Se pare că 
Sten Gustavsson a închis de îndată ce a intrat căsuţa 
vocală. 

- Dar apelantul anonim n-a făcut-o, a zis Fabian, 
privind mai atent la listă. Douăzeci și patru de secun- 
de. Mai mult decât suficient timp ca să laşi un mesaj. 
Ce zici? 

S-a răsucit spre Niva, care a ridicat din umeri fără 
să răspundă. Dar Fabian nu s-a dat bătut şi i-a susținut 
privirea până ce tăcerea a devenit mult prea apăsătoare. 

- Bine, a zis Niva, clătinând din cap. Dar apoi gata 
cu distracţia. 

- Fără îndoială, a zis Fabian, luând lista de apeluri 
printată, în vreme ce Niva continua să lucreze. 

După câteva minute a găsit mesajul. 

Carl-Eric Grimăs nu poate vorbi acum. Vă rog să lăsaţi 
un mesaj, sau, și mai bine, trimiteţi un e-mail. 

„Bună, eu sunt“, a zis o voce de femeie. „Și, da, știu 
că n-ar trebui să sun la acest număr. Dar l-am încercat 
de mai multe ori pe celălalt, şi nu răspunzi, şi poate 
nu crezi, dar am şi eu viața mea. Nu eşti singurul. 
E atât de enervant...“ 

S-a auzit un clic și mesajul s-a încheiat. 
Niva s-a întors spre Fabian. 

- Ai auzit ce am auzit eu? 

Fabian a încuviințat. 

Grimăs mai avea un telefon. 

Dunja Hougaard a înfruntat zăpada şi a pedalat pe 
Gothersgade. Dar apoi și-a amintit ce s-a întâmplat 
cu trei ani înainte, când Carsten a mers cu bicicleta 
acasă după o noapte de beţie în Versterbro, și a hotărât 
să coboare și să meargă pe lângă bicicletă. 

El apreciase greșit distanţa față de bordură pe 
H.C. Ørsteds Vej şi peste o fracțiune de secundă era cu 
fața pe asfalt. Dar, în loc să aştepte ajutor, s-a ridicat 
şi a pedalat mai departe, ca și cum nu s-ar fi întâmplat 
nimic. De-abia dimineața a descoperit că și-a rupt 
câțiva dinţi şi că unele părți ale feţei arătau de parcă 
ar fi trecut prin mașina de tocat carne. De atunci n-a 
mai pus gura pe alcool. 

Ceea ce nu era valabil şi pentru ea. Nici pentru noul 
său contact, Malin Rehnberg, că veni vorba. Seara a 
depășit cu mult aşteptările, și trecuse multă vreme de 
când n-a mai râs atâta. 

Polițista suedeză fusese la început exact atât de cu- 
viincioasă și de plicticoasă ca majoritatea suedezilor 
pe care îi întâlnise. Dar, după un pic de vin, aerul ei 
scorțos se transformase într-o purtare amuzantă și fără 
ascunzișuri. Dunjei nu-i era greu să se imagineze ținând 

legătura în mod regulat și, poate, chiar devenind bune 
prietene peste câţiva ani. 

Şi totuși, era ceva ce nu voia să-i dea pace. De fapt, 
ştia exact despre ce este vorba, ce anume o sâcâia. Dacă 
Malin se năpustise ca un buldozer, susținând că n-o 
iubește Carsten, asta putea fi explicat prin faptul că 
era prima oară în șase luni când își permisese să bea 
un pic de vin. 

Problema era că nu putea să nu se gândească la 
asta, cu toate că era sigură că ea şi Carsten erau făcuți 
unul pentru celălalt. Sigur, aveau problemele lor. Dar 
cine nu are? Şi cât de des fac oamenii sex, de fapt? Nu 
se îndoise niciodată că ea și Carsten vor fi împreună 
pe vecie. 

În orice caz, nu până în această seară. 

Acum nu mai ştia ce să creadă. Până și cea mai mică 
șansă ca Malin să aibă dreptate era greu de digerat. 
Poate că exagera ea totul pentru că era încă beată, 
aşa că a încercat să-şi scoată asta din minte şi a mers 
mai departe pe lângă Norreport!, unde viscolul care 
se întețea a bombardat-o cu fulgii lui uzi. 

Când a intrat în apartamentul de pe Blågårdsgade, 
numărul 4, arăta ca monstrul zăpezilor din Tintin în 
Tibet. Conform obiceiului, hainele îi erau prea subțiri. 
Simţea cum cistita o pândește la cotitură. 

În living era aprinsă lumina și auzea una dintre 
piesele preferate ale lui Carsten. Era o chestie clasică 
pe care o auzise de cel puţin o mie de ori, dar nu-și 
amintea niciodată numele. Aşadar, el era încă treaz, 
lucrând. 

În mod normal, s-ar fi dus să-l salute şi să întrebe 
dacă a mai rămas ceai sau vrea să pună ea ceainicul 


1 Staţie de tren şi metrou din Copenhaga 

pe foc. Dar nu în seara asta. Nu, în seara asta avea să 
fie ceva cu totul diferit. O să-i arate ea suedezei ăleia 
borțoase cât de îndrăgostiți erau ea şi Carsten. 

Prin urmare, s-a strecurat cât a putut de încet în 
baie şi a închis ușa fără s-o încuie, ca să n-o dea de 
gol sunetul zăvorului vechi. 

A intrat sub duș şi a dat drumul la apă. După ce s-a 
săpunit şi s-a clătit, a luat crema și aparatul de ras și 
a început să-și radă pubisul. 

Se gândise de multe ori la asta, şi a citit că mulţi 
bărbaţi o preferă. Dar n-a îndrăznit niciodată să mear- 
gă până la capăt, și în seara asta era hotărâtă, acum 
ori niciodată. După ce s-a ras și s-a uscat, a stat în 
fața oglinzii şi și-a uns corpul cu crema cu aromă de 
măsline pe care i-o dăduse Carsten după ultimul lui 
drum la Stockholm. 

Nu ştia dacă vina o poartă căldura din baie, gân- 
durile rătăcitoare sau mâinile sale moi alunecându-i 
pe trup, dar era plină de dorință. Şi-a pus kimonoul şi 
s-a dus în living, unde Carsten ședea la birou cu ochii 
lipiți de monitor. 

Încă nu observase că e acolo, aşa că a folosit prilejul 
ca să-l studieze. Era chipeș, întotdeauna a fost. Arăta 
de parcă făcea exerciţii fizice, cu toate că nu călca 
vreodată printr-o sală de sport. Singurul lucru care 
nu-i plăcea era mustața pe care o avea încă de luna 
trecută. Nu-i stătea bine, și era sigură că el e de acord 
cu ea, dar o păstra doar ca să-i facă în ciudă. 

- Bună, iubitule, a zis, mergând spre el. 

- Bună. Ai ajuns deja? a zis Carsten, fără să-şi ia 
ochii de la listele cu cotaţii la bursă. 

- Înî... Ştii ce am făcut mai devreme? 

- Da, nu trebuia să cinezi cu polițista aia suedeză? 
Unde ați mers? 

- Nu asta. Vreau să zic acum, de când am venit acasă. 
A aşteptat o reacție, dar Carsten era prins cu nesfâr- 
şitele tabele cu cifre. Am făcut un duș şi sunt caldă și 
curată. A început să-i maseze umerii. Aşa că îmi ziceam 
că am putea... Ştii tu, înainte să fim prea obosiţi. 

- Este ceai, dacă vrei. 

Carsten a făcut semn cu capul spre bucătărie. 

- Nu, nu-mi trebuie, a zis şi s-a întrebat cum să 
continue. Nu putea să stea acolo la infinit, masându-l. 
Mai ai mult de lucru? 

- Tokyo deschide curând şi încă n-am terminat cu 
cifrele de la Fed. 

Dorinţa Dunjei se cam dusese pe apa sâmbetei și 
nu-și dorea nimic mai mult decât să se strecoare sub 
pătură cu o cană de ceai aburind şi să citească mai 
departe cartea lui Jussi Adler-Olsen, Flaskpost frân P. 
Dar îşi jurase să facă tot ce-i stătea în puteri, aşa că 
a hotărât să se arunce cu capul înainte în prăpastie și 
să spere că el va fi acolo ca s-o prindă. 

- Asta-i bine. Crezi că avem o clipă în care să fim 
împreună? 

I-a desfăcut primii nasturi ai cămăşii, şi-a strecurat 
mâna dedesubt și a început să-i frământe pieptul. 

Carsten s-a răsucit pe scaun. 

- Ce ai de gând? 

- A ce arată? 

Şi-a dus mâinile mai jos și a început să-i desfacă 
cureaua. 

-Te rog, nu acum... I-a dat deoparte mâinile. Am 
multe de făcut și, în plus, nu m-am bărbierit de curând. 

- Cui îi pasă. 

„Acum mă arunc“, şi-a zis, şi a lăsat kimonoul să 
cadă pe podea. 

Carsten s-a uitat la ea. Sau, mai degrabă, s-a holbat. 
Se simţea ca un model dintr-o fotografie a lui Helmut 
Newton, dar nu era sigură dacă asta era de bine sau 
de rău. Carsten părea că nu știe ce să spună, dar, în 
cele din urmă, a ridicat ochii şi i-a întâlnit pe ai ei. 

- Ştii foarte bine că asta crește considerabil riscul 
de cistită. 

Dunja ar fi vrut să dispară de acolo cât mai repe- 
de posibil şi să şteargă cu buretele tot episodul, dar 
picioarele nu voiau s-o asculte, așa că a stat țintuită, 
simțindu-se mai goală ca oricând, arătând precum 
cineva care încearcă să-și recapete virginitatea. Apoi 
a ridicat kimonoul și a șters-o de acolo. 

- lubito, iartă-mă. N-am vrut să... Carsten a mers 
după ea pe hol și a încercat să deschidă ușa băii, pe 
care ea tocmai reuşise s-o încuie. Ascultă... Am spus 
asta doar din grijă pentru tine. Cred că eşti cu adevărat 
frumoasă. Dar... 

- Carsten, e în ordine, a zis Dunja, ştergându-și 
ochii. Oricum, sunt tare obosită. 

Şi-a tras o pereche de pantaloni de pijama bărbătești 
cu dungi și s-a aşezat pe toaletă. 

-Te iubesc, să știi. 

-Şi eu te iubesc, a zis ea, dar nu se putea împiedica 
să-și spună că suedeza gravidă o nimerise cum nu se 
putea mai bine. 


9 


A văzut bine, sau doar părea să fie? 

Aksel Neuman s-a prins de volan cât a putut de 
bine și a aruncat încă o privire în oglinda retrovizoare. 
La naiba. Văzuse bine. Mașina de poliție era la numai 
douăzeci de metri în spatele lui. După ce băuse trei 
beri şi un pahar și jumătate de gin tonic, s-a hotărât 
brusc să nu stea peste noapte în oraș, ci să meargă cu 
mașina acasă, în Tibberup, ca să-i facă o surpriză lui 
Karen. În acel moment crezuse că era o idee bună. Ea 
păruse scoasă din minți de îngrijorare şi nu l-a lăsat 
inima s-o ştie singură toată noaptea. Și cu noul său 
BMW X3, cu tracțiunea lui inteligentă pe patru roți, 
drumul nu i-ar fi luat mai mult de o jumătate de oră. 

Nu mai părea o idee bună. De ce n-o fi ales să 
doarmă în apartamentul din Vesterbro? Crizele de 
neliniște ale lui Karen legate de întuneric începeau să 
devină mai curând regula decât excepția. Dacă o ținea 
tot aşa, avea să fie silit să renunţe la show-ul de seară. 

S-a uitat din nou în oglindă și a observat că mașina 
de poliție păstrează aceeași distanță. Dacă îl opreau 
acum, n-avea nici o șansă și sută la sută avea să fie 
scandal. Vedea deja titlurile. „Celebră gazdă a unei emi- 
siuni de televiziune conduce în stare de ebrietate - îşi 

petrece noaptea în arest.“ Mass-media aveau să aștepte 
înainte să-i dea numele, răspândind diferite zvonuri 
despre cine ar putea fi, ca să stârnească interesul publi- 
cului. De-abia după câteva zile ar da drumul bombei, 
împreună cu o grămadă de amănunte picante despre 
cum a făcut pe el și a avut nevoie de ajutor ca să iasă 
din mașină. 

Cum naiba putea să fie așa de al dracului de prost? 
Îşi jurase că ultima dată e ultima. Poate că merita 
să meargă la închisoare și să i se ridice permisul de 
conducere. Putea fi exact lucrul de care avea nevoie. 
Numai că nu chiar acum. 

Era esenţial să nu conducă prea încet. Asta era, de 
obicei, cea mai mare greșeală pe care o făceau cei care 
conduceau după ce băuseră. Să compensezi excesiv şi 
să rămâi mult sub limita de viteză ca să eviți un acci- 
dent era cel mai sigur mod de a atrage atenţia poliției. 
Lucrul greu era să rămâi pe banda ta. La naiba, era 
încă beat, aproape mai beat acum decât atunci când 
urcase în mașină. A coborât geamul lateral, a respirat 
aerul înghețat și a încercat să se concentreze pe mar- 
cajele șoselei. 

Uşurel acum. Nu mai era mult de mers. După un 
kilometru ajungea la Muzeul Louisiana, apoi nu mai 
trebuia decât să cotească spre apă după ce trecea de 
biserică, și după o sută de metri era deja acasă. 

Ca într-un film de doi bani, lumina albastră a apă- 
rut și a pătruns în mașină. La dracu’... Avea să se înece 
ca țiganul la mal. A încercat să vadă în oglinda retrovi- 
zoare cât e aproape e mașina de poliție. Dar a fost orbit 
de lumina puternică. Nu-i rămânea decât să oprească 
şi să încerce să dea cu gura ca să scape. Chestie la care, 
ce-i drept, se pricepea. Dar mașina de poliție a trecut 
rapid pe lângă el şi a dispărut în întuneric. 

„Daaa!“ Aksel a bătut cu degetele în volan și a scos 
un urlet de bucurie. A scăpat ca prin urechile acului, și 
şi-a jurat că asta este ultima oară. Absolut ultima oară. 

A trecut de biserica Humlebæk, a încetinit și a virat 
la dreapta pe Gammel Strandvej. Curând avea să se 
vadă casa, şi ritmul inimii a început în fine să reflecte 
faptul că primejdia a dispărut. A trecut de un Porsche 
argintiu parcat alături de drum și după cincizeci de 
metri a cotit pe alee și a parcat lângă mașina lui Karen. 

Din cine ştie ce motiv, proiectoarele nu s-au aprins. 
Când a coborât din mașină și-a dat seama că toate 
luminile din grădină erau stinse, deși Karen ținea în- 
totdeauna luminile aprinse când era singură acasă. 

A mers mai departe spre casă pe aleea pietruită, 
prin zăpadă. A trebuit să se sprijine de zid ca să nu se 
dezechilibreze când a băgat cheia în broască. Dar n-a 
putut s-o răsucească, ușa era deja descuiată. Asta nu-i 
stătea deloc în fire lui Karen. Mai întâi luminile din 
grădină, şi acum ușa. Nu mai pricepea nimic. 

Ea păruse, fără îndoială, mai îngrijorată decât de 
obicei, şi a mers până la a încerca să-l facă să anuleze 
emisiunea. Dar nu-și dăduse seama cu adevărat în acel 
moment. Nu era în stare să priceapă nimic în minutele 
dinainte de aprinderea luminii roșii. În clipele acelea, 
toată atenția sa era îndreptată spre emisiunea care 
urma să înceapă. 

A intrat în hol și s-a întrebat de câte ori încercase 
să-i explice acest proces lui Karen, subliniind faptul că 
n-avea nimic de-a face cu iubirea pentru ea. Totul se 
petrecea în subconștientul său. Putea să vină sfârșitul 
lumii în afara studioului, și el nu și-ar fi dat seama de 
asta decât după show. 

Dar ea nu-l credea și susținea întotdeauna că aceas- 
tă obişnuință este dovada narcisismului lui și că, dacă 

se gândea bine, nu exista loc pentru ea în viața lui. 
A încercat în repetate rânduri s-o convingă că nue 
adevărat. De exemplu, cât de mult a ajutat-o când a 
fost bolnavă, şi nu în ultimul rând cu bani. Dacă asta 
nu era o dovadă suficientă, atunci ce era? Şi-a descălțat 
pantofii și aproape că și-a pierdut echilibrul. 

Întrebarea era dacă avea să se mai trezească vreodată 
din beţie. Pe moment simţea că nivelul alcoolului din 
sânge continuă să crească. S-a uitat în living și a văzut 
că ea nu mai e pe acolo, ceea ce însemna că reușise să 
se liniștească și se dusese în cele din urmă la culcare. 
Dar apoi a auzit că se deschide și se închide ușa dor- 
mitorului aflat mai încolo, pe hol, şi şi-a zis că ea e pe 
cale să meargă la culcare. Cel puţin ştie că el e acum 
acasă. Foarte bine. 

A fluierat pe drum spre baie. După ce a ajuns acolo, 
s-a dezbrăcat, lăsându-și hainele într-un morman pe 
podea, apoi a intrat sub duș și a lăsat să curgă peste 
el șuvoiul de apă fierbinte. A reglat dușşul la varianta 
ploaie de vară blândă și şi-a amintit cât de mult îi 
place noul duș, care putea. să creeze totul, de la ploaia 
torențială până la ceața groasă. 

Când a terminat de clătit săpunul de pe corp, s-a 
şters, şi-a supt abdomenul și s-a cercetat în oglindă 
şi din față, şi dintr-o parte. Era în formă bună şi nu-i 
era greu să se lase pe podea şi să execute rapid peste 
treizeci de flotări. A ieşit din baie, s-a dus în dormitor 
și și-a băgat capul în întuneric. 

- Hei? Pot să intru? 

A aşteptat un răspuns, dar nu s-a auzit nimic. 

„Aha, deci ăsta e jocul pe care o să-l jucăm în seara 
asta“, şi-a zis și a mers mai departe prin întuneric. 
Jocul fără cuvinte, în care limbajul trupului și dorin- 
ţa fizică erau singurul vocabular. De obicei, ea ținea 

o lampă aprinsă până venea el să să se întindă alături. 
Dar acum era întuneric, așa că a trebuit să pipăie cu 
mâinile marginea patului ca să nimerească. S-a strecu- 
rat sub pătură pe partea lui și s-a întins pe spate. Era 
încă beat şi nu putea decât să spere că ea n-o să obser- 
ve. În orice caz, era rândul ei să ia inițiativa, şi-a zis, 
și a încercat să dea impresia că e pe cale să adoarmă. 

În afară de zumzetul slab al sistemului de ventilație 
nu auzea nimic, doar propria răsuflare. Karen aproape 
că nu scotea nici un zgomot. El avea tendința să sforăie 
noaptea, şi Karen îl amenințase în mod regulat că o să 
aibă dormitoare separate dacă nu începe să folosească 
dispozitivul antisforăit. Încălcase această promisiune 
aproape în fiecare noapte, a recunoscut în sinea lui, 
în vreme ce trăgea automat pătura deoparte. Erecția 
care zvâcnea era acum dezvelită cu totul și era ațintită 
spre buric. 

Dar n-a obținut nici o reacție din partea lui Karen. 
Doar nu putea să fie chiar așa de supărată că n-a anu- 
lat emisiunea, n-a sărit în maşină și n-a venit acasă 
numai pentru că ea se temea un pic de întuneric, nu? 
Nu, probabil că el era cel nerăbdător şi prea dornic. Şi-a 
făcut mâinile căușş în dreptul gurii şi a suflat, dar nu 
şi-a putut da seama dacă duhnește sau nu a băutură. 

După încă un minut nesfârşit, s-a răsucit spre ea 
și a lăsat o mână să-și găsească drumul pe sub pătură 
şi a constatat că ea era culcată pe spate. A mers mai 
departe cu mâna și i-a atins ușor un sfârc. Asta o excita 
întotdeauna. Dar de data asta n-a avut nici o reacție. 
Nici măcar după ce el a început să-și folosească limba. 

A tras deoparte pătura, s-a aplecat peste ea şi a 
desenat cu limba, cu grijă, cercuri ușoare în jurul sfâr- 
cului şi peste vârf. Nici de data asta n-a primit nici 
un răspuns, și s-a întrebat cu ce greşește. El începea 

întotdeauna preludiul în acest fel. A hotărât să se con- 
centreze pe zonele de mai jos, chiar dacă știa că ei 
ar putea să-i piară cheful imediat dacă se arăta prea 
îndrăzneţ. Dar avea de ales? Aproape că îl silea. 

Şi-a dus mâna de pe sân în jos, de-a lungul coaste- 
lor și a pântecelui, unde a simțit ceva lipicios care l-a 
făcut să se retragă instinctiv şi să se ridice în șezut. 
Ce mama naibii mai e şi asta, s-a întrebat şi a aprins 
veioza de pe noptieră. 

Primul său gând a fost că ceea ce vedea nu exista, 
de fapt, cu adevărat. Că adormise deja și nu era decât 
un vis îngrozitor care îi sporea vinovăția că o lăsase 
singură. Dar apoi șocul l-a izbit cu aşa putere, încât 
i s-a tăiat răsuflarea şi a trebuit să iasă din cameră ca 
să poată trage aer în piept. 


10 


Fabian a închis radioul și a cotit pe Bergsgatan. 
Ştirile de dimineaţă nu suflau nici un cuvânt despre 
dispariția ministrului justiţiei, în schimb dedicau cea 
mai mare parte a emisiunii unei dezbateri pline de 
ranchiună despre necesitatea ca femeile gravide și co- 
piii să fie vaccinaţi împotriva gripei porcine, precum 
şi răpirii playboy-ului Adam Fischer. 

Spera ca Niva să-l contacteze curând. Pe drum spre 
casă de la IIRAN îi promisese să găsească numărul se- 
cret de mobil al ministrului şi încercase să-l convingă 
să bea împreună ceva, deoarece persoana cu care avu- 
sese întâlnire a renunțat, până la urmă. Măcar atâta 
poți să faci, a insistat ea. 

Dar teama de lucrul la care spera că va duce băutura 
l-a făcut să refuze invitația şi să dea vina pe copiii săi, 
care erau singuri acasă. Atunci o s-o facem data viitoa- 
re, i-a şoptit ea la ureche, şi el s-a auzit promițând că 
face cinste. 

Fabian a lăsat în jos geamul, a apăsat cardul de 
plastic pe cititor şi a condus mașina în garajul din se- 
diul poliției. Sperase să ajungă acolo primul și să aibă 
timp să cerceteze toate indiciile existente înainte să 

se arate Malin și ceilalţi. Însă dimineața lui devenise 
un exemplu de manual despre cum să nu începi ziua. 

Sonja îşi petrecuse noaptea la atelier. Matilda și 
Theodor nu păreau să fi dormit deloc şi era aproape 
imposibil să-i urnești din pat. Din patul lui, mai exact. 
Când reușise în sfârşit să ajungă acasă, pe la douăspre- 
zece și jumătate, erau amândoi încovrigați sub pătură. 

La început, Fabian nu și-a crezut ochilor. Matilda 
şi Theodor nu se jucau niciodată împreună. Diferența 
de vârstă era prea mare și singurul lor interes comun 
era să se calce reciproc pe nervi. Sonja credea că se 
vor bucura mai mult de relaţia lor de frate şi soră 
când vor fi mai mari, dar Fabian nu era așa de sigur. 
Dimpotrivă, credea că majoritatea semnelor arătau că 
vor avea același tip de relație nonexistentă ca aceea 
dintre el și fratele său mai mare. 

Totul a devenit limpede când a văzut coperta 
filmului clasic Coşmar pe Elm Street zăcând pe vide- 
oplayer. Când s-au trezit, erau iar în vechile roluri și 
s-au certat pe aproape orice, de la cine are dreptul la 
ultimul pachet de praf de ciocolată O'boy până la cât 
se cuvine să stai închis în baie. 

Acum era deja opt şi jumătate și vedea că maşina lui 
Malin Rehnberg era la locul ei, cu toate că ea venise 
cu avionul de la Copenhaga în dimineața aceea. 


- Anders... Dar, Anders, te rog să mă asculți, a zis 
Malin la telefon pe când își dădea ochii peste cap în di- 
recția lui Fabian, care îşi punea paltonul în cuier. Dacă 
e să avem cea mai mică șansă să isprăvim în secolul 
ăsta trebuie să aducem constructori adevăraţi. În cazul 
în care n-ai observat, sunt, de fapt, cu burta la gură... 
Nu, acum eu sunt cea care vorbește. A tăcut și a dat pe 
gât paharul cu coca-cola. Crezi că am destulă energie 

ca să-mi petrec tot weekendul în patru labe punând 
gresie în baie? Ce? Nu, nu-s supărată. Sunt gravidă! 

Malin a trântit telefonul așa de tare, încât Fabian 
a avut impresia că n-o să reziste. 

- Uneori, dar numai uneori, voi, bărbaţii, aveţi cre- 
ierul pus în funcțiune. Cum ar fi la doi ani o dată sau 
cam așa ceva. Şi-a scuturat capul, și-a mai turnat în 
pahar coca-cola și l-a golit dintr-o înghițitură. După 
câteva secunde a luat din nou receptorul și a format 
numărul. Bună, tot eu sunt... Auzi, îmi pare rău... 
N-am vrut să... Pur şi simplu n-am putere să mai fac 
renovări... Şi eu te iubesc... Pupici... A închis și s-a 
întors spre Fabian. Tocmai voiam să te sun ca să-mi 
spui despre întâlnirea de ieri de la SePo. 

- Totul e în ordine? a zis Fabian, așezându-se la 
biroul aflat vizavi de ea. 

Malin arăta ca şi cum n-ar fi ştiut de unde să 
înceapă. 

-Orice aţi face tu și Sonja. Orice ați face, jură-mi 
că n-o să cumperi vreodată o casă care are nevoie de 
renovare. Jură. Şi când zic niciodată, vreau să zic ni- 
ciodată să nu vă treacă prin cap așa ceva. Niciodată 
să nu vă uitaţi la liste. Niciodată să nu puneţi picio- 
rul într-un cartier cu case pentru o singură familie, 
chiar dacă cel mai bun prieten al vostru tocmai s-a 
mutat acolo. Bine? Rămâneți în oraș. Pentru numele 
lui Dumnezeu, rămânețţi între hotarele orașului, dacă 
vreți să supraviețuiți. 

- Bine. Jur, a zis Fabian, pornindu-și computerul. 

- Şi peste toate, am prima mahmureală de când 
ăştia doi au intrat în scenă. Malin a arătat spre burtă 
şi și-a umplut iar paharul. Dar hai să uităm de asta 
acum şi spune-mi despre ședință. 


76 | STEFAN AHNHEM 


- Mahmureală? a zis Fabian, întrebându-se cum 
ar putea să îndrume cu dibăcie discuția departe de 
şedinţă. Mahmureală ca în „Am băut alcool cu toate 
că sunt aproape de termenul sarcinii cu gemeni“? 

Malin i-a aruncat lui Fabian o privire obosită. 

- Ştii cum sunt danezii. 

- Păi, nu, nu cred că știu. Ce-ar fi să-mi spui tu. Şi 
ai găsit o persoană de contact? 

- Da, şi a fost extrem de simpatică. Vreau să subli- 
niez că n-am băut mai mult de un pahar și jumătate 
de vin, cel mult două. 

-Şi cât de mare era paharul? 

- N-am putea, te rog, să lăsăm baltă asta și să vor- 
bim mai bine despre şedinţa ta? Vreau să ştiu totul. 

- Bună dimineaţa. Totul a mers bine la Copenhaga? 

S-au răsucit spre Herman Edelman, care era în ca- 
drul ușii, cu ocană de cafea aburindă în mână și ziarele 
de dimineaţă sub braț. 

- Da, de fapt a fost foarte interesant, a zis Malin. 
Am de gând să vă povestesc totul la şedinţa de la ora 
nouă. Şi, că veni vorba de şedinţe, aș vrea să știu ce... 

- Exact, a zis Edelman, întorcându-se spre Fabian. 
Ai câteva minute? 

- Desigur. 

Fabian s-a ridicat în picioare. 

- Mergem în biroul meu. 

-E timp de o cană cu ceai? a zis Malin, ridicându-se 
şi ea. 

-Cu siguranță. Şedinţa începe abia peste douăzeci 
de minute, a zis Edelman. Și suntem cu toții nerăbdă- 
tori să aflăm mai multe despre minunata Copenhaga. 

Fabian a simţit cum privirea lui Malin îi pârjoleşte 


ceafa pe tot coridorul. 
k*k 

Întotdeauna, de cum păşea în biroul ticsit al lui 
Edelman, Fabian avea impresia că se întoarce în timp cu 
treizeci de ani. În toți anii de șefie, Edelman refuzase 
cu încăpățânare orice ofertă de renovare, până când au 
ajuns să vorbească despre importanța conservării birou- 
lui în forma lui originală pentru generaţiile viitoare. 

Fabian bănuia că Edelman nu voia, de fapt, decât 
să-şi păstreze frigiderul huruitor care era întotdeauna 
plin cu Kalles kaviar!, ceapă roşie și bere rece. Vechiul 
televizor și videoplayerul poate că nu erau folosite atât 
de des, dar, câtă vreme el avea pe etajeră o colecție de 
filme clasice, era evident că n-are de gând să se des- 
cotorosească nici de ele. 

Ba chiar se împotrivise să fie zugrăviți pereţii care 
păreau îngălbeniți de nicotină, pentru că se temea că 
vor descoperi că el sfidează interzicerea fumatului. 

-Ia loc, te rog. 

Edelman s-a aşezat pe fotoliul de lângă fereastră şi 
a început să-și umple pipa. 

Fabian a mutat o pernă și câteva bibliorafturi de pe 
canapeaua de piele roasă şi s-a aşezat. 

- Bun, n-avem decât câteva minute. Ultimul lucru 
pe care l-am auzit este că SePo a găsit acum mobilul, 
a zis Edelman, îndreptând flacăra brichetei în jos ca 
să atingă pipa. 

- La Riddarfjărden, lângă Kanslikajen? a zis Fabian. 

- Da. De unde ştii? 

- Noi am făcut aseară o localizare și a fost indicată 
ca ultima poziţie cunoscută a telefonului. În plus, am 


1 Marcă suedeză de pastă tartinabilă pe bază de icre de 
morun 

descoperit că mai are un mobil, dar cu număr secret. 
Dacă totul merge conform planului, vom avea astăzi 
poziţia lui. 

Edelman a căzut pe gânduri şi a sorbit din cafea. 

- Zici noi? Presupun că persoana cealaltă nu sunt eu. 

- Este o fostă colegă care nu mai are nici o legătură 
cu cei de aici. M-am gândit că e mai bine decât să-l 
pun la curent pe Novak. 

- Fostă colegă. Edelman a pufăit din pipă, scoțând 
norișori de fum. Vrei să zici Niva. Şi eu care credeam 
că m-am făcut perfect înțeles când am zis că nu mai 
trebuie să fie implicat nimeni altcineva. 

-Nu trebuie să-ți faci griji din pricina ei. Înţelege 
exact de ce... 

- Lasă-mă pe mine să hotărăsc pentru ce anume 
trebuie să-mi fac griji. 

Fabian era pe cale să încuviințeze, dar s-a abținut. 
Dacă accepta acum mustrarea, risca să-și piardă toată 
libertatea în această investigaţie. În mod normal putea, 
în esență, să-şi desfășoare ancheta în orice fel voia, 
numai că ăsta nu era nicidecum un caz normal, şi era 
limpede că Edelman credea că poate să-l controleze 
ca pe o marionetă. 

- Ai vorbit cu Grimăs cu câteva ore înainte ca el să 
dispară, a zis și s-a gândit că acum ori e laie, ori bălaie. 
Despre ce ați vorbit? 

Era clar că Edelman nu era pregătit pentru această 
întrebare. Dar şi-a revenit rapid și a mai tras un fum. 

-Nimic important. Dacă ar fi fost, ţi-aş fi spus-o 
ieri, desigur. 

- Dar acum eu sunt cel care conduce investigația, 
aşa că lasă-mă pe mine să hotărăsc ce e important. 

Edelman a zâmbit, apoi a râs. 

- Asta-i de milioane, Fabian. Asta-i de milioane. 
Am vorbit despre audierea spre care se îndrepta. Şi, 
dacă îmi amintesc bine, a fost despre o propunere de 
amendament la o lege. 

- Ai găsit ceva care ar putea să aibă de-a face cu 
dispariţia lui? 

Edelman a clătinat din cap şi a râs din nou. 

- Nu, dar promit să-ți dau de știre dacă-mi vine în 
minte ceva. Și, că veni vorba de convorbiri telefonice. 
Edelman s-a ridicat, s-a dus la birou şi s-a întors cu 
un telefon vechi Nokia 6310i şi un încărcător. De 
acum încolo vreau să-l foloseşti pe ăsta când mă suni. 
Găsești numărul la Judiska Teatern!. 

Fabian s-a uitat la telefonul care arăta demodat, cu 
toate că nu trecuse mai mult de un an de când avusese 
şi el unul la fel. 

- Bine, cred că am terminat pentru moment. Doar 
dacă nu vrei să continui interogatoriul? 

-Încă ceva. Ca să evităm orice neînțelegere, a zis 
Fabian, ignorând ironia. 

- Da? 

- Mi-ai dat o misiune care contrazice în mod explicit 
instrucțiunile comisarului poliției. 

-Aşa e. Dar ştii la fel de bine ca mine că... 

- Herman, nu-i nevoie să te dezvinovăţeşti. Nu cred 
că e un lucru rău. Dimpotrivă, consider că e datoria 
noastră să aflăm ce s-a întâmplat. Dar eu sunt pe cale 
să dau cu piciorul într-un cuib de viespi, nu tu. 

-E adevărat. Aşa că lucrul cel mai bun pe care îl 
poți face e să nu calci greşit. 

-Şi exact asta fac. Şi am de gând să urmăresc unele 
indicii. Vreau doar ca tu să fii conştient de situație. 


1 Teatrul Evreiesc 

Fabian era hotărât să nu-l slăbească din ochi pe 
Edelman până nu obține ceea ce vrea. 

Au stat un timp așa, în vreme ce tăcerea devenea 
tot mai apăsătoare. Dar, în cele din urmă, a apărut, 
sub forma unei încuviințări abia perceptibile. 

- E deja și două minute, a zis Edelman, ridicându-se 
și pornind spre ușă. N-are rost să-i facem pe ceilalți 
să aștepte. 

Fabian a încuviințat din cap, s-a ridicat și a oftat de 
ușurare în sinea sa. Câştigase, şi acum putea să lucreze 
fără să-l țină nimeni în frâu. 


11 


Sofie Leander a deschis ochii și a trebuit să-i mijeas- 
că din pricina lămpii care strălucea chiar deasupra ei. 
Oricum, nu putea face mai mult decât să deschidă și 
să închidă ochii. Era legată atât de strâns cu curele, de 
la labele picioarelor până la șolduri, antebraţe și piept, 
încât era amorțită în mai multe locuri. Cureaua din 
jurul gâtului nu era la fel de strânsă, dar o împiedica 
să-și ridice capul mai mult de un milimetru, sau cam 
aşa ceva. 

Într-un fel, simţea că o merită. Încercările sale de 
a schimba realitatea erau un păcat atât de mare, încât 
pedeapsa era inevitabilă. Ce-şi închipuia că o să se în- 
tâmple? Că exista o prescriere pentru ce făcuse fiindcă 
trecuseră atâția ani de atunci fără urmări? 

Era adevărat, ascundea în ea o îngrijorare sâcâitoa- 
re că adevărul o s-o prindă din urmă la un moment 
dat. Dar nu se așteptase la aşa ceva. Nici în cele mai 
negre coşmaruri nu se apropiase măcar de locul în 
care se afla acum. Să zacă legată pe o masă acoperită 
cu folie de plastic. O gaură pentru excreţii. O lampă 
care strălucea orbitor. Măsuţa de oțel inoxidabil de 
lângă ea era încă lustruită şi acoperită cu instrumente 
şi aparatura era încă închisă, dar nu era nevoie decât 

de o răsucire a comutatorului ca să-și înceapă lucrul. 
O pungă de perfuzie și un tub de alimentare îi erau 
fixate pe gură. Totul sugera că nu este vorba de dacă, 
ci de când o să se întâmple. 

A încercat să numere zilele, dar lumina puternică, 
neîntreruptă, pe lângă programul neregulat de somn, 
făcea ca acest lucru să fie, practic, imposibil. Ar fi zis 
trei sau patru zile, timp în care probabil că polițiștii 
înaintaseră foarte mult. Fără îndoială, soțul său luase 
deja legătura cu ei în aceeași seară și le dăduse toate 
informaţiile trebuincioase pentru a-i da de urmă cât 
mai repede posibil. 

Întrebarea era dacă ei vor ajunge sau nu acolo la 
timp. 

Auzea zumzăitul tubului de alimentare pornind 
sub masă și curând gura avea să-i fie umplută cu acel 
terci vâscos cu gust de căpşune obținut din chimicale. 
Simplul miros o făcea să-i vină să verse. O dată a în- 
cercat să vadă ce se întâmplă dacă încearcă să-l scuipe, 
dar banda izolatoare de pe gură era prea strânsă, şi 
efortul aproape că o făcuse să se înece. De atunci se 
silea să ia înghițituri mici și repezi din fluidul vâscos 
şi încerca să se gândească la altceva, ca să nu vomite. 

De data asta procesul a fost mai dificil decât de obi- 
cei, și s-a pomenit că numără înghiţiturile. De obicei 
erau între treizeci şi patruzeci. Dar acum ajunsese la 
douăzeci și două și nu-și putea imagina că ar suporta 
o înghițitură peste patruzeci. 

Douăzeci și cinci, douăzeci și șase, douăzeci... Ce 
era asta? A pierdut șirul și a ciulit urechile. S-au auzit 
pași, sau nu era decât imaginaţia ei? Terciul i-a umplut 
gura, și a scăpat de el printr-o înghițitură mare, care 
putea stârni vomitatul. Dacă mintea nu-i juca feste, 

era prima dată de când se afla acolo când auzea pe 
altcineva, în afară de propriile sunete. 

După ce tubul de alimentare s-a oprit, în cele din 
urmă, şi terciul artificial a început să i se umfle în 
stomac, a hotărât că e, fără îndoială, cineva care um- 
blă de cealaltă parte a peretelui metalic. Pașii păreau 
îndepărtați, dar se apropiau. 

S-a gândit că poate îi venea cineva în ajutor. Doar 
că nu era o echipă mare de polițiști cu armele scoase 
şi cu sirene pe fundal. Părea o singură persoană care 
se îndrepta spre ea. Venise vremea? Poate că era sfâr- 
şitul pe care se străduise din răsputeri să-l suprime în 
mintea ei, dar, de fapt, îl bănuia de câteva zile încoa- 
ce. A auzit paşii răsunând mai tare și şi-a dat seama 
că, spre deosebire de ce crezuse mai devreme, nu era 
deloc pregătită. Panica i s-a răspândit prin trup ca 
focul într-o pădure. Dacă ar fi putut, ar fi strigat cât 
o ținea gura. 

Nu așa avusese de gând să reacționeze. A izbucnit 
în lacrimi, pe tăcute, şi şi-a imaginat cum îi străpunge 
scalpelul pielea. Curând avea să pornească motorul 
electric care ridica ușa de tip rulou a încăperii ei şi 
adevărul pe care îl măturase sub covor atât de mult 
timp avea să-i râdă în față. 

Dar motorul electric n-a pornit, iar pașii, în loc 
să se oprească, au mers mai departe. Era altcineva. 
A încercat să fluiere și să scoată un sunet, orice sunet, 
însă era imposibil, şi tot ce a putut să facă a fost să 
zacă acolo şi să asculte cum paşii se pierd în depărtare. 

Se părea că încă nu venise vremea ei. 


18 


Având în vedere ce se întâmplase şi, mai presus 
de toate, cui i se întâmplase, Dunja Hougaard n-ar fi 
trebuit să se mire deloc de circul mediatic care pusese 
stăpânire pe acea zonă. Berlingske, Politiken şi Ekstra 
Bladet, toate ziarele principale daneze erau acolo, iar 
DR și TV 2 transmiteau în direct. Ca să spunem ade- 
vărul, ea nu se așteptase la nimic. Avea destul de furcă 
să facă, pur şi simplu, să treacă dimineața. 

A coborât din mașină la o oră după Jan Hesk și cei- 
lalți din echipă. Şi-a stăpânit un sughiţ care i-a umplut 
gura de acreală şi, pe când îşi croia drum prin hoarda 
de reporteri, şi-a jurat că e ultima oară. Absolut ultima 
oară. Nu era nimic mai rău decât o mahmureală. Sau 
o prăbuşire, care ar putea fi o descriere mai potrivită 
a stării ei de acum. 

De fapt, n-o deranjau durerile de cap, pe care câteva 
pastile le puteau alina întotdeauna. Nu, greaţa era ceea 
ce o făcea să-i piară cheful de viață. Stomacul i se în- 
torcea pe dos şi refuza să țină în el ceva, terorizându-i 
restul corpului. În două rânduri a trebuit să tragă pe 
marginea drumului, şi a dat afară cea mai mare parte 
din micul dejun pe care se silise să-l înghită în fața lui 
Carsten, ca el să nu știe cum se simte ea cu adevărat. 

- lată-te. Unde te-ai ascuns? a întrebat-o Jan Hesk 
de cum a păşit în casă. 

- Au fost câteva obstacole pe drum încoace, a zis 
ea, observând că Hesk, care fusese întotdeauna suplu, 
lăsa acum să se vadă pe sub cămașă un pic de burtă. 

- Înţeleg. Ce fel de... 

- Crede-mă. Nu vrei să ştii. Aș fi mai interesată să 
aflu ce aţi făcut aici, a zis ea, trăgându-şi peste pantofi 
o pereche de învelitori de plastic. 

- Păi, presupun că e o chestiune standard. Avem 
câteva semne de întrebare, dar nici unul căruia să 
nu-i dăm de cap până la urmă. Presupunând că vom 
putea să lucrăm nestingheriți. Hesk a condus-o prin 
casă. Cea mai mare problemă în acest moment este 
să ținem în frâu mass-media. Vezi şi tu. Naiba să mă 
ia dacă nu-s mai rău ca țânțarii din casa mea de la 
țară, din Suedia. 

Dunja s-a uitat în jur în timp ce mergea și şi-a 
dat seama imediat că salariul ei n-ar fi fost niciodată 
de ajuns ca să-şi poată permite ceva apropiat măcar de 
această casă, chiar dacă ar fi devenit şefa Brigăzii 
Omucideri. 

- Vreau să zic, tipul a fost la Let's Dance!... Când se 
întâmpla asta? Acum trei sau patru ani. Şi nici măcar 
nu știa să danseze. 

- Dar ați găsit ceva? 

- E mai bine să vezi cu ochii tăi. 

Hesk s-a oprit în dreptul dormitorului şi a lăsat-o 
pe Dunja să intre prima. 

Ea s-a oprit brusc după primul pas și s-a holbat la 
patul dublu din mijlocul camerei. Ultima oară când o 


1 Să dansăm, emisiune TV, versiunea suedeză a emisiunii TV 
americane Dancing with the Stars 

văzuse pe Karen Neuman fusese într-o revistă de canca- 
nuri din sala de aşteptare a dentistului. Erau fotografii 
cu ea și Aksel la premiera nu ştiu cărui film, și a fost 
uimită de faptul că arătau foarte îndrăgostiţi, chiar 
dacă erau căsătoriți de mai bine de douăzeci de ani. 

Acum ea zăcea singură în pat, goală și scăldată în 
propriul sânge, care se scursese din vagin și din rănile 
de pe piept. Când s-a apropiat a văzut că rănile sunt 
atât de adânci, încât trebuie să fi fost făcute cu altceva 
decât un cuțit obişnuit, ceva mai mare și mai greu, 
care putea să pătrundă prin toate straturile pielii, şi 
pe alocuri prin cartilaje și oase. 

- Nu, nu întoarce capul. Uită-te mai departe. În 
mod previzibil, era Oscar Pedersen, legistul, care a ie- 
şit din baia alăturată, îmbrăcat în halat alb. Oamenii 
sunt creaturi supuse obișnuinţei și, adesea, nici măcar 
nu ne dăm seama ce anume ne deranjează. La fel se 
întâmplă și cu corpurile omenești maltratate, te asigur. 
Sunt de acord că arată excitant. 

Pedersen era la fel de încântat ca un puşti în 
Legoland. Atâta doar că în faţa lui se afla o femeie 
goală, ciopârțită, și-a zis Dunja. 

- Ai reuşit să identifici arma crimei? 

-Cu siguranţă n-a fost un cuţit. Pedersen a venit 
lângă ea. Dacă e să pariez pe salariul meu, aş zice un 
topor. Şi nu vorbesc de versiunea de jucărie. A măsu- 
rat cu mâinile. Vorbim de o forță reală, care poate să 
taie lemnul dintr-o lovitură. Vezi și tu că o parte din 
cușşca toracică a fost sfărâmată cu totul, ca să nu mai 
vorbim de organele interne. 

A desfăcut una dintre rănile de pe abdomen ca vadă 
mai bine înăuntru. 

-Cred că am văzut destul, a zis ea, simțind că restul 
micului dejun pornește în sus. 

- Nu, vino şi uită-te înăuntru. 

Hesk n-avea s-o salveze. Era lângă dulap, întors cu 
spatele. Și cu nici un chip nu voia să-i facă legistului 
o scenă, așa că s-a aplecat și s-a uitat la măruntaiele 
ciopârţite. O duhoare dulceagă, grea, a izbit-o și a 
silit-o să-şi țină respirația. 

- Vezi? E mutilată complet. Ca și cum cineva ar fi 
dat-o printr-o mașină de tocat. 

Dunja a încuviințat din cap și s-a mai uitat un 
pic înainte să-şi îndrepte spatele şi să-i întâlnească 
privirea. 

- Şi sângele scurs din burtă? 

- Încă n-am ajuns acolo, dar, dacă ar fi să ghicesc, 
probabil că el s-a distrat un pic cu ea înainte s-o ia 
razna cu totul. 

- Şi la cine te referi când zici el? 

Pedersen s-a uitat la Hesk, care li se alăturase. 

- Cele mai multe indicii sugerează că este Aksel 
Neuman, a zis Hesk. 

- Aksel? Vrei să zici, soțul ei? a întrebat Dunja. Hesk 
a încuviințat din cap. Eşti sigur? Nu-mi pot închipui 
că şi-ar supune vreodată soția la aşa ceva. 

A arătat cu capul spre baia de sânge din pat și a 
simțit că e pe cale să-și recapete energia. 

-Şi pe ce te bazezi? Adică, eşti aici de cât timp, un 
minut întreg, poate. Pe bârfele din SE og HØR?!? 

Dunja era pe cale să spună ceva, dar s-a abținut. 
Era investigația lui Hesk, nu a ei. Oficial, aveau ace- 
eași funcție, însă el avea mai mulți ani de experiență, 
ceea ce însemna că o anchetă atât de importantă 
şi de complicată ateriza automat pe biroul lui. Sarcina 
ei era să-l asiste şi să-şi ofere gândurile și ideile. Nu ca 


1 Revistă de scandal daneză 

să preia conducerea. În plus, el o nimerise la fix în 
privința revistelor de scandal. 

- Bine, uite cum arată lucrurile în acest moment. 
Hesk s-a așezat în mijlocul camerei. Rapoartele 
spun că Neuman a fost văzut la Karriere Bar aici, în 
Copenhaga, cu Casper Christensen, unul dintre invi- 
taţii la talk-show-ul de aseară. După spusele asocia- 
ților lui de la TV 2, trebuia să-și petreacă noaptea în 
apartamentul din Vesterbro. Dar a hotărât să meargă 
acasă cu maşina. Richter a luat mulaje după urme clare 
ale mașinii lui BMW X3. 

- Vorbiţi despre mine? a zis tehnicianul criminalist 
Kjeld Richter, intrând în cameră. 

- Explic doar că indiciile arată că Aksel Neuman a 
fost aici şi apoi a plecat cu mașina. 

Richter a încuviințat și și-a scărpinat gânditor barba 
țepoasă care, alături de favoriţi și sprâncene, avea mare 
nevoie de un drum la frizer. 

- Dar iată că am găsit urmele unei a treia maşini. 

- Cum adică, a treia maşină? 

-În afară de mașina lui Aksel și cea a lui Karen 
a mai fost aici una cândva, după miezul nopții. 

- Şi de unde ştim că a fost după miezul nopții? 
a întrebat Hesk. 

- Nu era zăpadă proaspătă în urme și, conform ra- 
poartelor meteorologilor, ninsoarea s-a oprit pe la 
miezul nopții. 

- Deci, a fost implicată o a treia persoană, a zis 
Dunja, şi Richter a încuviințat din cap. 

- Asta îmi întăreşte teoria, a zis Hesk. Femeia aduce 
pe cineva acasă, crezând că bărbatul ei o să-și petreacă 
noaptea în oraș. Dar soțiorul vine acasă și-i prinde 
în flagrant. Se sparge buba și el dă fuga afară să ia 
un topor. Între timp, Don Juanul profită de ocazie ca 

să-și ia tălpășşița. O să avem un martor de îndată ce 
punem mâna pe el. 

Dunja a ridicat din umeri. 

- Cum? Tot nu crezi că e el? 

Acum Hesk părea enervat de-a binelea. 

Dunja nu ştia ce să zică. Poate era sau poate nu era 
bârfă. Era cu totul convinsă că n-a fost Aksel Neuman. 

- Bine, poți să-mi dai un singur motiv pentru care 
nu este... 

- Scuze, sună telefonul, l-a întrerupt Dunja, pri- 
vind ecranul. Uf, e Sleizner. Probabil că e mai bine să 
răspund... Da, sunt Dunja Hougaard. 

- Acum chiar că sunt un pic atins în amorul pro- 
priu. Chiar n-ai numărul meu în agenda telefonului? 
a întrebat Sleizner, cu o voce prefăcut jalnică. 

-Sigur că am văzut că eşti tu, a zis Dunja, în vre- 
me ce se chinuia să priceapă de ce o suna pe ea şi 
nu pe Hesk. Dar întotdeauna răspund așa în timpul 
programului. 

- Înţeleg. Atunci presupun că trebuie să am grijă să 
te sun un pic mai des după program. Hi-hi-hi... 

Dunja a răspuns privirii perplexe a lui Hesk azvâr- 
lindu-și în lături o mână. 

- Dar nu despre asta e vorba. Cei de la presă sunt 
grămadă pe mine ca lipitorile. 

-La fel e şi aici. Dacă întrebarea ta e legată de in- 
vestigații, cred că e mai bine să vorbeşti cu Jan. 

- Dacă aș fi vrut, l-aş fi sunat pe el. Uite cum stă 
treaba: am convocat o conferință de presă peste o oră 
şi trebuie să le ofer ceva. 

- Da? Dar... 

- Orice, cât de mic. Ca să se potolească o vreme. 

-E prea devreme. Încă nu avem un scenariu clar, 
şi Richter are nevoie de mai mult... 

- Dunja, se pare că ne abatem de la drum. Trebuie 
să aveţi ceva! Păi, ce ați făcut în toate orele astea? 

- Există indicii că se poate să fie implicată cumva 
o a treia persoană. Dar nu ştim în ce fel sau ce rol se 
poate să fi jucat. 

- Aşadar, ar putea să fie un iubit sau făptașul? 

-Sau ambele, a zis Dunja, simțind că pășeşte pe o 
gheață atât de subțire, încât ar fi o mică minune dacă 
nu s-ar sparge. Dar deocamdată nu sunt decât teorii 
dezlânate. În locul tău aș fi foarte atent ce... 

- Dar, după cum s-a nimerit, nu eşti în locul meu. 
Spune-le celorlalți că o să facem o ședință de cum vă 
întoarceţi. Pe curând. 

Şi a închis. 

- Scuză-mă, dar ce dracu' a mai fost și asta? a zis 
Hesk. De ce te sună pe tine când eu sunt cel care 
conduce investigația? 

- Exact asta mă întreb şi eu. N-am nici cea mai 
mică idee. 

- Eşti sigură de asta? 

- Ce încerci să insinuezi? Că am avut o întâlnire 
secretă cu Sleizner ca să preiau investigația? 

Hesk și-a desfăcut braţele. 

- Nu eu sunt cel care a ajuns aici cu o oră întreagă 
după toți ceilalți. 

Dunja a simțit că trebuie să stea jos. 

Greaţa se întorsese. 

Fabian Risk avea o listă lungă de lucruri pe care voia 
să le cerceteze. Voia să ia legătura cu cel care răspun- 
dea de securitate în clădirea parlamentului și să ceară 
o copie a casetei de supraveghere pe care o văzuse la 
SePo. Voia să studieze amănunţit convorbirile telefo- 
nice ale lui Carl-Eric Grimâăs în ultimele ore înainte să 
dispară și voia să-l întâlneasc pe șoferul care aştepta 
în mașină. Dar nu putea face nimic din toate astea. 
Doar să se poarte ca şi cum ar fi avut tot timpul din 
lume și să stea împreună cu ceilalți la masă în sala de 
ședințe fără ferestre. 

Toţi, cu cănile de cafea în mâini, şi-au tras un scaun 
care, după ani întregi, devenise „al lor“ şi s-au așezat. 
Cândva, cu câţiva ani înainte, Fabian hotărâse să se 
aşeze pe scaunul unuia dintre colegi, doar ca să-i vadă 
reacția. Dar apoi respinsese la iuțeală ideea ca fiind mult 
prea riscantă şi se ridicase înainte să fie prea târziu. 

Termosul a făcut turul mesei, plin cu cafea care 
stătuse pe fierbător atât de mult, încât părea mai de- 
grabă acid tanic decât cafea, și, ca întotdeauna, cutia 
de metal cu fursecuri s-a oprit la Markus Höglund, 
care a ținut să le ia pe cele preferate și care, a observat 
Fabian, erau din ce în ce mai numeroase. Nu pricepea 

unde mai încăpeau toate. Cu siguranţă nu i se așezau 
pe talie. Markus nu împlinise încă treizeci şi cinci de 
ani, dar asta nu putea fi singura explicaţie. În cazul 
lui Fabian, schimbarea metabolismului se produsese 
la treizeci şi cinci de ani, şi fiecare calorie în plus a 
rămas de atunci lipită de el. 

Carl-Eric Grimăs însuși fusese cel care a introdus 
obiceiul cutiei de metal cu fursecuri, pe când lucra la 
Birou, şi tradiția supraviețuise. Ca un gândac de bu- 
cătărie care se încăpățâna să nu moară. Edelman n-a 
luat niciodată vreun fursec și, cu câţiva ani în urmă, 
făcuse un efort eroic să pună capăt tradiției, dar s-a 
izbit de o împotrivire atât de hotărâtă, încât a reluat-o 
pe dată. Fabian nu se alăturase protestelor şi era sigur 
că fursecurile pline de unt şi presărate cu zahăr pudră 
nu-i plăceau cu adevărat nimănui. Mă rog, în afară 
de Höglund. 

- Avem destule de discutat, așa că am face bine 
să începem, a zis Edelman, răsucindu-se spre Malin 
Rehnberg. Malin, ai fost la Copenhaga şi, din câte am 
înţeles, a fost un mare succes. 

Malin a încuviințat din cap, în vreme ce-și golea 
paharul cu coca-cola. 

- Cu siguranță. Le-aş recomanda tuturor să profite 
de ocazie data viitoare și să meargă. Cred că vorbeau 
de Berlin, la primăvară. 

- Berlin sună grozav, a zis Tomas Persson, trecân- 
du-și palma peste părul tuns militărește. Ce zici, Jarmo? 

-Ştii ce cred eu despre călătorii, a bombănit Jarmo 
Păivinen cu accentul lui inconfundabil finlan- 
dezo-suedez. 

- În orice caz, acum am un contact bun la Copen- 
haga. Ea e exact în aceeași poziție ca... 

- Malin, sunt sigur că ai câteva experienţe interesan- 
te pe care vrei să ni le împărtăşești. Dar m-am gândit 
că acesta ar putea fi ultimul punct al şedinţei, dacă ne 
permite timpul, a întrerupt-o Edelman, zâmbindu-i. 

- Sigur. 

Malin a luat un fursec şi a încercat să prindă pri- 
virea lui Fabian, care se străduia să ascundă faptul că 
mobilul tocmai începuse să-i vibreze în buzunar. 

A trebuit să aștepte până la începerea ședinței ca 
să-l scoată pe sub masă și să citească SMS-ul. 

Sună cât de repede poţi. Niva 

Nu era nici o şansă să poată pleca imediat, pentru 
că toată lumea, nu numai Malin, avea să se întrebe 
ce se petrecea. Dar, fără discuţie, nu putea să aştepte 
până se termina ședința. 

- Şi încă nu avem veşti despre Diego Arcas? a în- 
trebat Edelman. 

- Nu, ce pot să fac? Câtă vreme Inger e în concediu 
medical, sunt singur, a zis Markus Höglund, luând o 
gură de cafea ca să facă să-i alunece pe gât un fursec. 

-Ce ar trebui să faci? Sorry, dar nu pot să stau aici 
şi să-mi țin gura, a zis Tomas Persson, punându-și 
sub buza de sus un pic de snust. Mackan, poți să-mi 
spui de ce pari să nu faci altceva decât să stai aici și 
să consumi zahăr? Trebuie să existe câteva lucruri de 
care te poți ocupa de unul singur. 

Höglund și-a dat ochii peste cap, căutând zadarnic 
sprijinul celorlalți. 

- Crezi ce pofteşti. Însă numai pentru că Inger e mai 
multă vreme acasă, având grijă de copiii ei, decât e pe 
aici nu înseamnă că eu n-am făcut nimic. Pe lângă 


1 Praf de tutun umezit, care se așază între gingie și buză 

Black Cat de pe Hantverkargatan, unde le expune pe 
cele mai multe dintre fetele lui, am reușit, cu ajutorul 
lui Inger, să localizez șapte apartamente în tot oraşul 
în care petrecerile au loc aproape zi şi noapte. Și, da, 
am putea să luăm apartamentele la rând, dar ar fi mai 
bine să desfășurăm o acțiune sincronizată, şi asta n-am 
de gând să fac fără Inger. 

-All right. Whatever’, a zis Tomas Persson, ridicând 
din umeri. Cred doar că... 

- Aş zice să ne oprim aici, l-a întrerupt Edelman. 
Ne întâlnim luni și vedem ce facem. 

Höglund a încuviințat din cap și a mai înfulecat 
un fursec, în vreme ce-l fulgera cu privirea pe Tomas. 

- Sau eu şi Fabian am putea să dăm o mână de aju- 
tor, a zis Malin, întorcându-se spre Fabian. Nu-i aşa? 
În acest moment nu avem nimic în lucru. 

- De ce nu? a zis Fabian, cu toate că vedea în ochii 
ei că nu face altceva decât să-l tachineze. 

- Cum spuneam, o să aşteptăm până după weekend, 
a zis Edelman, răsucindu-se spre Jarmo Päivinen şi 
Tomas Persson. Din câte am auzit, aveți ceva vești 
despre maşina lui Adam Fischer. Să le auzim. 

Jarmo a încuviințat din cap, şi-a coborât pe nas 
ochelarii de citit şi a răsfoit hârtiile din fața sa. 

- Vrei să le spui tu sau să o fac eu? a întrebat Tomas, 
bătând darabana cu degetele pe masă. 

- Şezi blând... Jarmo a căutat mai departe şi Fabian 
a fost şocat să vadă cât de bătrân arăta, cu toate că 
nu avea decât cinci sau șase ani mai mult ca el. Cu 
patru ani în urmă, soţia l-a părăsit, luând cu ea copi- 
ii, şi se părea că sigurătatea îl macină pe dinăuntru. 


1 Bine. Cum zici tu. 

După cum sunt sigur că ați auzit cu toții la ştiri, a 
continuat Jarmo, am reușit să stabilim că este vorba 
despre o răpire. 

- Lucru pe care l-am bănuit de la bun început, a 
zis Tomas. 

- Este ultima dată când l-am văzut pe Fischer. 

Jarmo le-a dat câteva fotografii ale lui Adam Fischer 
în SUV-ul lui, făcute de o cameră de supraveghere. 

- Până ieri, a zis Tomas, arătând peste măsură de 
mulțumit, pe când își flexa bicepşii tatuați. Pentru că 
atunci am dat de o urmă al naibii de bună. 

- Poate că ar fi mai bine să vorbeşti tu, a zis Jarmo, 
întorcându-se către colegul său mai tânăr. 

- Nu, nu, e în ordine. Spune tu. 

- Sigur? 

- Da, zi mai departe, a spus Tomas, coborându-și 
privirea asupra mesei. 

- Locuieşte într-un cuib de celibatar în Mosebackei, 
şi nu pricep cum de nu ne-am gândit mai devreme la 
asta. Am luat legătura cu parcările din jur. În cele din 
urmă, am dat de o urmă în parcarea Slussen. 

- Era acolo mașina lui? a zis Malin. 

- Nu, dar am găsit caseta asta de supraveghere. 
Tomas le-a arătat un DVD şi s-a ridicat în picioare. 
Sunteţi gata? 

S-a dus la televizorul vechi, a pus DVD-ul în cititor 
şi a încercat să-l pornească cu telecomanda. 

-Telecomanda nu funcționează, a zis Höglund. 
Trebuie să foloseşti butoanele televizorului. Stai aşa, 
îți arăt eu. 

S-a ridicat și a pornit spre Tomas. 


1 Zonă din Stockholm în care au loc foarte multe evenimente 
culturale 

- Nu, e în ordine. Mă ocup eu, a zis Tomas, pipăind 
după butonul potrivit. 

Pe când așteptau, telefonul lui Fabian i-a vibrat din 
nou în mână. 

Intru curând într-o şedinţă şi apoi cade cortina pentru 
restul zilei. N 

Fabian nu mai putea să aştepte şi s-a ridicat. 

- Îmi pare rău, dar trebuie să plec. 

- Bine. Nici o problemă, a zis Edelman. 

- Cum adică, „nici o problemă“? a zis Malin. Ce e 
aşa de important încât trebuie să pleci în toiul unei 
şedinţe, când n-ai nici o investigaţie în desfăşurare? 

-E de la şcoala Matildei. Vor să-i sun cât de repede 
posibil. 

-E în ordine. Sper că nu-i nimic grav. 

- Da, sperăm cu adevărat că nu, a zis Malin, clăti- 
nând din cap spre Fabian, pe când el ieşea din încăpere 
cu spatele. 

- Bine, atunci fă-o tu! a zis Tomas și s-a dat deo- 
parte, lăsându-l pe Höglund să apese de câteva ori pe 
unul dintre butoane, după care televizorul a pornit. 

Fabian se privea în oglinda de deasupra chiuvetei 
când telefonul a început din nou să sune. Până atunci 
cearcănele nu reveniseră. Însă era o chestiune de zile 
până ce tensiunea acestei noi investigații avea să le 
aducă înapoi şi să-l facă să arate cu cel puţin zece ani 
mai bătrân. Şi-a smuls câteva fire din nas și și-a dat 
seama că perciunele din stânga e mai lung decât cel 
din dreapta. 

- În sfârșit. 

- Bănuim că SePo ne ascultă, așa că de acum înainte 
foloseşte acest număr, a zis Fabian. Ai găsit ceva? 

-Ia uite, doar ţac-pac şi gata, mersi madam. Nici 
un preludiu. 

- Scuze, dar cred că o să facem asta altă dată. În 
acest moment... 

- Doar să spui când și unde. Şi, în cazul în care ai 
uitat, îmi datorezi o băutură. 

- Nu, nu, sigur că n-am uitat. Ce crezi despre mine? 

- Nimic. În orice caz, nu până acum. Aş zice că 
după asta probabil creștem nota la cel puţin o cină. 

- Poate că da. Dar încă nu ştiu ce ai găsit. 

- Nu, va trebui să mergi la risc și să speri că va fi bine. 

-Cu alte cuvinte, n-am de ales? 

- Fabian... Întotdeauna ai de ales. 

Cocheta cu el, și ar fi trebuit să-și dea seama că o să 
pornească pe această cale. 

-Tăcerea implică un consimțământ. Deci, ce alegi? 

- Merg la risc. 

- Bine. N-a fost chiar atât de greu, nu-i așa? Şi sunt 
convinsă că o să fii mulțumit. Femeia care a lăsat me- 
sajul în căsuţa vocală a lui Grimăs se numeşte Sylvia 
Bredenhielm și cam după un minut a sunat la numărul 
cu cartelă preplătită 073 785 66 29. 

- Şi acesta este numărul secret de mobil al lui 
Grimâs? 

- Ai nimerit-o. 

-Ai şi lista cu acele apeluri? 

- Da, însă nu-s decât ei doi sunându-se unul pe 
altul, așa că, în afară de cazul în care te gândeşti la o 
carieră în ziarele de scandal, nu mi-aş pierde timpul 
cu asta. Acum uite-ți răsplata. Eşti pregătit să notezi? 

Fabian a luat un pix și şi-a suflecat mâneca hainei. 

- Gata. 

- 59.311129, 18.078073. 

Fabian a scris combinația de cifre pe partea dină- 
untru a antebraţului. 

- Ce e asta? 

- Cea mai recentă poziție a mobilului, plus sau mi- 
nus zece-cincisprezece metri. 

- E încă deschis? 

- Nu, a dispărut ieri la ora 16.04, adică la aproape 
patruzeci de minute după primul. 

- Uimitor, Niva! Mi-ai fost cu adevărat de mare 
ajutor. O să te caut. 

- Ştiu. 

Fabian a încheiat convorbirea, s-a spălat şi a ieșit 
din toaletă. În sfârșit, avea ceva de care să se agaţe. 

Fără să se aşeze la biroul său, a deschis computerul și a 
dat clic pe Google Maps, unde a introdus coordonatele 
scrise pe antebraț. A apărut harta orașului Stockholm 
cu un punct roșu arătând un loc din Södermalm. 
A mărit până la nivelul străzii şi a descoperit că locul 
este pe Östgötagatan, numărul 46. 

La început nu înţelesese rostul vederii la nivelul 
străzii pe Google Maps. Trebuie să fi fost nevoie de 
enorm de multă muncă pentru a fotografia fiecare colț 
de stradă din Stockholm, primul oraș din Suedia care a 
primit acest serviciu. Însă atunci când a ajuns, în cele 
din urmă, să stăpânească comenzile și a vizualizat clă- 
direa de la colțul străzii Östgötagatan cu Blekingegatan, 
le-a adresat mulțumiri din toată inima. Clădirea era 
acoperită cu schele și părea complet nelocuită. 

Imaginea fusese luată probabil în toamnă, şi nu 
exista nici o garanţie că acea clădire era încă în re- 
novare. Dacă era, sau, și mai bine, dacă renovarea se 
oprise pentru că aşteptau să se reducă criza finaciară, 
ar fi locul perfect în care să ţii ascunsă o victimă. 

Şi-a curăţat istoricul căutărilor, a închis computerul 
şi s-a ciocnit de Malin Rehnberg. 

- Măi să fie, că grăbit mai eşti! Şi nici măcar n-ai 
ceva pe birou. Cel puțin, nu ceva de care să ştiu eu. 

- Malin... Îmi pare rău, dar n-am timp pentru asta. 

A încercat s-o ocolească, însă ea nu l-a lăsat să plece. 

- Ghinionul tău. Pentru că n-am de gând să renunţ 
până nu-mi spui ce mama dracului se întâmplă. 

Prin mintea lui Fabian au plutit diferite scenarii, 
până ce şi-a dat seama că n-o să poată ajunge prea 
departe mințind. 

- Hai cu mine. 

În această dimineaţă, ca în toate celelalte, Ossian 
Kremph şedea la fereastra din colţ, își bea cafeaua de 
la sfârşitul dimineţii şi rezolva un sudoku, ascultând 
rapoartele despre trafic de la Radio Stockholm. N-ar 
fi putut spune de ce, dar de când se ştia îi plăcuse să 
asculte informațiile despre trafic şi despre vreme, mai 
ales lungile buletine meteorologice maritime în care se 
descriau amănunțit direcţia şi forța vântului în toate 
colțişoarele coastei suedeze. 

Însă această dimineaţă era altfel. Cu toate că as- 
cultase întregul buletin meteorologic maritim, era 
departe de a se simţi liniştit. Îngrijorarea se furişase 
în el pe nesimţite și dintr-odată era foarte limpede. 
A încercat s-o ignore şi a continuat să se ocupe de 
enigma numerică japoneză, dar nu izbutea să scrie nici 
măcar o cifră. Mintea îi umbla aiurea și nu-și putea 
opri gândurile. 

Trudea de atâția ani să-și controleze gândurile. 
Acum erau ațâţate, concentrându-se pe o mulțime de 
lucruri nepermise. A dat radioul mai tare și a trecut la 
un nivel de sudoku mai scăzut. Dar nu i-a fost de nici 
un folos, aşa că în cele din urmă a fost silit să închidă 
radioul şi să lase creionul din mână. 

Şi-a dat seama că această schimbare a început cu 
câteva săptămâni în urmă. Poate chiar mai devreme. 
Cu cât se gândea mai mult, cu atât îi era mai clar că 
nimic nu mai era la fel în ultima vreme. Era într-o 
dispoziţie neobișnuit de proastă, dar acesta nu era 
singurul lucru nelalocul lui. De exemplu, purta o că- 
mașă albastră, cu toate că era joi, când el se îmbrăca 
întotdeauna în verde. Şi ce s-a întâmplat în timpul 
plimbării în jurul hotelului Årstaviken de duminica 
trecută? Chiar o făcuse? Nu-şi putea aminti. 

Nu era singurul lucru pe care nu și-l putea aminti. 
Toată săptămâna trecută nu era, în esență, decât o 
uriașă gaură neagră. În afară de câteva frânturi răzlețe. 
Şi ieri-dimineaţă a rămas în pat prea mult timp și nu 
s-a putut înfrâna să se gândească la tot ce-și jurase că 
nu-l va mai preocupa. 

Nu-și amintea nimic din restul zilei. 

Îşi luase toate medicamentele, era sigur de asta. 
În fiecare zi, dimineaţa, după-masa și seara înghi- 
țea pastilele cu un pahar de apă călduţă și le simțea 
coborându-i pe gât. Aşa că nu asta era problema, cu 
siguranță. Sau poate că da? Și dacă doar s-a gândit că 
ia pastilele, dar n-a făcut-o. Sau poate că doza era mult 
prea mică? Ce spusese doctorul? Trebuia să o crească 
sau să o reducă? Şi ce era mirosul acela? Nu uitase să 
scoată gunoiul marţi, nu-i aşa? 

Lui Ossian Kremph aproape că i se învârtea capul 
de atâtea întrebări şi simţea că trebuie să se întindă 
și să se odihnească. Dar nici asta n-a fost de folos. 
Mai ales când cuplul acela se plimba în sus și în jos 
pe stradă. Nimeni nu face asta, şi-a zis, și s-a dus să-și 
ia binoclul. Treci pe undeva în drum spre destinaţie. 
Nu te plimbi în jurul aceluiași loc, cum făceau cei 

doi. Înainte și înapoi, de colo colo, ca şi cum ar fi 
căutat ceva. 

Nu l-a recunoscut pe nici unul. Dar, după ce i-a ur- 
mărit o vreme, a putut să-și dea seama care era maşina 
lor şi o simplă căutare pe internet i-a spus că-i aparține 
unui anume Fabian Risk, care lucra ca investigator 
la Biroul Naţional de Investigații Criminalistice din 
Stockholm. Femeia gravidă era, cu siguranță, o colegă, 
alta dintre supușii lui Herman Edelman. 

Într-un fel, nu era deloc surprins. Ştia că în cele din 
urmă se vor târî afară din vizuinile lor şi îşi vor arăta 
mutrele scârboase. Doar că nu se așteptase ca asta să 
se întâmple atât de repede. Dar acum iată-i aici. Porci 
ăia de caralii. 

Întrebarea era cum de se întâmplase. De cum a 
fost eliberat, a făcut tot posibilul să nu iasă în evi- 
dență. Nu numai că şi-a luat numele de familie al 
mamei sale dinainte de căsătorie, dar nici măcar nu 
l-a pus pe uşa apartamentului pe care l-a închiriat la 
mâna a doua sau la a treia. A scăzut fierbințeala cât 
de mult a putut şi a așteptat, sperând că într-o bună 
zi o să scape cu totul de fostul său sine, aşa cum îi 
promisese terapeutul. 

Dar n-a mers. Cu toate că a făcut exact ceea cei 
s-a spus și a executat toate exerciţiile, focul ardea în 
el. A făcut ceea ce aștepta de la el terapeutul. Dar în 
adâncul său, după un an sau doi de tratrament, își 
dăduse deja seama că n-o să dispară niciodată. Orice 
ar fi făcut, avea să fie întotdeauna acolo. 

Foamea. 

S-a mai uitat o dată prin binoclu şi i-a văzut pe cei doi 
polițiști că dispar sub schele. Chiar era cu putință să-l 
fi găsit? Şi cine le-a dat dreptul să-l persecute? Să bată 

la ușă şi să dea buzna înăuntru. Să-l împingă pe podea, 
să-i pună cătușe şi să-i scotocească prin casă? 

Poate că gândurile sale erau interzise şi scăpate din 
frâu. Poate că el şi terapeutul munciseră din greu ani 
întregi să le potolească, fără succes. Ştia că era mai 
bine pentru comunitate ca el să nu le aibă. Dar nu-i 
mai păsa. În sfârșit, era sincer. Pentru prima oară după 
mulți ani, le păstra în cele mai mici amănunte. Se 
desfăta cu fiecare dintre gândurile sale interzise. 

Dacă rahații ăia scârboşi veneau să-i bată la ușă, 
avea să fie pregătit. 

Avea să-și înfigă dinţii în ei şi să-i facă bucăţi-bu- 
cățele. 

Oricum, nu mai avea nimic de pierdut. 

De s-ar sfârși odată ziua asta, şi-a spus Dunja 
Hougaard, închipuindu-și că se strecoară sub pătură 
şi adoarme înainte să ajungă Carsten acasă. Dar ziua 
de-abia începuse şi, cu toate că băuse cel puţin doi 
litri de apă şi luase câteva linguri de săruri pentru 
rehidratare, continua să se simtă dărâmată. 

Şi-a turnat o cană de cafea fără lapte și s-a aşezat 
la locul său de la masa de ședințe, vizavi de Jan Hesk, 
care părea în continuare convins că ea îl lucrase pe 
la spate și avea o înțelegere cu Kim Sleizner. Kjeld 
Richter s-a așezat la un capăt și a încercat să găsească 
un lucru pe care să-şi fixeze privirea. Nici unul dintre 
ei n-a spus nimic, ceea ce făcea tăcerea din ce în ce 
mai stânjenitoare. 

În cele din urmă s-a deschis ușa și Sleizner a intrat, 
aruncând o privire rapidă prin încăpere. Avea cămaşă 
cu butoni și cravată și încă i se vedea machiajul de la 
conferința de presă. Dunja nu cunoştea nici un alt 
bărbat din sediul poliției care să se machieze înainte 
de o conferință de presă. Însă, ce-i drept, Sleizner iubea 
conferințele de presă mai mult ca oricine şi le convoca 
tot timpul. Nimeni nu se pricepea mai bine ca el să 
stea în fața camerelor de filmat, făcând din rahat bici. 


AL NOUĂLEA MORMÂNT | 105 


- A văzut vreunul dintre voi conferința de presă? 

S-a dus la aparatul Nexpresso. 

Hesk, Richter și Dunja au clătinat din cap. 

- Nu mă-ntrebaţi cum, dar am reușit să-i conving 
pe toți că ştim cu ce mama dracului avem de-a face. 
Aşa că acum depinde de voi toți să vă asiguraţi că n-am 
promis prea mult. 

A împins capsula cu cafea şi a lăsat aparatul să 
facă restul. 

Şi nu plătește niciodată pentru asta, a remarcat 
Dunja, cu toate că el era primul care se plângea dacă 
nu mai rămăseseră bani în fondul pentru cafea. Ea 
nu folosea niciodată aparatul, nu numai ca să evite 
predicile lui Sleizner, ci şi pentru că nu considera că 
acea cafea are gust aşa de bun cum credeau ceilalți. 
Pentru ea era un mister faptul că aproape întreaga 
lume occidentală adoptase ideea că trebuie să-ți cum- 
peri cafeaua de la un magazin la modă și să plăteşti de 
trei ori mai mult decât ar trebui. Nu voia nici măcar 
să se gândească la impactul pe care toate astea îl aveau 
asupra mediului. 

- Bine, hai să vedem ce aveţi. Pe ce scenariu lucraţi? 

Hesk și-a dres glasul şi s-a ridicat în picioare. 

- După cum spuneam, încă ne aflăm în prima fază 
a investigației şi avem o droaie de întrebări fără răs- 
puns, dar, pe baza indiciilor pe care le-au găsit Kjeld 
şi oamenii lui, acum este absolut clar că e implicată 
o a treia persoană. 

Hesk ținea să stea în picioare de câte ori Sleizner se 
afla în încăpere, și Dunja nu reuşea să înțeleagă de ce. 

Dacă exista cineva care să-l disprețuiască pe Sleizner 
şi tot ce reprezenta el, acela era Jan Hesk. Totuși, pro- 
babil că era pur și simplu deștept şi făceea ceea ce 
trebuie ca să-și propulseze cariera. 

Cu cât se gândea mai mult, cu atât gudurarea per- 
manentă a lui Hesk pe lângă cei aflați cu câteva trepte 
mai sus decât el o irita. Dacă Sleizner și-ar fi deschis 
șlițul, cu siguranță Hesk n-ar fi șovăit, dacă ar fi câş- 
tigat ceva din asta... 

-A fost cu mintea în altă parte toată ziua... 

Dunjei i-au trebuit câteva secunde ca să-și dea sea- 
ma că Hesk se referă la ea. 

- Scuze, dar ce... 

- Deci, aşa vezi şi tu lucrurile? a întrebat Sleizner, 
întorcându-se spre ea. 

- Scenariul, a precizat Richter. Ştii tu. Neuman vine 
acasă de la emisiunea lui de televiziune, dă de soție în 
pat cu Domnul Mare Sculă și o ia razna cu toporul. 

- Scuză-mă dacă par un pic absentă. Dar... a zis 
Dunja, care nu ştia cum să procedeze fără să-l calce 
pe bătături pe Hesk. 

- Dar ce? a zis Hesk. 

-Nu ştiu. Oricum ai da-o, mi-e greu să-mi închi- 
pui că Aksel Neuman ar face ceva măcar pe departe 
asemănător cu asta. 

A luat una dintre fotografiile care înfățișau trupul 
violat al lui Karen Neuman și s-a uitat la ea. 

- Am contactat personalul de la Karriere Bar şi, evi- 
dent, s-au băut destule pahare de gin tonic, a zis Hesk. 

- Şi apoi, s-a întâmplat în mai multe rânduri ca 
el să fi dat de pământ cu cineva la bar, a zis Richter. 

- Da. Şi totuși... Dunja şi-a frământat mintea cum 
să continue. Poate că sună banal, însă Aksel şi Karen 
erau, de fapt, unul dintre acele cupluri care, după atâția 
ani, păreau să fie cu adevărat îndrăgostite. 

- Dunja... Suntem polițiști care investighează o cri- 
mă. Nu scenariștii unei noi telenovele, a zis Hesk, 
dându-și ochii peste cap. 


AL NOUĂLEA MORMÂNT | 107 


-Dar asta-i o idee bună, a zis Richter, luându-și 
mobilul care suna. Sunt multe răsturnări de situație 
aici. Da, sunt Richter... 

S-a ridicat și a ieșit din cameră. 

- Tot ce pot să spun e că nu cred că-i el, a zis Dunja. 

- Îi pasă cuiva de ce crezi tu? a zis Hesk. Şi, dacă-i ne- 
vinovat, așa cum susţii tu, de ce a dispărut? 

- Nu știu. Să sperăm că are un răspuns convingător 
atunci când dăm de el. Dar, dacă s-a întors acasă mai 
devreme decât prevăzuse, poate că făptașul era încă în 
casă şi el a pornit în urmărire. Asta i s-ar potrivi mai 
bine, mai ales dacă era băut. 

- Exact. Asta se înscrie pe direcția pe care o sugera 
Kjeld, a zis Sleizner, dând din cap. 

- Şi mai e un lucru despre care mă întrebam... 

-Ce-ar fi să discutăm asta după aceea, în pauza de 
cafea? a întrerupt-o Hesk. Dacă e să-l prindem înainte 
să ajungă prea departe, trebuie să... 

-Te rog să o laşi să termine de vorbit. 

Sleizner i-a făcut semn lui Hesk să se așeze. 

Chiar dacă simțea că Hesk e pe cale să explodeze pe 
dinăuntru, Dunjei nu-i rămânea decât să continue. 

- Jan, nu înţeleg de ce eşti așa de supărat pe mine. 

- Nu? 

- Nu, tot ce încerc eu e să fac investigația să avan- 
seze. Și, sigur, s-ar putea să mă înșel cu totul, însă am 
senzația că e ceva care nu se potriveşte. Să luăm doar 
arma crimei, care, după spusele lui Pedersen, probabil 
că e un topor mare. Din câte am văzut eu, nu erau în 
casă lemne sau vreun șemineu, ceea ce sugerează că 
n-ar trebui să fie acolo vreun topor. De unde a apă- 
rut? Îl avea Aksel cu el în mașină pentru cazul în care 
trebuie să omoare pe cineva? 

Hesk s-a gândit la asta și a ridicat din umeri. 

- Deci, ce vrei să spui, de fapt? a întrebat Sleizner, 
fără să se uite spre Hesk. 

Dunja a ridicat una dintre fotografii, în care se 
vedea Karen Neuman pe patul plin de sânge. 

- Uitaţi-vă numai cât sânge e aici. Şi totuși, nu era 
nici o urmă de sânge pe podea sau în hol. Ceea ce su- 
gerează că făptaşul era bine pregătit și a aşternut folie 
de plastic, sau altceva de soiul ăsta. A lăsat fotografia 
să cadă deasupra teancului. Cel care a făcut asta a mai 
omorât şi înainte. 

- Asta, fără discuţie, sună mai logic, a zis Sleizner, 
tocmai când se întorcea Richter. 

- Analiza celei de-a treia urme de roți e gata, a zis, 
aşezându-se la locul său. Și există un detaliu foarte 
interesant. A făcut o pauză de efect care a fost prea 
scurtă ca să observe cineva. Totul arată că avem de-a 
face cu o mașină sport cu anvelope cu nituri. 

- Anvelope cu nituri? a zis Dunja. Cine mai conduce 
cu anvelope cu nituri în ziua de azi? 

- Tocmai asta mă întrebam și eu. 

- Suedezii. Sunt înnebuniți după anvelope cu nituri, 
a zis Hesk. Când mergem în Smâland ca să petrecem 
Crăciunul, orice Nea Caisă are anvelope cu nituri la 
Volvo-ul lui. 

- Aşadar, avem de-a face cu un făptaș suedez, a zis 
Sleizner. Stăm din ce în ce mai bine. 

- Eu continui să înclin spre Aksel Neuman, dar nici 
n-aş vrea să nesocotesc vreo posibilitate. Din acest 
motiv, cred că ar trebui să-l dăm în urmărire în vreme 
ce mergem pe linia indiciului suedez, a zis Hesk. 

Dunja a încuviințat, văzând cu ușurare că lui Hesk 
începe să-i revină culoarea normală a feței. 

- Îi putem întreba pe cei de la Scandlines dacă au 
avut la bord aseară o mașină cu două locuri cu plăci 

de înmatriculare suedeze. Dacă este un făptaș suedez, 
probabil că a luat feribotul spre Helsingborg. 

- Bine gândit, Dunja, a zis Sleizner, ridicându-se. 
Încă ceva. De acum încolo îi veți da raportul Dunjei, 
care acum răspunde de investigație și îmi raportează 
direct mie. Aveţi întrebări? 

Nimeni n-a zis nimic și Sleizner a plecat imediat. 

Neliniștea s-a lăsat ca o ceață groasă, lipicioasă. 
Dunja simţea cum i se măreşte nodul din gât, îngre- 
unându-i respiraţia. În plus, greaţa era pe cale să-i 
arunce afară puținul pe care-l mâncase la prânz. Nu 
ştia unde să se uite sau ce să zică. Îşi dorea cu disperare 
să i se deschidă pământul sub picioare şi s-o înghită. 

-Dar tot ce putea să facă era să rămână pe scaun, în 
vreme ce gândurile îi galopau ca şi cum niște reporteri 
i-ar fi azvârlit în faţă întrebări. Era vina ei? Sărise calul 
şi ocupase prea mult spaţiu, insistând să-și impună 
părerile? Sau acesta fusese de la bun început planul 
lui Sleizner? De aceea o sunase pe ea şi nu pe Hesk la 
locul faptei? Şi, în acest caz, de ce? Ce voia el, de fapt? 
Pentru că trebuia să fie ceva. 

Pentru asta putea să bage mâna-n foc. 

- Bine, a zis Richter, răsuflând adânc și spărgând 
tăcerea. E cineva care pricepe ce-a fost asta? 

- Habar n-am. Nu pricep absolut nimic, a zis Dunja, 
răsucindu-se spre Hesk şi observând abia acum că 
tremura de furie. 

Hesk putea să se înfurie foarte tare, cu siguranță. 
Îi spusese el însuşi că arunca lucruri pe jos și dădea 
cu piciorul în pereți până îi găurea în anii cei mai 
grei, când copiii lui erau mici. Însă nu-l mai văzuse 
niciodată atât de mânios. 

- Jan, trebuie să mă crezi. Înţeleg la fel de puţin ca 
tine. E investigația ta şi eu, eu... 

Hesk a întrerupt-o cu un fornăit și a țintuit-o cu 
privirea. 

- Nu-i nevoie să stai aici şi să încerci să... 

- Nu încerc nimic. Nu spun decât că... 

- Tacă-ţi fleanca, boarfa dracului! S-a ridicat aşa de 
brusc, încât i s-a răsturnat scaunul. Crezi că nu pricep 
ce ţi-ai pus în cap? Ha? 

Dunja ar fi vrut să se ridice în picioare. Să-i arate 
că nu există nimic de care să se rușineze. Ar fi vrut 
să-și lase scaunul să se răstoarne, să ridice un arătător 
amenințător și să-i spună că n-are decât să se ducă 
la dracu’ dacă nu vrea s-o asculte. Dar n-ar fi ţinut-o 
picioarele și, din cine ştie ce motiv, forța de gravitație 
părea extrem de puternică acolo unde ședea ea. 

- Înţeleg că eşti supărat. Dar nu putem încerca să 
vorbim despre asta ca niște adulți? Dacă e să lucrăm 
împreună, va trebui să putem trece peste asta și... 

-Să trecem? Hesk a râs și a înconjurat masa. Și cum 
mama dracului o să întâmple asta? I s-a proțăpit în față 
şi a privit în jos spre ea. E clar că n-ai priceput nimic. 
Te fâțâi pe aici ca o târfă afurisită care nici usturoi n-a 
mâncat, nici gura nu-i miroase. Dar ascultă la mine, 
ăsta nu-i decât începutul micului tău infern. Aşa că 
dă-i înainte și bucură-te, pentru că n-o să te mai simți 
niciodată așa de bine ca acum. 

Hesk a ieșit din cameră. 

lar Dunja a rămas acolo, nefiind încă în stare să 
se ridice. 

Deși clădirea de la colțul lui Östgötagatan cu Ble- 
kingegatan era în inima uneia dintre cele mai populate 
zone din Stockholm, fusese abandonată la jumătatea 
renovării. Bucăţi sfâșiate din plasa de protecţie se le- 
gănau pe schele, ale căror ţevi de fier cu racorduri 
scârțâiau și scrâșneau într-un vaier ameninţător. Nu 
era nici o primejdie să mergi pe trotuar, însă cei mai 
mulți dintre trecători preferau să ocolească pe caro- 
sabil. Era un memento grăitor al perioadei de după 
criza financiară. 

Fabian şi Malin au cercetat zona din jurul clădirii, 
dar n-au găsit mobilul secret al ministrului. Acum erau 
la intrarea clădirii de pe Östgötagatan, numărul 46. 
Aşa cum se aşteptau, era încuiată, dar, cu ajutorul 
unui drug de fier de pe schele, Fabian a spart unul 
dintre cele șase geamuri ale uşii, și-a băgat brațul şi a 
răsucit încuietoarea pe dinăuntru. Intrarea era plină 
de resturi de la construcție și praf. Pe pereţi și tavan 
atârnau coji de vopsea uscată. O duzină de WC-uri 
vechi erau înșirate lângă un perete, iar lângă altul erau 
căzi şi frigidere. 

-Cam așa arată şi casa noastră, a zis Malin, mergând 
pe lângă șirul de WC-uri, în vreme ce ceva întunecat 

şi cu patru picioare o zbughea în susul scării. Dacă mă 
uit mai bine, aici e un picuţ mai curat. 

- E perfect dacă vrei să fii lăsat în pace, a zis Fabian, 
urmând pașii imprimaţi în praf spre lift. 

- Bine, cum vrei să facem? Am putea căuta pe aici 
zile întregi, sau chiar ani. Eşti sigur că ai cifrele corecte? 
Nu-i nevoie decât de o cifră greșită ca să aterizăm în 
Haparanda sau Kuala Lumpur. 

- Sunt sigur. Totuși, doar pentru că cifrele se potri- 
vesc nu înseamnă că telefonul mai e aici. 

Fabian a deschis ușa liftului și s-a uitat înăuntru. 

- Nici vorbă să pun piciorul acolo. 

- Dar urmele de pași duc în acea direcţie. 

- Nu ale mele. 

Malin a pornit în sus pe scări, unde praful de la 
construcție aşternuse un covor gros peste piatră. Nu 
erau urme de pantofi. Însă urmele labelor de șobolani 
răsăreau în toate direcțiile. 

De îndată ce oamenii se întorc cu spatele, natura ia 
totul în stăpânire, și-a zis Fabian, urmând-o pe Malin 
în sus, etaj după etaj. N-au găsit urme de paşi omeneşti 
decât când au ajuns la etajul patru. Erau urme clare de 
bocanci între lift și ușa unui apartament aflat la capăt, 
pe dreapta. Praful din dreptul celorlalte uși era neatins. 

Malin și-a scos mobilul și a făcut câteva fotografii 
de aproape ale urmelor de pași, în vreme ce Fabian s-a 
dus la ușa apartamentului, pe care nu era scris nimic. 
A acoperit cu o mână vizorul, iar cu cealaltă a deschis 
cu grijă fanta pentru scrisori. 

Era prea întuneric ca să vadă ceva și nu auzea nici 
un sunet. I-a făcut semn lui Malin să vină la el și să-și 
țină palma peste vizor, în vreme ce el lumina fanta cu 
ajutorul telefonului. În faţa ușii era un preş uzat, şi de 
perete era rezemată o rolă de folie de plastic. 

- N-ar trebui să chemăm echipa specială de inter- 
venții și să-i lăsăm pe ei să intre primii? 

- Nu se poate. Nu câtă vreme în mod oficial SePo 
conduce investigația. Fabian a închis cu grijă fanta și 
a pipăit clanța. Însă ușa era încuiată, așa că s-a dus la 
apartamentul vecin, care s-a dovedit că nu e încuiat. 
Aşteaptă aici. 

- Şi eu trebuie să stau aici și să... 

Malin s-a întrerupt, oftând. 


Arăta exact aşa cum te-ai aştepta să arate un apar- 
tament dezafectat. Murdar și părăginit. În unele lo- 
curi podeaua era spartă și din tavan spânzurau cabluri 
electrice dezgolite. Nu exista mobilă, în afară de o 
saltea care părea să fi fost folosită mult timp. Fabian 
s-a dus la singura fereastră din cameră, a deschis-o și 
s-a cățărat pe schele. 

Ar fi fost o exagerare să spui că suferă de ameţeală. 
Însă nu-i plăcuseră niciodată înălțimile şi încă nu 
făcuse călătoria cu balonul cu aer cald primită în dar 
de la colegi când împlinise patruzeci de ani. În primii 
doi ani l-au întrebat dacă are de gând să-și folosească 
odată cadoul, iar el le dădea întotdeauna răspunsuri 
vagi, până ce şi-a dat seama că singurul mod de a-i 
face să renunțe la întrebări este să mintă, spunând 
că a fost o trăire uimitor de intensă. Le-a spus că și-a 
luat cu el aparatul de fotografiat, dar a fost atât de 
absorbit de priveliște, încât a uitat cu desăvârșire să 
facă fotografii. 

Acum nu avea de ales, trebuia să spere că schelăria 
înghețată o să reziste. Nu-l ajuta cu nimic să se uite în 
jos. Era mai bine să privească drept înainte și să aibă 
grijă să se țină zdravăn de ceva cu cel puţin o mână, 
ca să nu alunece. 

După trei ferestre, a ajuns în dreptul apartamentu- 
lui încuiat. Storurile erau lăsate, așa că n-a putut să 
privească înăuntru. S-a uitat în jur, căutând ceva care 
să-l ajute să intre, însă, negăsind nimic, s-a hotărât să 
încerce să dea cu piciorul în geam, care era mult mai 
solid decât crezuse. Dacă era cineva în apartament, 
avusese timp berechet să se pregătească, şi-a zis, pe 
când se strecura prin rama ferestrei sparte. 

Ajuns pe podea, s-a uitat în jur și a văzut că încăpe- 
rea avea cam douăzeci de metri pătrați. Spre deosebire 
de primul apartament, podeaua era destul de curată. 
Pe un perete era o chicinetă cu o plită, o chiuvetă și 
un frigider, şi pe el stătea o păpuşă de porțelan cu păr 
lung și buclat, cu rochie și pălărie asortate, care se 
uita la el. 

A mers în camera alăturată, care era atât de întune- 
cată, încât ochii lui s-au trudit să se adapteze. A bâjbâit 
pe perete şi, în cele din urmă, a găsit comutatorul. 
Lumina a fost atât de puternică, încât a trebuit să-și 
ferească privirea. După câteva clipe şi-a întors treptat 
ochii spre o masă acoperită cu folie de plastic, cu o 
gaură în mijloc și nişte curele atârnând pe laturi. 

Trecuse de-acum aproape o jumătate de oră de când 
Kjeld Richter îi urase Dunjei noroc și o lăsase singură 
în sala de ședințe. Dar ea era încă acolo, încercând 
să-și adune destulă energie ca să intre în birou cu 
fruntea sus. 

Greaţa îi trecuse în cele din urmă, înlocuită pe 
dată de o durere de cap sfredelitoare. Dacă nu înghi- 
țea curând un lichid, capul avea să-i explodeze. Şi, ca 
şi cum asta n-ar fi fost destul, avea mare nevoie să 
meargă la toaletă. 

S-a gândit la toate posibilitățile şi şi-a dat seama că, 
în afară de Sleizner, cu care n-ar fi vrut să aibă nimic 
de-a face, era complet singură. Hesk era un polițist 
prea bun ca să lase investigația în voia sorții, dar ea 
nu se îndoia nici o clipă că va face tot ce-i stă în puteri 
ca să-i pună bețe în roate. 

Richter era singurul semn de întrebare. Nu-și putuse 
da seama dacă acel „noroc“ era un sarcasm evident 
sau un semn de apreciere. Probabil că nici el n-avea 
habar pe ce poziţie se află şi, dacă Dunja îl cunoștea 
destul de bine, el ar alege calea care să creeze cele mai 
puține probleme în pauza de cafea. 

Era clar că va fi o luptă foarte grea. Nimeni nu se 
aştepta ca ea să fie în stare să se descurce singură. 
Probabil că nici măcar Sleizner. Dar să se dea bătu- 
tă, pur și simplu, nu era o opțiune. Nu exista o cale 
uşoară de ieșire. Singura ei alternativă era să-și asume 
responsabilitatea, să termine investigația, să aresteze 
vinovatul și să le arate tuturor că este o forță de care 
trebuie să țină seama. 

Din păcate, nici măcar ea nu credea asta. 

A luat un șerveţel roșu de pe fundul fructierei și 
și-a şters fruntea transpirată. Apoi a închis ochii și a 
respirat adânc de câteva ori înainte să se sprijine cu 
mâinile de masă și să se ridice în picioare, cu grijă. 

Îi tremurau și mâinile, și picioarele, iar inima îi 
bubuia în piept. Însă trebuia să se înveţe cu asta. Era 
aproape sigur că Hesk are dreptate. 

Acesta nu era decât începutul micului său infern. 

După ce a descuiat ușa și a lăsat-o pe Malin să intre 
în apartamentul dezafectat, Fabian s-a întors la masa 
dreptunghiulară din mijlocul celei mai mari dintre 
cele două camere. Era prinsă de podea cu fier corni- 
er şi învelită cu folie de plastic transparentă, fixată 
dedesubt cu capsatorul. Sub orificiu era o pâlnie cu 
un furtun gros care intra într-un bidon. Însă bidonul 
era gol, iar pâlnia părea să fie curată, la fel ca folia şi 
curelele care atârnau. Fabian nu vedea urme de sânge 
sau de excremente. 

Spre deosebire de restul încăperii, masa părea nouă 
şi imaculată. Capetele şuruburilor care fixau curelele 
străluceau, și nu era nici un fir de praf pe lampa care 
atârna din tavan. Fie cineva curățase totul foarte mi- 
nuțios, fie masa nu fusese folosită niciodată. 

S-a dus la fereastră, care era acoperită bine cu o 
placă de rigips. Oprea toată lumina şi nu permitea 
nimănui să se uite înăuntru. Mai era o rolă de folie de 
plastic într-un colț, iar pe podea se aflau o şurubelniţă 
electrică şi un fierăstrău circular cu un prelungitor cu 
cablu lung. 

Era limpede că apartamentul dezafectat fusese pre- 
gătit pentru ceva. Întrebarea era pentru ce anume? 

Tortură? Chirurgie? Dezmembrare? 

Sau să fi fost doar un decor macabru în care să țină 
pe cineva prizonier? Cine era în spatele acestor lucruri 
şi cine ar fi trebuit să fie legat cu curelele? Dacă era 
destinat ministrului justiției, de ce nu era aici? Era 
evident că telefonul lui mobil secret se aflase în clădi- 
re. Dar unde se afla în acest moment? Și, mai presus 
de toate: unde se afla ministrul acum? Întrebările se 
buluceau și apoi se prăbușeau într-un morman inform. 

Fabian a oftat. 

- Malin, ce-ai zice să luăm prânzul devreme? Fac 
cinste. 

Avea nevoie de o pauză ca să-și limpezească gându- 
rile înainte să poată merge mai departe. 

- Deja? a strigat Malin din hol. Nu putem să ter- 
minăm întâi aici? 

- Bine. 

Fabian s-a dus în încăperea de lângă chicinetă. Nu-i 
mai rămăsese decât asta de făcut înainte să-și încheie 
cercetarea. 

La fel ca restul apartamentului, arăta destul de cu- 
rată. Pe blatul de lucru erau un ceainic electric, un 
pahar cu fundul în sus și o cană de cafea. Cineva 
fusese acolo pentru câteva ore, cel mult o zi întreagă. 

A deschis robinetul, care a șuierat un pic înainte să 
dea drumul unui şuvoi constant de apă curată. N-au 
ieșit cocoloașe cafenii. Aer, dar nu și rugină. Cineva 
trecuse pe acolo cu o săptămână-două mai devreme. 
Probabil ca să facă pregătirile. Dacă a fost cineva acolo 
în ultimele douăzeci şi patru de ore, cu siguranță nu 
dăduse drumul la apă. A închis robinetul, a deschis 
frigiderul și, spre surprinderea sa, era pornit și în el se 
aflau câteva pâini de secară, un pachet cu lebărvurst 

şi un borcan de sticlă cu cepe mici murate, marca 
Hayward's, aproape golit. 

În congelator erau două pungi etanșe. A scos una 
dintre ele, a strâns-o în mână și a şters gheaţa de dea- 
supra. La început a crezut că e o tenie încolăcită. Nu 
mai văzuse niciodată vreuna, dar ştia că pot să ajungă 
până la douăzeci de metri. Apoi a văzut scris pe etichetă 
maţe pentru cârnaţi şi şi-a dat seama că sunt intestine 
de porc cu care să faci cârnaţi de casă. Cealaltă pungă 
părea să conțină organe de porc, sau poate de găină. 

Fabian nu se dăduse niciodată în vânt după mărun- 
taie, cu toate că avea o carte de bucate din anii '30 în 
care erau câteva reţete cu organe de animale. Printre 
care o delicatesă sud-americană, creier de vită la grătar. 
Dar cine mai mânca în ziua de azi aşa ceva? Şi, mai 
presus de toate, ce avea asta de-a face cu dispariția 
ministrului justiției? 

- Fabbe! Hai să vezi! l-a strigat Malin. 

Fabian s-a întors în camera mai mare și se îndrepta 
spre hol când a observat-o. N-o văzuse mai devreme, 
probabil pentru că stătuse cu spatele la ea, concen- 
trându-se pe masa dreptunghiulară. Ar fi reacționat, 
pentru că văzuse ceva asemănător pe frigiderul din 
camera cealaltă. Era altă păpuşă de porțelan cu bucle 
blonde și ochi albaştri care se uitau drept la el de pe 
cutia de siguranțe. 

A dat-o jos şi a cercetat-o. Nu-i plăcuseră niciodată 
păpușile. Mai ales cele de porțelan. Cu toate că erau, 
în general, destul de mici, fețele lor erau supărător 
de realiste. 

Când era mic, primise una de Crăciun de la bunica 
şi încă îl treceau fiorii când se gândea la păpuşa aşezată 
pe raft, alături de celelalte jucării, uitându-se țintă la 
el toată noaptea. N-a trecut mult și a început să aibă 

coşmaruri şi să doarmă rău. A ascuns-o într-un bufet 
şi a acoperit-o cu o pătură. Ba chiar a aruncat-o o 
dată. Însă mama o tot punea la loc pe raft, subliniind 
mereu cât e de frumoasă și ce mult a costat. 

Într-o după-amiază, când era singur acasă, şi-a luat 
inima în dinţi, a vârât-o în rucsac şi s-a dus la fabri- 
ca de ciment de dincolo de Kojak - dealul înalt din 
Dalhem, la nord de Helsingborg. Ca de atâtea ori, s-a 
cățărat peste gardul cu multe pancarte cu Interzisă 
intrarea persoanelor neautorizate și a aruncat păpuşa 
într-unul dintre marile tancuri de malaxare. A stat 
acolo o vreme, uitându-se cum păpușa se scufundă 
încet în amestecul vâscos de ciment și dispare. În orice 
caz, din viaţa sa. Poate că era încastrată într-un perete, 
pe undeva, uitându-se în continuare țintă la cineva. 

- Fabbe! Ce faci acolo? 

A intrat în baie, unde Malin stătea în picioare în 
cadă, luminând cu lanterna o gaură din perete. 

- la uită-te aici. 

S-a tras deoparte și i-a înmânat lanterna. 

- Vezi? 

Fabian a încuviințat din cap. O pălărie cu boruri 
largi şi un palton negru cu guler de blană se înțepe- 
niseră la vreun metru mai jos pe conducta îngustă 
pentru cabluri. 

- Nu-s astea hainele lui Grimâăs? 

- Sigur, dar... 

- Dar ce? 

- Nu pricep cum se îmbină toate astea. S-a răsucit 
spre Malin. Ca să fiu sincer, nu pricep nimic. 

-Ce nu pricepi? Grimăs a fost aici şi... 

- Dar de ce? A venit de bunăvoie sau a fost adus 
de altcineva? 

- Dacă n-ar fi fost masa de tortură de acolo, aș fi 
bănuit că a venit de bunăvoie. Poate că îl cunoaște pe 
proprietarul clădirii și ştia că se poate schimba aici fără 
să-l deranjeze nimeni, înainte de a merge altundeva. 

- Dar... 

- Acum înclin spre ideea că a fost adus de cineva. 

- Bine, şi atunci de ce nu mai e nimeni aici? 

- Cred că a fost adus aici și dezbrăcat. Nu mă în- 
treba de ce. Poate că aveau nevoie ca el să-şi schimbe 
hainele? Şi apoi, în toiul acţiunii, i-au găsit telefonul 
secret şi și-au dat seama că în orice clipă putem veni 
noi, așa că au şters-o cât de repede au putut și... voilà. 

- Aşadar, crezi că a plecat singur din clădirea par- 
lamentului și a fost răpit pe chei? 

- Poate că i s-a dat un ultimatum înainte să plece. La 
urma urmei, era în întârziere cu douăzeci de minute. 
Nu ştiu. A oftat şi i-a întins lui Fabian un mop. Încerc 
şi eu să fac toate astea să se potrivească. 

Fabian a luat mopul, l-a băgat în conductă și a tras 
în sus hainele și servieta ministrului, care se pusese 
de-a curmezișul. 

Au ieşit amândoi din cadă. Fabian s-a ocupat de 
servietă, în vreme ce Malin cerceta hainele. În servietă 
erau o cutie de pastile mentolate pe jumătate goală, trei 
pixuri, o agendă Filofax și un dosar cu un document 
care, după o examinare rapidă, părea să se refere la 
niște rapoarte şi studii despre rezultatul schimbărilor 
legislative din anul precedent. 

Agenda s-a dovedit a fi şi mai interesantă. 

Cei mai mulți oameni trecuseră la agendele elec- 
tronice. Însă nu și Grimâs. 

El era din vechea școală, toate adresele și numerele 
de telefon erau scrise de mână şi puteau fi văzute fără 
parole. Paginile erau pline, de asemenea, de programări 

ale şedinţelor şi însemnări, cum ar fi: Când o să le dea 
prin cap celor din partidul verzilor că există cu adevărat 
un motiv pentru care trebuie să folosim deodorant? [...] 
Căţeaua aia socialistă încă n-are habar despre ce vorbeş- 
te... Poate că-i bună la pat? [...] Nu uita să programezi 
o întâlnire la Ministerul de Interne? Şi aşa mai departe. 

Nu conținutul a fost ceea ce i-a accelerat pulsul 
lui Fabian, ci scrisul de mână însuși. Era un lucru 
neobișnuit. Fabian putea să numere pe degetele de la 
o mână de câte ori i se întâmplase. Dar răsplata era, 
de obicei, destul de mare ca să merite eforturile de a 
le obține. Ca un gol frumușel după mai multe meciuri 
prelungite. O piesă din puzzle imposibil de găsit era 
pe cale să-și afle locul. 

-Şi iată-l aici. Aşa cum am zis. Malin a ridicat mo- 
bilul. Alo? Pământul către Fabian? 

Fabian a ridicat ochii și i-a întâlnit pe ai ei. 

-Ce e? Ai găsit ceva? a întrebat ea. 

Fabian a încuviințat. 

- Nu cred că el a fost aici. 

- Cine? Grimăs? Sigur că a fost aici. Ia uite! 

I-a fluturat prin față telefonul lui Grimăs. 

- Va trebui să revăd imaginea de ieri de la camera 
de supraveghere ca să fiu sigur de-a binelea. 

-Stai așa, nu pricep. Cum poți... 

Şi-a dat seama că n-are rost şi a renunţat. 

Fabian plecase deja din baie și se îndrepta spre ie- 
şirea din apartament. 


RO 


Sofie Leander şi-a dat seama că trebuie să fi dormit 
adânc de data asta. De obicei se trezea de îndată ce 
auzea paşi sau voci apropiindu-se. Fiecare muşchi din 
corp i se încorda până la limită şi își închipuia iar şi 
iar, cu amănunte înfiorătoare, ce avea să i se întâmple, 
ca o scenă dintr-un film de groază. 

Însă de fiecare dată când paşii treceau de ea, ştia 
că mai are un pic de timp. 

Până acum. 

De data asta totul era diferit. 

N-a fost trezită de pași sau de o voce. 

Au trezit-o motorului electric și scârțâitul ușii şi, 
spre deosebire de alte dăți, acum corpul îi era calm și 
destins. Ca şi cum ar fi stat ca pe ghimpi atâta timp, 
că nu mai putea să se teamă. 

Dar lui Sofie îi era frică. 

O frică de moarte. 

A auzit uşa rulou coborând din nou și încuietorile 
de pe cadru închizându-se cu un clinchet. Apoi s-a 
auzit un clinchet pe masa de metal aflată chiar în 
spatele ei. Probabil sunt scalpelele și cleştii, şi-a spus, 
încercând să împiedice să i se deruleze iar și iar în 
minte scena în care ea era despicată. 

A încercat să-şi miște capul ca să vadă dacă era 
doctorul care o adusese aici, însă a renunțat când cu- 
reaua din jurul gâtului a pătruns prea adânc în rană. 
Nu mai conta. Aşteptarea se sfârşise și era vremea să 
se termine. 

Aparatele din jurul ei au fost pornite și le-a auzit 
scoțând diferite sunete. Cureaua din jurul încheieturii 
stângi a fost slăbită și a simțit foarfeca rece apăsându-i 
antebraţul, în vreme ce îi era tăiată mâneca bluzei. A 
simţit o înțepătură în scobitura cotului și a început 
să-și piardă cunoştinţa. 

Aşteptarea a părut aproape o eternitate. 

Sperase că o să poată spune ceva. Că o să i se scoată 
banda adezivă de pe gură, ca să poată cel puțin să spună 
cât regretă și să încerce să explice că a fost conștientă 
tot timpul că a fost un lucru foarte rău, dar nu păruse 
că ar avea de ales. Îşi dorea ocazia să spună că, deși 
îi este frică, își acceptă pedeapsa și, într-un fel, i se 
pare cuvenită. 

Dar n-a avut-o. 


Rl 


-Cinci minute, după care trebuie să plecați, a zis 
paznicul, dând dublu clic pe video. Bine? 

Fabian și Malin au dat din cap și au aşteptat ca băr- 
batul în uniformă să-i lase singuri, privind afară, unde 
o echipă de la SePo draga golful lângă Kanslikajen, 
căutând cadavrul lui Grimăs. 

Se aflau în camera mică a angajaţilor din spatele 
gheretei paznicilor din clădirea parlamentului. Fusese 
o luptă grea să primească accesul la clipul de supra- 
veghere care îl arăta pe ministrul justiției plecând din 
clădire. Nu numai că cei de la SePo etichetaseră banda 
ca strict secretă, dar îl avertizaseră pe supervizorul 
securității că s-ar putea să vină cineva de la Biroul 
Naţional să pună întrebări. 

Ceea ce nu luaseră în calcul era Malin, cu accesele ei 
de furie care, când nu obținea ce voia, erau suficiente 
ca să facă pe oricine să cedeze. 

Fabian a pornit clipul, care arăta intrarea goală, 
cu ușile ei de siguranță duble. Aceeași secvenţă cu 
Carl-Eric Grimâs intrând în cadru care îi fusese arătată 
în seara trecută. Ministrul a mers singur cu servieta 
în mâna stângă, şi-a trecut cardul de acces prin cititor 

cu dreapta, a deschis prima ușă, apoi pe a doua șia 
dispărut în viscolul de afară. 

Întocmai așa cum bănuia Fabian, soluţia fusese 
chiar în fața ochilor săi tot timpul. Pur și simplu nu 
ştiuseră ce să caute. Doar un dreptaci şi-ar fi ținut ser- 
vieta în stânga şi ar fi mânuit cardul cu mâna cealaltă. 

Aşadar, era dreptaci. 

Însă înclinația scrisului din Filofax spunea cu totul 
altceva. 

La fel ca soția sa, Sonja, Carl-Eric Grimăs era stân- 
gaci. 

Fabian s-a întors către Malin. 

- Observi ceva? Tipul ăsta e dreptaci. 

- Deci, nu-i ministrul justiției, ci altcineva îmbrăcat 
ca el. 

Fabian a încuviinţat din cap. 

-Probabil făptaşul. A dat iar clipul de la început și 
a trecut prin el cadru cu cadru. Uită-te cu atenţie, ştie 
exact unde e camera de supraveghere şi cum trebuie 
să se miște ca să nu-şi arate fața. 

- Dar, chiar dacă ăsta-i făptaşul, unde-i ministrul? 

Fabian s-a uitat drept în ochii lui Malin. 

-Nu ştiu. Dar, dacă n-a părăsit clădirea prin vreuna 
dintre celelalte uși, nu putem scoate din discuţie ideea 
că se află încă aici. 


RR 


Nanna Madsen, 21 de ani, 5 decembrie 2005, tomberon 
din Herlev’ 

Sângerare masivă din muşcături adânci pe porțiuni 
mari de pe spate, piept şi organele genitale. Analiza ur- 
melor de dinți arată muşcături făcute atât de făptaş, cât 
şi de un câine, probabil doberman pinscher. N-au fost 
ridicate urme ale făptaşului. 


Kimie Colding, 17 ani, 23 aprilie 2007, lacul Peblinge? 

Răni în jurul organelor genitale în urma unei pene- 
trări brutale. Toţi dinţii de sus şi de jos sparți şi câteva 
fracturi deschise ale craniului indică lovire puternică a 
capului, probabil cu un ciocan. Apa din plămâni arată 
că era vie când a fost aruncată în lac. N-au fost ridicate 
urme ale făptaşului. 


Mette Bruun, 37 de ani, 7 septembrie 2008, Amager Fælled? 
Deschizătura anală şi intestinul gros mutilate, vătă- 
mări grave ale organelor genitale până în stomac. Produse, 


1 Comunitate rezidențială aflată la circa 9 kilometri de 
Copenhaga 

2 Lac din Copenhaga 

3 Insulă pe care este situată o parte din Copenhaga 

probabil, în urma penetrării cu o ramură groasă sau cu 
o bâtă cu ţepi. N-au fost ridicate urme ale făptaşului. 


Dunja Hougaard a lăsat dosarul să cadă pe masă, 
s-a lăsat pe spate pe canapea şi a închis ochii. Avea 
nevoie să facă o pauză de la imaginile trupurilor de 
femei străpunse care se rugau și implorau să li se facă 
dreptate, însă n-aveau să aibă parte de ea. 

În schimb, în minte i-a apărut Kim Sleizner. Nici 
nu ajunsese bine la lucru că și-a făcut apariţia ca să 
o salute şi să-i ceară să treacă pe la biroul lui după 
program. A înţeles, în sfârșit. A scuturat-o un fior când 
şi-a dat seama, în cele din urmă, ce urmărea el de fapt. 
Competența ei era ultimul lucru de care îi păsa lui. 

Privind înapoi, nu reușea să priceapă cum de nu-şi 
dăduse seama, având în vedere că era evident pentru 
toți ceilalți. Părea o glumă proastă, și singurul lucru pe 
care putea să-l facă era să le arate că se înşală cu toții. 

Lucra acasă, în Blågårdsgade, pe canapea, cu toate 
că programul de lucru oficial se sfârşise. Luase cu ea 
cele mai dure cazuri de viol nerezolvate din ultimii ani. 
Mikael Rønning, de la serviciul IT, o ajutase să filtreze 
cazurile, chiar dacă nu avea autorizația poliției. Dar 
avea nevoie de un aliat, cineva care să nu aibă nici cea 
mai mică legătură cu departamentul ei. 

Ca un tăuraş pe o pajiște, el s-a năpustit în cercetare 
cu toată energia. Dar starea de spirit i se tot înrău- 
tățea, pe măsură ce imprimanta scotea caz după caz, 
fiecare mai urât decât cel dinainte şi, în cele din urmă, 
a declarat că încrederea în omenire i-a fost secătuită. 

Dunja n-a fost deloc surprinsă. De brutalitatea ata- 
curilor sau de faptul că în aproape toate cazurile făpta- 
şul a fost un bărbat și victima o femeie. Nu, singurul 
lucru care a surprins-o a fost cât de multe anchete au 

rămas nefinalizate şi cât de simplu părea să hotărăşti 
să tai resursele şi să lași cazurile nerezolvate. 

Lista cu anchetele asupra violurilor nerezolvate pă- 
rea să se deruleze la infinit şi, cu toate că i-a cerut lui 
Rønning să nu le includă decât pe cele în care victima 
a murit, a luat cu ea acasă mai mult de o duzină de 
dosare din ultimii patru ani. Și acestea numai de pe 
zona de coastă, de la Køge până la Helsingør. 

Erau trei cazuri pe an în care femei nevinovate au 
fost silite să îndure o suferință atât de mare, încât 
moartea trebuie să le fi părut o salvare. Trei anchete 
care au fost stopate de fiecare dată, cu toate că făptașul 
era încă în libertate. Pe an. 

Dunja s-a uitat pe fereastră la norii de un cenușiu 
întunecat care treceau pe cer. Păreau că se adună pen- 
tru altă furtună și luau cu ei puțina lumină a zilei care 
mai rămăsese. Imaginile trupului hăcuit al lui Karen 
Neuman nu-i dădeau pace. Într-un fel, era aceeaşi 
violență dementă, dar, în acelaşi timp, calculată, ca 
în cazurile mai vechi și, aşa cum spusese ea la ședință, 
asta nu era fapta unui începător. Oricine ar fi fost 
ucigașul, o mai făcuse. 

Karen Neuman nu era doar altă victimă întâm- 
plătoare. 

Dar, parcurgând dosarele, n-a putut să găsească 
o legătură cu vreuna dintre investigațiile mai vechi. 
A încercat totul. Le-a sortat după diferite criterii, a citit 
de mai multe ori descrierile amănunțite ale rănilor şi a 
studiat cu lupa fiecare imagine a trupurilor torturate. 
Dar nu s-a arătat nici o posibilă legătură. 

A putut să dea deoparte imediat șapte dintre cazuri. 
Patru dintre ele aveau atât de multe asemănări, încât 
formau un grup de sine stătător. A existat și un posibil 

suspect. Din păcate, a reușit să se sinucidă înainte de 
a fi condamnat. 

Alte trei dintre ele erau înrudite, fără îndoială. În 
acele cazuri, făptașul luase ca trofeu o parte din scal- 
pul fiecărei victime și, conform raportului lui Oscar 
Pedersen, cantitatea mare de sânge scurs din scalpul 
tăiat arăta că toate victimele erau încă în viață când li 
s-a întâmplat asta. Și oricine ar fi fost autorul acelor 
fapte bestiale, era încă în libertate. 

Dar nu el era persoana pe care o căuta ea acum, 
chiar dacă îşi jurase că o să reînvie ancheta de îndată 
ce va avea timp şi o să-l prindă pe ticălos. 

Cinci cazuri erau încă pe masă. 

Cinci anchete care erau oficial deschise, însă în 
realitate se răciseră. 

Toate dovedeau acea violență brutală, calculată, 
evidentă în ceea ce i se întâmplase lui Karen Neuman, 
care nu putea fi lucrarea unui începător. În același 
timp, cele cinci se deosebeau mult între ele. Nu părea 
să le lege nimic. Victimele nu numai că aveau vârste 
și înfățișări diferite, dar și locurile faptelor erau la 
mare distanță între ele. Iar făptașul folosise metode 
diferite de ucidere. 

Fiecare caz părea unic. Un făptaș care, într-o sin- 
gură ocazie, nu s-a mai înfrânat, a violat și a torturat 
victima până la moarte în cel mai hidos mod, ca apoi 
să-și reia viața normală, fără să lase vreo urmă sau 
dovadă care să-l acuze. Era imposibil. Trebuia să fie pe 
undeva un numitor comun. Era sigură de asta. 

Sunetul mobilului i-a întrerupt gândurile. Era Kjeld 
Richter, așa că a încercat să-și ia cel mai profesional 
ton posibil, cu toate că în realitate se simțea uşu- 
rată că o sună pe ea, şi nu pe Hesk. După spusele 
celor de la Scandlines, care dețineau feribotul pe ruta 

Helsingør - Helsingborg, în seara trecută două maşini 
au forțat ieşirea pe o poartă pe când părăseau ter- 
minalul din port, lucru pe care Richter fusese trimis 
să-l cerceteze. 

- Bună, Kjeld. Eşti tot la Helsingør? 

- Dunja, îmi place de tine. Dar vreau să-ţi fie afurisit 
de limpede un lucru. Eşti într-o apă așa de adâncă, 
încât rişti să te îneci. Şi când o să se întâmple asta, să 
nu te bazezi pe mine. 

- Kjeld, ascultă-mă. Asta e ideea lui Sleizner. Înţeleg 
la fel de puţin ca... 

-Nu mă amestec. Am de gând să-mi fac treaba, dar 
asta-i tot. Ca să ştii. 

- Sigur. Te-am înţeles perfect, a zis Dunja, respirând 
adânc. Însă bănuiesc că nu m-ai sunat doar ca să-mi 
spui că ești altă găină care cotcodăceşte prin curte, ci 
pentru că ai pentru mine și nişte informații. 

- Ăăă...2 Ce? 

- M-ai auzit, a zis Dunja, impresionată de felul în 
care reuşise să se impună. Deci? Ai găsit ceva? Dacă 
nu, vreau... 

-l-am dat deja raportul lui Jan și voiam doar să-ți 
spun că acum mă duc acasă. 

- Dar se presupunea că trebuie să-mi raportezi mie. 
Sleizner a spus asta cel mai clar posibil. 

- Ultimul lucru pe care mi-l doresc este să ajung în 
mijlocul unei afurisite de lupte pentru putere între... 

- Kjeld, ai zis că o să-ţi faci treaba. Dacă ţi-o faci, 
toată lumea o să fie fericită. 

La celălalt capăt s-a lăsat tăcerea, și Dunja îşi dădea 
seama că Richter cântărește avantajele şi dezavantajele. 

- Nu-mi amintesc care dintre voi a adus asta în 
discuție, dar nu încape îndoială că maşina suedeză 
cu anvelope cu nituri şi BMW-ul lui Neuman au fost 

în terminalul feribotului și au forțat ieşirea din portul 
Helsingør. 

Dunja s-a ridicat de pe canapea. 

-Şi după aceea? Unde duc urmele? 

- Spre Færgevej. Însă de atunci au trecut și alte ma- 
şini, iar acum câtva timp a trecut plugul de zăpadă. 

Dunja s-a dus la fereastră şi a văzut că începuse 
să ningă. De obicei îi plăcea zăpada, mai ales prima 
ninsoare din iarnă, care cuibărea totul într-o pătură 
albă, curată, și îi făcea pe toți să-și încetinească un pic 
ritmul. Dar nu și acum. Acum, viscolul nu însemna 
decât o luptă cu ceasul. Fiecare fulg în plus contribuia 
la îndepărtarea urmelor și a posibilității de a afla ce 
s-a întâmplat în portul Helsingør. 

-Ca să ştii şi tu, am ridicat toate urmele posibile 
şi acum trebuie să plec. 

- Kjeld, stai. A început să ningă acolo unde eşti tu? 

- Da, şi încă zdravăn, așa că dacă nu plec curând 
n-o să ajung la timp să iau copiii. 

- Dar vreau să stai şi... 

- Ce vrei să zici cu „stai“? Joia e singura zi în care îi 
iau eu. Dacă n-o fac, Sofie n-o să vorbească cu mine 
tot weekendul. 

-Cu atât mai rău. Vreau ca mai întâi să-ți termini 
treaba. 

- Am terminat, fir'ar să fiel Ce, eşti surdă? 

- N-ai terminat până nu zic eu că da. 

Richter a oftat adânc și s-a potolit. 

- Crezi că nu pricep ce gândeşti? Crezi că nu văd 
ce dracu” vrei să... 

- Fir-ar să fie, cine conduce ancheta, tu ori eu? Fă 
cum îţi spun, până nu-i prea târziul 

N-a mai auzit decât tăcerea, şi Dunja și-a dat seama 
că Richter era, probabil, la fel de șocat de izbucnirea 


AL NOUĂLEA MORMÂNT | 133 


ei pe cât era ea însăși. Nu se mai înfipsese vreodată 
aşa de tare în cineva, nici măcar când fusese foarte 
supărată pe Carsten. 

- Înainte să te duci acasă, vreau să mergi mai de- 
parte spre nord pe Færgevej şi să vezi dacă poți găsi 
urme care continuă pe marginea drumului sau dacă 
virează pe o stradă mai mică. 

- Ce rost are? Ar fi putut să se ducă oriunde... 

- Fă ce ţi-am zis şi gata, în loc să... 

- De fapt, am început deja. 

- Bine. Cât de departe ai ajuns? 

S-a grăbit să se ducă la biroul așezat sub rafturile 
cu cărți, în colț, şi-a deschis calculatorul şi a mărit 
imaginea portului Helsingør. 

-Sunt la Stationspladsen, virez la dreapta pe Havne- 
gade. Apoi o să merg spre nord, către bazinul portului. 

- Bine, dar vezi unde se află toate clădirile de pe 
stânga, nu? 

- Ce naiba crezi? E ca și cum ai căuta acul în carul 
cu fân. Un ac făcut din fân. Sunt destule urme noi, pen- 
tru că zăpada se cerne ca din... Nu știu ca din ce. Dar... 

- Unde eşti acum? 

- Aproape am trecut de port. Curând ajung pe 
Nordre Strandvej. 

- Întoarce şi mergi în direcția cealaltă. 

- Ha? De ce să fac asta? Singurul lucru acolo e digul. 

-Fă cum zic înainte ca zăpada să acopere totul! 
Dacă mai tragi de timp, copiii tăi o să trebuiască să-și 
petreacă noaptea la grădiniță. 

Dunja se aștepta la vreo formă de protest. Cu sigu- 
ranță arătase prin tonul său că glumeşte, însă toată 
lumea ştia că Kjeld Richter nu pricepe ironia și n-are 
nici un strop de simț al umorului. Ceilalţi din birou 
i-au zis Suedezul. Dar el n-a putut să râdă nici măcar 

la asta. În schimb, s-a dus la directorul de personal, a 
făcut o plângere de hărţuire, și toți au fost convocați 
la o şedinţă urgentă. 

- Kjeld, ultimul lucru pe care l-am spus a fost o 
glumă. Sigur că nu va trebui ca ei să... 

-La naiba, cred că am găsit... Stai aşa. 

-Ce e? Ce ai găsit? Kjeld, spune-mi. Unde eşti, exact? 

- Vezi şinele care merg de-a lungul lui Havengade? 

Dunja a mărit zona şinelor care treceau între şosea 
şi chei. 

- Da, acolo eşti? 

-Sunt chiar acolo unde poţi trece cu mașina pes- 
te şine ieşind de pe chei. A auzit cum se deschide 
portiera şi şuierul fioros al rafalelor de vânt. lisuse 
Hristoase, ce vreme! 

În ciuda vremii rele, Dunja ar fi vrut să fie acolo. 

- Ai dat de urme? 

-Nu poate fi altceva. E una cu nituri și una fără... 
S-ar zice că au patinat pe chei și... 

- Ce? Ce e? Kjeld? Ai găsit ceva? 

- Da. Bucăţi de plastic de la o lumină de poziţie. 
Dar, ce mama dracului... 

Frustrarea îi dădea mâncărimi pe pielea capului, 
şi Dunja ar fi vrut să urle la el să-i descrie ce a văzut. 
Însă a reușit să se stăpânească și nici unul dintre ei 
n-a zis nimic timp de câteva secunde, care nu se mai 
terminau. 

- Aşadar, se pare că Neuman a urmat maşina cu 
anvelope cu nituri pe chei şi a condus drept în... Stai 
un pic, o să... Da, la naiba! N-are cum să fi fost altfel. 

- Ce s-a întâmplat? Kjeld? Alo? 

- A ajuns în apă. 

- Vrei să zici că maşina suedeză e pe fundul portului? 

- Bag mâna-n foc. 

- Asta înseamnă că și făptașul e acolo? 

- Poate că da. Sau nu. Cine ştie? Sunt aici nişte urme 
de paşi, dar a căzut deja prea multă zăpadă ca să văd 
dacă sunt de la o persoană sau de la mai multe. 

- Bine, ridică oricât de multe poți și vorbim mâine. 

A încheiat convorbirea și s-a întins la loc pe canapea 
ca să-și adune gândurile. 

Dacă Richter citise corect urmele din zăpadă, Aksel 
Neuman îl urmărise pe făptaș după ce se întorsese 
acasă și îşi găsise soția ucisă în pat. Din câte puteau 
spune până acum, Neuman se ținuse după mașina 
suedeză până la terminalul feribotului din Helsingør, 
unde făptaşul trebuie să-l fi observat, apoi începuse o 
cursă cu mașinile care se sfârşise brusc pe chei. 

Dar unde se duseseră Aksel Neuman și BMW-ul 
lui, asta rămânea un semn de întrebare. 

Poate că se ținea deoparte pentru că risca să fie 
acuzat de uciderea făptaşului. De asemenea, făptașul 
ar fi putut să înoate afară din mașină. Sau poate că nici 
măcar nu era în mașină când a zburat peste bordură, 
ci se ascunsese pe undeva, îl învinsese pe Neuman și 
îi luase atât viața, cât și mașina. 

Era un scenariu plauzibil. Dacă era sau nu destul 
de probabil, asta era altă întrebare și, dacă Dunjei i 
s-ar fi cerut să dea un răspuns, ar fi fost un „nu“ fără 
șovăială. Nu era nici măcar pe aproape de a fi probabil. 
Dar ceva îi spunea că ultimul lucru pe care se va axa 
investigația era ceea ce e probabil sau nu. 


RO 


Parlamentul avea, de fapt, şapte clădiri diferite. 
Casele de Est și de Vest ale parlamentului de pe Hel- 
geandsholmen, și clădirea parlamentului, Brandkon- 
toret, Neptunus, Cephalus şi Mercurius din Orașul 
Vechi. Toate clădirile erau legate prin coridoare subte- 
rane și supravegheate de peste o sută de camere video, 
ceea ce era foarte mult de monitorizat pentru numai doi 
paznici aflați în centrul de securitate. Dacă ne gândim 
la metrii pătrați ai clădirilor în combinație cu numărul 
de politicieni de rang înalt care intrau și ieşeau zilnic, 
zona era, practic, nepăzită. Dacă știai unde sunt am- 
plasate camerele, nu era greu să te faci invizibil. 

După aproape două ore de privit diferite casete de 
supraveghere, Fabian, Malin şi unul dintre cei doi paz- 
nici din centrul pentru urgenţe au reușit să-l identifice 
pe ministrul justiției pe când ieşea pe ușa numărul 
patru a sălii de şedinţe. În colțul din stânga, jos, apărea 
ora 14.42, când Grimås s-a oprit să-și pună paltonul 
cu guler de blană înainte să-şi continue drumul spre 
scara rulantă. 

- Vezi? Îşi ţine servieta în mâna dreaptă şi pălăria 
în stânga. 

Fabian a arătat spre monitor, unde ministrul dis- 
părea în josul scării rulante, iar Malin n-a putut decât 
să încuviințeze. 

Data următoare când ministrul a apărut pe ca- 
mera video, mergea hotărât prin holul mare al 
Băncii Centrale Suedeze, care continuă să fie numit 
aşa, deşi Banca Centrală se mutase de mulți ani în 
Brunkebergstorg!. Servieta era în continuare în mâna 
dreaptă şi cu stânga își punea pălăria. 

- Şi ăsta e drumul cel mai drept ca să ajungi în 
clădirea parlamentului? a întrebat Malin, iar paznicul 
a încuviințat. 

- Oricum, pare pregătit să iasă, a zis Fabian, care a 
observat că nimic din limbajul corporal al ministrului 
nu părea să arate că nu ar fi o zi obișnuită. 

Fabian a observat un comportament asemănător pe 
când îl urmăreau trecând prin „jgheab“, numele dat 
primei părți a tunelului spre clădirile guvernamentale 
din Orașul Vechi. Ministrul nu părea agitat sau șovă- 
ielnic când s-a uitat pe fereastră la Riddarfjärden, unde 
avea să fie găsit mai târziu primul lui mobil, sau când 
a salutat alți membri ai parlamentului care treceau pe 
lângă el. Părea că nu are habar de ceea ce îl aştepta. 

După câteva secunde s-a întâmplat. 

Ora afişată în colțul din stânga, jos, era 14.45. 

În holul subteran, chiar după „jgheab“, ministrul 
s-a oprit cu un picior în aer și s-a răsucit, ca și cum 
l-ar fi strigat cineva. 

-Dă din nou imaginea şi măreşte-o, a zis Fabian. 

Secvența s-a reluat, cu figura ministrului mărită. 
Chiar şi la o granulaţie mult mai mare, nu puteai să 
nu observi expresia uimită a lui Grimăs. 


1 Piaţă din centrul Stockholmului 

- Nu există alt unghi din care să vedem cine l-a 
strigat? a întrebat Malin. 

- Nu avem camere decât la uși. Politicienii nu sunt 
prea încântați să fie supravegheați. Dar dați-mi voie 
să... Paznicul a manevrat prin mai multe unghiuri 
ale camerei. Aici. lată-l aici, a zis, apăsând pe tasta 
de pornire. 

Imaginea arăta un paznic cu mustață și burdihan 
strigând şi făcându-i semn cu mâna ministrului, care 
mergea în direcția opusă. Ministrul s-a răsucit şi s-a dus 
spre paznic, aplecându-se spre el ca să audă ce spune 
acesta, care era mai scund decât el cu un cap. 

- Sunt şi microfoane acolo jos? a zis Fabian. 

- Din păcate, nu. 

Paznicul a mărit imaginea în care ministrul asculta 
cu atenție. 

-Îl recunoşti pe paznic? a zis Malin. 

- Nu, dar se presupune că toți trebuie să aibă pe 
uniformă un număr de identificare. Aici e ascuns de 
corpul ministrului. 

Grimås a încuviințat din cap iarăşi şi l-a urmat pe 
paznic în afara imaginii. 

- Ştii unde s-au dus? a zis Fabian. 

- Nu. Dar se pare că au mers drept înainte, către 
Brandkondoret sau Neptunus, în loc să cotească la 
dreapta spre clădirea parlamentului. Totuși... 

- Treci la altă cameră. Nu-i putem pierde. 

- Fabian, asta nu e în direct, a zis Malin. Totul ar 
trebui să fie înregistrat, nu-i așa? 

S-a răsucit spre paznic, care a încuviințat din cap 
zâmbind cu gura până la urechi. 

Dar Fabian nu se simțea mai liniștit. Se întâmplase 
chiar atunci. Ministrul dispăruse chiar sub ochii lor. 

- Nu înţeleg, a zis paznicul, cercetând diferite case- 
te, unele dintre ele complet negre. S-ar zice că unele 
camere au fost... date cu spray colorat, sau aşa ceva? 
Se aude alarma de sabotaj dacă cineva taie cablurile. 

- Bine, întoace-te la secvenţa în care au fost văzuţi 
pentru ultima oară și apoi mergi repede înainte până 
la 15.20. 

Paznicul a dat clic un pic mai departe și, după vreo 
treizeci de secunde, ministrul a reintrat în cadru. 

- lată-l. Aproape că mă îngrijorasem un pic. 

- Dacă este cu adevărat el, a zis Fabian. 


R4 


Dunja a încercat să se gândească la altceva. Însă 
imaginile reveneau mereu. Toate trupurile de femei 
mutilate, care zăceau aruncate ca nişte gunoaie pe po- 
deaua unui abator. Toate cu organele genitale sfârteca- 
te, gâtul tăiat şi privirea fără viață. Analizase imaginile 
până la cel mai mic detaliu, în încercarea din ce în ce 
mai disperată de a găsi o legătură cu Karen Neuman. 

După mult prea multe ore petrecute pe canapea, 
ajunsese într-un punct mort şi se hotărâse să se ducă 
la culcare. Pe de altă parte, creierul ei refuza odihna 
şi continua de unul singur să treacă în revistă faptele. 
Când l-a auzit pe Carsten întorcându-se de la cina de 
Crăciun, a stat complet nemișcată și a sperat că, dacă 
se preface adormită, chiar o să reușească asta. 

Poate că ar fi trebuit să-i spună, în loc să mintă și să 
se prefacă. Să-i spună că în minte n-avea decât imagini 
cu femei mai întâi violate și apoi tăiate cu fierăstrăul, 
ciopârțite sau tăiate în bucățele, şi nimic altceva. 

În loc de asta, a continuat să se prefacă. 

A continuat să lase terenul liber. 

Lucru de care Carsten n-a întârziat să profite. 

După ce el s-a hotărât, argumente ca oboseala şi 
durerea de cap n-aveau nici o șansă. Nu l-a oprit nici 

lipsa dorinţei ei. Dimpotrivă, era convins că simpla 
frecare ceva mai tare a clitorisului va remedia totul. 
În cele din urmă, ea s-a dat bătută, sperând că creierul 
său va avea parte de o pauză foarte necesară. 

Din nefericire, n-a mers. 

Dar undeva, în adâncuri, chiar dorea. În orice caz, 
să se culce cu el. Din acest motiv l-a lăsat să o pătrundă 
într-un ritm la fel de monoton ca un metronom, ba 
chiar a gemut o dată sau de două ori când el i-a gâfâit 
în ureche şi a întrebat-o dacă îi place. 

- Apropo, am uitat să-ți spun ceva. 

- De ce acum? Nu poate să aştepte? a zis Dunja, 
încercând să ignore imaginea a ceea ce îi poate face 
unei femei o bâtă cu ţepi. 

- Nu, că altfel s-ar putea să uit. Trebuie să merg 
la Stockholm în acest weekend şi nu mă întorc acasă 
decât marți. Vârful limbii lui i-a pătruns mai adânc în 
ureche şi Dunja s-a întrebat dacă își dă seama cât de 
tare i se aud vorbele. Cred că e un seminar despre un 
nou fel de a calcula clasificarea unei firme din punctul 
de vedere al creditului după fuzionare. 

Dunja a încuviințat din cap și l-a lăsat să-și vadă mai 
departe de împingeri. Oare chiar ar putea să existe cinci 
ucigași extrem de diferiți? Șase, dacă-l punem la soco- 
teală și pe al lui Karen Neuman. Șase bărbați diferiți 
care au atacat câte o victimă nevinovată cu o răutate 
atât de calculată, ca apoi să-și reia viața obișnuită. 

- lartă-mă că n-am avut chef ieri. Promit să mă 
revanșez acum. 

Dunja a încuviinţat și a încercat să ignore faptul 
că devenise atât de uscată, încât începea să o usture. 
În schimb, s-a gândit la ce grozav era când făceau 
dragoste la începuturi. O făceau peste tot, de câteva 
ori pe zi. Totul se învârtea în jurul acuplării lor. Ea se 

simţea tot timpul excitată, și încercaseră toate poziţiile 
posibile și imposibile. 

Acum nici nu ştia cum să-i zică la ceea ce făceau. 
În orice caz, nu făceau dragoste. Auzise întotdeauna 
că actul dragostei devine cu atât mai profund şi mai 
intim cu cât oamenii sunt mai mult timp înpreună. În 
cazul lor, devenise mai sec şi mai monoton, până în 
punctul în care orice în afară de poziția misionarului 
părea un delict. 

Îşi dorea ca el să o surprindă din când în când cu 
ceva. Orice ar fi fost mai bun decât această izbire și 
frecare monotonă. Măcar dacă el s-ar fi mișcat un 
pic mai neregulat, sau, şi mai bine, ar fi ieşit cu totul 
din ea şi ar fi început s-o lingă. De când nu mai făcu- 
seră asta? Şi apoi ar putea s-o răsucească, așezând-o 
în patru labe şi... Ia stai, ăsta e exact felul în care 
se potrivesc toate. Dintr-odată a văzut lucrurile atât de 
clar, încât nu putea pricepe cum de nu se gândise la 
asta mai devreme. 

- Ce e? 

Carsten s-a oprit la jumătatea mișcării. 

- Nimic. Continuă. 

Discrepanţele erau numitorul comun. Cum a putut 
să le scape asta tuturor, inclusiv ei? Era evident că e 
acelaşi făptaş. Pur şi simplu, nu voia să facă același 
lucru de două ori. Dacă era să ajungă la trăirea maxi- 
mă, trebuia să folosească de fiecare dată o metodă și 
mai sadică. 

Dunja s-a prefăcut din nou. Că are şi ea orgasm. 
Peste două minute, Carsten s-a rostogolit pe partea lui 
de pat, mulțumit de prestație, şi ea putea, în sfârşit, 
să se dea jos din pat. 

-lubitule, mă întorc repede. Am doar ceva de făcut. 

- Promit să nu plec nicăieri. De-abia am început 
aici, a zis Carsten, prinzându-și mădularul obosit. 

- Promit să mă întorc repede, a zis Dunja, pe când 
îşi lua kimonoul și ieşea din cameră, știind foarte bine 
că el o să adoarmă mult înainte să termine ea. 


R5 


- Brandkontoret şi Neptunus sunt cele mai mici 
clădiri, a zis paznicul voinic, gâfâind, pe când mergea 
grăbit prin pasajul subteran care trecea drept prin zidul 
orașului vechi și dădea instrucțiuni prin stație celorlalți 
paznici. Şi dacă a mers cu adevărat pe aici, ar trebui 
să-l găsim curând. 

Fabian și Malin îl urmau pe paznic spre ultimul loc 
în care ministrul și paznicul misterios au fost înregis- 
trați de camerele video. Se zoreau printr-un labirint 
de pasaje, vechi arcade de pivniță și scări înguste care 
duceau în sus la cele două clădiri guvernamentale. 
Senzaţia că se apropie de ţintă era din ce în ce mai 
puternică. Paznicul a împărțit forțele în două şi au 
început să caute prin toate încăperile. 

Dar, după aproape șase ore de căutare, nu făcuseră 
nici un progres. N-au reuşit să găsească nici măcar o 
urmă a ceea ce se petrecuse cu ministrul justiției. Ener- 
gia lor era pe terminate, iar teoriile despre cele întâm- 
plate se înmulțiseră. Poate că ministrul plecase, pur şi 
simplu, pe altă uşă îmbrăcat în hainele altcuiva? Sau 
poate că el era, la urma urmei, cel de pe caseta video? 

Lui Fabian îi era din ce în ce mai greu să justifice 
continuarea căutării şi, după încă o oră, dat fiind că 

se apropia miezul nopții, căutările au încetat. După 
spusele paznicului care răspundea de operațiune, era 
sigur că ministrul nu se află acolo. Trecuseră prin sită 
amândouă clădirile şi pivnițele de două, chiar de trei 
ori, şi nu exista nimic care să sugereze că el o să apară 
brusc la a patra căutare. 

Fabian se pregătea să întrebe dacă ei chiar căuta- 
seră peste tot, însă a fost oprit de Malin, care l-a tras 
deoparte. 

- Fabian, ştiu că nu e stilul tău. Dar te-ai gândit 
cumva la posibilitatea să fie ceva în ceea ce spun ei? 
Poate, stai aşa, că au chiar dreptate? 

- Deci, nici tu nu crezi că e aici? 

Malin a ridicat din umeri. 

-N-am idee. E sigur că s-a petrecut ceva între minis- 
tru şi paznicul acela. Dar asta nu înseamnă că e încă 
aici. Dacă paznicul n-a ieşit îmbrăcat în hainele lui 
Grimăs, atunci Grimås însuși poate că s-a dus undeva 
îmbrăcat în hainele paznicului. Nu crezi? Acesta nu-i 
un lucru pe care să-l descoperim acum, indiferent câte 
casete de supraveghere vizionăm. 

- Da. În primul rând, uniforma i-ar fi fost mult 
prea mică. 

Malin a oftat și a clătinat din cap. 

- Malin, sunt de acord cu tine. Dacă Grimâs a fost 
implicat, am fi putut să ne oprim din căutare acum câ- 
teva ore. Dar n-a fost. Ai văzut cu ochii tăi că paznicul 
l-a strigat brusc, pe când el se îndrepta spre mașină. 
Până atunci n-avea idee despre ce îl aşteaptă. În plus, 
nu există aici nici o ușă nepăzită, aşa că, dacă a plecat 
dintr-una dintre clădiri, cu sau fără voie, faptul rămâne 
să fie confirmat. 

-Şi atunci, care este explicația ta? 

Fabian a ridicat din umeri. 

- Nu ştiu. Probabil că n-au căutat peste tot. 

- Ba da, au făcut-o. Și încă de trei ori. 

Fabian n-a zis nimic. N-avea rost. Dacă nu era de 
acord cu sistarea căutării, îşi punea în cap și SePo, și 
pe comisarul poliției. Dar nu se putea descotorosi de 
senzația că e atât de aproape. N-avea îndoială că mi- 
nistrul fusese victima unei crime. Și, cu cât se gândea 
mai mult la asta, cu atât devenea mai semnificativ 
locul faptei. Ce ironie, ca ministrul justiției să fie cel 
mai puțin protejat în clădirile parlamentului. În cele 
câteva ore dintre momentul audierii și plecarea din 
clădire, SePo făcuse greşeala fatală de a face economie 
la protecția lui personală. 

Un paznic l-a strigat pe ministru, l-a dus într-unul 
dintre punctele moarte ale camerelor de supraveghere 
şi s-a întors după mai puțin de o jumătate de oră îm- 
brăcat în hainele ministrului. Cel puţin asta era sigur. 
Ce s-a întâmplat după aceea era în continuare neclar. 

Fie ministrul era încă într-una dintre clădirile par- 
lamentului, fie cineva reuşise să-l scoată fără să fie 
văzut de nici una dintre camerele de supraveghere. 
Dar exista riscul să fie descoperit rapid. Prin urmare, 
era încă acolo. 

Dar unde? 

Trebuie să fie pe undeva un spațiu pe care l-au trecut 
cu vederea, care nu era folosit niciodată. 

- Păi, bine, cred că o să zicem mulțumesc şi să vă 
urăm noroc, a zis paznicul, conducându-i spre ușă. 

Şi-au strâns mâinile. 

-Se prea poate să luăm iar legătura cu voi, a zis 
Malin, mergând spre ieșire. 

Dacă ar fi fost să se ascundă pe undeva la sediul 
poliției, Fabian ştia exact ce cameră ar fi ales, cea pe 

care toate locurile de muncă importante erau obligate 
prin lege să o aibă, însă nu era folosită niciodată. 

- Fabian? Trezeşte-te, plecăm, a zis Malin. 

Fabian a încuviințat din cap şi a urmat-o pe Malin 
afară, dar s-a oprit iar şi s-a întors spre paznic. 

-Camera pentru odihnă. V-aţi uitat în camera pen- 
tru odihnă? 

- Camera pentru odihnă? N-avem pe aici aşa ceva, 
a zis paznicul, scoțând un fornăit. 

- Eşti absolut sigur? 

- Cunosc fiecare ungher din clădirile astea. În ciuda 
a ceea ce spune lumea despre politicieni, ei nu trag 
câte un pui de somn. 

- Bine, era doar o idee, a zis Fabian, întorcându-se 
spre ieşire. 

-Ia stai un pic... În spatele proiectoarelor ălora de 
pe tavan din arcada de sub Brandkontoret... Paznicul 
s-a îngălbenit. Cum de nu m-am gândit la asta...? 

- La ce? a întrebat Fabian, dar n-a primit nici un 
răspuns. 

Paznicul plecase deja cu așa viteză, încât Fabian şi 
Malin abia izbuteau să se țină după el. 


86 


-Te ţii de glume! Ştii cât e ceasu.? s-a auzit la tele- 
fon vocea lui Mikael Rønning. 

- Da, ştiu. Şi nu, nu mă ţin de piume, a zis Dunja, 
încovrigându-se pe canapea cu telefonul în mână. Dar 
eşti singurul care mă poate ajuta. 'Inde eşti? Departe 
de birou? 

- Nu, Ben a avut un impediment. Și înțeleg prin 
asta impediment în ghilimele. Ştiu că avem o relaţie 
deschisă și aşa mai departe. Dar... 1.ebuie să recunoşti 
că e de prost gust. 

-Fără îndoială. Dar unde ești? 

- Sunt încă aici, jucând Sims. 

- Cum, eşti la birou? 

- Da, dar tocmai mă pregăteam să mă duc la Cosy 
Bar, şi ştii ce o să fac acolo? 

- Nu, dar pot să-mi închipui. Mă poți ajuta înainte să 
pleci să te răzbuni pe Ben? Apropo, chiar îl cheamă Ben? 

- Da, dar cei mai mulți îi zic Big Ben. 

- Nu şi tu. 

-În acel caz ar fi Big-but-not-bişger-than-me! Ben. 
Dar să uităm acum de afurisitul de poponar. La ce ai 
nevoie de ajutor? 


1 Mare, dar nu mai mare decât mine 

- La cazurile pe care le-ai scos pentru mine. Cred 
că unele au același făptaş. 

- Cum se poate? În afară de violenţa extremă nu 
au nimic în comun. 

- Ştiu. Şi tocmai asta-i ideea. Se plictiseşte. Aşa în- 
cât, ca să aibă aceeaşi emoție puternică, trebuie de 
fiecare dată să reinventeze roata. Mă urmărești? 

- Şi ce vrei să fac eu pentru tine? 

-O nouă căutare care să meargă mai departe în timp. 

-Cât de departe? 

-Zece sau cincisprezece ani. Și nu trebuie să aibă 
ca rezultat moartea. Violul este suficient, sau chiar 
tentativa de viol. Trebuie să fi avut o primă încercare. 

- O să fie o mulţime de cazuri. 

-Te rog, doar fă cum îţi spun. 

- Your wish is my command.! 

- Scuze, nu aveam intenţia să... 

-E în ordine. Însă dacă, Doamne fereşte, o să ajun- 
gem în pat tu şi cu mine, cum ar fi la o petrecere de 
Crăciun sau așa ceva, eu o să fiu cel care ține biciul. 
Ne-am înţeles? 

- Sigur, promit, a zis Dunja, râzând. Sună-mă de 
îndată ce ai terminat. Nu pot să dorm. 

-N-o să fie nevoie. Le-am scos acum. 

- Bine, câte sunt? 

-Aşa cum spuneam: al naibii de multe. 

-Un număr cu trei cifre? 

- Oh, yeah. 

Dunja şi-a îndepărtat telefonul de gură, ca să nu-i 
poată auzi oftatul. Mikael Rønning avusese dreptate. 
Era dezgustător cât de frecvente ajunseseră să fie în 
Danemarca violul sau tentativa de viol. Aveau nevoie 


1 Dorinţa ta e poruncă pentru mine. 

de ceva care să deosebească făptașul de toți ceilalți. Un 
amănunt care să se preteze căutării și, în același timp, 
să poată fi legat de unul dintre cele mai recente cazuri. 

S-a ridicat în șezut pe canapea și s-a uitat la cele 
cinci dosare aşezate unul lângă altul pe măsuţa de 
cafea. Nici nu mai ştia de câte ori făcuse asta. 

- Alo? Mai ești acolo? 

- Hmm..., a zis ea, dându-și seama în cele din urmă 
cât de obosită era, şi chiar ar fi trebuit să-l lase pe 
Rønning să meargă la Cosy Bar, iar ea să se întoarcă 
în pat. Carsten dormea de-acum, cu siguranță. Dar 
era pe urmele a ceva care refuza să-i dea pace și n-avea 
să poată pune geană pe geană până ce nu avansa un 
pic. Privirea i s-a lipit de ancheta în cazul lui Nanna 
Madsen, găsită într-un tomberon din Herlev cu sân- 
gerare masivă din mușcături adânci. Ascultă, ce-ar fi 
să incluzi în câmpul de căutare un câine? 

- Un câine? Ce fel de câine? 

- Încearcă doberman, doberman pinscher, câine de 
luptă sau, simplu, câine. 

Dunja auzea zgomotul tastelor în vreme ce Rønning 
făcea noua căutare. 

- Da, pot zice bingo. Pe 14 iunie 2004, o anume 
Maiken Brandt a făcut plângere pentru o tentativă 
de viol în care făptașul, pe lângă alte lucruri odioase, 
se pare că a asmuţit asupra ei un câine agresiv. După 
mărturia ei, era un doberman pinscher. 

- L-a putut identifica? 

- Da, îl văzuse prin zonă de mai multe ori și l-a 
identificat. Chiar a depus mărturie la tribunal împo- 
triva lui. 

- Şi? 

- Numele lui este Benny Willumsen, în vârstă de 
treizeci şi şase de ani. A fost condamnat la doi ani, 
dar eliberat după unul. 

-Poți să vezi când a fost eliberat? 

Dunja a luat dosarul lui Nanna Madsen. Fusese 
ucisă pe 5 decembrie 2005. 

- 17 iulie 2005. 

- După o jumătate de an. 

- Şi până atunci? 

- Vreau să faci aceeași căutare ca înainte, dar con- 
centrează-te doar pe zilele dintre 17 iulie și 5 decem- 
brie 2005. 

- Sunt trei incidente. Pe 15 august, 23 octombrie și 4 
noiembrie, și ultimele două au fost violuri depline. Însă 
toate trei dosarele au fost închise din lipsa probelor. 

- lar pe 5 decembrie merge și mai departe și își 
ucide victima. El e. Trebuie să fie el. Fă o căutare și 
vezi unde locuieşte. 

- Am făcut-o deja, dar nu pare să fie înregistrat 
nicăieri în Danemarca. 

-Ai încercat să cauţi alt Willumsen? Poate părinţii, 
sau alte rude? 

- Nu avea nici un frate şi amândoi părinţii sunt 
decedați. Poate că s-a mutat în altă țară. 

- Chiar aşa... Nu m-am gândit la asta. Ar trebui să 
încerci în Suedia. 

Dunja i-a auzit degetele repezindu-se din nou la 
taste. Însă, din cine ştie ce motiv, se simţea deja li- 
niştită. Când Rønning a început iar să vorbească, n-a 
fost deloc surprinsă. 

- Uite-l pe tipul tău. Konsultgatan, numărul 29, în 
Malmö. La doi paşi de aici. 


RT 


- Hei, mai încet, nu uita că sunt gravidă, a zis Malin, 
care reușea cu greu să țină pasul cu Fabian și cu paz- 
nicul care, în ciuda dimensiunilor, gonea prin pasajele 
subterane ca un copoi nerăbdător. După ce au trecut 
de ușile închise ale câtorva toalete, au luat-o la stânga, 
au urmat o ramificaţie a coridorului care era o fun- 
dătură, paznicul s-a oprit, în sfârşit, şi-a tras sufletul 
şi a arătat spre zeci de proiectoare vechi îngrămădite 
unul peste altul, ca un monument în cinstea progre- 
sului tehnologiei. 

-În spatele ălora trebuie să fie o ușă. 

Fabian și paznicul au mutat proiectoarele unul câte 
unul, dar curând și-au dat seama că unele sunt plasate 
strategic, aşa încât puteau fi rostogolite cu ușurință, 
dezvăluind o trecere îngustă care ducea la o ușă închisă 
cu o placă pe care era imaginea unui pat. 

Camera obligatorie pentru odihnă pe care n-o fo- 
losea nimeni. Nu până acum, în orice caz, şi-a zis 
Fabian, apăsând pe clanţă. 

În afară de mirosul metalic al sângelui, nu exista 
nimic surprinzător în cameră, în care se aflau doar 
o banchetă, o măsuţă și un lampadar. Ministrul jus- 
tiției zăcea cu faţa în sus pe banchetă, cu ochii închişi, 

acoperit cu o pătură. Însă, în ciuda mirosului, nu era 
sânge nicăieri, a observat Fabian, în vreme ce îşi des- 
chidea telefonul şi îndrepta lumina spre carpeta de 
culoare neutră care acoperea în întregime podeaua. 

-E viu? a întrebat Malin, înghesuindu-se în spatele 
lui Fabian. 

Fabian a pipăit cu degetele carotida ministrului și 
a clătinat din cap. Cadavrul era rece, iar rigor mortis 
dispăruse aproape cu totul, sugerând că murise de vreo 
douăzeci şi patru de ore. 

- Simţi mirosul pe care îl simt eu? 

Malin a închis ușa, ca să nu intre paznicul. 

Fabian a încuviințat din cap. Bănuielile i s-au con- 
firmat când a dat deoparte pătura de pe trupul gol. 
Întregul abdomen era o mare gaură. 

- Sfinte Dumnezeule, ce s-a întâmplat? 

Malin s-a dus alături de Fabian, care îndreptase 
lumina spre deschizătura destul de mare, de unde fu- 
sese scos totul. 

-A fost golit de toate organele interne, a zis Fabian. 
Intestinele, ficatul, rinichii... Din cât văd, au dispărut 
toate. 

- Dar, nu pricep. Pentru asta ar fi fost nevoie de o 
planificare incredibilă. Ştii despre ce e vorba? 

Fabian n-a răspuns, cu toate că tocmai își dăduse 
seama care era în realitate conținutul pungilor din 
congelatorul apartamentului dezafectat. 

- Mai întâi Palme, apoi Lindh şi acum Grimăs, a 
continuat Malin clătinând din cap. E o adevărată ne- 
bunie. Dacă asasinarea miniştrilor noştri continuă 
așa, n-o să ne mai rămână nici un politician. 

-Te simți bine? a zis Fabian. 

- Cum naiba aş putea să mă simt bine? Fabian, 
ministrul justiţiei suedez tocmai a fost omorât. Îți dai 

seama ce urmează? O să avem în cârcă fiecare repor- 
ter din Suedia. Edelman n-o să mai poată face nimic 
altceva decât să organizeze conferinţe de presă în care 
n-o să poată spune mai mult decât că urmărim câteva 
direcții paralele. Dar, dar... A oftat din greu, cu mâinile 
odihnindu-i-se pe burta țuguiată. Cel puţin putem să 
ne bucurăm că, neîndoielnic, a fost săvârșită o crimă 
şi, de acum încolo, investigația este în mod oficial în 
ograda noastră. 

Fabian a încuviinţat, chiar dacă nu auzise nici un 
cuvânt. Era precupat cu totul de legătura dintre cor- 
pul tăiat din fața sa şi conținutul pe care-l găsise în 
congelatorul din apartamentul dezafectat. Se îndoia 
că pungile acelea erau umplute cu maţe pentru cârnaţi 
şi bucățele fragede de la un porc. 

- Ce crezi? 

Fabian a ridicat mâna ca s-o facă să tacă și a îndrep- 
tat lumina spre fața ministrului. Dacă teoria sa era 
corectă, ceea ce plutea în borcanul de sticlă Hayward's 
nu erau cepe murate. 

Însă numai după ce s-a aplecat a putut să vadă. 

Pleoapele scufundate. 

-Ce e? Ai găsit ceva? a zis Malin. 

Fabian a încuviințat, a prins o pleoapă cu o pensetă 
şi a ridicat-o. 

Şi, la fel ca abdomenul, orbita era goală. 


R8 


Când Benny Willumsen s-a trezit, n-avea nici o idee 
unde se află. Lumina lămpii aflate exact deasupra lui 
făcea să-i fie greu să vadă ceva. De-abia după ce a reușit 
să slăbească banda adezivă întinsă peste fălci şi frunte 
şi-a putut întoarce capul ca să priceapă unde se află. 
Era legat, gol pușcă, pe propria masă de bucătărie. 

Fotografia mult iubitei sale Jessie a împrăștiat orice 
îndoială. O înrămase şi o atârnase pe perete în ziua 
în care murise. Curând aveau să se împlinească şapte- 
sprezece luni, și fiecare zi părea o bătălie epuizantă. 
Se gândise să-și ia alt câine, dar hotărâse că n-ar fi 
același lucru. 

Încet, şovăielnic, memoria a început în cele din 
urmă să-i revină. Îşi făcuse plimbarea de seară obiş- 
nuită şi, cu toate că ninsese mult, a ales traseul lung, 
care dura aproape două ore. Se simţea liniștit, fără cea 
mai mică grijă. 

Era cu totul altfel decât se simțise după cucerirea 
dintr-una dintre casele de pe plaja Fortuna din Ryde- 
băck, cu doi ani înainte. Săvârşise păcatul de moarte 
de a trece cu vederea un amănunt nesemnificativ şi nu 
mai dormise o săptămână întreagă, până ce poliția din 
Helsingborg îi dăduse, în sfârșit, de urmă și îl arestase. 

Dacă nu l-ar fi acuzat, pe nedrept, și de uciderea 
femeii prinse cu şuruburi care ajunsese pe insula Ven, 
era aproape sigur că ar fi fost condamnat. Acum, că era 
în libertate, şi-a jurat că n-o să-i mai scape niciodată 
un amănunt, oricât de mărunt şi neimportant ar fi 
putut să pară. 

Şi nici n-o mai făcuse, până acum. 

După ce s-a întors de la plimbare, s-a relaxat, de- 
dicând restul serii exerciţiilor fizice. Flotări la paralele 
și la podea, întinderea brațelor, flexii cu gantere și 
exerciții cu haltere. A făcut totul de trei ori, a ajuns la 
limita rezistenţei și pieptul îi bubuia când a terminat. 

Apoi s-a întâmplat. 

A auzit cum e pus ceva prin fanta din ușă și cade 
pe podea, dar până să ajungă în bucătărie ca să vadă 
ce e, camera era deja plină de fum. 

A încercat să iasă, dar n-a putut să se târască sau să 
se tragă în față. Ultimul lucru pe care și-l amintea era 
că intra cineva pe ușa din față, venea la el și se apleca. 

Cineva cu haine întunecate, groase, având pe față 
o mască de gaze. 

Și acum zăcea aici, legat cu bandă adezivă pe propria 
masă de bucătărie, fără să aibă habar ce-l aşteaptă. 
Avea niște bănuieli. Eliminase pe loc ipoteza poliției 
ca fiind cu totul neverosimilă. Și în cele câteva minute 
de când se trezise și-a trecut în revistă amănunțit toate 
vechile cuceriri. 

La început, a fost convins că era unul dintre primele 
sale eșecuri. Una dintre femeile care erau încă vii și 
acum voia să se răzbune. Dar, gândindu-se mai bine, a 
hotărât că nici una dintre ele nu avea în ea ce trebuie 
ca să-l supună acestei manipulări. S-a gândit dacă nu 
cumva este una dintre rudele victimei din Rydebăck, 
însă în cele din urmă a respins și acea idee. 

A auzit pe cineva ridicându-se de pe canapeaua din 
living. Nu era singur. A încercat să-și răsucească gâtul 
ca să vadă cine intră în bucătărie, dar n-a putut, și 
acel cineva s-a oprit în spatele lui și l-a legat la ochi. 

Acum începe, și-a zis. Orice urma să i se întâmple. 
Era pe cale să înceapă. 


R9 


Fabian, 

Nu ştiu când o să ajungi acasă, sau dacă mai ajungi 
pe acasă. Nu vreau să mă amestec în ce ai tu de gând, dar 
mi-aş dori cu adevărat să telefonezi, de dragul copiilor. 
Mai ales al Matildei, nu-i iese din minte gândul că o să 
ne despărțim. Ce i-ai spus? M-a întrebat dacă ne-am 
despărțit deja şi n-am ştiut ce să-i spun. 

Aşa să fie? 

Cu Theodor e cu totul altă poveste. N-am habar ce face 
serile, dar sunt sigură că nu-i nimic de bine. Indiferent 
cum arată viitorul nostru, asta e ceva de care trebuie să 
ne ocupăm. Împreună. 

E de mâncare în frigider, dacă ţi-e foame. 

Sonja 


P.S. O să fiu la atelier tot weekendul. 


A renunţat, şi-a zis Fabian, a luat biletul scris de 
mână de pe masa din bucătărie și l-a ascuns în bufet, 
printre flacoanele cu pilule. Putea să-i înțeleagă punc- 
tul de vedere. În plus, era pregătit să fie de acord că e, 
probabil, hotărârea corectă. Dar, oricât de corectă părea 
în acel moment, el nu se putea hotărî să ia măsuri 

pentru despărțire. Nu şi-ar ierta-o niciodată dacă s-ar 
dovedi după aceea că a fost o hotărâre greșită. Poate 
că treceau doar printr-o perioadă grea neobişnuit de 
lungă, din care se trudeau să iasă. 

A luat vasul cu mâncare din frigider și a scos ca- 
pacul. Pilaf cu ciuperci. Era unul dintre felurile sale 
preferate și nimeni nu făcea pilaf la fel de bun ca 
Sonja. A luat o furculiță și a început să-l mănânce rece, 
direct din vas, de teamă ca zgomotul cuptorului cu 
microunde să nu-i trezească pe ceilalți. S-a hotărât să 
nu lase totul să se termine înainte de a face împreună 
o ultimă încercare să-și salveze căsnicia. 

Când a terminat, a pus vasul în mașina de spălat 
vase plină până la refuz, a stins lumina și s-a dus în 
baie, unde a făcut duș, s-a spălat pe dinţi şi a început 
obișnuita curăţare cu aţa dentară. În ultima vreme 
dentistul se luase de el tare, amenințându-l că o să-și 
piardă dinţii dacă nu începe curând să folosească aţa 
dentară. Dacă se gândea cât de tare îi sângerau gingiile, 
amenințările astea nu erau deloc vorbe-n vânt. 

În dormitor, Sonja dormea deja. Nu exista nimic 
pe lume care să semene cu sunetele somnului ei. 
Respirația grea, neregulată, era presărată cu mici sfo- 
răieli. Erau atât de aparte, încât nici măcar ea nu era 
în stare să le imite dacă încerca să se prefacă adormită. 

A pus ceasul să sune la ora șapte și s-a strecurat sub 
pătură. Fiecare părticică din el avea nevoie disperată 
de câteva ore de odihnă, în vreme ce criminalista lor, 
Hillevi Stubbs, trecea prin sită camera pentru odihnă 
din clădirea parlamentului și apartamentul dezafectat, 
în căutare de probe, iar echipa de legişti examina ca- 
davrul lui Grimâs. În plus, lui Malin îi venise al doilea 
val de energie şi se întorsese în clădirea parlamentului 

ca să analizeze mai amănunțit casetele video, să încerce 
să identifice paznicul care îl strigase pe Grimăs. 

Ar fi vrut să vină și el, însă a refuzat-o, dându-și 
seama că e ultimul moment de liniște dinaintea fur- 
tunii și, probabil, ultima lui şansă să apuce un pic de 
somn. În următoarele treizeci de minute, ştirea despre 
moartea ministrului avea să fie dată publicităţii și, 
chiar dacă Edelman avea să treacă sub tăcere cele mai 
macabre detalii, mass-media aveau în mod inevitabil 
să afle, adulmecând tot mai multe de la titlu la titlu, 
unul mai fioros decât altul. 

Dar în acest moment nimic din toate astea n-avea 
importanţă. Nu putea să-și scoată din minte biletul 
Sonjei și posibilitatea ca ea să fi aruncat prosopul. Toţi 
acei ani minunați petrecuți împreună ar putea acum 
să dispară în tăcere, ca nisipul dintr-o clepsidră? 

Asta nu era cu putință. În nici un caz. Cel puţin, ar 
putea să vorbească unul cu altul. Sonja propusese de 
mai multe ori să facă terapie și examinase opțiunile. 
Dar el se opusese fiecărei propuneri și credea că ea 
exagerează problemele. Credea că sunt în stare să se 
aşeze și să vorbească despre problemele lor singuri, fără 
cine ştie ce străin ahtiat după bani care să se uite la ei. 

Dar adevărul era că n-avea curajul. 

S-a rostogolit pe partea Sonjei și s-a cuibărit sub 
pătura ei. Era caldă și părul îi mirosea un pic a vop- 
sele de ulei, cu toate că tocmai făcuse duş. Dormea 
prea adânc ca să-i observe prezenţa și n-a reacționat 
nici când el i-a rostit numele. Dar poate că ascultă în 
subconștient, și-a zis, aplecându-se spre ea. 

-Sonja, te iubesc. Ca să ştii și tu, te iubesc mai mult 
ca orice pe lume, a șoptit. Şi îți jur că n-am renunțat, 
nici pe departe. Mă auzi? Dacă vrei să facem terapie, 
atunci hai s-o facem. Bine? 

- Mmm... 

Era imposibil să-ți dai seama dacă era un răspuns 
sau un simplu sunet. 

- Sonja, te iubesc, a mai şoptit o dată. Fabian te 
iubeşte. 

- Şi eu te iubesc... a zis ea într-o șoaptă atât de 
uşoară, încât aproape că nu s-a auzit. 

Dar pentru Fabian a fost mai mult decât destul. 


80 


Benny Willumsen nu știa cum ar trebui să reacți- 
oneze. Gândurile și emoțiile i se învârtejeau în toate 
direcțiile. Pe de o parte, simțea cum îi crește neliniştea 
gândindu-se la ceea ce îl aştepta. Durerea probabilă. 
Era ciudat că una dintre victimele sale precedente, sau 
eşecuri, cum prefera să le considere, hotărâse să-şi facă 
singură dreptate. Însă nu era pregătit să arunce proso- 
pul. Se gândea la tot ce ar fi vrut să facă. Toate ideile 
care îi veniseră, însă, nu mai putea să le realizeze acum. 

Şi totuşi, nu putea să nu se bucure de mâinile care 
treceau peste pielea lui dezgolită, făcându-l să se cu- 
tremure de plăcere la fiecare atingere uşoară ca un 
fulg. Îi alunecau blând peste pieptul care era încă dur 
şi încordat după ultima serie de exerciţii fizice, şi apoi 
mai departe, peste mușchii abdominali frumos relie- 
fați - marea lui mândrie. 

Cu toate că sărise de patruzeci de ani, era în cea 
mai bună formă de când se ştia. Corpul său ajunsese 
aproape de perfecțiune. Nu numai că avea muşchi, dar 
era perfect proporționat şi foarte flexibil, mulțumită 
câtorva ani de yoga. În plus, grăsimea de sub piele 
dispăruse, așa încât toate venele și tendoanele îi erau 

la vedere. Dacă era un moment în care artrebui să fie 
privit şi atins de o persoană străină, acesta era. 

Nu se mai aflase niciodată într-o situație asemă- 
nătoare - gol și imobilizat pe propria masă, legat la 
ochi - și nici în fanteziile cele mai dezlănțuite n-ar fi 
bănuit că asta i-ar putea provoca plăcere. Dar așa era. 
Cu toate că era speriat, era silit să admită că nesigu- 
ranța îl excita. Faptul că era neputincios contrasta, 
fireşte, cu toate momentele în care el fusese partea 
activă, cel care plănuia, acționa şi executa. 

Nu că nu i-ar fi plăcut să fie la conducere. Adora să 
fie. Îi plăcea să țină cârma singur. Faptul că ai putere 
asupra vieții altcuiva este o senzaţie care depășește 
aproape orice, chiar şi faptul că vezi spaima din ochii 
lor când își dau seama că sunt cu totul în puterea ta. 
Exista posibilitatea de desfătare în fiecare fază a pro- 
cesului și, dacă te pripeai, era un mare risc să-ți scape 
micile nuanţe, cum ar fi momentul în care spaima 
se transforma în teroare, de îndată ce înțelegeau nu 
numai că el deține puterea, ci și că are de gând să 
şi-o folosească. 

Fiecare fază stârnea acum o nouă senzație şi, după 
ce o trăiseră, nu-și mai puteau recăpăta inocenţa. În 
clipa în care teroarea își înfigea ghearele în ele, spaima 
era epuizată definitiv şi nu mai mai avea nici o impor- 
tanță cât de mult se străduia el. De-a lungul anilor, 
devenise din ce în ce mai priceput să stoarcă din ele 
fiecare strop de frică, menţinându-le într-o anumită 
fază cât de mult timp dorea, înainte să le ducă mai 
departe pe calea pe care își ducea toate cuceririle. 

În primii ani, ceea ce căuta era teroarea, însă acum 
speranţa devenise aşteptarea sa favorită. Întotdeauna 
se ivea după teroare și le făcea privirile să se lumineze 
din nou. Uneori avea parte de un zâmbet sau chiar un 


164 | STEFAN AHNHEM 


râs aproape firesc. În acel moment, nimic nu-i plăcea 
mai mult decât să le amăgească, făcându-le să creadă 
că sunt în siguranță, şi să le lase speranța să crească 
atât de mult, încât o credeau deplin și îi plăcea să le 
convingă că, dacă ascultă de el şi nu se împotrivesc, 
totul va fi în ordine. 

Atunci, și numai atunci, aveau să rămână în viaţă. 

Cu cât putea prelungi mai mult starea asta, cu atât 
îi era mai mare răsplata. Adora să le vadă cum își dau 
seama că n-are rost să se mai agațe de speranţă. Oricât 
l-ar fi implorat, nu exista decât un fel în care se putea 
sfârşi. Continuau să respire şi inimile continuau să le 
pompeze sângele, ca şi cum nu s-ar fi întâmplat nimic. 

Dar ochii lor știau adevărul. Știau exact ce le aşteaptă. 

Nimic nu era mai frumos decât clipa în care privirea 
se înmuia și se resemna. 

Mâinile grijulii i-au atins ușor pubisul şi au pornit 
în jos, pe picioare. Pentru prima oară nu putea să facă 
altceva decât să aştepte și să primească. Cu toate că 
ştia cum se va sfârși, nu se putea abține să se bucure 
de ultimele sale clipe. 

Respirația i-a devenit mai profundă şi membrul i 
s-a trezit şi el la viață. Putea simți șuvoiul de sânge, 
care îl făcea mai mare şi mai dur, când mâinile uşoare 
s-au apropiat. 

La început crezuse că sunt mâini de femeie. Însă 
acum nu mai era sigur. Spre deosebire de atâția oa- 
meni, niciodată nu l-a frământat gândul dacă nu cum- 
va este homosexual. Ori bisexual, în fond. Toată viața 
fusese sigur că e hetero şi că i-ar dispărea excitația de 
îndată ce l-ar atinge un bărbat. 

Dar se pare că trupul său nu avea preferințe, pen- 
tru că acum membrul îi era în plină erecție şi aşa de 
umflat, plin până la refuz de sânge, încât îl simțea 

mișcându-se odată cu pulsul. Era sigur că persoana 
care se juca cu el era impresionată. Cu lungimea de 
douăzeci şi nouă de centimetri și circumferința de opt- 
sprezece şi jumătate, era mai mare decât majoritatea. 

Atunci l-a atins, în sfârşit. Cu mângâieri ușoare, 
aproape imperceptibile, de la bază, pe partea de de- 
desubt, până în vârf. Nu era sigur, dar i se părea că 
vârful unei limbi se joacă în jurul glandului care pulsa. 

Nu știa la ce se așteptase cu adevărat. Dar cu si- 
guranță nu crezuse că va fi lăsat în viaţă atâta timp. 
Nu putea decât să spună „mulțumesc“ şi să se bucure 
de asta, cât mai ținea. În orice clipă putea să se ter- 
mine. Simțea cum trupul i se pregătește să moară. O 
tăietură bine țintită cu satârul ascuţit pe care îl ţinea 
în bucătărie, şi sângele avea să i se scurgă de tot în 
cincisprezece minute. 

În orice moment. 

În schimb, mâinile au apucat baza tare ca piatra şi 
i-au mișcat membrul, astfel încât să fie ațintit drept 
în sus, şi o gură caldă, umedă, a cuprins glandul, con- 
tinuându-și drumul în jos. Încă nu-și dădea seama 
dacă e bărbat sau femeie, dar cu cât mâna și gura își 
continuau lucrarea în perfectă armonie, cu atât îi păsa 
lui mai puţin. 

În mod normal, se masturba cel puţin de două ori 
pe săptămână, pentru că asta îl ajuta să rămână cât 
de cât liniștit. Dar în ultimele săptămâni nu o făcuse 
şi se concentrase pe exerciţiile fizice, lăsând presiunea 
să se acumuleze. Dacă ejacula acum, avea să fie ca un 
glonț devastator. 

Doar să nu se termine acum. Nu înainte să ajun- 
gă la orgasm. Putea să facă ce vrea cu el după aceea. 
Absolut orice. Câtă vreme va putea să... 

A simțit cum i se contractează testiculele și mădula- 
rul tare ca piatra se pregătește. După prima țâşnitură, 
membrul a continuat să azvârle sperma albă ca și cum 
n-avea să mai termine vreodată. 

De-abia după ce s-a golit cu totul, mâinile şi-au 
desfăcut încleștarea, iar el s-a putut destinde, lăsân- 
du-și trupul să se îngreuneze. Era pe cale să ațipească 
şi simțea că se scufundă prin masă în jos, tot mai 
adânc, spre beznă. 

Orice o fi să fie. 

El era gata să-şi primească pedeapsa. 


ől 


Nu era decât șase fără unsprezece minute dimineața 
când Fabian și Malin au pășit în holul slab luminat al 
clădirii de pe Hornsgatan, numărul 107, în Stockholm. 
Într-un fel, era amplasarea ideală din Södermalm, la 
o aruncătură de băț de spaţiul verde Årstaviken. Însă, 
dacă te luai după cum arăta de aproape, putea fi în 
orice suburbie prăpădită, și-a zis Fabian. 

Malin îl sunase cu douăzeci de minute mai devreme 
ca să-i spună că reuşise să descifreze ecusonul paznicu- 
lui pe una dintre casetele de supraveghere din clădirea 
parlamentului. Paznicul care plecase cu ministrul se 
numea Joakim Holmberg, avea treizeci şi șapte de ani, 
locuia singur și lucra de cinci ani în corpul de pază. 

- Etajul cinci, a zis Malin, deschizând ușa liftului. 

- Hai pe scări, a zis Fabian, dând să pornească. 

- Ţie ţi-e uşor să vorbeşti. Nu cari după tine o întrea- 
gă familie, a zis Malin, grăbindu-se în urma lui. l-am 
cerut lui Wojtan să-l cerceteze, și vrei să ştii ce a găsit? 

Wojtek Novak o înlocuise pe Niva Ekenhielm când 
ea plecase, cu doi ani în urmă. Refuzase să fie numit 
„poliţist ştiințifico-fantastic“ și ținea morțiș să i se 
adreseze cu „investigator criminalist utilizator de teh- 
nologie informaţională“ și, ca urmare, cei mai mulți 

îi ziceau Wojtan sau Ciber-Wojtan. După un an în 
care s-a deprins cu mersul lucrurilor, nu mai exista 
nici o îndoială că este o achiziţie valoroasă, chiar dacă 
n-avea să ajungă niciodată nici măcar pe aproape de 
nivelul Nivei. 

- Desigur. S-auzim, a zis Fabian, pierzând bătălia 
cu căscatul. 

- Cum ziceam, are treizeci şi şapte de ani și a locuit 
cu mama lui până ce ea a murit de cancer mamar, 
acum doi ani şi jumătate. Confortabil, nu? Și nu mă 
refer la cancerul mamar. Acum a preluat contractul 
de închiriere. 

Un singuratic care nu se urnise de acasă. N-are cum 
să fie mai rău, şi-a zis Fabian şi a aşteptat-o pe Malin, 
care începea să se înroşească la față de la oboseala 
urcării scărilor. 

- Altceva? 

- Oh, yes. De-abia am început. Pe Facebook îi plac 
atât Sverigedemokraterna!, cât şi Politiskt inkorrekt?. 
Şi în fiecare săptămână, pe Flashback?, contribuie la 
diferite teme despre arme. 

- Nu şi alte tipuri de teme? 

Fabian a pornit pe ultimul şir de trepte. 

- Cum ar fi? 

- Vânătoare, dezmembrare, anatomia umană și aşa 
mai departe. 

- Nu ştiu. Dacă da, foloseşte un pseudonim. Dar 
ascultă aici: din 1997 până în 2000 a dat în fiecare an 
examen la Academia de Poliţie și a picat, cu explicația... 
A urcat ultima treaptă, şi-a scos telefonul şi a citit cu 


1 Partidul Democrat Suedez, de extremă dreaptă 

> Unul dintre cele mai populare bloguri politice germane 
anti-jihad 

3 Cel mai mare forum de discuţii din Scandinavia 

voce tare: „Candidatul suferă de fobii sociale atât de 
puternice, încât considerăm că profesiunea de polițist 
este complet nepotrivită“. 

- Dar postul de paznic la clădirile parlamentului 
nu a fost, evident, o problemă. 

- Poate că așa a ajuns să-i fie frică de întuneric. Stai 
aşa, de aici începe să fie cu adevărat interesant. Ştii 
cine era rectorul Academiei de Poliție în acea vreme? 

Fabian s-a gândit, dar, în cele din urmă, a făcut 
semn că nu. 

-Carl-Eric Grimâs. 

- Zău? 

Malin a încuviințat cap. 

-Şi crezi că ar putea fi un motiv, a zis Fabian, ți- 
nându-i deschisă uşa balconului comun. 

-De ce nu? În 1995 a părăsit funcţia de șef al 
Biroului Naţional și a fost rectorul Academiei de Poliție 
timp de câțiva ani, până să intre în politică. 

- Dar asta a fost acum aproape zece ani, a zis Fabian. 
Pare cam mult timp ca să păstrezi ranchiuna. 

-Ei şi? Poate că nu şi-a putut pune în aplicare pla- 
nul decât după ce a murit mama lui. 

Au mers mai departe pe balconul comun, din care 
puteai privi direct în bucătăriile locatarilor. Primele 
două apartamente erau goale. În al treilea cinci oa- 
meni jucau cărți. A patrulea îi aparținea lui Joakim 
Holmberg și luminile erau stinse. 

Fabian şi-a făcut palmele căuș în jurul feței şi s-a 
uitat în bucătărie, care nu părea să fi fost curățată 
de la moartea mămicii lui. Blatul de lucru era plin de 
farfurii cu resturi întărite, iar podeaua era acoperită 
de cutii de pizza şi pungi de la McDonald's vechi. Însă 
elementul cel mai șocant erau cutiile de coca-cola 
îngrămădite cu sutele, alcătuind turnuri înalte. 

-La naiba, e deschis, a zis Malin, și Fabian s-a răsu- 
cit spre ea. Ce zici? Intrăm sau aşteptăm echipa de 
intervenție rapidă? 

Fabian a încuviințat din cap şi a intrat cu atenţie în 
hol. În spatele lui, Malin și-a scos pistolul, a încărcat 
un glonț pe țeavă, a intrat după el și a închis ușa. Aerul 
era dens şi înăbușitor şi singurul sunet care se auzea 
era circulația de pe Hornsgatan. 

- Nu-i cam ciudat să-ți lași ușa descuiată? a şoptit 
Malin. Chiar și când ești acasă încui ușa, mai ales 
când ai un balcon comun. 

Fabian i-a făcut semn să tacă și a deschis cu piciorul 
una dintre ușile de pe hol. 

- Crezi că nu este acasă? 

Fabian a ridicat din umeri și s-a uitat în dormitor, 
care părea să aibă aceeaşi nevoie de igienizare ca bu- 
cătăria. Patul era nefăcut și pe podea zăceau mormane 
de haine murdare. Alte vrafuri de cutii de coca-cola 
acopereau porțiuni mari ale unui perete. 

-Asta da, dependenţă, a zis Malin, intrând și ea. 

Fabian a mers mai departe pe hol, care dădea într-o 
cameră mai mare. Spre deosebire de bucătărie și dor- 
mitor, era beznă. Însă, după ce a reuşit să dea de co- 
mutator, şi-a dat seama că această încăpere era cheia 
pentru descifrarea lui Joakim Holmberg. Își pusese aici 
sufletul și construise o lume în care evita confruntarea 
cu alți oameni. O lume care se învârtea în jurul lui. 

La fel ca apartamentul dezafectat de pe Östgötagatan, 
ferestrele erau acoperite şi nu putea pătrunde mai 
multă lumină nici măcar într-o zi însorită de vară. 
Toată lumina venea de la spoturile de pe tavan, care 
erau îndreptate spre o duzină de manechine, fiecare 
cu alt fel de veşminte, printre care o sutană de călugăr 

cu glugă, bikini, uniforma unei asistente medicale și 
echipament sado-maso. 

Unele dintre ele ședeau pe canapeaua de piele, ca și 
cum ar fi vorbit între ele, și aveau pahare cu vin puse 
pe măsuța de cafea din sticlă fumurie din fața lor. 
Altele stăteau în picioare sau erau culcate pe podea, 
în diferite poziții obscene. 

În mijlocul camerei se afla un fotoliu rotativ, cu 
suporturi pentru căni, așezat pe un mic postament, 
în fața unei etajere pe care erau un televizor cu ecran 
mare, PlayStation, Xbox, calculator și un sistem de 
sonorizare de ambianţă. Lângă fotoliu, pe o măsuţă 
rotundă, erau o cutie cu şerveţele şi un tub de cremă 
emolientă. 

Fabian s-a apropiat de fotoliu, a urcat pe podium şi 
s-a așezat, descoperind imediat că toate manechinele 
erau întoarse spre el într-un fel sau altul, ca şi cum 
ar fi fost centrul petrecerii şi, în mod firesc, ținta 
atenției tuturor. 

Era clar că lui Joakim Holmberg îi plăcea să fie 
singur, ca să se poată preface că el e centrul atenţiei. 
Era expert în arme, simpatizant al extremei drepte şi, 
deloc surprinzător, nu fusese acceptat la Academia 
de Poliţie. 

Fabian a trecut totul în revistă în minte. Simțea că 
lipseşte încă elementul-cheie care ar face totul să se 
potrivească. 

S-a ridicat de pe fotoliu, a ocolit unul dintre ma- 
nechinele trântite pe podea şi a intrat în baie, unde 
a aprins lumina. 

Faianţa, care fusese cândva albă, acum înclina mai 
degrabă spre galben. La fel şi porțelanul chiuvetei şi 
toaleta. Pe un raft se afla o cutie cu pudră de talc, ală- 
turi de un teanc ordonat de scutece pentru adulți. Apa 

trasă undeva, departe, i-a întrerupt gândurile despre 
un articol pe care îl citise despre căminele pentru în- 
grijirea adulţilor din Anglia, în care bărbații vârstnici 
foloseau scutece şi biberoane. În momentul următor 
a auzit sunetul apei prin conducte. 

Tocmai voia să deschidă uşa cu oglindă a dulă- 
piorului, ca să vadă dacă există medicamente. Însă a 
observat, reflectat în oglindă, un genunchi care ieșea 
peste marginea căzii, de sub perdeaua de duș întinsă. 
De ce avea un manechin în cadă? Stai un pic... Fabian 
s-a răsucit și a tras perdeaua. 

Bărbatul era îmbrăcat doar în chiloți și maiou. 
Mâinile îi erau prinse laolaltă cu bandă groasă, avea 
ochii închiși şi gura căscată larg. La gât avea o zgardă 
cu nituri care era ascunsă vederii în partea din spate. 
Fabian îl văzuse doar pe o casetă de supraveghere cu 
granulaţie mare. Însă trupul scund și rotofei și fața 
mustăcioasă nu puteau să-i aparțină decât lui Joakim 
Holmberg. 

Să se fi sinucis? Fabian i-a apăsat cu atenţie degetele 
pe carotidă, sub ureche. Avea puls, şi dintr-odată s-a 
smucit în față, şocat, încercând să se ridice în șezut, 
însă zgarda l-a tras înapoi. 


SR 


- Nu ştiu, a zis Joakim Holmberg, scărpinându-și 
pielea jupuită din jurul gâtului, unde fusese zgarda. 

-Nu ştii, adică nu-ți aminteşti, sau chiar nu știi? 
Sau n-ai chef să răspunzi? a zis Fabian, care şedea în 
faţa lui, alături de Malin, simțind mâncărimi peste 
tot de enervare. 

- Nu ştiu. 

Holmberg a terminat o cutie de coca-cola şi a pus-o 
pe masă, lângă celelalte cutii golite. 

Şedeau de mai mult de două ore închiși în camera 
de interogatoriu, luptându-se cu Holmberg, al cărui 
răspuns la aproape fiecare întrebare era „Nu știu“. 
Camera era sufocantă, și aerul pe care îl respirau fusese 
reciclat de atâtea ori, încât Fabian nici măcar nu voia 
să se gândească la asta. 

Nu îmbunătăţea situația nici faptul că nu dormise 
mai mult de trei ore şi încă mai aștepta un telefon de la 
Sonja. Probabil că se înfuriase groaznic când își dăduse 
seama că el plecase deja și probabil avea să lipsească 
tot weekendul. Nu ştia ce avea să creadă ea despre 
explicația pe care o scrisese și o lăsase pe noptieră. 

- Nu pari să ştii mare lucru, a zis Fabian, încercând 
să ignore faptul că Holmberg, fără să-și dea seama, îşi 

băgase arătătorul într-o nară. Ştii ceva, cât de cât? 
Cum te cheamă. Asta știi? 

Joakim Holmberg se uita țintă la masă, scoțând la 
iveală un muc întărit și ținându-l între degetul mare 
şi arătător. 

- Unde pot să arunc asta? 

Fabian a schimbat o privire cu Malin, care arăta 
la fel de dezgustată ca el de bărbatul aflat de partea 
cealaltă a mesei. 

-Nu ştiu. Îţi sună cunoscut? 

S-a ridicat şi a început să se plimbe prin camera 
care devenea din ce în ce mai sufocantă. 

-Nu ştiu. Nu ştiu. Nu ştiu. Dar deosebirea între 
tine și mine sau, mai exact, una dintre milioanele de 
deosebiri este că eu spun adevărul. Pentru că n-am nici 
o afurisită de idee ce fac oamenii ca tine cu mormanele 
tale dezgustătoare de muci, și sunt sigur că nici nu 
vreau să ştiu. S-a oprit în spatele lui Holmberg și s-a 
aplecat spre spătarul scaunului acestuia. Malin, tu ce 
zici? Avem vreo idee? 

Malin a ridicat din umeri şi a clătinat din cap, fără 
să-și schimbe expresia. 

Fabian își dădea seama că ea nu-i cântă în strună. 
Era pe cale, cu siguranță, să sară peste cal. Dar se să- 
turase. Nu mai putea să rabde. 

-Îl aveam în clasă pe tipul ăsta, sărit de pe fix, a 
continuat. Probabil că ți-ar plăcea de el. Obişnuia să-i 
mănânce. Şi nu doar pe ai săi, ci și pe ai altora. Zicea 
că au gust bun. Așa că poate e ceva în asta? Ce spui? 

Joakim Holmberg nu l-a băgat în seamă pe Fabian şi 
a şters mucul pe una dintre cutiile de coca-cola goale, 
apoi a întins mâna după alta. 

- Nu, ia-ți adio de la asta. Gata cu coca-cola. Fabian 
a luat cutia. Nu până ce nu ne spui ce mama dracului 
s-a întâmplat. 

-V-am spus. Şedeam pe tronul meu... 

- Vrei să zici fotoliu. 

- Da, şi atunci... 

- Te masturbai. Măcar atâta am priceput. 

- Nu, aveam de gând s-o fac, dar n-am ajuns până 
acolo. 

- Da, cum zici tu... 

- Fabian, putem vorbi un pic? Malin i-a făcut semn 
s-o urmeze afară și a închis ușa după ei. Ce dracu-i 
cu tine? Ce faci? 

Fabian s-a uitat la televizorul prins de tavan, care 
arăta în direct conferința de presă a poliției. Herman 
Edelman şedea la stânga comisarului poliției, Bertil 
Crimson, în spatele unui mănunchi de microfoane. 
Anders Furhage de la SePo şedea la dreapta lui, expli- 
când că nu putea fi exclusă posibilitatea ca moartea 
ministrului să fie un act terorist. Fusese întărită secu- 
ritatea personală a majorității politicienilor, și nivelul 
de ameninţare al țării crescuse de la doi la trei pe scala 
de la unu la cinci. 

- Fabian? S-a întâmplat ceva? 

Malin a încercat să-i prindă privirea. 

Primul lui impuls a fost să facă pe prostul. Dar își 
dădea seama din vocea ei și din privirea pe care i-a 
aruncat-o că n-o să se lase. Nu până ce el nu cedează 
şi îi mărturisește. 

- Nu ştiu... Îmi pare rău. Eu... A închis ochii şi a 
început să-şi maseze tâmplele. În acest moment 
eu şi Sonja trecem printr-o perioadă cam zbuciumată și, 
ca să fiu sincer, nu ştiu cum se va sfârşi. Şi noaptea 
trecută... n-am reușit să închid ochii. 

- Crezi că eu am reuşit? 

Fabian s-a simţit ca şi cum cineva îi deșertase în 
cap o găleată cu apă rece. 

- Pe lângă faptul că am stat trează toată noaptea 
trudindu-mă să-l identific pe diliul de-aici, pacostele 
astea două au avut grijă ca singurul somn de care am 
avut parte de câteva săptămâni încoace să fie când 
clipesc un pic mai lent. Dar asta nu-mi dă dreptul să 
mă năpustesc aici şi să mă port ca un rahat. 

- Nu, ai deplină dreptate, a zis Fabian, care nu putea 
decât să fie de acord. Dar pur și simplu nu pot să-l 
înghit. E ceva, nu ştiu ce, în întreaga lui... 

- Da, e un sărit de pe fix jegos care face lucruri ciu- 
date despre care ai prefera să n-auzi. Dar nu-i ucigaș. 
Nu e cel care a scobit abdomenul ministrului. Nici 
măcar nu-i el pe caseta de supraveghere. 

- Ştiu. Dar de ce tăinuiește informații şi refuză să 
vorbească? 

- N-o face. Tu eşti cel care nu ascultă. 

-Să ascult ce? Singurul lucru pe care-l spune e că 
nu știe nimic. lar și iar și iar... 

- În plus, pui întrebările greșite. Preiau eu conducerea. 

S-au întors în camera de interogatoriu, unde Holm- 
berg stătea având din nou degetul în nas. 

- Bine, Joakim, hai s-o luăm de la început, a zis 
Malin, închizând uşa după Fabian. Tocmai te așeza- 
seși pe tron și te pregăteai să te distrezi cu pic cu tine. 
A deschis o cutie de coca-cola şi i-a dat-o. Dar apoi 
s-a întâmplat ceva. 

Holmberg a dat pe gât mai mult de jumătate de 
cutie, a scos un râgâit zdravăn şi a încuviințat din cap. 

- Dar nu ştiu ce, a zis, apoi s-a oprit. Malin n-a făcut 
nimic care să spargă tăcerea din încăpere. Mi s-a părut 
că aud ceva în hol, dar nu eram sigur, a continuat el. 

Tocmai dădusem drumul sunetului de ambianţă și 
pusesem un film. 

- Aşa că ai oprit filmul? 

- Da, și m-am dus să văd ce e. 

- Şi ce ai găsit? 

- Nu știu. 

Holmberg a golit cutia și a început s-o strivească 
în mână. 

Tăcerea a umplut din nou camera, în vreme ce 
Fabian schimba o privire cu Malin. Ea putea întot- 
deauna să citească în el ca într-o carte deschisă, și 
i-a făcut semn să stea liniştit şi să aştepte. Însă după 
câteva minute el știa că tăcerea a început s-o calce pe 
nervi şi pe ea. 

- Era, cum să zic, numai alb. 

Propoziția s-a ivit din senin, și atât Fabian, cât și 
Malin arătau ca şi cum nu erau siguri că auziseră bine. 

-Ce vrei să spui cu „alb“? 

Malin și-a tras scaunul mai aproape de el. 

- Ce ştiu eu? Alb. 

- Şi apoi? 

- Da, apoi m-am trezit legat în cadă, cu o zgardă. 

- Deci, nu-ți aminteşti deloc cum ai ajuns acolo? 

Holmberg şi-a scuturat capul. 

- Dar totul era alb. Ai auzit ceva? 

-Nu știu. Păi, de fapt, da. Suna așa ca... așa ca... 
Darth Vader. 

Holmberg a râs şi a întins mâna după altă coca-cola. 

- Darth Vader? Vrei să zici Darth Vader din Star 
Wars? 

Holmberg a încuviințat, a deschis cutia şi a băut. 

- Era cam aşa. 

A demonstrat acoperindu-şi cu o mână gura și na- 
sul şi respirând exagerat de tare. Ca şi cum ar fi avut 
mască de gaze. 

Malin s-a răsucit spre Fabian. 

- Te gândeşti la ce mă gândesc eu? 

Fabian nu pricepea despre ce vorbeşte ea, și peste o 
clipă Malin ieșea din camera de interogatoriu. 


Imaginea de pe monitorul lui Malin era împărțită 
în patru pătrate egale. Cele două cadre de sus arătau 
diferite unghiuri ale unor mașini care se apropiau de o 
barieră în dungi verzi ca menta, care se ridica după ce 
şoferul scotea o mână şi lua un tichet din aparat. Cele 
două cadre de jos arătau mașini care ieşeau într-un 
flux continuu. 

- Ce-i asta? a zis Fabian peste umărul lui Malin. 

- Asta ai ratat din pricină că te-ai grăbit așa de tare 
ieri să pleci de la ședința de dimineaţă. 

Fabian s-a gândit la şedinţă și şi-a amintit că Tomas 
Persson și Jarmo Päivinen vorbeau despre descoperirea 
importantă în ancheta legată de Adam Fischer, care 
după opt zile fusese etichetată drept răpire. 

- E parcarea din Slussen? 

- Ai nimerit-o, a zis Malin, dând din cap. Adam 
Fischer, care locuiește în Mosenbacke, a închiriat un 
spațiu de parcare acolo. 

- Şi ce are de-a face asta cu Carl-Eric Grimăs? 

- Aşteaptă un pic, o să vezi, a zis Malin, încercând 
să dea de momentul dorit pe axa temporală din partea 
de jos a ecranului. Aici. Uite-l aici. A pus imaginea pe 
pauză. Vezi? 

Fabian a încuviinţat și s-a uitat la placa de înma- 
triculare a SUV-ului în pătratul din stânga sus, și la 
Adam Fischer stând la volan, singur, în cel din dreapta. 

- Bine, asta-i ultima oară când a fost văzut înainte 
să dispară. Dar tot nu pricep legătura... 

- Vezi că are o expresie cu totul liniștită? l-a între- 
rupt Malin, arătând spre ecran. Întocmai ca Grimâs. 
N-are nici cea mai mică idee despre ce urmează, a 
continuat, deplasând înainte marcajul timpului. Peste 
un pic mai mult de unsprezece minute, SUV-ul lui a 
plecat din garaj. Şi iată ce voiam să-ți arăt. 

A oprit cadrul tocmai când bariera s-a ridicat şi 
mașina era pe cale să iasă. 

Cele două pătrate de jos arătau SUV-ul ieșind din 
garaj. Dar nu mai era Adam Fischer cel care stătea în 
spatele volanului, ci altcineva. 

Cineva cu haine întunecate, groase și o mască de 
gaze pe față. 


őő 


Zăpada se cernuse toată noaptea, îngropând mari 
părți din Copenhaga. Redactorii de ştiri v „beau despre 
un vânt care bătea recordul şi oamenii erau avertizați 
să nu iasă decât dacă era absolut necesar. Primul gând 
al Dunjei Hougaard când s-a trezit pe canapea și s-a 
uitat pe fereastră a fost să lucreze de acasă, dar când 
Carsten a strigat-o din dormitor, spunând că ar trebui 
să reia lucrurile de unde rămăseseră, s-a hotărât să 
meargă cu maşina la secție. 

După o oră, când a ieșit din clădirea de pe 
Blågårdsgade, numărul 4, și-a dat seama că rapoartele 
subestimaseră mult situația. Bicicleta nu i se mai vedea 
de sub mormanul de zăpadă și i-ar fi trebuit să sape 
o oră ca să-și scoată la lumină mașina. S-a hotărât să 
meargă pe jos până acolo, ceea ce părea să fie singurul 
mod de a ajunge oriunde. Tot transportul public se 
oprise. Nici măcar metroul nu circula. 

Dar starea de urgenţă a binedispus-o pe Dunja. 
Străzile de obicei aglomerate erau, de data asta, fără 
mașini. Trecătorii, care coborâseră de pe trotuare, nu 
se sinchiseau de semafoare, şi s-ar fi zis că luaseră din 
nou în stăpânire orașul şi n-aveau de gând să-l mai 
dea înapoi. 

Traversa lacul Peblinge, care înghețase complet, 
când responsabilul cu securitatea de la Scandlines a 
sunat-o ca să-i confirme că BMW-ul lui Aksel Neuman 
a ajuns la Helsingborg cu feribotul care a plecat din 
portul Helsingør la ora 01.00 în noaptea de miercuri. 
Din păcate, nu au înregistrat decât plăcile de înma- 
triculare şi n-au folosit camerele de securitate, aşa 
încât nu putea să confirme dacă la volan se afla Aksel 
Neuman, Benny Willumsen sau oricine altcineva. 

A încercat să ia legătura cu Brigada Omucideri din 
Helsingborg pe când trecea de Rădhuspladsen, pe bu- 
levardul H.C. Andersen. Însă Astrid Tuvesson, șefa 
Biroului, îşi luase deja zilele libere de Crăciun, aşa că 
a fost transferată la Sverker Holm, care, fireşte, n-a 
răspuns. Nu munceşte nimeni de partea suedeză? s-a 
întrebat şi i-a lăsat un mesaj vocal, în care se prezenta 
şi îi spunea că are nevoie de ajutor ca să localizeze un 
BMW X3 cu plăci de înmatriculare daneze. 

Când a ajuns, în fine, la secţie, nici Jan Hesk, nici 
Kjeld Richter nu erau acolo. Nu știa dacă asta e din 
cauza vremii necruțătoare sau se dăduseră bolnavi în 
semn de protest. Și, cu toate că o parte din ea ar fi 
vrut să sune şi să le ceară scutirea medicală, și-a zis 
că e plăcut să poată lucra în pace. 

De-abia a reușit să-şi pună cana cu cafea pe birou, 
să aprindă lumina și să deschidă computerul, că mo- 
bilul a început să sune. 

- Da, sunt Dunja Hougaard. 

- Da, bună, sunt Klippan. Se pare că ai nevoie de 
o mână de ajutor. 

- Pardon? Lucrezi la poliția din Helsingborg? 

- Chiar aşa. Sverker Holm mi-e numele. Tocmai am 
primit mesajul tău. 

- Telefonul meu era legat de un BMW danez... 

- Da, am auzit asta în mesaj, l-am căutat deja și 
ţi-am găsit o fotografie. 

- Chiar? Se vede cine conduce? 

- Din păcate, nu. E de la o cameră de trafic de pe 
E6 spre sud și nu apar fețele. 

- La ce oră a fost făcută fotografia? 

- Miercuri noaptea, la 01.33. 

01.33, a repetat în gând Dunja. Se potrivea cu fe- 
ribotul care plecase din portul Helsingør la ora unu 
şi ajunsese la Helsingborg după douăzeci de minute. 
Dacă maşina a luat-o pe E6 spre sud era, după toa- 
te probabilitățile, în drum spre Malmö și poate că 
până la casa suspectului ei, Benny Willumsen, de pe 
Konsultgatan, numărul 29. 

- Mulţumesc mult. Era exact ceea ce îmi trebuia. 

- Scuză-mă, mai e ceva, din pură curiozitate. 

- Da? 

- Presupun că e vorba de uciderea foarte brutală a 
lui Karen Neuman, la Tibberup. 

- Da, aşa e. Dar, din păcate, trebuie să... 

- N-ai cum să n-o vezi în ziare, și am lucrat şi noi, 
acum ceva mai mult de doi ani, la un caz asemănător 
aici, la Rydebăck, în care a apărut aceeași brutalitate 
dezgustătoare. 

-Îți vine să te întrebi de unde vine tot răul ăsta. 
Mi-a făcut plăcere să vorbim. Weekend plăcut! 

- S-a dovedit că făptașul din Rydebäck era, de fapt, 
un danez... 

Dunja, care se pregătea să închidă, a dus iar tele- 
fonul la ureche. 

-... care, de fapt, locuieşte aici, în Suedia. La Malmö, 
mai exact, a continuat Klippan. 

-ÎI cheamă Benny Willumsen? 

- Aşa îl cheamă. 

- Dar cum de mai e în libertate? L-aţi arestat măcar? 

- Da, l-am arestat, și dosarul a ajuns până la tri- 
bunal. Am avut martori, dovezi circumstanțţiale, tot 
tacâmul. Dosarul a fost respins când a fost acuzat de 
uciderea brutală a unei femei care a fost găsită după 
ce corpul i-a plutit până pe țărmul insulei Ven. Nu 
ştiu dacă a apărut ceva despre asta în ziarele daneze. 

- Cu siguranță. Dar de ce a fost respins dosarul? 

- Chestia e că a avut un alibi beton, așa că totul s-a 
prăbuşit ca un castel din cărți de joc. Eu n-am crezut 
cu adevărat că a săvârșit acel omor. Însă n-am căzut 
de acord între noi aici, la secție. N-am să uit niciodată 
clipa în care a fost anunţat verdictul şi el a fost pus în 
libertate. A fost ca o palmă peste față. 

- Şi ai lucrat la asta? 

- Da, împreună cu restul echipei. E cea mai mare 
investigație pe care am făcut-o aici. Așadar, ceea ce 
încerc să spun este că, dacă e ceva ce pot face ca să vă 
ajut, orice, nu trebuie decât să zici. 

- Mi-ar fi cu adevărat de ajutor dacă ai putea să-mi 
trimiți tot materialul pe care îl ai despre acest caz. 

- Sigur. Nici o problemă, și nu uita, e de-ajuns să-mi 
dai telefon. 

- Bine, o mie de mulțumiri. 

Dunja a încheiat convorbirea, s-a lăsat pe spate și 
şi-a ridicat picioarele pe birou. 

Avea acum şi mai multă muniţie în sprijinul te- 
oriei că Benny Willumsen era în spatele uciderii lui 
Karen Neuman. Din nefericire, îi lipsea exact ceea ce 
aveau colegii suedezi. Dovezi destul de solide ca să-l 
lege de caz. Dovezile circumstanţiale, martorii şi orice 
asemănări cu cazuri precedente n-ar fi fost suficiente 
pentru o condamnare. 


184 | STEFAN AHNHEM 


Şi-a ridicat cana de cafea ca să ia o înghițitură când 
o mână i s-a încleştat pe umăr. 

- Şi iată-te aici, muncind singurică. 

S-a smucit în față şi a reușit să-și verse pe blugi cea 
mai mare parte din cafea. 

-Vai de mine! Sper că nu-i vina mea. 

- Nu. Doar că nu te-am auzit când ai intrat. 

S-a răsucit spre Kim Sleizner, care stătea chiar în 
spatele ei, zâmbind. 

- N-ai trecut ieri prin biroul meu. 


84 


- Serios, chiar crezi că ar putea fi vreo legătură în- 
tre uciderea ministrului justiției și răpirea lui Adam 
Fischer? 

Herman Edelman şi-a pus câțiva stropi de frişcă 
în cafea. 

- Da, a zis Malin, aruncându-i o ocheadă lui Fabian, 
ca şi cum ar fi vrut să se asigure că e alături de ea. 
Exact asta cred. 

- Bine, Malin. Dar, în primul rând... 

- Cine e cel care ne spune întotdeauna ce important 
e să ai mintea deschisă și să gândeşti neconvențional? 
l-a întrerupt Malin, încrucișându-și brațele peste burta 
țuguiată. 

- De acord, însă în acest caz nu-s aşa de sigur. Poate 
că sunt orb, dar, sincer, nu văd nimic care să lege 
aceste două cazuri. 

Edelman şi-a pus în gură un cub de zahăr șia ri- 
dicat cana. 

- Păi, dacă m-ai lăsa să termin ce am de spus, poate 
că ţi-ai recăpăta văzul şi ai vedea nu numai o legătură, 
ci şi că, de fapt, pare să fie același făptaş. 

Edelman a lăsat iar cana din mână, cu cubul de zahăr 
încă între dinți. Are noroc că-i gravidă, și-a zis Fabian. 

Nici lui, nici vreunuia dintre ceilalți nu i-ar fi fost 
trecut cu vederea acel ton, și mai ales după o confe- 
rință de presă care, în nouă cazuri din zece, îl făcea 
pe Edelman extrem de iritabil. 

- Tu ce crezi, Fabian? 

Malin s-a întors spre el cu o privire care sugera că 
însăşi supraveţuirea lui depindea de faptul că e de acord. 

Fabian a încuviințat din cap, cu toate că, în reali- 
tate, nu știa ce să creadă. După cum spunea Malin, 
existau cu siguranţă unele lucruri care sugerau că au 
de-a face cu același făptaş. Însă nu pricepea cum anu- 
me și, într-un fel, se simțea la fel de orb ca Edelman. 
A încercat să ia legătura cu Hillevi Stubbs ca să vadă 
dacă a descoperit vreun indiciu care le-ar putea întări 
teoria. Dar ea avea telefonul închis, lucru pe care îl 
făcea adesea când se petreceau prea multe lucruri. 

- lată o imagine de la o cameră de supraveghere a 
parcării din Slussen, a continuat Malin, ridicând o 
fotografie cu răpitorul ieșind din parcare în mașina 
lui Adam Fischer, cu masca de gaze pe față. Probabil 
că Fischer e în mașină, drogat, ceea ce explică masca 
de gaze. 

- N-ar fi posibil ca el doar să nu vrea să fie identi- 
ficat? a întrebat Tomas Persson. 

- Ăăă... Da, dar...? 

Malin s-a răsucit spre Fabian și i-a aruncat o privire 
rugătoare, îndemnându-l să intervină. 

- Sigur, s-ar putea, a zis Fabian. Dar există moduri 
mult mai simple de a te deghiza decât să-ți pui o mască 
de gaze. 

- Chestia e că exact același lucru i s-a întâmplat lui 
Joakim Holmberg, unul dintre paznicii din clădirile 
parlamentului, în propria locuinţă. Malin a ridicat o 
fotografie a paznicului și a fixat-o pe tablă. Marţi seara 

a auzit un sunet în hol. S-a dus să cerceteze și n-a 
văzut decât alb. 

-Cum adică, alb? a zis Jarmo Päivinen. 

- Fum alb, a zis Fabian. Teoria noastră este că făp- 
tașul a dat drumul unui soi de fiolă cu gaz prin fanta 
din ușă şi, dacă te uiţi mai atent la imaginea din par- 
carea din Slussen, poți vedea că sunt urme de fum și 
în mașină. 

-Şi ultimul lucru pe care l-a auzit Holmberg, înainte 
să se trezească în propria cadă, deposedat de uniformă 
şi de cartela de acces, a fost cineva care respira printr-o 
mască de gaze, a zis Malin. 

- N-aş vrea să fiu cel care strică petrecerea, a zis 
Tomas Persson, lăsând din mână paharul cu un cocktail 
de proteine. Dar, ca să fie clar. Tipul vostru n-a văzut 
nimic, doar a auzit ceva care i-a amintit de o mască 
de gaze. Ceva care ar fi putut să fie doar aerul trecând 
prin fanta din uşă sau țiuitul din urechi. 

- Adevărat, a zis Malin. Însă... 

- Stai, că n-am terminat. Doar pentru că există o 
mască de gaze sau alte asemănări nu înseamnă că e 
același făptaş. Ar putea să fie doar o coincidență. 

Malin a oftat şi și-a dat ochii peste cap. Fabian își 
dădea seama că ea face tot ce poate ca să rămână calmă. 

- Sigur, s-ar putea să fie o coincidență nefericită. 
Dar hai s-o cercetăm mai întâi, până să ne apucăm 
să strigăm prea tare. 

- Aşadar, ce propui? 

Edelman a mai dat pe gât nişte cafea. 

-Să combinăm investigaţiile în una singură condusă 
de mine şi de Fabian. 

- Hei, nu te supăra, a zis Tomas, ridicând o mână. 
Asta a fost o glumă? Jarmo, ai auzit un singur argu- 
ment pentru ca ei să ne preia investigația? 


188 | STEFAN AHNHEM 


Jarmo Păivinen a clătinat din cap. 

- Arăt eu ca și cum aş glumi? 

- Măi să fie, da’ tipa-i foc și pară azil 

Tomas a rânjit, umflându-și mușchii de pe piept, 
care se vedeau clar sub tricoul prea strâmt. 

-Îți fac hatârul să trec asta cu vederea. Herman, tu 
vorbeşti întotdeauna de importanța polenizării încru- 
cişate a investigaţiilor. 

- Fără îndoială. Dar în acest caz va trebui să fiu de 
acord cu Tomas. Un sunet care aminteşte de cineva 
care respiră printr-o mască de gaze nu e ceva despre 
care să merite să le scrii celor de acasă. În afară de 
asta, mai e ceva care să sugereze că aceste două cazuri 
sunt înrudite? a zis Edelman. 

- În prezent, nu cunoaştem așa ceva, a zis Fabian. 

- Ce avem de pierdut dacă încercăm? a zis Malin, 
întorcându-se spre Tomas și Jarmo. Şi, dacă e să spu- 
nem lucrurilor pe nume, investigația voastră nu-i chiar 
în plin avânt. 

- Ascultă, noi am... 

- Văzut maşina pe o casetă de supraveghere. Știu, 
Tomas. Dar la ce a dus asta? În afară de imaginea 
făptașului cu mască de gaze? De ce nu încerci să emiţi 
nişte idei şi să vezi ce se potriveşte? Cum ar fi, motivul 
făptașului. La urma urmei, familia Fischer a oferit 
o recompensă şi el n-a luat-o. Poate că are cu totul 
altceva în minte. 

- Cum ar fi? a întrebat Jarmo. 

- Nu știu. Malin a ridicat din umeri, luând un fur- 
sec. Grimăs și-a pierdut amândoi ochii și toate orga- 
nele interne. 

- Poate că i s-o fi făcut foame? a zis Tomas, râzând. 

Malin și-a dat ochii peste cap și i-a aruncat lui 
Fabian o privire, semnalându-i să preia discuția. Dar 

el era prea ocupat să înțeleagă semnificația vorbelor 
pe care tocmai le rostise Tomas. 

Deodată s-a deschis ușa şi a intrat Hillevi Stubbs, 
ducând într-o mână o cutie metalică. Avea părul strâns 
într-un coc mic în creştet. Dădea impresia că e cu cel 
puţin zece centimetri mai înaltă decât acel un metru 
cincizeci înscris pe pașaportul ei, după cum se zvonea. 
În plus, avea nările umflate, ceea ce însemna că e într-o 
dispoziție extrem de proastă și că cel mai bine e să te 
ţii cât mai departe posibil de bătaia puștii. 

-Va trebui să mă scuzați, dar n-am la dispoziţie 
toată ziua. Hillevi a pus cutia pe masă. Şi, ca să fiu 
sinceră, nu pricep ce faceţi. 

Fabian a văzut că Malin e la fel de nedumerită ca el. 

- Da, cu voi doi vorbesc, a continuat ea. Cum a 
rămas cu „găsim un loc al faptei, apoi investigăm și 
apoi trecem la alt loc al faptei“? Cum puteți să găsiți 
cam în acelaşi timp trei locuri ale faptei? Credeţi că 
mă pot clona? 

- Hillevi, a zis Edelman. Înţeleg dacă e prea mult. 
Dar... 

- „Prea mult“ nu-i nici începutul. După-masa asta 
era singura mea şansă să fac cumpărături de Crăciun, și 
credeți că nepoții mei vor accepta ca explicație pentru 
lipsa cadourilor de anul ăsta un ministru golit de mațe? 

- Dacă vrei, pot să cer nişte oameni de la Stockholm... 

-Vrei să zici Petrean şi tipii lui. Mulţumesc, dar 
mă lipsesc bucuroasă. Cu omul ăla la locul faptei poți 
să uiţi de încheierea investigației înainte de Crăciun. 

- Bine, nici noi n-avem tot timpul din lume. Așadar, 
n-ai putea oare să rămâi la lucrurile esențiale? Ca, de 
exemplu, de ce eşti aici. Ai găsit ceva? a întrebat Malin, 
al cărei ton iritat se potrivea cu al lui Hillevi. 

Fabian era sigur că Hillevi l-ar fi sfâşiat de viu dacă 
s-ar fi apropiat măcar de soiul acesta de comportare. 

Ea și-a întors privirea spre Malin. 

- Sigur. 

A deschis încuietorile cutiei, a ridicat capacul, şi-a 
pus o pereche de mănuși albe şi a scos un săculeţ de 
pânză negru, l-a pus pe masă, a desfăcut nodul și a 
scos un borcan de sticlă. 

- Asta era în frigiderul din apartamentul dezafectat 
din Östgötagatan. 

- Ce vrei să spui cu „apartamentul dezafectat“? a 
zis Jarmo. 

-Ultima locație cunoscută a celui de-al doilea mo- 
bil al lui Carl-Eric Grimăs, a spus Malin, arătând o 
fotografie a mesei acoperite cu folie de plastic. După 
cum vedeți, e limpede că e pregătită pentru... 

- Poate că vă puteți ocupa de asta după ce ter- 
min eu, a întrerupt-o Hillevi cu un zâmbet înghețat. 
Mulţumesc, drăguţ din partea voastră. M-am gândit 
că asta ar putea fi interesant. 

Fabian l-a recunoscut imediat ca fiind borcanul 
Hayward's. Şi, întocmai aşa cum bănuia de când îl 
găsiseră pe ministru, nici vorbă să conțină ceapă mu- 
rată, în lichidul întunecat pluteau patru ochi. 

- Asta trebuie să fie trimisă cât mai curând lui Aziza 
Thåström de la laboratorul de medicină legală. Dar 
nu va fi o surpriză pentru nimeni dacă se dovedeşte 
că doi dintre ei îi aparțin ministrului justiției, a con- 
tinuat Hillevi. 

-Şi ceilalți doi? a zis Malin. 

- Aici intrați în scenă voi doi. S-ar putea să fiți de 
folos, până la urmă. 

Fabian se întreba de ce se ostenise Malin să întrebe. 
Nu-și dădea seama dacă era cu adevărat curioasă sau 

voia doar să fie amabilă. El n-avea nici o îndoială de 
unde veneau ochii. 

- Pot să mă uit? a zis Tomas. 

- Uită-te, dar nu pune mâna. 

Hillevi a pus borcanul în fața lui Tomas, iar el s-a 
aplecat şi a cercetat cei patru ochi care pluteau, cu 
nervii optici atârnând ca nişte cozi. La doi dintre ei 
irisul era albastru, la al treilea era verde iar la al pa- 
trulea căprui. 

Tomas s-a ridicat, s-a întors spre Jarmo cu o expresie 
încordată și a încuviințat din cap. 

-Eşti sigur? a întrebat Jarmo. 

Tomas a încuviinţat iar din cap. 

- Unul e verde şi celălalt căprui, trebuie să fie ai lui 
Adam Fischer. 


85 


Gluma lui Tomas Persson, că făptașului i s-o fi fă- 
cut foame, fusese ceea ce i-a dat ideea. Într-un fel, ar 
fi fost mai ușor să facă o cercetare pe computer. Însă 
Fabian nu voia să spună nimănui până ce nu era sigur. 
Teoria era încă prea fragilă şi, cu siguranţă, ar fi fost 
respinsă pe loc, dată fiind starea de spirit a grupului 
acum, când cele două investigaţii fuseseră reunite. 
A ieșit primul din sala de ședințe şi a coborât la arhiva 
aflată la parterul sediului poliției. A căutat, printre 
pereţii culisanţi, al doilea trimestru al anului 1993. 

Pe atunci avea douăzeci şi şapte de ani şi era în ul- 
timul an la Academia de Poliție. Vara venise devreme 
şi cei mai mulți din anul lui abia aşteptau o vacanță 
frumoasă înainte să înceapă lucrul. Dar nu și Fabian. 
Nu se putea gândi decât la investigația crimelor care 
apăreau în toate ziarele de scandal şi avea parte aproape 
zilnic de editoriale. Era, cumva, o anomalie ca un uci- 
gaş în serie să facă ravagii prin Stockholm. Era genul de 
caz despre care doar citeşti, nu se întâmplă niciodată 
de-a binelea. Mai ales nu într-o țară ca Suedia. 

Dar îşi amintea și acum cum făcuse vâlvă în toată 
țara. În primul rând din cauza naturii extrem de bru- 
tale a crimelor şi a suferințelor îndurate de victime, 

dar și din cauza sentinţei, pentru că făptaşul fusese 
condamnat la închiderea într-un azil de nebuni în loc 
de închisoare pe viaţă. 

Nu-și putea aminti numele agresorului, doar că era 
ceva neobişnuit. Pe de altă parte, își amintea că au fost 
găsite șapte victime, toate ţinute închise în diferite 
locuri timp de câteva săptămâni până să fie supuse la... 

A dat de dosarele pe care le căuta. L-a tras afară pe 
primul dintre cele cinci mape voluminoase. Iat-o acolo. 
Investigația la care şi-ar fi dorit să lucreze. 

După ce l-a deschis și a văzut numele tipărit, totul 
i-a revenit în minte ca un șuvoi, de parcă ar fi fost 
ieri. Fotografiile date publicităţii de către poliție, cu 
diferite victime cărora le fuseseră scoși ochii. Spaima 
că oricine ar putea să fie următoarea victimă. Titlurile 
de pe prima pagină care se întreceau între ele să dezvă- 
luie toate amănuntele despre Ossian Kremph - primul 
canibal adevărat al Suediei. 


- Bun, uite cum văd eu lucrurile, a zis Tomas, mer- 
gând alături de Malin pe coridor. 

- A văzut cineva încotro a luat-o Fabian? a întrebat 
Malin, şi Jarmo a ridicat din umeri. Dar nu-i nici aici, 
a continuat ea, intrând în biroul lor. 

- Poate că-i doar la toaletă, a zis Jarmo. 

- Scuză-mă, dar mă pregăteam să spun ceva, a zis 
Tomas. 

- Spune mai departe. 

Malin și-a pus geanta pe birou și a început să sco- 
tocească prin ea. 

- Aşadar, eu și Jarmo am lucrat la asta de mai bine 
de... 

- Dar nu-ţi fie cu supărare... Nu suport să te aud văi- 
cărindu-te. În plus, mă simt al naibii de rău şi curând 

o să vomit dacă nu găsesc... Cine mi-a luat... A, stai 
aşa, aici sunt. A sfâşiat un pachet de Mariekex! şi 
a vârât în gură doi biscuiţi deodată, a mestecat și a 
înghiţit cât de repede a putut, după care s-a așezat pe 
scaun și a răsuflat. La naiba, a fost cât pe-aci. 

- Ai terminat? a întrebat Tomas, îndreptându-se 
spre Malin, care a încuviințat și şi-a mai îndesat doi 
biscuiţi în gură. Bine. Atunci poate vrei să-mi explici 
ce înţelegi prin „văicăreală“. Fir'ar să fie, trebuie să 
hotărâm cum o să... 

- Nu, singurul lucru pe care trebuie să-l facem e să 
ne punem pe treabă, a zis Malin, înghițind. Şi dacă nu 
eşti în stare să faci asta, îți propun să te duci să stai 
bosumflat altundeva. 

Tomas era pe cale să se ia la harță, însă Jarmo i-a 
aruncat o privire care l-a potolit și l-a făcut să-și în- 
cleşteze dinții. 

- Aşa să fie. Şi atunci ce naiba mai așteptăm? 

- Bine! Excelent! O să fie grozav, vă jur. Malin s-a ri- 
dicat în picioare. Propun să începem prin a vedea dacă 
Adam Fischer și Carl-Eric Grimăs au ceva în comun. 
Din această legătură ar putea să se ivească un motiv. 

Jarmo a încuviinţat din cap, în vreme ce Tomas a 
rămas nemișcat şi n-a spus nimic. 

-Ştim destul de multe despre ministrul justiției, a 
continuat Malin. Dar ce ştim despre Adam Fischer? 
Şi de ce mi se pare că l-am văzut prin revistele de 
cancanuri? 

- Adam Fischer are treizeci și trei de ani, e fiul unui 
diplomat și scopul vieţii sale pare să fie să nu se ma- 
turizeze niciodată, a zis Jarmo. Îi place să risipească 
banii lui tăticu', conduce mașini scumpe și merge la 


1 Biscuiţi dulci marca „Marie“ (Maria, Mariebon, Marietta) 

premiere. Nu-i nevoie de mai mult ca să ajungi în 
revistele de cancanuri. 

-Şi tatăl lui. Îl cunoaşte cineva? 

- Da, eu şi Jarmo, în orice caz, a zis Tomas. Îl chea- 
mă Rafael Fischer şi a fost ambasadorul Israelului aici, 
la Stockholm, în cea mai mare parte a anilor '90. 

- Ambasadorul Israelului? a repetat Malin. 

- Uite-l, a zis Jarmo, arătând o fotografie alb-negru 
de pe tablă. 

Fotografia părea să fie făcută la o sărbătoare şi în- 
fățişa un bărbat mai în vârstă, cu părul alb ca de vată, 
într-un costum închis la culoare şi aşezat la o masă 
împodobită împreună cu alți doi bărbați. 

- Bărbatul mai tânăr din stânga. E Adam? a zis Malin. 

- Da. Şi credem că fotografia a fost făcută la nunta 
surorii lui. Mai ştii când a fost asta? 

Jarmo s-a răsucit spre Tomas. 

- August 1998, a zis Tomas. Bătrânul a murit după 
trei luni. 

- Dar de ce Adam e cel care ține bastonul, şi nu el? 
a întrebat Malin. Și nu-i aşa că arată un pic palid şi 
costeliv? 

Jarmo a dat jos fotografia ca să se uite mai bine. 
Într-adevăr, Adam era așezat, având în mână un baston 
şi arătând foarte firav. 

- Ai perfectă dreptate. Noi am presupus că doar 
luase bastonul tatălui. 

-Ia să văd. 

Tomas a înșfăcat fotografia. 

- Cine-i tipul din partea cealaltă? 

Malin a arătat spre bărbatul așezat la dreapta am- 
basadorului, care se înclina spre el ca și cum era pe 
cale să-i spună ceva confidenţial. 

- Bună întrebare, a zis Jarmo. Am încercat să aflăm, 
însă n-am reușit. 

- Uite-l iar, dar cu ambasadorul actual. 

Tomas a arătat o fotografie color a aceluiași bărbat, 
mai bătrân cu vreo zece ani, care cobora dintr-o mașină 
împreună cu ambasadorul actual și alt bărbat. 

- Şi cine e al treilea tip? a zis Malin. 

-Ambasadorul Israelului la Copenhaga, a zis Jarmo. 

- Aşadar, îi cunoaște pe toți. Aţi luat legătura cu 
oamenii de la ambasadă, ca să-i întrebaţi? 

Jarmo şi Tomas și-au scuturat capetele. 

-Cred că o să începem prin a... Ai apărut. Unde ai 
stat ascuns? l-a întrebat Malin pe Fabian, care intra 
în birou având în brațe dosarele din arhivă. 

- Am fost în arhivă să investighez un suspect. 

Fabian a lăsat să cadă pe biroul său teancul de dosare. 

Tomas a luat unul și l-a deschis. 

- Ossian Kremph? Cine naiba-i ăsta? 

-E ciudat că întrebi, pentru că tocmai tu m-ai făcut 
să mă gândesc la el. 

-Nu el a fost canibalul acela? a zis Jarmo, și Fabian 
a încuviințat. A fost înainte să vin în această brigadă. 
Dar eram pe o mașină de patrulare și s-a vorbit mult 
despre asta. 

- Are cineva chef să-mi spună şi mie despre ce vor- 
biți acolo voi doi? a zis Malin. 

- Asta, a zis Tomas, desfăcând o foaie dublă cu fo- 
tografii ale victimelor mutilate, cu ochii scoşi. 

- Drăguţ, a zis Malin. De ce tocmai ochii? 

- Nu sunt sigur, a zis Fabian. Dar, din câte îmi 
amintesc, susținea că nu face decât să asculte vocile 
care îi poruncesc să adune diverse „suflete alese“. 

- A, nu, nu alt țicnit. Şi acum e în libertate, nu? 

-A ieşit de trei ani și patru luni. 

- Aşadar, l-au declarat sănătos, a zis Malin, clăti- 
nând din cap. De parcă niște medicamente și un pic 
de terapie ar putea fi de ajutor cuiva în stare de ast- 
fel de crime. 

- De parcă ar fi, a zis Tomas. Restul lumii medicale 
acceptă ideea că partea inferioară a corpului paralizată 
va rămâne întotdeauna paralizată. Însă psihologia e 
diferită. Oricine se poate însănătoși cu un pic de tra- 
tament, indiferent cât de handicapat ar fi. 

Malin s-a uitat la Tomas surprinsă. 

-Te-ai gândit singur la asta sau ai citit un ziar pen- 
tru prima dată în viață? 

Tomas i-a răspuns cu un zâmbet și a întins mâna 
spre pachetul de Mariekex. 

- Serveşte-te. Oricum, mi-a pierit pofta de mânca- 
re, a zis Malin, răsfoind mai departe dosarele vechi. 
Este vreo legătură între victime, sau au fost alese la 
întâmplare? 

- Din câte îmi amintesc, victimele au fost atât băr- 
baţi, cât şi femei. Şi, stai un pic, n-a fost una dintre 
ele un fel de celebritate? a zis Jarmo. 

-Te gândeşti la vocea de la radio care citea buletinele 
meteorologice maritime, a zis Fabian. 

- Da, exact. lar Fischer și Grimâăs sunt pe jumătate 
celebri. 

- Poate că alege persoanele care îl calcă pe coadă, 
a zis Tomas. 

- În orice caz, e sigur că putem identifica o persoa- 
nă care aproape cu siguranţă l-a călcat pe coadă, a zis 
Malin, ridicând privirea de pe un dosar. Ştiţi cine a 
fost în fruntea acestei investigaţii? 

Ceilalți au clătinat capetele. 

-Carl-Eric Grimăs. 

Dunja Hougaard stătea pe scaunul din faţa biroului 
lui Kim Sleizner, încercând să pară cât mai mică posi- 
bil, cu toate că ar fi trebuit să stea mândră, în largul 
ei, cu picioarele întinse, cum ar fi făcut, cu siguranţă, 
Jan Hesk dacă ar fi fost în locul ei. În ciuda tuturor 
aşteptărilor, izbutise în mai puțin de o zi să identifice 
un suspect principal solid. Şi trei dosare mai vechi 
aveau să fie închise, în sfârșit. Patru, dacă puneai la 
socoteală şi cazul din Suedia. 

Dar simplul gând de a fi singură într-o încăpere 
cu Sleizner era suficient ca s-o facă să-şi dorească să 
sară de pe scaun şi s-o ia la goană. S-a silit să respire 
liniștit, şi-a lăsat ochii în jos și s-a uitat la pata de 
cafea uscată de pe blugii săi, care o făcea să pară că a 
făcut pipi pe ea. 

Era atâta liniște, încât putea să audă aerul intrând 
şi ieșind prin nările lui congestionate, pe partea cea- 
laltă a biroului, în vreme ce frunzărea dosarele vechi 
şi schița raportului ei. Se întreba dacă el trage de timp 
doar ca să-i prelungească tortura. N-a ridicat privirea 
decât când a auzit că se închide mapa cu documente 
şi a văzut că el zâmbeşte. 

- Ştiam eu că eşti omul potrivit pentru treaba asta, 
a zis, scoțându-şi ochelarii de citit. Şi, ca să ştii şi 
tu, am avut o presimţire bună în privinţa ta de cum 
te-am văzut. 

Dunja n-a ştiut ce să spună, aşa că a scos un râs 
prefăcut. 

-Nu-i nimic de râs. E adevărul curat. Aşadar, bu- 
cură-te de asta cât durează. Mâine s-ar putea să se 
termine. Nu, glumesc. Acum, lăsând gluma la o parte. 
A ridicat dosarul. Asta e de-a dreptul strălucit. Nu 
ştiu cum ai făcut legătura. Dar e aceeași porcărie. 
Important este ca acest Benny Willumsen să fie băgat 
la puşcărie pe viață. E întotdeauna amuzant să le dai 
peste nas ticăloşilor ălora de suedezi. Ai-ai-ai, Dunja... 
O să mă hrănesc din asta multă vreme. 

Dunja s-a silit să zâmbească și a încuviințat. 

-Întâi și întâi, aș vrea să organizez o conferință de 
presă, în care am de gând să te las să te bucuri de toată 
atenția pe care o meriți. 

- Conferinţă de presă? Când ai de gând să o ţii? 
Vreau să zic, n-ar trebui să-l arestăm... 

- Liniştește-te, sigur că o să fie arestat înainte să 
dăm vreo informație. Dar, după cum știi, îmi place să 
ajung primul, şi vreau să fii sigură că n-am de gând 
să las pe nimeni altcineva să se împăuneze cu munca 
ta. Mă înţelegi? 

Dunja a încuviințat din cap. 

Sleizner a oftat. 

- Arăţi de parcă ţi-ai pierdut cel mai bun prieten, 
şi toată vina o port eu. 

- Nu, numai că eu cred că au mai rămas lucruri 
de făcut până să putem anunţa victoria. Ca și colegii 
suedezi, n-avem destule dovezi ca să fie condamnat. 

Prin urmare, ar trebui să recuperăm cât mai repede 
posibil maşina din portul Helsingør. 

- Ai perfectă dreptate. Însă totul trebuie să fie fă- 
cut în ordinea corectă. Fireşte, va trebui să-l arestăm 
înainte să mai sufere cineva din pricina inventivității 
lui. Cu un pic de noroc, vom găsi destule dovezi în 
apartamentul lui ca să nu ne împovărăm bugetul cu 
dragarea. Trebuie să ştii că scotocirea unui port pe 
vremea asta de iarnă nu-i o operațiune prea ieftină. 

- E adevărat, dar cred că n-ai citit în întregime do- 
sarul suedezilor. N-au găsit nimic folositor în... 

Sleizner a întrerupt-o râzând și clătinând din cap. 

-Am citit destul ca să ştiu că am mai multă expe- 
riență decât tine cu genul ăsta de lucruri. Dunja, o să 
iasă bine. Dacă nu găsim nimic în apartament, o să 
scoatem cu siguranță mașina. S-a ridicat, a înconjurat 
biroul şi s-a proțăpit în spatele ei. Sper că înţelegi ce 
trambulină o să fie asta pentru cariera ta viitoare. Îţi 
jur, nici n-o să-ți dai seama când o să ajungi să stai 
pe scaunul meu. 

S-a simțit ca şi cum ar fi străpuns-o un vătrai în- 
gheţat. Aşa să fie când te violează cineva? Gândul i-a 
venit din senin şi a dispărut la fel de repede. În orice 
caz, exact asta a gândit în clipa în care mâinile lui 
i s-au aşezat pe umeri. 

- Dar, Dunja... nu poți să stai tot timpul așa de 
crispată. Eşti tare ca piatra. A început să-i frământe 
umerii cu mişcări calme, blânde. Încearcă să te des- 
tinzi. Nu vreau să mă laud, dar, dacă e un lucru la care 
mă pricep, acela e masajul. I-a prins umerii și i-a tras 
înapoi, făcându-i pieptul să se bombeze. Ar trebui să 
te gândeşti un pic mai mult la ținuta ta. Nu arată pro- 
fesional să stai la o conferință de presă arătând ca un 
sac de cartofi şi, dacă n-ai deja dureri de gât, o să le ai 

în viitor. I-a tras scaunul într-o parte și s-a apucat să-i 
maseze ceafa. La mine au apărut din senin de cum am 
început lucrul aici şi, dacă Henrik Hammerstein n-ar 
fi insistat să merg la o ședință de masaj, cu siguranță 
că azi aş fi într-un fotoliu rulant. De atunci încoace 
m-am dus de două ori pe săptămână şi n-am mai avut 
nici cea mai mică problemă. 

Degetele lui s-au furişat în sus şi au început să o 
maseze pe cap şi în spatele urechilor. 

- A, am uitat să-ți spun. Am aranjat ca tu să stai la 
masa conducerii la petrecerea de Crăciun. Nu numai 
că suntem serviţi, aşa că nu trebuie să ne înghesuim 
printre ceilalți, dar avem tărie la discreție. Mişto, nu? 
O să avem ocazia să ne cunoaştem un pic mai bine. 

Dunja nu-i mai asculta vorbele. Galopul inimii 
îneca toate celelalte sunete. Nu-și dorea nimic mai 
mult pe lume decât să se ridice, să se răsucească și să-l 
plesnească peste față din toate puterile. Însă trupul îi 
era paralizat. Nu era în stare nici măcar să-i spună 
să-şi ia mâinile de pe ea. Tot ce putea să facă era să 
stea acolo şi să-și simtă fiecare mușchi din corp în- 
cordându-se din ce în ce mai mult. 


óT 


Fabian Risk a bâjbâit cu o mână pe perete, în vreme 
ce auzea apelul în cască. Era întuneric beznă și nu 
vedea nimic, până ce a reușit să dea de comutator și 
a aprins lumina. S-a întrebat ce ar face dacă ea n-ar 
răspunde. Dacă n-ar mai răspunde niciodată. 

Oricum, poate că ar fi cel mai bine așa. 

- Tocmai începusem să mă întreb ce s-a întâmplat 
cu tine. Vocea Nivei avea un ton glumeţ, care sugera 
că totul e doar un joc. M-am gândit că poate ai înca- 
sat o săpuneală acasă și te-ai târât înapoi în cochilie. 

-Ai timp? 

- Depinde. 

-Am nevoie de ajutor ca să găsesc adresa unui anu- 
me Ossian Kremph. 

- Cum ziceam. Depinde. 

- Chestia e că e un fost puşcăriaș care nu locuieşte 
la adresa înregistrată şi credem că a subînchiriat o 
locuință pe undeva. Fabian a aşteptat o reacție, dar 
degeaba. Niva? Eşti acolo? a continuat, prefăcându-se 
că nu i-a auzit răsuflarea. 

Înțelegea exact despre ce era vorba şi nu se pu- 
tea împiedica să-și spună că ea avea dreptate. Făcuse 
o promisiune şi trebuia să o îndeplinească. La urma 

urmei, n-ar trebui să pară altceva decât întâlnirea cu 
o fostă colegă. 

- Bine, ce zici de mâine-seară? 

Tăcerea care a urmat a fost destul de lungă ca să-l 
facă să regrete. 

- Ne vedem la nouă la Lydmar. Ai codul lui perso- 
nal? i-a răspuns, în cele din urmă. 

Fabian a citit din însemnările pe care le făcuse. 

- 540613-5532, şi i-a auzit degetele pornind să 
apeste pe taste. 

- E înregistrat la Norsborg. 

- Da, însă, cum ziceam, avem informația că a sub- 
închiriat o locuinţă altundeva. 

- la să vedem ce bancă are... E Nordea şi are un card 
de credit obişnuit legat de contul personal. 

- Lucrează, altfel de unde îi vin banii? 

- Nu, nu lucrează. Are diferite subvenții și, probabil, 
chiria pentru locuinţa din Norsborg. 

-Are şi alte conturi? 

-Cu siguranță. Dar cardul acesta de debit are des- 
tule tranzacții ca să meargă. 

Fabian îi auzea degetele bătând din nou pe tastatură. 

S-a așezat pe toaletă şi s-a întrebat ce ar trebui să-i 
spună Sonjei. Dacă ar trebui să-i spună ceva. Poate 
că nici măcar nu se așteaptă ca el să vină acasă, şi ar 
presupune că lucrează toată noaptea. Trebuia să fi auzit 
la ştiri ce s-a întâmplat, și probabil că se aştepta să fie 
destule nopți în care să lucreze până târziu. De aceea 
n-a reacționat când a încercat să-i explice? 

- Bun, folosește în mod regulat trei bancomate. 
Unul în centrul comercial Ringen din Skanstull, unul 
de lângă magazinul Konsum de pe Gotlandsgatan și 
ultimul la agenția Nordea de pe Bondegatan. Presupun 

că locuieşte undeva între Ringvăgen și Bondegatan, în 
jurul lui Götgatan. 

-Ar putea fi câteva mii de apartamente. Dacă în- 
chiriază la a doua mână, sau poate la a treia, numele 
lui s-ar putea nici să nu fie pe ușă. 

- Mă întreb despre perioada din pușcărie. Poate că 
a întâlnit pe cineva acolo? a întrebat Niva, şi Fabian 
o auzea deja pornind noi căutări. 

- Dar a fost închis într-un azil de nebuni. Așadar, 
cât de mulți... 

- Ştiu, însă în 1996 e limpede că a fost considerat 
destul de sănătos ca să fie mutat la Kumla, unde a 
executat ultimii zece ani cu medicamente şi ședințe 
regulate de terapie. 

-Da, şi acum pare să fie așa de sănătos, că a pornit-o 
cu sorcova, a zis Fabian care, la fel ca restul echipei, 
nu pricepea cum poți declara sănătos pe cineva care 
şi-a mutilat victimele, le-a torturat și le-a scos ochii. 
Cum rămâne cu puşcăriașii? Ai găsit vreo potrivire? 

-Nu s-ar zice. În orice caz, nu printre puşcăriaşii 
cu care a petrecut şase luni sau mai mult. Unul din- 
tre ei e înregistrat pe Lindvallsgatan, în Hornstull, şi 
altul pe Tantogatan, dar nici unul în această arie de 
trei cvartale. 

- Şi dacă ai încerca să reduci jumătatea de an la 
un sfert? 

-As we speak!... Însă deodată apar o mulțime de 
nume pe care să le trec în revistă. 

- Încearcă mai bine cu terapeutul, a zis Fabian. 

- Terapeutul? 

- Da, trebuie să se fi văzut cu unul cam o dată pe zi. 

Fabian o auzea pe Niva lucrând la calculator. 


1 [Tocmai fac asta] în timp ce vorbim 

- Din păcate, locuieşte în Gamla Enskede, de fapt, pe 
aceeași stradă cu colega ta Malin Rehnberg. Poate că îl 
cunoaşte şi se duce la el în sandale Crocs ca să-i ceară 
zahăr împrumut și să discute despre nivelurile zgo- 
motului și nevoia de mai multe limitatoare de viteză. 

- Nu cred că sandalele Crocs sunt tocmai stilul ei, 
a zis Fabian, şi a simțit cum amărăciunea Nivei că 
e încă nemăritată se scurge din telefon ca o mâzgă 
galbenă, vâscoasă. 

-Am auzit că e borțoasă. 

- În plus, cu gemeni. 

-Ce drăgălaş! n 

- Nu și dacă o întrebi pe ea. In acest moment pare 
pregătită să îi ofere aceluia care licitează suma cea 
mai mică. 

- Fiica... 

- Nu ştiu dacă au aflat deja sexul... Stai, de fapt 
sunt doi băieți. 

- Nu a lui Malin. A terapeutului. 

Fabian n-a înţeles ce voia să spună ea. 

- Fata lui. E înregistrată cu un apartament pe 
Blekingegatan, numărul 67 B, dar e la studii la Lund. 
Poate că e pură speculație, însă merită să încerci. 

-Cu siguranță. Minunat. Nu știu cum să-ți mul- 
țumesc. 

- Ba ştii. Ne vedem mâine-seară. 

S-a auzit un clic, iar Fabian s-a ridicat de pe WC 
şi şi-a pus telefonul la loc în buzunar. Nu era sigur că 
terapeutul încălcase vreo lege dacă şi-a lăsat fiica 
să-i închirieze apartamentul pacientului lui. Poate că s-a 
abătut de la regulamentul profesional. Dar, indiferent 
de rezultat, era clar că el trecuse de nişte hotare etice. 


- Fabian, ce făceai acolo? 
Malin a venit drept la el de cum a descuiat ușa 
toaletei și a deschis-o. 

Întrebarea era pur retorică, fără îndoială că ea îşi 
dăduse seama deja. Un talent pe care îl avea dintot- 
deauna în ceea ce-l privea. Eşti la fel de previzibil cum 
e Donald Duck în Ajunul Crăciunului, îi plăcea să zică 
tot timpul de când lucrau împreună, nu reușise să 
ascundă nimic de ea. Totuşi, s-a apărat ca un catâr. 

- Ce, nu mai poate omu' să meargă la WC? 

Ea a fornăit și şi-a vârât capul în încăpere. 

- Văd că ai început să lași jos capacul WC-ului. Şi 
nici măcar nu te-ai ostenit să uzi chiuveta. E vorba 
de Niva? 

Fabian a oftat și era pe punctul de a mărturisi, însă 
n-a izbutit nicicum să spună ceva. 

- Fabian, ştiu exact ce gândeşti. Dar te asigur că 
tipa e piază rea. Niva Ekenhielm e o catastrofă vie care 
umblă pe două piciore slăbănoage și își înfige colții în 
oricine nu e îndestulat pe frontul de acasă. 

Fabian a încercat să-şi ia cel mai inexpresiv aer 
posibil. 

- Şi nu-mi sta acolo arătând ca un tont. Ştii exact 
despre ce vorbesc. 

- Nu, chiar nu ştiu. 

Fabian nu putea să creadă ce penibil suna. Din feri- 
cire, n-a trebuit să se scufunde şi mai mult în umilință, 
pentru că li s-au alăturat Tomas şi Jarmo. 

- Aici erați. Veniţi cu noi? a întrebat Tomas, care 
îşi pusese pe umăr tocul pistolului. 

- Unde vă duceţi? a întrebat Malin. 

- Ciber-Wojtan nu poate să dea de altă adresă, 
aşa că ne-am gândit să mergem la apartamentul din 
Norsborg, unde a fost înregistrat ultima dată, a zis 
Jarmo, îmbrăcându-și jacheta de piele. Cu un pic de 
noroc, o să găsim un indiciu. 

- Hai mai bine să mergem aici. Fabian și-a deschis 
carnetul. Am mai multă încredere în adresa asta. 

-la să văd. Malin a înhăţat carnetul. Cum ai pus 
mâna pe asta? Mai bine zis, cum a găsit Niva asta? 

- Niva? Tomas s-a răsucit spre Fabian. Niva Eken- 
hielm? 

-E pură speculație. Dar există câțiva factori care 
arată că Ossian Kremph subînchiriază un apartament 
de la fiica terapeutului lui care, apropo, locuieşte pe 
strada ta din Enskede, a zis Fabian, simțind că a pus 
din nou barca pe linia de plutire. 

Dar Malin n-a auzit ce zice. Se uita ţintă la adresă. 

- Blekingegatan, numărul 67B. Poate că mă înșel, 
dar nu este acesta... A ridicat privirea şi a întâlnit-o 
pe a lor. Nu e același cvartal în care e apartamentul 
dezafectat de pe Östgötagatan? 

Asta era exact ceea ce o avertizase tatăl său, și-a zis 
Katja Skov, care habar n-avea unde se află sau cum 
de ajunsese acolo. El cheltuise sute de mii pe diferite 
sisteme de siguranţă și îi spusese că în nici un caz nu 
trebuie să iasă din casa din Snekkersten fără să fi pla- 
nificat totul împreună cu bodyguarzi. În ultimii ani, 
el vorbise aproape numai despre faptul că țintele mai 
ușoare devin din ce în ce mai obișnuite, în vreme ce 
jafurile tradiționale sunt mai greu de dus la bun sfârșit. 

Dar acum era în realitate. Trăia cel mai urât coșmar 
al tatălui său. 

Fusese răpită. Luată într-un film prost despre care ști- 
ai că are un final fericit. Atâta doar că ăsta nu era film. 

A încercat să-şi dea seama de cât timp se afla aco- 
lo, dar a renunțat. Având în vedere cât băuse cu o zi 
înainte, simțul timpului era ultimul lucru pe care să 
se poată baza. În plus, era întuneric. Atât de întuneric, 
încât nu vedea la câțiva centimetri în faţa ei, chiar 
dacă ochii ar fi trebuit de multă vreme să i se adapteze. 

Era într-un spaţiu mic. A încercat să-și scarpine 
nasul, dar n-a reușit. Era înfășurată în ceva dur, poate 
un Covor, auzea un foșnet și în jur mirosea a plastic. 
Cu siguranță ar fi trebuit să fie speriată, însă n-avea 

puterea să-i pese cu adevărat. Fără îndoială, totul avea 
să se termine cu bine. 

A închis ochii, încercând să se concentreze pe ceea 
ce se întâmplase. Dar n-a trecut mult și totul a în- 
ceput să se învârtă, instalându-se senzația de lipsă a 
greutăţii. Încă era plină de droguri şi, dacă nu revenea 
curând cu picioarele pe pământ, n-avea să se poată 
orienta în spațiu. 

A presupus că ei încearcă să o sperie şi vor ca ea 
să bubuie cu pumnii şi să strige cât o ține gura. Dar 
n-avea de gând să le ofere asta. Nu, avea să fie aşa de 
tăcută şi de liniştită, încât în cele din urmă ei vor fi cei 
care își vor face griji. Şi când vor veni, în sfârşit, să o 
scoată la lumină, o să se prefacă moartă, întocmai așa 
cum trebuie să faci dacă nimereşti în bârlogul unui urs. 

Nu-şi închipuia cum vor reacționa când vor des- 
coperi că planul lor de a se alege cu milioane nu mai 
avea acum nici o valoare. 

S-a gândit la petrecere. Se presupunea că va fi o 
reuniune liniştită, dar degenerase într-o orgie dez- 
mățată, cu tipi care trăgeau pe nas toate proviziile ei 
şi şi-o puneau prin toate ungherele. Dar aşa mergeau 
întotdeauna lucrurile. Cele mai distractive şi reuşite 
petreceri erau cele neplanficate. 

Şi când Niels a propus să meargă la Helsingør şi să 
facă tururile ca nişte suedezi adevărați... De fapt, n-a 
fost Niels, ci tipa aia pe care o adusese cineva cu el. 
N-a putut să zică nu. Simplul fapt că a plecat fără să-i 
spună tatălui sau vreunuia dintre paznici a făcut-o să 
țopăie de bucurie. 

Grupul era alcătuit din cei mai buni prieteni ai săi 
şi alți câțiva pe care nu ştia cum îi cheamă. Au plecat 
din casă pe fereastra de la baie şi au reuşit să treacă 
peste zid folosind creanga unui copac. 

Taxiurile i-au aşteptat pe Strandvejen și, până să se 
dezmeticească, erau pe feribotul suedez în drum spre 
Helsingborg. 

Toţi au fost de acord să petreacă pe tot drumul și 
să se țină mereu departe de viața plicticoasă de zi cu 
zi. Adică felul său de a trăi cam în toți ultimii zece 
ani din viaţă. 

Tatăl său făcuse tot ce i-a stat în puteri ca s-o facă 
să se potolească și să înceapă să se îngrijească de sine. 
Şi Dumnezeu știa că ea a încercat totul, de la angajarea 
la una dintre multele lui companii până la terapie, 
activitate fizică şi medicamente. Dar nimic n-a putut 
să-i alunge sentimentul că n-are nimic de pierdut. Că 
totul se poate sfârşi în orice clipă. Oricum ai fi privit 
lucrurile, trăia mai mult decât se așteptase, așa că de 
ce să nu profite cât îi stă în puteri? Să sugi măduva 
fiecărei zile ca și cum ar fi fost ultima. Cum ar veni, 
carpe în mă-sa diem. 

Desigur, nu asta își închipuise tatăl său când i s-a 
pus ei diagnosticul și a început să tragă toate sforile 
posibile. Nu, dacă era după el, ea ar fi avut o carieră 
înfloritoare şi ar fi muncit cel puţin șaizeci de ore pe 
săptămână. Dar ce rost avea? Aveau deja mai mulți 
bani decât ar fi putut să cheltuiască. 

Nu că nu i-ar fi înțeles dezamăgirea. Mai ales în 
primii ani. Dar acum trecuseră mai mult de zece ani 
şi dezamăgirea lui continua să le coloreze întreaga 
relație. El încerca în cea mai mare parte s-o ascundă, 
însă amărăciunea îi licărea aproape întotdeauna în 
ochi și, citind printre rândurile lucrurilor pe care i le 
spunea ei, s-ar fi zis că uneori îi părea rău că o ajutase. 

A simțit o vibraţie și a auzit că porneşte un motor. 
Nu-și dădea seama dacă începuse să-i fie frică doar 
pentru că şi-a dat seama că se află într-un portbagaj 

sau pentru că se mişcau. Dar acum era speriată. Ba 
nu, era îngrozită. De-abia acum i-a dat prin capcăe 
adevărat. Că nu e doar o glumă proastă. Groaza i-a 
fulgerat prin trup ca o descărcare de înaltă tensiune. 
Toţi mușchii i s-au încordat ca într-un spasm și a 
strigat cât a putut de tare. 

Însă covorul era un amortizor atât de eficient, încât 
curând s-a dat bătută. Simțea că încep să meargă încet 
înainte. Au trecut peste câteva denivelări, după care 
suprafața a devenit netedă. Coborau de pe feribot, nu 
putea fi altceva, şi-a zis. Dar nu știa în care țară. Şi 
nici ce o așteaptă. 

Pentru prima oară după foarte mult timp, şi-a dat 
seama cât de mult avea de pierdut. 


39 


Fabian nu pricepea cum de ceilalți puteau să pară 
atât de siguri pe ei când au sunat la uşa apartamentu- 
lui și au stat acolo cu pistoalele scoase. De parcă ar fi 
ştiut exact ce îi aşteaptă pe partea cealaltă. Sau poate 
că doar aveau mai multă încredere că armele lor îi 
vor proteja. Chiar nu știa la ce să se aştepte. Dacă 
o să nimerească într-o ceaţă albă, o să fie anesteziați, şi 
Ossian Kremph o să le scoată ochii. 

Sau poate că se va dovedi că nu era acasă. 

Sau nici măcar nu locuia acolo. 

După ce a sunat la uşă de câteva ori, fără să răspun- 
dă nimeni, Tomas a insistat să descuie cu șperaclul. 
După o jumătate de oră au fost siliți să cheme un 
lăcătuş profesionist, care a descuiat uşa în zece mi- 
nute. Adică mult mai mult timp decât cele treizeci de 
secunde cât ar fi trebuit să-i ia în mod normal. În cele 
din urmă, au intrat și au descoperit toate încuietorile 
suplimentare pe dinăuntru. 

Un nou SMS l-a împiedicat pe Fabian să intre îm- 
preună cu ceilalți. Era de la Sonja, care îi scria că nu 
ştie la ce oră ajunge acasă de la atelier în seara aceea. 
Prin urmare, a aranjat cu vecina lor adolescentă, care 
putea s-o ia pe Matilda de la şcoală și să aibă grijă de 

ea până la șase și jumătate, când programase să meargă 
la film. Fabian i-a răspuns că o să aibă grijă să ajungă 
acasă înainte de acea oră şi i-a urat succes la pictat. 

N-a fost nevoie să facă mai mult de un pas în hol 
ca să vadă că pura speculație a Nivei se dovedea ade- 
vărată, împotriva tuturor așteptărilor. N-avea cum 
să fie sănătoasă la cap persoana care locuia în acel 
apartament. 

- Fir-aş al naibii! a zis Tomas, băgându-și pistolul 
în toc. 

- Şi eu, care credeam că e harababură la mine acasă, 
a zis Malin, uitându-se prin living, care era plin cu 
atâtea fleacuri şi gunoaie, încât i-ar fi trebuit o veşni- 
cie lui Hillevi Stubbs şi echipei ei ca să le examineze 
pe toate. 

-Cam așa arată acasă la Jarmo de la divorț încoace. 
Cu toate că tu ai un teanc mai mare de reviste porno, 
a zis Tomas, rânjind şi bătând cu palma teancul înalt 
de doi metri de jurnale gratuite. 

- Ţine-ţi fleanca și fă mai bine ceva folositor, a mor- 
măit Jarmo, continuându-și drumul spre dormitor. 

- Propun să ne împărțim şi să căutăm fiecare în 
câte o cameră, a continuat Tomas, luând unul dintre 
ziarele din teanc. 

- Nu asta facem deja? a zis Malin, începând să sco- 
tocească prin niște saci de gunoi negri. 

- Măi, dæ’ sensibilă mai suntem azi! a zis Tomas. Cel 
puțin, nu încape îndoială că am venit la locul potrivit. 
A ridicat un ziar, în care ochii tuturor persoanelor de 
pe pagină erau decupați cu atenție. Ia uitați-vă aici. 
A lucrat cu un scalpel pe fiecare afurisită de pagină a 
acestui ziar. 

A răsfoit publicaţiile și, peste tot unde ar fi trebuit 
să fie ochi, nu erau decât găuri. 

Încercând să acopere glasurile celorlalți și să lase 
apartamentul să vorbească singur, Fabian și-a conectat 
căştile la iPod și a pus No Balance Palace al celor de 
la Kashmir. 

Era un apartament pe colț, care dădea atât în Ble- 
kingegatan, cât și în Östgötagatan, și o masă de bu- 
cătărie era aşezată la fereastră în colțul rotunjit aflat 
în partea cea mai îndepărtată de el. S-a tot întrebat, 
dar n-a reuşit să-şi dea seama unde mai văzuse un 
apartament pe colț a cărui fereastră era așezată la fel 
ca aici - în colț. 

S-a răsucit şi a observat tapetul învechit și vopseaua 
de pe tavan care se cojea. Clădirea lui Kremph avea ne- 
voie de o renovare majoră. Poate că acesta era motivul 
pentru care îşi permitea să închirieze. Umpluse fiecare 
raft şi bufet cu diferite obiecte. În întregul apartament 
nu exista nici un loc liber şi, la fel ca Malin şi ceilalți, 
Fabian şi-a zis că e mai mare mizerie decât într-un 
depozit de tomberoane care dau pe dinafară. 

De-abia acum își dădea seama că nu era chiar atâta 
mizerie. Da, unele lucruri fuseseră aruncate neglijent 
pe jos. Însă cele mai multe dintre ele erau în teancuri 
ordonate, adunate frumos și aparent catalogate cu 
mare grijă. 

Ossian Kremph era, evident, un colecționar. 

Fabian s-a dus în camera aflată cel mai departe de 
intrare şi s-a uitat în jur. Părea să fie folosită drept 
cameră de lucru și avea pe un perete un birou de lemn, 
vechi, cu un scaun în față și, spre deosebire de restul 
apartamentului, tăblia biroului era complet goală. 

S-a așezat pe scaunul de birou, care a scârțâit când 
s-a lăsat pe spate. Biroul avea trei sertare orizontale 

aflate imediat sub tăblie. Nu aveau mânere, doar gă- 
uri pentru chei. Însă nu erau încuiate, și le-a putut 
deschide împingându-le pe dedesubt. 

În sertarul din dreapta se aflau foarfeci, ún scalpel 
şi o rolă de bandă adezivă. În cel din mijloc era un 
album plin cu fotografii ale lui Carl-Eric Grimăs şi 
Adam Fischer decupate din ziare. Fotografiile, făcute în 
diferite momente şi locuri, aveau în comun un singur 
lucru - le lipseau ochii. 

La fel ca în ziare, fiecare ochi fusese tăiat cu precizie 
şi nu mai rămăsese din el decât o gaură. Fabian a fost 
izbit de gândul că ochii au foarte multă personalitate 
şi, fără ei, Grimås şi Fischer păreau mai degrabă zombi 
decât ei înşişi. 

Şi în sertarul din dreapta erau fotografii. Însă nu 
erau lipite frumos într-un album sau decupate din 
ziare. Părea că Kremph însuși ținuse aparatul de fo- 
tografiat. Erau peste treizeci de fotografii, toate făcute 
de la o anumită distanță, din interiorul unui autobuz. 
Se vedeau diferiți pasageri citind, discutând cu cel de 
alături sau privind pe fereastră, visători. Şi, din cât 
vedea Fabian, nici unul dintre subiecți nu apărea în 
mai mult de o fotografie. În afară de o femeie, care 
era în absolut toate. 

O femeie cu ochii decupațţi. 

Să mai fie o victimă? De aceea nu era acasă Kremph? 

A pus fotografiile pe birou ca să le studieze mai 
amănunțit, dar a fost întrerupt de voci care strigau și se 
auzeau peste „The Cynic“ al lui David Bowie. Şi-a scos 
căștile din urechi şi s-a grăbit să li se alăture celorlalți, 
care stăteau cu pistoalele scoase, strigând deodată. 

- Pe burtă! a zbierat Tomas, care ținea pistolul cu 
amândouă mâinile. Jos, am zis! 

Lui Fabian aproape că nu-i vedea să-și creadă ochi- 
lor. În cameră, printre teancurile de ziare, stătea Ossian 
Kremph ca o statuie, cu o sacoșă de cumpărături într-o 
mână. Era aproape ca şi cum s-ar fi materializat din 
aer și arăta la fel de surprins ca poliţia. 

- Dar, nu-i corect. Nu puteți să... a zis, scuturân- 
du-și capul. 

- Ba să crezi dracului că putem! a zis Tomas. 
Culcă-te, la naiba! 

- Nu, nu-i drept. Nu-i drept... 

- Probabil că e mai bine să faci cum zicem noi, a 
spus Jarmo, care îşi scosese și el pistolul. 

Fabian a remarcat cât de mic era Kremph și cât 
de neobişnuit de slab părea în comparaţie cu caseta 
de supraveghere, în care avea barbă și era în unifor- 
mă de gardian, cu un pântec rotofei. Oare ascunsese 
sub haine toate instrumentele de care ar fi putut să 
aibă nevoie? 

- Nu... Nu-i bine. Nu-i bine deloc. Kremph își scu- 
tura capul din ce în ce mai tare. Trebuie să plecaţi! 
leşiți de aici! 

- Ţine-ţi gura şi întinde-te pe jos! a zis Tomas. 

- Ossian, ascultă-mă, a zis Malin, cu pistolul într-o 
mână şi legitimaţia în cealaltă. Suntem polițiști şi cred că 
ştii de ce suntem aici. Cel mai bun lucru pe care poți să-l 
faci acum e să stai liniștit și să faci exact ce spunem noi. 

Ossian Kremph s-a destins un pic şi a încuviințat 
din cap. 

- Aşa. Foarte bine. Acum ridică-ți mâinile deasupra 
capului şi îngenunchează încet. 

Kremph şi-a ridicat mâinile şi a început să se lase 
în jos. Dar apoi, dintr-odată, s-a răsucit şi a dispărut 
pe hol. 

- Stai! au strigat deodată Tomas şi Jarmo. 

Însă Kremph ieşise deja din apartament și era pe 
scări, după cum se auzea. 

-Ce dracu’ facem? Ne scapă, fir'ar să fie! a strigat 
Tomas în vreme ce ieșea. 


Ossian Kremph a ieşit în goană pe Blekingegatan 
şi a fugit cât îl țineau picioarele spre Götgatan. Ştia 
că poate să fugă mai iute ca majoritatea oamenilor. 
Întotdeauna putuse și, orice ar fi, n-o să se lase arestat. 
Nu din nou. Trebuia doar să ajungă la metrou ca să 
fie în siguranță. Acolo îşi avea căile sale şi putea cu 
ușurință să le scape de sub nas. Poliţai afurisiți! 

Cum a putut să fie aşa de naiv? Nu-i stătea deloc 
în fire. Şi doar îi văzuse rătăcind pe stradă cu numai 
câteva zile înainte. Îşi jurase că o să fie pregătit dacă vin 
să-i sune la ușă. Și uite că a intrat drept în capcana lor. 

Dar nu mai avea mult de mers. Mai trebuia doar să 
traverseze Gotgatan şi să pătrundă în lumea subterană. 
Ştia exact cum să-şi croiască drum prin gura de metrou 
în cel mai eficient mod posibil, ceea ce însemna că 
trebuia să-ți faci loc pe lângă toți ticăloșii ăia care nu 
ştiau că trebuie să stai pe partea dreaptă. 

Auzea în spate strigătele polițiștilor, somându-l să 
se oprească și să ridice mânile deasupra capului. Dar 
n-aveau decât să strige până nu mai puteau. Se săturase 
să se supună ordinelor. Se săturase să fie băiat bun. 

După ce a ajuns pe peron, a sărit iute pe şine şi a 
continuat să alerge direct în întuneric. Curând avea 
să-şi atingă ținta. Un loc în care n-aveau să-l găsească 
niciodată. Avusese noroc. Nu era nici un tren în stație 
şi totul era liniştit pe şine. A auzit în spate ceva care 
suna ca explozia unui cauciuc de mașină. Dar cum să 
fie acolo mașini? Nu şi-a dat seama ce este decât când 

piciorul stâng i s-a îndoit sub el, a căzut pe burtă şi 
s-a lovit cu capul de şină. 

Sunetul a fost ceea ce l-a făcut să-şi revină şi să-și 
dea seama ce avea să se întâmple. Vibrația caracteris- 
tică a şinei arăta că se apropie un tren. 


40 


Dunja a încercat să înghită nodul din gât în vreme 
ce se uita la reporterii și la fotografii care se aşezau în 
fața ei. Dar n-a izbutit. Cu cât se îndesea mulțimea, 
cu atât se simțea mai stingherită. 

N-a fost surprinsă că era mult interes față de con- 
ferința de presă. Îl ştia pe Aksel Neuman încă de când 
îşi lansase emisiunea de la radio Stemmer i natten!. 
Însă a devenit vedetă națională după apariţia în Let's 
Dance şi apoi a primit propriul talk-show. Totuşi, nu 
se așteptase ca interesul să fie atât de mare, încât să 
fie nevoiți să mute conferința de presă în holul mare, 
ca să poată încăpea toată lumea. Și iată că un şuvoi 
continua să se scurgă înăuntru, şi nu era sigur că va 
fi loc pentru toți. 

Dacă ar fi fost după ea, ar fi preferat să participe la 
operaţiunea din apartamentul lui Benny Willumsen 
din Malmö. Dar Sleizner insistase să rămână alături 
de el şi subliniase importanța pe care o avea pentru 
cariera ei să fie văzută din când în când de mass-me- 
dia, nu doar să muncească în culise. Având în vedere 
ce bine îi mersese lui, cu toate că nu făcuse niciodată 
cu adevărat muncă de polițist, ştia cu siguranță ce 


1 Voci în noapte 

spunea, și-a zis, simțind cum broboane de transpirație 
îi răsar pe buza de sus. 

Era vina rochiei. Era mult prea călduroasă, dintr-un 
material care nu lăsa aerul să circule, și o făcea să se 
simtă ca un cârnat bine îndesat. Carsten i-o dăruise 
de Crăciun anul trecut, dar era cu două numere mai 
mică, așa cum erau toate hainele pe care i le dăruia. 
Era sigură că de atunci slăbise vreo trei kile, însă nu 
părea să conteze. 

S-a uitat la Sleizner, care i-a zâmbit, în vreme ce 
scotea o batistă şi își tampona buza de sus. Ea spera că 
propria transpirație nu se vede și se temea că o să-și 
strice machiajul dacă încearcă s-o şteargă. Afurisitele 
de broboane de sudoare care țin să apară când ţi-e 
lumea mai dragă, a înjurat în sinea ei, tamponându-se 
cu batista cât putea de uşor. 

-Te simți bine? a întrebat-o Sleizner, și ea i-a răspuns 
cu cel mai convingător zâmbet de care a fost în stare. 
Dar era limpede că nu era destul de convingătoare, 
pentru că s-a aplecat spre ea, i-a pus cealaltă mână pe 
coapsă și i-a şoptit la ureche: Destinde-te și lasă-mă să 
cârmesc barca până ajungem în port. Şi după ce ajun- 
gem acolo, îţi promit să te tratez cu ceva prima-ntâi. 

Ea a încuviințat iar din cap. Mai ales pentru că nu 
ştia cum să reacționeze. De fapt, ştia, și adevărul era 
că nu voia să-l înfrunte. 

- Doresc să încep prin a vă ura tuturor bun venit! 
Sleizner şi-a luat mâna de pe coapsa ei și s-a uitat peste 
adunare. Mă numesc Kim Sleizner și, pentru aceia 
dintre voi care nu mă cunoașteţi, sunt șeful Brigăzii 
Omucideri de aici, din Copenhaga. Lângă mine se află 
Dunja Hougaard, o figură nouă pentru cei mai mulți 
dintre voi. E prima dată când mi se alătură pe scenă, 
aşa că sper să fiți îngăduitori cu ea. 

S-au auzit râsete pe ici, pe colo, și Dunja a zâmbit 
cât de frumos a putut. 

- Dunja răspunde de anchetarea uciderii lui Karen 
Neuman. A ajuns la câteva concluzii interesante, ca să 
nu zicem mai mult. Nu numai că am reușit să iden- 
tificăm un suspect principal, dar se pare că vom reuși 
să soluționăm cinci cazuri de omucidere mai vechi. 
Cazuri care nu ne-au dat pace timp de câțiva ani. Şi, 
în plus..., a continuat, ridicând un deget, se pare că 
vom putea să-i ajutăm pe colegii suedezi acolo unde 
s-au împotmolit. Dar o să-i dau cuvântul Dunjei. S-a 
răsucit spre ea. Eşti invitata mea. 

- Mulţumesc. Ăăă... Da, așa cum spunea Kim 
Sleizner, avem de-a face cu un făptaş care este activ 
de ambele părți ale graniței, a spus Dunja, simțind 
cum i se scurge transpiraţia pe spate. Suspectul nostru 
principal, care este încă în libertate, se numeşte... 

- Mai aproape de microfon! Nu te auzim! a strigat 
cineva. 

- Scuze. Dunja s-a aplecat spre microfon. E mai 
bine? 

- Da, dar ar fi şi mai bine dacă l-ai deschide, a zis 
Sleizner, stârnind din nou câteva chicoteli. 

Dunja s-a silit să râdă, în vreme ce bâjbâia cu mâi- 
nile tremurând după micul buton de pe microfon. 
Râsul i s-a poticnit în gât ca un ghem lipicios care a 
făcut-o să-i vină să verse şi să strige ca s-o audă toți că 
Kim Sleizner e un porc șovin şi sexist, că se pot duce 
cu toții la dracu’ şi, dintr-odată, a simțit că plesneşte 
ceva în ea. 

N-a durut-o deloc. Dimpotrivă, a liniștit-o. lar când 
a ridicat ochii şi s-a uitat la mulțimea care râdea, a tre- 
buit să-și înăbușe râsul când i-a dat prin cap că vocile 

lor surde sună ca o cireadă de vaci în călduri. Degetele 
nu i-au mai tremurat și a deschis calmă microfonul. 

- Acum e mai bine? Mă aude toată lumea? Unu-doi, 
unu-doi, a zis, luând microfonul de pe stativ ca să-l 
poată ţine în mână. Și tu, Kim? 

Sleizner a încuviințat din cap, cu toate că nu arăta 
nici pe departe amuzat. 

- Minunat! Dar acum gata cu distracţia, a continuat 
ea, apăsând pe telecomandă ca să arate un portret al lui 
Benny Willumsen. Acesta este Benny Willumsen. Este 
cetățean danez, însă locuiește la Malmö. Acum vreo doi 
ani, poliția suedeză l-a arestat pentru această crimă. 

A apăsat din nou butonul şi în spatele ei a fost 
proiectată o imagine a locului faptei din Rydebăck. 

O femeie zăcând fără viață pe o plajă cu nisip. Un 
cearșaf alb, pătat în câteva locuri cu roșu de sângele 
scurs din rănile adânci, acoperea cadavrul. 

-Fără să intru în detaliile specifice, putem confirma 
că există câteva asemănări izbitoare între acest caz și 
ancheta din Tibberup legată de Karen Neuman, chiar 
dacă în cea din urmă a mers cu un pas mai departe și... 

Dunja s-a întrerupt și s-a uitat la telefonul care 
vibra pe masă în faţa ei. Era Sverker Holm de la poliția 
din Helsingborg. Sau „Klippan“, cum i se spunea. 

N-ar fi trebuit să-și scoată telefonul. Şi cu atât mai 
puţin să-l deschidă, chiar dacă era pus pe silențios. Și 
ştia că în nici un caz n-ar trebui să răspundă. Cu toate 
acestea, l-a ridicat. 

- Dunja, poate că ar trebui să lași asta acum, a șu- 
ierat Sleizner cu o expresie iritată, iar Dunja a respins 
apelul şi a lăsat jos telefonul. 

- Scuze. Unde rămăsesem? 

- Legătura cu cazul lui Karen Neuman din Tibberup. 

- Corect. 

Telefonul a vibrat din nou. De data asta era un 
SMS. Willumsen a lovit din nou, sună cât de repede poţi. 

- Dunja... Ce faci? 

Acum Sleizner arăta stresat de-a binelea. 

Dunja a citit și recitit mesajul și a înfruntat privirea 
nedumerită a lui Sleizner. 

- A lovit din nou. Va trebui să preiei lucrurile de 
aici. Am de lucru. 

S-a ridicat şi a coborât de pe scenă. 

- Înţeleg, a zis Sleizner, desfăcându-și braţele. Din 
păcate, se pare că va trebui să mă suportați din nou 
pe mine. Unde eram? 

Dunja a format numărul lui Klippan și a plecat 
din încăpere. 

- Bună, Dunja. 

Îl auzea pe Klippan că porneşte motorul unei mașini. 

- Ați găsit o nouă victimă? 

- Nu, încă nu. 

- E suedeză de data asta? 

Şi-a continuat drumul spre lifturi și a trecut pe 
lângă un televizor pe care se desfăşura conferința de 
presă, fără sunet. 

- Nu, e daneză. O chemă Katja Skov. Poate că ai auzit 
de tatăl ei, Ib Skov? 

- Da, e unul dintre cei mai mari oameni de afaceri 
de la noi. Dunja a încercat să dea tare televizorul. Încă 
nu sunt sigură că înțeleg ce se petrece, a continuat, ne- 
reușind să găsească butonul care trebuia şi renunțând 
frustrată la încercarea de a auzi raportul de la televizor. 

- Din câte am înţeles, a avut un soi de petrecere 
acasă la ea, în Snekkersten. Dimineaţa devreme, ea și 
câțiva prieteni au luat un taxi până la Helsingør, unde 
s-au urcat pe feribot și şi-au continuat petrecerea. Ştii 

tu, băutură şi călătorii dintr-o parte în cealaltă de 
oricâte ori cu un singur bilet. 

- Credeam că suedezii sunt singurii care fac asta. 

- Aşa credeam şi eu. Dar e evident că au făcut-o 
şi ei. S-a băut mult, şi deodată și-au dat seama că a 
dispărut Katja Skov. 

-Şi eşti sigur că nu-i doar leșinată într-o barcă de 
salvare ori ceva de genul ăsta? 

- Personalul a scotocit de două ori întregul feribot. 
De cum am auzit de asta, am luat legătura cu tipul de 
la Scandlines... cum ziceai că-l cheamă? 

- Da, ştiu despre cine vorbeşti. 

-I-am cerut să verifice casetele de supraveghere şi, 
aşa cum bănuiam, el a fost din nou acolo, cu aceeași 
mașină. 

- Vrei să zici BMW-ul lui Aksel Neuman cu plăcile 
de înmatriculare sedeze? 

- Exact. Mi s-a spus că a coborât de pe feribot la 
Helsingborg astăzi, la douăsprezece şi douăzeci și două 
de minute. 

Dunja s-a uitat la ceas. Nu trecuseră mai mult de 
două ore de atunci. O veşnicie în aceste împrejurări, 
însă mult mai bine decât nimic. 

- Klippan, ce-ai zice să vin în Suedia și să lucrăm 
la asta împreună? 

-Asta voiam să-ți propun. Sună-mă de îndată ce 
ştii la ce oră ajungi la Helsingborg și vine cineva să te 
ia de la gară. 

Au încheiat convorbirea. Dunja a respirat adânc de 
câteva ori, încercând să-şi potolească bătăile inimii. 
Însă n-avea rost. Adrenalina se revărsa în ea ca şi cum 
s-ar fi aruncat într-o prăpastie cu o bandă groasă de 
cauciuc în jurul gleznelor. 

S-a uitat la televizor și l-a văzut pe Sleizner încheind 
conferința de presă şi părăsind scena. Având în vedere 
cât de mult îi plăcea lui să fie în centrul atenţiei, părea 
neobişnuit de încordat. Ceea ce nu putea să însemne 
decât un lucru, că era furios. 

Într-un fel, îl înţelegea. 

Chiar foarte bine. 

Dar puțin îi păsa. 


41 


- Bună, Matilda. Care-i treaba? a întrebat Fabian 
mergând pe coridor spre sala de ședințe. 

-Când vii acasă? Am sunat-o pe mami de o grămadă 
de ori, însă nu răspunde. 

- E la atelier și sunt sigur că și-a închis telefonul. 
Nu e cu tine Rebecka? 

- Mda, dar nu-mi place prea mult de ea. Tot timpul 
e pe balcon vorbind la telefon și fumând. Vreau să vii 
acasă acum. 

- Dar, puiule, ştii că nu se poate chiar acum. Nu-i 
decât ora unu și jumătate şi mai am de lucru câteva 
ore. Dar după ce termin promit să vin direct acasă, 
ca să ne putem uita la televizor și să avem o seară de 
vineri tihnită. Îţi place cum sună asta? 

N-a fost nici un răspuns, însă a auzit-o pe bonă că o 
întreabă pe Matilda dacă vrea să joace „Den Försvunna 
diamanten“!. 

- Bine, tati, ne vedem mai încolo. 

Fabian a auzit un clic înainte să apuce să răspun- 
dă, așa că și-a pus telefonul în buzunar și a mers mai 
departe spre sala de ședințe. 


1 „Diamantul pierdut“, joc de societate suedez clasic 

Tomas, Jarmo și Malin aşteptau deja, și nu mai 
lipsea decât Herman Edelman. Dispoziţia în jurul 
mesei era aproape euforică. Într-un termos era cafea 
proaspătă, şi o cutie de metal cu fursecuri aştepta să 
fie deschisă şi dată din mână în mână. Toţi aveau 
să-şi permită una sau două bombe calorice în plus. 
Dar nu încă. 

Conform tradiţiei, Edelman avea să-şi facă apariția 
cu o tavă plină de mâncare și o să-i laude pe toți pen- 
tru că munca lor a făcut să mai fie prins un făptaş. 
Apoi avea să-i ofere fiecăruia un păhărel şi să-i lase 
să se înfrupte din bucatele lui, pe care cu timpul toți 
ajunseseră să le îndrăgească - Finn Crisp! cu Kalles 
kaviar şi ceapă roşie tăiată fin. 

- Mai trebuie şi să-l felicităm pe Tomas că a nimerit 
în plin cu acea primă împușcătură cu arma lui cu șase 
gloanţe, a zis Jarmo, imitând cu degetele un pistol mic. 

-Trebuie să recunoaşteți că a fost o treabă bună. La 
urma urmei, a fost la vreo cincisprezece metri într-un 
întuneric ca smoala, a zis Tomas. 

- Norocul, a zis Jarmo, sorbind din cafea. 

- Norocul? Aş putea s-o fac din nou legat la ochi. 

- Atunci ai fi şi mai norocos. În plus, ai uitat să 
tragi un foc de avertisment. 

- Crezi că am vrut să-i dau ocazia să se predea? 
Trebuia să-l dobor pe ticălosul ăla. Şi bang... drept în 
coapsă! E mai mult decât ai făcut în întreaga ta carieră. 

Tomas l-a bătut pe umăr pe Jarmo. 

-Doar n-aţi început fără mine, nu-i aşa? 

Toţi s-au răsucit spre Edelman, care a intrat și a 
pus în mijlocul mesei o tavă vârfuită cu mâncare, și 
au început să aplaude. Au fost distribuite păhărelele, 


1 Marcă finlandeză de pâine crocantă 

și sticla aburită de O.P. Anderson! a trecut din mână 
în mână. 

-Şi eu ce beau? a întrebat Malin. 

- Apă cu lămâie sau bere cu puţin alcool, a zis 
Edelman, pe când deșuruba căpăcelul de plastic roşu 
de pe tubul cu caviar şi găurea folia de protecţie cu 
vârful în formă de stea. Sau poți să tragi şi tu o duşcă 
şi să te faci că ești din nou în Danemarca. 

Au râs cu toții şi și-au luat tartine cu Finn Crisp și 
caviar, pe care le-au tăvălit prin ceapa tocată mărunt. 
Fabian a luat o înghițitură, savurând gustul puternic 
de ceapă îmbinat cu sărătura caviarului și pâinea tare. 
Era foarte bun, şi acum nu pricepea de ce fusese atât 
de sceptic la început. 

După ce au luat cu toții câteva înghiţituri, Edelman 
şi-a şters barba și a ridicat paharul. 

- Vreau să profit de ocazie ca să vă felicit pentru 
munca minunată. Nu numai că l-am arestat pe făp- 
taş. Dar aţi făcut-o în timp record, scutindu-mă de o 
droaie de conferințe de presă! 

Au dat pe gât băutura, și Edelman le-a pasat sticla 
pentru încă un rând. 

-Ca să ştiţi şi voi, Ossian Kremph a fost primul 
meu gând când am auzit ce i s-a întâmplat lui Grimăs. 

Fabian și ceilalți s-au uitat unul la altul. 

- Da, e adevărat. Însă n-am zis nimic, a continuat 
Edelman, în timp ce-și făcea altă tartină. Pentru că am 
fost convins că nu poate fi cu adevărat el. Am crezut 
că o să fie ținut pe vecie departe de lume. Nici măcar 
nu mi-a trecut prin cap că s-ar fi putut să-și execute 
sentința și să fie în libertate. Ossian Kremph nu era 


1 Veche marcă suedeză de băutură distilată din cereale sau 
cartofi, aromată cu chimen, anason şi fenicul 

doar un făptaş neobişnuit de isteţ, chibzuit. Era, fără 
umbră de îndoială, cel mai crud agresor pe care l-am 
întâlnit în toți anii petrecuți aici. Atât de crud, încât 
fără şovăială i-a scos ochii propriului avocat când şi-a 
dat seama încotro se îndreaptă lucrurile. Şi i-au dat 
drumul după numai treisprezece ani. Edelman a clăti- 
nat din cap și a golit paharul dintr-o sorbitură. Totuşi, 
mai sunt nişte lucruri rămase în suspensie şi, înainte 
să ne luăm zilele libere de Crăciun şi să le cumpărăm 
nevestelor lenjerie, trebuie să le punem la punct. 

- La ce lucruri te referi? a zis Malin. 

- Încă nu ştim ce a făcut cu Fischer, a zis Jarmo. 

- De exemplu, a zis Edelman. 

- Apoi o avem pe femeia asta, a zis Fabian, scoțând 
câteva fotografii ale femeii din autobuz, căreia îi fu- 
seseră decupați ochii. 

- Cine este? 

Edelman a luat una dintre ele şi a privit-o. 

- Încă nu ştim. Dar aceste fotografii erau în apar- 
tamentul lui, pe lângă nişte imagini asemănătoare ale 
lui Grimâăs şi Fischer. 

-Aşa că s-ar mai putea să existe o victimă închisă 
pe undeva? 

Edelman a clătinat din cap şi a oftat. 

- Sau poate că o să trăiască fericită, neștiind că era 
următoarea la rând. 

- Când o să-l putem interoga? a întrebat Malin, 
ungându-și încă un Finn Crisp. 

-Tocmai am luat legătura cu Spitalul Söder din 
Stockholm, a zis Edelman. Tocmai îl cos. 

- Aşa că ar trebui să putem merge acolo cam într-o 
oră. 

- Exact la asta voiam să ajung. E clar că nu e stabil 
mintal după cele întâmplate. 

- Că înainte era, nu? a zis Tomas râzând. 

- Terapeutul lui pare să creadă asta şi acum a in- 
terzis vizitele. 

- Ce vrei să spui cu „a interzis vizitele“? a zis Jarmo. 
Nu poate să obstrucționeze ancheta, nu? 

- Din nefericire, tocmai că poate, câtă vreme este 
vorba despre sănătatea suspectului. Și nu trebuie să 
uităm asta. Oricât de siguri am fi de vinovăția lui, în 
momentul de față nu este altceva decât un suspect. 

- Deci, când îl putem vedea? a repetat Fabian, cu 
toate că simţea deja că va dura o vreme. 

-Au promis că iau legătura cu noi după weekend, 
dar au spus că ar trebui să ne pregătim să așteptăm 
cel puţin o săptămână. 

- O săptămână? a zis Tomas, golind ce mai rămăsese 
din tărie. La naiba, l-am împuşcat în picior, nu în gură. 

- Întrebarea este dacă e măcar posibil să avem un 
interogatoriu cum se cuvine, a zis Malin. 

O săptămână, poate chiar două. Nu se poate, și-a 
zis Fabian. Fischer ar fi cu siguranță mort până atunci. 
Ca şi femeia din autobuz. 

- Bun, şi ce facem acum? În afară de a sta aici cu 
brațele încrucișate, a zis Tomas. 

- Evident, nimeni n-o să stea cu brațele încrucișate, 
a zis Edelman. De exemplu, Hillevi se ocupă deja de 
apartamentul lui şi s-ar putea să găsească un indiciu 
care să ne facă să înaintăm. 

- Bine, atunci va trebui doar să ținem pumnii strânși, 
a zis Tomas, tăvălind încă un Finn Crisp cu caviar prin 
farfuria cu ceapă roşie. 

- Nu cred că putem merge mai departe în acest 
moment. Edelman s-a ridicat. Mâncați liniștiți. Eu 
am de pregătit o conferință de presă. Să sperăm că va 
fi ultima legată de acest caz. 

A ieşit din încăpere. 

S-a lăsat tăcerea, şi voioşia de mai devreme se 
stinsese. 

- Bine, în afară de cazul în care se întâmplă ceva, 
ne vedem luni, a zis Fabian, împingându-şi scaunul 
în spate. 

- Sigur. Weekend plăcut! a zis Jarmo. 

-Şi ție. 

Fabian a ieşit și a auzit-o pe Malin grăbindu-se să-l 
ajungă. 

- Cum, dintr-odată te gândeşti doar să te duci acasă? 

- Da, dar nu la a mea, mă îndrept spre strada ta. 

- Cum? Nu pricep... 

- Şi vii cu mine ca să-i facem o vizită unuia dintre 
vecinii tăi. 

Era o cursă contracronometru. Avansul de mai mult 
de două ore al lui Willumsen trebuia să fie eliminat cu 
orice preț. Minut cu minut. Secundă cu secundă. Din 
păcate, irosise o mulțime de timp valoros scoțându-și 
rochia. Fermoarul fustei se înțepenise şi, după ce a tras 
de el ușurel în sus şi în jos, Dunja l-a smucit, enervată 
la culme, aşa încât s-a rupt și a aterizat în coşul de 
gunoi. A avut nevoie de două pachete de șervețele ca 
să-și şteargă transpirația de pe corp. 

Din fericire, ultimii din secție plecaseră deja acasă, 
aşa că s-a putut schimba chiar în dreptul biroului său. 
În clipa în care și-a tras blugii și tricoul polo, s-a simţit 
din nou ea însăși. A strâns dosarele anchetelor vechi 
şi şi-a închis calculatorul. 

- lată unde te ascundeai. 

Dunja s-a răsucit și l-a văzut pe Sleizner venind 
spre ea. 

-Ce s-a întâmplat acolo? Și-a azvârlit brațele în aer. 
Trebuie să fi fost ceva nemaipomenit de important 
pentru tine ca să pleci aşa, în toiul unei conferințe 
de presă. 

Ea a încuviințat din cap şi şi-a pus dosarele în geantă. 

- Era poliția din Helsingborg. Willumsen a lovit din 
nou. A răpit o tânără de pe feribotul spre Suedia, așa 
că trebuie să ajung acolo cât mai repede posibil. Te sun 
şi îți explic mai multe când o să fiu în tren. 

Şi-a atârnat geanta pe umăr şi s-a răsucit să plece. 

- Uşurel. Sleizner a prins-o de braţ, făcând geanta să 
alunece pe podea. Ia s-o luăm mai încet. 

- Kim, îmi pare rău, dar chiar n-am timp să... 

Strânsoarea de pe braţul ei a devenit mai puternică, 
în vreme ce el îi apăsa pe buze arătătorul celeilalte 
mâini. 

- Acum mă asculți tu pe mine. S-a înțeles? 

Dunja a încuviințat şi Sleizner a slăbit strânsoarea 
de pe braţ. 

- Ai vreo idee la ce m-ai expus acolo? A început să 
se plimbe în jurul ei. Ţi-am dat o investigație pentru 
care unii din clădirea asta şi-ar tăia mâna dreaptă. 
Te-am lăsat să stai pe scenă lângă mine. Ţi-am aşternut 
la picioare un afurisit de covor roşu lat, lung şi abia 
țesut! Şi cu ce mă aleg în schimb? Ia zi? 

Sleizner era proțăpit în spatele ei, cu fața atât 
de aproape, că îi simţea respirația pe lobul urechii. 
Mirosea a încăpățânare și a răceală, şi a trebuit să se re- 
țină cu toată puterea să nu se aplece în partea cealaltă. 
Nu era prima izbucnire a lui Sleizner. Dimpotrivă, era 
un lucru normal să-i muștruluiască pe toți angajaţii. 
Dar asta era prima dată că se pomenea ea însăşi în 
bătaia puștii. S-a întâmplat cu Hesk şi cu toți ceilalți. 
Au rămas calmi şi au răbdat, pur şi simplu, până ce 
el s-a potolit. 

- Da, o să-ți spun, a zis Sleizner dându-i ocol și 
oprindu-se în fața ei. 

Numai că ea n-avea timp. Fiecare secundă care tre- 
cea sporea avansul lui Willumsen. 

- O afurisită de tiflă drept în fața aparatelor de fil- 
mat! Și-a ridicat degetul mijlociu, atingându-i nasul. 
Am rămas acolo ca un tâmpit și n-aveam habar... 

- Kim, trebuie să mă scuzi. Dunja i-a îndepărtat mâna 
de fața ei. Dar chiar n-am timp pentru asta acum. 

- Timp? Ai timp cât îți spun eu că ai. Și în acest mo- 
ment o să stai aici şi o să mă asculți. Nu, zău, ai crezut 
pur şi simplu că acum poți să pleci? 

Dunja a încuviințat din cap și Sleizner a părut șocat. 

- Îmi pare rău dacă a ajuns să fie un pic ridicol aco- 
lo. Sincer îmi pare. Dar m-ai numit în fruntea acestei 
investigaţii şi este exact ceea ce am de gând să fac. 

Şi-a luat geanta de jos şi a pornit spre ieşire. 

- Dunja, aşteaptă... 

Ea s-a răsucit și l-a văzut îndreptându-se spre ea. 

- Da? 

El a scos un oftat prelung și adânc. 

- Îmi pare rău... Nu aşa aveam de gând să meargă 
lucrurile. S-a oprit din nou în fața ei și a privit-o drept 
în ochi. M-am simțit acolo ca şi cum m-ai fi lăsat în 
fundul gol. Ştiu că nu faci decât să încerci să-ți asumi 
responsablitatea pentru această investigație, dar a fost 
o mică greşeală. Până şi tu trebuie să fii de acord cu 
asta. Nu-i aşa? 

Dunja a încuviinţat din cap. 

- Da, şi îmi pare cu adevărat rău. Dar trebuie să... 

-Şi mie. Prin urmare, îmi pare rău... Şi ne înțele- 
geam atât de bine. Nu? I-a luat mâinile într-ale lui. 
Sunt gata să şterg totul cu buretele și s-o luăm de la 
zero. Ce zici? 

-În ordine, a zis Dunja şi a încercat din nou să plece. 

Avea nevoie să plece de acolo. Însă Sleizner continua 
să-i țină mâinile și să se uite în ochii ei. 

- Sigur? 

Ea a încuviințat iar din cap şi el a zâmbit. 

- Bine. Atunci ştim cum stau lucrurile între noi. 
I-a sărutat mâna şi a lăsat-o să plece. 


45 


Vecinul lui Malin a deschis ușa de-abia după ce au 
sunat a treia oară, uitându-se întrebător de la ea la 
Fabian şi înapoi. Era îmbrăcat cu pantaloni bej din ca- 
tifea reiată, cămașă albă şi vestă de piele şi, cu ochelarii 
lui cu lentile mici și rotunde şi părul încărunţit, lung 
până la umăr, arăta mai degrabă a lăutar din pădurile 
din nordul Suediei decât a psihanalist care se ocupa de 
unii dintre cei mai violenţi criminali din țară. 

- Bună, ce mai faci? Malin a dat mâna cu bărbatul 
care părea din ce în ce mai nelămurit, dacă era po- 
sibil. Nu mă recunoști? Ne-am întâlnit la un grătar 
toamna trecută. Soțul meu a ars toți hotdogii, aşa că 
a trebuit să comandăm pizza. Locuiesc la câteva case 
mai sus, pe stradă. 

- Scuze, dar am un client în cabinet şi... 

- Nici o problemă, terminăm cât ai bate din palme. 
Putem să intrăm? 

- Ăăă, nu. Nu e momentul... 

- Grozav! N-aş refuza un scaun pe care să mă așez. 
Când eşti atât de gravidă, anumite poziţii te sleiesc cu 
totul de puteri. Apropo, el e colegul meu Fabian Risk de 
la Biroul Naţional de Investigaţii Criminalistice. Malin 

şi-a rostogolit ochii spre Fabian, pe când se strecura în 
hol şi se așeza pe un scaun. Ah... tocmai ce îmi trebuia. 

- Scuze, dar despre ce este vorba? 

- Ossian Kremph. Numele îţi sună cunoscut? 

- Deci, voi sunteți cei care l-aţi urmărit până pe 
şinele metroului şi l-ați împușcat. 

- Nu, a fost alt polițist. Dar trebuie să-l vedem. Cât 
mai curând posibil. 

- Exclus. Terapeutul şi-a scuturat capul. N-aţi făcut 
deja destul rău? Ossian şi-a executat sentința și merită 
să trăiască în pace. Nu-mi amintesc nici unul dintre 
pacienţii mei care să se fi străduit la fel de mult ca el 
să se schimbe. Apoi veniți voi şi-i întoarceţi întreaga 
viață cu susul în jos. 

- De ce ești îngrijorat? a zis Fabian. Că n-o să-ți 
mai trimită chiria? 

Terapeutul s-a răsucit spre Fabian, ridicând din 
umeri. 

- Am pentru asta permisiunea asociației şi declar 
venitul, pentru taxe, dacă la asta te referi. Nu e nimic 
ilegal în... 

-Cine vorbea despre ilegalităţi? Mă gândesc mai 
degrabă la etica profesională care spune că nu trebu- 
ie să treci hotarul și să te implici prea mult în viața 
pacienților. 

-Ai făcut-o? a zis Malin. 

- Poftim? 

- Ai trecut hotarul? 

- Nu cu adevărat. Terapeutul şi-a potrivit ochelarii 
cu mâna care îi tremura. Pe de altă parte, am revenit 
la căsuţa de pornire în privinţa reabilitării lui. Și nu-i 
vina nimănui în afară de voi. 

-Îmi pare rău să aud asta. Dar uiţi un amănunt. 

Malin i-a arătat câteva dintre fotografiile lui 
Carl-Eric Grimăs şi ale orbitelor lui goale. 

- N-a făcut el asta. Nu-i cu putinţă. 

Terapeutul le-a înapoiat fotografiile cu un fornăit 
şi şi-a dat după ureche câteva bucle cenușii. 

-Şi de ce e așa de improbabil? 

- Crezi că nu-mi dau seama ce gândiţi voi despre 
munca mea? Că nu-i decât un hobby costisitor pentru 
oamenii care își plâng de milă și nu mai ştiu ce să facă 
cu banii. Sau, în cazul lui Ossian, cu banii contribuabi- 
lilor. Dar vă asigur că e o ştiinţă, şi încă una destul 
de exactă. Eu și Ossian am reușit să ajungem până la 
miezul ființei lui şi să găsim rădăcina bolii. 

- Şi care era? 

-Îți lipsesc uneltele potrivite ca să te apropii măcar 
de înțelegere. Şi, cu medicamentele pe care le ia acum, 
sunt cu totul convins că e nevinovat. Îşi dă seama de 
consecințele acțiunilor sale. 

Şi-a încrucişat braţele pe piept. 

-Şi ce se întâmplă dacă nu-și ia medicamentele? a 
zis Fabian. Dacă doar zice că-şi ia medicamentele, dar 
în realitate n-a făcut-o de câteva luni? 

-E o întrebare ipotetică. Ossian nu m-ar minți 
niciodată. 

- Nu? 

- Uită-te la astea. Malin s-a ridiat de pe scaun și i-a 
arătat imaginile victimelor din investigația din urmă 
cu şaisprezece ani. Vezi asemănări? 

Terapeutul s-a hotărât cu greu să coboare privirea. 

- Bănuim că mai are două victime ascunse undeva, 
a zis Fabian. Adam Fischer, despre care cu siguranță 
ai auzit la ştiri, şi femeia aceasta. 

I-a arătat una dintre fotografiile femeii din autobuz 
cu ochii decupați. 

- O, Dumnezeule mare... 

Terapeutul şi-a acoperit gura cu mâna. 

-O recunoști? 

El a clătinat capul. 

- Nu, dar este exact ceea ce făcea când era bolnav. 
Nu se putea stăpâni. În momentele cele mai rele, putea 
să decupeze ochii din toate paginile ziarului. 

Terapeutul s-a aşezat pe un scaun, şi dintr-odată 
faţa îi era foarte palidă. 

- Să-ţi aduc un pahar cu apă? a zis Malin. 

Terapeutul a încuviinţat în tăcere și și-a luat capul 
în mâini. 

Dunja Hougaard era pentru prima oară în Helsing- 
borg. Vorbise de mai multe ori cu Carsten să meargă 
acolo. Numai că nu o făcuseră și, cumva, dorința de a 
merge în Suedia nu se împlinise niciodată. O dată s-a 
dus până la Malmö, după ce coroana suedeză a scăzut 
la paritate, şi nici vorbă că au pus mâna pe câteva 
chilipiruri. Însă profitul s-a dus pe apa sâmbetei în 
clipa în care la masă au comandat și o sticlă de vin. 

Dar acum, că era aici, a văzut că orașul este mai 
impunător şi mai frumos decât Helsingør. Cine ştie de 
ce, își închipuise că Helsingborg este un oraș industrial 
murdar, fără viaţă. Cam ca în Europa de Est. Ce-i drept, 
nu fusese vreodată nici în Europa de Est, așa că ar fi 
trebuit, de fapt, să-și dea seama că nu făcuse nici o 
verificare, convinsă că scara rulantă o s-o ducă până 
la sala sosirilor din Knutpunkteni!. 

Luase legătura cu Klippan în clipa în care feribotul 
a plecat din Helsingør și acum îl vedea stând acolo cu 
o pancartă pe care era scris greşit numele ei de fami- 
lie. Era scund şi cu trupul în formă de pară, arătând 
cu totul altfel decât își închipuise ea când au vorbit 
la telefon. 


1 Gara Centrală din Helsingborg 

- Hei, sunt Dunja, a zis și i-a făcut semn cu mâna. 

- Aha, da... a mormăit el și a pornit spre ieșire. 

Dunja s-a luat repede după el. 

- Pe drum încoace am dat o tură pe feribot și nu 
erau decât aparate de fotografiat pe puntea mașinilor. 

El a mormăit ceva, a descuiat mașina cu telecoman- 
da şi a deschis portbagajul. Dunja și-a aşezat valiza, în 
vreme ce se întreba de ce colegul său suedez e așa de 
schimbat. Apoi s-a așezat pe locul pasagerului și şi-a 
pus centura de siguranță. 

- Scuze, s-a întâmplat ceva? a zis și a așteptat răs- 
punsul. 

- Sorry, I don’t understand Danish!, a zis el și a demarat. 

- Yes, you do. You understood me just fine when we 
talked over the phone?. 

- No, I don't. 


Dunja nu mai ştia ce să creadă. Glumea cu ea? 
A izbucnit în râs, însă a încetat de cum și-a dat seama 
că se uită la ea de parcă ar avea o boală infecțioasă. 
Să fi spus ea ceva aiurea? Sau poate Klippan avea vreo 
formă de tulburare de personalitate schizofrenică? Nu 
pricepea nimic și s-a hotărât să nu mai scoată nici o 
vorbă. Când, după șapte minute, au intrat în sfârșit în 
parcarea secției de poliție din nordul Helsingborgului, 
a deschis portiera și a ieșit din mașină înainte să fi 
oprit de tot. 

- Mă gândeam că trebuie să fi ajuns, a auzit o voce 
strigând dinspre intrare. 


1 Îmi pare rău, nu înţeleg daneza. 
2 Ba da. M-ai înţeles foarte bine când am vorbit la telefon. 
3 Ba nu. 

Dunja s-a răsucit și a văzut un bărbat înalt și mă- 
tăhălos care stătea acolo și îi făcea semn să se apropie. 
I-a făcut şi ea semn, cu toate că nu-l cunoştea. Apoi 
şi-a luat valiza din portbagaj, a pornit spre intrare şi 
a dat mâna cu bărbatul. 

- Hei! El i-a luat valiza. Dă-mi voie s-o duc eu. 

- Dar...? Tu eşti Klippan? 

-Sper că da. Doar dacă nu vorbeşti de Klippan! de 
lângă Kvidinge, a zis el, râzând, și a invitat-o să intre 
în secția de poliție. 

- Nu te supăra, dar sunt un pic nedumerită. Nu tu 
erai cel care trebuia să mă întâmpine? 

- Ba da, însă am fi fost fotografiaţi de toate camerele 
radar din Skâne, aşa că l-am trimis pe Hugo Elvin. 
Poate că ar fi trebuit să te sun şi să-ți spun. Dar ştii 
cum e în toiul unei anchete. Uiţi de toate celelalte. 
Sper că n-a fost nici o problemă. 

Şi-a scos cardul, a tastat codul şi a deschis ușa. 

- Nu, nu. A fost cam... surprinzător. 

- N-a fost morocănos? 

- Nu, nu... A fost destul de bine. 

-Ce bine. Ştii, de multe ori întâlnirea cu el e un 
pic aparte. Însă de-abia l-ai cunoscut, aşa că a fost cel 
mai amabil posibil. 

- Nu, cu siguranță nu l-am cunoscut. 

- Nici eu, dacă e să fiu sincer, a zis Klippan şi a 
izbucnit în râs. 


1 Numele unui deal 

Bărbatul zăcea pe masă în fața sa. Gol şi legat. 
Fusese hrănit printr-un tub timp de zece zile, ca să 
le lase timp toxinelor să iasă din trup. Corpul lui era 
curat, ras şi dezinfectat, şi în locul unde ar fi trebuit să 
fie ochii se căscau două găuri însângerate. Anestezicul 
a funcționat aşa cum trebuie, și bărbatul doar a tras 
brusc aer în piept şi a gemut un pic când i-a scos ochii, 
pe care i-a pus apoi într-un fluid vâscos. Dar acum 
respiraţia îi revenise la normal. 

Bărbatul era pregătit să-și ofere trupul pentru sa- 
tisfacerea dorințelor lui. Dar avea să-l ţină în viață și 
să prelungească totul cât mai mult posibil. De-abia 
atunci când va veni timpul ca organele interne să fie 
preparate avea să fie lichidat, iar părțile principale 
aveau să fie tăiate și puse în tigaie. 

Până atunci avea să se mulțumească cu câte o în- 
ghițitură din diferite părți ale corpului. Era ca și cum 
ai combina aperitivele cu preludiul, lucru pe care ajun- 
sese de curând să-l aprecieze mai mult. Acum putea 
să facă asta să dureze zile întregi. Simpla pătrundere 
prin carne până la os a cuţitului bine ascuțit îl făcea 
să se cutremure de plăcere, şi chiar s-a întâmplat să 
ejaculeze înainte să apuce să guste. 

În mod normal, ar fi tăiat bucăţelele cu cuţitașul. 
Însă mersese cu un pic mai departe şi pusese să-i fie 
ascuțiți dinţii. A fost dureros, şi a trebuit să se ducă 
până în Polonia ca să găsească un dentist care să fie 
de acord cu procedura. Dar continua să-și spună că 
meritase cu vârf şi-ndesat. 

Şi-a scos protezele de sus şi de jos şi şi-a pipăit șirul 
de dinţi ascuțiți ca bricele, în vreme ce îi dădea târcoa- 
le bărbatului de pe masă. După două ocoluri, a ales 
coapsa stângă. S-a aplecat, a deschis gura și şi-a lăsat 
dinţii să pătrundă încet în carne. Sângele cald a țâșnit 
imediat, umplându-i gura și scurgându-i-se pe bărbie. 

A mestecat carnea crudă, a înghiţit şi s-a aplecat 
să mai muște o dată când, brusc, mâna bărbatului a 
apărut din senin şi l-a pocnit în față. Cum s-a putut 
întâmpla așa ceva? Bărbatul era legat și se uita drept la 
el, chiar dacă orbitele roşii erau goale. Bărbatul a mur- 
murat ceva, și s-a aplecat spre el ca să audă mai bine. 

-Se trezeşte... Acum se trezește... 

Ossian Kremph s-a uitat în jur și şi-a dat seama că 
mai erau trei oameni în cameră. Pe doi dintre ei îi mai 
văzuse în treacăt. Pe al treilea, cel cu ochelari mici și 
rotunzi și păr cărunt cârlionțat, îl cunoștea prea bine. 

După câteva secunde şi-a dat seama că visase, că 
se afla la Spitalul Söder şi persoana legată de pat era 
el. Ca să se asigure, şi-a trecut limba peste dinți și 
şi-a dat seama că nu erau deloc ascuțiți. O parte din 
el a scos un oftat de uşurare, însă altă parte din el, în 
adâncuri, era dezamăgită. 

- Ossian... a zis tipul cu păr cărunt. Sunt aici nişte 
oameni care vor să stea de vobă cu tine. 

- Nu acum... Nu vreau... Nu pot... Trebuie să plecați... 

A încercat să se îndepărteze de bărbatul care întot- 
deauna mirosea prea tare a apă de colonie, dar cătușele 
îl țineau legat strâns de pat. 

- Cel mai bine e să răspunzi la întrebările lor. 

Şi de ce ar fi trebuit să facă asta? Nu voia. 

- Plecaţi! 

-Vedeți şi voi. Exact la asta mă refeream, le-a spus 
celorlalți persoana pe care o ura cel mai tare. 

- Aţi putea să-i dați ceva care să-l liniștească, a zis 
femeia gravidă. 

- Atunci ar adormi pe loc. 

Celălalt bărbat s-a aplecat spre el. 

- Bună, Ossian. Mă numesc Fabian Risk. Am doar 
trei întrebări pentru tine. A ridicat trei degete. Trei 
întrebări mici și simple, și apoi promitem să te lăsăm 
în pace. 

- N-am făcut nimic. Voi sunteţi cei care ați dat 
buzna fără nici un drept. Nu eu. Nu-i plăcea asta. 
Nu-i plăcea deloc. Spune-le să plece! a răcnit. leşiţi! 

- O s-o facem de îndată ce răspunzi la întrebările 
mele. Unu: ce ai făcut cu Adam Fischer? 

Ossian și-a scuturat capul și a încercat să-și aco- 
pere ochii cu mâinile. Însă lanţurile cătușelor erau 
prea scurte. 

- Ossian, răspunde, a zis cel care pretindea că e 
prietenul lui. Unde l-ai ascuns? 

-V-am spus deja că nu puteţi să fiți aici. Vreau să 
plecați imediat. 

- Bine, trecem deocamdată la a doua întrebare, a 
continuat polițistul. Mai ai şi alte victime? Cum ar fi 
femeia aceasta. 

I-a arătat fotografia unei femei într-un autobuz, 
cu ochii decupați. 

Ca niște vulturi înfometați, smulgeau bucăți din 
el cu întrebările. 

- Fischer. 

Dar nu putea să răspundă. 

-Alte victime. 

Voia să vorbească, dar nu putea rosti cuvintele. 

-Şi ultima: unde le ţii ascunse? 

A închis ochii și şi-a scuturat capul cât de tare a putut, 
ca să-i facă să dispară. Dar n-au vrut. Ba chiar se tot 
apropiau, cu clonţurile lor care smulgeau bucăţi. 

- Ossian, nu mă aflu aici ca să-ți fac vreun rău, 
a mințit polițistul. Nu vreau decât să înțeleg cum se 
potrivesc toate astea între ele. 

- Să înţelegi? Nu şi-a putut înăbuși râsul. Asta-i 
bună. Chiar că-i bună. Cine nu vrea asta? Eu, în orice 
caz, vreau. 

- Scuze, dar ce vrei să zici? 

-Ce vreau să zic? De unde să ştiu? Nu știu nimic. 
Nici măcar n-am un radio. Cu toate că n-am făcut 
nimic, ei zic mereu nu, nu, nu... 

- Ossian, încearcă să asculți acum ce zic poliţiştii. 

- Cum pot să ascult buletinul meteorologic maritim 
fără un radio? Ha? Cum s-o fac? E imposibil. Dar acum 
e vremea să plecați. Vizitele nu sunt bune. 

- Fabian, putem vorbi afară? a auzit cum zice umfla- 
ta şi cu coada ochiului i-a văzut cum trec de o femeie 
de serviciu, pe când plecau. 

În sfârşit. 


- N-are nici un rost, a zis Malin, începând să-și 
maseze şoldurile. 

- Deci, trebuie să renunțăm și gata? 

Fabian a luat un termos cu cafea de pe căruciorul 
cu mâncare și a umplut o ceaşcă. 

-I s-a pus diagnosticul de tulburare de identitate 
disociativă gravă. Aşadar, există cu adevărat riscul să 
nu-și amintească nimic din ce a făcut. 

Fabian a încuviințat din cap. Malin avea dreptate, 
probabil. Dar nu putea fi vorba să aştepte până ce el 
se însănătoșeşte. Trebuia s-o ia pe altă cale. 

- Acum mă credeţi? 

Terapeutul a închis în urma sa ușa cabinetului. 

- Desigur. V-am crezut de la început, a zis Malin. 

-Sper că vă dați seama cât de mult îi va afecta în- 
crederea în mine. Mi-au trebuit ani întregi ca să creez 
relația asta și acum s-a dus pe apa sâmbetei. 

- Ne dăm seama de asta și ne pare foarte rău, a zis 
Malin. Dar, după cum sunt sigură că înţelegi, n-avem 
încotro, trebuie să încercăm tot ce este posibil... 

- Trebuie să-i arătăm locul faptei, a întrerupt-o 
Fabian, răsucindu-se spre terapeut. Preferabil cât mai 
curând posibil. 

- Scuze, dar... Nu înţeleg. 

- Trebuie să-l ducem la unul dintre locurile faptei 
şi să vedem dacă asta îi stimulează amintirile. 

Terapeutul i-a aruncat lui Fabian o privire între- 
bătoare. 

- Scuze, dar am fost oare în aceeaşi încăpere? N-ai 
văzut în ce stare proastă este? 

- Da, dar se presupune că asta nu-i nimic în compa- 
rație cu starea proastă în care sunt victimele lui chiar 
în acest moment. Va trebui să mă scuzi dacă simpatia 
mea nu se îndreaptă spre tine sau spre pacientul tău. 

- Mă doare fix în cot de simpatiile tale. Orice vizită 
la locul faptei iese din discuţie. 

-Cred că ar trebui să vorbeşti un pic mai încet, a 
zis Malin, aşezându-se în fața lui Fabian. Indiferent 
ce se întâmplă, e sigur că Kremph o să fie condamnat. 

Nu încercăm decât să facem tot ce ne stă în puteri ca 
să salvăm alte victime şi să găsim răspunsul la niște 
întrebări din investigație. Oricum, poți să te gândeşti 
la asta. 

Terapeutul a încuviințat din cap, însă n-a zis nimic. 
Apoi s-a răsucit şi s-a întors în camera lui Kremph. 

Mirosul îi amintea Dunjei de vechiul atelier auto al 
bunicului său, din Kolding. Pe când părinţii săi erau 
încă împreună, se duceau de patru ori pe an. După 
divorţ au ajuns să meargă mai des, un weekend pe 
lună. De câte ori mergeau acolo, ea se furișa în garaj 
după orele de lucru, se culca pe podeaua de ciment 
murdară, printre unelte, închidea ochii și savura acel 
miros special. Era unul dintre lucrurile ei preferate, 
şi chiar şi acum încă se mai pomenea că respiră mai 
adânc de cum ajunge într-un garaj sau la o benzinărie. 

Dar azi nu era la Kolding, ci la Helsingborg, încer- 
când să localizeze şi să aresteze un criminal în serie. 
S-a uitat în jur şi a observat că laboratorul de investi- 
gaţii tehnice al poliției din Helsingborg arată cu totul 
altfel față de biroul lui Kjeld Richter din Copenhaga. 
Era exact opusul unui decor alb și aseptic. Podeaua şi 
pereţii erau din ciment și pe tavan erau lămpi fluores- 
cente, luminând mai multe stații de lucru. 

Şi-a scos telefonul și a văzut că e ora cinci fără 
cinci. Benny Willumsen, probabil cu Katja Skov legată 
în portbagaj, avea acum un avans de patru ore și ju- 
mătate - o eternitate, după părerea sa, şi n-avea să-i 
fie greu să se ascundă departe de aria lor de căutare. 

Presupunând că păstrează ritmul. Pe de altă parte, 
dacă era convins că poliția îi scotoceşte apartamentul 
în căutarea unor probe inexistente, exista şansa să 
încetinească. 

Ceea ce însemna că avantajul lui temporal putea 
să ajungă la zero. 

S-a întors spre Klippan. 

- N-ar trebui să plecăm? Cred că e... 

Klippan i-a făcut semn să tacă. 

- Nu-i place să fie deranjat când e așa de concen- 
trat, a șoptit, închizând cu mare grijă ușa în urma ei. 

- Nu contează. Oricum nu iese nimic din asta, a 
zis o voce din încăpere. 

De-abia acum și-a dat seama că în încăpere era un 
bărbat în halat alb, uitându-se la un calculator mare. 
Bărbatul s-a răsucit spre ei și și-a lăsat bărbia în piept, 
ca să privească pe deasupra ochelarilor de citit. 

- Ea e Dunja Hougaard. Cea despre care ţi-am vorbit, 
a zis Klippan, înaintând. De la poliția din Copenhaga. 

- Da, n-am Alzheimer, a zis bărbatul, răsucindu-se 
la loc spre monitor, care era plin de coloane lungi de 
litere și cifre în diferite combinații. 

- În orice caz, acesta este tehnicianul nostru legist, 
Ingvar Molander, şi pot depune mărturie că, în mod 
normal, e într-o dispoziție mult mai bună. 

- Aveţi probleme? a întrebat Dunja, apropiindu-se 
de Molander. 

- Dacă defineşti o problemă ca un făptaș care a 
dispărut ca prin minune, răspunsul este, fără nici o 
îndoială, da. Molander a dat drumul casetei de supra- 
veghere pe care se vedea BMW-ul lui Aksel Neuman, 
cu geamurile fumurii, plecând de pe feribot. După 
cum vedeţi, a coborât de pe feribot la Helsingborg azi, 
la ora 12.22 p.m. Ar fi trebuit să apară pe una dintre 

camerele radarului din afara orașului. Dar nici vorbă 
de aşa ceva, au trecut mai mult de patru ore şi încă 
n-a apărut pe nici o cameră de supraveghere din toa- 
tă provincia Skâne. 

-Cred că nu înţeleg prea bine, a zis Dunja. Vrei să 
spui camera care fotografiază? 

Molander a încuviințat. 

- Dar, dacă nu conducea repede? 

Molander a schimbat o privire cu Klippan. 

- Nu ştiu cât de avansată e această tehnologie în 
Danemarca, însă noi testăm la Malmö RAPI. Și nu 
mă întreba cum, dar Astrid Tuvesson a reușit să ob- 
țină aprobarea să le folosim datele în acest caz, a zis 
Klippan. 

-Au fost la fel de dezamăgiţi ca noi când Willumsen 
a fost eliberat, a zis Molander. 

- Da, dar totuși. Ea trebuie să fi tras niște sfori care 
vin de foarte sus. Vreau să zic, e o chestie destul de 
controversată. 

- Ce e RAPI? 

- Recunoaşterea Automată a Plăcii de Înmatriculare, 
a zis Molander. Camerele radarului sunt conectate 
direct la un server care înregistrează în direct toate 
mașinile care trec, indiferent de viteza lor. 

- În Suedia chiar vi se permite să faceţi asta? 

- Încă nu. Se estimează că toate clauzele vor fi sta- 
bilite de-abia peste doi ani. Așadar, nu e ceva ce putem 
folosi ca probă, a zis Klippan. 

- Oricum, nu contează, pentru că n-am dat de el, 
a zis Molander, oftând. 

- Poate că e un virus în sistem? a sugerat Klippan. 

- Nu, mai degrabă el a ales cu bună știință dru- 
murile laterale, pe care nu există camere şi de aceea 

tocmai adun date de la toate garajele și benzinăriile 
monitorizate. Cu un pic de noroc... 

- Sau poate că a schimbat o literă sau o cifră de 
pe placa de înmatriculare, a zis Dunja, punându-și 
paltonul și fularul pe un scaun gol. 

- De fapt, nu-i o idee rea, a zis Klippan, dând din 
cap energic. În principiu, probabil că e destul să pui 
o bucăţică de izolirband. Ce crezi? s-a răsucit el spre 
Molander. Însă întrebarea a rămas fără răspuns, căci 
Molander era deja prins cu căutarea altor numere de 
înmatriculare. 

Între timp, Dunja a dat cu ochii de o mapă cu titlul 
„Cazul din Ven - august 2007“. 

- Ce-i asta? 

- Asta-i ceea ce îți spuneam la telefon. E întregul 
motiv pentru care Willumsen este încă în libertate. Nu 
l-am inclus în e-mailul pe care ți l-am trimis deoarece 
sunt sigur că nu el e făptașul. Dar Ingvar a insistat 
să-ți faci singură o părere, a zis Klippan. 

- Desigur, eu cred că a fost el, a zis Molander, of- 
tând. Cine altcineva ar fi putut să fie? 

- Asta-i o întrebare bună. În orice caz, cred că nu 
e Willumsen. Alibiul lui era beton. Dar n-are rost 
să continuăm acum dezbaterea, a zis Klippan, răsu- 
cindu-se spre Dunja. După cum vezi, nu suntem de 
aceeași părere. 

- Care i-a fost alibiul? 

- Era la o sală de sport din centrul orașului Malmö. 
Lucra la aparate de aproape opt ore. 

- Opt ore? 

- Da, evident e împătimit de exerciţiile fizice şi pu- 
ternic ca un... Nu ştiu ce. Nu-i o persoană cu care să 
vrei să dai nas în nas pe o străduță întunecoasă. 

Dunja a deschis mapa și a răsfoit paginile anchetei 
vechi de doi ani și jumătate, cu fotografii ale unei femei 
goale care ieşise la țărm pe țărmul nordic al insulei 
Ven, în patru labe, aşezată pe un palet. 

- Nu înţeleg. E prinsă de palet? 

- Da, a fost fixată pe el cu şuruburi groase de cinci 
milimetri. Klippan a arătat cu mâinile mărimea şu- 
ruburilor. Trebuie să fi fost îngrozitor. Ştii, Ingvar o 
cunoştea. 

- Nu chiar. Depinde ce înţelegi prin „a cunoaşte“, 
a zis Molander de la calculator. 

- Mă rog, locuiau în același cvartal. Apropo, ce mai 
face soțul ei? Mai locuiește acolo? 

- Nu, a vândut casa de un an şi jumătate. 

- Nu a început să bea şi să-și joace toți banii la 
poker pe internet? 

- Da, dar dacă e să am cea mai mică şansă să termin 
asta înainte de sărbători, va trebui să vă ţineţi... 

- Sigur. Sorry, te lăsăm în pace. Klippan s-a întors 
spre Dunja. Întotdeauna e foarte supărăcios când se 
petrece ceva palpitant. 

-Îmi poți spune mai multe despre caz? 

Klippan a încuviințat și a condus-o pe Dunja mai 
departe de Molander. 

- E o poveste înspăimântătoare. O chema Inga 
Dahlberg și ieșise la jogging în parcul Ramlösa când a 
fost atacată şi răpită. Din nefericire, n-au fost martori, 
dar am ridicat urme de sânge de pe pista de jogging 
şi, după cum vezi aici, a fost lovită în față cu ceva 
dur. A răsfoit dosarul până ce a dat de niște fotografii 
cu fața stâlcită a victimei. Probabil o lopată sau ceva 
asemănător. Am ridicat mai multe probe dintr-un loc 
izolat dintre copacii de pe malul râului Råån. 

-Şi ce ați găsit acolo? 

- În principal, mai mult sânge. Dar şi costumul ei 
de jogging și câteva dintre șuruburile acelea neobișnuit 
de lungi. 

- Aşadar, acolo a dezbrăcat-o? 

- Da, şi a fixat-o cu şuruburi pe palet, în patru labe. 
Trebuie să se fi trezit după lovitura cu lopata şi să fi 
crezut, cumva, că o să supraviețuiască dacă face ce zice 
el. El a folosit şaibe, aşa încât capul şuruburilor să nu-i 
treacă prin mâini și fluierele picioarelor. 

Klippan a tăcut și a clătinat din cap. 

- Ce s-a întâmplat apoi? 

- A violat-o şi a aruncat-o în râu. După constată- 
rile medicului legist, avea plămânii plini de apă săra- 
tă, aşa că trebuie să fi supraviețuit în mod miraculos 
tot drumul până în strâmtoare înainte ca paletul să 
se răstoarne. 

Din multe puncte de vedere, era o crimă tipică 
pentru Willumsen. Până aici, Dunja era de acord cu 
Molander. Dar, chiar şi fără alibiul beton, era gata să 
meargă pe mâna lui Klippan. Fără îndoială, Willumsen 
era un căutător de emoții tari, care trebuia să meargă 
tot mai departe de fiecare dată. Însă ceea ce era aici era 
prea subtil și sofisticat față de ceea ce făcuse cu doi ani 
şi jumătate înainte. Nu credea că ar fi putut să fie el. 

Gândurile i-au fost întrerupte când i-a strigat 
Molander. 

- L-ai găsit? a zis Klippan. 

- Eşti mai al naibii de nerăbdător decât nepoții mei 
în Ajunul Crăciunului. Ia uite aici. 

Dunja s-a dus în spatele lui Molander, care le-a 
arătat niște însemnări. 

- Ăsta e numărul lui Aksel Neuman. A arătat 
spre AF 543 89. Dacă pornim de la teoria Dunjei că 
Willumsen a furat mașina de la Aksel și a modificat 

plăcile de înregistrare cu un pic de bandă izolieră, 
c uşor să faci din Fun E și din nouă un opt. Ceea ce ne-ar 
da trei numere noi. Le-a arătat AE 543 89, AF 543 88 
şi AE 543 88. În plus, cinci poate deveni șase, ceea 
ce ne dă alte patru variante, a continuat, arătându-le 
alte patru numere. AF 643 89, AF 643 88, AE 643 89 
şi AE 643 88. 

- N-ar trebui să vedem dacă e vreo potrivire? a zis 
Klippan. 

-Şi ce crezi că făceam eu? lisuse... 

-Cât va dura? s-a interesat Dunja, regretând în- 
trebarea de cum a văzut mutra făcută de Molander. 

- Nu ştiu cât de rapide sunt calculatoarele în 
Danemarca, dar... 

-Stai un pic, ce-i asta? Klippan a arătat numărul de 
înregistrare de pe ecran AE 643 89 care clipea. E ceea 
ce cred eu că e? 

Molander s-a uitat la numărul care clipea şi a în- 
cuviințat. După câteva comenzi, a afişat o hartă cu 
câteva marcaje. 

- Punctele alea. Arată drumul pe care a luat-o? a 
indicat Klippan spre ecran. 

- Da. Dar n-ai putea, te rog, să nu mai atingi ecra- 
nul? a oftat Molander și a dat deoparte mâna lui 
Klippan. După cum vezi aici, a mers pe drumul 17 
dintre Landskrona și Eslöv. 

- Putem vedea la ce oră? a zis Dunja, simțind că 
începeau, în sfârșit, să reducă din avansul lui. 

Molander a mărit harta şi a dat clic pe unul dintre 
marcaje. 

- Pe la două fără un sfert, ceea ce se potrivește dacă 
a coborât de pe feribot la unu și douăzeci şi două de 
minute. 

-S-ar zice că e pe drum spre Eslöv, a zis Klippan. 

- Nu, atunci ar fi fost înregistrat de una sau mai 
multe camere. Aşadar, undeva între Teckomatorp şi 
Marieholm a virat pe un drum de ţară. 

- Şi acolo nu există camere, a zis Klippan. 

- Ai nimerit-o. 

Dunja a studiat harta și a observat că nu există 
decât un drum pe care Willumsen ar fi putut vira de 
pe drumul 17, care era drumul 108 și ducea direct la 
Kävlinge. 

- Poate că se îndreaptă spre Kävlinge? 

- Da, s-ar putea, a zis Klippan. Propun să trimitem 
numărul maşinii la toate benzinăriile din Skåne. Există 
o şansă să fi oprit ca să facă plinul. 

Molander a încuviințat. 

- Bine. Însă probabil că abia mâine o să primim 
un răspuns. 

- Atunci aş zice să încheiem treaba pe ziua de azi. 
E deja cinci şi jumătate. Dunja, ţi-am reținut o came- 
ră la hotelul Mollberg și te pot duce cu mașina până 
acolo, a zis Klippan. 

- Nu, mulțumesc, pot să merg pe jos, am nevoie de 
un pic de aer curat. 

- Bine, dar o să trec pe acolo să te iau ceva mai târ- 
ziu, pentru că în seara asta vii să cinezi la mine acasă. 
I-am spus deja lui Berit să facă tocană de miel. Și, îți 
jur, nu există nimic mai bun pe lume. 

Dunja a încuviințat din cap, în vreme ce se întreba 
cum să scape de invitație. Ultimul lucru pentru care 
avea acum timp era să stea la taclale. 

Sofie Leander era nedumerită. Ultimul lucru la care 
se aştepta când doctorul i-a înfipt acul în braț a fost 
să se mai trezească. Fusese sigură ce o aşteaptă. Atât 
de sigură, încât se împăcase cu soarta. 

Acum nu mai ştia ce să creadă. 

Nu era sigură nici măcar că mai este în viaţă. 

Era ca și cum ar fi ajuns să trăiască un ciclu care se 
repeta, pentru că era în continuare legată pe masa aco- 
perită cu folie de plastic, în mijlocul încăperii, privind 
drept în tavan, așa cum fusese în ultimele patru zile. 

Sau poate că nu făcuse deloc asta? Poate că aşa era 
când mureai. Amintirile se mai arătau o dată înainte 
să fie şterse şi să se scurgă în eternitate. Însă faptul că 
nu plutea spre tavan şi nu se vedea pe ea însăşi suge- 
ra că mai este în viaţă. În plus, durerea din rană era 
din ce în ce mai mare, ceea ce dovedea că anestezicul 
începea să-şi piardă efectul. 

Dar de ce? 

Care era rostul întregii planificări și al muncii care 
trebuie să fi fost făcute, dacă ea nu se afla aici ca să 
moară? A încercat, dar nu s-a putut gândi la o expli- 
caţie rezonabilă. În schimb, a trecut în revistă ceea ce 
se întâmplase, însă nu şi-a amintit decât că a auzit 

cum se deschide ușa-rulou și cum sunt așezate instru- 
mentele pe masa metalică. Apoi un ac i s-a înfipt în 
scobitura cotului și şi-a pierdut cunoştinţa, convinsă 
că i-a venit vremea. 

S-a gândit la soțul său şi s-a întrebat cât de departe 
a ajuns în căutarea ei. Era evident că luase de mult 
timp legătura cu cei de la poliție, dar n-avea cum să 
ştie ce indicii au găsit ei. Trebuie să fi început prin a 
studia casetele de supraveghere de la Spitalul Söder şi 
au văzut că a fost scoasă din cabinet și dusă în lift. Însă 
nu era deloc sigur ce informaţii au găsit după aceea. 

Fără îndoială, poliția dăduse fotografia ei ziarelor şi 
ceruse indicii de la publicul larg. Dar, dacă n-au pri- 
mit nici un indiciu? Ce s-a întâmplat atunci? Cât de 
mult timp ar fi ea prioritatea absolută dacă nu făceau 
nici un progres? Poate că nici măcar nu mai apărea în 
titlurile de pe prima pagină. Poate că poliția începuse 
deja să considere prioritare alte cazuri şi pe ea a pus-o 
în grămada din ce în ce mai mare de persoane a căror 
soartă a fost dată uitării. 

Una dintre mașinăriile din spatele său a început să 
scoată un sunet. Nu se vedea, dar nu-i era deloc greu 
să-şi dea seama ce este. Era exact aceeaşi bolboroseală 
pe care trebuise s-o suporte de patru ori pe săptămână 
în toți anii în care nu putea face nimic altceva decât să 
aştepte. Să aştepte șansa care s-ar fi putut să nu vină 
niciodată. Cât de mult ura acel sunet. Atât de mult, 
încât hotărâse în cele din urmă să nu mai aștepte și 
să acționeze. 

Dar iată-l din nou. 

Deosebirea era că acum habar n-avea ce anume 
aşteaptă. 

Nu vedea decât găuri. Găuri în hârtie care priveau 
țintă la el. Fabian îşi pierduse controlul asupra propriei 
priviri şi nu se putea uita decât la găurile decupate care 
arătau ca și cum ar fi fost făcute dintr-o materie neagră 
cu o forță gravitațională infinită. Acolo ar fi trebuit 
să fie ochi. Ochi care priveau, clipeau, se întrebau și 
reflectau personalitatea. Sufletul. 

Acum nu mai era nimic. 

Nu se putea elibera de senzația de neplăcere care 
i se furişa pe sub piele în vreme ce studia fotografiile 
făcute pe furiş în autobuz. Era aproape ca şi cum ar 
fi simțit lama scalpelului cum pătrunde în canalul 
lacrimal, ajunge în spatele globului ocular, taie nervul 
optic şi face ochiul să sară din orbită. 

- Doamne, e greu să o vezi cum arată când ochii 
nu sunt acolo, a zis Malin, care era aplecată peste 
fotografiile răsfirate pe biroul lui Fabian. Pe lângă fap- 
tul că are părul castaniu și lung și pare să aibă vreo 
cincizeci de ani. 

Fabian a încuviințat din cap şi a luat o lupă care îl 
putea ajuta să se concentreze pe alte detalii decât ochii 
decupațţi. A observat o clamă de păr de un maro-ro- 
şiatic. Un copil care plângea. Arătătoarele unui ceas 

aşezate la ora cinci şi un sfert. Fațade de clădiri de 
diferite culori. Un chioșc. Lanţul de aur de la gâtul ei, 
cu o hexagramă. Un iPod cu căști albe. 

- Oamenii poartă haine şi jachete, dar nu şi pălării. 
Așadar, presupun că au fost făcute în toamna sau în 
primăvara asta, a zis Malin. 

- De ce nu în toamna trecută? 

- Stai, vrei să spui că... 

S-a oprit şi și-a cuprins burta cu mâinile. 

-Ce e? S-a întâmplat ceva? 

Malin şi-a scuturat capul cu ochii închişi și a tras 
de câteva ori aer în piept, ca să se liniștească. 

- Nu-i decât Karate Kid de acolo care nu se poa- 
te împiedica să-mi tragă şuturi sub coaste, cu toate 
că l-am amenințat că-l dezmoștenesc. Ce-i acolo? Ai 
găsit ceva? 

- Panourile publicitare de la chioșc. Fabian și-a 
apropiat lupa de ochi și a căutat din nou. „Carola 
îşi pierde vocea“ a fost titlul de pe prima pagină din 
Expressen. 

-Şi în Aftonbladet? 

- „Ordinul televiziunii suedeze către juriu o poate 
opri pe Carola.“ 

-Trebuie să fi fost înainte de finala la Melodi- 
festivalen!. 

-Întrebarea este când. Ea a fost în finală aproape 
în fiecare an. 

- Nu, nici vorbă. De fapt, n-a fost decât de patru 
ori. Cinci, dacă pui la socoteală 2005, când a cântat 
„Genom allt“?. 


1 Concursul pentru stabilirea reprezentantului Suediei la 
Eurovision 

2 Through It All, gospel compus de americanul Andraé 
Crouch 

- Hei? E clar că e 2006. Nu a început să ia cortizoni 
pentru că şi-a pierdut vocea în timpul repetițiilor? 

Fabian a clătinat din cap şi s-a întrebat cine era mai 
mare fan, el sau Malin. 

- Nu era sigur nici măcar că va putea ajunge la 
sfârşitul competiţiei, a continuat Malin. Și apoi, uite-o 
că iese învingătoare. Nici nu-ți vine să crezi, când te 
gândeşti la asta. Nu-i aşa? 

Fabian a încuviințat și s-a lăsat pe spătarul scau- 
nului. 

- Primăvara lui 2006. Asta înseamnă că fotografiile 
au fost făcute acum trei ani şi jumătate. 

- Asta da, planificare meticuloasă. Pot să mă uit? 

Fabian i-a dat una dintre fotografii. 

- Nu asta e impresia pe care mi-o lasă Kremph. 
Dar ție? 

- Nu, însă, dacă e extrem de metodic, poate că o 
parte din planul lui e să lase o impresie falsă? a zis 
Malin, în vreme ce studia fotografia. 

- Vrei să zici că doar se preface că e bolnav la cap? 

Malin a ridicat din umeri. 

- De ce nu? Şi chioşcul ăsta... A ridicat privirea și a 
întâlnit-o pe a lui Fabian. Nu e pe Mariatorget? 

Fabian a luat înapoi fotografia şi s-a uitat. 

- Da, ai dreptate... Ce autobuze trec pe acolo? 

- 43, de asta sunt sigură. Îl luam întotdeauna când 
eu şi Anders locuiam în Tanto... Şi-a prins din nou 
burta cu mâinile. O, acum au un afurisit de meci 
de kickboxing. S-a așezat pe scaunul său și a respirat 
adânc de câteva ori. Apropo, am spus vreodată cât de 
mult urăsc asta? 

- Hmmm, a zis Fabian, ridicând privirea de pe lupă. 

- Nu există nici o bucăţică din corpul meu căreia 
să-i placă să fiu gravidă. Îţi jur, până şi placenta ar 

fi preferat să nu treacă prin asta, dacă s-ar fi putut. 
Şi-a deschis calculatorul și a pus pe ecran o hartă cu 
traseele autobuzelor. Acum, hai să vedem... Chiar aşa. 
43 şi 55. Plus câteva autobuze de noapte. 

- Şi asta e cu siguranță Norrmalmstorg, a zis Fabian, 
ridicând una dintre celelalte fotografii. 

- În acest caz este 55, pentru că 43 merge mai de- 
parte spre nord pe Regeringsgatan. 

- Şi unde merge 55 după aceea? 

- Stureplan! şi apoi afară, spre Hjorthagen. 

- În altă ordine de idei. Ai observat că vremea e 
diferită în câteva dintre fotografii? 

- Vrei să zici că nu au fost făcute în aceeaşi zi? 

Fabian a încuviințat. 

- Bun, aşadar, ea merge pe același drum în fiecare 
zi, spre locul de muncă, a continuat Malin. E indicată 
pe undeva ora? 

- Da, la Mariatorget e cinci și un sfert. 

- Probabil că lucrează târziu. În afară de cazul în 
care e în drum spre casă. 

- 55 nu porneşte din Sofia? 

- Da, și în acea zonă sunt aproape numai blocuri 
de locuințe. Dacă presupunem că locuiește acolo şi 
lucrează în centru... 

- Vezi cât timp îţi ia să ajungi din Sofia pe Maria- 
torget cu autobuzul. 

- Tocmai asta făceam, a zis Malin. Am găsit... 
Douăzeci și şapte de minute până la Slussen, care este 
stația următoare. 

- Aşadar, pleacă din Sofia la patru fără un sfert? 

- Păi, exact la patru patruzeci şi şapte. 

- Ce oră e acum? 


1 Piaţă din centrul Stockholmului 

Malin și-a privit ceasul. 
- Patru treizeci și trei. 
S-au uitat unul la altul și au zbughit-o pe wșă. 

Lui Hillevi Stubbs nu-i era aproape niciodată greu 
să interpreteze locul faptei sau locuinţa făptașului. În 
cea mai mare parte, locurile vorbeau de la sine şi, de 
obicei, nu trecea mai mult de oră, sau cam așa ceva. 
Până ce ea îşi dădea seama ce se întâmplase şi cine 
era implicat. 

Însă apartamentul lui Ossian Kremph din Blekin- 
gegatan era diferit. 

Da, îi vorbise. Numai că n-a înţeles ce spune. Sau 
poate că a înțeles. Uneori. Dar, oricât s-a străduit, 
n-a putut să facă lucrurile să se îmbine. Pentru că, de 
câte ori îi venea o idee, găsea ceva care o spulbera. Ca 
un săpun la duș care îți scapă din mână tocmai când 
l-ai prins. 

În cele din urmă, le-a cerut asistenților săi să ple- 
ce de acolo şi să ia o pauză de cafea. Nu mai făcuse 
asta niciodată, şi amândoi s-au uitat la ea de parcă 
tocmai aterizase în fața lor un OZN. Dar avea nevoie 
să fie singură şi să-și lase gândurile să lucreze fără să 
fie deranjată, şi de-abia când a auzit că se închide în 
urma lor uşa apartamentului a putut să se destindă 
şi să înceapă să lucreze cu adevărat. 

De când păşise în apartament, simţise că e ceva 
care nu se potriveşte. Numai că n-ar fi putut spune ce 
anume. Locul era așa de înțesat cu gunoaie, că arăta ca 
un spațiu de depozitare care nu fusese niciodată golit. 
În același timp, în unele locuri era destul de ordonat 
şi organizat cu pedanterie. Acolo locuia cineva cu o 
imensă nevoie de control. Care se lupta tot timpul 
cu haosul. 

De exemplu, ziarele, în care fiecare ochi din foto- 
grafii fusese decupat cu grijă, erau în teancuri atât de 
înalte, încât pe alocuri aproape că ajungeau până la 
tavan. În dulap, cămășile erau aranjate după culoare, 
și cărțile erau așezate în ordine alfabetică. Nu numai 
cărțile din bibliotecă, ci şi condimentele din bucătărie 
și rândul de flacoane cu medicamente din baie. Şi to- 
tuși, era un strat de haos peste toate. Haine fuseseră 
azvârlite neglijent ici şi colo. În bucătărie erau resturi 
de mâncare şi vase murdare. Sacii de gunoi negri, care 
duhneau, începeau să se scurgă pe podea. 

Cele mai multe descoperiri le-au făcut în acest haos. 
O rolă din același tip de folie de plastic ca aceea de pe 
masa din apartamentul dezafectat. Scalpelul, care nici 
măcar nu fusese spălat, printre cuțitele din bucătărie. 
O butelie cu hexan care se poate să fi fost folosită ca 
să-l adoarmă pe Adam Fischer în mașina lui. 

Aproape că părea că el nici măcar nu încercase să-și 
ascundă urmele. Sau, poate, pur și simplu nu prevă- 
zuse că îi vor da de urmă atât de curând? Nimerise, 
de-a dreptul neglijent, direct în braţele lui Risk și ale 
celorlalți. În același timp, executarea crimelor fusese 
calculată atât de grijuliu. 

lată cum i se tot învârtejeau gândurile prin cap, și 
cu cât încerca mai mult să înţeleagă, cu atât se simțea 
mai confuză. 

Însă acum, că era în sfârşit singură, putea să se culce 
pe podea, să închidă ochii şi să afle cheia cu care toate 
astea s-ar fi potrivit între ele. 

Când a deschis din nou ochii şi s-a uitat la ceas, 
a descoperit că dormise mai mult de optsprezece mi- 
nute, lucru care putea să învioreze mult mai eficient 
decât toate cafelele din lume. S-a ridicat în șezut şi a 
aşteptat ca tensiunea să-i ajungă la normal înainte să 
se ridice în picioare şi să se uite prin apartament. N-a 
trecut mult până să-și dea seama care este explicația 
evidentă pentru toate. 

Casa lui Ossian Kremph îi oglindea schizofrenia. 
O parte din el avea nevoie de structură şi de ordine, 
iar cealaltă de haos. Şi până atunci nu găsiseră decât 
secretele părții neglijente. Cu un pic de noroc, avea să 
le descopere acum pe cele ale pedantului. 

N-avea să fie la fel de uşor. Omul pusese multă 
chibzuială şi energie în găsirea unor locuri în care 
nimănui în afară de el nu i-ar da prin cap să caute. 
Dar erau pe acolo, pe undeva, nu se îndoia nici o clipă. 
A început cu locurile cele mai evidente, cum ar fi în 
spatele cărților din bibliotecă sau sub tăblia biroului, 
în orificiul de ventilație din baie și în coperţile albu- 
melor în care erau lipite tăieturi din ziare. Dar n-a 
găsit nimic. Nici măcar în apa din rezervorul WC-ului. 

De-abia după ce a deschis ușa debaralei a dat de 
primul indiciu. Pe partea de dedesubt a linoleumului, 
care nu era lipit de podea, era scris cu cerneală roșie 
decolorată: Högdalen Coridorul D 6895. Spre marea ei 
surprindere, a ştiut pe dată ce este. De mulţi ani avea 
şi ea așa ceva. La început fusese o soluție temporară, 
în urma divorțului de Gert-Ove. Însă în urmă cu câți- 
va ani acceptase, călcându-și pe inimă, ideea că era 
un lucru pe care va fi silită să-l plătească scump în 

fiecare lună din restul vieţii sale. Al ei, însă, nu era în 
Högdalen, ci în Solna. 

A căutat informaţia pe telefon şi a găsit-o imediat. 
Nu numai că era accesibil cu maşina şi avea un spațiu 
mare de descărcare acoperit. Mai avea şi acces douăzeci 
şi patru de ore din douăzeci și patru. 

Dunja n-a avut nevoie de mai mult de cinci mi- 
nute ca să-și găsească drumul prin tunelurile pentru 
trecători şi pentru biciclete până la benzinăria Statoil, 
unde putea să închirieze o mașină. Nu avea GPS, aşa că 
și-a cumpărat o hartă a drumurilor din Skânia, câteva 
tablete de ciocolată și două sticle de julmust!, despre 
care a aflat că e la fel de suedez ca surstrâmming:?, şi 
vânzările de coca-cola scădeau spectaculos în țară în 
fiecare an în preajma Crăciunului. 

Era deplin conştientă că e împotriva tuturor regu- 
lilor să se ducă acolo singură. Şi ştia că nu prea pot 
face mare lucru înainte ca Molander să primească 
informaţiile de la benzinării. Dar nu putea să stea, pur 
şi simplu, şi să aștepte în camera sa de hotel. 

Klippan părea cu adevărat simpatic, și cu siguranță 
aşa era şi nevasta lui. Însă nu putea să-și petreacă nişte 
ore cu ei în vreme ce avansul lui Willumsen creştea tot 
mai mult. În plus, nu-i plăcea carnea de miel. Oricât 


1 Băutură nealcoolică acidulată consumată în Suedia mai 
ales de Crăciun 

? Specialitate culinară suedeză, hering din Marea Baltică 
lăsat să fermenteze timp de câteva luni 

de bună ar fi zis cineva că este. Simplul miros în timp 
ce era gătită îi întorcea stomacul pe dos. 

S-a gândit să-i propună lui Klippan să meargă îm- 
preună, dar a hotărât că dispuneau de mult prea pu- 
ține date ca el să-și sacrifice seara de vineri. Dacă ar 
fi ştiut ce face acum, n-ar fi lăsat-o de capul ei. Din 
acest motiv, şedea acum la volan singură dând pe gât 
câteva înghițituri din băutura răcoritoare grețos de 
dulce, mult prea lăudată, în vreme trecea de came- 
ra de supraveghere după Teckomatorp pe Drumul 17 
spre Eslöv. 

Acolo fusese văzut ultima oară Benny Willumsen, 
pe la două fără un sfert, în ziua aceea. Acum era șase și 
un sfert, ceea ce însemna că avea un avans de patru ore 
și jumătate față de ea. Și, după spusele lui Molander, 
probabil cotise undeva, înainte de Marieholm, ca să 
se ferească de camerele de supraveghere. 

Dar nu credea că el rămăsese pe drumurile de țară 
ca să evite camerele radarului. Probabil că nici măcar 
nu ştia că ele pot să înregistreze în direct tot trafi- 
cul. Pentru că atunci ar fi ales alt traseu chiar de la 
Helsingborg, nu de-abia după Teckomatorp. În plus, 
exista şansa să aibă ceva de făcut la Kävlinge şi, cu pu- 
țin noroc, avea să-şi petreacă noaptea prin acea zonă. 

A virat la dreapta pe Drumul 108, singurul pe care 
ar fi putut s-o ia spre Kävlinge. A cercetat priveliștea 
deschisă din ambele părți. Era întuneric și nu vedea 
decât crânguri răzlețe și câmpuri atât de înghețate și de 
înzăpezite, încât îi era imposibil să creadă că rapița avea 
să fie în floare după numai şase luni. Nu vedea nici o 
casă cu luminile aprinse sau vreun BMW abandonat, 
şi nu existau drumuri care să pară că duc la ceva ce 
merită să fie cercetat. 

Cu cât conducea mai departe prin întuneric, cu 
atât îşi dădea seama mai bine că era doar speculație. 
Şansa de a alege corect șapte numere de loterie era, cu 
siguranță, mai mare decât posibilitatea de a găsi ceva 
interesant. Dar n-avea nimic de pierdut dacă încerca 
măcar. 

A ajuns la un sens giratoriu unde a luat-o la stânga 
pe Drumul 104 spre Kăvlinge. Nu ştia dacă se află 
într-un sat sau într-un oraş mai mare. Nu știa sigur 
decât că, dacă Benny Willumsen chiar s-a oprit, atunci 
se află cu siguranță undeva înăuntru. Temperatura co- 
borâse deja până la minus douăsprezece grade Celsius. 
În plus, Mikael Ronning nu găsise nimic înregistrat 
pe numele lui în afară de apartamentul din Malmö, 
aşa încât fie împrumutase o casă de la un prieten, fie 
spărsese o casă de vară nelocuită. Sau poate... 

Dunja a oprit maşina pe banda de refugiu şi s-a 
uitat la clădirea industrială de pe partea cealaltă a 
drumului. Clipise ceva la una dintre ferestrele mici 
sau era doar reflectarea luminilor de pe stradă? Nu 
putea să fie sigură. Dar un banner mare, luminat, din 
mijlocul zidului dinspre drum anunța că sunt peste 
780 de metri pătrați de închiriat. Doar două dintre 
cele cinci becuri funcționa, şi arăta foarte uzat, aşa că 
s-a gândit că spaţiul fusese abandonat de multă vreme. 

A hotărât să arunce o privire şi a condus mai depar- 
te până ce a putut să vireze la stânga, la un magazin 
de anvelope. Un drum mai mic a dus-o prin spatele 
clădirii, și a intrat în parcarea goală din spatele con- 
strucției din plăci de metal cenușiu, cu ferestrele ei 
mici, cu gratii, aflate la distanţe de circa o sută de 
metri între ele. 

A frânat şi a oprit motorul, cu ochii lipiţi de urmele 
de cauciucuri de pe zăpada din fața sa. Duceau până 
la clădire şi dispăreau după colț. 

Cu toate că Fabian și Malin au alergat pe coridor, au 
coborât pe scări până în garaj în loc să aştepte liftul, 
care avea obiceiul să nu se arate când aveai nevoie de el, 
apoi s-au aruncat în mașina lui Fabian şi au mers din 
Kungsholmen până pe Tengdahlsgatan, în Sofia, în mai 
puțin de paisprezece minute, tot au ratat autobuzul. 

- Fir'ar să fie, ne-a văzut! Sunt sigură că ne-a văzut, 
a zis Malin, pe când își trăgea sufletul şi se uita la 
ceas. Și apoi, nu-i decât 16.46. Ticălosul ăla a plecat 
mai devreme. 

- Îl prindem la prima staţie, a zis Fabian, începând 
să fugă după autobuz. 

- Ai căpiat? Peste cadavrul meu cel gravid, a strigat 
Malin după el, cam târziu. 

Fabian dăduse deja colțul pe Tegelviksgatan și fugea 
cât de repede putea fără să alunece pe zăpadă. Nimeni 
nu aștepta în următoarea stație, ceea ce l-a silit să 
o țină tot așa pe Barnăngsbryggatan, pe lângă lacul 
Hammarby. Acolo a reușit să urce în autobuz şi să-l 
țină pe loc pentru Malin, care arăta mai mult moartă 
decât vie când s-a lăsat, în sfârşit, să se prăbușească 
pe unul dintre locurile pentru persoane cu handicap. 

- Doamne, sunt terminată... Şi-a descheiat palto- 
nul. Cred că tocmai am bătut recordul la trei sute de 
metri cu gemeni. 

Fabian a încuviințat din cap, cu toate că întreaga sa 
atenție era îndreptată spre ceilalți pasageri. Erau cinci, 
şi nici unul nu semăna nici pe departe cu femeia din 
fotografii. Doar câțiva pasageri au urcat în stațiile de 
după dig, de-a lungul canalului Hammarby. 

Însă au ajuns la Skanstull, peste drum de Ăhlens!. 
Acolo au năvălit pe toate ușile atâția oameni, încât 
părea că autobuzul e luat cu asalt. Fabian și Malin 
s-au despărţit, ca să nu le scape nimic, făcându-și 
drum pe culoar înainte să ajungă la Gara de Sud şi să 
deschidă ușile. Câţiva pasageri au coborât, dar o nouă 
hoardă s-a îmbulzit înăuntru, și dintr-odată nu te mai 
puteai mișca. 

Fabian și-a croit drum până la Malin. 

- O să stăm aproape la fiecare coborâre. E singura 
soluție. Dar n-a primit nici un răspuns, și de-abia 
acum a observat că ea era foarte palidă şi avea fața 
transpirată. Hei, ce-i cu tine? S-a întâmplat ceva? 

A încercat să-i prindă privirea, iar ea l-a privit cu 
ochi sticloşi și a făcut cu capul un semn abia percep- 
tibil că nu. 

- Ţi-e rău? Asta e? Te doare ceva? 

Părea cu totul pierdută. 

- Malin, poți să-mi răspunzi? Malin? Hei! 

Ea şi-a mişcat buzele, dar n-a ieșit nici un sunet. 

Fabian s-a răsucit spre o femeie mai în vârstă care 
şedea. 

- Nu vă supăraţi, ați putea să-i dați ei locul dum- 
neavoastră? 


1 Mare lanţ suedez de magazine universale 

Femeia, îmbrăcată cu haine de sport bej şi cu în- 
călțări de alergare, l-a privit de parcă acesta ar fi fost 
unul dintre cele mai tâmpite lucruri pe care le auzise 
vreodată. 

- Auzi, am șaptezeci de ani și am muncit toată... 

- Da, iar ea e foarte gravidă, a întrerupt-o Fabian. 
O pensionară arțăgoasă era ultima persoană cu care 
să aibă răbdare în acel moment. Aşa că ridicați-vă 
imediat, la naiba... 

Femeia a fornăit şi s-a uitat în altă parte. 

- Ridicați-vă, am zis. 

Fabian a prins-o de braț ca s-o ridice. 

- Staţi, vă dau locul meu, a zis femeia așezată pe 
scaunul din fața lor, care purta peste palton un şal 
roșu înflorat. S-a ridicat şi s-a înghesuit pe interval. 

Fabian i-a mulțumit și a ajutat-o pe Malin să se aşeze. 

-Ar trebui să-ţi fie ruşine, a şuierat femeia în vârstă 
din spatele lor. 

Fabian n-a băgat-o în seamă și şi-a îndreptat atenția 
spre Malin. 

- Acum stai liniştită și respiră. 

I-a dat jos eșarfa şi i-a pus-o în poală. 

-Țara asta se duce de râpă din pricina unor oameni 
ca tine, a continuat femeia din spatele lor, pe când 
treceau de Mariatorget şi își continuau drumul spre 
Slussen şi Orașul Vechi, unde a coborât împreună cu 
alți câțiva pasageri. 

- În sfârşit... a zis Malin, clătinând din cap. Ce ba- 
borniță îndrăcită... 

Fabian a încuviințat și, spre marea sa ușurare, a 
văzut că începe să-i revină culoarea în obraji. 

- Mi-aş dori să pot face în aşa fel încât să aibă parte 
de servicii de transport pentru handicapaţi câte zile 
o mai avea. 

Fabian a râs, dar, în același timp, l-a izbit faptul 
că era ceva cunoscut la femeia care le oferise locul. 
Poate că îşi schimbase coafura. Sau purta haine diferite 
acum, că era iarnă. S-a răsucit şi s-a uitat în jur, însă 
n-o vedea pe nicăieri. 

-Ce e? Ai găsit-o? a întrebat Malin. 

Fabian a ridicat din umeri şi a scos una dintre foto- 
grafiile din autobuz în care femeia se vedea mai clar. 
Atunci și-a dat seama ce anume observase. 

Hexagrama. 

Şalul înflorat era prins de palton cu o broşă având 
exact aceeași hexagramă pe care o purta la gât în câteva 
dintre fotografii. Nu putea să fie altcineva. 

-Cred că e femeia cu șalul înflorat, a zis, uitându-se 
în jur după ea. 

Autobuzul s-a oprit pe Kungsträdgården, unde câţiva 
pasageri au coborât și alții s-au năpustit înăuntru. 

- Autobuzul din fața noastră are o problemă tehnică 
şi a fost retras de pe traseu. Ca urmare, o să fie aglo- 
meraţie. Vă cerem scuze pentru asta și vă mulțumim 
pentru înţelegere, a anunţat şoferul. 

Fabian s-a străduit să ajungă la uşa din mijloc cât de 
repede a putut, însă n-a reuşit decât după ce s-a închis 
şi autobuzul a pornit mai departe. N-avea cum să ştie 
dacă femeia coborâse sau era încă în autobuz. Era din 
nou atât de plin, încât nu-i vedea decât pe oamenii 
din jur, şi dacă îşi croia drum cu forţa înainte risca 
să declanşeze încăierarea pe care o simțea mocnind. 

Cineva a început să se plângă că stă şi aşteaptă de 
o veșnicie și altcineva i s-a alăturat, zicând că nu e 
prima dată. Dar la Norrmalmstorg presiunea a scăzut 
destul de mult ca Fabian să se poată mişca din nou. 
Atunci a zărit-o. Chiar după ce autobuzul s-a oprit la 

un stop. Îşi scosese şalul înflorat şi stătea în picioare 
lângă ușa din spate. 

Brusc, ea s-a întors și l-a privit. El n-a ştiut ce ar 
trebui să facă. Dacă îşi ferea privirea prea repede ar fi 
părut suspect. La fel de suspect ar fi părut şi să se uite 
în continuare la ea. A încercat să se uite dincolo de 
ea, în vreme ce îşi scotea telefonul și o suna pe Malin. 

- Ai găsit-o? 

- Stă în picioare lângă uşa din spate. 

- Doamne, ce bine. Deci, n-a pus mâna pe ea. 

Malin avea dreptate, desigur. El fusese preocupat de 
întrebarea de ce se interesa de ea Kremph și ce anume 
avea ea în comun cu Adam Fischer şi Carl-Eric Grimăs. 

Autobuzul s-a oprit la Stureplan. Uşile s-au deschis 
şi femeia a coborât. 

-Trebuie să coborâm. S-a dat jos din autobuz. Fabian 
a sărit pe trotuar şi a urmărit cu privirea femeia care 
mergea repede spre adăpostul din ciment în formă de 
ciupercă. Malin, unde ești? Nu putem să o pierdem. 

-Stai liniştit, sunt pe drum, a zis Malin, alăturân- 
du-i-se. Doamne, sunt stoarsă de puteri... 

Fabian a încuviinţat din cap, cu ochii la Ciupercă, 
unde femeia stătea acum împreună cu altă femeie și, 
judecând după limbajul corporal, discutau despre ceva 
care le necăjea pe amândouă. Ea s-a răsucit și din nou 
i-a prins privirea şi imediat după aceea s-a uitat la el 
și cealaltă femeie. 

-Cred că și-a dat seama că o urmărim. Vino, hai 
să vorbim cu ele. 

A încercat să plece. 

- Stai, a zis Malin. Ca să fiu sinceră, nu cred că 
mai rezist. 

- E vreo problemă? S-a răsucit spre ea. Pot să te ajut... 

- Nu, e în ordine. Cred că o să iau un taxi până 
acasă şi o să zac un pic pe canapea. 

- Eşti sigură? 

- Da, sunt doar un pic... gravidă. Uită acum de mine 
şi treci la lucru. 

A făcut semn unui taxi care a tras la trotuar. 

Fabian a încuviințat din cap şi s-a uitat după ea 
până a ajuns la taxi. Apoi s-a întors spre Ciupercă, însă 
a constatat că femeile dispăruseră. 

A fugit până acolo ca să se asigure că nu sunt as- 
cunse în spatele stâlpului din centru. Apoi s-a ur- 
cat pe zidul în formă de val din dreptul străzii Birger 
Jarlsgatan şi s-a uitat peste piață. Însă cele două femei 
nu se vedeau pe nicăieri. 

Telefonul a început să sune şi a văzut că e Hillevi 
Stubbs. 

- Auzi, pot să te sun eu mai târziu? Am treabă, 
a zis, în vreme ce sărea de pe zid şi alerga spre intrarea 
în Sturegallerian!. 

-Sigur că poți. Dar, să ştii, n-o să-ți răspund, a zis 
Hillevi, subliniind astfel că i se părea o idee tare proastă. 

- Bine, despre ce este vorba? 

Fabian s-a oprit, oftând. 

-N-am timp acum să-ți explic. E mai bine să ne 
întâlnim acolo. 

- Şi unde este acel „acolo“? 

Nu putea să nu se simtă iritat de faptul că Hillevi 
ținea ca el să stea ca pe ghimpi. 

- Shurgard, în Högdalen. 


1 Complex de magazine de lux, restaurante, cafenele etc. din 
piața Stureplan 

Clădirea nu avea etaj, se întindea pe aproape 800 de 
metri pătrați și părea să fi fost construită în pripă, fără 
nici o considerație pentru împrejurimi. Dar de ce i-ar 
fi păsat de asta lui Benny Willumsen? Pentru el era 
mult mai important faptul că parcarea se afla în spatele 
clădirii și vizibilitatea dinspre drum era aproape zero, 
ceea ce o făcea refugiul ideal pentru oricine își dorea 
să nu fie deranjat. 

Dunja Hougaard a înșfăcat geanta de pe scaunul 
pasagerului, și-a scos arma și a pus în ea un încărcă- 
tor, conştientă că nu se află în Danemarca. Dar nu 
se punea problema să plece din mașină și să se țină 
prin zăpadă după urmele de cauciucuri până la clădire 
fără să fie înarmată. 

Iarna încă nu se hotărâse dacă trebuie să topească 
zăpada sau s-o prefacă în gheață, ceea ce făcea impo- 
sibil să vadă dacă urmele sunt de la BMW-ul lui Aksel 
Neuman. Nu era sigură decât de faptul că merseseră 
într-o singură direcție. A mers mai departe în jurul 
clădirii, unde urmele continuau câțiva metri și apoi 
dispăreau sub o poartă de garaj coborâtă. 

Nu existau ferestre pe care să se uite. Nici clanță 
sau mâner ca să deschidă poarta. Atunci a auzit un 


AL NOUĂLEA MORMÂNT | 279 


sunet. Un huruit surd, ca și cum motorul unui cami- 
on mergea în ralanti undeva, în apropiere. Şi-a lipit 
urechea de poarta garajului și şi-a dat seama sunetul 
venea din clădire. 

Cu toate acestea, nu s-a gândit nici o clipă să ia 
legătura cu Klippan. Urmele de cauciucuri de lângă 
o clădire industrială goală aflată în pustietate și un 
huruit care ar fi putut să provină de la un sistem de 
ventilație nu erau destul ca să-i strice seara de vineri. 
Avea nevoie de mult mai multe dovezi ca să poată 
chema întăriri. 

S-a dus din nou în spatele clădirii şi a găsit o ușă. 
Era încuiată. S-a dus la fereastra de alături, a aprins 
mica lanternă și a privit înăuntru. Dincolo de drape- 
riile trase nu se vedeau decât nişte mobilier de birou și 
câteva cutii pentru mutări. Fereastra avea grilaj şi alar- 
mă antifurt, chiar dacă, aproape sigur, nu funcționa. 

A pornit în direcția opusă şi a ocolit clădirea până 
în partea din față, care dădea spre drumul aflat la vreo 
douăzeci de metri. Stratul de zăpadă era înalt şi, când 
a pășit pe crusta de gheaţă, piciorul i s-a scufundat 
câteva zeci de centimetri. 

Ferestruica în care zărise licărirea era prea înaltă ca 
să poată vedea. Însă partea de sus a scării de incendiu 
atârna de pe streaşină la celălalt capăt al clădirii. În 
mod normal, ar fi fost imposibil de ajuns fără o scară 
de pompieri. Probabil pentru ca să nu se poată cățăra 
nimeni pe acoperiş. 

În mod normal. 

Acum, vântul îngrămădise un morman de zăpadă 
exact sub scara de incendiu, aşa că Dunja n-a trebuit 
decât să se cațăre în patru labe, cu cea mai mare grijă, 
ca să nu se prăbușească prin crusta înghețată. Când a 
ajuns în vârf, a putut să se agațe de treapta de jos a scării. 

A încercat să se tragă în sus, însă avea mult prea puțină 
forță musculară ca să ajungă la capăt. 

Nu era prima oară că jura să se apuce serios de 
exerciţii fizice şi îşi cumpărase costum de sport și abo- 
nament pe un an la sala de sport, şi le-a folosit de două 
ori, poate de trei. Însă anul acesta avea să-și pună în 
practică Hotărârea de Anul Nou. De data asta avea să 
fie prioritatea absolută. 

A încercat să se răsucească, aşa încât să stea cu capul 
în jos, ca un copil pe barele de pe terenul de joacă, și 
până la urmă a izbutit să-și ridice picioarele până ce 
genunchii i s-au așezat pe treapta de jos. După aceea 
n-a mai trebuit decât să se ghemuiască şi să apuce 
treapta următoare. 

După ce a ajuns pe acoperiș era scăldată în sudoa- 
re, cu toate că frigul amarnic pătrundea până la os. 
Prietenii și cunoştinţele care își petrecuseră concediul 
pe câmpiile din Skâne îi spuseseră că vântul de apus 
dinspre mare era mai rece și mai aspru decât vântul 
dinspre coastă de pe partea daneză. Dar era pentru 
prima oară când îl simţea pe pielea ei și, dacă n-ajun- 
gea curând la căldură, avea să îngheţe de tot și să se 
sfărâme în mii de bucăți. 

A mers în patru labe pe scara orizontală spre creasta 
acoperişului, care se sfârșea după câţiva metri, și a dat 
deoparte zăpada, descoperind un luminator. Cu câteva 
lovituri de picior bine țintite, a reuşit să facă o gaură 
destul de mare ca să treacă prin ea. 

Dar era atât de întuneric, încât nu putea să vadă 
ce se află în camera de sub ea atunci când s-a lăsat să 
cadă înăuntru. 

Sofie Leander renunțase la încercările de a-şi în- 
chipui ce se întâmplă. O vreme i se păruse că a înțeles 
şi s-a gândit că tot ce i se întâmplase era, cumva, un 
lucru logic şi o consecință echitabilă a acțiunilor sale. 
Dar când s-a trezit și şi-a dat seama că este încă ținută 
în viață, nesiguranța a revenit şi a pus stăpânire pe ea. 
Şi, contrar naturii omenești, nu se simțea nici uşurată, 
nici liniștită. 

Renunțase de mult la speranţa că asta era ceva din 
care ar putea să scape cu viață. Și apoi, în urmă cu 
câteva minute, a auzit cum se deschide o poartă mare 
undeva, în clădire. Nu era prima oară când auzea 
scârțâitul caracteristic care răzbea prin pereţii subțiri 
de metal. Întotdeauna inima îi bătea mai repede şi 
se străduia din răsputeri să atragă atenția acelui om. 
Însă de fiecare dată el îşi vedea de ale lui şi, încetul 
cu încetul, dar sigur, ea dădea tot mai puțină atenţie 
acelui sunet. 

De data asta n-a fost la fel, deși a auzit acelaşi scâr- 
țâit pătrunzător. Celelalte sunete pe care le-a auzit 
au fost ceea ce i-a dat iarăşi speranță. Nu una, ci mai 
multe mașini care au intrat şi au frânat, așa încât 
cauciucurile au scârțâit pe podea. Portiere deschise şi 

trântite la loc, voci puternice stârnind ecouri, piuitul 
şi hârşâitul stațiilor de emisie-recepţie. 

Nu puteau fi decât polițiștii. 

În sfârșit, au reuşit s-o găsească. La urma urmei, 
n-a fost dată uitării. Oricum, nu crezuse nici o clipă 
cu adevărat aşa ceva. Însă abia acum i-a dat prin minte 
că existau oameni care se ocupau anume de cazul ei, 
şi poate chiar lucrau în schimburi ca s-o găsească. Şi, 
dacă îşi cunoştea soțul, nu i-a slăbit nici o clipă până 
ce au început să facă progrese. 

Din nou și-a imaginat propriul chip pe toate pa- 
nourile publicitare şi faptul că dispariția sa trebuie să 
fi fost subiectul principal de conversaţie în pauzele 
din jurul distribuitorului de apă în întreaga Suedie. 
Cine ştie? Poate că în clipa asta reporterii se bulucesc 
afară, pândind momentul să se repeadă să-i ia inter- 
viu în vreme ce e dusă pe brancardă spre ambulanţa 
care așteaptă. 

Şi-a lăsat gândurile să rătăcească, nestăvilite, cu 
toate că era deplin conștientă că nu sunt decât specu- 
laţii inutile. În realitate, n-avea habar cât de mare era 
interesul stârnit de cazul său, sau dacă poliția hotărâse 
măcar să raporteze progresul făcut. De fapt, era mai 
plauzibil să nu fi făcut valuri, ca doctorul să nu afle 
cât de aproape erau de localizarea clădirii. 

Nu, singurul lucru pe care îl ştia cu siguranță era 
că sunt afară, pregătindu-se să intre în orice moment 
ca s-o salveze. A auzit lăzi grele puse pe podea şi des- 
chise. Unelte scoase și puse în priză. Totul o umplea 
de atâta căldură și energie, încât nu mai conta faptul 
că nu înţelegea de ce s-au întâmplat, de fapt, toate 
astea. Indiferent de motiv, poliția ajunsese acolo prima. 

Spera că și soțul ei va fi acolo. Că el pusese să fie 
căutată, până ce au dat de ea, ca să poată sta acolo să 

o întâmpine. La urma urmei, el era cel care se dusese 
la poliție și o salvase. Din nou. Inima a început să-i 
bată mai repede imediat ce el i-a pătruns în gânduri. 

Ştia deja că ea îl iubeşte. 

Dar ceea ce se întâmpla nu putea să însemne decât 
că el încă o mai iubeşte. 

Se îndoise de asta, chiar se îndoise, însă acum era 
sigură. 

Un flex a pornit afară, şi sunetul ascuţit, sinistru, 
i se părea o muzică. 

Probabil că nu mai fusese niciodată atât de fericită. 

Luminile albastre care clipeau se vedeau de departe 
în întuneric şi făceau ca instrucțiunile GPS-ului să 
fie inutile. Cer să li se dea atenţie, și-a zis Fabian, 
pe când cotea de pe Huddingevăgen şi mergea mai 
departe spre sud pe Magelungsvăgen. Nu pricepea de 
ce atâţia polițiști lăsau girofarul aprins după ce îşi 
parcaseră mașina. 

A încercat din nou să sune acasă, dar nici de data 
asta n-au răspuns nici Matilda, nici Theodor. Theodor 
probabil că nu ajunsese încă acasă, pentru că nu era 
decât șapte fără douăzeci. Pe de altă parte, probabil că 
Matilda era supărată. Era sigur de asta. Şi o înţelegea 
perfect. Îi promisese că ajunge acasă cu răsfățuri pentru 
seara de vineri cu mult înainte de ora la care trebuia 
să plece bona, şi uite că se afla departe, în sudul ora- 
şului. Ar fi vrut să frâneze, să facă o întoarcere dintr-o 
mișcare şi să meargă acasă. Dar nu se putea. Nu după 
discuţia cu Hillevi. 

A intrat în parcarea de lângă Shurgard și a oprit 
lângă ambulanţă şi mașinile de poliție. Câţiva dintre 
poliţiştii în uniformă începuseră să întindă banda în 
jurul zonei de la intrare și alţii l-au îndrumat să par- 
cheze lângă Aziza Thåström. 

Era preferata lui dintre medicii legişti. Venise în 
Suedia în adolescenţă, ca refugiată. După vreun an, 
vorbea suedeza aproape fluent şi curând după aceea 
se căsătorise cu profesorul ei. Acum, la treizeci și cinci 
de ani, era, fără îndoială, una dintre cei mai buni, cei 
mai căutați medici legiști din Stockholm. Orice o fi 
fost ceea ce a găsit Hillevi, Edelman considera că este 
prioritate absolută. 

-Ai apărut. Unul dintre asistenții lui Hillevi Stubbs 
a ieşit să-l întâmpine. Aproape că începusem să ne 
facem griji. 

- Griji? Hillevi m-a sunat acum o jumătate de oră, 
a zis Fabian, urmându-l pe lângă echipa de intervenţie 
rapidă care îşi strângea lucrurile. 

- Nu-i stilul tău să fii ultimul la petrecere. Și ştii 
cum face Hillevi când dă de ceva. 

Fabian ştia exact la ce se referă asistentul. Hillevi 
Stubbs era unul dintre oamenii cei mai lipsiți de răbda- 
re pe care îi cunoștea. După ce descoperea un indiciu 
şi hotăra cum să procedeze, i se părea că nimic nu se 
mișcă destul de repede. 

-Şi ce anume a găsit? 

- Probabil că ar trebui să vezi cu ochii tăi. 

Asistentul a ridicat banda şi l-a condus pe Fabian 
prin uşile deschise ale garajului. 

Hillevi stătea lângă duba ei aproape de intrarea în 
clădire, îmbrăcată în costum de protecție albastru, cu 
gluga dată jos, uitându-se la imaginile din aparatul 
de fotografiat. 

- Ai întârziat, a zis, fără să ridice ochii de pe ecran. 

- Ce ai găsit? 

- Pune-ţi astea. 

A luat dintr-o cutie un costum de protecție împă- 
turit şi i l-a aruncat lui Fabian, care l-a îmbrăcat în 
viteză, apoi au intrat. 

Spaţiul de depozitare era la vreo patruzeci de me- 
tri mai departe. O lumină intensă ieșea prin spațiul 
tăiat în ușa-rulou și mergea până departe pe podeaua 
de ciment din afară. Hillevi şi-a tras gluga pe cap și a 
dispărut în lumina puternică. Fabian a urmat-o. 

Aerul dinăuntru era cu câteva grade mai cald da- 
torită proiectoarelor puternice şi, după ce ochii i s-au 
adaptat la lumină, şi-a dat seama că spațiul de depozi- 
tare e mai mare decât se așteptase, de aproape treizeci 
de metri pătrați, probabil unul dintre cele mai mari 
din clădire. Însă Aziza și Hillevi îi acopereau cea mai 
mare parte a câmpului vizual. Așa că nu zărea decât 
două picioare goale la unul dintre capetele unei mese 
acoperite cu folie de plastic, care arăta ca aceea din 
apartamentul dezafectat. Se vedeau câteva dispozitive 
şi aparate de măsură cu cabluri şi tuburi care se înco- 
lăceau ca șerpii pe podea şi sub masă. 

De-abia după ce a trecut pe lângă colegele sale şi 
s-a oprit de partea cealaltă a mesei a putut să vadă în 
întregime cadavrul gol, care era legat de masă cu niște 
curele trecute prin găuri făcute în tăblie. Picioarele, 
pieptul, braţele și gâtul - erau legate atât de strâns, în- 
cât în câteva locuri curelele roseseră pielea și intraseră 
în carne. Şi, la fel ca în cazul ministrului justiției, în 
locul în care ar fi trebuit să fie ochii se căscau două 
găuri însângerate. Fabian a observat o substanţă ca un 
fel de terci roz care se scursese din gura astupată cu 
bandă izolatoare pe gât şi pe podea. 

- Ce-i asta? 

Fabian a arătat spre mâzga roz. 

- Hrană, a zis Hillevi. După cum vezi, a fost hrănit 
prin acest furtun. A arătat tubul care dispărea în gura 
cadavrului. Încă n-am luat probe, dar bănuiesc că sunt 
acolo nişte laxative, ca să curețe corpul de toxine și 
reziduuri. Nu e ceva neobișnuit în canibalism. 

- Aşadar, a fost ținut în viață. Cât timp crezi? Când 
a murit? 

Fabian nu se putea împiedica să să gândească la 
durerea pe care trebuie s-o fi suferit Adam Fischer 
înainte să-şi dea duhul, în cele din urmă. 

-Trebuie să examinez corpul mai amănunțit ca să-ți 
pot da un răspuns exact, a zis Aziza. Dar, dacă ar fi să 
fac o estimare, aş spune că a murit acum vreo trei zile. 

Prin urmare, zăcuse acolo, legat, de mai bine de 
o săptămână. Fără să ştie ce urmează să se întâmple. 
Dacă o să fie găsit sau nu. Dacă vor ajunge la timp. 
Dacă măcar îl caută. Fabian s-a întrebat cât timp şi-ar 
fi păstrat credinţa într-o situație asemănătoare. Cât 
timp i-ar fi trebuit până să înceapă să spere că va muri. 

- Bănuiesc că moartea lui este legată de această 
incizie. 

Aziza a arătat partea stângă a pieptului, unde era 
o gaură mare, la fel cu cea scobită în abdomenul lui 
Carl-Eric Grimâăs. Era rotundă și părea că o mașină de 
ştanțat enormă îi decupase o parte din corp. 

-De ce inima? s-a răsucit Fabian spre Hillevi şi Aziza. 

- Trebuia să înceapă de undeva? a zis Hillevi, ridi- 
când din umeri. 

-Era și o inimă în congelatorul din apartamen- 
tul dezafectat, unde am găsit organele interne ale lui 
Grimăs? 

- Nu. Hillevi şi-a scuturat capul. Și, de fapt, nu era 
nici în congelatorul din apartamentul lui. 

- Poate că a mâncat-o deja, a zis Aziza. 

- Se poate, a zis Hillevi. Însă nu există nimic care să 
sugereze asta. Nici aici, nici în apartamentul lui sau 
în apartamentul dezafectat. 

Tăcerea înghițea şi mai mult oxigen din încăperea 
deja caldă, înăbușitoare. Fabian nu mai putea suporta 
să stea acolo. Dar undeva, adânc, în confuzia subcon- 
ştientului său, începuse să se formeze un gând. Un 
gând atât de mic și de plăpând, încât risca să dispară 
pentru totdeauna dacă îl lăsa liber. 

Mai întâi organele lui Grimăs și acum inima lui 
Fischer. Poate că nu era vorba despre ochi. Îi găsiseră 
deja pe cei din borcanul de sticlă. Totuși, inima dis- 
păruse. Întrebarea era dacă se află în congelatorul din 
apartamentul dezafectat. Încă nu-și dădea seama care 
era legătura. 

- Organele acelea din apartamentul dezafectat, a zis 
Fabian, încercând să facă asta să sune ca un comen- 
tariu spontan. Ai avut timp să le examinezi? 

- Doar le-am dezgheţat și voiam să încep când a 
apărut asta, a zis Aziza. De ce? E ceva anume despre 
care întrebi? 

-Cred că putem fi siguri că sunt ale lui Grimăs, a zis 
Hillevi. 

-Nu-i asta. Vreau doar să știu dacă îi mai lipseşte ceva. 

Dunja n-a simţit imediat durerea. Însă nu știa dacă 
asta era de bine sau de rău. Se întreba dacă ar trebui 
să se miște, ştiind foarte bine că de multe ori ești mai 
grav rănit decât crezi în urma unui accident, și cel mai 
bun lucru pe care-l poţi face e să stai cât mai nemiscat 
posibil și să aștepți ajutor. 

Dacă măcar se putea mișca. 

Lumina de la stâlpii de iluminat de pe stradă se 
revărsa prin luminatorul spart, alături de sunetul câte 
unei mașini care trecea. Și-a zis că a căzut probabil de 
la patru sau cinci metri și a recunoscut că rezultatul 
ar fi putut să fie altul dacă n-ar fi fost toate cutiile 
goale de la diferite echipamente stereo, adunate într-un 
morman pe podea. 

S-a răsucit cu grijă pe burtă și s-a ridicat în patru 
labe pe cartoane. Deocamdată nu simțea decât o du- 
rere surdă, care-i pulsa în corp. De-abia când a ajuns 
pe podea și a încercat să se ridice durerea din piciorul 
stâng a devenit atât de puternică, încât a fost silită să 
respire foarte repede, ca să nu țipe. Probabil și-l luxase 
şi simțea cum începe să se umfle. 

De cum a mai lăsat-o durerea, și-a scos telefonul 
ca să verifice dacă are semnal şi a văzut o crăpătură 

zdravănă pe ecran. Tocmai îl înlocuise după ce scăpase 
telefonul pe podea în baie, acasă. Atunci îl mai putu- 
se folosi, chiar dacă se tăiase la degete de câteva ori. 
Acum nu funcționa, indiferent de câte ori a apăsat pe 
butonul de pornire. 

S-a lăsat păgubașă și a încercat să demonteze tubul 
prelungitor de la un aspirator şi să-l folosească în chip 
de baston, ca să ajungă la lanterna care lumina slab pe 
podea. A stins lanterna și a pus-o în buzunarul de la 
blugi, apoi a auzit iarăși huruitul. Sau nu? S-a oprit şi 
a ascultat. Da, se auzea, însă acum părea să fie însoțit 
de un urlet furios. A făcut o răsucire completă, dar 
n-a reușit să-și dea seama care era sursa zgomotului 
sau de unde vine. 

A şchiopătat pe coridorul din ce în ce mai întunecat 
şi curând a fost silită să bâjbâie cu mâna liberă de-a 
lungul peretelui. De două ori s-a ciocnit de postere 
înrămate şi, după alți câțiva metri, în perete a apărut 
o deschizătură mare. S-a oprit, a pipăit marginea și 
şi-a dat seama că e o uşă. 

Sprijinindu-se pe tubul aspiratorului, a făcut un pas 
înăuntru şi, din fericire, în ultima clipă şi-a dat seama 
de diferenţa de nivel și de treapta care era acolo. Şi-a 
tras sufletul şi a încercat să se gândească la altceva 
decât la durerea intensă din picior, care acum era atât 
de umflat, încât nu avea să-şi mai poate scoată nicio- 
dată gheata. Sunetul încetase și, în afară de respiraţia 
ei, era o tăcere mormântală. 

A mers mai departe prin întuneric, cu o mână ți- 
nând strâns tubul aspiratorului și cu cealaltă întinsă în 
față. După vreo zece metri a ajuns la un perete acoperit 
cu un material moale, absorbant. Peretele s-a terminat 
după câțiva metri pe stânga și şi-a continuat drumul 

dincolo de un colț, spre cealaltă parte a camerei, unde 
a reușit în fine să vadă ceva. 

O lumină slabă din față dădea impresia unei uşi 
deschise. 

Apoi a auzit din nou sunetul. De data asta părea 
motorul unui tractor aflat departe, care duduia şi hu- 
ruia în ralanti. Dar de ce ar conduce cineva un tractor 
în interior? De-abia când s-a auzit din nou urletul 
furios a început să priceapă. Nu era prima dată când 
îl auzea. Îl auzise de multe ori. Când era mică. Pe când 
mergea cu mama sa în vizită la bunica și bunicul. În 
atelierul auto. 

Bunicul îi spusese că se numeşte fierăstrău electric, 
explicându-i că zimțţii fierăstrăului erau la fel cu colții 
unui tigru și puteau să treacă, practic, prin orice. 

Şi-a scos pistolul, a încărcat un glonț pe țeavă și s-a 
îndreptat cât de repede a putut spre sunet, în ciuda 
durerii arzătoare din picior. Pe drum s-a împiedicat 
de un stativ de microfon, dar s-a ridicat rapid. Apoi 
l-a văzut. 

BMW-ul lui Aksel Neuman. 

Benny Willumsen era acolo. Exact așa cum bănuise 
ea tot timpul. 

Capacul portbagajului era deschis și înăuntru erau 
niște saci de gunoi legaţi, așezați pe o folie de plastic de- 
rulată, care atârna peste margine ca o coadă. Pe podea, 
lângă maşină, huruia un generator electric pe gaz. 
Un cablu electric dispărea de-a lungul podelei și, cu 
pistolul într-o mână şi cu tubul aspiratorului în cea- 
laltă, l-a urmat. 

În întuneric. 

Spre sunetul care făcea să-i apară în minte imagini 
pe care nu voia să le vadă. 

Cablul dispărea prin crăpătura unei uși care, şi-a 
dat seama Dunja, era sursa luminii slabe. Și-a lipit 
urechea de perete. Sunetul ca un răget care parcă își 
croia drum prin ceva, oprindu-se din când în când, 
era atât de aproape, încât s-a tras înapoi instinctiv. 

Gândurile la ce ar trebui să facă şi la ce o aștepta 
de partea cealtă a ușii îi goneau prin minte ca năvala 
apelor primăvara. Însă corpul său îşi avea propriile 
intenții, și a început să pipăie uşa. N-a găsit clanța, 
aşa că şi-a vârât degetele în crăpătură şi a tras. 

Ar fi trebuit să-şi închidă ochii. 

Ar fi trebuit să se răsucească pe călcâie şi să fugă. 

Dar era prea târziu. 

Ceea ce a văzut avea să-i fie săpat în amintire pe 
vecie. 

Stătea cu spatele la ea în mijlocul studioului de 
înregistrare golit, scăldat în lumina dată de becul care 
spânzura de tavan. Bărbatul care în ultimii ani violase 
şi torturase până la moarte o serie de femei nevinovate. 

În urechi avea dopuri și pe cap o mască de gaze ri- 
dicată, care dădea impresia că el o priveşte țintă. Părea 
mai mic decât își închipuise și peste hainele groase, 
întunecate, purta un şorț transparent care să-l ferească 
de șuvoiul de sânge. 

Ţinea cu amândouă mâinile fierăstrăul electric şi 
sunetul despica aerul în vreme ce lama zimţată pătrun- 
dea prin pubisul corpului gol culcat pe masa acoperită 
cu folie de plastic. Dunja ar fi vrut să strige din toate 
puterile ca să-l facă să înceteze. Să facă totul să dispară. 
Însă nu putea decât să se uite. 

La pubisul care se desfăcea pe măsură ce lama pă- 
trundea mai adânc. 

La gât, unde ar fi trebuit să fie un cap. 


AL NOUĂLEA MORMÂNT | 293 


La piciorul care a căzut pe podea cu o bufnitură. 
La sângele care împroșca. 

La ea. 

Peste tot. 

În drum spre casă de la depozitul din Shurgard, 
în Högdalen, Fabian s-a oprit la un McDonald's pe 
Folkungagatan și a cumpărat un meniu McFeast cu apă 
minerală pentru el, un meniu Big Mac cu coca-cola 
pentru Theodor și un Happy Meal pentru Matilda. Cu 
toate că era atât de obosit încât îl durea tot trupul și 
nu-și putea scoate din minte cadavrul mutilat al lui 
Adam Fischer, avea de gând să facă ceea ce îi promisese 
Matildei în legătură cu răsfățurile de vineri. De aceea 
a dat o raită pe la magazinul 7-Eleven de la colțul 
străzii Olandsgatan şi a cumpărat o sticlă mare de jul- 
must, chipsuri cu sos de usturoi şi o cutie cu înghețată 
Ben & Jerry's Cookie Dough. 

Când, după douăzeci de minute, a băgat cheia în 
ușă, era deja ora nouă, ceea ce însemna că de două ore 
şi jumătate copiii erau singuri. Nu era situația ideală, 
dar nici vreo catastrofă. În plus, putea să audă că tele- 
vizorul era deschis şi că Ernst Kirchsteiger! trăncănea 
de zor despre Crăciun, așa că era limpede că nu-i chiar 
aşa de rău. 


1 Designer de interioare și creator al unor programe TV 
suedeze 


AL NOUĂLEA MORMÂNT | 295 


Şi-a pus paltonul în cuier, s-a dus în bucătărie, a 
aşezat hamburgerii pe farfurii de porțelan şi îngheţata 
în frigider și atunci a observat că erau aprinse toate 
luminile din apartament. 

- Matilda! Theodor! Am venit. Acum putem să mân- 
căm, a strigat, dar n-a primit nici un răspuns. 

S-a dus în living, unde o reclamă la coca-cola se 
derula la televizor, într-o încercare disperată de a face 
concurenţă lui julmust, iar pe canapea a văzut-o pe 
Matilda, singură, dormind cu ursuleţul cel roşu lângă ea. 

Nu-și mai amintea ultima dată când plânsese. Poate 
că vărsa câteva lacrimi când vedea un film trist, ca 
Magnolii de oţel, sau ceva de genul acesta. Altfel, nu 
plângea aproape niciodată. Nu că n-ar fi vrut. Uneori 
chiar încerca să-și dea frâu liber sentimentelor, dar, de 
obicei, nu se alegea cu mult mai mult decât un nod 
în gât. 

Prin urmare, nu era deloc pregătit pentru lacri- 
mile care au început dintr-odată să-i curgă din ochi. 
Matilda, singură pe canapea, ghemuită pe o parte, cu 
genunchii la piept, cu ursulețul ei, era unul dintre 
cele mai frumoase lucruri pe care le văzuse în viața 
sa. Şi, totodată, unul dintre cele mai triste. S-a şters 
pe față cu dosul mâinii şi şi-a închis ochii strâns, însă 
lacrimile au continuat să curgă şi și-a dat seama căi 
se zguduie tot trupul. 

Nu mai putea să continue așa. Cu munca sa, care 
înghiţea totul în cale, şi cu Sonja, care aproape că 
locuia la atelier. Trebuia să stea de vorbă. Doar că nu 
ştia ce ar trebui să spună. Sau dacă mai dorea măcar 
să se rezolve situația lor. 

L-a strigat pe Theodor, dar nu s-a aşteptat să-i răs- 
pundă. Nu era trecut cu mult de ora nouă, însă el n-avea 
decât treisprezece ani și n-ar fi trebuit să hoinărească 

toată seara prin oraș, ori ce-o mai fi făcând. A încer- 
cat să-i telefoneze, dar a primit mesajul vocal în care 
Theodor încerca să dea impresia că a răspuns înainte 
de bip. I-a trimis un SMS, cerându-i fiului său să vină 
acasă cât mai repede posibil. Apoi a stins televizorul, 
a respirat adânc de câteva ori, s-a aşezat pe canapea 
lângă Matilda și a încercat s-o trezească. Însă, cu toate 
că a ispitit-o cu McDonald's, chipsuri și înghețată, ea 
n-a vrut să se scoale. 

În cele din urmă, a renunţat și a dus-o în camera 
ei, unde a așezat-o în pat, a sărutat-o pe frunte şi i-a 
şoptit la ureche că-i pare rău, apoi s-a dus în bucătărie, 
unde a mâncat hamburgerul rece, fără nici un gust, 
în vreme ce se întreba dacă să o sune sau'nu pe Sonja. 

A hotărât să aştepte, a aruncat resturile jalnice şi a 
umblat prin toată casa, stingând luminile, în vreme 
ce îşi peria dinţii, apoi s-a dus la culcare. Corpul îi 
zvâcnea de oboseală și avea senzația că nu dormise de 
o săptămână întreagă. A potrivit pernele, s-a culcat și 
a lăsat forța gravitațională să-i coboare pleoapele. Dar 
n-a putut să adoarmă. 

Evenimentele din ultimele zile i se derulau iar și 
iar prin minte. Nu putea să nu se întrebe despre ce 
vorbea atât de animat femeia din autobuz cu cealaltă 
femeie sub Ciuperca din Stureplan şi ce legătură ar 
putea să aibă cu organele lui Grimås și cu inima lui 
Fischer care lipsea. În cazul în care era vreo legătură. 

După o oră sau două, a renunțat și s-a dus în ca- 
mera Matildei, a luat-o împreună cu ursulețul şi a 
dus-o în patul lui, unde putea s-o ţină în braţe, să-i 
simtă căldura și să-i audă răsuflarea liniștită, adâncă. 

A apucat să numere trei respiraţii. 

Releul a făcut contact și a declanșat motorul electric 
care era aşezat sus, în turn. Un circuit a dus mişca- 
rea de rotație pe tot drumul până la limba cea mare. 
Curând a început legănarea și clopotul bisericii a ră- 
sunat peste cimitirul Katarina și cvartalele din jur, 
auzindu-se până pe Östgötagatan, spre sud şi dincolo 
de Fabian, care își încuia maşina în fața unui birou 
de design încântător, care avea numeroase distincții 
înrămate și luminate pe peretele din interior. 

Era sâmbătă și, cu toate că nu era decât ora trei 
după-amiaza, începea să se întunece. În acea diminea- 
ță, la zece, îl sunase Malin să-i spună că a reușit să-l 
convingă pe terapeut să accepte ca Ossian Kremph să 
viziteze locul faptei. După cinci ore, fuseseră semnate 
toate documentele şi permisurile. Adică foarte repede, 
dacă ne gândim câte persoane și-au pus semnăturile. 

Dar lui Fabian i s-a părut o veșnicie. Cele zece ore 
de somn neîntrerupt i-au prins bine. Gândul fugar 
care apăruse în depozitul din Shurgard se dezvoltase 
peste noapte într-o teorie reală. Era pe urmele unui 
lucru, și spera că vizita lui Kremph la locul faptei avea 
să arate că se află pe calea cea bună. 

Încă nu le spusese nimic celorlalți, nici măcar lui 
Malin, ceea ce era neobişnuit. O teorie bună nu era 

suficientă ca să-i implice în acest punct. Trebuia să nu 
mai existe nici cea mai mică îndoială. Consecințele, 
dacă se dovedea că se înșală, erau mult prea mari. 

Totuși, nu stătuse cu braţele încrucișate acasă. În 
vreme ce aştepta să li se dea mână liberă, avusese vreme 
să joace o partidă de Monopoly cu Matilda și Theodor. 
În plus, luase legătura cu Aziza Thåström şi reuşise 
s-o convingă să-și întrerupă pregătirile de Crăciun ca 
să reia examinarea organelor lui Grimăs. Și, aşa cum 
bănuia, unul dintre ele lipsea: ficatul. 

Poate că Ossian Kremph preparase şi mâncase fica- 
tul. La majoritatea speciilor, ficatul este o delicatesă. 
Așadar, de ce nu şi la oameni? Dacă punea şi inima lui 
Fischer, trebuie să fi avut un ospăț pe cinste. În afară 
de cazul în care în spatele crimelor era altceva decât 
foamea. Ceva care avea să pună întreaga investigație 
într-o nouă lumină şi să-i facă pe toți să-şi dea seama 
că sunt departe de încheierea cazului. 

I-a făcut semn cu mâna lui Malin, care dăduse 
colțul pe Blekingegatan și căuta cu disperare un loc de 
parcare. Tomas şi Jarmo veneau pe jos dinspre strada 
Katarina Bangata, fiecare cu câte o şaorma în mână, 
iar duba brigăzii mobile era deja parcată în dreptul 
containerului din fața intrării. 

Cu siguranță nu se zgârciseră cu paza. Echipa era 
formată din șase bărbați, toți cu arme automate, ves- 
te antiglonț şi căşti cu vizorul coborât. Doi dintre ei 
s-au aşezat de o parte și de alta a dubei și au cercetat 
împrejurimile, după care alți doi au dispărut rapid în 
imobilul dezafectat de pe Östgötagatan. 

Ar fi preferat să-l ducă la depozitul din Shurgard, 
în Högdalen, însă acolo Hillevi lucra în continuare 
din plin, iar camera pentru odihnă din clădirea par- 
lamentului ar fi atras prea multă atenție. Rămânea 

imobilul dezafectat de pe Östgötagatan, care era încă 
un secret nedezvăluit publicului larg. Nu reuşiseră 
încă să găsească acolo urme de dezmembrare. Dar nu 
se îndoiau că masa acoperită cu folie de plastic fusese 
pregătită doar în acest scop. 

Acum era vremea să-l audă pe Ossian Kremph, 
care era ajutat să coboare din dubă de ultimii doi din 
brigada mobilă. Avea mâinile şi picioarele în cătușe, 
ca un prizonier condamnat la moarte. Kremph avea 
capul aplecat şi lanţul cătușelor, lung de o jumătate 
de metru, hârşâia pe asfaltul înghețat în vreme ce era 
condus pe lângă container şi pe sub schele. 

- Doamne, nu pricep cum te împaci cu traiul în 
oraş, a zis Malin, oprindu-se să-și tragă sufletul. 
A trebuit să caut până la Allhelgonakyrkan! până să 
găsesc un... 

A fost întreruptă de un fluierat ascuţit al lui Tomas, 
care le făcea semn cu mâna să vină. 


Ossian Kremph a fost condus în camera cu lumi- 
na puternică de deasupra mesei acoperite cu folie de 
plastic. Privea în continuare în pământ și şchiopăta 
de piciorul vătămat. După câțiva metri, cei doi poli- 
țişti care îl escortau i-au dat drumul şi s-au așezat de 
o parte și de cealaltă a uşii. 

Kremph s-a uitat în jur, curios, ca şi cum n-ar mai 
fi călcat niciodată pe acolo. Nu s-a uitat la Fabian, care 
stătea lângă peretele opus, nici la Tomas, care se în- 
ghesuise în colț chiar în spatele lui, filmând totul. Dar 
când a dat cu ochii de Jarmo, care era legat pe masă, 
pe post de victimă, privirea i s-a schimbat şi a început 
să-și scuture capul, trăgându-se înapoi, spre hol. 


1 Biserica Tuturor Sfinților 

Aveau la dispoziție două ore cu el. Dacă scădeai 
durata transportului și a pregătirilor pentru securitate, 
rămânea un pic mai mult de o oră. Nu era prea mult 
timp ca să pui pe cineva în dispoziția potrivită pentru 
ca amintirile sale cele mai ascunse, cele mai rușinoase, 
să iasă la suprafaţă. 

Din fericire, Edelman reușise să blocheze cererea 
terapeutului de a fi implicat, așa că, cel puţin, erau 
singuri cu Kremph. 

- Bună, Ossian. Malin a înaintat și l-a oprit. Mă 
recunoşti? 

Kremph și-a scuturat capul, fără să-și ia ochii de 
la trupul lui Jarmo. 

- Dar ai mai fost aici, nu-i aşa? 

Şi-a scuturat din nou capul. 

- Nu-mi place asta. Deloc. Putem să ne întoarcem? 

- Încă nu. Curând. Mai întâi o să ne uităm şi o să 
vorbim un pic. Vino. 

A încercat să-l atragă spre masă. 

- Nu vreau. Nu acolo. Hai să plecăm. 

- Ossian, nu-i nici o primejdie. Nu trebuie decât să 
te uiţi în jur și să vezi dacă-ți vine în minte ceva ce ai 
uitat. După aceea putem merge înapoi. Bine? Haide. 

A întins o mână spre el. 

De-abia după ce s-a uitat de câteva ori, mai bine de 
un minut, de la mâna întinsă a lui Malin la păpuşa de 
porțelan de pe raft și la Jarmo, aflat pe masa acoperi- 
tă cu folie de plastic, Kremph a urmat-o, în cele din 
urmă, în cameră. Fabian a observat că la fiecare pas 
spre masă respiraţia îi devenea tot mai spasmodică, și 
când au ajuns aproape de Jarmo, care stătea complet 
nemișcat, Kremph părea pe punctul de a face o criză. 

-Aşa îţi legi victimele? a zis Malin, arătând spre una 
dintre curele, care ținea gâtul lui Jarmo lipit de masă. 

- Nu eu, a zis Kremph, în vreme ce ochii îi rătăceau 
peste trupul lui Jarmo. Eu nu vreau decât să ascult 
la radio. 

- Poate că e celălalt Ossian? 

Kremph şi-a scuturat capul. 

- Buletinul meteorologic maritim e bun. Foarte bun. 

- Ossian, acum vreau să mă asculți. Ştim că tu ai 
făcut-o. Avem o mulțime de probe împotriva ta. De 
exemplu, i-ai scos ochii înainte sau după ce ai început 
să tai? 

-Nu eu, îţi zic! N-am făcut nimic! 

A început să-şi scuture violent capul. 

- Înţeleg că poate să-ți fie greu. Dar încearcă să... 

- Am făcut întotdeauna acelaşi lucru şi n-a fost 
niciodată o problemă. Asta am făcut. Nimeni nu s-a 
plâns. Niciodată. 

- Vrei să zici că puteau să protesteze în vreme ce 
erau legați şi hăcuiți? 

-Şi buletinul meteorologic maritim, întotdeauna 
buletinul meteorologic maritim, a zis Kremph, fără 
să-şi dezlipească privirea de Jarmo. În fiecare diminea- 
ță. Doar asta. Nimic altceva. Buletinul meteorologic 
maritim şi sudoku. Dar la spital n-am radio. De ce? 
Dar n-am. Ei zic că nu pot să-mi dea unul, a continuat, 
din ce în ce mai înverșunat. De ce nu pot să am unul? 
Răspunde-mi! De ce nu-mi răspunzi? 

Malin s-a răsucit spre Fabian, care i-a făcut semn 
să continue, cu toate că își dădea seama că ea nu voia. 
Chiar nu-și dorise să conducă interogarea. Însă aceasta 
fusese una dintre condiţiile puse de terapeut. 

- Hei! De ce? a continuat Kremph. 

- Ossian, zău că nu ştiu de ce nu poți primi un 
radio. Dar acum vreau să ne spui amănunțit cum... 

- Cum pot să ascult buletinul meteorologic ma- 
ritim? Trebuie, pentru că o fac în fiecare dimineață. 
- Ossian, poți să lași asta și să ne spui cum ai... 

-Şi medicamentele. Trebuie să le iau. O fac în fie- 
care zi; dimineața, la prânz şi seara. Sunt în cutia de 
metal roşie. Sunt întotdeauna în cutia de metal roşie 
din dulăpiorul de medicamente, ca să nu uit. Mai 
ales la ora două. Atunci, nu ştiu... Atunci se întâmplă 
întotdeauna, iar timpul... pur şi simplu dispare, şi de- 
odată am uitat, doar că, firește, n-o ştiu chiar atunci. 

A început să-și scarpine gâtul cu amândouă mâinile. 

- Nu, sigur că nu. 

- Dar asta nu-i bine deloc. E foarte rău. Nu merge, 
şi atunci totul o ia razna. Aşa că e greșit. Vorbea din 
ce în ce mai repede, și saliva i se scurgea din gură. 
Totul trebuie să fie corect, şi dacă nu totul începe să 
se învârtejească și eu obosesc așa de tare și dintr-odată 
e acolo, tipul ăla dubios, cu toate că sunt singur, de- 
sigur... A înghițit în sec şi a continuat să se scarpine 
până ce o crustă s-a dezlipit și sângele a început săi 
se prelingă pe gât. ... are cheile și e acolo, oricum, și 
repară, şi ajută. Crede că nu ştiu, dar știu, și apoi totul 
devine atât de întunecat și de apăsător, şi apoi e ca și 
cum aş pleca. 

Îşi scutura capul din ce în ce mai dezorientat. 

- Ossian... Încearcă să te linişteșşti și să te concen- 
trezi pe corpul care zace aici. 

- Încui în fiecare zi şi chiar am schimbat încuieto- 
rile. Încuietoare, încuietoare şi apoi verific dacă e în- 
cuiat. Întotdeauna. Altfel nu poți să fii cu totul sigur... 

- Ossian? 

- Nu pot să sufăr asta. E îngrozitor. Îngrozitor de-a 
binelea... Şi-a sprijinit capul cu mâna şi şi-a tras sufle- 
tul. Sunt așa de obosit. Aşa de obosit. Nu mai suport... 

- Ossian, nu ne-a mai rămas mult timp. Încearcă 
să... 

- Trebuie să mă odihnesc... doar să închid ochii un 
pic. Dar nu se poate. De cum închid ochii, sunt iar 
aici... înapoi la... 

S-a oprit şi s-a prăbușit interior, fără suflare și fără 
energie. 

- Înapoi la ce? Ossian, spune-ne la ce te întor... 

Fără vreun avertisment, fără să ridice privirea, Kremph 
a început să zbiere şi s-a repezit la Malin, care şi-a 
pierdut echilibrul și a căzut pe podea. Ea a strigat spre 
ceilalți, în vreme ce încerca să scape din strânsoare 
lovindu-l cu picioarele și zgâriindu-l. 

Fabian, Tomas și polițiștii din brigada mobilă se 
îndreptau deja spre ei, dar secundele treceau cu înceti- 
nitorul și Kremph şi-a coborât capul, calm, spre gâtul 
ei şi i-a şuierat ceva la ureche înainte să fie smuls de 
pe ea şi târât în cealaltă cameră. 

Fabian a ajutat-o să se ridice. 

-Te simți bine? 

Malin a încuviințat și a început să-și aranjeze părul. 

- Dar m-a speriat ca dracu'... Am crezut că o să... 
A tăcut, ca să-și tragă sufletul. Că e pe cale să... 

A cedat nervos şi a început să plângă. Fabian a îm- 
brățișat-o şi i-a rezemat capul de umărul lui. 

- Haide... Haide, Malin... S-a terminat. 

Malin a încuviințat din cap și a încercat să-și revină. 

- Ţi-a spus ceva, nu-i așa? a întrebat Fabian. 

Malin s-a desprins din braţele lui şi l-a privit în ochi. 

- M-a întrebat când o să-şi primească înapoi ra- 
dioul. A zâmbit şi apoi a izbucnit în râs. Dacă asta 
nu-i nebunie curată. După toate astea, singurul lucru 
la care se poate gândi este radioul lui cu buletinul 

meteorologic. Of, Doamne... Cum arăt acum? Mi s-a 
scurs cu totul rimelul? 

- Eşti în ordine. 

- Mă duc acum la sediu cu asta, a zis Tomas, ridi- 
când camera video. Nu pare că o să se mai întâmple 
mare lucru pe aici. 

- Poate că o să fie cineva atât de amabil să mă dez- 
lege, a zis Jarmo. 

- De ce? Pari să stai comod acolo, dacă mă întrebi 
pe mine, a zis Tomas, dispărând cu camera video. 

- Fabbe, de câți ani lucrăm împreună? 

Malin a deschis o cutie de pudră şi s-a privit în 
oglindă. 

Fabian a ridicat din umeri. 

- Cinci sau şase ani? 

- Şapte şi jumătate. În şapte ani şi jumătate am 
petrecut mai mult timp împreună decât cu partenerii 
de viață. A luat un șerveţel şi şi-a şters ochii. Și e prima 
dată că mă îmbrăţișezi. 

- Şi să sperăm că n-o să se mai întâmple niciodată. 

Malin a râs şi a scos un tub de rimel ca să-şi îm- 
prospăteze machiajul, dar imediat a scăpat totul din 
mâini şi s-a prăbușit pe podea. 

- Malin...? Malin! Fabian a îngenuncheat repede și 
a încercat s-o trezească. Malin, mă auzi? 

Nici o reacţie. 

- Ce naiba se întâmplă? a zis Jarmo. 

-Nu ştiu. S-a prăbuşit deodată... S-a oprit când 
a văzut cum de sub ea se întinde pe podea o baltă de 
sânge. Heil Să cheme cineva salvarea! 

Doi poliţişti au apărut în fugă din cealaltă cameră. 

-Ce mama naibii mai așteptați? Sunați, fir-ar să 
fie! E pe cale să piardă sarcina! Şi Anders... Trebuie 
să-l sunăm pe Anders, bărbatul ei. 

Fabian a bâjbâit după telefon și a încercat să-şi 
oprească degetele din tremurat ca să formeze numărul 
ei de acasă. 

- Salvarea e pe drum, a zis unul dintre poliţiştii din 
brigada mobilă. 

- Bine, a zis Fabian în vreme ce asculta cum sună 
telefonul. Răspunde odată! 

- Salut, ați sunat la familia Rehnberg. Nu putem 
răspunde acum, dar vă rugăm să lăsați un mesaj după 
semnal. 

- Bună, sunt Fabian Risk. Anders, sună-mă cât de 
repede... 

A fost întrerupt de un zgomot puternic pe care la 
început nu l-a putut interpreta, deşi s-a auzit tare şi 
limpede. Creierul îi era deja suprasolicitat, aşa încât 
nu a putut să combine zgomotul de geam spart cu 
vreun eveniment real. Voia să descrie mai departe în 
mesaj ce se întâmplase, însă n-a putut să facă nici 
măcar asta, şi curând s-a ridicat în picioare şi s-a dus 
în cealaltă cameră. 

În afară de el însuşi, camera era goală. S-a dus la 
fereastra spartă, urmat de cei doi polițiști din briga- 
da mobilă care se certau între ei în privința cui era 
răspunzător pentru Kremph. Afară se pornise de-a 
binelea viscolul și fulgii de zăpadă pătrundeau deja în 
vârtejuri pe fereastră. 

Avusese deja o intuiție în ultimele zile. 

Dar abia acum ajunsese la creier. 

Acum ştia sigur. 

Ossian Kremph era nevinovat. 


Partea a doua 
19-24 DECEMBRIE 2009 


Mă face să mut munţii din loc. Mă face să 
săvârşesc lucruri imposibile. Îngrozitoare, dar ab- 
solut necesare. Mă face să fac toate astea. Și încă 
ceva pe deasupra. 

Dragostea pentru tine. 


14 iunie 1998 


Nu ştiu cine eşti. Unde eşti. Dacă mai exişti. Dar 
această scrisoare este pentru tine. Numai pentru tine. 

Te vedeam aproape în fiecare zi. Dar asta a fost acum 
un an. De cealaltă parte a punctului de control şi a gar- 
dului de sârmă ghimpată. Stăteai acolo ore întregi. Poate 
că în trecere, sau poate că veneai doar să priveşti. Nu ştiu. 
În tabără se zvonea despre femei palestiniene care se în- 
tâlneau în taină cu soldaţi israelieni, şi poate că veneai de 
dragul meu. În orice caz, stăteam lângă barieră, sperând. 

Ştiam că femeile din munţii Nablus pot să aibă ochi 
albaştri, dar n-am văzut niciodată aşa ceva până ai apărut 
tu. Erai cea mai frumoasă făptură din lume. La început 
n-am înţeles, dar inima a început să-mi bată de două ori 
mai repede. Încă mai bate aşa când mă gândesc la tine, 
de parcă ar refuza să accepte faptul că e prea târziu. Că 
în curând o să se termine totul. 

Nu pot să nu mă gândesc iar şi iar la ultima noapte. Îţi 
aminteşti? Începea să se întunece, şi ai stat mai mult ca 
de obicei. Îmi terminasem serviciul şi mi-am zis că acum 
ori niciodată. Am mers de-a lungul baricadei şi am văzut 
că te mişti spre mine. Aproape că am strigat de fericire. 

Dacă aş fi ştiut ce avea să se întâmple, ţi-aş fi întors 
spatele. Te-aş fi avertizat că eşti prea aproape de hotar, 
chiar te-aş fi silit să te întorci. N-aş fi stat lângă gard, 

lăsându-mi ochii să-i întîlnească pe ai tăi, ca tu să vii până 
acolo şi să-ţi aşezi palmele peste ale mele. Buzele tale... 

Nu mai pot continua mult... Nu mi-a mai rămas 
sânge... 

Cât timp am stat acolo, în tăcere? Câteva minute, sau 
a fost o oră întreagă? Erau atâtea lucruri pe care voiam 
să le spun. Să întreb. Dar n-am îndrăznit. Nici măcar 
cum te cheamă. N-am putut decât să deschid radioul pe 
care-l aveam la mine. Îţi aminteşti? Cânta Etta James. 
Oricum, nimeni n-o putea spune mai bine ca ea. M-am 
ciupit tare de braţ ca să fiu sigur că nu visez. Aşa de tare, 
că am şi acum cicatricea. 

Nu ştiu cine a apărut şi te-a dus de acolo. Sau dacă de 
aceea nu te-ai mai arătat. A fost tatăl tău sau cineva din 
sat? Eşti măcar vie? Poate că n-a fost, oricum, decât un 
vis. O vreme am crezut că ar fi destul. Asta și cicatricea 
au ținut totul viu. 

Dar nu era destul, aşa că am plecat din cazarmă noap- 
tea şi am ieşit din tabără printr-o spărtură din gard. Nu 
puteam decât să trag nădejde că Dumnezeu o să fie acolo 
şi o să-mi arate calea. Văzusem pânza albă ieşind de sub 
haina ta. M-am gândit că poate lucrezi ca soră la spitalul 
din Urif, aflat la câţiva kilometri. 

N-am ajuns prea departe pe străduţe când au început 
să urle sirenele şi voci strigau prin megafoane ca să tre- 
zească pe toată lumea. Ştiam de ele, de raidurile noastre 
nocturne de intimidare, dar nu trecusem prin aşa ceva. 
Nu până atunci. 

Şi-au închipuit că sunt unul dintre voi, aşa că am fugit 
cât m-au ţinut picioarele. La nimereală. Îi auzeam cum 
umblă pe acolo cu mașinile, umilind oamenii şi pedep- 
sind ca să-i avertizeze pe ceilalţi. Apoi lumea a explodat. 
Ferestrele de sus au plouat cu cioburi peste mine și urechile 

îmi ţiuiau. M-am pierdut în norul alb care îmi înțepa 
ochii şi se făcea din ce în ce mai mare. 

Ar fi trebuit să mă dau bătut chiar atunci şi să accept 
gândul că nu e nici o şansă. Însă nu puteam să renunţ la 
posibilitatea de a te vedea măcar. La speranţa că n-o să 
mai fim despărțiți vreodată. Am fugit mai departe, dar 
m-am împiedicat şi am căzut pe burtă. 

Ochii mă usturau de parcă cineva ar fi înfipt ace în 
ei. Am încercat să mă ridic, dar n-am putut. l-am auzit 
cum se apropie prin ceața usturătoare. Le-am recunoscut 
vocile. Râsul lor în măştile de gaze părea să vestească 
distracţia care avea să înceapă curând. 

Am încercat să mă împotrivesc, dar n-aveam putere. 
I-am lăsat să mă apuce de braţe şi să mă târască pe asfalt. 

Acum sunt atât de obosit... Trebuie să mă odihnesc un 
pic... Numai un pic... Nu ştiu cât o să mai fiu în stare 
să scriu. Atât de multe de spus. Atât de puţină putere... 


58 


Avea încă cioburi de sticlă înfipte în mâini și în 
antebrațe, ceea ce arăta că Ossian Kremph se folosise 
de cătușe ca să spargă geamul. Apoi se strecurase prin 
gaura din sticlă şi sărise de pe schele. Căderea a fost 
de la o înălțime de circa cincisprezece metri. Moarte 
sigură, dacă n-ar fi fost dedesubt containerul plin cu 
gunoaie tari. 

Dar Kremph a murit imediat, oricum. Capul i s-a 
lovit de marginea containerului atât de tare, încât 
totul de deasupra rădăcinii nasului i s-a împrăștiat pe 
o rază de câțiva metri. Poate că nu era cea mai satisfă- 
cătoare încheiere a unei investigații atât de complexe, 
a zis Edelman, cu toate că a adăugat repede că era 
o încheiere, totuşi. 

Însă pentru Fabian, moartea lui Ossian Kremph 
însemna orice în afară de încheiere. Încă mai erau 
prea multe întrebări fără răspuns. 

La suprafață, ancheta păruse tot timpul că înain- 
tează. S-au făcut descoperiri, s-au făcut fotografii şi 
însemnări. Au fost descoperite indicii care au fost eti- 
chetate, puse în pungi şi sortate pe categorii. Toţi au 
lucrat ture duble și au urmărit până la capăt fiecare 

posibilitate. În cele din urmă au fost făcute conexiuni 
şi s-a ajuns la decizii. 

Totul se îmbina de minune. Ossian Kremph, cu 
tulburarea sa de identitate disociativă şi condamnă- 
rile precedente, era făptaşul aproape ideal. Nu numai 
că scoaterea ochilor victimelor era semnătura sa. În 
plus, avea un motiv să se răzbune pe Carl-Eric Grimăs. 
Nici faptul că Kremph avea mari goluri de memorie şi 
refuza să vorbească despre crime nu i-a fost de folos. 

În vreme ce colegii lui Fabian erau convinşi că 
Kremph a fost firul comun care i-a îndrumat spre 
o rezolvare, el nu putea scăpa de sentimentul din ce 
în ce mai intens că fusese prea simplu. Că înaintau 
orbește, fără cel mai mic indiciu despre ceea ce se 
petrecea cu adevărat. 

De-abia acum începea să înţeleagă de ce. 

Nu era deloc un fir roşu. Arăta ca unul, dar în re- 
alitate nu era altceva decât o cărare marcată. Un plan 
bine gândit care trebuie să fi fost foarte greu de pus la 
punct și despre care cei mai mulți oameni ar fi crezut 
că este atât de excentric, încât trecea de limitele a ceea 
ce putea fi considerat credibil. Dar „credibil“ nu este 
totuna cu „adevărat“. 

Fabian era convins că Ossian Kremph nu era în nici 
un caz în stare să plănuiască și să pună în aplicare 
răpirea și ținerea în captivitate a lui Adam Fischer. Cu 
atât mai puțin uciderea lui Carl-Eric Grimăs. Pe de altă 
parte, e adevărat că reprezenta direcția falsă perfectă. 

Şi, după ce Kremph a ieșit din peisaj şi cazul a fost 
închis în mod oficial, Fabian putea începe să-l caute 
pe adevăratul făptaş. 


A găsit un loc de parcare lângă hotelul Rival, pe 
Mariatorget, şi a pornit repede pe jos spre 7-Eleven 

din colț. Se întunecase de câteva ore şi şi-a dat sea- 
ma că habar n-avea dacă se arătase soarele în timpul 
zilei. Nu-i plăcuse niciodată iarna la Stockholm, dar 
era din ce în ce mai rău pe an ce trecea. Simţea că 
trăiește într-o stare permanentă de întunecime, care 
dura din noiembrie până la sfârşitul lui februarie şi, 
pe când trecea de panourile cu cea mai recentă ediție 
a ziarelor de scandal, își repeta jurământul să nu se 
mute vreodată nici măcar cu un metru mai la nord. 


CANIBALUL MORT 
S-A ARUNCAT DE LA ETAJUL PATRU 


Fabian ar fi preferat să stea liniștit la sediu și să 
treacă prin tot materialul adunat până atunci în acest 
caz. Toţi ceilalți plecaseră în weekend, până și Edelman, 
imediat după conferința de presă, ceea ce însemna 
că ar fi fost singur. Lămpile de pe birouri ar fi stinse, 
ușile închise şi aerul eliberat de conversații îndepăr- 
tate, telefoane care sună și imprimante care zumzăie. 

Şi doar acolo, în singurătate deplină, ar putea să 
ajungă destul de adânc și să ducă un gând până la capăt. 

Dar n-a fost așa. 

Îi ieşise de la inimă atât de mult Sonjei, încât nici 
măcar nu se ostenise să răspundă când el sunase să 
spună că e în drum spre casă. De aceea, a profitat de 
ocazie ca să cumpere două latte cu o doză suplimentară 
de espresso şi o toscalăngd!. Nimic nu putea îmbunătăţi 
starea de spirit a Sonjei mai mult decât o prăjitură cu 
migdale de la 7-Eleven. 


1 Prăjitură cu migdale, specifică zonei scandinave 


316 | STEFAN AHNHEM 


În ce-l privea, prefera prinsesstârta!. Însă îşi jurase 
solemn să reducă din calorii și a rezistat tentației de a 
trece pe la patiseria de la colțul lui Swedenborgsgatan. 
Nu că ar fi fost gras. Nici vorbă. De când se știa, 
cântărise 82 de kilograme. Dar în ultimii doi ani ob- 
servase o schimbare evidentă, şi acum ajunsese la 84, 
îndreptându-se spre 85. Dacă o ținea tot așa, ar ajunge 
la pensie să cântărească peste o sută de kile. 

Pe când se întorcea la mașină, a încercat să dea de 
Malin, dar nu i-a răspuns. Așa că a încercat și numă- 
rul de acasă. 

- Bună, Fabian. 

N-avea cum să confunde vocea tărăgănată a lui 
Anders Rehnberg. 

Fabian se întâlnise de câteva ori cu soțul lui Malin, 
dar nu stătuse cu adevărat de vorbă cu el. Nu că n-ar 
fi încercat. Se apropiase de el la serate și la diferitele 
evenimente petrecute împreună cu partenerii de viață, 
încercând să găsească un teren comun. Însă de fiecare 
dată rămăsese cu un gust amar. Toate subiectele de 
conversație găsite cu greu dăduseră greș, și îi scăpau 
gafe pe care le regreta amarnic a doua zi. De exemplu, 
la petrecea de mutare în casa nouă din Enskede, Fabian 
s-a pomenit trăncănind că Anders nu trebuie să-și facă 
griji, pentru că oricum Malin nu-i genul său. 

De atunci n-au mai vorbit. În schimb, Anders şi 
Sonja s-au simpatizat și păreau că au să-și spună 
o mulțime de lucruri la petrecere. În seara aceea, pe 
drum spre casă, aproape că a deschis subiectul, dar 
s-a abținut și i-a spus șoferului să deschidă radioul, la 
care era piesa „Forbiden Colours“ a lui David Sylvian. 


1 „Prăjitura prinţesei“, prăjitură suedeză tradițională 

- Voiam să văd ce face Malin. 

A încercat să ia un ton cât mai neutru. 

- Se simte cât de bine se poate, având în vedere 
munca ei. 

Fabian a rămas tăcut. 

- Mai e ceva? a întrebat Anders. 

- Da, mă întrebam dacă aş putea vorbi puţin cu ea. 

- Ascultă, nu cred că e o idee bună. Preeclampsia ei e 
atât de gravă şi de avansată, încât e internată în spital 
şi o să aibă nevoie de tratament până la naștere. Dacă 
lucrurile se înrăutățesc de-a binelea, o să fie siliți să-i 
inducă travaliul, cu toate că mai are două luni întregi 
până la termen. 

- O, aşa. Nu ştiam că e aşa de grav. 

- Nu? După spusele doctorului, ea trebuie să fi dat 
semne clare că nu se simte bine şi, dacă n-ar fi fost atât 
de presată de muncă, n-ar fi ajuns în aşa stare gravă. 

- Anders, îmi pare cu adevărat rău. Dar... 

- Fabian, are nevoie de linişte. Așa că n-ar trebui s-o 
suni sau s-o vizitezi. Singurul lucru pe care ar trebuie 
să-l faci este să stai cât mai departe posibil de ea, bine? 

- Bine, poți să-i spui măcar că am sunat? a zis 
Fabian, însă Anders închisese deja. 

Când a ajuns acasă, l-a găsit pe Theodor în came- 
ra lui, așezat la computer. Matilda era pe canapea 
uitându-se la Regele Leu cu sonorul dat așa de tare, 
încât vecinii trebuie să fi auzit şi ei „Hakuna Matata“ 
cântată de Timon şi Pumbaa. 

-Bună, Matilda. Mami e acasă? a zis el, fără să pri- 
mească răspuns, aşa că a luat telecomanda și a redus 
sonorul. 

- Nu, opreşte-tel Nu aud ce... 

- Matilda, ţi-am pus o întrebare. Ştii unde... 

S-a oprit brusc când a dat cu ochii de fata care 
stătea pe balcon, fumând, cu mobilul lipit de ureche. 
A deschis ușa balconului şi a observat că purta papucii 
lui de casă și reușise deja să umple un colț al jardinierei 
cu mucuri de țigară. 

- Trebuie să fii Rebecka. 

S-a răsucit spre el. 

- Auzi, trebuie să închid. 

A închis telefonul, l-a îndesat în blugii mult prea 
strâmți și i-a întins mâna. 

- Bună. 

-Credeam că soția mea o să fie acasă, dar... 

- Nu, are de lucru și a zis ceva despre vernisaj în 
săptămâna de după Crăciun. Şi-a stins ţigara şi a scos 
imediat pachetul ca să-şi ia alta. Vrei şi tu una? 

- Nu, şi ți-aş fi recunoscător dacă ai putea face 
şi altceva decât să stai aici şi să fumezi tot timpul. 
Presupun că soția mea te plătește. 

- Nu eu sunt cea care n-are timp să se ocupe de 
propriii copii. 

- Nu, ai dreptate. Şi astea fiind spuse, acum poți 
să pleci. 

-Sonja a zis că o să mă plătească pentru toată noap- 
tea, pentru că nu știa când o să apari. 

- Nu-ţi face griji. O să-ți plătesc toată noaptea dacă 
pleci în clipa asta, a zis Fabian, abia stăpânindu-se să 
n-o scoată cu forța de pe balcon. 

După ce a plătit o mie de coroane, a luat un teanc 
de post-it-uri și a început să scrie: 


Iubita mea Sonja, 
Înţeleg că eşti stresată. Dar fiecare are nevoie din când 
în când de o pauză. 
Fabian 

A lipit biletul pe cana cu latte, pe care a pus-o ală- 
turi de punga cu toscalăngd și cu CD-ul făcut de el cu 
cântecul lui Prince „I Would Die 4 U“ pus de nouăspre- 
zece ori la rând. Câte unul pentru fiecare an de când 
erau împreună. Era primul cântec pe care au dansat 
împreună, şi de atunci era cântecul lor. 

Îşi amintea de parcă ar fi fost ieri. Reuşise să împru- 
mute un card de membru al clubului Lido - un club de 
noapte deschis într-o fostă sală de spectacole porno- 
grafice, ai cărui membri erau în marea majoritate scri- 
itori, muzicieni și actori. 

Odată intrat, se temuse că avea să descopere cineva 
că nu scrie și nu cântă în vreo formaţie, sau, cel mai 
grav - că e din Skâne. Aşa că i-a evitat pe toți și a stat 
la marginea ringului de dans, cu o bere în mână. După 
câteva ore a recunoscut, în cele din urmă, în sinea lui 
că nu-i cine ştie ce scofală și s-a dus la garderobă ca 
să-şi ia haina. 

Atunci, tocmai când se îndrepta spre ușă, DJ-ul a 
pus acel cântec și viața lui s-a schimbat pentru tot- 
deauna. S-a întors şi s-a încumetat să intre pe ring. Nu 
dansa niciodată. Nu reuşise niciodată să facă un pas 
în ritmul muzicii. Dar n-a avut importanţă, deoarece 
dintr-odată ea a fost acolo. Poate că fusese acolo tot 
timpul. Poate că tocmai apăruse. Fără să se gândeas- 
că, el şi-a croit drum prin mulțime şi a început să 
danseze cu ea. 

În varianta Sonjei, ea fusese cea care l-a văzut, însă 
asta nu schimba nimic. El simţea că găsise ce căuta, 
şi până în ziua de azi îşi amintea cum a fost îmbătat 
de fericire când ea l-a prins de mână. 

Două minute și cincizeci și nouă de secunde. 

N-a fost nevoie de mai mult ca să înțeleagă amândoi. 

Că erau ei, numai ei. 

Apoi cântecul s-a terminat. 

De cât timp vor avea nevoie acum, și-a zis, în vre- 
me ce cobora treptele de la intrare spre taxiul care 
aștepta să ducă punga cu bunătăți la atelierul Sonjei, 
în Orașul Vechi. 

Dunja Hougaard s-a trezit brusc dintr-un somn fără 
vise, ca şi cum cineva ar fi pus-o brusc în priză. La 
început a crezut că încearcă cineva s-o sufoce, apăsân- 
du-i pe față o pungă de plastic. Oricât s-a străduit să 
respire, nu primea aer, până ce a reușit să-și întoarcă 
fața într-o parte. 

Apoi şi-a zis că e acasă, în patul ei, şi a ajuns cu 
capul sub cuvertură. Dar, chiar dacă erau în plină iarnă 
şi Carsten înlocuise storurile de un galben ca lămâia 
cu cele de un cafeniu-închis, niciodată nu era atât de 
întuneric în dormitor. Şi apoi, totul se scutura şi se 
legăna în jurul ei. 

Trebuia să fie într-o maşină. Dar cum ajunsese acolo 
şi de ce era ghemuită cu genunchii la piept, fără să se 
poată mișca? Ce s-a întâmplat? A încercat să-şi aducă 
aminte, însă n-a putut. Ultimele zile, sau poate că fu- 
seseră doar ore, erau încă o pagină nescrisă, așteptând 
să fie umplute cu amintiri şi trăiri. 

După ce acestea au năvălit peste ea, şi-a dorit să se 
afle din nou în neștiință și în uitarea eliberatoare. Dar 
acum era prea târziu. Imaginile din investigaţiile fe- 
meilor violate care fuseseră torturate până ce muriseră 
i se întipăriseră în minte și n-aveau s-o mai părăsească 

niciodată. La fel ca imaginea clădirii industriale pără- 
site înainte ca totul să devină negru. 

A încercat să-și îndrepte corpul care o durea, dar 
locul era prea strâmt. Piciorul luxat încă o durea, iar 
celălalt se lovise de ceva dur. În plus, simţea apăsare 
din toate părțile, ca și cum scopul era să scoată tot 
aerul din ea. 

Ia stai... Lanterna. A scos-o din buzunarul blugilor și 
a apăsat butonul de la capătul tijei. Lumina era atât de 
slabă, încât părea că se poate stinge în orice moment, 
dar a reuşit să-și dea seama că foşnetul venea exact de 
la ceea ce bănuise - saci de gunoi negri. 

A apucat lanterna cu gura și și-a împins arătătorul 
prin plastic, făcând o gaură în sacul aflat chiar dea- 
supra sa. 

Mai întâi au fost câteva picături. 

Apoi a început să curgă şuvoi. 

Direct pe fața sa. 

Duhoarea usturătoare a izbit-o ca o armă chimică. 
A încercat să țipe cât a putut de tare în cele câteva 
secunde şi lichidul vâscos i-a intrat în gură. Atunci a 
amuţit brusc şi şi-a întors fața de la gaură, în vreme 
ce mașina a frânat şi a virat brusc. 

Era sânge. Dar mirosul groaznic arăta că sângele e 
amestecat cu fluide de descompunere. I s-a făcut greață 
şi a încercat să vomite, însă n-a ieșit nimic din ea în 
afară de câteva ghemotoace de mucus. Asta i-a amintit 
de scoaterea amigdalelor, când era adolescentă, şi una 
dintre rănile din gât nu se mai vindeca. După câteva 
zile a vomitat atâta sânge închegat, care i se adunase 
în stomac, încât a trebuit să fie dusă cu salvarea la 
Urgenţe ca să i se cauterizeze gâtul. 

Până acum, fusese cea mai urâtă întâmplare din 
viaţa ei. 

A încercat să se calmeze, cu toate că simțea cum 
lichidul i se scurge pe gât și se prelinge mai departe pe 
sub bluză, peste sânul stâng. Tot ce putea face ca să 
țină în frâu panica era să încerce să se gândească la 
altceva. La faptul că primul lucru pe care avea să-l facă 
după ce ajungea acasă era o baie fierbinte şi să-i spună 
lui Carsten să comande ceva de la Pizza Mira, cu toate 
că el credea că nu e o hrană sănătoasă. Ştia exact ce 
vrea: Numărul cincisprezece, cu roşii, brânză, ceapă, 
spanac, cartofi şi brânză feta, cu sos de usturoi separat. 

Dacă mai ajungea vreodată acasă. 

După ce ultima picătură i-a lovit fața, s-a uitat iarăși 
cu lanterna prin gaură şi a dat de ochi morţi care o 
fixau. Însă nu era surprinsă. Pur și simplu presupusese 
că îi aparțin Katjei Skov, şi nu lui Aksel Neuman. 

Aşadar, iată unde fusese el tot timpul, tăiat în bucăţi 
şi îndesat în saci de gunoi, la fel cu Katja Skov care, 
probabil, era şi ea în portbagaj. Dar, cine ştie de ce, 
făptașul o cruțase. Sau nu mai avusese timp și era în 
drum spre alt loc în care să-și poată continua lucrul 
netulburat? Nu, stai așa... Acum chiar că se opreau. 
A auzit cum tace motorul şi apoi o portieră care se 
deschide şi se închide. Și-a imaginat cum se deschide 
portbagajul şi el o trage afară. Probabil că o păstrase 
pentru sfârşit şi se gândise la ceva foarte special, ca 
să-i amâne moartea cât mai mult posibil. 

A încercat din nou să-și întindă picioarele, în vreme 
ce auzea cum e târât ceva peste plafonul mașinii. Însă 
picioarele nu i se mișcau. Atunci a încercat să împingă 
deoparte unul dintre sacii de gunoi de sub ea, în care 
păreau să fie două picioare. În cele din urmă, a putut 
să-și întindă brațele deasupra capului și mai departe, 
pe podea, dincolo de sacii de gunoi, până a dat de un 
perete aspru, care părea să fie o carpetă. A bâjbâit prin 

deschizătura din mijlocul peretelui până a găsit ceea 
ce căuta. O buclă care a scos un clic când a tras de ea 
şi a rabatat bancheta. 

Acum putea, în sfârșit, să se târască afară din port- 
bagaj pe bancheta din spate a mașinii. Încă nu-şi putea 
mişca picioarele, cu toate că amorțeala începuse să 
dispară. Părea că îi curge prin ele apă gazoasă. S-a tras 
până la portiera din dreapta și a încercat s-o deschidă. 
Era singura ei șansă. Să iasă din mașină înainte ca el 
să se întoarcă. S-o şteargă de acolo. Dar oricât de tare 
a tras și a smucit de mâner, n-a reușit s-o deschidă. 
A cuprins-o disperarea și nu s-a mai putut împiedica să 
țipe şi să bată în geam până ce şi-a consumat ultimul 
strop de energie, apoi a izbucnit în plâns. 

De-abia după ce s-a liniștit şi a deschis ochii a văzut 
coada care se ivea de sub scaunul pasagerului. 

Toporul. Arma crimei pe care Kjeld Richter și oa- 
menii lui n-au găsit-o. 

Cu toate că știa că n-ar trebui, și că Richter pro- 
babil o să se supere, l-a ridicat cu amândouă mâinile 
şi l-a izbit în geam cu toate puterile. Toporul a sărit 
înapoi, ca într-un film derulat invers. Apoi l-a mai 
izbit o dată. Și încă o dată. După zece izbituri a văzut, 
în cele din urmă, o crăpătură, iar după douăzeci sticla 
s-a spart de tot. A trecut lama peste cadrul geamului, 
ca să desprindă cioburile rămase, s-a strecurat prin 
deschizătură şi capul i s-a lovit de un soi de învelitoare, 
apoi a căzut pe o podea rece, dură. 

Pleacă de aici. Şi-a repetat asta. Oriunde s-ar fi 
aflat, trebuia să plece cât mai repede. Înainte ca el să 
se întoarcă după ea. 

S-a târât pe sub învelitoare și a mijit ochii în lumina 
puternică. Picioarele refuzau încă să o asculte, așa că 
a alunecat pe podeaua aspră, julindu-și antebraţele. 

Sub ea era o săgeată albă mare şi sute de lămpi de 
pe tavan luminau șiruri nesfârşite de maşini. Nu era 
țipenie de om. Oare chiar o lăsase acolo? 

Sângele începuse, în sfârşit, să-i circule prin picioa- 
re, aşa că şi-a adunat puterile și s-a ridicat cu grijă pe 
piciorul sănătos. Piciorul îi tremura și n-a trecut mult 
până ce tot corpul a început să-i tremure. Îi era frig şi 
simțea lipsa paltonului. Poate că era încă în maşină. 
Poate că nu. N-avea importanţă. Nimic nu putea acum 
s-o facă să se întoarcă. 

A pornit şchiopătând printre mașini şi a ajuns la 
alt şir şi apoi la altul. În cele din urmă a văzut semnul 
pe care sperase să-l găsească. Uşile de sticlă s-au dat 
în lături fără zgomot şi dincolo de ele era cu câteva 
grade mai cald. Poate chiar cu câteva grade peste nive- 
lul înghețului. A văzut o scară în spirală care mergea 
în ambele direcții, dar s-a dus la șirul de lifturi şi a 
apăsat pe buton. 

Aproape imediat a auzit un clinchet de la liftul aflat 
cel mai departe de ea şi, cu toate că a șontâcăit până 
acolo cât de repede a putut, ușile care se închideau i-au 
prins trupul deja dureros. Ajunsă înăuntru, a apăsat pe 
butonul verde şi, pe când aştepta ca liftul s-o ducă în 
sus sau în jos, s-a răsucit spre oglindă. Dar când şi-a 
văzut imaginea şi-a dat seama că nu înțelege nimic. 

Absolut nimic. 

- Deci, ce o să facem? a întrebat Matilda, încă bo- 
sumflată pentru că îi oprise Regele Leu. 

-Cred că o să începem cumpărând alimente şi pre- 
gătind o cină pe cinste. 

Fabian s-a întors spre Theodor, care fusese de acord 
să-și lase şi el o dată computerul și să iasă din camera lui. 

-Putem să luăm și dulciuri? Te rog... s-a smiorcăit 
Matilda. 

Fabian s-a gândit la interdicția la dulciuri pusă de 
Sonja la sfârşitul verii, când începuse să-și facă griji 
pentru greutatea Matildei. El nu-i împărtășise îngri- 
jorarea, şi cele câteva kilograme din vară se topiseră 
deja, oricum. 

- Bine, a zis în cele din urmă. Dar să nu-i spuneți 
lui mami. 

-Şi julmust, pentru că s-a terminat deja! 

- Sigur. Şi apoi m-am gândit să închiriem un film 
pe care nu l-am văzut deja de o sută de ori. Sună bine? 

- Dal a strigat Matilda, începând să bată din palme. 

- Şi tu, Theodor? Ce zici? 

Theodor a ridicat din umeri și a privit pe lângă Fabian. 

- Sigur, cred că sună bine. Dar nu pot. 

- Şi de ce nu poți, dacă-mi permiţi să întreb? 

-Am alte planuri. 

- Aşa, şi ce fel de planuri? 

Theodor a ridicat din nou din umeri. 

- Nimic special. Doar să mă întâlnesc cu nişte 
prieteni. 

- Care prieteni? 

Fabian avea impresia că sună ca un disc zgâriat. 

- Nu-i cunoşti. 

- Şi ce o să faceți tu şi „prietenii“ ăştia? a zis Matilda, 
încrucișându-și brațele. 

- Matilda, nu-i nevoie să faci pe polițistul. Eu sunt 
părintele aici. Nu... 

- Doar întrebam. 

- Dar pricepe odată! Nu-i treaba ta, la naiba! Bine? 
a strigat Theodor. 

- Ba, de fapt, este, a zis Fabian. Şi dacă nu v-aţi 
hotărât să faceţi altceva decât să umblaţi prin oraș, 
de ce nu stai aici să mănânci chipsuri și să te uiţi la 
un film cu noi? 

Theodor şi-a dat ochii peste cap și s-a ridicat de 
pe scaun. 

- Nu înţelegi nimic, la naiba! 

- Ascultă! Nu folosim aici limbajul acesta! 

- Decât atunci când tu şi mama vă certaţi, vrei să zici. 

Theodor le-a întors spatele și a dispărut în camera 
lui. 

leşise drept în calea croşeului şi fusese făcut 
knock-out, și cel mai grav era că fiul său avea dreptate. 
Cu toate că erau conștienți amândoi că nu trebuie să 
se certe în faţa copiilor, el şi Sonja o făceau, folosind 
de fiecare dată un limbaj tot mai dur. 

-Ce drăguţ, a zis Matilda, afișând un zâmbet ţea- 
păn, pe când începea să bată cu degetele în masă. 

Nu ştia nici el dacă a fost ironia Matildei sau doar 
o încercare jalnică de a stabili niște hotare. Dar din- 
tr-odată se afla în mijlocul camerei lui Theodor, clo- 
cotind de furie. 

- Nu ştiu ce fel de atitudine crezi tu că e potrivită 
în această casă. Însă nu am decât un lucru să-ți spun, 
că nu e în ordine. Așa încât, dacă aș fi în locul tău, aș 
lăsa-o baltă chiar acum. Ai priceput? 

- Whateveri... a zis Theodor, care se aşezase deja la 
computer. 

- Nu, nu-i deloc „whatever“! 

Fabian a smuls cablul computerului, care s-a închis. 

-Ce mama dracului faci?! Nu poți să... 

- Ba da, nu uita că pot! Eu sunt cel care a dat bani 
pe el și eu sunt cel care plătește factura la curent! 

- Eşti prea al dracului de... 

- Acum ascultă aici! N-ai decât treisprezece ani și, 
oricât de dur ar părea, eu şi mama suntem cei care 
hotărâm ce e mai bine pentru tine. Şi aşa vor sta lu- 
crurile încă cinci ani. Şi, în acest moment, am hotărât 
că o să stai acasă în seara asta! S-a înţeles? 

-Poți să uiţi de asta... a zis Theodor, întinzându-se 
după cablu. 

-Să uit? Ştii ce poți tu să uiţi? Ha? Ştii ce? Uită-te 
la mine când îţi vorbesc! 

Acum Fabian era atât de furios, încât i se zguduia 
tot corpul. 

Theodor a oftat şi l-a privit în ochi. 

- Poți să uiţi de statul aici, la computer! Şi de acum 
încolo o să fii acolo, cu mine şi Matilda, transformând 
asta într-o seară plăcută! 


1 Indiferent/cum zici tu 

- Viaţa e prea scurtă pentru asta. Hotărăşte ce dracu' 
vrei. Eu plec, oricum. 

Theodor s-a ridicat de pe scaun. 

- Pleci, pe naiba! a strigat Fabian, împingându-l la 
loc pe scaun. 

- Te-ai scrântit dracului la cap! 

- Ce-ai zis? 

- Am zis că te-ai... 

Doar atât a putut zice. 

Palma a venit din senin şi l-a surprins pe Theodor 
la fel de mult ca pe Fabian. Niciodată nu-şi mai lovise 
copiii şi nu se crezuse niciodată în stare să facă aşa 
ceva. Dar acum depăşise orice limită și, oricât s-ar fi 
străduit, n-avea să mai poată schimba asta vreodată. 

Theodor şi-a dus mâna la obraz şi a coborât privi- 
rea. Nici unul n-a zis nimic timp de câteva minute. 
A încercat, dar nu-i venea în minte nimic care să poa- 
tă repara nici măcar pe departe stricăciunea pe care 
tocmai o produsese. 

În copilărie i se întâmplase să se înfurie foarte tare. 
Dar nu-și amintea să se fi întâmplat asta de când era 
adult. Nu până acum. Furia asta oarbă care se trezise 
la viață, imposibil de stăpânit. Să fie oare chiar atât 
de stresat? 

După alte câteva minute de tăcere, s-a lăsat pe vine 
în fața fiului său. 

- Theodor, îmi pare rău... Îmi pare rău... Doar că 
m-am înfuriat foarte tare. Asta nu-i o scuză, dar... 
A fost un lucru cu adevărat prostesc. Aşa a fost, și e 
de neiertat din toate punctele de vedere. 

- E în ordine... a zis Theodor, neluându-și ochii de 
la podea. 

- Nu, nu e deloc în ordine. Ceea ce am făcut este 
de fapt un delict, așa că poți face plângere dacă vrei. 

- Las-o baltă. Am zis că e în ordine. 

- Auzi... Ce-ar fi să începem din nou seara asta de 
la zero? 

- Bine, a zis Theodor, dând din cap. Cred că o să 
rămân acasă. 

-E grozav, a zis Fabian, agățându-se din toate pu- 
terile de speranţa vagă că seara ar putea să nu fie 
stricată cu totul. 

Theodor a ridicat capul şi s-a uitat drept în ochii lui. 

-Dar acum aș dori cu adevărat să pleci din camera 
mea. 

- Sigur. Firește. 

Fabian s-a ridicat, l-a bătut uşurel cu palma pe cap, 
cu stângăcie, și a plecat. 

Benny Willumsen a coborât din tren în Gara Cen- 
trală din Copenhaga, cu toate că ar fi putut să mai 
rămână două staţii până la Nørreport. Dar a hotărât să 
ia trenul regional. Asta din cauză că femeia așezată în 
fața lui citea Ekstra Bladet. Urcase la aeroportul Kastrup 
şi probabil că în orice moment putea să-şi dea seama 
că fața lui împodobește prima pagină. 


DAT ÎN URMĂRIRE - ACUM E VÂNAT ÎN SUEDIA 


Fotografia de sub titlu fusese făcută la proces, și îşi 
amintea că se străduise să zâmbească și să arate cât 
mai prietenos şi nevinovat posibil. 

Din nefericire, trenul regional era plin de oameni 
care răsfoiau Berlingske Tidende, Politiken şi Urban, 
jurnalul gratuit. 


ÎNCĂ NU SE ŞTIE NIMIC DE KATJA SKOV 
POLIȚIA SUEDEZĂ SE TEME DE CE-I MAI RĂU 


Ştiu cu toţii pe dracu”, şi-a zis în vreme ce cobora la 
stația Vesterport. Credeau că înţeleg, însă n-aveau nici 
o afurisită de idee. Și-a tras pălăria mai jos cu o mână, 

ca să nu i-o sufle vântul, şi a urcat grăbit scara, după 
care a mers mai departe pe Kampmannsgade, apoi a 
sărit pe gheață şi a traversat lacul Sankt Jørgen. 

În realitate, n-ar fi trebuit să fie surprins. Faptul 
că era unul dintre suspecți nu era mai senzațional decât 
faptul că trenul său avusese la început o întârziere la 
Malmö. Date fiind asemănările între aceste crime și 
propriile activităţi, era doar o chestiune de timp până 
ca el să ajungă în capul listei suspecţilor. Şi, după 
mica sa aventură de pe masa din bucătărie, era și mai 
uluitor faptul că era încă în viață. 

După ce se terminase orgasmul fusese sigur că i-a 
sunat ceasul. Aproape că se simțea pregătit. Avea să fie 
destul de potrivit. Orgasmul însuși meritase să mori 
pentru el. Dar n-a făcut decât să adoarmă și când 
s-a trezit din nou pe masa din bucătărie, banda care 
îl ținuse legat dispăruse. Şi-a dat seama imediat că 
poliția îi forțează uşa, ceea ce explica de ce s-a trezit. 

N-a avut timp să se gândească la ceea ce se întâm- 
plase mai devreme, creierul reptilian l-a făcut să sară de 
pe masă şi a ieșit pe balcon în pielea goală. Din fericire, 
uşa dinspre balcon a apartamentului vecinilor nu era 
încuiată, și a reușit să ia o pereche de chiloţi, șosete, 
pantaloni cu bretele și o cămașă veche, îngălbenită, 
fără să-l trezească pe bătrânul care dormea. 

În hol, ai cărui pereți erau împodobiţi cu farfurii 
ornamentale, a găsit pantofi, un palton și o pălărie, 
apoi a mers pe palier și pe scări în jos, încrucișându-și 
drumul cu un șuvoi de poliţişti în uniformă și în civil 
care i-au zis să nu le stea în drum. 

De atunci încolo a făcut exact asta. În primele zile 
a fost mereu în mișcare, ca să nu atragă atenţia. Dar 
când a găsit un iaht Maxi 95 descuiat, tras pe uscat în 

Limhamn, a reușit în sfârşit să se culce în cabină și 
să se destindă. 

Şi apoi, în faza dintre somn și trezire, și-a dat sea- 
ma dintr-odată cum se potriveau toate. Asemănările 
izbitoare dintre cele petrecute în Tiberrup și micul său 
exercițiu pe plaja Fortuna din Rydebăck, cu doi ani 
înainte. De ce era încă în viață. Ce fusese în realitate 
secvența erotică din apartamentul său. 

În acel moment, şi-a dat seama că n-avea nici o 
șansă. Nu era decât un fel în care se putea termina 
totul. Avusese grijă să nu lase vreo urmă și niciodată, 
absolut niciodată să nu se repete. El era cel care, în 
ciuda tuturor așteptărilor, reușise să scape nevătămat 
dintr-un proces. 

Acum se terminase. 

Era dat în urmărire, probabil că mult dincolo de 
granițele Suediei și ale Danemarcei. Cu alte cuvinte, 
n-avea importanță cât timp reușea să stea ascuns. Nu 
era decât o chestiune de timp până ca polițista da- 
neză, despre care ziarele spuneau că e pe urmele lui, 
să-l ducă la o condamnare pe viaţă, cu probe atât de 
solide, încât nici un avocat al apărării din lume să nu 
le poată ocoli. Și el nu era pregătit să fie închis, nici 
pe departe. Încă mai avea atât de multe idei pe care 
nu le încercase. 

În acel sentiment de frustrare, i-a venit ideea. O idee 
care curând a devenit un plan concret. O acadea care 
avea să-i rămână în amintire destul de mult timp ca 
să-i lumineze toți anii de închisoare aflați în fața 
sa. Era atât de simplu, că nu și-a putut înăbuși râsul 
pe când străbătea ultimii metri de gheață. În loc să se 
ascundă, ar trebui să încerce s-o găsească el pe ea. 

A trecut peste bordura digului, a traversat Rosenørns 
Allé şi a mers mai departe, pe lângă biserica Bethlehem. 

Trecuseră câțiva ani de când nu mai fusese în Nørebro, 
dar părea că a fost ieri, şi n-avea să-i fie greu deloc să 
ajungă pe Blågårdsgade, numărul 4. 

După o jumătate de oră de Harry Potter și Prinţul 
Semipur, Fabian nu se mai concentra şi se trudea să-și 
ţină ochii deschişi. Încă un meci de vâjthaţ și avea să 
adoarmă pe veci. Dacă ar fi putut să aleagă el filmul, 
ar fi închiriat Marea mahmureală. Malin zicea că e unul 
dintre cele mai amuzante filme pe care le văzuse de ani 
de zile și îi recomanda să-l vadă împreună cu Theodor. 
Dar Matilda nu se lăsase convinsă și ținuse morțiş 
la Harry Potter, cu toate că îl văzuse deja de două ori 
la cinematograf în timpul verii. 

Totuși, au petrecut o seară plăcută, reușind să stre- 
coare şi niște karaoke și o partidă de Monopoly, pe care 
Matilda a câştigat-o după numai o oră şi jumătate, 
pentru că se repezise să pună hoteluri în piața centrală 
şi în Norrmalmstorg!. 

Pe de altă parte, n-a primit nici o veste de la Sonja, 
cu toate că trecuseră câteva ore de când îi trimisese 
punga cu cafea și toscalăngd. A încercat să nu lase 
asta să-l necăjească, dar nu putea să împiedice iritarea 
să se furişeze pe măsură ce trecea seara. Nu încăpea 
îndoială că erau amândoi foarte ocupați. Însă el, cel 


1 Piaţă din centrul Stockholmului 

puţin, încerca să arate că îi pasă. Sonja nu se obosea 
nici măcar să trimită un scurt mesaj de mulțumire. 

-Mă duc să fac curăţenie, a zis, ridicându-se de pe 
canapea. 

- Să opresc filmul? 

Matilda s-a întins după telecomandă. 

- Nu, e în ordine. Uită-te mai departe. 

Pe drum spre bucătărie s-a oprit în dreptul uşii 
închise de la camera lui Theodor şi a ridicat mâna 
să bată, dar s-a stăpânit. Nu putea face mai mult în 
această seară. Putea să spună de oricât de multe ori 
că-i pare rău. Dar asta n-ar schimba nimic. Pasul ur- 
mător trebuia să-l facă Theodor însuși și, în afară de 
momentul în care şi-a luat ceva de mâncare, nu ieşise 
din cameră toată seara. Și, dacă Fabian își cunoștea 
fiul, aşa avea să continue o vreme. 

Era o trăsătură pe care o moştenise de la mamă. 
Nimeni nu putea folosi tăcerea aşa de eficient ca Sonja. 
Era o tăcere corozivă care, de-a lungul anilor, îi făcuse 
viața amară și adesea îl silise să-și ceară iertare după o 
ceartă, chiar dacă greşeala fusese de partea ei. 

O dată, a rămas ferm pe poziţie, a refuzat să-și 
asume vina și i-a plătit cu aceeaşi monedă. Într-o că- 
lătorie de două săptămâni prin Franţa și Italia nu și-au 
spus unul altuia mai mult decât era absolut necesar. 
După câteva zile s-au molipsit şi copiii de proasta lor 
dispoziţie, au devenit agitaţi şi au început să se ia la 
harță și, printr-o înţelegere tacită, de cum aveau ocazia, 
fiecare lua un copil şi îşi făcea propriul program. Până 
în ziua de azi era unul dintre cele mai rele lucruri pe 
care le trăise, cu toate că nu-și mai amintea de la ce 
pornise cearta. 

A încercat să alunge amintirea pe când lua telefo- 
nul ca să verifice dacă nu a ratat vreun SMS sau vreun 

apel. Apoi s-a dus în bucătărie şi a deschis combina 
muzicală. În timp ce strângea masa a început albumul 
Broken Social Scene. În ultimele şase luni nu reuşise să 
pună alt CD din cauză că butonul de scoatere a discului 
era stricat. Din fericire, albumul avea atât de multe 
fațete, încât încă nu se săturase să-l asculte. 

Telefonul a dat un semnal în mijlocul cântecului 
„Hotel“. În sfârşit, şi-a spus, deschizând mesajul. A fost 
surprins de propria dezamăgire când și-a dat seama 
că nu e de la Sonja. 

Tocmai am ieşit din baie. O să fiu gata într-o oră. E în 
continuare valabil pentru tine? Ne vedem la Lydmar... N 

Aşa era, îi promisese Nivei că-i face cinste cu o bă- 
utură în seara aceea. Îi ieșise cu totul din minte. Sau 
poate că a reprimat gândul. A scris un mesaj spunând 
că, din păcate, trebuie să anuleze întâlnirea, pentru că 
e acasă singur cu copiii. 

Ce păcat! Plănuisem să-ţi aduc un mic cadou. Unul 
care ştiu că ţi-ar plăcea. 

După două ore, Theodor încă nu ieșise din camera 
lui, Matilda adormise şi Sonja încă nu dăduse nici un 
semn de viață. 

lar Fabian era într-un taxi în drum spre Lydmar. 

Primul gând al Dunjei Hougaard a fost că nu poate 
fi ea persoana care o privește din oglinda liftului. Ar 
fi trebuit să fie cineva care căutase prin dulap și își 
pusese hainele ei. Blugii negri şi o bluză bej uşoară, 
care era de fapt prea frumoasă pentru o zi obișnuită, 
dar o alesese pentru că avea să-și întâlnească colegii 
de cealaltă parte a strâmtorii. 

Acum era sfâșiată și murdară de sânge. 

La fel ca blugii, iar părul îi era încâlcit în şuvițe 
groase, lipicioase. 

Dar cel mai mult era vorba despre faţa ei. 

Chiar dacă putea să recunoască în sinea sa timp 
de câteva secunde că nu se uită la altă femeie, fața o 
făcea să aibă îndoieli. Sângele și alte fluide corporale 
uscate erau o problemă. Dar zgârieturile de pe frun- 
te, ca să nu mai vorbim de vânătăi și umflături, erau 
mult mai rele. 

Orice i-o fi făcut Benny Willumsen, nu fusese prea 
grijuliu. 

Uşile liftului s-au deschis, iar Dunja şi-a luat ochii 
de la oglindă şi a pornit prin noapte, șchiopătând. 
Vântul rece ca gheaţa trecea prin ea, ca şi cum cor- 
pul i-ar fi fost perforat. Un șuvoi constant de taxiuri 

trecea pe alături, dar n-a încercat să oprească vreunul. 
Dacă se gândea cum arată, nici măcar ea nu s-ar fi 
luat în mașină. 

A mers vreo treizeci de metri de-a lungul unui tro- 
tuar îngust, înghețat. Apoi a auzit un huruit puternic. 
Când a ridicat privirea spre noaptea fără stele și a văzut 
lumini de poziție care dirijau o aterizare, și-a dat seama 
că e chiar lângă aeroportul Kastrup. 

E pe cale să fugă din țară? Poate că de aceea a lăsat 
mașina acolo, și-a zis pe când urca în metroul cu pilot 
automat, ignorând privirile îngrozite ale celorlalți că- 
Jători. Însă el era dat în urmărire şi, câtă vreme nu-și 
schimba înfăţişarea şi nu făcea rost de un pașaport 
fals, n-avea cum să treacă de punctul de control. 

La stația Nørreport a renunțat la încercarea de a 
îmbina toate piesele și a coborât. Gândul că ajunge 
acasă i-a dat puterea să înfrunte durerea din picior 
şi să se grăbească pe toată Frederiksborggade și peste 
podul Dronning Louises. Când a ajuns la clădirea în 
care locuia, a apăsat pe butonul de sub plăcuța lumi- 
nată cu numele ei și al lui Carsten. Însă nu s-a auzit 
pârâitul din difuzor sau zgomotul de deblocare a ușii. 

Într-un fel, era tipic pentru Carsten. Câtă vreme 
nu aştepta vreo vizită, nu se deranja să răspundă la 
interfon, care era departe, pe hol. Ori e un spărgător, 
ori cineva care distribuie pliante, era scuza lui obişnu- 
ită. Dar putea fi cineva care avusese de-a face cu un 
criminal în serie şi care își pierduse cheile şi mobilul 
şi era pe cale să se aleagă cu degerături. 

A încercat din nou, ţinând degetul apăsat mult peste 
limita la care ar fi fost considerat rezonabil, chiar dacă 
ştia că n-o să aibă efect asupra lui Carsten. Dimpotrivă, 
i-ar fi oferit încă un argument ca să nu se ridice. De 
ce să las să intre pe cineva care deja mi-a stricat cheful? 

Dar n-ar fi trebuit să-şi dea seama până acum că era 
ea? Lipsea de cel puțin douăzeci și patru de ore, aşa că 
ar fi trebuit să fie curios pe unde este. A făcut câțiva 
paşi în spate şi s-a uitat spre apartament. Nu erau 
aprinse luminile. Cum, nu era acasă? Asta devenea 
de-a dreptul ciudat. 

S-a întors la ușă şi a început, îndârjită, să sune la 
ceilalți locatari. Avea nevoie să se încălzească. În cele 
din urmă, un vecin i-a dat drumul înăuntru și, fără 
să aprindă lumina de pe palier, a urcat la etajul trei. 
Ghiveciul cu yucca părea că e pe cale să se prăbușească, 
aşa că l-a îndreptat. S-a uitat prin fanta din ușă şi a 
văzut că lumina din hol e stinsă. Dar ușa era descuiată, 
lucru şi mai ciudat. A intrat și a închis cu grijă uşa. 

Era liniște, în afară de un cântec de-al Madonnei 
care se auzea înăbușit din apartamentul vecinului. 
Aşadar, Carsten nu era acasă. Şi totuşi, apartamentul 
era descuiat. A intrat fără să aprindă luminile şi a 
bâjbâit de-a lungul pereţilor până în dormitor. 

Patul era făcut, cu cuvertura întinsă perfect, cum 
numai Carsten era în stare s-o facă. În mod normal, 
asta ar fi scos-o din sărite, pentru că el se plângea în- 
totdeauna de felul în care face ea patul. Însă de data 
asta a liniștit-o. Cumva, făcea ca el să fie mai prezent. 
Probabil că exista o explicaţie firească a absenței lui. 

A mers mai departe până în bucătărie şi a găsit 
explicaţia sub forma unui bilet scris de mână. 


Bună, iubito, 
Am încercat să dau de tine. Pierd avionul dacă mai 
aştept. Ne vedem marţi seara. 
Carsten 

Asta era. Îi ieşise cu totul din minte că el pleca la 
Stockholm la un seminar. Se întrebase pe unde umblă 
şi încercase să dea de ea până ce aproape că pierduse 
avionul. A oftat la gândul că uitase, apoi a aprins lam- 
pa de pe tavan și s-a spălat cu apă fierbinte pe mâini 
şi pe față. Avea să facă baie. Dar mai întâi trebuia să 
mănânce ceva ca să nu leşine. 

Din nefericire, în bucătărie era „curățenie de tip 
Carsten“. Cu alte cuvinte, nici un lucruşor nu era 
pus unde nu trebuie, şi blatul de lucru era atât de 
strălucitor şi de neted, încât putea sluji de oglindă. 
Bolul cu fructe era pe picurător, iar coșul de pâine 
era gol. Aruncase toate alimentele perisabile, pentru 
că nu ştia când o să vină ea acasă. Frigiderul avusese 
aceeaşi soartă, aşa că n-a putut găsi decât un borcan 
cu gem de portocale, câteva cutii de heringi pe care 
le cumpăraseră cu câţiva ani înainte, când fuseseră 
la Malmö, şi un tub de Kalles kaviar, pe care Carsten 
ținuse morțiș să-l cumpere de la IKEA și de care nu se 
atinsese vreodată. 

A hotărât să pescuiască din coșul de gunoi nişte 
mere și le-a spălat de zațul de cafea şi alte resturi. 
Fiecare înghițitură era delectare pură, și simțea cum 
corpul ei soarbe toată energia din sucul dulce mult 
înainte ca el să-i ajungă în stomac. 

S-a înapoiat în hol, a apăsat pe comutator și a des- 
chis ușa băii. Însă lumina din baie eratot stinsă. A stre- 
curat mâna prin ușă şi a mai apăsat de câteva ori, dar 
tot degeaba. Atunci a aprins lumânările masive înşirate 
pe marginea căzii şi a dat drumul la apă. 

Şi-a aruncat hainele pe podea, s-a aşezat pe WC şi 
a urinat, în vreme ce îşi cerceta piciorul dureros, care 
era umflat zdravăn. Apoi a intrat în apa care scotea 
aburi. Căldura i-a urzicat pielea şi aproape că avea 


342 | STEFAN AHNHEM 


impresia unei arsuri de gradul întâi. Dar era o durere 
plăcută, așa că s-a rezemat cu spatele de cadă și a lăsat 
căldura să o dezgheţe. 

Şi-a închis ochii şi era pe cale să ațipească, când 
i-a venit un gând care a făcut-o să se ridice în șezut. 
Cum de nu i-a dat prin cap mai devreme? Nu doar 
Carsten, nimeni nu știa unde e ea și ce s-a întâmplat. 
A ieșit din apă, s-a înfășurat într-un prosop și a pornit 
repede spre hol, lăsând dâre de apă prin tot livingul, 
până ce a ajuns la telefon. 

Vedea în clădirea de peste drum o pereche tânără 
cinând cu prietenii. Ar fi putut să fie ea şi Carsten. Cu 
două ferestre mai jos, niște bani treceau dintr-o mână 
în alta și erau împărţite noi cărți, iar în apartamentul 
de alături cineva dădea o petrecere cu o mulțime de 
băuturi viu colorate. Toată lumea părea fericită și ne- 
păsătoare la ceea ce se petrecea în întuneric, în afara 
micii lor bule. 

Până în ziua în care li se întâmpla lor. 

A ridicat telefonul și a format numărul de la Infor- 
maţii. Întâi avea să-l sune pe Klippan. Apoi trebuia să-l 
sune pe Sleizner şi să-i spună să-l trimită pe Richer în 
parcarea aeroportului. De Carsten avea să se ocupe la 
urmă. Ca să poată vorbi în vreme ce făcea baie. 

Dar nu avea ton. A apăsat de mai multe ori pe buto- 
nul verde, însă linia era moartă. Vorbiseră deja despre 
renunțarea la telefonul fix, urmând să rămână doar 
cu mobilele, dar nu luaseră hotărârea definitivă și, în 
plus, Carsten era împotrivă. 

Apoi a pipăit cablul până la bază şi și-a dat seama 
că fusese tăiat. 

Avusese timp să se răzgândească de câteva ori în 
timpul drumului cu taxiul până în Blasieholmen. La un 
moment dat, în Oraşul Vechi, chiar îi spusese şoferului 
să întoarcă şi să-l ducă mai bine la atelierul Sonjei. 
lar când a intrat, în cele din urmă, în restaurantul 
hotelului şi a văzut-o pe Niva aşteptându-l cocoțată 
pe un scaun de la bar, a zbughit-o la toaletă, unde şi-a 
dat cu apă pe faţă și s-a întrebat ce naiba făcea acolo. 

Înainte de a ieşi din toaletă, s-a uitat încă o dată 
la telefon şi a văzut că Sonja tot nu dăduse nici un 
semn. S-a hotărât să-i mai dea o şansă şi a format 
numărul ei. Dacă răspundea, avea să plece imediat și 
să ia primul taxi spre casă. 

În vreme ce suna, și-o imagina cum se uită la tele- 
fon, vede că este el şi îl pune la loc. 

„Aţi sunat la Sonja Risk. Din păcate, acum nu pot 
să răspund.“ 

„Bună, eu sunt“, a zis, în vreme ce intrau doi tipi 
gălăgioși şi se așezau în fața pisoarelor. „Voiam doar 
să văd ce gust avea toscalăngd. Și mi-am zis că poate 
ai vrea să faci o mică pauză, să laşi pensulele deoparte 
şi să bei ceva. Ne-am putea întâlni la Mårten Trotzig, 
ca să nu ai mult de mers înapoi la atelier. Pupici...“ 

A închis şi i-a părut imediat rău. Din nou ea era cea 
care-l determina să se umilească, deşi el nu făcuse 
nimic de care să-i fie ruşine. 

Niva stătea în continuare la bar, în partea din spate 
a restaurantului, și culegea cu scobitoarea o măslină 
dintr-un pahar de martini, în vreme ce-și făcea de 
lucru cu mobilul. Întotdeauna arătase bine. Ceva din 
trupul lung, subțire, în combinaţie cu tunsoarea scurtă, 
aproape băieţească, îi făcea pe cei mai mulți dintre băr- 
baţi să se uite după ea pe coridoarele secției de poliţie, 
iar pe colegele ei le făcea să se uite în partea opusă. 

Astăzi, dacă era posibil, arăta şi mai bine. Buzele îi 
erau de un roşu-închis și avea la gât un colier cu pie- 
tre colorate asortat cu brățara. Fusta scurtă, strâmtă, 
dezvăluia cea mai mare parte a picioarelor încrucişa- 
te. Începuse să facă exerciţii fizice. Umerii şi brațele 
îi arătau mult mai bine decât își amintea Fabian, și 
ținuta ei era aproape perfectă. 

Mobilul i-a vibrat în buzunar, aşa că l-a scos şi s-a 
uitat. 

Dacă nu vine muntele la Mahomed, presupun că vine 
Mahomed la munte... 

A citit din nou mesajul, dar tot nu s-a prins. Nu- 
mărul era necunoscut. 

- Un Hendrick's şi tonic. 

Fabian a ridicat privirea de la telefon și a văzut un 
chelner în fața lui, cu un pahar înalt plin așezat pe 
o tavă. 

- Comandat de doamna de acolo. 

Chelnerul i-a înmânat paharul și a făcut semn cu 
capul spre Niva, care şi-a fluturat mâna spre el. 

Fabian a respirat adânc şi a pornit spre ea. 

- Începusem să mă îndoiesc că te mai arăţi. 

- Şi eu, a zis Fabian, aşezându-se pe scaunul de lângă 
ea. Dar cine poate să reziste promisiunii unui cadou? 

Niva a răspuns cu un zâmbet. 

- Mai întâi o băutură. Și-a ridicat paharul, continu- 
ând să-l privească drept în ochi. În cinstea împiedicării 
îndoielilor să stea în cale. 

Fabian a ridicat paharul și a sorbit din el. Era, fără 
îndoială, una dintre cele mai bune băuturi pe care le 
gustase vreodată. Era încă foarte acidulată, şi bulele 
țâșneau la supafață, împrăştiind aroma de lămâie cu 
care fusese stropită, în vreme ce ginul și tonicul per- 
fect echilibrate îi alunecau pe gât. Era așa de bună, 
că a trebuit să mai ia o înghiţitură înainte de a pune 
paharul pe tăblia de marmură. 

- Așadar, cum merge investigația? 

Niva a lăsat telefonul din mână. 

- Presupun că știi că făptaşul, Ossian Kremph, a fost 
arestat și acum e mort. 

- Cu alte cuvinte, s-a terminat. 

Fabian s-a întrebat dacă trebuie sau nu să-i spună ce 
gândea cu adevărat, dar s-a mulțumit să încuviințeze. 

- Niva... A privit-o drept în ochi. Ca să fiu sincer, 
nu știu ce caut aici. În afară de primirea cadoului 
promis, desigur. 

Niva a râs şi apoi a zâmbit. 

- Nu te schimbi niciodată. Te pricepi la fel de puţin 
la minţit. Cred că ştii exact de ce ești aici. De aceea 
eşti speriat. 

- Speriat? De ce ar trebui să-mi fie frică? 

-Nu mă întreba. A ridicat din umeri. Nu eu sunt 
cea care se ascunde la toaletă sau îi spune șoferului 
de taxi să întoarcă. 

Fabian nu ştia ce să spună. Cum de ştia asta? Dar, 
înainte să aibă timp să răspundă, ea s-a aplecat şi l-a 

sărutat. El nu voia asta, sau mai degrabă da, voia. 
Însă nu era o idee bună. Şi totuşi, n-a putut să reziste 
respirației ușoare pe obraz. Buzelor moi şi limbii care 
se răsucea, cu gust de gin şi vermut. 

Căldurii trupului altcuiva. 

Fabian nu-și mai amintea ultima dată când el şi 
Sonja fuseseră atât de apropiaţi. Cu atât mai puţin 
ultima dată când se sărutaseră. Și-a alungat gândul de 
plecare. În schimb, şi-a lăsat nevoile trupului să preia 
conducerea şi a lăsat limbile lor să se joace. Oricât de 
mult ar fi vrut să spună nu, trecuse de punctul în care 
putea s-o facă. 

Şi-a pus mâna pe piciorul ei şi a simţit căldura 
radiind în sus, prin palmă, și trezind părți din el care 
dormeau de mult prea multă vreme. Coapsa ei era una 
dintre cele mai catifelate pe care le atinsese vreodată. 

Şi-a lăsat mâna să urce şi a observat că respirația 
ei se precipită. Niva şi-a desfăcut puțin picioarele, ca 
şi cum ar fi subliniat ceea ce era evident. 

Mâna lui a dansat de-a lungul coapsei și a pătruns 
pe sub fustă. 

-Am putea lua o cameră aici, i-a şoptit el la ureche. 
Dacă există vreuna liberă. 

Vorbele ieșiseră automat, şi nu putea face nimic ca 
să le oprească. 

- Există. Şi-a golit paharul şi a făcut semn cu capul 
spre barman să-i mai aducă unul. Dar poate că ar 
trebui mai întâi să răspunzi. 

Fabian n-a ştiut despre ce vorbeşte până ce i-a flu- 
turat telefonul prin fața ochilor. 

- Cine ştie, poate că e important, a zis ea. 

-Cine ştie, poate că m-am dus deja la culcare şi 
dorm bușştean. 

- Poate. 

I-a pescuit din buzunarul interior al hainei telefonul 
care vibra şi s-a uitat la ecran cu un zâmbet enigmatic. 

- Cine e? 

A întins mâna după telefon. 

- Nu te-ai dus la culcare? 

A ținut telefonul sus, ca el să nu-l poată ajunge, şi 
nu i l-a dat decât după ce n-a mai sunat, apoi a luat o 
înghițitură din paharul cu martini pe care barmanul 
tocmai i-l pusese în față. 

Apelul ratat era de la Malin, care probabil auzise 
veştile despre sinuciderea lui Kremph. În orice caz, se 
pare că se simțea destul de bine ca să se uite la televizor, 
chiar dacă se afla sub supraveghere la Spitalul Söder. 

- Haide acum, a zis Niva, punându-i mâna pe şliț. 

Fabian a lăsat telefonul din mână, a reluat sărutul 
şi şi-a lăsat mâna să-și continue drumul. Dar nu putea 
scăpa de gândul că ar trebui s-o sune pe Malin şi să-i 
spună de bănuielile sale despre nevinovăția lui Kremph, 
cu toate că-i promisese soțului ei să se țină deoparte. 

Aşa că, atunci când telefonul a început din nou să 
vibreze, a răspuns. 

- Bună, tocmai am văzut că m-ai sunat și mă pre- 
găteam să... 

- Despre ce vorbeşti? Nu te-am sunat. 

Spre surprinderea lui Fabian, nu era Malin, ci Sonja, 
şi s-a simțit ca şi cum ar fi făcut o întoarcere dintr-o 
mișcare, riscantă, peste linia de mijloc a autostrăzii 
şi nu-i rămânea decât să se roage să scape cu viață. 

- Îmi pare rău, tocmai adormisem și trebuie să fi 
visat. 

Niva şi-a dat ochii peste cap şi s-a concentrat pe 
băutură. 

- Of, n-am vrut să te trezesc. Tocmai ţi-am citit 
mesajul şi voiam să-ți mulțumesc pentru cafea şi tosca. 


348 | STEFAN AHNHEM 


-Pentru puțin. Sper că au fost bune. 

-Au fost minunate, Şi, evident, au fost tocmai ceea 
ce îmi trebuia, pentru că de atunci am dus la bun 
sfârşit multe. 

- Asta-i bine. Fabian a schimbat o privire cu Niva. 
Dar, ascultă... Nu vreau să te deranjez... 

- Nu mă deranjezi. Oricum, am nevoie de o pauză. 
Adică, dacă oferta mai e valabilă. 

- Ah, ar fi fost grozav. Dar acum nu mai știu. Se 
gândea cu disperare ce să spună mai departe. Am sperat 
că Matilda o să doarmă, dar s-a trezit de câteva ori şi 
era, cum să zic... tare îngrijorată. 

Şi-a întors privirea spre Niva, care şi-a dus mâna 
la gură și a mimat un căscat. 

- De ce era îngrijorată? 

-În privința noastră. Că o să ne despărțim. În acest 
moment pare că nu se gândeşte decât la asta. 

- Vrei să vin acasă? 

- Nu, e în ordine. Lucrează mai departe, mă ocup eu. 

- De fapt, chiar mă gândeam la asta. Trebuie să nu 
ne mai certăm în fața copiilor. 

- Ar trebui să nu ne mai certăm deloc. 

La celălalt capăt s-a auzit un oftat. 

- Pot să vorbesc cu ea? 

- Ăăă... Poftim? 

- Matilda. Pot să vorbesc cu ea? 

- Iubito... tocmai a adormit la loc. 

- Bine, dar... Poți să mă suni când se trezește. 

- Cu siguranță. S-a uitat la Niva, care a bătut cu 
degetul în ceas şi şi-a azvârlit brațele în aer. Ascultă, 
sper că îți urmezi în continuare inspirația. Ne vedem 
când vii acasă. 

A încheiat convorbirea şi a luat o înghițitură mare 
din pahar. Dar băutura era deja răsuflată, întocmai 
aşa cum se simțea el. 

Niva l-a privit în ochi. Voia să-i explice și să în- 
cerce să-și pună în cuvinte emoţiile confuze, dar ea a 
spus-o prima. 

- Fabian, e în ordine. Pot să aştept. 

-Să aştepţi ce? 

Niva a zâmbit şi şi-a trecut degetele prin păr. 

- Niva, dacă crezi că noi doi o să fim... 

Ea i-a pus un deget pe buze și l-a făcut să tacă. 

- Încă eşti aşa de plin de idealuri. Şi e adorabil, 
aproape dulce. Dar în cea mai mare parte e o naivitate. 
Cu toate că n-are importanță. Te-ai ținut de cuvânt și 
mi-ai făcut cinste cu un pahar, iar acum am de gând 
să mă țin şi eu de cuvânt. 

Fabian nu pricepea despre ce vorbeşte. 

- De aceea ai venit aici, ai uitat? Ți-am promis un 
cadou. O să-l găseşti în telefon. A coborât de pe sca- 
unul de bar, şi-a pus degetul mijlociu între picioare 
şi apoi i l-a apăsat pe buze. Să nu mă mai suni decât 
când eşti pregătit. 

Gândul a trecut prin Dunja ca un val de transpirație 
rece. Picioarele îi erau gata să i se înmoaie, chiar dacă 
trupul îi era țeapăn ca o scândură. Greaţa o copleşea 
şi bucățile de măr pe care tocmai le mâncase îşi croiau 
drum în sus. Nu voia decât să fugă şi să se ascundă 
sub pătură. 

Cineva fusese în apartament şi tăiase firul telefo- 
nului, ceea ce explica şi de ce uşa era descuiată. De 
aceea ghiveciul cu yucca de pe palier, sub care se afla 
chei de rezervă, era strâmb. Dar cine? Şi, mai presus de 
toate, de ce? Benny Willumsen avusese deja la Kävlinge 
ocazia să-i vină de hac. 

Apoi şi-a amintit de lumina din baie care nu func- 
ționa și de perdeaua dușului care era trasă complet. 
O observase, dar nu se putea gândi la altceva decât 
să se scufunde în apa care scotea aburi. Nu era nimic 
neobişnuit în sine. În afară de veşnica pisălogeală a 
lui Carsten să o lase trasă doar pe jumătate după ce 
face duș, ca faianța să se poată usca așa cum trebuie 
şi să nu înceapă să mucegăiască pe la colțuri. 

A pus pe canapea telefonul cu firul tăiat, şi-a strâns 
prosopul în jurul trupului şi s-a întors în hol, unde a 
păşit doar pe porțiunile în care ştia că podeaua veche 

de lemn nu scârțâie. După ce a ajuns în bucătărie a 
luat satârul de pe banda magnetică pentru cuțite, s-a 
întors în hol şi s-a oprit în fața uşii de la baie. 

A şovăit, poate că ar trebui să iasă din casă şi să-i 
ceară unui vecin s-o lase să-i folosească telefonul. Dar 
nu avea pe ea haine şi nu auzise pe nimeni în casă de 
când se întorsese. Dacă cineva avea de gând să-i facă 
rău, avusese deja o jumătate de oră la dispoziție ca să 
acționeze. Nu, şi-a zis, oricine o fi fost, cu siguranță 
că acum era departe. 

A intrat în baie și s-a dus la perdeaua dușului trasă, 
cu inima pompându-i adrenalina în sânge. Cu satârul 
într-o mână, a respirat adânc și cu cealaltă mână a 
smucit într-o parte perdeaua. 

Nu era nimeni și, în afară de aparatul său de ras de 
pe jos, totul arăta normal. S-a aplecat să-lia, întrebân- 
du-se când schimbase ultima oară lama. Aparatul de 
ras a căzut iar pe podea, iar satârul a aterizat la câțiva 
milimetri de degetul mare de la piciorul ei stâng. În 
același timp, o funie i-a fost trecută peste gât, oprindu-i 
alimentarea cu oxigen. 

Nu era deloc surprinsă. Îşi imaginase deja această 
situaţie şi revăzuse în minte de multe ori diferitele 
posibilități, Poate nu și că se va întâmpla chiar acum. 
Într-un fel, era surprinsă că, fiind polițistă, încă nu-și 
avusese porția firească de întâmplări care să-i pună 
viața în pericol. Dar se așteptase la așa ceva încă de 
când îşi depusese cererea de înscriere la academie. Se 
întrebase cum o să reacționeze. Ce o să-i treacă prin 
minte și ce o să simtă. 

Nimic nu se apropia de ceea ce îşi închipuise. 
Ciudat, dar nu era speriată sau agitată şi, cu toate că 
ar fi putut să se afle doar la câteva clipe de moarte, 
nu s-a gândit a doua oară la asta. Nici măcar n-a fost 

surprinsă că era cu adevărat cineva acasă la ea. Încă 
nu ştia cine este, și chiar că nu-i păsa. În orice caz, nu 
în clipa aceea. Nu se putea gândi decât la un lucru: să 
rămână în viață. 

Să rămână în viață cu orice preţ. 

A lăsat din mână satârul. Luase hotărârea cu viteza 
fulgerului. Şi-a băgat câte un deget de la amândouă 
mâinile între funie și gât. Acum, cel puțin, câștigase 
câteva secunde și putea s-o împiedice să-i intre adânc 
în carne. Dar tot nu putea să respire. 

Dintr-odată, a simţit o smucitură și a căzut pe spate. 
Dar nu s-a lovit de gresia de pe jos, ci a fost târâtă pe 
spate, ţinându-se cu mâinile de funie. A încercat să 
vadă cum arată intrusul, dar înainte să o poată face a 
fost trasă în sus și apoi iar în jos. 

Jos, în apa care încă era caldă. 

Acum sunetul inimii ei era mult mai puternic. Pom- 
pa sânge lipsit de oxigen cu o disperare din ce în ce mai 
mare. Putea să vadă capul lui ca o umbră întunecată 
care plutea lângă cadă, prea departe ca să-l ajungă cu 
picioarele cu care izbea, până ce lumânările au căzut 
şi s-au stins pe rând. 

Nu mai putea să reziste mult. Dacă nu primea cu- 
rând aer, avea să se termine totul. Durerea din piept 
era deja pe cale să se stingă, împreună cu strigătul 
disperat al plămânilor după oxigen, iar picioarele re- 
fuzau să se supună impulsurilor pornite din creier, şi 
s-a prăbușit iar în apă. 

Corpul ei renunțase și începuse să se blocheze. 

Toate funcţiile, pe rând. 

De la picioare în sus. 

Curând, nici braţele nu mai aveau să-i funcționeze. 

Hotărârea de a-și retrage degetele a fost la fel de 
instinctivă ca aceea de a da drumul satârului. Funia 

i s-a adâncit în gât. Dar nu mai avea nici o importan- 
tă. A înşfăcat una dintre lumânările masive care mai 
pâlpâiau pe marginea căzii și a ridicat-o spre umbra 
întunecată. Puterea îi pierise, și regulile fiziologiei spu- 
neau că ar fi trebuit să scape din mână lumânarea. 
Însă n-a scăpat-o. 

Apoi a văzut cum lumina flăcării se întinde peste 
umbră și devine mai puternică. În cele din urmă funia 
din jurul gâtului s-a desprins. A putut să se ridice. Să 
iasă din apă. Spre focul care lumina acum întreaga 
cameră de baie. 

Şi-a umplut plămânii cu aer, a tuşit și a mai respirat 
de câteva ori rapid, până ce și-a dat seama că Benny 
Willumsen era în flăcări. Nu pricepea ce se întâmplă, 
dar s-a târât din cadă cât de repede a putut şi s-a stre- 
curat afară, departe de ţipetele lui. 

Trebuia să plece din apartament. Într-un fel sau 
altul, trebuia să iasă. Însă uşa blindată era încuiată. 
Costase peste zece mii de coroane şi, după părerea lui 
Carsten, era mai importantă decât excursia în Rhodos 
pe care şi-o dorise ea atât de mult. 

Din hol îl vedea pe Willumsen aplecat peste cadă, 
cu capul sub apă. l-ar fi fost uşor să se strecoare în 
încăpere, să înșface satârul care era încă în cabina de 
duș şi să i-l înfigă în spinare cu toată puterea. Dar nu 
se putea mişca. Poate că era în continuare paralizată 
de lipsa de oxigen. Sau poate pentru că nu pricepea 
cum de putea să fie el. 

N-a reacționat nici când s-a răsucit spre ea, s-a 
ridicat şi şi-a pipăit cu grijă pielea capului pârlită. 
De-abia când el a intrat în cabina de duș, s-a aplecat şi 
a înşfăcat satârul i-a trecut paralizia. A scos cheia din 
uşa băii, a trântit-o și a încuiat-o pe dinafară înainte 
ca satârul să străpungă lemnul de parcă ar fi fost din 

mucava. A fugit în living şi a început să aprindă și să 
stingă lumina. 

Aprins, stins. Aprins, stins. 

Iar și iar, sperând să o vadă cineva din clădirea de 
peste drum. 

Auzea ușa băii începând să cedeze în fața satârului. 

Aprins, stins. Aprins, stins. 

Aha. În cele din urmă, a reacționat perechea cu 
musafirii veniţi la cină. Ea a fluturat mâna și le-a fă- 
cut semn că e în pericol, dar n-a avut parte decât de 
râsete şi aplauze. Apoi a auzit un trosnet puternic din 
hol, când ușa băii a cedat. Fără să stea pe gânduri, a 
răsturnat ghiveciul mare de pe podea cu arborele de 
jad, care supraviețuise luni întregi fără lumină sau 
apă, şi a deschis fereastra de deasupra lui. 

Aerul rece a pătruns imediat în cameră și i-a făcut 
pielea goală să se înfioare, pe când înşfăca telefonul 
de pe canapea, a fugit cu el în dormitor și a lăsat ușa 
întredeschisă. A intrat în debara. 

În întunericul deplin, şi-a ridicat cât de sus a putut 
piciorul sănătos și l-a proptit într-unul dintre compar- 
timentele suportului pentru pantofi care era atârnat 
de uşă. Spre surprinderea ei, acesta a rezistat, și ea 
a reușit să se cațăre până în mormanul de tricotaje 
începute și neterminate şi de haine uitate, cu găuri 
făcute de moliile flămânde. 

L-a auzit pe Willumsen intrând în living, şi nu putea 
decât să spere că ghiveciul răsturnat şi fereastra care 
zăngănea îi vor atrage atenţia. A apăsat butonul verde 
al telefonului şi l-a lipit de ureche, sperând într-o mi- 
nune. Tăcerea părea că nu se mai sfârșește, dar, în cele 
din urmă, iată-l. Colacul de salvare sub forma unui 
ton de apel amestecat cu multe pârâituri și paraziți. 

Dar era acolo şi, întocmai aşa cum sperase, vecinii de 
sus aveau încă în dormitor baza telefonului. 

A format primul dintre cele două numere de telefon 
pe care le știa pe de rost, dar n-a auzit decât „Tu...“, ca 
să poată turui tot restul în șoaptă, „ai sunat la Carsten 
Rohmer. Din păcate, acum nu pot să răspund“. Evident, 
era la cină sau aşa ceva. La ce se așteptase? În mod 
normal, nu-i păsa când el nu răspundea. Însă de data 
asta îi venea să plângă, și i-a lăsat în șoaptă un mesaj 
în care îi spunea să le ceară colegilor ei să vină cât mai 
repede în apartament. 

Celălalt număr și-l amintea mai ales pentru că era 
atât de greu de uitat. N-avea ce să facă dacă era tocmai 
al lui Jan Hesk. A format numărul, în vreme ce îl auzea 
pe Willumsen că intră în dormitor. 

- Da, sunt Hesk. 

- Bună Jan, eu sunt, a şoptit ea cât de încet a putut. 

- Poftim? Alo? 

- Jan, eu sunt, Dunja. Nu pot să vorbesc mai tare... 

- Dunja, tu eşti? 

- Da, dar trebuie să mă asculți. Am nevoie de aju- 
torul tău, a zis şi a auzit cum satârul hârșâie pe perete 
chiar lângă debara. 

- De-abia te aud. Legătura e foarte proastă. 

- Jan, trebuie să mă ajuţi. 

- Ce? Nu te aud. Sunt al naibii de mulți paraziți. 

- Jan, am nevoie de ajutorul tău și e urgent. 

- Ajutor? Ai nevoie de ajutor? 

- Da, Benny Willumsen e în casa mea... 

- Alo? Se pierde sunetul. Mă auzi? 

- Da, sunt aici. 

- Ar fi trebuit să te gândești la asta înainte să-mi 
înfigi cuțitul în spate. 

- Nu, Jan, stai... 


356 | STEFAN AHNHEM 


N-a mai auzit decât un clic. A apăsat butonul verde 
ca să formeze 112, dar n-a mai avut timp, pentru că 
ușa a fost dată brusc în lături. Şi-a ținut răsuflarea şi a 
încercat să-și facă inima să bată mai încet. Nu era clar 
dacă o văzuse sau o auzise. Dar putea să-i audă răsu- 
flarea înceată şi să simtă mirosul înțepător al părului 
pârlit. Secundele au trecut greu, până ce el a închis în 
sfârşit uşa şi ea a crezut că a scăpat. 

Dintr-odată, telefonul a început să sune în mâna ei. 
S-au auzit trei apeluri distrugătoare până să apuce să-l 
închidă. Însă, la al doilea, ușa a fost smucită din nou. 

- Chiar asta bănuiam, i-a auzit vocea, în vreme ce 
încerca să scape de mâinile lui, care scotoceau pe raft 
ca două capete de șerpi furioși. Dar era imposibil, şi 
curând au înşfăcat-o de piciorul drept. 

Picioarele ei fuseseră întotdeauna puternice. În fi- 
ecare an mergea cu bicicleta pe orice vreme și întot- 
deauna alerga între aproape toate orele de la școală. 
Dar acum loviturile erau la fel de zadarnice ca strigă- 
tele ei după ajutor, pe când a fost smulsă de pe raft şi 
azvârlită pe umărul lui ca un animal împușcat, care 
curând avea să fie despicat şi măcelărit. A încercat să 
se agaţe de ceva, dar n-a putut prinde decât haine și 
tricotaje neterminate. 

A încercat să se elibereze zvârcolindu-se, l-a lovit și 
l-a mușcat de spate, însă o ținea ca într-o menghină şi 
nici măcar nu părea că face vreun efort. De-abia acum 
şi-a dat seama că și el e gol și, judecând după mușchii 
spatelui şi ai fundului lui când s-a dus la fereastră și 
a tras draperiile, ea n-avea nici o şansă. Practic, putea 
să facă tot ce voia cu ea. 

- Şi am de gând să fac ca suferința să fie scurtă, a zis 
el, îndreptându-se spre pat. 

Dunja nu mai omorâse pe nimeni. Asta fusese în- 
totdeauna în mintea sa absolut ultima soluție, dacă se 
ajungea la așa ceva. De când se ştia, fusese convinsă că 
întotdeauna există altă cale. Una în care comunicarea 
înlocuia armele şi violența. 

Acum învățase lecţia. 


Chiar înainte ca Benny Willumsen să ajungă la 
pat, s-a clătinat și a scăpat pe podea satârul, ca și cum 
ar fi fost pe cale să-și piardă echilibrul. A încercat să 
meargă mai departe, dar s-a oprit la jumătatea pasului, 
ca să nu cadă. 

În clipa aceea a văzut vârful care îi ieşea prin par- 
tea stângă a pieptului. Habar n-avea ce este, doar că 
trebuia să-i fi pătruns prin plămân și inimă, care con- 
tinua să bată. Asta știa sigur. Sângele i se prelingea pe 
abdomenul bine lucrat. 


Dunja nu ştia cât de tare îl rănise, așa că a rotit 
andreaua, ca să-i provoace înăuntru o vătămare cât 
mai mare. El era încă în picioare, însă nu mai zicea 
nimic, și s-a întrebat dacă el a priceput ce i se întâm- 
plă. De-abia după ce i-a înfipt cu toată puterea încă 
o andrea în partea cealaltă a coloanei vertebrale, gău- 
rindu-i plămânul drept, el a alunecat încet în jos. Ca 
un cal care se culcă la pământ ca să moară. 

- De ce? L-a privit în ochi. De ce nu m-ai omorât 
la Kăvlinge, când ai avut ocazia? 

N-a primit nici un răspuns. 

Dar expresia din ochii lui chiar înainte să moară 
i-a spus mai mult decât avea nevoie. 

Nu fusese el. 

-Prin Söderleden sau pe podul Skepps? 

Şoferul taxiului a încercat să-i prindă privirea în 
oglinda retrovizoare. 

- Podul Skepps, a răspuns Fabian de pe bancheta 
din spate, cu ochii lipiţi de telefon. 

Undeva, în acest aparat, avea să găsească așa-zisul 
cadou de la Niva. Nu voise să-i spună decât atât. 

- Dar să ştiţi că o să dureze mai mult. 

- Nu mă grăbesc, a zis Fabian, fără să-şi ia ochii de 
la ecranul mobilului. 

- Înţeleg, nu mergeţi pe autostradă din principiu. 
Într-un fel, sunt de acord că e urâtă şi ar trebui să 
fie îngropată. Vreau să zic, dacă banii nu reprezintă 
o problemă. Mă credeţi sau nu, de fapt, am protestat 
împotriva celei de-a treia căi ferate. Cu toate că asta 
a fost înainte să încep să conduc. Acum, că sunt la 
volan cât e ziulica de lungă, văd limpede că politicienii 
au aruncat, literalmente, la WC toată infrastructura 
din Stockholm. Nu sunteţi de acord? 

Fabian nu i-a răspuns. În schimb, i-a cerut să 
deschidă radioul, care, printr-o coincidenţă ironică, 
transmitea „Fake Empire“! al formației The Nationals 


1 „Falsul imperiu“ 

tocmai când treceau prin dreptul palatului. Şoferul 
a tăcut și a dat sonorul mai tare, aşa încât vocea de 
bariton a lui Matt Berninger a umplut mașina. Fabian 
a ridicat privirea de la telefon și a văzut câțiva ado- 
lescenţi care alergau ca apucaţii, dispărând pe una 
dintre alei. 

S-a gândit la Theodor. Poate din cauză că adolescen- 
ţii purtau geacă cu gluga trasă pe cap, îmbrăcăminte 
pentru care îi tot bătuse la cap anul trecut. În cele din 
urmă, reuşise să strângă destui bani ca să-și cumpere 
una, după ce Fabian și Sonja se împotriviseră, spu- 
nând că sunt haine de huligani care caută necazurile 
cu lumânarea. 

Viaţa la Stockholm devenise dificilă. Sonja vorbea 
tot mai mult despre asta și era îngrijorată că nu e locul 
potrivit în care să-şi crească copiii. Era, fără îndoială, 
mai rău față de cum fusese când s-a mutat el aici, la 
sfârşitul anilor '80. În acea vreme, tinerii skinhead 
erau cea mai mare amenințare. Dar, câtă vreme ști- 
ai pe unde hălăduiesc ei, era destul să faci un ocol. 
În vremurile acelea, pericolele pândeau peste tot și, 
dacă nu făceau nimic, exista un risc destul de mare ca 
după doar câțiva ani Theodor să ajungă într-o astfel 
de bandă. 

S-a uitat peste apa îngheţată la af Chapman - vapo- 
rul luminat care era acostat la Skeppsholmen și care 
se presupunea că era cea mai bine amplasată pensiune 
pentru tineret din lume. Chiar după ce au început to- 
bele din „Fake Empire“, au trecut de sensul giratoriu de 
la Slussen și șoferul a dat radioul mai încet, încercând 
din nou să-i prindă privirea în oglinda retrovizoare. 

- V-am văzut uitându-vă la vapor la Skeppsholmen. 
Nu toți locuitorii din Stockholm ştiu că af Chapman 
este, de fapt, o pensiune pentru tineret. Ştiţi, sunt 

dușuri la prova vasului, așa că poți să stai acolo gol 
cum te-a făcut mama și să te speli privind palatul regal. 
Nu-i rău deloc. Nu credeţi? 

Fabian nu auzea nici un cuvânt. Tocmai găsise ceea 
ce căuta în telefon. Era un link de e-mail care ajun- 
sese în coș, din cauză că expeditorul era necunoscut. 
Subiectul era M-am înșelat... 

A dat clic pe link şi în căști a început să se deruleze 
un clip audio. 

- Eu sunt. Ai timp? 

Fabian şi-a dat seama imediat că vocea era a lui 
Herman Edelman. 

- Nu prea. O să fiu la audiere peste câteva ore şi n-am 
avut timp să mă pregătesc. Pot să te sun eu după-amiază? 

Cealaltă voce era a lui Carl-Eric Grimăs. De-abia 
acum şi-a dat seama Fabian ce era de fapt cadoul de 
la Niva. 

- Mai bine nu. S-a auzit un oftat stresat. Calle, este 
pentru binele tău. 

- Ştiu, dar... 

- N-o să dureze mult, şi, cu cât ştii mai multe despre 
ceea ce se întâmplă, cu atât o să fii mai bine pregătit să 
faci faţă. 

- Stai să închid uşa. 

Exact aşa cum își închipuise Fabian, IIRAN pusese 
sub supraveghere telefonul ministrului justiției, şi Niva 
reușise cumva să dea de conversaţia pe care o avusese 
cu Herman Edelman cu câteva ore înainte să fie ucis. 

-Să nu-mi spui că iar e vorba de afurisita aia de scur- 
gere de informaţii. 

- Din păcate. 

-Cu alte cuvinte, documentul încă lipseşte. 

- Nu, dar... 

-Ştiam eu. Este exact lucrul care mă îngrijora. Am 
simţit-o. N-ar fi trebuit să accept să particip... 

- Dar, Calle, ascultă-mă... 

- Fir-ar să fie, n-am făcut altceva decât să ascult! Pe 
bune. Am crezut că s-a terminat cu toate astea. 

-Asta am crezut și eu. Dar problema n-o să dispară 
doar pentru că tu ţi-ai vârât capul în nisip. 

- Știu, însă ce nu înţeleg e cum poate fi problema mea. 
Gidon Hass e cel care a procedat incorect şi, prin urmare, 
e treaba lui să rezolve problema. 

-Ar putea să pară aşa. Dar, dacă nu izbuteşte, o să se 
ajungă la tine, că vrei sau nu. 

Grimăs a oftat demonstrativ. 

- Din câte am înţeles, sunt multe indicii că e cineva 
dinăuntru, care are acces la chei şi coduri. Problema e că 
n-au fost în stare să găsească pe nimeni fără... 

-Ia stai un pic. Cum adică, dinăuntru? Vrei să zici 
că cineva dintre angajaţii tăi ar fi... 

- Calle, nu ştiu. Tot ce ştiu este că investigația este în 
plin avânt în acest moment. 

- Bine, o să-i sun. 

-E ultimul lucru pe care ar trebui să-l faci. Lasă-i pe ei 
să se ocupe de asta. Nu voiam decât să te pun la curent cu 
toate. Și, dacă n-ai făcut-o încă, ar trebui să-i spui şefei 
tale de cabinet, ca să pregătească nişte măsuri de limitare 
a pagubelor, în cazul în care povestea răsuflă. 

- Limitare a pagubelor? Vrei să zici să-mi dau demisia 
înainte ca tot partidul să fie tras în jos. De parcă asta 
ar ajuta la ceva? 

- Hai să nu facem din ţânţar armăsar. Încă mai e o 
şansă ca... 

- Herman. Ştii la fel de bine ca mine că e doar o chesti- 
une de timp până ce lucrurile vor ajunge pe prima pagină 
a tuturor ziarelor. Şi când o să se întâmple, tot ce am 

făcut pentru ţara asta o să ajungă la gunoi. Iată adevărul 
adevărat. Acum trebuie să te las. 

- O să te anunţ dacă mai apare ceva. 

- Bine. Și, auzi, apropo... Mulţumesc. 

- Cu plăcere. 

Au închis amândoi și clipul audio s-a terminat. 
Fabian şi-a scos căştile şi a încercat să înțeleagă despre 
ce a fost vorba în acea discuţie. Cineva pusese mâna pe 
nişte informații la care nu ar fi trebuit să aibă acces, 
asta era clar. Ceva care îl punea pe Grimăs într-o lumi- 
nă atât de proastă, încât risca să doboare guvernul. Și 
la numai un minut sau două după discuţie telefonase 
la Ambasada Israelului. Asta să fi fost ceea ce Edelman 
îl sfătuise să nu facă? 

Fabian știa că, în urmă cu vreo zece ani, în primii 
ani după ce îi murise soția, Edelman se gândise serios 
să ia legătura cu ambasada. În acea vreme avea, cu 
siguranță, legături strânse cu Israelul. Să fi fost vreo 
scurgere de informaţii de la Ambasada Israelului? Să 
fi fost avut de-a face cu crima săvârșită după câteva 
ore? Şi cine era Gidon Hass? Fabian nu reușea să pri- 
ceapă nimic, în afară de faptul că Herman Edelman, 
şeful său, era clar că ştia mult mai multe decât lăsa 
să se înțeleagă. 

- Am ajuns, a zis şoferul, oprind pe Fatbursgatan, 
în dreptul uşii principale. 

Fabian a dus mâna la portofel, dar s-a oprit pe când 
se uita la apartamentul cu ferestrele întunecate. Ar 
fi trebuit să fie obosit şi să aştepte cu nerăbdare să 
se aşeze în pat şi să închidă ochii. Ultimele două zile 
păruseră lungi cât o săptămână întreagă. Ca să nu mai 
spunem că băuse. Dar asta n-avea importanță acum. 
Şoferul se înşelase. 

Nici vorbă să fi ajuns. 

Sofie Leander nu avusese nici cea mai mică îndoială 
că salvatorii erau în clădire, cu toate că acceptase cu 
trei zile înainte gândul că şansele sale de supraviețu- 
ire erau nule. Poliția o găsise și avea să primească, în 
sfârşit, explicația faptului că fusese ținută în aşteptare 
şi în viață atâta timp. 

Dar se înșelase. Se înșelase îngrozitor. 

Nu pe ea a găsit-o poliția. Dacă era poliția. Și-a muş- 
cat tare buza ca să-și oprească gândurile care se învâr- 
teau în cerc la nesfârșit, încercând să priceapă ce se 
întâmplă. Dar nu înţelegea decât că ultima nădejde de 
supraviețuire îi fusese spulberată. Era o credință naivă 
pe care, de fapt, nu îndrăznise s-o ia în serios. Credinţa 
că poate, totuși, nu se sfârşise. Că o să poată să simtă 
iarăşi razele soarelui încălzindu-i fața. Să guste o ceaş- 
că de cafea foarte bună, perfect potrivită. Să se simtă 
în siguranță, ghemuindu-se strâns în brațele soțului. 

Acum învățase lecţia. 

Această recunoaştere fusese una dintre cele mai du- 
reroase trăiri pe care le avusese în viața ei. Era ca şi cum 
o rană mare şi adâncă din carne, care tocmai începuse 
să se vindece, era redeschisă. Și, cu toate că ştiuse tot 
timpul cum avea să se termine, fusese o mică parte 

din ea care nu se putea împiedica să creadă şi să spere. 
Fusese întotdeauna credincioasă, însă de-abia acum 
înţelegea cu adevărat de ce religia este atât de populară. 
De ce nu va putea niciodată să le fie luată oamenilor. 
Indiferent cât ar fi respins-o logica sau rațiunea. Un 
credincios nu-și putea părăsi niciodată convingerea. 
Durerea era, pur și simplu, prea mare. 

Oscila între două extreme, credința într-un viitor 
trandafiriu, în care toate aveau să se termine cu bine, 
şi dorința să se topească în neant, să putrezească și să 
le ofere viermilor un ospăț. Amândouă opțiunile erau 
atrăgătoare. Poate că, în principal, datorită faptului 
că nimic nu putea să fie mai rău decât ceea ce avea de 
îndurat în acest moment. 

Trebuia să facă ceva. Nu contau consecințele. Nu 
putea să continue aşa. Dar ce putea să facă? Auzise că 
oamenii pot să ridice maşini ca să-şi salveze copiii, în 
special femei, a căror disperare le pompa atât de multă 
adrenalină în corp, încât aveau ceea ce putea fi descris 
ca puteri supranaturale. Însă ea n-avea copil și nici 
maşină care să-l strivească. Nu avea decât disperarea, 
dar care era din belşug. 

Tubul de hrănire pornise din nou, gata să-i împin- 
gă mâzga greţos de dulce în gură şi în jos, pe esofag. 
Era ținută strâns pe masă, în mijlocul unui iad dintre 
viață și moarte. 

A încercat să-și răsucească fața, dar tubul a urmat-o 
şi i-a umplut gura. S-a înverşunat împotriva durerii 
produse de legături şi s-a împotrivit cu întregul trup, 
mai întâi într-o direcţie, apoi în cealaltă, în vreme 
ce mâzga cobora în ea și îi stimula reflexul de vomă. 

Apoi a simțit. Poate că nu se mişcase mai mult de un 
milimetru, sau cam aşa ceva. Nu era sigură. Dar era, fără 
îndoială, ceva nou, suficient ca să-i dea puterea să-şi 

încordeze mai departe fiecare muşchi din corp spre 
stânga și apoi spre dreapta. Acum era sigură. Masa se 
mișca, și a luat câteva înghițituri din aluat ca să capete 
putere, în vreme ce clătina masa. 

Un scârțâit s-a auzit din ce în ce mai tare odată cu 
mişcările ei, şi a hotărât să nu se oprească până ce nu 
încetează. A început să numere smuciturile și a ajuns 
la 384 când sunetul a încetat brusc și a fost înlocuit, 
după un moment, cu un trosnet puternic. 

O vreme n-a îndrăznit să deschidă ochii, iar când 
a făcut-o şi-a dat seama că zace pe podea, cu masa 
răsturnată la spatele său. Unele dintre legături trebuie 
să se fi slăbit, pentru că acum a putut să-și răsucească 
un braț și să-l miște în voie. Cu un pic de noroc, putea 
ajunge la scalpelul care căzuse pe podea la numai un 
metru în fața ei. 

Avea să treacă un timp până ca Fabian să înţelea- 
gă pe deplin conversaţia înregistrată pe bandă dintre 
Grimâăs şi Edelman. Se părea că se declanșase sistemul 
de apărare al corpului său, ca să țină în frâu șocul. 
Când sentimentul s-a definit, în cele din urmă, a cobo- 
rât din taxi și a tras în piept adânc de câteva ori aerul 
din noaptea de iarnă. Îl copleşeau emoţiile. O parte 
din el nu putea să creadă ceea ce tocmai auzise, alta 
îl înfățişa aruncându-se asupra vechiului său men- 
tor, trântindu-l la pământ și încătușându-i mâinile 
răsucite la spate. 

Fusese pe drum spre apartamentul lui Herman 
Edelman, pe Kaptensgatan, ca să-l înfrunte pe tema 
convorbirii înregistrate. Ca şi cum în subconștientul 
său, pe undeva, era cuibărită speranța că există încă 
o explicație suficient de credibilă care să-i permită să 
doarmă bine restul nopții și asigurarea că totul avea să 
revină la normal de îndată ce lasă toate astea în urmă. 

Însă acum și-a dat seama că nu există o astfel de 
explicaţie. În orice caz, nu încăpea îndoială că Edelman 
ştia mai mult decât dădea de înţeles și era implicat 
într-un fel sau altul în moartea ministrului justiției. 
În ultimă instanță, avea să fie silit să-și pună şeful cu 

spatele la zid şi să-i ceară un răspuns. Dar nu încă. 
Încă ştia prea puţin, şi ca să primească răspunsurile 
corecte trebuia să pună întrebările corecte. 

De aceea, a intrat înapoi în taxi și i-a spus şoferu- 
lui să meargă mai departe, pe lângă ușa lui Edelman, 
spre Artillerigatan, la sediul poliției, în Kungsholmen. 
După ce a ajuns acolo, şi-a trecut prin cititor cardul 
de acces, a format codul şi a mers pe coridor, unde era 
un întuneric de smoală, spre biroul pe care îl împărțea 
cu Malin. 

Plănuise să se mai uite o dată peste dosarul anche- 
tei. Să pună sub semnul întrebării, să sucească şi să 
răsucească totul până ce avea să-l vadă cu alţi ochi. 
Era convins că soluţia se afla undeva, printre toate 
fotografiile, însemnările și coincidenţele stranii. 

Dar, când a intrat, tot ce ţinea de anchetă dispăru- 
se. Tabla fusese curățată, notele de pe pereţi fuseseră 
date jos, iar teancurile de dosare de pe birouri și de 
pe jos fuseseră luate. Încăperea era goală. Ancheta era 
încheiată în mod oficial. Însă nu trecuseră mai mult de 
şapte ore de la sinuciderea lui Kremph, și mai trebuia 
să fie ridicate şi catalogate probe, trebuia să fie scrise 
rapoarte și trebuia să se țină şedinţe înainte ca totul 
să fie gata de pus la păstrare. 

Ca să fie sigur, a pornit computerul și a căutat în 
arhivă, însă n-a găsit nici acolo nimic. Cineva înde- 
părtase toate dovezile lor, și habar n-avea cine ar fi 
putut să fie. De fapt, putea fi oricine, de la SePo până la 
Edelman însuși, sau cu totul altcineva, și-a zis Fabian, 
şi s-a lăsat moale pe scaunul de la birou. Tot ce ştia 
sigur era că trebuie să fie cineva care, la fel ca el, știa 
perfect că făptașul e încă în libertate. 

De vreme ce tot nu știa ce să facă mai departe, s-a 
hotărât să meargă acasă și să încerce să apuce câteva 

ore de somn. Dar tocmai când închidea computerul a 
văzut una dintre cele două păpuși de porțelan pe care 
le găsiseră în apartamentul dezafectat. Era aşezată pe 
raftul lui Malin, alături de un teanc de dosare şi două 
pachete de Mariekeks. Nu-şi amintea ca vreunul din- 
tre ei să fi luat păpuşa şi, chiar dacă ar fi făcut-o, ea 
trebuia să ajungă la Hillevi Stubbs. Dar uite-o acolo. 
Sau doar una care doar semăna cu ea. 

A luat-o și s-a uitat la părul buclat, rochia brodată 
şi pălăria asortată, şi gândurile i-au zburat la păpuşa 
din copilăria sa. Dar n-a ajuns mai departe de asta, 
pentru că și-a dat seama că e ceva ciudat cu ochii. 
Ceva care îl deosebea pe unul dintre ei de celălalt. Și 
când s-a uitat mai bine, a văzut că pupila cafenie era, 
de fapt, o gaură. 

Cu îngrijorare din ce în ce mai mare, a început să 
examineze păpuşa mai amănunțit. S-a uitat la pălărie, 
la fața supărător de realistă, la braţele și picioarele tari 
şi i-a ridicat rochia, care la spate era prinsă cu arici. 

La început n-a priceput, dar în clipa în care şi-a 
dat seama ce se petrece, l-a năpădit transpiraţia și a 
simțit că îngheaţă. La fel ca abdomentul lui Carl-Eric 
Grimăs, spatele păpușşii era scobit și în spațiul mic era 
îndesată o cutie de plastic albă, dreptunghiulară, cu 
câteva leduri care clipeau. Era scris Anbash în colțul de 
jos, lângă un buton, şi un cablu pornea dintr-o parte 
în sus, prin gât, spre cap. Fabian nu mai văzuse nici- 
odată aşa ceva, dar şi-a dat seama imediat că trebuie 
să fie o cameră video pe baterii, conectată într-un fel 
la rețeaua de telefonie mobilă. 

Aşadar, făptaşul ținuse sub supraveghere aparta- 
mentul dezafectat, iar în ultimele zile şi birourile lor. 
Avusese acces la toate gândurile și ideile lor și ştia exact 

în ce punct se află fiecare dintre ei în investigație. Nu 
doar Malin, Tomas și Jarmo, ci şi el însuși. 
Chiar în clipa asta se uita la el. 

Pe Dunja încă o durea tot corpul și probabil arăta 
ca şi cum ar fi avut un mic accident de circulație. Nu 
ştia nici ea, pentru că toată dimineaţa evitase cu bună 
ştiinţă oglinzile. După ce fusese examinată la spital, 
îşi petrecuse noaptea la hotelul Nora aflat după colț, 
pe Nørrebrogade, în vreme ce Kjeld Richter şi oame- 
nii lui examinau apartamentul ei. Sleizner promisese 
să-i deconteze cheltuielile şi îi fusese recomandat un 
psiholog de la Biroul pentru Victimele Delictelor. Însă 
refuzase. Nu ştia de ce, dar încă nu reușise să priceapă 
deloc evenimentele din seara trecută. Poate că era încă 
în stare de şoc. 

Hotărâse să stea la hotel cât de mult posibil și să 
încerce să se bucure de duminică. Dar după ce a re- 
ușit, în cele din urmă, să se dea jos din pat, să facă o 
baie și să comande micul dejun, neastâmpărul a pus 
stăpânire pe ea. Şi, după vreo oră, ieşea șchiopătând 
din lift şi pornea pe coridor spre secţie, unde era sigură 
că şedinţa e în toi. 

Date fiind evenimentele din seara trecută, ştia că 
n-ar trebui să fie aici, însă nu se putea împiedica să-și 
spună că e cam nepoliticos. Asta era investigația 
ei. Ea era cea care descoperise indiciile şi pusese totul 

la un loc. Acum se dovedise că s-a înşelat, dar, zău 
aşa. Ar fi trebuit, cel puțin, s-o întrebe dacă vrea să 
participe şi ea. 

Ușa sălii de ședințe era deschisă și auzea râsete răzle- 
te. O anchetă complicată se încheia şi un făptaş temut 
era anihilat. Auzea euforia din aer. Stau acum acolo 
şi se îmbată cu toată gloria, și-a zis, chiar înainte să 
bată la ușa deschisă. 

Râsul s-a oprit şi s-au răsucit spre ea. 

- Dunja? Ce faci aici? 

Sleizner s-a ridicat şi a venit la ea. 

- Întrebarea este ce faceți voi toți aici? A ridicat o 
mână, ca să-l oprească. Credeam că eu sunt cea care 
conduce investigația. 

- Da, dar acum s-a încheiat. Mulțumită ție, şi acum 
nu mai trebuie decât să punem la punct niște... 

-Cine a zis că s-a încheiat? l-a întrerupt Dunja. În 
nici un caz eu. 

- Nu. Dar am făcut-o eu. La urma urmei, încă sunt 
cel care ia hotărârile în acest departament. Sau mi-a 
scăpat ceva? 

Sleizner a izbucnit în râs şi s-a răsucit spre ceilalți, 
care i s-au alăturat imediat. 

Dunja nu și-a schimbat expresia. Ultimul lucru pe 
care şi-l dorea era să intre în micul lor club. 

- Dunja, nu înţeleg. Care e problema? a continuat 
Sleizner. Făptaşul a fost identificat şi e mort. Sigur, 
încă nu s-a încheiat investigarea celor petrecute la 
tine acasă, însă nu e ceva pentru care să-ți faci griji. 
Mai bine potolește-te și... 

-Problema e că n-a fost el. 

- Cum adică, n-a fost el? Sleizner a schimbat priviri 
cu ceilalți. Vrei să spui, cu toată seriozitatea, că Benny 
Willumsen era nevinovat? 

- Da, în orice caz, nu-i vinovat de uciderea lui 
Karen, a lui Aksel Neuman și a Katjei Skov. 

A intrat şchiopătând și a observat că Hesk părea 
atât de stânjenit doar de simpla ei prezență, încât se 
zvârcolea ca un țipar ca să-i ocolească privirea. 

- Dunja... Sleizner a oftat exagerat. Ăsta e primul 
tău caz, și nu-i ceva ciudat ca tu să... 

- Kim, nu-i vorba de mine... 

- N-ai vrea să mă lași să-mi termin vorba? 

- Nu, pentru că ştiu exact ce o să spui, şi greşești. 
Dunja a pus o capsulă în aparatul Nespresso şi a apă- 
sat butonul. Aşa că acum tu ar trebui să fii cel care 
mă lasă să termin ce am de spus. A luat cana plină cu 
espresso și a fost surprinsă de faptul că nu s-a simțit 
obligată să pună în coș o monedă de cinci coroane. În 
primul rând, l-am întâlnit pe făptaș. Nu Willumsen, 
ci cel adevărat, și e mai mic cu cel puţin trei măsuri. 

- Asta a fost în Suedia? a întrebat Richter, și Dunja 
a încuviințat din cap, așezându-se. 

-Spui că i-ai văzut și faţa? 

Hesk i-a prins privirea pentru prima oară. 

- Nu, stătea cu spatele la mine, iar când s-a întors, 
purta mască de gaze şi apoi m-a anesteziat, aşa cum 
trebuie să fi făcut şi cu ceilalți. 

- Dar i-a omorât. 

- Ceea ce este punctul următor. De ce să mă lase 
în viață în Suedia, ca apoi să încerce să mă omoare în 
Danemarca, după numai câteva ore? 

Tăcere şi un schimb de priviri. 

- Şi care este explicaţia ta? a zis Sleizner, în cele 
din urmă. 

- Willumsen căuta, în esenţă, trăirea intensă, iar 
făptaşul nostru are cu totul altă motivație. Şi eu nu 
făceam parte din ea. 

-Şi cum intră în tablou Willumsen? Sleizner s-a dus 
la filtrul de cafea şi a lăsat ostentativ să cadă în coş o 
monedă de cinci coroane. Dacă e dintr-odată atât de 
nevinovat, de ce a intrat în casa ta și... 

- Cine zice că e nevinovat? Numai ultimele trei cri- 
me recente nu sunt ale lui. Au fost făcute să pară așa. 

- Vrei să spui ca o imitație? a zis Richter. 

- Da, poate. În orice caz, trebuie să fi înțeles că 
suntem pe urmele lui și, în loc să fugă... 

- Nu. Îmi pare rău, dar nu se leagă. Sleizner și-a 
aruncat brațele în sus. Nu mă îndoiesc că e mâna lui 
Willumsen. A făcut semn cu capul spre tablă, care era 
plină de fotografii şi săgeți arătând asemănările dintre 
cazurile vechi și cele noi. Nu văd nici un singur punct 
în care am lucrat de mântuială și... 

- Ai orbul găinilor? a exclamat Dunja, lovind cu 
palma în masă așa de tare, încât s-a răsturnat cana cu 
cafea. Ideea este că avem încă un ucigaș în libertate! 

Din nou s-a lăsat în jurul mesei o tăcere de mor- 
mânt. Au fost schimbate priviri şi toată lumea aştepta 
o reacție din partea lui Sleizner. Era prima oară când 
cineva din echipă se rățoia la el. Dunja s-a ridicat, a 
pus altă capsulă în filtru, a umplut din nou ceaşca şi 
s-a așezat la loc. Fără să se ostenească să plătească. 

- Dunja, o să fiu complet sincer, a zis Sleizner, în 
cele din urmă. Ai făcut o treabă uimitoare, nu încape 
discuție. Şi cred că vorbesc în numele tuturor de la 
această masă când spun că nimeni nu se aștepta ca 
ancheta să înainteze atât de repede. Prin urmare, fe- 
licitări! Şi-a lovit palmele de câteva ori și a început să 
se plimbe prin încăpere. Dar tonul şi atitudinea ta din 
acest moment sunt cu totul intolerabile. A rămas în 
picioare în spatele ei. Sunt sigur că explicația o repre- 
zintă lucrurile prin care ai trecut în ultimele douăzeci 

şi patru de ore și euforia pe care o simţi acum pentru 
că ai reuşit să rămâi în viaţă. În privinţa asta, sunt gata 
să trec cu vederea. Pe moment. În celelalte privințe, 
cred că ești pe o linie cu totul greşită. Sunt convins că 
ai înţeles greşit. Dar nu vreau să fiu meschin, cred că 
îl putem căuta pe acest așa-zis alt făptaş. În principal, 
ca un mic joc, să vedem unde ne duce. 

- Ce amabil, a zis Dunja. Atunci propun să... 

- Aşadar, iată prima mea întrebare. De ce să te 
bage în portbagaj, laolaltă cu bucăţile din cadavrele 
lui Neuman și Skov, şi să nu te lase, pur și simplu, 
în Suedia? Ne-ai condus mult mai repede la mașină 
şi la o mulțime de probe, din care una tocmai a fost 
trimisă pentru analiza ADN-ului. 

-Care probe? Ce ați găsit? 

- Nu noi. Pedersen, a zis Hesk, așteptând aprobarea 
lui Sleizner înainte să continue. A lucrat toată noaptea 
şi a examinat bucăţile de cadavru. 

Hesk a scos două fotografii dintr-un plic cafeniu și 
le-a pus pe masă în fața Dunjei. 

Amândouă erau imagini luate de sus și una arăta ca- 
davrul ciopârţit al lui Aksel Neuman aranjat pe o masă 
de examinare luminată. De la cap până la picioare, cu 
câțiva centimetri între ele. Dunja a numărat unspre- 
zece bucăţi, şi nu s-a putut împiedica să-și imagineze 
un magician care n-a reuşit să taie o femeie în două. 

În cealaltă se vedea Katja Skov așezată în acelaşi fel 
pe masa de alături. 

- Unde este partea dreaptă a pieptului ei? 

Dunja s-a uitat cu mai multă atenţie la fotografie 
şi a arătat pieptul care se deosebea de Aksel Neuman, 
secționat la mijloc. Acolo unde ar fi trebuit să se afle 
partea dreaptă nu era nimic. 

- Încă lipseşte. Însă iată care este partea importantă. 
Hesk a pus pe masă altă fotografie, în care erau înfăţi- 
şate în prim-plan organele genitale ale Katjei. Pedersen 
a ridicat urme din sperma făptașului. Adică exact ceea 
ce lipsise ca Willumsen să poată fi condamnat. 

Dunja a încuviințat din cap. 

-Şi ce se întâmplă dacă nu e a lui? 

- O să aflăm după ce primim rezultatele, a zis 
Sleizner. Dar hai să ne întoarcem la întrebarea mea. 
Ce rost avea să te pună în maşină? 

- Mi-am pus exact aceeaşi întrebare și am hotărât că 
există o singură explicaţie. I-a privit în ochi pe ceilalți. 
Voia ca noi să găsim repede mașina și tot ce era în ea. 

- Vrei să spui, toate probele? a zis Richter, şi Dunja 
a încuviințat. 

- Deci, motivul ar fi să-l ducă pe Willumsen la con- 
damnare? a întrebat Hesk. 

-Asta ar putea să fie o parte din el. Dar mai degrabă 
ca efect secundar. Gândiţi-vă că avem de-a face cu 
cineva care nu se dă în lături să ucidă oameni nevi- 
novați și să-i mutileze. Nu, povestea cu Willumsen 
trebuie să fi fost o diversiune, ca să ne îndepărteze de 
motivul adevărat. 

- Şi care este acesta? a zis Sleizner, abia stăpânin- 
du-şi iritarea. 

- Nu sunt sigură, însă răspunsul trebuie să fie le- 
gat de victime. Sau, dacă mă întrebaţi pe mine, legat 
de ceea ce le lipsește victimelor. A bătut cu degetul 
în fotografia Katjei Skov. În plus, chiar că trebuie să 
scoatem mașina din portul Helsingør, sau, cel puțin, să 
se scufunde cineva și să arunce o privire. Aşa a ajuns 
făptaşul acolo. 

Sleizner și-a încleştat dinții și s-a gândit. 

- Bine, fie cum zici tu. Dar de îndată ce vine rezul- 
tatul analizei ADN care confirmă că este Willumsen, 
această anchetă trece în arhivă. S-a înţeles? 

Toţi au încuviințat. 

Toţi, în afară de Dunja. 


7O 


07.30 - 08.30 Micul dejun 

08.30 - 08.42 Strângerea mesei 

08.42 - 09.00 Duş 

09.00 - 09.14 Îmbrăcarea şi împachetarea. Ras (Tati) 
09.14 - 09.15 Curăţarea geamurilor maşinii 

09.15 - 09.30 Drumul spre acvaparc 

09.30 - 12.00 Acvaparcul!!! 


- Hai odată! Nu vreau să întârziem. 

Matilda a smuls orarul scris de mână, împodobit 
cu mici desene colorate, de la Fabian. 

La şapte şi treisprezece minute ea a aprins veioza 
de la capul patului, s-a cățărat în pat, s-a așezat pe 
abdomenul lui și i-a arătat planul pentru duminica 
pe care urma să o petreacă împreună. Nu apucase nici 
măcar trei ore de somn, adică mai puțin de jumătate 
decât avea cu adevărat nevoie ca să funcționeze. 

După două espresso duble s-a simţit aproape treaz 
şi şi-a jurat să-şi dedice întreaga duminică rolului de 
tată. Ancheta putea să aștepte. Oricum, avea nevoie 
de timp ca să se gândească la felul în care ar putea 
avansa fără știrea lui Edelman. Astăzi avea să-i lase pe 
copii să hotărască. Ba chiar a fost de acord cu vizita la 

acvaparc, în ciuda faptului că îi era chiar mai nesuferit 
decât metroul la ora de vârf. 

Însă mai întâi aveau să ia un mic dejun copios şi, 
după ce el și Matilda au aranjat totul pe masă și au 
aprins lumânarea de Advent, s-a dus în camera lui 
Theodor ca să-l trezească. De câte ori intra în dor- 
mitorul fiului său, haosul şi ghemotoacele de praf îi 
stârneau dorința imperioasă să aerisească sau, și mai 
bine, să dezinfecteze camera. Dar de data aceasta a 
simţit cu totul altceva. Ceva care n-avea nimic de-a 
face cu maldărul de haine de pe podea, şi cel mai bine 
putea descrie senzația ca un pumn zdravăn în stomac. 

Theodor dormea pe spate, şi Fabian și-a amintit 
că seara trecută nu făcuse doar un delict care putea 
fi pedepsit, ci un păcat de moarte. Îşi lovise fiul. Își 
pierduse răbdarea, ceea ce a avut ca rezultat o palmă 
puternică peste față. 

Acum nu era doar roșu şi vânăt, ci şi foarte umflat 
în jurul ochiului drept și al buzei de sus, unde sângele 
se închegase într-o cicatrice. Stomacul i s-a răsucit 
şi i-a pierit pofta de tot ce aștepta pe masa cu micul 
dejun. S-a lăsat să cadă pe marginea patului, şi-a prins 
capul cu o mână şi cu cealaltă a atins uşurel capul lui 
Theodor. Să-l fi lovit chiar așa de tare? Și cum ar putea 
să şi-o ierte vreodată? 

Blugii murdari din maldărul de pe podea au adus 
explicația. Sau, mai degrabă, a adus-o zăpada topită 
într-o băltoacă pe podea, sub ei. 

Theodor ieșise seara trecută. Cu toate că Fabian 
i-a interzis în mod explicit şi cu toate că a promis că 
rămâne acasă, a plecat. Fabian ar fi vrut să-l trezească 
şi să-l certe. Dar ce rost avea? Răul fusese făcut deja, și 
cel mai bun lucru era să-l lase să doarmă și să discute 
cu Sonja când toate celelalte se potoleau. 

- Dar, tati, cât o să dureze? a zis Matilda de pe locul 
din spate, pe când Fabian intra în parcarea Spitalului 
Söder. 

- Nu mult. Maximum o jumătate de oră. 

- Dar atunci n-o să mai ajungem la acvaparc. 
Deschide la nouă și jumătate. Tati, ai promis, a ținut-o 
pe a ei Matilda, în vreme ce întindea mâna spre punga 
de plastic de pe partea cealaltă a banchetei din spate, 
care era înfășurată de câteva ori în jurul conţinutului. 

- Dar n-aveam de unde să ştiu că Malin o să sune 
şi o să fie atât de supărată că nu m-am dus s-o văd. Şi 
poți să stai liniștită, avem timp pentru toate, poate cu 
excepția înotului, a zis Fabian, reuşind în cele din urmă 
să găsească un loc de parcare. Filmul, McDonald's, tot 
restul programului. Promit. 

- Dar atunci vreau dulciuri. 

Matilda a apucat punga și a tras-o spre ea. 

- Azi? Dar e duminică. 

- Da. Dulciuri de duminică. Și le vreau acum. 

Fabian a primit porunca de pe locul din spate cu o 
înclinare a capului, în tăcere, și a coborât din mașină, 
în vreme ce Matilda desfăcea punga şi se uita cu ochii 
cât cepele la păpușa de porțelan. 


Malin se afla într-un salon cu alte cinci paciente. 
Dormea. Faţa îi era la fel de albă ca ceaşafurile de pe 
pat și şuvițe din părul în neorânduială îi erau lipi- 
te de fruntea transpirată. Un braț îi era conectat la 
o perfuzie și halatul de spital descheiat pe jumătate 
dezvăluia mult prea mult, după părerea lui. Fabian a 
pus un buchet de flori într-o vază de inox de pe masa 
cu rotile cât de discret a putut. 

-E moartă? a şoptit Matilda, în vreme ce el scria o 
urare pe cartonașul care însoțea florile. 

- Nu, e doar obosită. Haide, să plecăm. 

Fabian a luat-o pe Matilda de mână şi au pornit 
spre uşă. 

-Şi unde credeţi că vă duceţi, voi, ăia doi? 

Fabian s-a răsucit şi a văzut că Malin deschisese 
ochii. 

-Am crezut că dormi şi n-am vrut să... 

- Da, da, mai bine stai aici şi povesteşte-mi. Și, bună, 
Matilda. Ce frumos din partea ta că ai venit pe la mine. 
Mai e un scaun acolo. 

Matilda s-a dus să aducă scaunul. 

-Ce să-ți povestesc? a zis Fabian. 

Malin și-a dat ochii peste cap. 

-Am preeclampsie. N-am suferit o lobotomie. 

Fabian și-a tras un scaun și s-a așezat. 

- Malin, nu-s multe de spus în afară de ceea ce știi 
deja. După ce ţi-ai pierdut cunoștința, Kremph a reușit 
să sară pe geam. 

-Asta o ştiu. Dar ce s-a întâmplat după aceea? 

- Păi, după aceea n-au fost prea multe. Ancheta e 
închisă și toată lumea e fericită. 

Şi-a subliniat vorbele cu un zâmbet, în vreme ce o 
auzea pe Matilda că deschide punga cu dulciuri. 

-A fost Anders? El ţi-a spus să joci rolul ăsta? 

-Ce vrei să zici cu „rolul“? Nici măcar n-am vorbit 
cu Anders. Malin, nu pricep ce... 

- Las-o jos că măcăne, până nu paralizez de-a bi- 
nelea. Nu-mi veni cu chestia asta, că s-a terminat. 
Îți închipui că nu văd din încruntarea ta cât de tare 
te lupţi cu faptul că e duminică, iar tu nu-ți doreşti 
nimic mai mult decât să lucrezi. 

Fabian şi-a trecut în revistă opțiunile, cu toate că 
hotărâse deja ce să spună, şi a oftat. 

-Cred că n-a fost Kremph. Cred că el a fost doar o 
momeală și făptașul e cu totul altcineva. Se aştepta la 
obișnuita împotrivire aprigă şi la explicații care să-i 
doboare ideile. Însă n-a fost nici o reacţie, ea nici 
măcar nu şi-a dat ochii peste cap. Nu-și dădea seama 
dacă nu-l auzise sau era doar prea obosită ca să reac- 
ționeze. Malin? I-a fluturat mâna în dreptul feţei. Ai 
auzit ce am zis? 

- Da, am auzit. Și nu, nu sunt încă în moarte cere- 
brală. De fapt, bănuiam deja exact același lucru. 

- Zău? De când? 

-La câtva timp după ce m-am trezit la spital. Atunci 
când s-a întâmplat am crezut că el vorbeşte despre 
„celălalt sine“. Însă nu asta făcea. 

- Da? 

Fabian s-a aplecat spre ea. 

-În mijlocul vizitei la locul faptei. Îți aminteşti că 
a zis că a apărut cineva dintr-odată? 

Fabian a clătinat din cap. Fusese atât de preocupat 
de îngrijirea lui Malin, încât aproape că n-a auzit nici 
un cuvânt rostit de Kremph. 

- Și, din păcate, caseta video nu mai e. 

- Cum adică, „nu mai e“? 

- M-am dus la sediu aseară, pentru că voiam să 
parcurg tot materialul anchetei, inclusiv caseta trasă 
de Tomas cu vizita la locul faptei. Dar cineva fusese 
deja acolo şi făcuse curat. 

- Doamne, ce ciudat! Cine să fi... 

- SePo, dacă mă întrebi pe mine, a zis Fabian, care 
se hotărâse să țină pentru el deocamdată chestiunea 
cu Edelman. Nu ştiu exact cum sau de ce, dar n-am 
nici o îndoială că asta duce mult mai sus decât micul 

nostru departament, şi bag mâna-n foc că nu doar eu 
şi cu tine ne-am dat seama că Kremph e nevinovat. 

- Mare noroc că nu m-am bazat pe Tomas și pe 
talentele lui de cineast. Îmi dai, te rog, telefonul de 
pe masa aceea? 

- Cum, ai înregistrat tu? 

Fabian i-a înmânat telefonul. 

-A fost mai mult ca să pot asculta imediat după 
ce ajung acasă. Şi-a deblocat telefonul și a intrat în 
clipurile audio. Ascultă aici. 

„Dar asta nu-i bine deloc. E foarte rău. Nu merge, şi 
atunci totul o ia razna. Aşa că e greşit“, se auzea din 
difuzor vorbăria incoerentă a lui Kremph. „Totul trebuie 
să fie corect, şi dacă nu, totul începe să se învârtejească 
şi eu obosesc aşa de tare şi dintr-odată e acolo, tipul ăla 
dubios, cu toate că sunt singur, desigur...“ Se auzea cum 
Kremph înghite în sec şi îşi trage sufletul. „... are cheile 
şi e acolo, oricum, și repară şi ajută. Crede că nu știu, dar 
ştiu, şi apoi totul devine atât de întunecat şi apăsător, şi 
apoi e ca şi cum aş pleca.“ 

„Ossian... Încearcă să te linişteşti... “ 

Malin a oprit înregistrarea și s-a uitat la Fabian. 

- Ai auzit? 

- Vrei să zici „tipul ăla dubios“? Nu face decât să se 
refere la celălalt sine. Chiar spune asta imediat după 
aceea. 

-Aşa am crezut şi eu când am auzit prima dată. Dar 
mai ascultă o dată. 

A pornit din nou înregistrarea. 

- Tati, terminaţi repede? a zis Matilda, cu vocea ei 
cea mai smiorcăită. 

„Totul trebuie să fie corect, şi dacă nu, totul începe să 
se învârtejească şi... “ 

- Dar, tati, asta-i plictisitor... 

Fabian i-a făcut semn să tacă, fără să se întoarcă 
spre ea, și n-a văzut că ascunsese păpuşa de porțelan 
sub palton și apăsa pe butonul din spate. 

„+... Şi dintr-odată e acolo, tipul ăla dubios, cu toate 
că sunt singur... are cheile şi e acolo, oricum, şi repară 
şi ajută. Crede că nu ştiu, dar ştiu, şi apoi totul devine 
atât de întunecat... “ 

- Ai auzit? Se referă la chei. „Are cheile şi e acolo, ori- 
cum, şi repară şi ajută.“ 

Fabian a încuviințat din cap. Malin avea dreptate. 

- Încă ceva, a continuat Malin. Nu zice „dubios“, ci 
bărbos. Ceea ce înseamnă că vorbește despre altcineva. 
Cineva cu barbă. Cineva care intră, cu toate că nu are 
chei. Ascultă asta. 

A pornit din nou înregistrarea. 

„Încui în fiecare zi şi chiar am schimbat încuietorile. 
Încuietoare, încuietoare şi apoi verific dacă e încuiat. 
Întotdeauna. Altfel nu poți să fii cu totul sigur...“ 

- Chiar a schimbat încuietorile, și totuși „tipul băr- 
bos“ e încă acolo, ajutând. 

- Vrei să spui că e făptaşul? 

- Cine altcineva ar putea să fie? 

Fabian s-a gândit la ce spusese Malin. O femeie de 
serviciu a intrat cu căruciorul ei şi a început să spele 
podeaua cu mopul. 

- O, ce drăguţ, a zis Malin. După cum vezi, am 
vărsat un pic de cafea aseară. 

A arătat pata de un cafeniu-deschis de lângă pat. 

- Trebuie să mai fie o cale prin care să intri în apar- 
tament, a zis Fabian, trăgându-se într-o parte, ca fe- 
meia de serviciu să poată ajunge să curețe. 

- Tocmai ajungeam la asta. Schelele. 

- Nu, nu există. Cealaltă intrare, de pe Östgötagatan 
are câteva... Matilda? Fabian s-a repezit la fiica sa, 

care se juca cu păpuşa. Ce faci? I-a smuls-o din mână. 
Ți-am zis eu că poți să te joci cu ea? A căutat butonașul 
de pe spate și l-a răsucit cât de repede a putut. Ha? 
Ți-am zis eu? 

- Am crezut că e pentru mine. Matilda a izbucnit 
în plâns. Am crezut că e un cadou pentru că ai fost 
plecat atât de mult. 

Ochii i s-au umplut de lacrimi, care au început să-i 
şiroiască pe obraji. 

- Bine, acum înţeleg, a zis Fabian, mângâind-o pe cap. 

- Te-ai supărat rău? 

- Nu, nu-i nimic. N-aveai de unde să știi că nu- 
mai tati trebuie să atingă asta înainte de Ajunul 
Crăciunului. 

A îmbrățișat-o. 

- Fabian. Poţi să-mi spui ce se întâmplă? a zis Malin. 

El a încuviințat. 

- Dar mai întâi trebuie să-ți găsim alt salon. 

Poate că Malin avea dreptate când l-a acuzat că 
e mai paranoic decât un detectiv particular. Dar lui 
Fabian nu-i păsa. Paranoic sau nu, nu s-a liniștit decât 
când a fost mutată în alt salon și personalul a fost. de 
acord să nu spună nimănui, în nici o situație, unde 
se află ea, în afară de rudele de gradul întâi. 

Matilda declanşase camera video din păpușă, şi 
nimeni nu ştia cât de mult timp transmisese și cât de 
multe aflase posesorul ei necunoscut până să apuce 
Fabian s-o închidă. În cel mai bun caz, nu aflase ni- 
mic, însă exista riscul să fi fost transmis totul, de la 
imaginile lor şi ale salonului până la părți mari din 
conversaţia lor. 

Se gândise s-o distrugă, dar a hotărât că e mai bine 
s-o lase pe Hillevi Stubbs să se uite la ea, aşa cum 
avusese de gând. Cu un pic de noroc, poate că s-ar fi 
găsit o cale să afle dacă fusese transmis ceva, în cazul 
în care fusese transmis, şi poate chiar către cine. 

Hillevi n-a trebuit să se uite la ea decât câteva secun- 
de până să-i confirme temerile cele mai mari. Anbash 
Limited era o firmă chinezească care nu exista decât de 
trei ani, dar scosese deja pe piață o serie de produse care 

puteau fi descrise ca echipament de spionaj sofisticat. 
Şi absolut oricine le putea comanda on-line. 

Camera wireless era cea mai recentă creație a lor 
şi, întocmai așa cum bănuise Fabian, era echipată cu 
un card SIM care folosea rețeaua de mobil 3G ca să 
transmită imagini şi sunete de îndată ce era declanșat 
senzorul de mișcare. Din păcate, nu ştia cum ar putea 
urmări destinatarul, întrucât cardul SIM era de la un 
telefon anonim fără abonament şi era, aproape sigur, 
conectată la un server intermediar care îi permitea 
destinatarului să cerceteze informaţiile fără să-şi dez- 
văluie propriul IP. 

Dar, Fabian, e ceva ce nu înţeleg, a zis ea, brusc, în 
vreme ce el punea păpuşa la loc în sacoșă şi îi cerea 
cheile de la apartamentul lui Kremph. Nu s-a terminat? 
Vreau să zic, făptaşul a murit. Nu-i aşa? El a încuviinţat 
din cap şi a zis ceva în genul că se ocupă de câteva 
lucruri care mai rămăseseră nerezolvate. Ai grijă să 
nu cazi, i-a strigat, pe când el se întorcea la maşina în 
care îl aştepta Matilda. 

Cu toate că în cea mai mare parte a dimineţii se 
abătuseră de la programul încărcat, Matilda era într-o 
bună dispoziţie surprinzătoare. Însă în restul zilei a 
cârmuit cu mână de fier şi a refuzat să accepte cea mai 
mică abatere. Prima oprire a fost la cinematograful 
SF din S6derhallana, unde a insistat să vadă epopeea 
Avatar în 3D a lui James Cameron, care tocmai apăruse 
pe ecrane. Cu toate că și Aliens, și Terminator se nu- 
mărau printre filmele preferate ale lui Fabian, n-avea 
nici un chef să vadă „pelicula Omului Albastru“, cum 
îi zicea de când văzuse reclama. 

În schimb, Matildei i-a plăcut şi credea că e cel 
mai bun film pe care l-a văzut vreodată, chestie pe 
care o credea cam de fiecare dată când mergea la 

cinematograf. De data asta era pregătită să meargă 
până la anularea restului itinerarului ca să se întoarcă 
şi să-l mai vadă o dată. Dar foamea a fost mai puter- 
nică şi au făcut popasul programat la McDonald's, 
pe Folkungsgatan. După aceea au mers cu mașina pe 
Mariatorget și au jucat popice până ce au ajuns la 
ultimul punct din program. 

07.15 - 08.00 Să-i facem lui mami o surpriză, du- 
cându-i cafea. 

Fabian sperase că această idee avea să fie dată uită- 
rii, sau că pur şi simplu nu vor avea timp. Nimic nu-i 
plăcea Sonjei mai puțin decât surprizele. În acest caz, 
însemna să o deranjeze în toiul lucrului final pentru 
expoziție şi într-un moment în care era mai stresată 
ca oricând. 

În drum spre maşină, care era parcată mai depar- 
te pe Hornsgatspuckeln, a încercat s-o convingă pe 
Matilda că ar trebui mai bine să meargă singuri la 
o cafea, sau să-l sune pe Theodor să vadă dacă nu 
vrea să li se alăture. Dar Matilda n-a vrut în ruptul 
capului. Avea să fie cafeaua cu mama şi avea să fie o 
surpriză. Așadar, peste o jumătate de oră stăteau pe 
Munkbrogatan, numărul 6, şi sunau la interfon. 

- De ce nu răspunde? a zis Matilda, care ținea în 
fiecare mână un pahar de carton aburind. 

- Nu ştiu. Poate că a ieșit să-și mai cumpere vopsele. 

- Acum? 

- Sau poate doar nu vrea să fie deranjată. Ştii cum 
e când e stresată. Fabian a ținut degetul pe buton un 
pic mai mult şi a așteptat. Matilda, hai să mergem să 
ne aşezăm la cafenea, până nu ţi se răceşte ciocolata 
fierbinte. 

Matilda a clătinat din cap. 

-Ar trebui să foloseşti cheile tale. 

- Ce chei? 

-Ale tale. Şi tu poți să intri. 

- Nu. De unde ţi-a venit... 

- Tati... 

Matilda și-a dat ochii peste cap. 

Adevărul era că Fabian avea un rând de chei, pentru 
cazul în care Sonja le-ar fi pierdut pe ale sale, sau dacă 
trebuia să intre în atelier, din cine ştie ce motiv. Dar 
să dea năvală peste ea, pe nepusă masă, nu era lucrul 
pentru care se presupunea că trebuie să fie folosite, 
şi faptul că Matilda ştia de existenţa lor îl făcea să se 
întrebe cât de multe ştia. 

- Hei, ia te uită, aici erau! 

A băgat una dintre chei în încuietoare și a răsucit-o. 

Au luat liftul şi au urcat pe jos ultimele trepte până 
la atelier, unde Matilda a apăsat pe sonerie cu un 
pahar de cafea. 

- Bine, descuie, a zis, după ce trecuseră doar câteva 
secunde. 

- N-ar trebui să mai așteptăm un pic înainte să... 

- Tati... descuie acum. 

Fabian a descuiat, șovăielnic. 

- Dar intru întâi eu şi tu aşteaptă aici. 

Spre surprinderea sa, Matilda a încuviințat, aşa că 
a intrat singur și s-a uitat în jur. 

Nu știa la ce să se aștepte. Ca Sonja să zacă ghemu- 
ită cu genunchii la piept şi tremurând, nefiind în stare 
să umple toate pânzele goale cu noi şi absurde subiecte 
submarine, care fuseseră tema ultimelor ei patru ex- 
poziții. Sau la ceea ce i s-a înfățișat privirii: Sonja cu 
căștile pe urechi, ascultând „Shout“ al celor de la Tears 
for Fears cu sunetul dat la maximum şi cântând cu ei, 
în vreme ce lucra în paralel la câteva pânze întinse. 

Fabian a răsuflat ușurat, dar a început să fie tot 
mai îngrijorat de ce s-ar putea întâmpla de îndată ce 
dă cu ochii de el. E aproape sigur că o să-și iasă din 
mână și o să-l învinuiască, pe drept cuvânt, pe el, şi-a 
spus, şi a hotărât că cel mai bine ar fi să se furișeze 
înapoi şi s-o convingă pe Matilda că ar trebui s-o lase 
în pace pe mama ei. 

Dar când tocmai se răsucea, lumina a fost stinsă şi 
aprinsă rapid, ceea ce a făcut-o pe Sonja să se întoarcă, 
tresărind, şi să-şi scoată căştile. 

- Ce faceţi aici? Expresia de pe chipul ei era exact 
atât de rece și de dură cum își închipuise. Credeam că 
am spus foarte clar că... 

-Îți aducem cafea, a întrerupt-o Matilda, luând: 
mâna de pe comutatorul de lângă ușă. 

Sonja şi-a revenit şi a încercat să zâmbească. 

- Sonja... zău că am încercat, dar știi ce insistentă 
poate fi Matilda. 

Sonja a încuviințat din cap și a oftat. 

- E în ordine. 

- Eşti sigură? 

Ea a încuviințat iar din cap şi s-a lăsat pe vine în 
faţa Matildei. 

-Şi ce bunătăţi aţi adus? 

-Cafea şi lussebullar!. 

- Mmmm... chiar aveam poftă de aşa ceva. 

Spre surprinderea lui Fabian, pauza de cafea i-a 
depăşit mult aşteptările. Presentimentul său despre 
tăcerea chinuitoare şi comentariile usturătoare nu 
s-a adeverit. 


1 Brioşe cu ouă și şofran servite în mod tradițional pe 
13 decembrie, de Sfânta Lucia 

Matilda plănuise totul până la cel mai mic amănunt 
şi ştia exact ce vrea. I-a spus Sonjei să scoată o pânză 
pe care s-o aștearnă pe podea ca față de masă, iar el a 
trebuit să stingă lumina din tavan, să aprindă cât de 
multe lumânări găseşte și să le aşeze pe podea, în cerc, 
în jurul pânzei. Matilda s-a dus la combina muzicală 
şi a pus CD-ul făcut de el, cu „I Would Die 4 U“ al lui 
Prince de nouăsprezece ori la rând. 

Cafeaua se răcise de mult şi lussebullar începuseră să 
se usuce. Dar n-avea importanță. Matilda se distra de 
minune și a dirijat discuția de la ce își dorea de Crăciun 
până la unde ar trebui să plece în concediu anul viitor 
şi, ca într-un balet modern, Fabian şi Sonja s-au ajutat 
unul pe altul să se ferească de cele mai rele capcane. 

Fabian s-a pomenit râzând de câteva ori, şi l-a izbit 
faptul că zâmbetul țeapăn al Sonjei părea din ce în ce 
mai destins și firesc. Încruntarea, umerii încordaţi şi 
gura crispată au dispărut şi şi-a amintit cum arăta ea 
când s-au cunoscut. Înainte de anii când copiii erau 
mici, înainte de neliniştea din atelier în privința artei 
ei, şi înainte de toate certurile. De-ar fi putut să fie 
aşa de simplu. 

A observat că era aproape ora opt și jumătate. 

- Matilda, trebuie s-o lăsăm pe mami singură, ca 
să poată lucra mai departe, a zis, încercând să plece. 

Matilda şi-a scuturat capul. 

- N-aş putea să rămân aici? 

- Nu, cum să rămâi? S-a întins s-o ia de mână. Ştii 
cât de multe are mami de făcut. Și apoi, programul spu- 
ne că trebuia să plecăm de aici la ora opt, şi e aproape 
opt şi jumătate. 

- Te rog... 

- Nu, hai să mergem. 

A prins-o de braţ şi a tras-o în sus. 

- Am zis că nu vreau! a țipat ea, smulgându-se din 
strânsoare. 

- Fabian, e în ordine, a zis Sonja. Poate să rămână. 
Oricum, mâine începe vacanţa de Crăciun. 

- Ural a strigat Matilda, îmbrățișând-o pe Sonja. 
Jur că n-o să te sâcâi, nici măcar un pic. 

Fabian a privit-o pe Sonja în ochi, ca să vadă dacă 
e cu adevărat de acord. 

-E în ordine, a repetat ea. Oricum, astea sunt ulti- 
mele. A arătat spre pânzele din jur. Pentru totdeauna. 
- Dar ce o să pictezi după aceea? a zis Matilda. 

Sonja a ridicat din umeri şi s-a ridicat. 

-O să ne gândim la asta când va veni vremea. L-a 
însoțit pe Fabian în tăcere și i-a deschis ușa. Ascultă... 

Fabian s-a răsucit spre ea. 

- Da? 

- Ştiu că nu suntem acum în cel mai bun moment. 
Şi poate că e doar o fază care o să se termine curând, 
aşa cum ai spus. A oftat și a lăsat privirea în jos. În 
fine, m-am gândit un pic, şi nu ştiu cât o s-o mai 
putem duce așa. 

Fabian a lăsat tăcerea să crească, perfect conștient 
că e rândul său să spună ceva. Ştia că ea şi-ar dori ca el 
să intervină energic, să sublinieze cât de mult o iubeşte 
şi să spună că va fi curând mult mai bine. Dar de data 
asta n-a făcut-o. Întotdeauna fusese foarte sigur că, 
orice s-ar întâmpla, vor rămâne împreună. Mă rog, 
amenințase cu divorțul o dată sau de două ori. Însă 
era limpede că sunt amenințări goale. 

Acum, sincer, nu mai era sigur, și n-a putut decât 
să dea din cap, să se întoarcă şi s-o ia în jos pe scări. 

Semira Ackerman a mai făcut o tură a piscinei, 
culegând de pe jos niște prosoape şi papuci care fu- 
seseră abandonați. Anunţul care spunea publicului 
că piscina e pe cale să se închidă fusese făcut deja de 
două ori prin difuzoare, şi cei mai mulți dintre cli- 
enți se îmbrăcaseră şi își goleau dulapurile. Dar era 
întotdeauna cineva care zăbovea, şi nici seara asta nu 
făcea excepție, a observat ea când a auzit că porneşte 
unul dintre dușuri. 

De obicei nu lucra duminica, pentru că reuşise să 
obțină prin contract ziua liberă, spre deosebire de toți 
colegii săi. Şi de câte ori noul şef de personal, a.cărui 
vârstă era o batjocură la adresa restului angajaților, îi 
cerea:să pună umărul pentru echipă când se îmbol- 
năvea cineva, ea refuza. 

Pentru echipă. Era întotdeauna echipa aia enervantă. 

De parcă vreunul din echipă pusese vreodată umărul 
pentru ea. 

Nu, duminica ei era sfântă. Era singurul lucru din 
viața ei care nu degenerase şi nu-și schimbase complet 
sensul. În mod normal, o petrecea acasă. Sau, mai 
bine zis, în fotoliu, cu picioarele pe un taburet, o carte 
bună în mână şi un termos cu ceai fierbinte pe pervaz. 

Îi plăcea mult să citească, și singurul lucru care o putea 
urni din fotoliu era o vreme atât de frumoasă, încât 
ar fi fost păcat să nu facă o plimbare. 

De obicei încerca să se provoace singură să se plimbe 
printr-un loc nou şi, în cel mai bun caz, explora alt 
cartier. Dar aproape întotdeauna ajungea să meargă 
spre cheiul lacului Hammarby, să ia vaporașul până 
pe partea cealaltă şi să hoinărească în jurul tuturor 
acelor clădiri care, chiar dacă erau construite de cu- 
rând, erau frumoase. De obicei dura în jur de două 
ore, dar uneori putea să fie și mai mult, dacă se așeza 
pe undeva ca să citească. 

Dar în această duminică lucra. L-a întrebat pe şeful 
de personal dacă poate să lucreze. El a privit-o de parcă 
l-ar fi luat peste picior. Dar a devenit repede serios 
şi i-a spus că n-o săi se plătească ore suplimentare. 
Aproape că şi-a retras oferta, pe loc, dar s-a oprit în 
ultima clipă. Pur și simplu nu îndrăznea să stea singură 
acasă toată ziua. 

Nimic nu mai fusese la fel de când acel bărbat, care 
sora ei bănuia că e polițist, o urmărise în autobuz. Cu 
toate că reușise să scape de el, nu mai putea să mă- 
nânce sau să citească. Nici despre somn ca lumea nu 
putea fi vorba. Se gândea să nu mai meargă niciodată 
cu acel autobuz. Începuse să meargă la muncă pe jos 
până la metroul din Medborgarplatsen și să schimbe 
linia verde cu cea roşie în Oraşul Vechi. Se simțea mult 
mai în siguranță când se afla printre alți oameni, și 
Sturebadet, unde lucra, era unul dintre aceste locuri. 

Era aproape gata să închidă și să fie în curând în 
drum spre casă. Dar nu putea. Din pricina întârziatei 
din vestiarul femeilor. De obicei, bărbaţii erau cei care 
zăboveau, adesea înarmaţi cu o propunere nerușinată. 
De cele mai multe ori se mulțumea să-și scuture capul, 

râzând, şi îi cerea clientului să se îmbrace repejor, 
până nu cheamă băieţii de la Securitas. Dacă asta nu 
mergea, avea ca ajutor furtunul cu apă rece ca gheața. 

Dar femeile nu erau aproape niciodată o problemă, 
şi-a zis în drum spre vestiar, pe când încerca să se 
convingă că n-are nici un motiv de îngrijorare. 

Carnela promisese că o să stea cu ea în seara aceea, 
şi avea de gând să facă tot posibilul ca s-o convingă 
să rămână peste noapte. Cu siguranță avea să se îm- 
potrivească și să vină cu tot soiul de scuze. Dar putea 
cel puțin să stea la ea peste noapte. Într-un fel, era de 
fapt vinovată, în parte, pentru toate astea. 

Personal, Semira fusese de la bun început împotriva 
ideii şi refuzase mereu să asculte argumentele surorii 
sale că e simplu, floare la ureche, ca să nu mai vorbim 
că nu-i nici o primejdie. Dar, pe măsură ce starea i s-a 
înrăutățit, a început să şovăie, şi când a ajuns să nu 
mai poată citi fără lupă, s-a lăsat convinsă. 

După aceea, îngrijorarea a luat forma unui nod 
mare în gât şi avea vise atât de ciudate, încât n-a vrut 
să-i vorbească de ele terapeutului. Însă anii au trecut, 
nodul s-a micşorat şi viaţa a revenit la normal. În cele 
din urmă a simțit că avusese dreptate Carnela când 
spusese că nu-i nici o primejdie. 

Până acum. 

Dușul s-a oprit, așa că a început să caute printre 
dulapuri, dar n-a văzut pe nimeni. Din câte își dădea 
seama, toate dulapurile erau descuiate și goale, ceea ce 
era, de asemenea, cam ciudat. S-a dus în sala de dușuri 
şi a văzut că și ea e goală. Nu mai înțelegea nimic. Era 
sigură că auzise pe cineva la duş cu mai puţin de un 
minut înainte. S-a uitat repede prin sală și a observat 
că unul dintre dușuri încă mai picură. 

S-a întrebat dacă n-ar trebui să cheme pe cineva în 
ajutor, dar a hotărât să nu lase îngrijorarea să-i întu- 
nece mintea și a mers mai departe spre WC-uri. Poate 
că acea persoană avusese nevoie să tragă o fugă până 
acolo. Dar nu era nimeni, și ultimul loc în care mai 
avea de căutat era sauna. Dacă nici acolo nu era ni- 
meni, va trebui să mai caute o dată prin toată clădirea. 

Ușa spre sauna uscată era înțepenită, așa că a trebuit 
să o prindă cu amândouă mâinile ca să o deschidă. 
Valul de căldură a surprins-o şi i-a amintit cât de mult 
timp trecuse de când se folosise de avantajele angaja- 
ților şi se răsfățase câteva ore la spa. De cum o să se 
termine toate astea, o să aibă grijă să-și folosească una 
dintre duminicile libere ca să profite la maximum. 

S-a dus să ia un prosop care era sus, în colțul cel mai 
îndepărtat, urcând trei rânduri de bănci. Căldura, care 
fusese ca o îmbrăţișare caldă, se transformase în ceva 
dur și agresiv. A întins mâna după prosop şi a simțit 
transpirația scurgându-i-se pe trup. Şi ea nu transpira 
aproape niciodată. Curând avea să fie udă leorcă. 

A coborât și s-a dus să deschidă ușa. Era iarăși în- 
țepenită, şi nu s-a clintit, cu toate că a împins atât de 
tare, încât transpirația i-a făcut hainele să i se lipească 
de corp. Luni va trebui să-i spună îngrijitorului, ca să o 
repare după ora de închidere. De-abia când s-a împins 
cu tot corpul în ușă a reușit s-o deschidă. 

În drum spre sauna cu aburi, a cochetat cu ideea de 
a face un duş înainte să închidă tot şi să plece acasă, 
dar n-avea rost, pentru că nu avea haine de schimb. 
Şi apoi, hotărâse altceva. 

Nu știa cum sau de ce, nu știa decât că, dintr-odată, 
părea ceea ce trebuie să facă. De cum ajungea acasă, 
avea să ia legătura cu poliția și să spună tot ce ştie. 

Carnela avea să fie furioasă, fireşte, dar asta nu era 
problema ei. Era ceea ce trebuia să facă. 

Uşa saunei cu aburi s-a deschis cu ușurință, și ea 
şi-a băgat capul în ceața umedă care făcea aproape 
imposibil să vezi dacă era cineva înăuntru. 

- Hei! E cineva aici? Închidem acum. 

Ar fi vrut ca asta să sune cât mai calm și indiferent 
posibil, dar, de cum şi-a auzit vocea, şi-a dat seama că 
sunt ultimele lucruri pe care le mai simte. 

Fabian a scos lanterna din compartimentul supli- 
mentar din portbagaj şi a închis capacul. A apăsat pe 
butonul de încuiere automată a ușilor pe când traversa 
Östgötagatan. 

În drum spre casă de la atelier s-a gândit la ceea ce 
spusese Sonja şi a încercat să-și dea seama care este 
poziția sa. Dar, cumva, până la Slussen, gândurile i-au 
rătăcit la ideea lui Malin că mai există o cale de intrare 
în apartamentul lui Ossian Kremph. O cale pentru care 
nu era nevoie de cheie. Malin avea dreptate. Făptaşul 
trebuie să fi intrat în apartament în alt fel. 

În timpul vizitei la locul faptei, el nu auzise decât o 
bălmăjeală despre radio, dar, în ciuda sarcinii și pre- 
eclampsiei, Malin avusese prezența de spirit să asculte 
cu adevărat vorbele care ieşeau din gura lui Kremph. 
El a spus clar că un bărbat cu barbă venise la el acasă, 
cu toate că schimbase el însuşi încuietorile. Era exact 
genul de lucruri care făceau ca Malin să fie o polițistă 
mai bună decât cei din departamentul lor luaţi la un 
loc, inclusiv el. 

Prin urmare, hotărârea de a se duce acolo acum, în 
loc să aştepte ziua de mâine, n-a fost mai grea decât 

un viraj la stânga și drumul spre Söderleden în loc s-o 
țină drept spre Hornsgatan. 

În vreme ce urca scara în spirală, s-a gândit la con- 
vorbirea înregistrată dintre Grimâăs şi Edelman. Nu-i 
pomenise de asta lui Malin. În principal, pentru că 
încă nu era sigur ce trebuie să facă. Cât de mult ştia 
în realitate Edelman și cum avea să reacționeze dacă 
era pus în fața faptelor? Singurul lucru de care Fabian 
nu se îndoia era că voia să evite cu orice preţ un astfel 
de conflict cu vechiul său mentor. Cea mai bună op- 
țiune era să strângă destule dovezi care să îndepărteze 
de Kremph prezumția de vinovăţie şi să nu-i lase lui 
Edelman altă alegere decât să redeschidă ancheta. 

Când a ajuns la ușă, a descuiat-o cu cheile pe care 
le luase de la Hillevi, a intrat în apartamentul ticsit, 
cu lumina lanternei vălurind peste pereți, şi s-a în- 
trebat de unde ar trebui să înceapă. Intrarea ascunsă 
era, de fapt, unul dintre cele câteva motive penru care 
se afla aici. 

După părerea lui Hillevi Stubbs, cele două perso- 
nalități ale lui Ossian Kremph se manifestau pe două 
straturi diferite în apartament. Una era extrem de or- 
ganizată şi metodică, iar cealaltă avea capul plin de 
goluri de memorie şi împrăștia totul în jur fără să aibă 
habar de ce. O teorie care părea logică pe hârtie, dar 
în realitate era nepotrivită. 

Cu siguranță, o ajutase să găsească rapid indiciul 
care i-a dus la Adam Fischer în depozitul din Shurgard. 
Însă cel care ascunsese indiciul nu era, așa cum pre- 
supusese Hillevi, Kremph cel organizat. Nu el pusese 
scalpelul în bucătărie, lăsase canistra cu hexan sau de- 
cupase ochii din toate fotografiile femeii din autobuz. 

Acela fusese făptașul. 

Cineva pregătise apartamentul, plantase toate in- 
diciile şi îl făcuse pe Kremph să pară făptașul perfect. 
Acum Fabian nu mai trebuia decât să găsească dovada. 

A hotărât să înceapă cu baia, care arăta ca majo- 
ritatea băilor care au nevoie de o renovare serioasă. 
Cada avea marginile atât de îngălbenite, încât nici un 
detergent din lume nu le putea albi, marginile linoleu- 
mului erau negre de mucegai, iar oglinda dulăpiorului 
de medicamente nu reflecta imaginea decât pe alocuri. 

A deschis uşa cu oglindă și s-a uitat la rafturi. Pe 
raftul de sus era o mică farmacie, flacoane cu nume 
ca Atarax, Leponex, Zopiklon și Xanor. Pe raftul din 
mijloc erau diferite feluri de creme pentru eczemă, 
dar pe cel de jos, lângă un tub de pastă de dinți şi o 
rolă de aţă dentară, era ceea ce căuta: cutia roșie cu 
pastile despre care vorbise Kremph în timpul vizitei 
la locul faptei. A luat-o și a examinat recipientul de 
plastic cu capac în care erau trei compartimente mici 
pentru fiecare zi din săptămână. 

Dimineaţă, prânz și seară. 

Compartimentele erau goale de luni dimineața 
până sâmbătă dimineața, ceea ce era normal, pentru 
că Kremph fusese arestat sâmbătă. Celelalte compar- 
timente erau pline cu pastile de diferite culori. A luat 
una, la nimereală, a băgat-o în gură și a mestecat-o. 

Evident că ar fi trebuit să ducă pastila la analiză, 
cu toate că avea deja o bănuială. Kremp fusese sigur 
că își lua pastilele în fiecare zi, ceea ce chiar făcuse. 
Numai că, judecând după gust, nu înghițise decât za- 
hăr. Fabian a deschis una dintre sticluțele de pe raftul 
de sus şi a gustat altă pastilă. Același lucru. 

Kremp stătuse o vreme fără medicamente, fără să 
ştie. Întrebarea era, cât de mult timp? Dacă era vorba 
despre câteva luni, făptașul avusese o grămadă de timp 

ca să-l controleze şi să se folosească de el în perioada 
în care îi revenise tulburarea de identitate disociativă. 

A luat cutia cu el în living, a pus-o pe masă și s-a ui- 
tat în jur. Mai era un lucru pe care trebuia să-l găsească 
înainte să poată începe cu adevărat căutarea intrării. A 
presupus că este amplasat central, ca să acopere o arie 
cât mai mare, şi ochii i-au căzut pe rafturile care erau 
pline dintr-un capăt în celălalt cu cărți. Nu era prima 
dată când se uita la ele, dar de-abia acum i-a dat prin 
cap că era acolo ceva care nu se potrivea. 

Printre titluri erau cărți despre grădinărit și de artă, 
vechea serie Famous Five! a lui Enid Blyton şi o mulțime 
de romane siropoase. Dar nici una dintre cărți n-ar fi 
putut să-l intereseze pe Ossian atât de mult încât să 
le pună în corpul de bibliotecă cel mai frumos, așezat 
cel mai în centru. Asta nu putea să însemne decât 
un lucru. 

Altcineva le pusese acolo. 

A început să ia cărțile la mână. Când a ajuns în 
centrul raftului a scos Poţi să ţii un secret? de Sophie 
Kinsella și a dat de ceea ce căuta. Paginile din mijloc 
erau tăiate, aşa că rămânea un gol când cartea era în- 
chisă. În acel spațiu era aşezată o cutie de plastic albă, 
dreptunghiulară, cu leduri care clipeau, asemănătoare 
cu cea ascunsă în păpușă. 

A închis-o, răsucind butonașul, a pus-o pe masă 
lângă cutia cu pastile şi s-a concentrat pe găsirea in- 
trării ascunse. A început cu holul, dar n-a găsit ni- 
mic în spatele hainelor care atârnau în cuier sau în 
spatele draperiei maro-roşcate care acoperea o parte 
dintr-un perete. 


1 Cei cinci faimoşi 

A cercetat cele două ferestre din living, dar n-a găsit 
nici un semn că ar fi fost forțate. A deschis una, s-a 
aplecat afară şi a luminat cu lanterna exteriorul clă- 
dirii. Între fațade se auzea ecoul lătratului unui câine 
și Opelul parcat în faţa mașinii sale a pornit și a mers 
pe Blekingegatan. Dar n-a văzut pe fațadă vreun semn 
că ar fi intrat cineva pe acolo. 

Întrucât nici unul dintre pereţii camerei nu dădea 
spre un apartament învecinat, a cercetat podeaua, a 
ridicat covorul și a luminat cu lanterna sub canapea. 
Apoi a îndreptat raza lanternei spre tavan şi a căutat 
crăpături drepte în unghiuri drepte. Dar, în afară de 
câteva pânze de păianjen și coji ale zugrăvelii îngăl- 
benite de pe tavan, nu era nimic care să semene cu o 
trapă ascunsă. Și nu era nimic nici în bucătărie, nici 
în baie. 

Mai avea de cercetat dormitorul, dar, dacă se gândea 
cât timp își petrecuse Kremph dormind, era improbabil 
să fie acolo. Debaraua era mult mai interesantă. Era 
legată aproape direct și de bucătărie, și de baie. Dacă 
Kremph şedea în living ascultând la radio, făptașul 
putea cu ușurință să intre în bucătărie și să pună acolo 
scalpelul, sau în baie ca să înlocuiască medicamentele. 

A deschis ușa, care era acoperită cu același tapet în 
pătrate ca restul peretelui, şi a aprins becul fără aba- 
jur. Debaraua avea cam un metru și jumătate pătrat 
şi era bine organizată, cu toate puse la locul lor. Pe 
un raft erau tot felul de detergenţi de rufe și produse 
de curăţat, iar pe altul de mai sus erau role de hârtie 
igienică și prosoape de hârtie. 

Fabian a scos aspiratorul, cele două mături și gă- 
leata cu mop, s-a lăsat în genunchi și a început să 
examineze linoleumul vechi, care se putea ridica. Un 
gândac a fugit de lumină și a dispărut prin crăpături. 

Dar nu era nici urmă de vreo deschizătură nici acolo, 
nici altundeva în debara. 

A pus aspiratorul și celelalte lucruri înapoi și s-a 
întrebat dacă nu cumva există o explicație complet 
diferită şi evidentă, pe care n-o vede pentru că se află 
prea aproape. Luminile de la două lanterne de pe hol 
i-au întrerupt cugetarea. 

Cineva tocmai intra. 

S-a retras cu spatele în dormitor, în vreme ce auzea 
cum o persoană mormăie ceva către alta din living. 
N-a desluşit cuvintele. Dar una dintre ele părea să se 
îndrepte spre dormitor. S-a lăsat repede la podea, s-a 
târât sub pat, printre ghemotoacele de praf, şi a văzut o 
pereche de bocanci mergând pe podeaua care scârțâia. 

S-au oprit aproape de pat și au rămas acolo un timp 
care a părut să dureze minute întregi. Fabian și-a ținut 
răsuflarea, pe când lanterna căuta pe podea și pe o 
mică porțiune de sub pat. Nu numai că era neînarmat, 
dar mai şi stătea în așa fel încât cea mai mică mișcare 
risca să producă un sunet destul de puternic ca să-l dea 
de gol. Singurul avantaj pe care îl avea era că persoana 
respectiv nu ştia că el este acolo. Nu trebuia decât ca 
bocancii să vină un pic mai aproape. 

Ca și cum i-ar fi ghicit gândurile, bocancii au por- 
nit-o spre el. Întâi a fost doar un pas, urmat de o 
pauză. Apoi au mai făcut un pas, până ce au ajuns să 
stea chiar la marginea patului. El a întins cu băgare 
de seamă mâna stângă pe lângă un bocanc și pe după 
călcâi când, dintr-odată, un fluierat din living a făcut 
bocancii să se dea înapoi câțiva paşi şi să se întoarcă 
în living. 

Fabian a răsuflat ușurat, cu toate că era perfect 
conştient că nu e decât o chestiune de timp până ce 
se vor întoarce să scotocească bine încăperea. A aprins 

lanterna ca să vadă dacă nu găseşte ceva care să-i slu- 
jească de armă, o funie sau o ganteră. Dar, în afară 
de praf, în cameră nu erau decât o pereche de chiloți, 
niște şosete desperecheate și un teanc de ziare. 

Apoi Fabian a observat o gaură în perete chiar sub 
pat. Avea şi el una la fel acasă, în baie, dar nu i-a dat 
atenție până când a început să curgă apă din mica 
țeavă care se ivea din ea. Capacul de metal emailat alb 
era o trapă de inspecție prin care să se poată ajunge la 
țevi şi să se repare orice scurgere. 

Însă aici nu era nici o țeavă. Ca să nu mai spunem 
că se afla în mijlocul peretelui din dormitor, la mare 
distanță de bucătărie și baie, lucru extrem de ciudat. 
S-a strecurat spre perete, a pus lanterna pe podea și a 
desprins capacul din sistemul de fixare cu arc cât de 
încet a putut. 

Nu zărea nici o țeavă, părea doar o gaură neagră. 
Dar, după ce a luminat cu lanterna deschizătura, a 
descoperit că nici vorbă să fie o gaură mică. Era un 
puț de vreo doi metri pătrați care se întindea vertical 
prin toată clădirea, de la ultimul etaj până în pivniță. 

N-avea nimic de pierdut, așa că s-a înghesuit prin 
deschizătura îngustă, ținând lanterna în gură. Un bu- 
lon solid care ieşea din perete chiar deasupra deschi- 
zăturii i-a slujit de mâner, aşa încât a putut să se salte 
şi să-și tragă picioarele înăuntru fără să cadă prin puț. 
S-a sprijinit cu un picior de marginea de jos a deschiză- 
turii şi a găsit pe peretele opus câteva cabluri electrice 
groase, pe care le-a folosit ca sprijin acceptabil pentru 
celălalt picior. S-a ridicat în picioare şi a cercetat cu 
lanterna pereţii puțului. 

O scândură groasă era rezemată de perete puțin 
mai jos de deschizătură şi se întindea ca o pasarelă 
spre partea opusă a puțului, unde părea să existe o 

deschizătură asemănătoare. Lanterna i-a alunecat din 
gură pe când punea un picior în fața celuilalt pe pa- 
sarelă, și peste câteva secunde s-a stins, cu un trosnet 
care a stârnit ecouri. 

S-a făcut atât de întuneric, încât a fost nevoit să în- 
calece pe scândură ca să nu-și piardă echilibrul. A pipăit 
peretele şi a descoperit că este ceva care blochează des- 
chizătura. Dar nu era o trapă de inspecție. Părea sârmă 
de oțel răsucită, sau un fel de grilaj subțire. A încercat 
să-l împingă înăuntru, însă n-a reușit să-l clintească. 
De-abia când s-a proptit de scândură şi l-a împins cu 
amândouă picioarele s-a mişcat, în sfârșit, şi a putut 
să iasă prin deschizătură. 

În acel moment şi-a dat seama că mai fusese acolo. 

După ce a ajuns acasă, Dunja de-abia a avut timp 
să despacheteze noul telefon și să-l conecteze la cal- 
culator ca să-i transfere toate numerele de telefon din 
agendă, că a și început să sune. A recunoscut imediat 
numărul lui Carsten şi, chiar dacă în ultimele douăzeci 
şi patru de ore tânjise să-i audă vocea, n-avea chef să 
răspundă în acest moment, avea prea multe pe cap. 
Întreaga zi nu încercase niciodată să ia legătura cu ea 
sau cu vreunul dintre colegii ei, de fapt. De-abia acum, 
când știrile despre ceea ce a păţit ea au ajuns până la 
Stockholm, a găsit momentul s-o facă. 

Dar nu de asta n-a răspuns. Pur și simplu n-avea timp. 

Îşi petrecuse cea mai mare parte a zilei de duminică 
în sala de ședințe, cu Jan Hesk și Kjeld Richter, unde au 
întors pe toate părțile fiecare indiciu din investigație. 
Au şters tabla și au afișat din nou totul într-un fel nou, 
ca să încerce să vadă cu alți ochi. Sperau să găsească 
un alt motiv pentru care singura funcție a lui Benny 
Willumsen era să acționeze ca momeală. 

Hesk s-a străduit din răsputeri să pretindă că nu s-a 
întâmplat nimic între ei. A ignorat cu totul faptul că ea 
l-a sunat, cerând cu disperare ajutor şi rugându-l s-o sal- 
veze, şi s-a purtat ca și cum nu i-ar fi întors spatele când 
avea cea mai mare nevoie de el. Nici măcar nu şi-a 

cerut iertare sau a încercat să explice. Părea să creadă 
că e destul să treacă peste asta. 

N-au reușit să obțină decât câteva idei, toate părând 
cusute cu aţă albă. 

În afară de una. 

A izbit-o când a văzut fotografiile în care bucățile 
din cadavrul Katjei Skov erau puse la locul lor și a ob- 
servat că-i lipseşte o mare parte din piept. Nici Hesk, 
nici Richter n-au considerat că e ciudat și au încercat 
să explice în diferite feluri că e ușor să rătăceşti o parte 
dintr-un cadavru. 

Ea era atât de convinsă că nu sunt în urmărirea 
unui făptaș care rătăceşte lucrurile, încât a reușit să-l 
convingă pe Oscar Pedersen să renunţe la ultimul epi- 
sod al sezonului din Crima și să examineze din nou 
prima victimă, Karen Neuman. 

Dunja a lăsat apelul lui Carsten să intre în mesage- 
ria vocală. Până ce a sunat a treia oară. 

- Dunja, tu ești? Ce naiba s-a întâmplat? Am auzit 
la ştiri că... 

- lubitule, e în ordine... 

- Bine? E adevărat că... 

- Da, dar nu trebuie să-ți faci griji. Acum totul e în 
ordine... A auzit un bip care arăta că Pedersen încear- 
că s-o sune. Auzi, n-am timp de vorbit acum. Trebuie 
să închid. 

- Poftim? Stai un pic. De ce? Tocmai... 

A închis şi a preluat apelul lui Pedersen. 

- Bună... Scuze, tocmai terminam altă convorbire. 
Ai găsit ceva? 

- Da. 

- Şi? 

- Ai avut dreptate. Îi lipseşte rinichiul drept. 

Fabian s-a ridicat, s-a scuturat de praf şi a văzut că 
află în dreptul ferestrei prin care se aruncase Ossian 
Kremph, ceea ce explica frigul. S-a răsucit spre frigi- 
derul pe care tocmai îl împinsese deoparte şi a înțeles 
exact cum putuse făptaşul să intre și să iasă neobservat 
din apartamentul lui Kremph. 

Două apartamente legate între ele în două clădiri 
diferite. Unul cu adresa pe Blekingegatan, celălalt după 
colţ, pe Östgötagatan. Erau destul de aproape ca poliția 
să poată bănui că apartamentul cu masa acoperită cu 
folie de plastic este bârlogul lui Kremph. Destul de 
departe ca să nu le dea vreodată prin cap că, de fapt, 
cele două sunt legate printr-un puț din perete. 

A făcut repede câteva fotografii ale găurii din pere- 
te şi ale puţului, apoi a împins frigiderul la loc şi s-a 
îndreptat spre ușă. 

Dacă n-ar fi găsit tocmai atunci răspunsul, pro- 
babil că ar fi reacționat la faptul că acum era prima 
dată - din toate dăţile în care fusese acolo - când ușa 
era închisă. 

Abia după ce a făcut doi pași în încăperea de alături 
şi-a dat seama că lumina de pe tavan e aprinsă, strălu- 
cind drept pe masa acoperită cu plastic, care era atât 

de udă, încât se scurgeau picături pe podea și într-o 
cadă mare, care era aproape plină cu lichid. 

Cineva fusese cu adevărat acolo şi folosise echipa- 
mentul. S-a dus repede spre cadă, s-a lăsat pe vine şi 
a studiat lichidul transparent în care fiecare picătură 
căzută de pe masă forma cercuri care se întindeau până 
la margini. Părea apă obișnuită. Însă, când s-a aplecat 
şi a mirosit, a simțit imediat că e ceva ciudat. Nu încă- 
pea îndoială că este apă, dar părea să fie dintr-un lac. 


... M-am trezit pe un coridor. Peste tot erau răniţi care 
țipau de durere. N-am înţeles ce se întâmplă. Dar, când 
a trecut pe acolo o soră, mi-am dat seama că mâinile 
din ceață nu erau deloc ale prietenilor mei. Cei care mă 
salvaseră erau câţiva dintre ai tăi. Am oprit-o pe soră 
şi am întrebat-o de tine. I-am descris ochii tăi albaştri. 

Dintr-odată, a început să ţipe. Trebuie să-mi fi recu- 
noscut accentul israelian, şi curând colegii ei au ajuns 
acolo. M-au scuipat şi m-au lovit. Am vrut să le explic, dar 
n-am avut nici o şansă. Era prea multă ură. Am încercat 
să mă scol din pat, ca să plec, dar am căzut. Sau cineva 
m-a tras în jos. N-am putut decât să mă ghemuiesc şi să 
mă rog lui Dumnezeu să înceteze loviturile lor cu pumnii 
şi cu picioarele. 

Atunci a venit doctoriţa. Mi se pare că o chema Basi- 
maa. M-a ajutat să ies pe o uşă din spate. A zis că ştie cine 
eşti, mi-a povestit că ați lucrat împreună în acelaşi spital 
mic din Einabus. Știa cum te cheamă şi în ce sat locuieşti. 

Aisha Shahin din Imatin... Cel mai frumos dintre toate 
numele. Aisha Shahin... 

Exişti, şi eşti mult mai mult decât un simplu vis. 

În dimineața următoare am bătut la uşa tatălui tău. 
Mama ta a deschis, a început să ţipe şi n-a trecut mult 
până ce au sosit fraţii tăi. M-au îmbrâncit într-un perete. 
Adusesem dezonoare asupra familiei şi mama ta a fost 
silită să te trimită de acolo. 

M-au legat de un copac din curtea din spate şi m-au 
lovit pe rând, aşteptând să se înapoieze tatăl tău. Nu-mi 
amintesc dacă mama ta a încercat să-i oprească, nu-mi 
amintesc decât că m-am trezit când a fost aruncată peste 
mine o găleată cu apă murdară şi am încercat să-mi deschid 
ochii umflaţi. Faţa tatălui tău era foarte aproape de mine. 

M-a întrebat cum îndrăznesc să-mi pun piciorul jegos 
în ţara voastră. I-am spus că sunt acolo ca să-ți cer mâna. 
Că sunt gata să fac orice ca să-i obţin consimţămân- 
tul. Îmi amintesc vântul, muştele, frunzele din copaci. 
Robinetul care picura. S-a lăsat tăcerea. Apoi a dat din 
cap şi a zis că trebuie să merg cu fraţii tăi într-o misiune. 

Aisha, curând n-o să-mi mai rămână prea multă pu- 
tere. E sânge peste tot, şi fraţii tăi au amuţit deja. Îmi 
pare foarte rău, dar... Convoiul de colonişti a apărut aşa 
cum ne aşteptam şi am ieşit din crăpăturile stâncilor şi 
am aruncat cu pietre. 

Camioanele s-au oprit şi am văzut că unele dintre 
pietre făceau adâncituri în metal. Mi-am spus că e ciudat 
că nu pleacă mai departe. Fraţii tăi au ţipat la mine să 
continui. Era atâta panică în ochii lor. Am făcut ce mi-au 
spus, dar curând mi-am dat seama că ceva nu e în ordine. 

Au ieşit din camioanele lor. Cu proiectoare care te 
orbeau, veste antiglonţ şi arme automate. Nu mă-ntreba 
cum, dar ştiau. Peretele de stâncă întorcea ecoul rafalelor 
de împuşcături, iar noi continuam să aruncăm cu pietre. 
Am făcut-o şi eu, pentru că voiam să le arăt fraţilor tăi 
care mi-e poziţia. Şi că sunt un om de cuvânt. Dar, Aisha, 
n-a mers. N-a mers deloc. Am căzut unul câte unul, 
şi proiectoarele au luminat părţi din stânci care erau 
înroșite de sânge. 

Ne-au aşezat în şiruri şi s-au uitat la rănile noastre. 
Zakwan, aflat lângă mine, fusese lovit în ochi, dar încă 
mai trăia, iar Wasim, de partea cealaltă, tuşea sânge. 

Eu am fost împuşcat de două ori în stomac şi simţeam 
că sângerez de moarte. Nu puteam face nimic, doar să 
mă uit în sus, la cerul negru al nopţii, de pe care stelele 
începeau să dispară. Se pregătea o furtună. 

Am auzit cum alt camion urcă şi se opreşte. Am recu- 
noscut vocile din tabără. Am încercat să-mi întorc faţa 
când au venit şi au luminat cu lanternele. Dar nu m-a 
recunoscut nimeni, poate din cauză că era atâta sânge. 
Am fost târât împreună cu ceilalţi şi aruncat în dubă. 

Aisha, îmi pare că eşti aici şi citeşti peste umărul meu. 
Fiecare cuvânt. Fiecare propoziție. Nu vreau să mă opresc 
din scris, însă vlaga s-a scurs din trupul meu. Trebuie să-mi 
păstrez ultimele puteri. Ca să împăturesc hârtia şi s-o pun 
în plic. S-o arunc în noapte. Sper ca Dumnezeu să aibă 
grijă mai departe şi, într-o bună zi, o să ajungă la tine. 

Oriunde ai fi şi orice ai face. 

Într-o bună zi. 

Efraim Yadin 

Primul gând al lui Sofie Leander a fost să se folo- 
sească de scalpel ca să-și taie carotida și să lase să se 
scurgă încet din ea așteptarea dureroasă. Gândul că 
se va topi, pur și simplu, în neant era aproape la fel 
de ispititor ca supraviețuirea şi eliberarea. 

Asta a fost ceea ce aproape a făcut-o să se oprească. 

Tocmai când îşi apăsa tăişul scalpelului pe gât i-a 
dat prin cap că această unealtă, și faptul că nu mai 
este legată pe masă, îi sporeşte șansele de supraviețuire 
cu câteva mii la sută. E adevărat, n-avea cum să iasă 
deocamdată. A scotocit prin tot compartimentul, dar 
n-a găsit nimic care să o ajute, nici măcar cele două 
chei care atârnau de un cârlig într-unul dintre dula- 
puri nu se potriveau nicăieri. Ca să nu mai spunem că 
motorul ușii-rulou era în afara încăperii și nu părea 
să existe veum mod de a-l declanşa dinăuntru. 

Pe de altă parte, putea să tragă șuturi în ușă și să 
strige după ajutor, ceea ce, spera ea, ar face vreun tre- 
cător să se oprească şi să-şi dea seama că ceva nu e în 
ordine. Dar până acum nu venise nimeni. 

Până acum. 

Cu urechea lipită de ușă, a ascultat cum poarta 
cea mare de afară se deschide, intră o mașină şi se 

opreşte. Apoi a auzit cum se deschide și se închide o 
portieră. Paşi pe podeaua tare. Ar fi vrut să bubuie și 
să lovească și să facă tot zgomotul posibil. Dar încă nu. 
Încă nu putea să fie cu totul sigură cine era de cealaltă 
parte şi voia să aştepte să vadă dacă pașii vor trece de 
ea sau se vor opri undeva în spaţiul ei de depozitare. 
Singurul lucru pe care îl spera era să nu se oprească 
în dreptul uşii sale. 

Trupul îi tremura din cauza efortului şi a izbit-o 
faptul că nu se sinchiseşte că e goală pușcă. N-avea 
importanţă ai cui paşi îi auzise. Bărbat sau femeie, 
bătrân ori tânăr. Oricine o fi fost, avea să se asigure 
că n-o să poată s-o ignore. Pașii s-au apropiat tot mai 
mult şi în câteva secunde aveau să treacă spre unul 
dintre spaţiile aflate mai departe în clădire. Atunci 
putea să înceapă. De cum avea să știe sigur. 

Dar i s-au împlinit cele mai mari temeri. 

S-au oprit. 

A fost o scurtă tăcere, după care motorul electric a 
pornit și a început să ridice ușa, prea curând ca să-şi 
facă un nou plan. Dar se pregătise bine şi ştia exact 
că o să se ascundă după cutiile cu suplimentul ali- 
mentar grețos și o să fie gata, cu scalpelul în mână. 

Așezase masa la loc și pusese pe ea bucăţi de carton 
şi alte materiale pe care le-a găsit, ca să pară că e culcat 
cineva pe ea. Era departe de a fi convingător, dar, în 
cel mai bun caz, avea să-i ofere acea secundă în plus 
de care avea nevoie ca să sară din ascunzătoare şi să 
împungă cu scalpelul tot ce putea nimeri, să caute 
prin buzunare cheile maşinii și să fugă fără să se mai 
uite înapoi. 

Motorul electric s-a oprit. Ea s-a ghemuit şi a stat 
neclintită, așteptând până ce acea persoană intra și 

se ducea la masă. De-abia atunci avea să sară și să 
înjunghie cu scalpelul. 

Şi întocmai așa a făcut. 

Când a încercat a doua oară, o lovitură în picior 
a făcut-o să se dezechilibreze. Capul i s-a lovit de po- 
deaua de ciment și scalpelul i-a căzut din mână. Ultima 
întrebare pe care şi-a pus-o înainte ca gazul să-i fie 
pulverizat pe față a fost de ce nu şi-a pus în aplicare 
prima idee. 


Când s-a trezit, în cele din urmă, era ca și cum nu 
s-ar fi întâmplat nimic. Aproape că părea un vis din 
care tocmai se deşteptase. Un joc subconștient care 
acum se încheiase. Pentru că era din nou legată pe 
masa acoperită cu folie de plastic, cu tubul de alimen- 
tare prins de gură cu bandă adezivă. 

Dar nu mai avea putere să-i pese. Nici cât negru 
sub unghie. Renunţase de mult la speranţa că avea 
să poată muri curând. Pur şi simplu nu mai conta ce 
se întâmpla. De acum avea de gând să lase apatia să 
preia conducerea. Să achite nota de plată și să tragă 
obloanele. 

În orice caz, asta își dorea mai mult ca orice. 

Dar, oricât ar fi încercat, nu putea să nu se între- 
be ce se întâmpla. De ce avea părul ud şi mirosea a 
şampon şi dacă auzea cu adevărat sunet de foarfecă. 
Îi tăia părul? 

Avea pe față un prosop ud, aşa că nu vedea nimic. 
Dar era sigură că aude o foarfecă închisă și pusă pe o 
tavă de metal. 

Părul ei avea nevoie, cu siguranță, de un spălat 
sau chiar de două. Dar chiar fusese acolo de atâta 
vreme încât era nevoie să-i fie tăiat? Şi ce importanță 

avea dacă părul îi era un pic mai lung? Putea să joace 
vreun rol? 

Evident. 

Ce-ar fi dacă. Oricât s-a străduit, n-a putut să nu 
simtă un pic de speranță. Ce-ar fi dacă avea să supra- 
viețuiască, totuși. Poate că îşi executase sentința și 
acum era pregătită de eliberare şi curând o să fie iar 
acasă, cu soțul ei drag. Ah, tare îi mai era dor de el. 
De îmbrăţișarea lui caldă, liniștitoare. 

Ceva rece i-a aterizat pe sâni, mai întâi pe unul, 
apoi pe celălalt. Apoi i-a căzut ceva pe abdomen și 
pe picioare. Un soi de cremă, pe care niște mâini au 
început să i-o întindă pe piele. 

Mirosea frumos. 

A nucă de cocos. 


EE 


Nu era decât ora patru și jumătate dimineața şi 
mai erau câteva ore bune până să se lumineze. Dacă 
avea să se mai lumineze vreodată. Dar avea, de aseme- 
nea, în fața sa cea mai întunecată zi a anului, și-a zis 
Dunja, pe când ieşea din maşină cu tava de carton cu 
trei pahare de cafea, simțind cum vântul rece şi umed 
îşi croieşte drum prin fiecare deschizătură măruntă, 
invizibilă, din paltonul său. Nici măcar căciula cu 
modelul steagului danez pe care o primise de Crăciun 
de la mama lui Carsten şi pe care, de obicei, refuza s-o 
poarte, nu părea să-i țină de cald. 

I-a văzut pe Kjeld Richter şi Jan Hesk stând de vorbă 
ceva mai încolo, la marginea cheiului, dar au tăcut 
de îndată ce au văzut-o. Nu trebuia să fii Einstein ca 
să-ți închipui că vorbeau despre ea. Şi acum, după mai 
puţin de un minut în frig, era deja pregătită să fie de 
acord cu părerea lui Hesk și Richter că vremea n-avea 
cum să fie mai rea. 

Întunericul şi frigul erau destul de rele. Dar condi- 
țiile din apă erau îngrozitoare. Vântul puternic biciuia 
suprafața, aşa încât blocuri mari de gheață se înghe- 
suiau unul în altul, ca niște dinți uriași care macină 

totul în cale. În plus, directorul portului le ceruse, și 
nu o dată, să termine înainte de ora 06.00. 

- Măi, că zburdalnici şi voioşi mai arătaţi, a zis 
Dunja, fără să se aleagă în schimb nici măcar cu un 
zâmbet. Cafea? A ţinut tava întinsă până ce amândoi 
au fost siliți să ia câte un pahar. Cum se descurcă? 

- Tu cum crezi? Hesk a făcut semn cu capul spre apa 
învolburată. Ai avea chef să sari înăuntru? 

- Nu, dar eu nu sunt scafandru și, din câte văd, s-ar 
zice că e deja acolo. 

- Ai putea totuşi să intri... 

Hesk a sorbit din cafea şi şi-a încleştat dinţii, ca 
şi cum n-ar fi vrut să se vadă cât de bună i se părea. 

Staţia lui Richter a pârâit. „Maşina e aici. Terminat. “ 

- Vezi dacă poți să deschizi portierele și să intri. 
Terminat, a zis Richter, îndepărtându-se de ei ca să 
poată vorbi în stație netulburat. 

Dunja şi-a băut cafeaua şi s-a uitat peste marginea 
cheiului, la bucăţile negre de gheaţă. Dar nu vedea 
bule ieşind la suprafață, nici lumina proiectorului. S-a 
uitat dincolo de bazinul portuar şi de vasele ancorate 
de-a lungul cheiului de vizavi, spre partea din spate a 
castelului Kronborg - ultimul bastion al Răsăritului. 

Se gândea adesea la asta când privea dincolo de 
strâmtoare și vedea cum se înalță Suedia pe partea 
cealaltă. Țara vecină era în mod oficial neutră şi, fără 
îndoială, suedezii înclinau mai mult spre Occident 
în ceea ce priveşte valorile lor de bază. Însă impre- 
sia de Orient fusese întotdeauna vizibilă, cu toate re- 
gulile lor, magazinele de stat de băuturi alcoolice și 
altele asemenea. 

Dar asta a fost înainte. Acum, sentimentele sale 
erau cu totul diferite. În loc să-și spună că suedezii sunt 
cu totul înapoiaţi față de Danemarca, acum îşi spunea 

că sunt înaintea ei. Nu ştia dacă această schimbare 
fusese provocată de acea polițistă cu burta la gură din 
Suedia, sau de faptul că pusese piciorul în acea țară 
de-abia cu doi ani în urmă. Nu ştia sigur decât că, în 
ciuda celor trăite la Kăvlinge, îşi dorea din ce în ce mai 
mult să meargă din nou acolo. 

S-a întors spre Hesk şi l-a întrebat dacă este bună 
cafeaua, dar imediat i-a părut rău. De ce ea era în- 
totdeauna cea care trebuia să spargă tăcerea? În ceea 
ce-l privea, Hesk n-a făcut nici un efort să înlăture 
senzația de stinghereală. Ba chiar a aşteptat cât mai 
mult posibil până să ridice din umeri și să dea din cap 
aproape imperceptibil. 

- Mda, cred că-i în regulă. 

- Bine, a zis Dunja, simțindu-se din ce în ce mai 
iritată. 

El încă nu suflase un cuvinţel despre faptul că i-a 
închis telefonul în nas când ea se afla în primejdie 
de moarte. Nici nu s-a deranjat să recunoască faptul 
că ea avusese dreptate în privința rinichiului lipsă al 
lui Karen Neuman. Dacă își închipuia că o să scape 
păstrând tăcerea, ei bine, se înșela. 

- După ce terminăm aici mă gândeam să trecem pe 
la Pedersen ca să vedem ce are de spus despre rinichiul 
lipsă, a zis, apăsând pe ultimele două cuvinte. 

- Bine. 

El a mai luat o gură de cafea, privind în gol. 

Bine? Doar atât avea de zis? 

- Şi ce crezi despre asta? N-ai fost prea entuziasmat 
de ideea ca el să examineze din nou cadavrul. Noroc 
că m-am încăpățânat eu. 

I-a părut rău că spusese ultima parte, dar acum era 
prea târziu. 

Hesk a ridicat din umeri. 

- După părerea mea, asta nu-i un argument în fa- 
voarea sau împotriva lui Willumsen. 

- Nu? 

- Nu, n-aş zice că-i o descoperire semnificativă. 

- N-a luat vreun organ de la nici una dintre vic- 
timele sale precedente. Dunja a făcut un pas spre el. 
Totuşi, a violat, a torturat şi a ucis oameni. Însă toate 
trupurile au fost găsite întregi. Acum avem un rinichi 
lipsă de la o victimă și un plămân de la alta. Cum 
naiba poți să stai acolo și să zici că nu-i o descoperire 
semnificativă? 

- Nu înseamnă decât că nu se repetă. Ceea ce, din 
cât am înţeles, era caracteristica lui. Obișnuia să lase 
câinele să sfâșie victimele. Acum ia câte un trofeu de 
la ele. Data viitoare poate că le-ar fi măcinat și le-ar 
fi folosit ca îngrăşământ pe peluza lui. 

Hesk a râs şi și-a terminat cafeaua. 

Dunja era perfect conștientă că nu făcea decât s-o 
zgândăre şi că în nici un caz n-ar trebui să muște 
momeala. Dar nu s-a putut abține. 

- Auziţi, nu cred că are rost să-l mai lăsăm să stea 
acolo jos, a strigat Richter, și Dunja s-a răsucit. Maşina 
este, evident, perfect curată! 

- Credea cineva altceva? a zis Hesk, clătinând din cap. 

- Bine, dar să ia numărul de pe plăcile de înma- 
triculare! 

- L-a luat deja. HXN 674. E suedeză, aşa cum bă- 
nuiam. 

Dunja a ridicat degetul mare şi s-a silit să zâmbeas- 
că, apoi s-a întors spre Hesk şi a dat cărțile pe față. 

- Nu iei asta deloc în serios, nu-i așa? Pentru tine 
e doar un afurisit de joc, în care îţi poți permite să te 
vânturi pe aici şi să te porți cum vor mușchii tăi. 

Hesk a scuturat din cap. 

- Hai, recunoaşte! Eşti ca o baborniță ranchiunoasă 
care îşi folosește toată energia ca să pună bețe în roate 
şi să încurce lucrurile. Nu pare să-ți pese că un făptaș 
e încă în libertate. 

- Nu, Dunja, nu-i deloc aşa. 

- Nu, zău? Deci, de câte alte victime mai e nevoie 
ca să te trezeşti? Trei? Zece? 

- Nici una. N-o să mai fie nici o victimă, pentru că 
cineva i-a găurit amândoi plămânii și inima. 

- Dar nu este... 

- Dunja! El a fost, bine? Nimeni, şi prin asta în- 
țeleg chiar nimeni, din tot afurisitul de departament 
nu crede în fantoma ta! În afară de tine, firește! Toţi 
ceilalți sunt convinși că a fost Willumsen, și singurul 
motiv pentru care stăm aici şi ne îngheaţă fundul este 
că Sleizner crede că eşti o afurisită de bunăciune și 
vrea să ţi-o tragă. 

Dunja nu şi-a dat seama ce a făcut decât când a 
auzit sunetul. Dar era prea târziu ca să schimbe ceva. 
A apărut din senin, cu viteză aproape infinită, și a 
surprins-o la fel de mult ca pe Hesk. 

Dar nu asta a fost partea cea mai rea. 

Palma ei pe obrazul lui. 

Sângele năvălind, care i l-a înroșit. 

Privirea care spunea totul. 

Partea cea mai rea era că el avea dreptate. 

Malin Rehnberg s-a răsucit de pe o parte pe alta. 
Era o mişcare care, în mod normal, n-ar fi durat mai 
mult de o secundă, dar cu burta ei foarte umflată, cu 
preeclampsie, i-a luat cel puțin un minut și jumăta- 
te. Nu ştia de câte ori se răsucise, ştia doar că era un 
număr deprimant. Nu putea să stea culcată în linişte 
mai mult de cinci minute, după care începea să-și 
închipuie escare purulente şi viermi şi trebuia să-și 
răsucească din nou trupul masiv. 

Dar nu putea să se plângă de noua cameră în care 
Fabian insistase să fie mutată. Din multe puncte de 
vedere, era mult mai bună decât cea dinainte. Nu nu- 
mai că fusese renovată de curând și avea tablouri pe 
pereţi, draperii și un televizor, care, mă rog, nu era 
pus în priză. Mai era și o rezervă de o persoană, așa că 
nu trebuia să împartă toaleta cu nimeni, unul dintre 
lucrurile pe care le detesta cel mai tare pe lume. Nu 
se ducea niciodată la toaletă la serviciu, nici măcar 
după ce s-a pricopsit cu incontinența acută provocată 
de sarcină şi, dacă ar fi fost după ea, ar fi avut propria 
toaletă, exact aşa cum ceruse Ingmar Bergman. 

Problema era că se plictisea. O treziseră la ora pa- 
tru ca să-i ia tensiunea şi de atunci nu mai putuse să 

doarmă. Şi acum, după aproape trei ore, era așa de 
plictisită, că nu credea că va rămâne în viață după 
încă cinci minute în care să nu se întâmple nimic. Îşi 
imagina deja titlul de pe prima pagină. 


INSPECTOR DE POLIȚIE CU BURTA LA GURĂ DĂ 
ORTU' POPII DE PLICTISEALĂ 


Ar fi fost mult mai bine dacă ar fi putut cel puţin să 
se ducă acasă. Nu izbutea să înţeleagă de ce n-ar putea 
să zacă acasă cu o perfuzie şi să-şi ia singură tensiunea 
din două în două ore. Medicul oricum nu făcea vizita 
mai mult de o dată pe zi. Cât desprevizită? În realitate, 
nu era decât o clătinare din cap abia vizibilă, câteva 
hm-hm-uri şi apoi „mai vorbim data viitoare“ 

- Ilubito... S-a pomenit cu o pupătură pe frunte. 
Acum sunt aici. 

S-a uitat la bărbatul de alături și şi-a dat seama că 
era Anders, bărbatul său, ceea ce însemna că adormise. 

- Cât e ceasul? 

- Aproape opt şi jumătate. Cum te simţi? Ţi-a fost 
bine aseară? 

S-a așezat pe marginea patului. 

- Hai să vorbim mai bine despre altceva. Ai adus 
ce te-am rugat? 

Anders a ridicat geanta cu laptopul. 

- Cu o condiţie. Să nu te apuci să lucrezi. 

- Da... Dă-l încoace. 

A întins mâna spre geantă, dar el a ţinut-o departe. 

- Ilubito, vorbesc serios. Am vorbit ieri cu doctorul 
şi a zis că... 

- Anders, ancheta s-a terminat. N-o să lucrez, bine. 
Nu vreau decât să citesc niște ziare și să intru pe Skype 
cu mama. 

El a pus, fără tragere de inimă, geanta cu laptopul 
lângă pat. 

- Şi Fabian acela, a venit să te vadă? 

- Fabian ăla? A clătinat din cap. Nu pricep ce ai cu el. 
Şi nu, n-a fost pe aici. Dar, dacă ar fi trecut pe aici, ar 
fi fost ca să vadă cum mă simt. Nu pentru muncă. 
I-a întâlnit privirea sceptică. Da, chiar aşa stau lucru- 
rile. Așa că poți să te potoleşti. 

- Nu mă pot potoli până ce nu se termină. I-a pus 
mâna pe burtă. Şi, după spusele doctorului, e foarte 
important ca tu... 

-Să mă odihnesc. Știu, Anders. Tot ce fac e să mă 
odihnesc. Atâta m-am odihnit, că am obosit de odihnă. 
Apropo, nu trebuie acum să pleci? 

- Chiar aşa... S-a uitat la ceas şi s-a ridicat. Dar... 

- Ne vedem mai încolo. 

- Bine. Încearcă să te linişteşti, ca să... 

- Pa, iubitule. 

Şi-a fluturat mâna, în vreme ce el se retrăgea spre 
uşă și ieșea. 

Malin abia aștepta să tragă în pat geanta și să în- 
ceapă, dar îşi cunoștea prea bine bărbatul, aşa că a 
aşteptat până ce el a „surprins-o“, băgându-şi capul pe 
uşă încă o dată, şi abia apoi a scos la iuțeală laptopul, 
l-a deschis şi şi-a conectat mobilul la un hotspot. 

În sfârşit, putea să lucreze. 

Fabian a terminat de râcâit gheața de pe parbriz, 
a urcat în mașină și a aşteptat să se încălzească mo- 
torul. Între timp, a încercat să scape de senzaţia că 
se rostogolește tot mai jos de pe un deal abrupt. A 
încercat să se destindă făcând o plimbare de două ore 
prin Södermalm, ascultând în căști Kiss Me Kiss Me 
Kiss Me al formaţiei The Cure. 

Se părea că nu conta orice ar fi făcut. Totul îi alune- 
ca printre degete. Dar Sonja părea mai puțin nervoasă 
şi îi luase pe amândoi copiii cu ea la sora ei Lisen, în 
Vărmd!, unde aveau să petreacă cu toții Crăciunul 
peste trei zile. 

Nimic nu-i plăcea Matildei mai mult decât să fie cu 
verii şi mătușa ei, care era întotdeauna acasă și avea 
grijă să aibă brioşe proaspăt coapte şi tot soiul de lu- 
cruri de făcut. Fabian era sigur că Matilda, deși n-ar fi 
recunoscut asta, tare şi-ar mai fi dorit să-i înlocuiască 
pe el şi pe Sonja cu Roland și Lisen. 

El părea să câștige o grămadă de bani din diferitele 
lui firme, iar ea hotărâse să renunţe la cariera în avo- 
catură ca să devină o mamă care stă acasă. Nu-i de 


1 Municipiu din comitatul Stockholm, alcătuit din insule 

mirare că asta le plăcea copiilor. Până Theodor mer- 
sese cu ele fără să protesteze. Toată lumea de acolo se 
pregătea de Crăciun, împacheta daruri și căuta prin 
pădure un brad. 

Toată lumea, în afară de el. Îşi jurase că ultimul 
lucru care o să fie o să fie tocmai asta. Un părinte care 
n-are timp și energie. Care se simte ușurat când copiii 
sunt altundeva. În grija altcuiva. A coborât parasolarul, 
a dat deoparte acoperitoarea oglinzii şi a observat că 
arată și el ca unul dintre acei părinţi. 

La toate nivelurile, ajunsese să fie la fel ca tatăl său. 

Sonja chibzuise mult timp şi hotărâse că ar trebui 
să meargă fiecare pe drumul său. Credea că amândoi 
merită ceva mai bun decât această perioadă zbuciu- 
mată care părea că nu se mai sfârșește. Dar văzuse în 
ochii ei că nu o crede cu adevărat. Îşi dădea seama că 
ea ar fi vrut ca el să intervină și s-o convingă că încă 
mai au un viitor. 

Însă buzunarele lui se goliseră de motive şi, cu toate 
că a stat treaz aproape toată noaptea și s-a plimbat 
prin tot Södermalm, încă nu știa cum stă. 

În privinţa Sonjei sau a lui Herman Edelman. 

Nu știa cum avea să-l facă pe şef să fie de acord să 
redeschidă ancheta fără să dezvăluie prea multe. La 
urma urmei, singurul lucru de care era sigur era că 
este prins într-una dintre cele mai complicate an- 
chete de omucidere din viața sa, cu un făptaș despre 
care toți credeau că a fost identificat și a murit, dar 
care era încă în libertate și nu dădea semne că și-ar 
fi terminat treaba. 


În jurul mesei erau distribuite fotografii. Fotografii 
făcute cu teleobiectivul, în care apăreau o duzină de 
femei îmbrăcate sumar, cu priviri furişe, îngrijorate, 

care erau târâte afară dintr-un camion și îmbrâncite 
pe ușă dosnică de culoare cenușie. 

- Aceste fotografii au fost făcute cu puţin mai mult 
de două luni în urmă, lângă Black Cat. Și ceea ce 
vedeți este o așa-zisă „livrare de bunuri“, în timpul 
căreia femeile trec printr-o selecție inițială, a raportat 
Markus Höglund, iar Jarmo Päivinen, Tomas Persson 
şi Herman Edelman, așezați la masă, au dat din cap. 

-Ştie cineva dacă Risk vine încoace? a întrebat Inger 
Carlén, care şedea lângă Höglund, şi şi-a suflat nasul 
într-o batistă care părea să fi fost curată cu multă 
vreme în urmă. 

- Nu, începeţi acum, a zis Edelman. N-am toată 
ziua la dispoziție. 

-All right, a zis Inger, stăpânindu-și un strănut. 

- Sursele noastre spun că femeile sunt aduse una 
câte una pe o scenă din club, unde Diego Arcas le 
„examinează“ el însuşi şi hotărăște în care bordel să 
fie duse, a continuat Höglund, luând ultimul fursec 
din cutia de metal. 

- Cum le examinează? a întrebat Tomas, cu toate 
că părea să ştie deja răspunsul. 

-Din motive lesne de înţeles, n-am fost acolo şi 
n-am văzut cu ochii noştri, a zis Inger. Însă pot să bag 
mâna-n foc că până şi ţie ți s-ar face rău dacă ai vedea. 

- Am primit informaţia că altă livrare urmează să 
se facă în orice moment de-acum. Höglund a ușurat 
alunecarea pe gât a fursecului cu o înghițitură de cafea. 
Şi atunci o să intervenim. 

- Deci, nu ştii exact când? a zis Edelman, trăgân- 
du-se de barbă. 

- Nu, doar că va fi cu siguranță în zilele următoare. 
De acum încolo trebuie să lucrăm în schimburi și să 
avem pregătită echipa de intervenţie rapidă. 

- Bine. Edelman a încuviințat din cap. O să le spun. 
De câţi poliţişti aveţi nevoie? 

-Cel puţin treizeci și cinci, a zis Inger. 

- Treizeci şi cinci? 

Edelman a ridicat privirea de pe ecranul telefonului. 

-Vrem să atacăm simultan clubul și bordelurile 
mai mici, a zis Höglund tocmai când Fabian a deschis 
uşa şi a intrat. 

- Fabian. Edelman s-a răsucit spre el. Tocmai ne 
întrebam unde ești. S-a întâmplat ceva? 

-Ai timp să stăm de vorbă? a zis Fabian, fără să se 
uite la ceilalți. Preferabil chiar acum. 


-Ce se petrece? a zis Edelman, închizând ușa după el. 

Fabian s-a răsucit spre el. Sperase să înceapă calm 
şi să amortizeze cererea cu alte ştiri. Dar sosirea târ- 
zie la şedinţa de dimineață distrusese deja această 
posibilitate. 

- Trebuie să redeschidem ancheta despre Grimăs 
şi Fischer. 

Edelman părea să nu-l fi auzit bine şi şi-a scos oche- 
larii mici și rotunzi. 

-Şi ce anume te face să crezi asta? Ia loc. 

- Nu-i vorba despre ce cred eu, a zis Fabian, așezân- 
du-se pe canapeaua de piele roasă. Herman, am fost 
pe o urmă falsă. Ossian Kremph n-a fost altceva decât 
o momeală ca să ne ducă în direcția greşită. 

-Dar stai un pic. Vrei să zici cu adevărat că Kremph 
este nevinovat? 

- Şi că făptaşul este încă în libertate. Da, exact asta 
vreau să zic. 

Edelman a râs, şi-a scuturat capul, a scos din frigider 
două sticle de bere şi a ridicat una, întrebător. 

- Nu, mulțumesc. Nu-mi trebuie, a zis Fabian, cu 
toate că era exact ceea ce-i trebuia. 

- Bine... N-ai decât să spui dacă te răzgândeşti. 
Herman a destupat o sticlă, a golit-o într-un pahar și 
s-a aşezat în fotoliul de lângă fereastră. Fabian, teoria 
asta a apărut din senin. Ştii că te consider un anche- 
tator bun. Unul dintre cei mai buni. A sorbit din bere, 
şi-a scos pipa şi a început s-o umple. Dar, ca să fiu cu 
totul sincer, s-ar părea că ai luat-o razna. 

Fabian l-a lăsat să-și aprindă pipa și să-şi umple 
plămânii cu fumul argintiu, după care a continuat. 

-Îți aminteşti femeia din autobuz? Cea ai cărei ochi 
fuseseră decupați din toate fotografiile. 

- Da, era o victimă potențială. 

- Exact. Şi acum bănuiesc că e moartă. 

Edelman a încuviințat şi a sorbit din bere netulbu- 
rat, tocmai invers decât se așteptase Fabian. 

- Adică, sunt convins că e moartă, a adăugat, sim- 
tind că întreaga conversaţie e pe cale să o ia pe arătură. 

- Şi aici ai perfectă dreptate. Edelman i-a oferit un 
zâmbet mulțumit. Pentru că exact asta este, moartă. 

- Cum, ați găsit-o? 

Lucrurile nu mergeau nici pe departe cum plănuise. 
În loc ca Edelman să fie surprins şi derutat, Fabian era 
cel care trebuia să lupte ca să-și păstreze echilibrul. 

- O cheamă Semira Ackerman. Căpitanul feribo- 
tului care face cursa între Södermalm și Hammarby 
Sjöstad a dat alarma aseară, după ce a descoperit-o 
plutind între blocurile de gheață. E limpede că a vrut 
să meargă pe gheață. 

- Cine poate fi atât de idiot ca să încerce să meargă 
pe gheaţa de aici? E întinsă peste canal. 

- E adevărat. Poate că nu avea de gând să traverse- 
ze, ci doar s-a dus să se uite un pic şi, din nefericire, 

lucrurile s-au sfârşit prost. Edelman a ridicat din umeri 
şi a pufăit din pipă. De fapt, se întâmplă cam într-o 
zi din două în această perioadă a anului. Vezi și tu, e 
o fotografie pe birou. 

Fabian s-a dus la birou şi a ridicat fotografia în 
care o femeie înghețată era trasă pe punte. Era, fără 
îndoială, aceeași femeie. Însă acesta nu era accident. 
Cel puţin, acum avea explicația căzii cu apă din lac. 

- Fabian, cum îți merge, de fapt? Arăţi foarte, cum 
să-i zic... 

-Aseară am cercetat încă o dată apartamentul lui 
Kremph, l-a întrerupt Fabian. Şi am găsit, printre al- 
tele, un pasaj direct spre apartamentul dezafectat, ceea 
ce explică multe. Şi în... 

- Da, probabil că era calea pe care ieşea el ca să... 

-Nu, era calea pe care făptaşul ajungea în locuin- 
ţa lui. 

-Şi de ce ar fi vrut cineva să... 

-Ca să-i înlocuiască medicaţia cu placebo. Herman, 
l-a supravegheat permanent pe Kremph. Într-una din- 
tre cărțile din bibliotecă... Fabian s-a oprit. Era pe cale 
să-şi piardă cumpătul şi să spună prea mult. A res- 
pirat adânc. Care dintre legişti o examinează? Aziza 
Thåström? 

- Nu, ea nu se ocupă de accidente. Fabian, avea plă- 
mânii plini de apă. Cum nu se poate mai simplu. Nu 
pricep unde vrei să ajungi cu toate informațiile astea. 
Crezi că Kremph e nevinovat și s-ar putea să fie altci- 
neva care... Nu te supăra, dar sună aiurea. 

Edelman a scos fumul cu un oftat. 

- Prin urmare, nu mă crezi? 

-Aici nu-i vorba despre ce cred eu. Fiecare probă din 
această anchetă, inclusiv motivul, arată spre Kremph. 
Până şi pasajul despre care vorbeai. Se pare că n-ai pus 

geană pe geană toată săptămâna asta şi apoi dai buzna 
aici şi pretinzi că e nevinovat. Sunt sigur că înţelegi că, 
dacă e să anulez concluzia precedentă, îmi va trebui 
de la tine ceva mai bine definit. 

- Herman. Masa era udă când am intrat în apar- 
tamentul dezafectat. Încă mai picura. Cineva tocmai 
fusese acolo, şi totul indică faptul că acolo a fost îne- 
cată Semira. 

-Şi ce anume te face să fii atât de sigur că n-a fost 
doar un boschetar care a adus cu el multă zăpadă și a 
tras un pui de somn la căldurică? 

- Care, de asemenea, a pus acolo o cadă și a um- 
plut-o cu apă din lac? N-aş crede. Și, în ceea ce priveşte 
ancheta asta, sunt convins că există destule dovezi care 
să-mi sprijine teoria. Problema este că lipsesc. 

- Cum adică, lipsesc? 

Pentru prima dată de la începutul discuţiei, Edelman 
părea sincer surprins. 

- Trebuie să fi venit cineva aici în weekend și a 
curățat totul. 

- Ancheta este închisă şi nu se pune problema unui 
proces, probabil că totul a fost trimis la arhivă. 

Edelman s-a dus la birou şi a trezit la viață calcu- 
latorul, mişcând mouse-ul. 

- Nu, din câte am văzut eu. Dar poate că ai tu altă 
explicație bună? 

- Pardon? 

Edelman l-a privit în ochi pe Fabian. 

În ultimele ore, Fabian se convinsese că șeful său 
ştie mult mai mult decât lasă să se vadă. Dar acum, 
dintr-odată, n-a mai fost sigur. Poate că Edelman cre- 
dea în continuare că Kremph se află în spatele tuturor 
faptelor. Şi-a dat seama cât de puţine lucruri putea 
să cerceteze, de fapt, înainte să meargă mai departe. 

N-avea de ales, trebuia să-l încolțească pe vechiul său 
mentor. 

- Uite-l aici, aşa cum credeam. 

Edelman a ridicat privirea de pe ecran. 

- Ce vrei să zici, ai găsit un număr de dosar? 

- 0912-305/H152 Volum: 0,4 metri de raft. 

- Aha. Bine, a zis Fabian, fără să spună că în seara 
trecută nu existase un număr de dosar. Probabil nu 
l-am putut găsi din cauză că eram prea obosit. De fapt, 
poate că ar trebui să beau berea aia. 

- Fă-o. Dar repede. Trebuie să ajung la o ședință 
despre buget cu Crimson. 

Edelman a închis computerul și şi-a îndesat în gură 
câteva lame de gumă de mestecat, în vreme ce Fabian 
destupa sticla şi bea. 

- Probabil că ai dreptate. S-ar zice că sunt extenuat. 

- Nu că l-aș fi sărbătorit vreodată. Edelman şi-a 
potrivit cravata într-o oglindă. Însă cred că tuturor o 
să ne prindă bine un pic de Crăciun și de timp liber. 

- Auzi, apropo, convorbirea aceea telefonică pe care 
ai avut-o cu Grimâăs cu câteva ore înainte să moară. 

- Da? 

- Despre ce aţi vorbit? 

- M-ai mai întrebat asta. 

- Zău? Şi ce mi-ai răspuns? 

- La fel ca acum. Voia sfaturi pentru audierea la care 
se ducea. Din păcate, n-a fost nimic mai pasionant, 
a zis Edelman, aranjându-și barba. 

Toate îndoielile au dispărut. Edelman îl minţea de la 
obraz şi, cu toate că Fabian nu-și dorea nimic mai mult 
decât să scoată telefonul şi să dea drumul înregistrării 
cu convorbirea, a încuviințat din cap și a încercat să 
pară cât mai mulțumit posibil de răspuns. 

De acum încolo, era crucial să țină totul secret. 

Dunja a observat că Oscar Pedersen pare frustrat. 
Cu toate că era evident că se străduiește să ascundă 
asta când s-a întâlnit cu ei la Secția de medicină legală. 
Pentru prima oară în toți anii săi de medic legist, îi 
scăpase ceea ce s-ar putea dovedi că este cea mai im- 
portantă parte din autopsie. Da, din întreaga anche- 
tă. Și anume, motivul pentru care fusese ucisă Karen 
Neuman și, apoi, Katja Skov. În primul caz lipsea un 
rinichi. În al doilea, un plămân. 

Explicaţia faptului că îi scăpaseră aceste aspecte era 
slăbuță, ca să nu zicem mai mult. 

-Aşa cum am zis la telefon, n-avea rost să-mi con- 
tinui examinarea după ce fusese stabilită cauza morţii. 

Pedersen şi-a trecut cardul de acces prin aparat și 
a deschis uşa, iar Dunja și Hesk l-au urmat în morgă. 

Dunja n-a mai spus că aceasta era o neglijență atât 
de gravă, încât ar fi putut cu ușurință să facă o plângere 
la Comitetul Director al Poliției Naţionale şi să-i fie 
suspendată autorizaţia. În loc de asta, ea a preferat să 
nu-şi schimbe expresia. Pe de altă parte, Hesk a zâmbit 
şi a dat din cap, ca şi cum şi-ar fi subliniat aprobarea. 

- Nu-s doar banii mei de impozit, ci şi ai voştri, 
a continuat Pedersen, uitându-se la Dunja, apoi a 

deschis lada frigorifică şi a tras afară cadavrul lui 
Karen Neuman. 

Trecuse aproape o săptămână de când Dunja fusese 
la locul faptei și văzuse prima oară corpul mutilat. 
Văzându-l a doua oară, îi era ușor să înțeleagă cum 
a putut Pedersen să treacă cu vederea rinichiul lipsă. 

- Cum ziceam, nu arată prea frumos pe dinafară. 
Pedersen a făcut semn cu capul către pieptul rănit. Dar 
asta nu-i nimic în comparaţie cu felul în care arată pe 
dinăuntru. E ca şi cum cineva ar fi luat-o razna acolo 
cu un blender, a continuat. Și, Dunja, dacă nu te-ai fi 
ținut tu tare pe poziție și nu mi-ai fi spus direct să văd 
dacă nu lipseşte vreun organ, n-aș fi descoperit asta. 

Ea ar fi vrut să se lumineze la față şi să dea din cap. 
Să-i arate cât de mult îi apreciază lauda. Dar a rezistat 
imboldului și şi-a păstrat aerul neutru. 

- Ai mai găsit şi altceva? a întrebat. 

Nu pentru că s-ar fi așteptat la ceva, ci mai mult 
ca să sublinieze faptul că ea conduce această parte a 
investigației. 

Pedersen a încuviinţat. 

- De fapt, da, acum că pomeneşti de asta, a zis, şi 
s-a tras de mustață fără să mai zică nimic. 

Dunja îl cunoștea mult prea bine pe Pedersen ca să 
cadă în capcana lui şi să-l întrebe ce a găsit. Nu, știa 
că el n-avea să se lase așa de uşor. 

- Deci, ce ai găsit? a zis Hesk, plasându-se de bu- 
năvoie în partea cea mai de jos a ierarhiei. 

- După ce m-a contactat Dunja, mi-am permis să 
verific anchetele despre victimele precedente ale lui 
Willumsen și, în ceea ce privește rănile, mi-am dat 
seama că, fără umbră de îndoială, este stângaci. Aşa 
că am luat legătura cu dragul meu coleg Einar Greide 

din Helsingborg și, iată, s-a dovedit că şi el a ajuns 
exact la aceeaşi concluzie în investigaţiile sale. 

-Şi de ce este acest lucru atât de important? a zis 
Dunja, dar pe dată şi-a dorit să-și fi ținut gura. 

Vedea deja că Pedersen era mai înalt cu cel puțin 
cinci centimetri şi se bucura de atenția acordată. 

- la gândeşte-te. Tăieturile de pe Karen Neuman au 
fost făcute de un făptaş dreptaci. Desigur, trebuie să fac 
o examinare mai amănunțită ca să fiu sigur sută la sută. 
Însă, dacă vă mulțumiți cu nouăzeci şi cinci la sută 
pozitiv, atunci unghiul de contact al rănii arată că el 
ținea toporul aşa. Le-a arătat cu mâinile în aer. Cu 
dreapta în față şi stânga în spate. Este, fără îndoială, 
poziția cea mai firească pentru un dreptaci. Și când 
şi-a luat avânt, a ridicat toporul în partea dreaptă 
a capului, aşa. 

Pedersen a lovit de câteva ori cu toporul imaginar 
în burta mutilată a lui Karen Neuman. 

-Cred că am priceput, a zis Dunja, şi Pedersen s-a 
oprit. Deci, ceea ce spui cu adevărat este că acesta este 
încă un semn că nu e opera lui Willumsen. 

Pedersen a şovăit și i-a aruncat o privire lui Hesk 
înainte să dea din cap, în cele din urmă. 

- Cum spuneam, există o marjă de eroare, şi e po- 
sibil să fi lovit ca un dreptaci doar ca să ne deruteze 
pe noi. 

- Dar trebuie să se fi forțat foarte tare, de vreme 
ce rănile sunt atât de adânci, ceea ce face mai puțin 
probabilă explicația. 

- Ai dreptate. 

- Excelent. Şi tu ce zici, Jan? 

Dunja s-a răsucit spre Hesk şi a hotărât să nu-l slă- 
bească din ochi până nu răspunde. 

- Sincer să fiu, nu prea ştiu ce să zic. Pentru mine, 
încă mai există prea multe probe care îl indică pe 
Willumsen ca să renunţ, pur și simplu, la el. 

- Şi tocmai asta vreau să zic. Crima a fost săvârşită 
în aşa fel, încât bănuielile să se îndrepte spre el şi să 
se abată de la adevăratul făptaș. 

-Şi care este motivul adevărat? 

- Aici e rinichiul care lipseşte, iar la Katja Skov e 
plămânul. 

- Nu vreau să fiu chițibuşar. Însă, Dunja, acelea 
sunt organe. Nu motive. 

Dunja şi-a dat ochii peste cap și s-a răsucit spre 
Pedersen. 

-Ar fi posibil să găseşti dosarul medical al victimei? 

- Depinde de ce înţelegi prin posibil. De ce să... 

- Pentru că ţi-o cer eu. 

Pedersen s-a tras din nou de mustață și a schimbat 
o privire cu Hesk, care i-a răspuns ridicând din umeri. 

- Păi, bine... S-a dus la computerul din colț și a atins 
mouse-ul. Dar, dacă dăm de ceva interesant, voi doi 
va trebui să obţineţi apoi aprobările, bine? 

- Bine, bine, dă-i drumul odată. 

Pedersen a dat clic pe arhiva cu dosarele medicale 
şi era pe cale să înceapă căutarea, când a observat că 
are un e-mail. 

- O, e gata analiza ADN. A fost rapidă. 

- Analiza ADN-ului din spermă? N-ar fi trebuit să 
dureze mai mult de o săptămână? a zis Dunja. 

- Asta am crezut și eu, a zis Pedersen. Presupun 
că au vrut să-și curețe birourile înainte de Crăciun. 
Oricum, iat-o aici... 

A tăcut ca să citească. 

- Şi? 

Pedersen s-a răsucit spre Dunja şi apoi spre Hesk. 

- A fost Willumsen. 

- Benny Willumsen? a repetat Dunja, și Pedersen 
a încuviințat. Dar ea nu putea să accepte asta. Mai 
presus de toate, nu-i venea să creadă. Vorbim despre 
proba din sperma care se afla în interiorul Katjei Skov? 

-Atât în interior, cât și un pic împrejur, mai exact. 

Dunja vedea cum i se prăbuşeşte castelul din cărți 
de joc. 

- Bine, dar acum poți să găsești acele dosare medi- 
cale ca să mă uit la ele. 

- Dunja, gata, a zis Hesk. Sleizner ne-a dat terme- 
nul-limită până la venirea analizei. Şi acum a venit. 

- Da, dar... S-a întors spre Pedersen. Trebuie să văd 
dosarele alea. 

- Din câte am înţeles, acum ancheta este încheiată, 
aşa că trebuie să spun nu. 

- Şi toate vorbele alea despre faptul că ucigașul e 
dreptaci. Nu mai înseamnă nimic pentru tine? 

- Cum ziceam, există o marjă de eroare. Și de data 
asta, din păcate, se pare că... 

- Dar, fir'ar să fie. Asta-i cu totul aiurea. Ce naiba 
faci aici? 

- Dunja, ne facem doar treaba. Hai să plecăm, ca 
Oscar să-și poată face şi el treaba. 

Hesk s-a întors spre ieşire. 

-Cum mama naibii poți tu să numeşti asta a-ți face 
treaba? Ha? Îţi închipui că nu văd pe faţa ta că și tu 
crezi că sunt destule indicii interesante de explorat? 

- Zău, vezi asta? Hesk s-a răsucit spre ea. Atunci de 
ce nu le-aş explora? 

-Cine ştie? Poate că vrei doar să pui bețe în roate. 
Sau, ceea ce e mai probabil, ești prea laş ca să te îm- 
potriveşti lui Sleizner, cu toate că ştii la fel de bine ca 

mine că-l doare în cot dacă n-am pus mâna pe cine 
trebuie, câtă vreme cifrele arată frumos. 

- Ai uitat a treia variantă. Că a fost, într-adevăr, 
Benny Willumsen. 

Hesk i-a întors spatele și a ieşit din încăpere. 

Fabian a ieşit din lift la trei etaje sub pământ, cu 
telefonul apăsat pe ureche, şi a mers pe coridor spre 
arhivă. 

- Alo? Mă mai auzi? 

- Da, şi dacă te interesează cât de puţin ce am aflat 
despre Gidon Hass, ar trebui să mă asculți acum, a zis 
Niva și a explicat ce voia să zică. 

Fabian îşi jurase să n-o mai vadă vreodată pe Niva. 
Însă după întâlnirea cu Edelman nu-i rămânea decât să 
ia legătura cu ea şi să-i spună tot, de la evenimentele 
din ultimele zile până la propriile teorii despre felul 
în care se potrivesc toate între ele. 

Spre marea sa ușurare, i-a crezut povestea şi a fost 
de acord să-l ajute fără să-i pretindă băuturi sau cină. 
Singura ei cerere a fost ca investigația să rămână în 
mod oficial închisă câtă vreme era ea implicată. 

- Gidon Hass, sau Gidon Ezra Hass, care este nu- 
mele lui complet, este medic și patolog concentrat pe, 
fii atent aici, transplantul de organe. 

- Bine, a zis Fabian, simțind că lucrurile se potrivesc, 
în cele din urmă. Are o clinică pe undeva? 

-A avut. Aproape sigur, Institutul Naţional de Medi- 
cină Legală al Israelului, din Abu Kabir. Se zvonește 


AL NOUĂLEA MORMÂNT | 439 


că sub conducerea lui au colectat organe și țesuturi, 
au acționat ca un fel de centru coordonator și au fost 
unul dintre cei mai mari furnizori individuali pe piața 
neagră a organelor. Care, până acum vreun an, era 
complet legală în Israel. 

- Legală? 

- Da, dat fiind că evreii preferă să fie îngropaţi în- 
tregi, consecința este că donarea voluntară de organe 
este una dintre cele mai scăzute din lumea occidentală. 

-Şi atunci de unde au făcut rost de toate organele 
alea? a întrebat Fabian, mergând printre șirurile de 
rafturi mobile, în vreme ce se străduia să nu piardă 
semnalul telefonului. 

-În principal, de la așa-numiții vânători de organe 
care sunt numeroşi în fostele republici sovietice şi în 
cele mai sărace părți din Asia și America de Sud. Şi, 
dacă e să dai crezare celor mai grave acuzaţii, destule 
organe au fost recoltate de la palestinieni răniți. 

- Drăguţ. 

- Cum să nu. 

- Dar el nu mai este la clinica din Abu Kabir, a zis 
Fabian, ajungând la raftul cu numărul 152. 

- Nu, când a intrat în vigoare noua lege, a fost con- 
cediat, și de atunci nu s-a mai auzit de el. 

- Cum, se ascunde de autorități? 

Fabian a tras raftul deoparte, s-a strecurat prin 
deschizătură și a găsit cu ușurință dosarele de la 
0912-305. 

- Cum spuneam, n-a făcut nimic ilegal, aşa că n-are 
de ce să se ascundă. 

- Dar s-a dat la fund, oricum. 

Aşa cum se așteptase, probele dispăruseră. 

-Aşa se pare. 

Dosarele erau pline cu hârtii care, pentru neini- 
țiați, puteau să semene cu documentele unei anche- 
te. Câteva documente fotocopiate, câteva poze care 
n-aveau nimic de-a face cu investigația reală. 

Dunja participase pentru prima oară la petrecerea de 
Crăciun a Poliției din Copenhaga cu doi ani în urmă. 
Şocul evenimentului a continuat până hăt, în primă- 
vară, cu toate că auzise înainte zvonuri despre alcoolul 
care curgea în valuri, dansul limbo unde orice în- 
cercare ratată te costa un obiect de îmbrăcăminte și 
copiatoarele care s-au prăbușit sub apăsare. Însă nu 
fusese pregătită pentru câmpul de luptă pe care s-a 
pomenit. Colegi care, în mod normal, erau cumpătați, 
se purtau ca niște porci lobotomizaţi, ca să ne expri- 
măm cu îngăduinţă. 

În anul următor nu participase pentru că era la pat 
cu o gripă de care nu scăpase decât după destule zile 
din ianuarie. Nimeni nu voise să-i spună ceva după 
ce se întorsese la muncă, însă decizia conducerii ca 
pe viitor petrecerea să se ţină lunea spunea mai mult 
decât suficient. 

Cu toate acestea, Dunja se hotărâse să nu se ducă, 
mai ales din cauză că Sleizner se asigurase că va sta 
lângă el, dar și pentru că știa cât de greu îi este lui 
Carsten. Indiferent cât sublinia ea că nu i-ar putea 
trece vreodată prin cap să-l înșele - și cu atât mai puțin 
cu unul dintre colegi -, Carsten tot se ţinea de capul ei 

ca un anchetator, cerându-i să-i povestească în amă- 
nunt fiecare clipă a petrecerii. 

Dar, în cele din urmă, s-a hotărât să se ducă. Nu 
pentru că ar fi avut chef. Era cel mai departe posibil 
de dispoziția de petrecere. Înfrângerea suferită din 
partea lui Pedersen încă o ustura și, chiar dacă analiza 
ADN-ului probei de spermă arăta că este a lui Benny 
Willumsen, nu putea să creadă cu adevărat că el era 
cel care săvârşise omorurile. Nu numai că el fusese 
complet uluit când îl întrebase despre spaţiul industrial 
de lângă Kävlinge. Dar era mai înalt cu un cap și mult 
mai voinic decât bărbatul pe care îl surprinsese asupra 
faptului, mutilând-o pe Katja Skov. 

Era sigură că există un motiv complet diferit care 
să explice lipsa organelor şi nu pricepea de ce Hesk, 
Pedersen şi Richter nu erau deloc interesaţi să-l afle. 
Era ca şi cum ar fi fost atât de intimidaţi de Sleizner, 
încât nu îndrăzneau să stârnească un conflict. Sau 
poate că, pur şi simplu, nu-i mai ţineau puterile îna- 
inte de Crăciun. 

Refuza să se lase trasă în jos până la nivelul la care 
oamenii nu voiau să-şi asume responsabilitatea şi nu le 
păsa de nimic. Și cel mai puţin dintre toate, de adevăr. 
Aici intra în ecuaţie faptul că stătea lângă Sleizner. 

Avea de gând să se folosească de toate trucurile și să 
exploateze la maximum situația ca să-l atragă de partea 
sa și s-o lase să-şi continue ancheta. Prin urmare, a 
petrecut mai mult timp și a avut mai multă grijă cu 
machiajul, pe lângă obişnuitul rimel şi creion pentru 
ochi. S-a dat cu pudră şi anticearcăn ca să ascundă 
vânătăile cele mai urâte și, după ce a încercat mai 
multe rujuri, l-a ales pe cel mai roșu pe care îl avea. 
Care se potrivea perfect cu rochia sa roşie. A înlocuit 
cerceii mici cu perle, cadoul de confirmare de la mama 

sa, cu două bucle mari de aur şi şi-a bandajat glezna 
stângă, care era deja mult mai bine, și-a pus ciorapi 
cu jartieră falsă și s-a încălțat cu pantofii cu tocul cel 
mai înalt din câți avea. 

A fost surprinsă ce bine se simțea în ei şi a exersat 
mergând prin living, încercând să arate ca şi cum nu 
s-ar atinge în ruptul capului de o pereche de tenişi 
Converse. După aceea s-a dus în fața oglinzii din dor- 
mitor, şi-a potrivit părul ca să ascundă zgârietura de 
pe frunte şi s-a analizat. 

Pentru a doua oară din ultima vreme, nu s-a recu- 
noscut în oglindă. Rochia, machiajul, pantofii. Da, 
întreaga înfățișare era cum nu se poate mai departe 
de ea. În orice caz, de felul în care se vedea pe sine de 
obicei. Dar nu era vorba de haine. Ele nu erau decâtun 
ambalaj cu care să-l poată juca pe degete pe Sleizner. 
Nu, era altceva. Ceva mult mai greu de sesizat. 

Ceva în ochii săi. 

- Aici e vorba despre o sinucidere și nu-i deloc trea- 
ba mea. Medicul legist Aziza Thåström era, în mod 
normal, unul dintre cei mai amabili oameni pe care 
îi cunoștea Fabian. Întotdeauna avea timp pentru încă 
o întrebare şi răbdarea ei era inepuizabilă când nu 
înțelegeai ceva. Acum, dimpotrivă, părea iritată. În 
plus, ancheta e închisă. 

Fabian a deschis ușa grea de fier și a ieşit în parcare, 
lăsând tăcerea să-şi facă treaba. 

- Bine... a oftat Aziza, în cele din urmă. Ce vrei să 
caut? 

- Nu ştiu. De preferință un organ care ar trebui să 
fie acolo, însă nu este. 

Din telefon s-a auzit alt oftat adânc. 

- Fabian, avem de-a face cu un accident prin înec. 
În afară de plămânii plini de apă nu sunt alte vătămări 
vizibile. 

- Da, dar ceva lipseşte, bag mâna-n foc. Ochii. I-ai 
verificat? a zis Fabian, care îşi dădea seama după acus- 
tica schimbată că acum Aziza era înăuntrul morgii şi 
deschidea una dintre lăzile frigorifice. 

- Da, şi ce surpriză, ochii sunt aici. Chiar crezi că 
le-ar fi putut scăpa... 

- Aziza, poți să-i examinezi? 

-Şi de ce aş face-o? 

- Fă-o, te rog. 

A auzit altă expiraţie adâncă. Însă a urmat o tăcere 
pe când intra în maşină şi pornea motorul, şi n-a fost 
deloc surprins de reacţia ei. 

- Naiba să mă ia, ai avut dreptate. Lipseşte corneea 
ochiului drept. 

- Mulţumesc. E tot ce voiam să ştiu, a zis Fabian și 
a încheiat convorbirea. 

Aşadar, asta făcuse criminalul în apartamentul dez- 
afectat. După ce a înecat-o pe Semira Ackerman, i-a 
scos corneea dreaptă. O intervenţie pe care n-avea s-o 
observe nimeni câtă vreme se concentrau pe plămânii 
plini de apă. 

Fabian a ajuns la uşa garajului, care s-a deschis lent, 
lăsând să pătrundă lumina zilei. L-a trecut un fior și a 
tremurat, cu toate că nu-i era frig. A simţit sudoarea 
pe spate și inima a început să-i bată mai repede. Ceva 
se întâmplase. N-a înțeles ce anume, până ce și-a dat 
seama cât de aproape fusese. Dacă nu era camera video 
ascunsă în biblioteca lui Ossian Kremph, era aproape 
sigur că s-ar fi ciocnit de făptaş. 

Desigur, aşa l-a văzut făptașul şi a înțeles că există 
riscul ca el să găsească rapid pasajul spre apartamentul 
dezafectat. Poate că a fost chiar persoana care a plecat 
cu Opelul parcat în fața mașinii sale. 

A ieşit din parcare, lăsând în urmă sediul poliţiei, 
fără să aibă habar unde merge. Avea doar nevoie să se 
îndepărteze de sediu. De Edelman și de toți ceilalți. A 
făcut la dreapta pe Bergsgatan și apoi la stânga, spre 
Hantverkargatan, şi a simțit cum îi încetinește pulsul. 

Chiar dacă o parte dintre informaţiile pe care le 
descoperise Niva s-ar fi dovedit neadevărate, era un 

scandal atât de mare, încât reputația Israelului ar fi 
împroşcată cu sânge timp de mulți ani de acum în- 
colo. Acum era limpede că este implicată Ambasada 
Israelului. În ce măsură și dacă îngrozitoarea practică 
a recoltării ilegale de organe era aprobată de mai sus, 
asta mai trebuia să fie lămurit. Şi câtă vreme investi- 
gația continua să fie neoficială, nu putea să convoace, 
pur şi simplu, oameni la interogatoriu. În special pe 
cei de la o ambasadă. 

Mobilul, așezat pe locul pasagerului, a început să 
sune, pe când trecea de Stadshuset!. A văzut că e Malin 
Rehnberg și a lăsat să intre căsuţa vocală. Dar când ea 
a încercat a doua oară, peste o secundă, și-a dat seama 
că n-o să se lase până nu-i răspunde, ca un țânțar 
încăpățânat care a simțit mirosul sângelui. 

- Bună, chiar voiam să te sun să văd ce mai faci, a zis 
el, continuându-și drumul peste podul Vasa. 

- Nu mă face să râd... 

- Malin! Chiar eram pe cale să... 

- Dacă te interesează așa de tare, află că n-am fost 
în viața mea aşa de plictisită. Îmi vine să-mi iau câmpii 
şi, pe cinstea mea, dacă nu se întâmplă curând ceva, 
o să încep să mă cațăr pe pereți. Așa că spune-mi ce 
se petrece. 

- Nu prea multe, de fapt. Tocmai am avut o întâl- 
nire cu Edelman şi am hotărât să-mi încep concediul 
de Crăciun din... 

- Ha. Ha. Ha. 

- Poftim? 

- Hai, las-o dracului jos, că măcăne... Pe cine încerci 
să duci cu preșul? Poate că pe tine însuți? 


1 Primărie 

- Nu, dar poate că pe soţul tău, a zis Fabian, renun- 
țând, cu un oftat. Ştii că Anders mi-a interzis, practic, 
să vorbesc cu tine... 

- La naiba cu Anders! Şi spune-mi mai bine ce naiba 
se întâmplă! 

- Bine, dar pe propria răspundere, a zis Fabian şi 
a început să-i spună de pasajul dintre apartamentul 
lui Kremph şi cel dezafectat. Că făptaşul trebuie să 
fi fost de curând acolo ca s-o înece pe femeia din 
autobuz, al cărei cadavru tocmai a fost găsit în lacul 
Hammarby. I-a spus şi despre camera video ascunsă 
pe care a găsit-o în bibliotecă, despre înregistrarea 
convorbirii dintre Grimaăs şi Edelman şi că pomeniseră 
un om pe nume Gidon Hass. 

- Dar, ia stai aşa. Doar nu vorbim despre Edelman 
ca în Herman Edelman? 

- Da. 

- Rahat! Chiar crezi că ar putea să fie implicat? 

-În orice caz, minte în privința convorbirii şi refuză 
să redeschidă ancheta, probabil ascunde ceva. 

- Şi Gidon Hass ăsta. Cine e? 

- Un patolog israelian și expert în transplantul de 
organe. 

- Din nou Israelul. Prin urmare, aşa se leagă între 
ele. 

- Exact ce-mi ziceam şi eu. În plus, asta explică 
faptul că de la toate trei victimele s-a luat un organ: 
inima lui Adam Fischer, ficatul lui Carl-Eric Grimăs 
şi corneea lui Semira Ackerman. Fabian a cotit pe 
Timmermansgatan şi și-a dat seama că se îndreaptă 
spre casă, deşi habar n-avea ce o să facă acolo. Desigur, 
va trebui să le cercetăm dosarele medicale înainte să 
putem fi complet siguri, dar bănuiesc că toți trei au fost 
pe lista de aşteptare din Suedia pentru noi organe și 

au hotărât în schimb să cumpere unul pe piața ilegală. 
Iar acum cineva culege acele organe. 

-Bine, dar de ce? E posibil să le folosească din nou? 
Trebuie să existe o limită a numărului de transplanturi 
ale unui organ. 

-Sunt sigur că trebuie să fie. Însă, dacă tot ce căuta 
el erau organe noi, există victime mult mai la îndemâ- 
nă decât ministrul justiției, de exemplu. 

- Poate că vrea să pedepsească victimele pentru că 
au păcătuit și să le dea o lecţie lor și oricui s-ar mai 
gândi să folosească un organ ilegal? 

- Nu, atunci nu s-ar mai fi străduit atât de mult să-și 
ascundă urmele și să pună totul în cârca lui Ossian 
Kremph. Orice o fi, e ceva personal. 

- Şi patologul acela, cum îl cheamă? Mai știm ceva 
despre el? 

-Gidon Hass. Nu știm mai mult decât că şi-a pier- 
dut urma după ce a fost concediat de la institutul din 
Abu Kabir. Mi-ar plăcea foarte mult să fac o căutare 
mai amănunțită, dar nu prea ştiu cum s-o fac acum, 
când ancheta este în mod oficial închisă. 

-Şi de când te opreşte pe tine asta? 

Îl citise perfect. Până acum nu-și dăduse seama de 
propriile intenţii. Firește, el se bazase anume pe faptul 
că Niva a efectuat deja căutarea. 

-Crezi că nu știu că lucraţi iar împreună? 

- Despre ce vorbeşti? 

- la mai taci. Cine altcineva ar fi avut acces la con- 
vorbirea dintre Grimăs şi Edelman? Să nu vii apoi să 
zici că nu te-am prevenit. 

-Ai mai spus asta o dată. 

-Şi merită să fie spus din nou. Că veni vorba despre 
acea convorbire, îmi poți trimite înregistrarea? 

- Sigur, o s-o fac de îndată ce am ocazia. 

-Poate că a sunat ca o întrebare, și îți cer scuze. 
Voiam să zic că vreau s-o faci acum. Adică pe loc. 

- Malin, sunt în mașină și... 

- Atunci trage pe dreapta. Fabian, vorbesc serios, 
o să mă țăcănesc dacă nu capăt curând ceva în care 
să-mi înfig dinţii. 

Fabian s-a uitat în jur după un loc de parcare pe 
Fatbursgatan, când un Volvo negru a apărut în faţa lui 
şi a făcut la dreapta pe Swedenborgsgatan, cu toate că 
nu era permis decât pentru autobuze. 

- Bine, dar să ştii că am ascultat-o de câteva ori şi 
singurul... 

-O să mă țăcănesc de-a binelea. 

Fabian a găsit un loc liber. 

- Bine, ai o adresă de e-mail personală? 

- andersåmalinsebrev@hot. mail.com. 

- Cum, o adresă comună? 

- Da, însă el n-o folosește niciodată. Hai odată. 

Fabian a găsit e-mailul cu expeditor necunoscut 
şi M-am înşelat... ca subiect şi i l-a trimis lui Malin. 

- Trebuie să ajungă acum la tine, a zis, după care 
a închis, a coborât din mașină şi s-a dus spre intrarea 
în blocul său. 


Primul lucru care l-a făcut pe Fabian să reacționeze 
a fost faptul că ledul roșu nu clipea când a introdus 
codul. Crezând că a greşit cifrele, a repetat procesul 
de trei ori până să-i dea prin cap că ușa de la intrare 
era descuiată. Nu era prima oară când încuietoarea se 
bloca. Era mai degrabă regula decât o excepţie faptul 
că nu mai funcționa de îndată ce temperatura scădea 
sub zero grade. 

Totuși, i s-a părut că ceva nu e în regulă, şi de cum 
a coborât din lift au dispărut toate celelalte îndoieli. 

Uşa era întredeschisă, cu încuietoarea scoasă din butuc. 
A deschis-o cu grijă şi a intrat. 

Era clar încă din hol că oricine o fi fost acolo plecase 
deja. Lăsase în urmă harababură, sertare trase, mobile 
răsturnate şi mormane de haine, și părea că cel care 
făcuse asta era aceeași persoană care scosese dosarele 
din Biroul Naţional de Investigaţii Criminalistice şi cer- 
cetase apartamentul lui Ossian Kremph seara trecută. 

Dar ce anume căuta? 

Păpușa de porțelan? 

S-a dus în living şi şi-a dat seama la lumina sfeş- 
nicului că și această cameră arăta ca un mic câmp de 
luptă. A aşezat canapeaua la loc, a pus pe ea pernele, 
apoi s-a aşezat şi a cercetat dezastrul, surprins că el 
şi Sonja aveau, de fapt, atât de multe lucruri, încât se 
putuse crea un haos atât de mare. 

N-a auzit nimic. O ușoară schimbare a presiunii 
aerului a fost destul ca Fabian să ridice privirea şi, 
dintr-o singură mișcare, să se rostogolească în spatele 
canapelei. 

Acum îi auzea. Erau în hol şi se îndreptau spre 
living. Aşadar, se întorseseră. Şi-a analizat la iuțea- 
lă variantele, până să decidă că nu-i rămâne decât 
confruntarea. De data asta n-avea de gând să-i lase 
să scape. 

- Doamne, Dumnezeule, locul ăsta arată ca... a 
exclamat unul dintre ei. 

Fabian a recunoscut și vocea, şi expresia. Dar numai 
după ce a auzit vocea celuilalt lucrurile s-au lămurit. 
Şi s-a simțit zăpăcit de-a binelea. 

- Da, probabil că aşa arată la tine acasă. 

Fabian s-a ridicat în picioare. 

- Nu vă supăraţi, dar pot să vă întreb ce căutați la 
mine acasă? 

Tomas s-a răsucit, surprins, şi şi-a ațintit pistolul 
spre Fabian. 

- Hei, la naiba, potolește-te. Nu vezi că-i Fabbe? 

Jarmo a împins în jos brațele lui Tomas. 

- Da, acum văd. Sorry. Ce naiba s-a întâmplat aici? 
Locul ăsta arată ca... 

- Exact asta mă întreb și eu. Fabian s-a apropiat de 
ei. Se pare că cineva crede că posed ceva prețios. Doar 
că nu pricep ce ar putea să fie. Deja au luat de la Birou 
toată investigația. 

Tomas şi Jarmo s-au uitat unul la altul. 

- La ce investigaţie te referi? a întrebat Jarmo, după 
o scurtă tăcere. 

Fabian se pregătea să răspundă, dar s-a oprit. 

-Ce-ar fi să-mi spuneți mai întâi ce căutaţi aici? 
Din câte văd, nu e ca să-mi urați Crăciun fericit. 

Tomas și Jarmo s-au uitat unul la altul și au dat 
din cap în tăcere, apoi s-au răsucit spre Fabian, ca și 
cum ar fi exersat mişcarea în fața oglinzii. 

- Suntem aici pentru că voiam să vorbim cu tine, 
a zis Jarmo. 

- În afara orelor de program, a adăugat Tomas, vâ- 
rându-și pistolul în tocul de la umăr. 

-Este despre investigația legată de Grimăs și Fischer. 

- Şi Semira Ackerman. 

- Semira Ackerman? a repetat Fabian. 

- Da, e femeia din autobuz care... 

-Ştiu cine e, l-a întrerupt Fabian. 

- Nu credem că s-a înecat dintr-un accident, a ex- 
plicat Jarmo. 

- Sau că Kremph i-a omorât, a continuat Tomas. 

Mai întâi el însuși, apoi Malin. lar acum chiar și 
Tomas și Jarmo. 

-Şi pe ce temei? 

- E destul să parcurgi dosarul anchetei de la cap 
la coadă. Sunt o mulțime de lucruri care nu se leagă, 
a zis Tomas. 

Fabian a încuviințat din cap, abătut. 

-Ceea ce explică de ce lipsește. 

-Se întâmplă că nu-i prea departe. 

- Cum, ştii cine l-a luat? 

Tomas a încuviințat din cap, cu un zâmbet mul- 
tumit. 

- Poate c-ai vrea să ne dai o mână de ajutor? 

Du lille snaps som for mig står, nu skal du ud og vandre! 
Du ved besked, du skal derned, og mødes med de andre! 
Og sig til dem du møder der, de ej skal være triste! 
Der kommer nemlig mange fler’. Du bliver ej den sidste! 
Skål! 


Toți au ridicat paharul. Chiar și Dunja, cu toate 
că n-a luat decât o înghițitură înainte să-l pună la 
loc. Băuse deja prea mult și, dacă era să aibă cea mai 
mică șansă să-l aducă pe Sleizner acolo unde voia, nu 
trebuia să mai bea nici o picătură. În orice caz, rochia 
îşi atinsese scopul și îl făcuse să fie din nou binedispus 
după cearta lor de sâmbătă. 

- Hei. Nu mă păcăleşti tu pe mine. Sleizner și-a 
concentrat privirea pe paharul ei de tărie încă plin. La 
masa asta nu contează decât un singur lucru, şi acesta 
este paharul băut până la fund. 

-Şi eu, care credeam că anul acesta o să ne contro- 
lăm mai bine. Nu de asta ați mutat petrecerea într-o 
luni? a zis Dunja, silindu-se să zâmbească. 

- Ascultă, am fost de la început împotriva tâmpeniei 
ăsteia. Păi, zău aşa. O petrecere de Crăciun lunea? Ce 


1 Cântec de petrecere danez 

mama naibii de idee mai e și asta? Aproape că îţi vine să 
crezi că am ajuns sub ocupație suedeză. Sleizner a izbuc- 
nit în râs. Hai acum, să le arătăm noi cine-i mai tare. 

Şi-a umplut paharul și l-a ridicat. 

- Kim, pe bune. Eu chiar n-ar trebui să... 

- Bine, hai să simplific lucrurile. În calitatea mea 
de şef al tău, îți ordon acum să golești paharul. 

Dunja și-a dat seama că n-are încotro şi a înghițit 
alcoolul rece, care i-a ars gâtul. Seara era pe cale să-i 
scape din mâini. Încă nu avusese nici o ocazie să aducă 
în discuție redeschiderea anchetei fără să pară tras de 
păr, şi curând avea să fie prea târziu. 

-Aşa mai merge. N-a fost chiar atât de rău. Și o 
să-l umplu la loc. 

l-a umplut iar paharul până ce aproape că a dat 
pe dinafară. 

- Kim, vreau să vorbesc cu tine. 

- Sigur. Nici o problemă. 

- Este despre anchetă. 

- Da, şi ar trebui să ştii cât de impresionat sunt 
de această rezolvare rapidă. Ca să nu mai spun cât 
de mândru. Nu orice polițist are asta în sânge, dar e 
clar că tu ai. Instinct, sau ce naiba o fi. Dar tu eşti cu 
siguranță una dintre cei puțini. Bang! De-abia te-ai 
apucat de treabă şi s-a rezolvat. Incredibil... 

- Şi tocmai despre asta voiam să vorbim. Instinctul 
îmi spune că ar trebui... 

- Ştii, nu numai departamentul meu vorbeşte despre 
tine. Sleizner a dat pe gât nişte bere. Am vorbit mai sus 
în clădire şi, poți să mă crezi, dacă o ţii tot aşa, o să 
ajungi departe. Dacă nu țin ochii deschişi, curând tu o 
să tragi sforile. Noroc! a zis, ridicând paharul de tărie. 

Ca să evite altă tâmpenie despre cât de important e 
să bea mai departe, Dunja l-a golit şi ea pe-al ei. 

- Kim, știu că analiza ADN-ului arată că este Willum- 
sen. Însă, în acelaşi timp, sunt convinsă că nu este el 
şi e ceva care nu se leagă. 

- Dunja... Vino încoace. I-a făcut semn să se apro- 
pie. Ăsta nu-i un lucru pe care să-l discutăm aici. 
A împuns împrejur cu arătătorul. 

- Nu, ştiu asta. Dar am nevoie de aprobarea ta ca 
să continui de îndată ce... 

Sleizner i-a pus degetul pe buze. 

- Sunt prea multe urechi ciulite prin preajmă. Și-a 
împins scaunul în spate și s-a ridicat. Vino. Ştiu un 
loc ceva mai intim. 

Dunja s-a ridicat un pic prea repede şi a trebuit să 
se sprijine de spătar până și-a regăsit echilibrul. 

- Vai de mine, ai nevoie de ajutor? 

Sleizner i-a oferit braţul. 

- Nu, nu-i nevoie, a zis Dunja, cu toate că trebuia 
să se concentreze la fiecare pas ca să nu se împiedice 
mergând prin sala împodobită, unde nivelul zgomotu- 
lui dovedea că cei mai mulți uitaseră deja că, de fapt, 
este o zi de luni. 

- Bine, spune-mi. I'm all yours!, a zis Sleizner, des- 
chizând ușa biroului său. 

- De fapt, nu sunt multe de spus, a zis Dunja, ur- 
mându-l înăuntru. Doar că vreau aprobarea ta ca 
să continui ancheta, preferabil fără Hesk. Îmi pune 
bețe în roate din clipa în care m-ai pus la conducerea 
anchetei. 

A aşteptat o reacție. 

Ar fi trebuit să ştie ce urmează. Ar fi trebuit să pri- 
ceapă că despre asta era vorba de fapt, cu tot preambulul 


1 Sunt la dispoziţia ta 

ăla despre competenţă și viitor. Ăsta era prețul pentru 
a putea obține ce voia. 

Şi totuși, a fost total nepregătită să-i simtă buzele 
crăpate peste ale sale. În aşa măsură, încât i-au trebuit 
câteva secunde ca să se dezmeticească și să-și dea sea- 
ma ce e pe cale să se întâmple. Până să-și poată propti 
mâinile în pieptul lui și să se îndepărteze de el. 

Sleizner a râs şi şi-a desfăcut braţele. 

- Dunja... Știu că vrei și tu. Putem să ne prefacem 
în continuare și să ne mai jucăm un pic. Însă orici- 
ne poate să vadă asta de la o poștă. Cum îl cheamă? 
Carsten? Trebuie că-ți dă mult prea puțin. Dacă îţi dă 
ceva. Crede-mă, văd cum te fâțâi pe-aici şi nu-ţi doreşti 
nimic mai mult decât să fii luată. Şi-a strâns pumnul. 
În toate felurile, ca să simţi că eşti vie. Am dreptate? 

S-a aplecat spre ea. Atât de aproape, încât putea să-i 
simtă răsuflarea încărcată de alcool. Ar fi trebuit 
să strige cât o ţinea gura, să-i sfâșie cu ghearele mutra și 
să-i tragă un genunchi între picioare. Dar n-a făcut 
nimic din toate astea. Ca și cum ar fi fost hipnotizată, 
l-a lăsat să o culce pe canapeaua de piele şi să-i bage 
mâna sub rochie, tot mai sus. 

- Şi, îți promit, poţi să te liniştești cu totul, a con- 
tinuat. Sigur că poți continua ancheta, dacă asta îţi 
doreşti. I-a lins urechea, în vreme ce degetele nerăb- 
dătoare scormoneau pe sub marginea chiloților. Câtă 
vreme avem micul nostru secret, poţi, în esență, să 
faci tot ce pofteşti. Nu sună bine? 

A sărutat-o iar şi i-a împins în gură limba groa- 
să, când, deodată, lumina fluorescentă din tavan s-a 
aprins şi şi-a împrăştiat strălucirea rece. Sleizner n-a 
avut la dispoziție decât o secundă ca să se răsucească 
înainte ca Hesk să-l smulgă de pe canapea. 

- Porc împuțţit! Porc împuţit ce ești! 

- Jan, ştiu că trebuie să fie stânjenitor pentru tine, 
dar se întâmplă să fim doi adulți care consimt și ştim 
exact ce facem, a zis Sleizner, trecându-și o mână 
prin păr. 

- Nu prea cred. Mai ales nu după toate prin câte a 
trecut ea de curând. 

- Poţi s-o întrebi singur. 

Hesk s-a întors spre Dunja, care îşi aranja rochia. 

- Dunja, e adevărat? Vrei asta? 

Dunja a încercat să se uite în ochii lui Hesk, însă 
n-a putut. Cumva, înţelegea că ar trebui să fie ușura- 
tă - încă un minut sau două și avea să fie prea târziu -, 
dar nu putea să simtă decât ruşine. 

- Dunja, să ştii că n-am nici o problemă să fac pe 
dată plângere. Şi-a scos telefonul şi l-a ținut în fața 
ei. Dar e alegerea ta. 

Ea s-a răsucit spre Sleizner și s-a uitat în ochii lui. 
Privirea lui nu era deloc ocolită sau șovăielnică. Dim- 
potrivă, în spatele feței complet calme, fără expresie, 
ghicea un surâs. 

De parcă ar fi ştiut deja ce o să răspundă ea. 

„— Bine. Și, auzi, apropo... Mulţumesc. 

- Cu plăcere. “ 

Convorbirea s-a încheiat şi clipul audio s-a sfârșit. 
Malin Rehnberg nici nu mai știa de câte ori ascultase 
discuţia dintre Herman Edelman și Carl-Eric Grimăs. 
Şi totuși, simţea că nu e lămurită. După prima ascul- 
tare fusese surprinsă de puținătatea informaţiilor noi 
şi i s-a părut în principal o confirmare a tot ce ştia 
deja. Dacă teoria lui Fabian era corectă, putea să se 
refere, pur şi simplu, la ficatul transplantat ilegal al 
lui Grimâăs și la Ambasada Israelului. 

Însă după a doua ascultare a început să aibă îndo- 
ieli, iar după a treia şi a patra i-a fost clar că mai erau 
destule de descoperit. Avea impresia că discuţia era 
construită pe mai multe straturi și că singura cale de 
a ajunge până la miez era să o asculte iar și iar. Strat 
cu strat. 

Primul lucru pe care l-a identificat a fost că amân- 
doi păreau să ştie exact despre ce vorbesc şi că Grimăs 
părea chiar să fie sătul până peste cap de subiect, dar, 
în acelaşi timp, amândoi păreau să nu aibă habar ce 
urma să se întâmple. Cea mai mare parte a îngrijorării 
lor se învârtea în jurul consecinţelor în cazul în care 


AL NOUĂLEA MORMÂNT | 459 


adevărul ieşea la lumină şi a faptului că ministrul jus- 
tiției ar fi silit să-și dea demisia. Posibilitatea să-l ucidă 
cineva pe Grimăs şi apoi să-l despice şi să-l golească 
de organele interne nici măcar nu se apropia de ceea 
ce-i speria pe ei. 

Al doilea a fost despre scurgerea de informații, 
sau afurisita aia de scurgere de informaţii, cum îi zicea 
Grimâs. În realitate, n-a fost deloc aşa ceva, ci un 
făptaş care avea cu totul alt plan decât să-i ofere presei 
bârfe. Dar nu asta a fost ceea ce i-a stârnit interesul. 
A aşezat săgeata pe afișajul orei pe care îl memorase 
în sfârşit şi a apăsat pe bara de spațiu. 

„— Din câte am înţeles, sunt multe indicii că e cineva 
dinăuntru, care are acces la chei şi coduri. Problema e că 
n-au fost în stare să găsească pe nimeni fără... 

- Ia stai un pic. Cum adică, dinăuntru? Vrei să zici 
că cineva dintre angajaţii tăi ar fi... 

- Calle, nu ştiu. “ 

A oprit înregistrarea. Existau, evident, bănuieli se- 
rioase că este vorba despre cineva din personalul am- 
basadei. Dar nu pricepea ce voia Edelman să spună cu 
„Problema e că n-au fost în stare să găsească pe nimeni 
fără...“? Ce anume nu avea cineva? Implicarea poliţiei, 
sau poate că Edelman se pregătea să spună în afară de 
când l-a întrerupt Grimăs? Sau poate că era o virgulă 
după cineva, şi fără era începutul unei noi propoziții 
subordonate? 

Alternativele erau aproape infinite şi ea scrisese o 
listă lungă de continuări posibile care aveau sens. În 
cele din urmă s-a oprit la un cuvânt. 

Alibi. 

Fraza completă a devenit: Problema.e că n-au fost în 
stare să găsească pe nimeni fără alibi. Era perfect logic. 
Bănuiau că e cineva din personal, însă fiecare şi-a 

putut dovedi nevinovăția. Ceea ce însemna fie că unul 
dintre ei avea un alibi fals, fie că nu era deloc cineva 
din interior, ci destul de îndepărtat ca să nu apară pe 
lista personalului, dar destul de apropiat ca să aibă 
acces la chei și coduri. 

Cu toate că oprise sonorul telefonului, el a început 
să vibreze ca o jucărie cu arc pe măsuța de lângă pat. 
Tocmai când ajungea, în sfârșit, la ceva. Acum gându- 
rile i se împrăștiaseră, și nu ştia dacă va avea destulă 
putere ca să și le adune iar. 

Era Anders, tocmai ceea ce-i lipsea. Încercase să dea 
de ea de atâtea ori, încât, dacă nu răspundea curând, 
ar fi putut fi îndreptăţit să ceară divorţul. 

- Bună, iubitule, a zis, încercând să pară că de-abia 
s-a trezit. 

- De ce nu răspunzi? 

- Ăăă... Nu asta am făcut acum? 

- Nu lucrezi, nu? 

- N-aș îndrăzni, având în vedere cât m-ai pisălogit. 
Dar de asta m-ai sunat și m-ai trezit din somn? 

- Eşti sigură? 

Malin a dat drumul unui oftat exagerat. 

- Crezi că te-aş minți de la obraz? a întrebat, obser- 
vând, spre propria surprindere, cât de bine se pricepea 
la înșelăciuni. 

- Nu, dar... 

- Bine. Pentru că sunt pe jumătate drogată, fără să 
am habar ce se petrece dincolo de ușa rezervei. N-am 
avut nici măcar puterea să deschid laptopul de când 
ai fost aici. 

-Bine, te rog să mă ierți. Nu voiam să... Doar că sunt 
aşa de... 

- Îngrijorat. Iubitule, ştiu. Dar asta nu mă ajută cu 
nimic în acest moment. Nu vreau decât să se termine 
totul. Mai e ceva? 

-Nu. Sau, de fapt, da. Ursula a fost aici ieri. I-ai spus 
tu să pună la fereastra bucătăriei perdele de Crăciun? 

- Nu. Ce, a făcut asta? 

- Da, și sunt... cum să le zic... urâte rău. Nici măcar 
nu le pot descrie şi știu că, probabil, sunt considerate 
foarte frumoase pe coclauri prin Polonia. Dar îmi taie 
cu totul pofta de mâncare, şi acum nu ştiu ce să fac. 
Nu vreau nici măcar să le ating. 

Malin înţelegea exact ce vrea să spună Anders. Cu 
un an sau doi înainte, femeia de serviciu a început să 
se amestece în decorarea casei lor. Dintr-odată, tabu- 
retul ponosit pe care Malin îl moștenise de la bunica 
a ajuns, spre încântarea lui Anders, într-o boxă din 
pivniță. Însă când, în săptămâna următoare, cuvertura 
lor albă de puf a fost înlocuită cu o chestie sintetică 
înflorată, până şi el s-a săturat şi, uniți de data asta, 
au împăturit-o şi au pus-o la loc pe cea albă. 

Ceea ce s-a dovedit a fi o mare greşeală. 

Ursula n-a zis nimic. Dar, încetul cu încetul, fără 
greş, i-a pedepsit începând să curețe mai neglijent. 
După câteva săptămâni, au încercat să-i amintească 
printr-un Post-it discret că e praf sub pat şi că inte- 
riorul frigiderului trebuie să fie şi el curățat. Dar n-a 
fost. În cele din urmă au pus la loc cuvertura înflorată, 
care le dădea un şoc de câte ori o atingeau. De acum 
se obişnuise şi cu ea, şi cu piticul de grădină pe care 
l-a primit când a împlinit... 

Din senin, pe Malin a izbit-o un gând la fel de neaş- 
teptat ca faptul că rămăsese însărcinată, cu gemeni, la 
câteva săptămâni după ce renunțaseră să mai încerce. 

Era atât de evident, încât nu-i venea să creadă că nu-i 
dăduse prin cap. 

-Iubito, mai ești acolo? 

- Da, însă... 

-Ce ar trebui să fac? O să-şi iasă din minți cu totul 
dacă le dau jos. 

- Anders, nu știu. Dar trebuie să închid. Doctorul 
poate să apară în orice moment și trebuie să merg mai 
întâi la toaletă. 

- Dar stai un pic, nu crezi că o se se înfurie dacă eu... 

- Vorbim mai încolo. Te iubesc. 

A închis, s-a lăsat pe spate în pat şi a închis ochii 
ca să se concentreze la loc cât mai repede posibil. 

Nu era sigură. Însă faptele păreau să se potrivească 
cu ideea că făptașul ar putea să fie cineva dintre cei 
care făceau curățenie. Nu numai că aveau acces la chei 
şi la coduri. Erau acolo când ceilalți angajați plecaseră 
acasă. În plus, dacă veneau de la o firmă de curățenie 
exterioară, puteau să fie considerați „din interior“ 
chiar dacă nu făceau parte din personalul ambasadei. 

Exista un singur mod de a afla. 

Dunja s-a trezit dintr-odată şi şi-a dat seama că 
trebuie să fi adormit. Era prinsă cu o centură de si- 
guranţă și totul în jur se scutura. Nu-și dădea seama 
unde se află sau cum a ajuns acolo. 

- Ne apropiem de aeroportul Arlanda din Stockholm 
și vă rugăm să nu vă desfaceți centurile până ce nu se 
opreşte avionul și nu se stinge lumina de avertizare, 
s-a auzit o voce în difuzoare. 

Pe când avionul frâna, totul i-a revenit rapid în 
minte. Gura scârboasă a lui Sleizner peste a sa. Hesk, 
care şi-a riscat cariera și s-a oferit să facă plângere. El, 
care de obicei nu crâcnea. Poate că ăsta era felul lui 
de a-și cere iertare. Şi tot ce a putut ea să facă a fost 
să-şi scuture capul şi să-l roage să-i cheme un taxi. 
Nu-și dorea decât să iasă de acolo și să pretindă că nu 
s-a întâmplat nimic. 

Blågårdsgade, numărul 4, i-a spus şoferului de taxi. 
Dar, pe când treceau de termometrul de neon din 
Rădhuspladseni, care arăta minus cinci grade Celsius, 
şi-a dat seama că Blågårdsgade este ultimul loc unde 
ar vrea să meargă. De ce să zacă acasă singură? Dacă 
era cineva care ar fi putut s-o consoleze după toate 


1 Piaţa Primăriei 

cele întâmplate, acela era Carsten. Dorul de el a lo- 
vit-o cu putere şi nu i-a dat de ales, trebuia să meargă 
la Stockholm. 

Şoferul a clătinat din cap, dar a fost de acord să 
facă o întoarcere ilegală dintr-o mișcare în dreptul 
hotelului Alexandra şi a dus-o la aeroportul Kastrup. 
A avut noroc să găsească bilet la un avion care deco- 
la peste cincizeci și cinci de minute. Dispoziţia i s-a 
îmbunătăţit de cum a trecut de punctul de control 
şi a comandat un pahar de vin alb la barul cu fructe 
de mare. 

Şi acum, pe când ieşea pe ușile turnante în aerul 
din Stockholm, care nu era nici pe departe la fel de 
greu de respirat ca aerul de acasă, i se părea că inci- 
dentul din biroul lui Sleizner nu s-a petrecut. A râs 
de propria comportare impulsivă. Carsten avea să fie 
surprins, cu siguranță. Ea, căreia îi plăcea grozav să 
aibă întotdeauna controlul situației și să fie cât mai 
bine pregătită, în acest moment numai aşa nu era. 

Nu avea la ea decât portofelul, rochia roşie mult 
prea scurtă și paltonul. Din fericire, avusese prevederea 
să meargă la petrecerea de Crăciun încălțată cu cizmele 
şi să-şi pună pantofii cu toc înalt într-o sacoşă. Altfel 
ar fi trebuit să folosească o roabă, pentru că o dureau 
îngrozitor picioarele. 

A făcut semn unui taxi și i-a spus şoferului în cea 
mai limpede suedeză de care era în stare s-o ducă la 
hotelul Clarion din Skanstull. Era prima sa călătorie 
la Stockholm şi, până acum, nu era prea impresionată. 
Nu văzuse altceva decât o îngrămădeală de drumuri 
şi viaducte de beton. 

De-abia după ce au trecut printr-un tunel lung 
şi-a dat seama că nu o păcăliseră cei care spuneau 
că Stockholmul este unul dintre cele mai frumoase 

oraşe din lume. Pentru că, dintr-odată, priveliștea s-a 
deschis și a putut să vadă apa îngheţată înconjurată de 
luminile de la nenumărate ferestre. Nu ştia dacă era 
gheața imensă acoperită de zăpadă sau cerul limpe- 
de, plin de stele, podul luminat aflat mai departe sau 
dealurile din Södermalm cu pantele abrupte acoperite 
de clădiri. Nu se putea gândi decât la faptul că este cu 
adevărat nespus de frumos. 

Apoi s-a întors în iadul de ciment care i-a blocat 
vederea restul drumului până la hotel. 


- Nu vă supăraţi, cum ziceați că îl cheamă? a între- 
bat tânărul cu mustață subțire de la recepţie, cu toate 
că Dunja îi spusese deja de două ori. 

- Carsten Rohmer, a zis cât de rar a putut. Carsten 
cu „c“ şi Rohmercu „ø“ danez şi „h“ după „ø“. Să scriu? 

- Nu, nu-i nevoie, a zis bărbatul, zâmbindu-i ca 
să arate că nu se supără că a fost deranjat din cititul 
unei cărți, în vreme ce degetele lui lucrau pe tastatură. 

Dunja nu pricepea ce e așa de complicat cu găsirea 
numărului unei camere, însă funcţionarul de la recep- 
ție se purta ca şi cum ar fi spart un server ultrasecret. 
După câteva minute și-a luat ochii de la ecran și și-a 
apăsat mustața cu degetele. 

- Din cât văd, doar el e cazat. 

- Da, dar sunt logodnica lui și îi fac o surpriză. Nu 
ştie că sunt aici. 

- Din păcate, nu pot să dau oricui cheia camerei. 

- Înţeleg asta. Dar eu nu sunt oricine. După cum 
am spus, sunt iubita lui. 

-I’m sorry, I don't understand?! 


1 Îmi pare rău, nu înţeleg. 

- I'm his fiancee and this is a surprise. That's why the 
booking only says one person.! 

Bărbatul a încuviințat din cap, cu toate că zâmbetul 
pierise de mult. 

-I’m sorry, but I can 't...2 

- Look. If it's about money I've got no problem paying 
for an extra person. As long as you give me a fucking key.’ 

I-a întins cardul bancar și s-a uitat la el cu o ex- 
presie atât de insistentă încât, în cele din urmă, n-a 
avut încotro şi s-a supus. 

Camera era la etajul cinci și în lift Dunja a profitat 
de ocazie ca să-şi aranjeze părul și să-şi împrospăteze 
rujul şi chiar înainte să bage cheia în ușă a sfidat du- 
rerea de picioare și le-a îndesat în pantofii cu toc înalt. 

A deschis ușa încetişor şi a pășit prin holul întune- 
cat. Era mai mare decât se aştepta, așa că nu a văzut 
patul sau pe Carsten. Dar l-a auzit mormăind și un 
telefon pus la loc. Ca să nu aibă timp să bănuiască 
ceva, a intrat repede în cameră şi şi-a desfăcut braţele. 
„Ta-daaal“ 

Nu știa la ce reacție se aştepta. Dar cu siguranță 
sperase să fie mai mult. Carsten era întins pe pat, cu 
pieptul gol, uitându-se la ea ca şi cum tocmai ar fi fost 
concediat. Nu știa cum să-i interpreteze reacția. Era 
foarte surprins sau îngrozit de-a binelea? 

- Bună. Sunt eu, Dunja. Nu te bucuri? 

Şi-a fluturat mâna spre el, şi de-abia atunci a afișat 
el un zâmbet. Parcă la comandă. 


1 Sunt logodnica lui şi asta e o surpriză. De aceea la 
cazare apare doar o persoană. 

2 Îmi pare rău, dar nu pot... 

3 Uite ce-i. Dacă e vorba de bani, n-am nici o problemă să 
plătesc pentru încă o persoană. Câtă vreme îmi dai o afurisită 
de cheie. 

- Scuze, iubito. Doar că eu... Nu mă aşteptam ca 
tu să... 

- Vin la Stockholm. Păi, suntem doi în situația asta. 
Şi-a scos pantofii. Dar nu strică o mică surpriză din 
când în când, nu? 

S-a îndreptat spre el în patru labe și s-a întins ca 
să primească un sărut. 

- Stai... a oprit-o el. Nu pricep. Ce se întâmplă? Nu 
te duceai azi la petrecerea de Crăciun? 

- Da, dar știi cum e întotdeauna și, după toate cele 
întâmplate, era ultimul lucru de care aveam chef, aşa 
că mai bine am luat avionul şi am venit la tine. 

- Bine, dar... Carsten s-a scărpinat la ceafă, uitân- 
du-se în altă parte înainte s-o privească iar în ochi. 
Vreau să zic... Cum te simţi, de fapt? Nici n-am avut 
vreme să vorbim. Eu doar am... Trebuie să fi fost 
îngrozitor. 

Dunja a încuviințat din cap. Nu putea suporta să 
răspundă la toate întrebările şi l-a făcut să tacă pu- 
nându-şi gura pe a lui. 

În primele faze ale relației lor, cu cât dura mai mult, 
cu atât mai bine. La începutul iubirii. Părea că n-o să 
se mai termine niciodată. 

Sărutul. 

Buzele lor se întâlneau într-un număr infinit de 
combinații, fiecare dintre ele cu o mică senzaţie. 
Limbile lor nu se mai săturau una de alta, şi adora 
gustul lui, ca să nu mai vorbim de răsuflarea lui caldă, 
umedă. Fiecare se pierdea și aproape se îneca în privirea 
celuilalt, și ea crezuse că aşa avea să fie veşnic. 

Dar, după un pic mai mult de şase luni, Carsten a 
început să-și închidă ochii. S-a gândit să-l întrebe de 
ce, dar a preferat să ignore faptul și a sperat că în cu- 
rând o să-i deschidă iar. Dar sărutările lor s-au scurtat 

şi limba lui părea că obosise să se joace cu a ei. După 
o vreme, şi-a luat inima-n dinți și l-a întrebat ce nu 
e în ordine sau dacă răsuflarea ei miroase urât. Și în 
ziua de azi îşi amintea că el doar a făcut semn că nu 
şi s-a înfipt în trupul ei. De atunci, şi ea a început să 
închidă ochii, iar după câteva săptămâni nu se mai 
sărutau deloc. 

Dar acum se sărutau din nou, și el chiar se uita la 
ea. Şi totuși, ceva părea să nu fie în ordine. Ceva... Nu 
reuşea să-și dea seama exact. Era ceva cu privirea lui 
ezitantă, care se tot abătea de la ea. Sau limba, care se 
mişca un pic prea harnică. 

S-a desprins din sărut. 

- Ce e? a zis el. Îmi miroase gura? 

- Nu, doar că trebuie să... Știi tu, după călătorie. 
S-a tras înapoi de pe pat. Mă întorc imediat. 

- Dar, stai... Ce-ai zice să bem ceva la bar? 

- Sigur. Doar să mă înviorez un pic. 

- Da, dar... 

- Nu stau mult. Promit. 

A deschis ușa băii, a intrat și a încuiat-o. Lucru pe 
care îl făcea întotdeauna, cu toate că erau împreună 
de aproape cinci ani. Nu se așeza niciodată pe WC 
când Carsten era alături, trudindu-se cu aţa dentară. 

Însă nu de aceea încuiase uşa acum. 

La început dăduse la o parte gândul. Dar fusese 
evident din clipa în care intrase în cameră. Poate că 
ceea ce i-a dat indiciul a fost lipsa de bunăvoință a 
recepționerului sau sunetul telefonului pus la loc. Nu 
era sigură. Încercase să-și spună că nu-i decât faptul 
că are nervii în piuneze. Dar, după ce s-au sărutat, n-a 
mai putut să dea vina pe stres. Și totul a fost confirmat 
după ce a aprins lumina din baie. 


AL NOUĂLEA MORMÂNT | 469 


Un prosop lipsea de pe suport. Punga cu casca de 
duș fusese desfăcută. Paharul cu periuța de dinţi a lui 
Carsten era răsturnat pe chiuvetă, lângă crema de ras 
şi o cutie verde de scobitori ambalată în plastic. Dar 
nu vedea loțiunea după ras scumpă pe care i-o cum- 
părase pentru pielea lui sensibilă. În plus, perdeaua 
era trasă peste cadă. 

Aşa de al dracului de penibil, şi-a zis, pe când făcea 
doi pași neauziți și smulgea deoparte perdeaua. Nici 
una dintre ele n-a zis nimic, şi Dunja nu s-a putut ab- 
ține să observe că, evident, era genul lui. Bucle blonde 
lungi care se înfoiau în toate direcțiile. Sâni care se 
comportau ca şi cum legile gravitației n-ar fi existat. 
Era culcată pe spate în cadă, încercând să se acopere 
cu prosopul lipsă şi avea împrăștiate în jur toate pro- 
dusele ei de machiaj și loțiunea după ras a lui Carsten, 
pe care le înhățase în grabă. 

Dunja n-a știut cum să reacționeze. Situaţia era atât 
de absurdă, încât se simțea zăpăcită de-a binelea. Prin 
urmare, a fost la fel de surprinsă ca acea femeie când 
s-a aplecat, a înhăţat sticla de loțiune, a dat drumul la 
duş la temperatura cea mai scăzută şi a plecat din baie. 

-Eşti gata? a întrebat Carsten, care acum se dăduse 
jos din pat şi începuse să se îmbrace. 

- Da. Gata de-a binelea. 

Şi-a luat pantofii cu toc înalt de pe podea și a pornit 
spre uşă. 

- Dar, Dunja! Stai, acum ce mai e? De ce... Îl auzea 
mergând după ea. Dar spune ceva. Nu poți doar să... 

N-a mai auzit nimic altceva după ce şi-a luat pal- 
tonul și sacoșa cu cizmele și a închis în urma ei ușa 
izolată fonic. Și, spre propria surpindere, nu i-a părut 
deloc rău când a aruncat sticla cu loţiune după ras 
într-un coş de gunoi de pe coridor, în drum spre lift. 

Dimpotrivă. 

Fabian a ieșit din bucătărie cu cafea proaspătă şi 
a trebuit să-şi reamintească sieşi că este, de fapt, în 
propriul living, nu într-un centru de investigații aflat 
departe sub pământ. Cu ajutorul lui Tomas şi al lui 
Jarmo, în mai puțin de două ore reușise să deretice 
după spargere și aşezaseră mobila în așa fel încât masa 
extensibilă din sufragerie, desfăcută complet, se afla 
în mijlocul încăperii, iar canapeaua și fotoliile erau 
de-a lungul pereților. Toate documentele anchetei erau 
despachetate şi pereţii erau acoperiţi cu fotografiile, 
însemnările şi indiciile care dispăruseră din camera 
de anchetă inițială. 

Din fericire, Jarmo fotografiase totul înainte să îm- 
pacheteze lucrurile la sediu, așa că în cea mai mare 
parte erau așezate și catalogate exact ca înainte. Niva 
a sosit după o oră cu echipamentul ei, și acum erau 
pregătite și conectate toate ecranele, calculatoarele şi 
imprimantele, precum și câteva cutii negre cu lumini 
care clipeau. 

Nu mai lucraseră niciodată împreună atât de efi- 
cient. Obișnuita trăncăneală era suspendată şi toți 
aveau un scop comun - să-l identifice şi să-l aresteze 
pe adevăratul făptaș. Persoana care îi trăsese pe sfoară 

şi îi prostise cu indicii false atât de amănunțite, încât 
ancheta era, în mod oficial, închisă. 

- Hmm..., a zis Jarmo, turnând în cești cafeaua abu- 
rindă. Pornim? 

- Pot să încep eu, a zis Fabian, şi le-a spus celorlalți 
de evenimentele din ultimele douzeci și patru de ore. 
Convorbirea înregistrată dintre Edelman și Grimâăs. 
Că a găsit un pasaj care lega apartamentul lui Ossian 
Kremph de apartamentul dezafectat şi că aşa a reușit 
făptașul să intre în locuinţa lui Kremph, să-i înlo- 
cuiască medicamentele şi să planteze diferite dovezi 
incriminante. Le-a spus de camera video ascunsă și 
că era aproape sigur că făptaşul a înecat-o pe Semira 
Ackerman şi i-a scos corneea dreaptă puţin înainte 
să ajungă el acolo. Şi le-a spus că urmele par să ducă 
la un patolog pe nume Gidon Hass prin intermediul 
Ambasadei Israelului din Stockholm. Când a terminat, 
s-a lăsat din nou tăcerea și nimeni n-a spus nimic câte- 
va minute. Aveau nevoie cu toții să digere informaţiile 
şi să cugete înainte să poată merge mai departe. 

- Patologul acela. Ştim ceva mai mult despre el? 
a întrebat Tomas, în cele din urmă, amestecându-și 
băutura cu proteine. 

- Este expert în transplantul de organe şi până acum 
trei ani era la conducerea institului de patologie din 
Abu Kabir. De atunci încoace pare să se fi dat la fund, 
a zis Fabian. 

- Abu Kabir. Nu-i un oraş din Egipt? a întrebat Jarmo. 

- Da, însă e şi un cartier din Tel Aviv. Fabian s-a 
răsucit spre Niva. Ai reușit să dai de o fotografie a lui? 

- Mă întrebam când o să vrei să ştii. 

Niva a printat o imagine și i-a înmânat-o. 

Fabian l-a recunoscut imediat pe bărbatul din fo- 
tografie. S-a răsucit spre peretele pe care erau prinse 

cu piuneze celelalte fotografii și a dat jos una în care 
fostul ambasador al Israelului Rafael Fischer stătea la 
masă alături de fiul lui, Adam. 

- Vedeţi? Acesta e el. 

A arătat bărbatul așezat de partea cealaltă a fostului 
ambasador, care se apleca spre el ca şi cum ar fi vrut 
să-i spună o taină. 

- Da, desigur, a zis Jarmo, dând din cap. Asta explică 
legăturile victimelor cu Ambasada Israelului. 

- În ce fel? a zis Tomas. 

- În loc să se adreseze sistemului de sănătate suedez 
pentru un nou organ... 

- Dar au încercat aici, l-a întrerupt Niva. Am cău- 
tat dosarele medicale ale victimelor, și toate trei s-au 
aflat pe listele de aşteptare timp de câţiva ani, până 
la jumătatea anului 1998. 

-Şi ce s-a întâmplat atunci? a întrebat Tomas. 

- Au fost scoase de pe lista de aşteptare înainte să 
se efectueze transplantul. 

- În loc de asta, s-au adresat ambasadorului, care 
i-a pus în legătură cu Hass, a zis Jarmo, întinzându-se. 

- În ce-l priveşte pe fiul lui, Adam Fischer, n-am nici 
o îndoială, a zis Fabian. Cât despre Carl-Eric Grimaăs, 
probabil că a trebuit să se folosească de Edelman, care 
în acea vreme avea legături strânse cu ambasada. 

- Aşa că acum face tot ce poate ca să bage gunoiul 
sub preș, a zis Tomas. 

Fabian a încuviințat din cap. 

- Dar încă nu ştim care este legătura cu Semira 
Ackerman. Ştie cineva când a fost făcută această 
fotografie? 

-În august 1998, la nunta surorii lui Adam Fischer, 
la Tel Aviv, a zis Tomas și a dat pe gât băutura cu 
proteine. 

- Iarăşi Tel Aviv, a zis Niva. 

- Poate că atunci a căpătat Adam Fischer inima cea 
nouă? a zis Tomas. Asta ar explica de ce el e cel cu 
baston, nu tatăl lui. 

Fabian a încuviințat. 

- Fabian, în altă ordine de idei. Jarmo și-a pus lap- 
te în cană. Când ai descoperit pasajul acela dintre 
apartamente? 

- Aseară, cândva după ora nouă. 

Jarmo s-a întors spre Tomas cu tâlc, apoi s-a uitat 
la Fabian. 

- Aşadar, pe tine te-am auzit în dormitor. 

Fabian a încuviințat. 

- Asta mă face să mă întreb cine mi-a spart apar- 
tamentul. Până ce aţi venit voi, eram convins că e 
aceeaşi persoană care a confiscat dosarele de la sediu. 

- Cu siguranță asta căutau. Însă noi am ajuns pri- 
mii, a zis Tomas, zâmbind cu mândrie. 

- Întrebarea este ce facem dacă se întorc? a zis 
Jarmo. 

Au tăcut şi au lăsat întrebarea să plutească în aer, 
ca şi cum abia acum şi-ar fi dat seama cât de puțin 
ştiu, în realitate. Nu se auzeau decât degetele harnice 
ale Nivei pe tastatură. 

- Auziţi, am o idee, a zis ea în cele din urmă, luân- 
du-și ochii de pe monitor. De fapt, îmi retrag cuvintele. 
E prea devreme ca să încep să vorbesc despre asta și, 
apoi, nici măcar nu sunt sigură să ar funcționa. 

- Haide, zău. Ai început deja să ne spui, a zis Tomas. 

- Bine... Putem presupune cu destulă certitudine că 
făptaşul a fost în anumite locuri la un anumit mo- 
ment. Cu cât mai multe, cu atât mai bine. Și, de fapt, 
avem câteva locuri confirmate. De exemplu, ştim că 
a plecat din clădirea parlamentului pe uşa din spate 

exact la ora 15.24, pe 16 decembrie. De asemenea, 
putem presupune că a fost în apartamentul dezafectat 
din Östgötagatan aseară, chiar înainte ca Fabian să 
ajungă acolo. Ce alte locuri mai avem? 

- Avem caseta de supraveghere cu el plecând din 
parcarea din Slussen în mașina lui Adam Fischer, a 
zis Tomas. Va trebui să verificăm ora exactă, dar cred 
că era după-amiaza zilei de optsprezece. 

- Şi depozitul din Shurgard, a zis Jarmo. Trebuie să 
fi fost acolo de mai multe ori. Doar că nu ştim când. 

- Bun, şi cum crezi că am putea să folosim toate 
aceste informaţii? a zis Fabian. 

- Dacă analizăm traficul mobilelor din releele din 
jurul fiecărui loc la momentul relevant, am putea găsi 
cel puțin un număr de mobil care se repetă. După 
asta, nu mai rămâne decât să fie localizată şi arestată 
persoana respectivă. 

Fabian nu știa ce să zică, şi se părea că nici Tomas 
şi Jarmo nu știau. Dar era sigur că îşi pun și ei aceeași 
întrebare ca el. 

De ce nu s-a gândit nimeni la asta până acum? 

Telefonul lui Fabian a început să sune, şi apelul era 
de la un număr neafișat. 

- Da, bună... a zis Fabian. 

- Vorbesc cu Fabian Risk? a întrebat o voce feminină 
stresată. 

- Da. Cu cine vorbesc? 

- Carnela Ackerman. 

- Ackerman? 

-Sunt sora Semirei. Cred că m-ați văzut pe Stureplan 
vinerea trecută. Am putea să ne întâlnim? Știu cine a 
fost în casa dumneavoastră. 

- Spuneţi-mi când și unde. 

- Gondolen. Aştept în spatele barului. 

S-a auzit un clic înainte ca Fabian să poată răspunde. 

Fabian intra prima oară în Gondolen de la prânzul 
de Crăciun al poliției. Fusese cu patru ani în urmă și 
aproape că uitase ce privelişte minunată oferea re- 
staurantul. În ciuda întunericului şi a norilor grei 
care se pregăteau să dezlănțuie alt viscol, era uluitor. 
Stockholmul era, practic, la picioarele sale. Trecând 
prin restaurant spre bar, a văzut totul, de la Turnul 
Kaknäs! din cartierul Gärdet până la zgârie-norii lu- 
minați din piața Hötorget şi ceasul rotitor din neon 
roşu și verde al magazinului universal NK. 

Nu era sigur că avea s-o recunoască pe femeia din 
Stureplan. Fusese concentrat pe sora ei, Semira. Însă 
şi-a dat seama imediat, după expresia stresată cu care 
se tot uita în spate în vreme ce strângea în mână pa- 
harul, agitată, care este Carnela Ackerman și s-a aşe- 
zat la bar lângă ea. Era foarte atrăgătoare și arăta ca 
un manechin cu părul ei lung, de un castaniu-auriu, 
cizme de piele, blugi, cămașă polo de un roșu-închis 
şi un colier cu pietre mari. 

- Nu ştiu ce informații ai primit de la poliție despre 
sora ta. Dar... 


1 Aici îşi au sediul transmisiunile TV şi radio suedeze. 

- Semira n-ar fi mers niciodată așa pe gheaţă, l-a 
întrerupt Carnela, fără să-și ia ochii de la pahar. 
Niciodată. În schimb, eu aș fi putut face asta. Întot- 
deauna m-am aruncat în necunoscut şi am avut încre- 
dere că va fi cineva acolo să mă prindă. A luat o gură 
de vin și şi-a scuturat capul. Mama zicea întotdeauna 
că eu i-am scos atâția peri albi, cu toate că n-am ate- 
rizat niciodată în braţele ei. Ci în ale Semirei. Nu m-a 
dezamăgit niciodată în toți acești ani, și când s-a ivit, 
în sfârșit, ocazia s-o răsplătesc, uite cum s-a terminat. 

Se străduia să nu plângă, însă n-a putut să-și stă- 
vilească lacrimile. 

Fabian i-a dat un șerveţel. 

- Cum ai ajutat-o? 

- Suferea de keratopatie buloasă, care i-a afectat 
una dintre cornee. În cele din urmă, a ajuns aproape 
oarbă la un ochi și suferea atât de mult, încât nu mai 
putea să facă nimic. Nici măcar să citească. Și îi plăcea 
grozav să stea cu o carte în mână. 

Carnela și-a şters ochii. 

- Deci, tu ești legătura cu Ambasada Israelului? 

De-abia acum l-a privit în ochi. 

- De unde ştii asta? Lucrez acolo. 

- Spuneai că ştii cine mi-a spart locuința. 

Ea a încuviințat, și-a deblocat mobilul și i-a arătat 
o fotografie cu doi bărbaţi în costume care intrau în 
Volvo-ul negru pe care îl văzuse Fabian lângă intrarea 
în blocul lui. 

- Lucrează la Ambasada Israelului și încearcă să-l 
aresteze pe făptaş înainte s-o facă poliția. 

Aşadar, ambasada făcea propria anchetă. Evident. 

-Ai idee cum au fost săvârşite omorurile și vreo 
teorie despre cine ar putea să fie? a zis Fabian. 

Carnela a ridicat din umeri. 

- Nu știu, însă se zvoneşte că cineva a reușit să pună 
mâna pe o listă sau un soi de document cu toate trans- 
planturile intermediate de ambasadă. Ceea ce, de fapt, 
nu e chiar atât de ciudat. În acest moment, în tot biroul 
e o harababură cumplită, din cauză că tocmai ne strân- 
gem lucrurile ca să ne pregătim de mutarea în Nobel- 
parken. Vreau să știi că ați arestat persoana greşită și 
că probabil mai sunt câteva persoane pe lista aceea. 

Fabian a încuviințat din cap. 

-Ai putea să-mi dai nişte nume? 

Ea a făcut semn că nu. 

- Carnela, cunoşti pe cineva care se numește Gidon 
Hass? 

Pe dată ochii ei au luat o expresie tensionată. 

- Ce ai auzit despre el? 

- Deci, ştii cine este. 

Ea a încuviințat din cap aproape imperceptibil. 

-E văr cu ambasadorul și se află acum aici... 

- Aici, adică la Stockholm? 

Ea a încuviințat din nou. 

-Şi ştii de ce se află aici? 

Fără să răspundă, ea s-a uitat în spate și şi-a ter- 
minat vinul. 

- Carnela, dacă ai informaţii care ne pot ajuta să 
arestăm persoana care... 

- Îmi pare rău, a zis ea. Dar asta nu se poate. Am 
spus deja prea multe. 

Şi-a luat geanta şi a coborât de pe scaunul de bar. 

- Carnela, stai... Te-a ameninţat cineva? 

Fabian a întins mâna ca s-o oprească, dar ea i-a 
împins-o deoparte şi a pornit în grabă spre ieşire. 

Crede-mă, văd cum te fâţâi pe-aici şi nu-ţi doreşti 
nimic mai mult decât să fii luată, zisese el, râzând, ca şi 
cum ar fi fost cel mai firesc lucru din lume. Afurisita 
aia de jigodie slinoasă. În toate felurile, ca să simţi că 
eşti vie, spusese mai departe, pe când ea era aproape 
asfixiată de răsuflarea lui lipicioasă. Fiecare celulă din 
corpul ei îl urâse. Încă îl ura, și probabil avea s-o facă 
până la sfârşitul vremurilor. 

Şi totuşi, trebuia să recunoască în sinea sa. 

Kim Sleizner avea dreptate. Avusese revelația seara 
trecută, târziu, după un lung drum pe strada Göt- 
gatan acoperită de zăpadă în căutarea altui hotel. 
Voia să meargă cât mai departe posibil de Carsten, 
aşa că n-a contat că a trebuit să bată drumul până în 
Medborgarplatsen ca să găsească unul. După ce a făcut 
rapid baie, ca să se încălzească, s-a culcat. Avea de gând 
ca dimineaţa să se scoale devreme, să ia repede micul 
dejun și să zboare acasă cu prima cursă disponibilă. 
Apoi avea să schimbe încuietorile şi să ia legătura cu 
o firmă de mutări care să împacheteze lucrurile lui 
Carsten și să le ducă acasă la părinţii lui, la Silkeborg. 
La urma urmei, era apartamentul ei. 

Un plan perfect, după părerea sa, dacă ar fi reuşit 
să adoarmă. Vocile locuitorilor din Stockholm care 
petreceau ajungeau până în camera ei, așa că zăcea 
acolo, sucindu-se de pe o parte pe alta, simțind cear- 
șafurile răcoroase pe pielea proaspăt îmbăiată. Atunci 
i-a dat prin cap că jigodia avusese, de fapt, dreptate. 

A încercat cu degetele, dar asta n-a făcut decât să 
înrăutățească lucrurile. Aşa cum susținuse el. În toate 
felurile, ca să simți că eşti vie. Şi a hotărât că ar trebui 
să înceapă acum. 

Şi-a pus din nou rochia și pantofii cu toc înalt și 
s-a luat după vocile de pe stradă până la Kvarnen - o 
berărie aflată chiar după colțul cu Götgatan. Coada 
era lungă, însă a reușit să se strecoare în față şi, oda- 
tă intrată, nu i-a trebuit mult până să pună ochii pe 
victima sa. 

El stătea în picioare la bar cu o halbă de bere în 
mână, vorbind cu niște prieteni. De fapt, nu era de- 
loc genul ei. Cu părul roșu cârlionțat şi fața plină de 
pistrui, era opusul frumuseţii clasice. Dar cămașa des- 
cheiată mult arăta în ce formă bună este, iar charisma 
lui a fost irezistibilă. 

N-a trebuit decât să stea la câțiva metri și să-i arun- 
ce câteva priviri ca el să-și lase prietenii și să vină la ea. 
Ea a încercat să spună ceva în suedeză și el i-a răspuns 
în engleză. I-a uitat numele din clipa în care el l-a ros- 
tit. Avea să-și amintească de el ca de suedezul roşcovan. 

A condus-o la subsol, unde forme de ipsos ca nişte 
fantome ieşeau din pereţii de piatră și, pe ringul de 
dans care clocotea, unde oameni transpiraţi se cioc- 
neau unii de alţii, au dansat de parcă n-ar mai fi existat 
un mâine. Și-a amintit cum a stat în spatele ei, atât 
de aproape, încât a putut să simtă că e mult mai dotat 
decât Carsten. 

Nu-și amintea cum plecase de pe ring. Totul părea 
să se fi petrecut într-o fracțiune de secundă şi, deo- 
dată, erau în camera ei de la hotel, golind minibarul 
şi pipăindu-se unul pe altul ca nişte adolescenţi ne- 
răbdători care au, în sfârșit, o casă la dispoziție. La un 
moment dat ea trebuie să fi adormit, până la urmă, şi 
tocmai se trezise. 

Era deja zece şi jumătate şi roșcovanul plecase. Din 
fericire. Având în vedere 'durerea care îi zvâcnea între 
picioare, n-ar mai fi făcut față încă unei runde. A râs 
şi şi-a dat seama că, probabil, în ultimele ore făcuse 
dragoste de două ori mai mult decât în toți anii petre- 
cuți cu Carsten și și-a jurat să facă din asta o tradiţie. 

De acum încolo, în fiecare marți avea să iasă seara 
în oraș ca să-și alimenteze respectul de sine. Exact asta 
făceau bărbaţii și părea că funcționează. De mult nu 
mai fusese atât de fericită şi înviorată. Nici măcar n-o 
durea capul. Singura regulă era ca în fiecare săptămână 
să fie altcineva şi, câtă vreme o excita, nu existau legi 
în privința cui putea să fie ținta ei. 

Sunetul telefonului i-a întrerupt gândurile. Apelul 
era de la un număr suedez. 

- Sunt Dunja Hougaard. 

- Bună, voiam doar să văd ce mai faci. Ai dispă- 
rut, și la început, am crezut că poate te-ai dus acasă 
în weekend. Dar apoi am auzit ce s-a întâmplat. S-a 
auzit un oftat adânc. Ca să fiu sincer, nu înțeleg cum 
ai putut să te azvârli în asta de una singură. Trebuie 
să fi fost groaznic. 

- Nu credeam că el o să fie acolo. Şi după aceea a 
fost prea târziu, a zis Dunja, reușind în sfârșit să-și dea 
seama a cui era vocea. Dar, Klippan, acum sunt bine. 

- Eşti sigură? 

- Foarte sigură. 

-Mă bucur să aud asta. Atunci o să profit de ocazie 
ca să-ți urez Crăciun fericit. 

- Mulţumesc, și ţie la fel. Concediu plăcut! 

- O, va fi. De data asta mi-am luat două săptămâni, 
chiar dacă nu prea avem multe zile libere în timpul 
anului. Berit a fost cea care a insistat. În câteva ore 
mergem la aeroport şi apoi direct în Thailanda. 

- Sună bine. 

-A costat o mică avere, dar să sperăm că o să merite 
banii dați. 

- Cu siguranță. Atunci, călătorie plăcută! a zis ea, 
încercând să pună capăt convorbirii, care îi consuma 
bateria telefonului. 

- Mai e ceva, şi sper să nu te superi că întreb. E ade- 
vărat că era în apartamentul tău când ai ajuns acasă? 

- Da. 

Răspunsul ei a fost urmat de tăcere, și Dunja aproa- 
pe că îl putea auzi pe Klippan cum îşi caută cuvintele. 

- Dar nu-i aşa că e ciudat? a zis el, în cele din urmă. 
De ce să te lase în viaţă și să te încuie în mașină cu 
toate cadavrele alea ciopârțite, dacă voia până la urmă 
să te omoare? Lucru care ar fi fost mult mai uşor când 
erai drogată, în clădirea industrială din Kăvlinge. 

Klippan avusese exact aceeași reacție ca ea. 

-Pentru că nu e acelaşi făptaș, a zis, cu toate că, de 
fapt, hotărâse să renunţe la teoria asta. 

- Dunja, este întocmai ceea ce am bănuit. 

- Cred că Willumsen a fost o momeală ca să ne 
pună pe o urmă greșită, şi planul a fost executat atât 
de bine, încât el ar fi fost condamnat în orice caz. 
Chiar i-am găsit sperma în Katja Skov. 

- N-avea nimic de pierdut şi putea la fel de uşor să 
te găsească el, înainte să-l găseşti tu. 

- Întocmai. 

- Aşadar, ce facem acum? E ceva ce pot să fac îna- 
inte de a pleca? 

- De fapt, da. Poate că mă poți ajuta să găsesc nu- 
mele posesorului unei mașini cu plăci de înmatriculare 
suedeze? 

- Fără îndoială. Nici o problemă. Dă-mi numărul 
şi mă ocup eu. 

- HXN 674, a zis ea, fără să se uite în agenda de 
pe telefon. 

- Bine, îți trimit un SMS cu răspunsul. Noroc! Sper 
că totul o să iasă bine. 

- Şi eu sper, a zis Dunja și a închis. 

S-a dat jos din pat, a făcut duș, s-a spălat pe cap 
și a folosit toate cremele oferite de hotel, care erau 
înşirate pe chiuvetă. Apoi şi-a pus rochia roşie, care 
începea să dea senzația de murdar. Când a terminat, 
SMS-ul de la Klippan era deja în telefon. 

Nu ştiu unde ai găsit maşina, dar numele proprieta- 
rului este Carl-Eric Grimăs. A fost ministrul justiţiei din 
Suedia înainte să pice în ghearele „Canibalului“, acum 
mai puţin de o săptămână. Dar asta nu poate să aibă 
nimic de-a face cu cazul nostru, nu? Klippan 

A scris un răspuns scurt, s-a dus la fereastră, a dat 
deoparte draperiile și s-a uitat la parcul acoperit de 
zăpadă de peste drum. La un capăt al parcului se jucau 
vreo treizeci de preșcolari, iar la celălalt doi bărbaţi le 
vindeau trecătorilor brazi de Crăciun. 

Nu, trebuie să fie ceva cu totul diferit. Mulţumesc şi 
concediu plăcut! Dunja. 

Auzise de Canibal, care se apucase dintr-odată să 
omoare iar, la câțiva ani după ce îşi executase sentința. 
Făcuse oarecare vâlvă şi în ziarele daneze și, pentru 
o clipă, chiar cochetase cu ideea că există o legătură 
cu ancheta sa. Doi făptaşi celebri. Unul danez și unul 

suedez. Amândoi încep din nou să facă victime şi lasă 
urme evidente. Însă, neavând ceva mai concret, a aban- 
donat ideea și a continuat pe direcția Willumsen. 
Acum amândoi muriseră şi anchetele erau închise. 
Poate că maşina cu două locuri suedeză aflată pe 
fundul apei în portul Helsingør era exact ceea ce îi 
trebuia ca să reînvie ancheta sa şi pe cea suedeză. 

Am reuşit să intru. Cred că cel mai bine e să vii aici. 
Vreau să zic, imediat. N 

Fabian a ridicat privirea de pe ecran şi a văzut un 
punctişor roşu mişcându-se de la un cartier la altul pe 
harta Stockholmului proiectată pe perete. Se afla în 
sala de şedinţe împreună cu Tomas şi Jarmo, ascultând 
raportul dat de Markus Höglund şi Inger Carlén despre 
raidul împotriva lui Diego Arcas. 

- Vizăm şase apartamente pe care le-am localizat 
într-un cerc din jurul orașului, a zis Inger. 

Nici unul dintre ei nu avea o investigație proprie. 
Cel puţin, nu în mod oficial. 

- Plus Black Cat de pe Kungsholmen, a continuat 
Höglund, care stătea alături de ea la capătul scurt al 
mesei, cu un fursec în mână. 

-Şi când vreți să atacați? a zis Fabian, încercând să 
grăbească ședința. 

Oficial sau nu, făptașul nu numai că era încă în 
libertate, dar, după ceea ce spusese Carnela Ackerman, 
probabil mai avea câteva victime pe listă. Ca să nu mai 
spunem că Niva tocmai reuşise să intre în sistemul de 
telefonie mobilă, după ce muncise zi şi noapte. 

- Mâine-seară, a zis Inger. 

- Şi sper că ceea ce voiai să spui este, de fapt, noi, 
a zis Höglund, privindu-l în ochi pe fiecare dintre ei. 
Aceasta este o operațiune atât de mare, încât o să avem 
nevoie de ajutor de la toată lumea din departament. 

Fabian a schimbat priviri cu Tomas și Jarmo și și-a 
dat seama că ei nu primiseră încă mesajul de la Niva. 

- Înţelegem că asta vine într-un moment nepotrivit, 
chiar înainte de Crăciun, a continuat Inger. Dar, din 
păcate, Diego Arcas nu-și ia concediu de Crăciun. 

Höglund a apăsat pe telecomandă și harta a fost 
înlocuită cu o fotografie aeriană a cvartalului din jurul 
clubului de noapte. 

- După cum ştiţi, Black Cat se află aici, într-un 
mare spațiu subteran care dă spre Hantverkargatan. 
A arătat cu indicatorul laser. Dar, pentru că are trei 
ieşiri diferite, va trebui să ne împărțim... 

Fabian nu l-a mai ascultat. Telefoanele lui Tomas 
și Jarmo tocmai începuseră să vibreze pe masă, în faţa 
lor, și i-a văzut cum deschis mesajul de la Niva. 

- O echipă de intervenţie va pătrunde pe aici, prin 
luminatorul din curte, a zis Höglund, arătând din nou. 
Cealaltă va aștepta într-un autobuz dincolo de colț, 
pe Polhemsgatan, și la semnalul nostru va pătrunde 
pe intrarea principală de pe Hantverkgatan. Întrebări? 

- Nu, cred că totul e limpede. Tomas a ridicat pri- 
virea de la telefon. Sau mai vreţi să ziceți ceva? 

- Foarte clar, a zis Jarmo, punându-și telefonul în 
buzunar. 

- Este important să nu dea nimeni semnalul de 
pornire înainte ca spectacolul să fie în plin avânt, a 
zis Inger. Atunci, și numai atunci, când sunt cel mai 
neatenți și vulnerabili, o să intrăm. Bine? 

- Mai e ceva? Că am o mulțime de lucruri de făcut, 
a zis Fabian. 

- Nu, cred că asta a fost tot, a zis Inger, oftând. 

-Poate c-ar fi bine să profităm de ocazie ca să facem 
nişte cumpărături de Crăciun, cât e încă linişte, a zis 
Jarmo, zâmbind. 

- Bună idee, a zis Tomas, ridicându-se de pe scaun. 

- Staţi un pic, a zis Höglund, ridicând mâinile. Eu și 
Inger am lucrat la asta mai mult de șase luni. Nu se poate 
să dăm chix. Înainte să plecați, vreau să ştiu că sunteți 
siguri că ați înţeles toate amănuntele. 

- Foarte siguri, a zis Tomas şi a plecat din sala de 
şedinţe împreună cu Fabian şi Jarmo. 


- Da, am intrat, a zis Niva. Dar, pentru că nu sunt 
la IIRAN, distracţia o să se termine de îndată ce pă- 
ienjenii dau de mine. 

- Păienjenii? a zis Fabian, văzându-l pe Edelman 
că iese din bucătărie cu o cană de cafea, în vreme ce 
mergea zorit pe coridor împreună cu Tomas și Jarmo. 

- Da, adică roboții. Chestia e că am nevoie de mai 
multe informații, și repede. 

- Bine, doar că acum nu e momentul potrivit pentru 
mine, a zis Fabian, încercând să citească ceva pe fața 
lui Edelman. 

Însă el arăta complet neutru. S-a străduit să nu 
dezvăluie nimic şi l-a salutat cu o înclinare scurtă a 
capului, fără să încetinească pasul. Edelman i-a răs- 
puns la fel, mergând mai departe spre biroul său, şi 
părea că durează o veşnicie până să ajungă. 

-Tot ce trebuie să faci este să asculţi, a continuat 
Niva. Aşa cum ziceam ieri, am nevoie de mai mul- 
te locuri şi ore. Cu cea mai mare precizie. Acum nu 
am decât două, uşa din clădirea parlamentului și 

apartamentul dezafectat, care nu sunt suficiente. Așa 
că Huey și Dewey! trebuie să vadă iar caseta de supra- 
veghere şi să-mi dea ora exactă la care făptaşul a fost 
în parcarea din Slussen, iar tu poţi lucra la Shurgard. 

- Lucrăm cât de repede putem. 

Fabian a dat colțul și s-a ciocnit de o femeie, care 
şi-a scăpat sacoșa din mână. 

- Ah, scuze, a zis ea. 

- Eu sunt cel care trebuie să-ți ceară scuze. 

Fabian s-a lăsat pe vine, a adunat periuța de dinți 
şi miniflacoanele de şampon și loţiune de corp care 
căzuseră pe podea şi le-a pus la loc în sacoșa de la 
Hennes & Mauritz în care erau o rochie roșie și o 
pereche de pantofi cu toc înalt. 

- Eşti din Danemarca? a zis Tomas, încordându-și 
pectoralii. 

- Da, caut la Malin Rehnberg. Știi unde șade ea? a 
zis Dunja. 

- Pe moment nu șade, stă culcată, a zis Tomas, 
rânjind. 

- Din păcate, e în concediu medical şi n-o să se în- 
toarcă decât peste cel puțin șase luni, a zis Fabian, 
înapoindu-i sacoșa Dunjei, care era îmbrăcată cu blugi 
şi o bluză albă pe sub paltonul descheiat. 

- Dar poate că te pot ajuta eu? a zis Tomas. 

- Da, este vorba de mașină care se pare că i-a apar- 
ținut lui... 

- Alo? V-am zis oare că e urgent? s-a auzit vocea 
Nivei din telefon. 

- Îmi pare rău, dar, din păcate, trebuie să plecăm. 
Tomas... a zis Fabian, pornind în grabă. 


1 Nepoţii lui Donald Duck din filmele lui Walt Disney 

Dunja s-a uitat după cei trei bărbați care se în- 
depărtau pe coridor şi s-a întrebat ce să facă mai 
departe. Singurul său contact de la Biroul Naţional 
de Investigații Criminalistice din Stockholm era în 
concediu medical și se părea că n-avea să revină prea 
curând. Consecințele lipsei sale de somn începuseră 
să se arate. Nu-și dorea decât să se ducă acasă și să-și 
tragă pătura peste cap. 

- Scuzaţi-mă, dar păreți derutată. Căutaţi pe cineva? 

Dunja s-a răsucit şi l-a văzut pe Herman Edelman 
îndreptându-se spre ea. 

- Da, de fapt, venisem să vorbesc cu Malin Rehnberg, 
dar se pare că e bolnavă. 

- Da, aşa este. Însă eu sunt șeful ei. Poate că vă pot 
ajuta. I-a întins mâna. Herman Edelman. 

- Scuze. Sunt Dunja Hougaard, de la poliția din 
Copenhaga. 

Şi-au strâns mâinile și Edelman a condus-o în bi- 
roul său. 

- Vreţi să beţi ceva? Cafea? Ceai? Ba chiar am şi un 
pic de Gammel Dansk. 

- Nu, mulțumesc, nu-mi trebuie nimic. De fapt, un 
pahar de apă minerală ar fi minunat. 

- Gazoasă? 

- Exact. 

Edelman a destupat două sticle de Ramlösa și a 
turnat-o pe fiecare în câte un pahar. 

- De asemenea, aveți cumva un încărcător pen- 
tru mobilul meu? A ridicat iPhone-ul. E mobilul de-a 
binelea. 

- Mort? 

- Adică isprăvit. 

- Scuze, dar limba daneză nu-i punctul meu forte. 
Însă isprăvit nu poate să însemne altceva decât că aveți 
nevoie să-l încărcațţi, şi asta nu-i nici o problemă. 

Edelman s-a dus la birou şi s-a întors cu un încăr- 
cător. 

- Poftim. Şi, apropo, cum aţi ajuns aici? Din câte 
am înţeles, nu aveți programată o întâlnire. 

- Nu, dar, cum spuneam, voiam să-i fac o surpriză 
lui Malin, a zis Dunja, băgând încărcătorul în priză. 

-Şi v-au lăsat să intrați aşa? 

Dunja a încuviințat, iar Edelman a clătinat din cap. 

- Sper că aveţi pază mai bună la sediul poliției din 
Copenhaga. Bun. Cu ce vă pot fi de folos? 

- Lucrez la o investigație de omucidere şi am desco- 
perit o mașină care i-a aparținut ministrului justiției 
de aici. 

-Vă referiţi la Carl-Eric Grimâăs? 

- Exact. Numărul de înmatriculare este HXN 674. 

- Şi unde aţi găsit mașina? 

-Pe fundul apei în portul Helsingør. Și, din cât am 
înțeles, el a fost una dintre victimele unui caz impor- 
tant de omucidere de aici, din Stockholm. 

- Da, așa este. Dar, ca să mă lămuresc cu totul. Ce 
omucidere investigați? 

- Cercetez o serie de victime care au fost violate și 
mutilate. 

- Desigur. Vedeta de televiziune și soția lui. 

Dunja a încuviințat. 

- Credeam că acest caz a fost închis. 

- Da, eu tocmai mă ocupam de câteva mărunțişuri 
nerezolvate ca să mă asigur că n-am scăpat din vedere 
nimic, când am descoperit această legătură. 

- A-i spune „legătură“ ar putea fi un pic de exa- 
gerare. Evident, o să vedem despre ce este vorba. Dar 
sunt sigur că există o explicaţie cu totul rezonabilă. 

- Şi care ar putea fi? 

- Păi... Se ştia că Grimăs colecționează mașini. 
Maşini de lux. Şi nu e imposibil ca una dintre ele să 
fi fost furată și să ajungă în lumea interlopă. Făptașul 
dumneavoastră probabil că avea nevoie de o maşină 
care să nu poată fi asociată cu el. Dar, cum ziceam, 
o să am grijă să verificăm toate astea și promit să vă 
contactez de cum aflu ceva. 

Dunja a scos încărcătorul din telefon şi s-a ridicat. 

- Aş prefera să mă căutați direct pe mine. 

I-a înmânat cartea de vizită. 

- Sigur. Nici o problemă. Şi veți putea fi găsită la acest 
număr și între Crăciun și Anul Nou? 

- Răspund întotdeauna la acest număr. 

I-a strâns mâna. 

- Când nu e descărcat, adică, a zis Edelman râzând 
şi a condus-o afară. 


91 


Când Fabian s-a întors acasă, împreună cu Tomas 
şi Jarmo, a găsit-o pe Niva încremenită în fața celui 
mai mare monitor pe care se derula o listă lungă de 
nume și numere de mobil. 

-Să nu-mi spui că toate astea sunt suspecte, a zis 
Tomas, uitându-se peste umărul Nivei, care n-a cata- 
dicsit să-i răspundă. 

De-abia acum a înțeles Fabian de ce n-auzise ni- 
ciodată de posibilitatea triangulației unui număr de 
telefon mobil necunoscut cu ajutorul câtorva locuri și 
ore diferite. Lista cifrelor şi literelor părea nesfârşită. 
Cu toate că Niva derula atât de repede, încât cifrele și 
literele se contopeau, părea că n-o să se mai termine 
niciodată. Chiar dacă ea nu terminase, el a trebuit să 
facă un efort ca să-şi țină în frâu scepticismul. 

- Trebuie să fie ceva greşit. Nu se poate să fie atât de 
multe, a zis Tomas, care începuse să-și lucreze bicepşii 
folosind o bandă elastică. 

- Vorbim de Slussen. Pe acolo trec zilnic sute de 
mii de oameni. lată de ce am nevoie de mai multe 
informaţii, a zis Niva, reținându-și iritarea. 

- Nu-i de mirare că trebuie să scadă, Tomas s-a 
răsucit spre Jarmo, care şedea în fața televizorului, 

derulând rapid caseta de supraveghere din parcarea 
din Slussen. Şi cum merge treaba la tine? Sper că n-ai 
început să te uiţi prin casetele personale ale lui Fabbe? 

- Tocmai am găsit ce căutam. Jarmo a înghețat 
imaginea făptașului care ieșea conducând maşina lui 
Adam Fischer, cu masca de gaze pe față. A plecat din 
garaj la 15.33. 

- Bine, o să punem limita la 15:32, a zis Niva, in- 
troducând comanda. Și când crezi că a ajuns acolo? 

- Cu siguranță nu era în mașină când a intrat Adam 
Fischer, a zis Tomas, schimbând poziţia, ca să-și poată 
exersa tricepșii. Fischer ar fi observat, şi e clar că n-avea 
habar ce-l așteaptă. 

-Te rog, încetează imediat, a zis Niva. E zgomotos 
şi miroase a cauciuc. 

- Şi care-i problema? 

Tomas i-a aruncat lui Fabian o privire poznaşă. 

- Fischer. Avea un loc rezervat în garaj? Era locul 
lui pe aproape? a întrebat Fabian ca să schimbe vorba. 

În plus, îşi recăpătase încrederea în idee. 

- Sus pe Mosebacke. Apartament cu o priveliște 
pentru care... Nu poţi să nu-l invidiezi, a zis Tomas 
şi a mai terminat o serie până să ruleze la loc banda. 

- Aşadar, fie că făptaşul l-a urmat pe Fischer cu 
propria maşină, fie că îl aștepta în garaj. 

- Aş merge pe a doua variantă, a zis Jarmo. Am vi- 
zionat caseta secundă cu secundă și vă jur că nu e în 
nici una dintre mașinile din spatele lui Fischer. 

Tomas a oftat. 

-Şi cum poți să fii sigur? Doar n-a intrat cu masca 
de gaze pe față. Practic, putea să fie în oricare dintre 
mașinile care au intrat după aceea. 

- Ei bine, asta e interesant. Doar dacă și-a schimbat 
sexul, pentru că la volan au fost doar femei în cele 

şapte mașini care au intrat după aceea. Însă, cu sigu- 
ranță, expertul trebuie să aibă o explicație bună pen- 
tru asta. 

- Bun, toţi cei de aici suntem obosiţi, a zis Fabian. 

- Eu nu, a zis Tomas. 

- Nici eu, a zis Jarmo. 

- Bine, atunci doar eu sunt. Și, de fapt, nu contează 
cu adevărat. Hai să presupunem doar că a stat acolo 
cel puțin la fel de mult ca Fischer. 

- Adică unsprezece minute, a zis Tomas, vârându-și 
sub buza de sus un pachet de snus. 

- Bine, hai să zicem zece minute. Ca să fim siguri. 
Câţi sunt până acum? a întrebat-o Fabian pe Niva. 

-Câteva mii, a zis Niva, cu ochii lipiți de ecran. Să 
sperăm că vor fi mai puțini după ce compar cu clădirea 
parlamentului și cu apartamentul din Östgötagatan. 

- Mai e cineva flămând în afară de mine? a zis 
Tomas. 

- la-ţi ce vrei din frigider, a zis Fabian, care era și 
el flămând, dar nu se putea smulge din faţa ecranului 
pe care lista numerelor de mobile se scurta mereu, în 
vreme ce computerul îşi vedea de treabă. 

După șapte minute, când Tomas s-a întors cu o 
farfurie plină de sendvișuri din pâine prăjită cu mar- 
meladă şi brânză, lista era atât de scurtă încât încăpea 
pe ecran. 

-La câți am ajuns acum? a întrebat Tomas, în vreme 
ce hăpăia un sendviş. 

- Patruzeci şi trei. 

Niva și-a dezmorțit braţele, fără să se ridice de pe 
scaun. 

- A terminat calculele? 

Niva a răspuns cu o înclinare scurtă a capului, și 
Fabian a simțit cum dezamăgirea îl trage înapoi în 

ceața oboselii. Patruzeci și trei era, desigur, cu mult 
mai bine decât sute de mii, însă tot erau prea mulți. 

- Nu pricep. Chiar se poate ca patruzeci şi trei de 
persoane să se afle în toate aceste trei locuri în ace- 
laşi timp? 

- Nu uita că asta nu ia în calcul coordonate GPS 
exacte, a zis Niva, luând ultima felie de pâine prăjită. 

- Dar ce naiba... 

- Am folosit câteva relee de telefonie mobilă ca să 
triangulez o arie cât mai mare posibil. Dar, cum spu- 
neam, e departe de a fi o ştiinţă exactă. Oricare dintre 
aceste maşini se poate doar să fi trecut prin Slussen. 

- Înţeleg şi asta, a zis Fabian. Dar ieşirea îndepărtată 
a clădirii, la sfârșitul după-amiezii, când ninge de rupe 
pământul? Zău așa. Trebuie să fie ceva greşit. 

- Uiţi de Podul Central. Nu e departe de el. 

- Bine. Şi ce avem pe Östgötagatan? 

-În primul rând, e aproape de Götgatan. Dar era 
ora nouă seara, aşa că majoritatea celor care se aflau 
acolo erau, probabil, locatari. 

- De ce nu e un nume lângă număr? 

Tomas a arătat spre ecran. 

- E o cartelă preplătită. 

- Bine, darcu siguranță că nu-i aşa de prost ca să umble 
cu un telefon la care are abonament pe numele lui. 

Niva a ridicat privirea de la ecran. 

- De ce nu m-am gândit mai devreme la asta? 

- Deci, câte avem acum? a zis Jarmo. 

- Unul. 

- Doar unul? a repetat Fabian. E deschis? 

- Stai să văd... 

Mâinile Nivei s-au înapoiat la tastatură. 

- Am nevoie de niște snus, a zis Jarmo, strecurân- 
du-se dincolo de Niva. 

- Nu te-ai lăsat? 

Tomas i-a înmânat o pungă. 

- Nu, telefonul e închis în acest moment, a zis Niva, 
introducând în continuare comenzi. 

-Poți să vezi dacă a fost în altă parte? a zis Fabian, 
şi Niva a încuviințat. 

- Axelsberg. Selmedalsvăgen, numărul 38, 40 sau 42. 

Pentru Carnela Ackerman, ultima săptămână nu 
putea fi descrisă altfel decât un coşmar nesfârşit. În 
fiecare dimineaţă, când se trezea, ținea ochii închiși, 
îşi încleşta mâinile una de alta şi se ruga să fie doar 
un vis. 

Cu două zile înainte murise Semira. În afară de sora 
sa dragă, nu avea nimic pentru care să trăiască, în afară 
de slujbă. Se părea că fusese ucisă cu brutalitate. Din 
cauza dorinței nevinovate de a scăpa de durere și de 
a-şi recăpăta vederea. O dorință pe care nici măcar nu 
cutezase s-o spună cu glas tare. În schimb, și-a acceptat 
locul pe o listă de aşteptare nesfârșită. 

Nu ştia cine îi pedepsise sora. Însă două lucruri 
erau clare. Că Semira nu era singura victimă și că 
poliția arestase pe cine nu trebuie. Până și Fabian Risk 
o ştia. Îl pomenise pe Gidon Hass, moment în care 
ea s-a răzgândit și şi-a dat seama ce forțe era pe cale 
să trezească. 

Voise să-i spună de permisele care încă nu erau 
complete și că asta reprezenta o ultimă șansă să opreas- 
că mutarea. Curând, avea să piardă şi trenul acela şi 
dacă ea nu spunea nimic, nu avea să se afle niciodată. 
Trebuia să-și adune gândurile și să hotărască dacă să ia 

din nou legătura cu el sau nu. De fapt, ar fi putut să 
telefoneze, să spună că e bolnavă şi să rămână acasă. În 
loc de asta, stătea la biroul său, încercând să convingă 
pe toată lumea că este o persoană pe care te poți baza. 

Îşi dorea ca măcar să fie lăsată în pace, să nu trebu- 
iască să stea de vorbă cu nimeni, și mai ales cu femeia 
de la consiliul districtual care nu accepta refuzul. Şi 
acum femeia de la recepţie o suna din nou. 

- Da, sunt Carnela Ackerman, a zis, încercând să 
pară cât mai neutră posibil. 

- Bună, sunt de la recepţie. 

- Da, despre ce e vorba? 

- Îmi pare rău, dar e femeia aceea de la consiliul 
districtual. Tot sună, şi acum ameninţă că o să vină 
neanunțată şi o să ne amendeze dacă nu-i răspundem 
la întrebări. Știu că ai prefera să nu răspunzi la telefon 
astăzi, şi am încercat s-o amân, dar... 

- Bine, fă-mi legătura... 

- O, mulțumesc mult. 

Carnela a aşteptat să i se facă legătura și a răspuns: 

- Sunt Carnela Ackerman. 

-În sfârşit. Ştiţi, nu sunteţi omul cel mai ușor de găsit. 

- Nu, am un program foarte încărcat în ultimele 
zile din an. Cu cine vorbesc? 

- Scuze. Mă numesc Eva-Britt Mossberg și vă sun 
din partea Administrației Districtului Ostermalm. 
Facem un studiu despre condiţiile de lucru ale colegilor 
dumneavoastră. 

- Și asta nu poate să aștepte până în ianuarie? 

- Din păcate, nu. Informaţiile trebuie să fie strânse 
înainte de sfârşitul anului, şi sunteţi ultimii pe lista 
mea. N-am decât câteva întrebări simple, și vă vor trebui 
cel mult trei minute ca să răspundeţi. Alternativa este 
să venim în inspecţie și va trebui să plătiți pentru asta. 

- Bine, bine, hai să terminăm odată. 

- Bine. Mulţumesc. Pentru curățenie. Folosiţi pro- 
priul personal sau aduceţi din altă parte? 

- Din altă parte. 

Carnela n-avea de gând să rostească nici măcar un 
cuvânt inutil. 

- Aha, şi cât de des vin? 

- De trei ori pe săptămână. Lunea, miercurea și 
vinerea. 

- Vin în timpul programului sau... 

- Nu, vin după orele de lucru. 

- Înţeleg. Şi ce firmă folosiţi? 

- Mereu Curat. 

- Şi sunteți mulțumiți de ei? 

- Da. 

- Foarte bine, vă mulțumesc și profit de ocazie ca 
să vă urez sărbători fericite. 

- Cum, am terminat? 

- Aşa cum spuneam, nu erau decât câteva întrebări. 
La revedere. 

S-a auzit un clic, și Carnela Ackerman a rămas acolo, 
uitându-se la telefonul din mână. 


Malin Rehnberg a răsuflat adânc şi a pus mobilul pe 
masa de lângă pat. Convorbirea îi depăşise aşteptările. 
Ştia că se pricepe să mintă. Dar chiar atât de bine? 
Dacă se hotăra vreodată să-şi schimbe cariera, putea 
să se apuce de actorie. Sau, şi mai bine, putea să fie 
jucător de pocher profesionist. 

A ridicat spătarul patului ca să poată sta comod, 
apoi a deschis laptopul, a introdus numele firmei de 
curățenie în fereastra de căutare şi a dat clic pe site-ul 
lor. Se lăudau cu case și birouri uluitor de curate şi 
cu faptul că sunt atât punctuali, cât şi de încredere. 

Din păcate, nu existau fotografii ale personalului sau 
vreo informație despre existența unor angajați bărbați. 

N-avea încotro, trebuia să intre în alt rol, aşa că a 
luat telefonul și a format numărul. În vreme ce suna, 
s-a gândit la ce ar trebui să facă dacă şi-au luat deja 
zilele libere de sărbători şi nu răspund. Poate că ar 
trebui să-i ceară surorii sale, care lucra la Agenţia de 
Asigurări Sociale, să-i caute informațiile despre anga- 
jați. Riscul era ca ea să-i spună lui Anders, care s-ar 
da de ceasul morţii. Niva Ekenhielm era o alternativă 
mult mai bună, oricât o enerva să recunoască asta. 
Putea obține informaţiile la fel de repede pe cât putea 
să distrugă o căsnicie. 

- Bine ați venit la Mereu Curat. Cu ce vă putem 
ajuta? 

- Hei, salut. Mă numesc Malin Rehnberg. Era com- 
plet nepregătită să răspundă cineva şi nu se gândise la 
un pseudonim. Caut pe cineva care să-mi facă locuinţa 
să arate atât de uluitor de curat pe cât promiteţi pe site. 

- Fără îndoială. Locuiţi într-o casă sau într-un apar- 
tament? Și câte camere... 

- E mare şi probabil va fi foarte costisitor, a între- 
rupt-o Malin. Aş prefera un bărbat care face curat. 
Aveţi aşa ceva? 

La celălalt capăt s-a lăsat tăcere. 

- Permiteţi-mi să subliniez că nu este vorba decât 
despre curățenie. Atâta doar că întotdeauna m-am 
înțeles mult mai bine cu bărbaţii. 

- Înţeleg. Ar trebui să avem câţiva. Dar... 

- Minunat! Poate că mi-aţi putea trimite prin e-mail 
o listă? 

- Nu ştiu. Asta... 

- Şi încă ceva. Puteţi, vă rog, să adăugați numele 
lor şi fotografii, ca să văd cum arată? 

Raftul din holul întunecat era plin de mănuși, că- 
ciuli şi fulare, și pe cuier atârnau câteva paltoane. Pe 
raftul de dedesubt erau cizme și pantofi. Mai departe, 
pe o masă din hol, alături de un fotoliu din nuiele, se 
zărea un telefon de tip vechi. Însă era prea întuneric 
ca să vadă dacă este unul autentic, cu cadran. 

A reglat unghiul, și căutarea indiciilor s-a mutat pe 
podea, când s-a aprins lumina şi în imaginea mică, 
rotundă și răsturnată au apărut două picioare goale. 
Aparțineau unui bărbat vârstnic care se scărpina pe 
capul acoperit cu păr cărunt. 

Fabian a tras înapoi oglinda de dentist, a închis cu 
grijă capacul fantei pentru corespondenţă şi s-a grăbit 
să cobore scările. 

Poziţia geografică pe care le-o dăduse Niva prin 
triangulaţia releelor de telefonie mobilă era departe 
de a fi exactă. Pe Selmedalsvăgen, la numerele 38-42, 
erau trei intrări diferite cu acces la opt etaje, fiecare 
etaj având trei până la cinci apartamente. Însă ea nu 
se bazase decât pe o rază de cincisprezece metri. Care 
era scenariul cel mai bun. Fabian nu îndrăznea să se 
gândească la cât de mare ar fi putut să fie în cel mai 
rău caz, în vreme ce se uita în sus la clădirile de un 

cafeniu-deschis înșirate în fața sa, dovada că un ar- 
hitect trebuie să fi avut o zi proastă. 

Le-au trebuit douăsprezece minute ca să ajungă aco- 
lo, cu toate că Tomas pusese luminile roșii și folosise 
benzile pentru autobuze. Ca să nu mai piardă timp 
prețios, s-au împărțit, fiecare luând câte o intrare, şi 
Fabian tocmai terminase două dintre etajele superioare 
şi se îndrepta spre etajul șase. 

O mamă a intrat în lift cu căruciorul și el a aşteptat 
până s-au închis ușile. Bucuros că e, în sfârșit, singur, 
a început să cerceteze ușile celor cinci apartamente. În 
fața uneia erau un cărucior şi un sac de gunoi legat. 
Pe ușa de alături era o placă pe care scria de mână 
„Locuim aici“, cu toate numele membrilor familiei, 
plus Roşcatu' şi Moşu’. A treia ușă nu era așa de uşor 
de eliminat. Pe capacul fantei pentru corespondență 
scria „M. Carlsson“, sub un autocolant pe care scria 
să nu se pună reclame. 

Fabian a sunat cu o mână și şi-a pipăit cu cealaltă 
tocul pistolului de la umăr, sub haină. Da, era acolo. 
Arma de serviciu, pe care de obicei n-o lua cu el și care 
nu fusese folosită niciodată în afara poligonului. N-ar 
fi putut spune de ce, dar întotdeauna îl stingherea s-o 
aibă la el. Ca şi cum ar fi purtat cravată când toți cei- 
lalți erau în tricouri. Dar Tomas și ceilalți au insistat 
să fie înarmat, şi el a fost de acord că, probabil, e o 
idee bună. În orice clipă se putea trage asupra lor. În 
spatele oricăreia dintre uşile apartamentelor putea să 
stea făptaşul, pregătit, așteptând. 

Pe când suna a doua oară, Fabian s-a întrebat dacă 
el însuși e pregătit. Dacă și-ar scoate pistolul şi ar 
apăsa pe trăgaci fără şovăială. Undeva, în adâncul său, 
ştia răspunsul și nu putea decât să spere că se înșală. 

Şi-a scos din buzunar oglinda de dentist, i-a întins 
tija şi tocmai o dirija cu atenţie prin fanta pentru 
corespondență când mobilul a început să vibreze în 
buzunar. L-a scos cu mâna liberă și l-a dus la ureche, 
în vreme ce regla unghiul oglinzii. 

- Bună, tati, a auzit vocea Matildei. 

- Bună, Matilda, tu ești? E bine la tanti Lisen? 

A cercetat holul şi a văzut, pe lângă câteva chitare 
rezemate de perete, o cușcă de sticlă murdară, lumi- 
nată, în care era ceva păros cu multe picioare. 

- Nu, e rău. Theo zice că sunt un rahat şi că o să 
mă altoiască. 

- Nu, de ce să zică așa ceva? 

- Pentru că i-am spus lui mami că a plecat pe furiş 
pe fereastră aseară. 

- Ce zici că a făcut? a întrebat Fabian, în vreme ce 
vedea cum trece cineva de o chitară și vine drept spre 
el. A tras de oglindă, dar era înțepenită. 

-A plecat şi nu s-a întors decât... 

- Matilda, trebuie să închid. Vorbim mai târziu... 

Uşa s-a deschis și un bărbat cam de treizeci şi cinci 
de ani s-a repezit afară, în pantaloni de trening și cu 
pieptul gol. 

- Crezi că n-am văzut ce faci? Duhnea a bere și l-a 
îmbrâncit pe Fabian în perete. Perversul dracului! 

- Sunt de la poliție, a zis Fabian, reuşind în cele din 
urmă să-și scoată legitimaţia şi s-o ridice spre bărbat. 
Căutăm un suspect într-unul dintre apartamentele de 
aici şi, când n-ai răspuns, am presupus că nu eşti acasă. 

- Aşa că te-ai apucat să spionezi prin fanta din ușă. 
Măcar e legal așa ceva? 

Bărbatul i-a dat drumul lui Fabian şi a înșfăcat 
legitimaţia. 

- Suntem contracronometru şi asta e singura șansă 
pe care o avem. 

Fabian a reuşit să scoată oglinda și şi-a luat înapoi 
legitimația. 

- Înţeleg, și acum ce se întâmplă? Trebuie să merg 
la interogatoriu? 

- Nu, dacă se ivește ceva, luăm iar legătura cu tine. 
Ce ştii despre vecini? 

- Practic, nimic. Bărbatul părea aproape dezamăgit 
că nu se mai întâmplă nimic. Cu toate că țâncii de 
acolo zbiară ca purceii la tăiere în fiecare afurisită de 
zi, începând la cinci şi jumătate dimineaţa. E aşa de 
rău, că m-am gândit să fac plângere. Pot s-o fac la tine? 

-Nu. Însă, cum spuneam, o să te căutăm dacă avem 
nevoie de tine. 

Ca să fie limpede că au terminat discuţia, Fabian 
s-a întors cu spatele şi a sunat la ușa apartamentului 
de alături. A așteptat sunetul pașilor și al ușii închise 
în spatele său. Dar, când n-a auzit nimic, s-a răsucit 
înapoi spre bărbatul care era evident că are de gând 
să stea acolo şi să se uite. 

- Cum ziceam, o să te căutăm noi. 

- Hei, nu-i ilegal să te uiţi, nu? 

- Nu, dar aş prefera ca tu... Uf, las-o baltă. 

Fabian s-a resemnat, cu un oftat, s-a întors la uşa 
de alături și a sunat din nou. Cum n-a răspuns ni- 
meni, a scos oglinda și a băgat-o prin fanta pentru 
corespondenţă. 

- E permis aşa ceva? 

Fabian a încercat să-l ignore pe bărbat și s-a con- 
centrat pe ceea ce vedea în oglindă. 

- Păi, ia te uită. Omul învață ceva în fiecare zi. 

Holul semăna cu cel al bătrânului de deasupra, doar 
că ușile erau deschise şi lăsau să intre destulă lumină 
ca să poată studia mobilierul. 

- Vezi ceva ca lumea? 

- Nu. Doar lucruri banale, a zis Fabian, răsucind 
încet oglinda. 

Culori. Culori peste tot. Pereții erau zugrăviți în roșu 
şi peste o oglindă mai mare, cu rama aurită, atârna o 
pânză subțire, galbenă, care avea cusute pe ea oglin- 
joare și paiete. Pe peretele opus se aflau mici rafturi cu 
suporturi pentru lumânări de diferite culori, iar preșul 
care se întindea peste întregul hol era verde cu albas- 
tru. În afară de un pulover cenușiu și o jachetă groasă 
neagră, celelalte haine de pe cuier erau viu colorate. 

A orientat oglinda în jos ca să vadă încălțămintea 
de pe raft, dar a dat de un ochi al unei măști de gaze. 
Şocul l-a făcut să tresară și a scăpat din mână oglinda, 
care a dispărut prin fanta din ușă. 

- Hei! What the fuck! a fost asta? 

-Trebuie să-ți cer să te întorci acum în apartamen- 
tul tău. 

- Ai văzut ceva important? 

- Am spus să intri în apartamentul tău. 

- Uşurel. 

Bărbatul s-a dat câțiva paşi înapoi și a stat în pragul 
locuinţei sale, fără să închidă ușa. 

Fabian a scos un șperaclu și o sticluță cu ulei pentru 
încuietori şi s-a apucat de lucru. 

- Deci, aşa se face... 

După un minut sau două a reușit să răsucească 
șperaclul ca pe o cheie şi a deschis cu atenţie ușa. 

- La naiba, nu se poate să fie asta prima dată. 

Fabian s-a uitat prin holul apartramentului. O mas- 
că de gaze atârna de un cârlig în colțul cel mai înde- 
părtat. Poate că era o coincidență. Însă cine ținea în 
hol o mască de gaze? A mers mai departe. Prima ușă 


1 (aprox.) Ce mama mă-sii 

ducea la un dormitor care, la fel ca holul, era zugrăvit 
într-o nuanţă vibrantă. Pereţii erau de un galben cald 
şi patul din mijlocul camerei avea o cuvertură de puf 
roz şi nu putea fi mai lat de 110 centimetri. Fabian 
a încercat să potrivească toate astea cu imaginea pe 
care o avea despre făptaș. Însă n-a reușit. Nu știa la 
ce trebuia să se aştepte. Dar un lucru era sigur. În nici 
un caz nu era asta. 

O bucată de mătase roșie care făcea ape, cu câteva 
duzini de lumânări și câteva vase pentru tămâie, era 
aşternută pe o comodă aflată de-a lungul unui perete, 
dincolo de căpătâiul patului. În mijlocul comodei era o 
fotografie înrămată a unei pietre aşezate pe pământ și 
lângă ea era un pick-up vechi care avea pe platan discul 
lui Etta James, At Last The Very Best Of. A apăsat pe 
butonul de pornire, discul a început să se învârtească 
şi brațul a coborât. 


At last my love has come along 
My lonely days are over and life is like a song 


Fabian a ridicat fotografia înrămată, ca s-o vadă mai 
bine şi și-a dat seama că este ceva scris pe piatră, cu li- 
tere mici şi pentru el nedeslușite, în afară de două date. 

Nu era arabă, măcar atâta știa. Şi nu arăta nici 
ca o limbă asiatică. Dar ar fi putut să fie ebraică. În 
orice caz, textul îi amintea de literele brodate pe care 
Edelman le avea pe pereţii biroului. Dar, ca să fie sigur 
și să elimine georgiana, armeana și toate celelalte limbi 
pe care nu le cunoștea, va trebui să pună pe cineva să 
examineze fotografia. 

Pe de altă parte, era convins că priveşte o piatră de 
mormânt. Însă a cui? Şi cine era persoana care jelea? 
Era cu putință să fi ajuns unde trebuie? A făcut o 
fotografie cu telefonul şi i-a trimis-o Nivei, apoi s-a 
întors în hol și a intrat în camera de alături. 

Un pas peste prag a fost suficient. Nu mai încăpea 
îndoială. Camera era complet deosebită de restul apar- 
tamentului. Aici nu existau culori calde sau obiecte 
decorative care s-o facă plăcută. Pereţii îi aminteau 
mai degrabă cum arăta în acel moment livingul său. 
Însă aici nu se desfășurase nici o investigație. 

Aici era locul în care fusese plănuit totul. 

Peretele din stânga era acoperit de vechi tăieturi din 
ziare şi fotografii, de la Ossian Kremph la diferite vârste 
până la gardianul cu manechinele. Carl-Eric Grimâăs 
era şi el acolo, atât ca ministru, cu pălăria și paltonul 
cu guler de blană celebre, cât și tânăr, pe când lucra 
împreună cu Herman Edelman la Biroul Naţional. 
Semira Ackerman și Adam Fischer erau și ei pe perete. 

Dar mai erau acolo chipuri și nume pe care Fabian 
nu le cunoștea. Cum ar fi Karen Neuman şi Benny 
Willumsen, şi de fiecare persoană erau legate o mulțime 
de documente, de la extrase ale unor procese și tăieturi 
din ziare până la dosare medicale și însemnări detali- 
ate, cum ar fi programul de lucru și traseele navetei. 
Coduri de interfon. Unde își cumpărau alimentele. Cu 
cine se vedeau. Emisiunile TV preferate. Ce haine le 

plăceau. Cu alte cuvinte, tot ce trebuie să ştie despre 
obiceiurile lor. 

Toate erau conectate prin benzi roșii prinse cu piu- 
neze care se ramificau pe tot peretele. În partea de sus 
a peretelui era un desfășurător orizontal care începea 
pe 8 decembrie, cu răpirea lui Adam Fischer şi marca 
fiecare zi până pe 24 decembrie. 

Astăzi erau în douăzeci şi doi. 

Fabian a urmărit cele două benzi roşii spre ultime- 
le două zile, dar amândouă erau incomplete. Cuiele 
erau încă înfipte în perete, aşa că făptașul trebuie să 
fi smuls toate fotografiile și însemnările înainte să 
plece de acasă. 

Mai rămâneau două zile. 

Încă doi care să dispară. 

Nu putea să însemne altceva. 

Fabian s-a răsucit spre restul camerei, unde pe un 
perete lung erau rezemate role cu folie de plastic şi era 
un raft plin cu eprubete și altul cu scalpele și tot soiul 
de instrumente chirurgicale. Un suport pentru haine 
era plin cu diferite costumaţii, printre care şi uniforma 
de gardian a lui Joakim Holmberg, cu o burtă falsă, 
iar pe o toaletă erau peruci și bărbi false. 

Într-un dulăpior a văzut mai multe chei și legiti- 
maţii de acces. Nici una nu era marcată, aşa că s-a 
concentrat pe o masă de lucru pe care se aflau teancuri 
de dosare şi un ecran mare conectat la un calculator 
aşezat dedesubt. A încercat să-l pornească. Dar, când 
şi-a dat seama că nu există tastatură sau mouse, și-a 
zis că e mai bine să-l ducă acasă, la Niva, și în schimb, 
a deschis unul dintre dosare. 

Conţinea printuri de la institutul de patologie din 
Abu Kabir. Pagină după pagină de tabele lungi, în care 
în prima coloană erau numere cu cinci cifre şi în alta 

tipul de sânge. Apoi în fiecare coloană erau înşirate 
toate organele transplantabile, cu calitatea fiecăruia 
evaluată pe o scară de la unu la zece. 

Alt dosar conţinea documente despre cumpărătorii 
de organe. Mii şi mii de oameni care au fost în contact 
cu institutul, dosarele lor medicale, ce organ a fost 
transplantat şi de la cine l-au primit. Adică, de la care 
număr cu cinci cifre. 

După câteva dosare, a găsit legătura finală. Foto- 
grafiile morților. Toţi acei oameni care au fost despicați 
şi goliți de organe fără voia lor și apoi rebotezați cu un 
număr din cinci cifre scris cu tuş negru pe o etichetă 
care era fixată pe frunte cu un capsator. 

- Măi, măi... S-ar putea spune că ai tras lozul cel 
mare. 

Fabian s-a răsucit şi a dat de vecinul cu pantaloni 
de trening, care stătea chiar în spatele său. 

- Închipuie-ţi, să ai așa vecin. E incredibil, a conti- 
nut bărbatul, azvârlindu-și braţele în aer. 

Fabian era pe cale să-i ordone să se întoarcă la el 
acasă, și chiar a dat să-și scoată pistolul, ca să arate 
cât de serios vorbeşte. Dar n-a mai ajuns s-o facă. 

- Bine, ştiu. Ştiu. N-ar trebui să fiu aici. Însă m-a 
îmboldit curiozitatea. Nu în fiecare zi îți dai seama 
că ai așa vecin. Dar nu-ţi face griji. Plec acum, a zis 
bărbatul, dispărând în hol. 

- Hei, stai un pic! 

- Da? 

- Ce ştii despre persoana care locuiește aici? 

- Nu mare lucru. Bărbatul a ridicat din umeri. Dar 
tipa arată al naibii de bine, asta-i sigur. 

- Tipa? 

Fabian a fost convins că a auzit greşit, până ce l-a 
văzut pe bărbat că încuviințează. 


94 


Dumnezeu ştie că n-a fost uşor. Malin Rehnberg 
s-a folosit de toată gama iscusinţei sale actoricești 
până a convins-o pe femeia de la Mereu Curat să-i 
trimită prin e-mail numele şi fotografiile bărbaților 
care fac curăţenie. Ba chiar a fost silită să jure cu mâna 
pe inimă că o să-i pună să-i curețe casa săptămânal, 
timp de cel puţin șase luni. Să vedem ce spune Ursula 
despre asta, şi-a zis, dând clic pe iconul poştei ca să 
vadă dacă a primit ceva. 

În ultimele zece minute tot apăsase pe icon, ca un 
jucător împătimit în fața unui bandit cu un singur braţ 
şi, de câte ori căsuţa poştală apărea goală, era gata să 
sune din nou la Mereu Curat, ca să le arate cu cine 
au de-a face. Însă de data asta n-a mai trebuit să se 
abțină, pentru că mesajul ajunsese, în sfârşit. 


Bună, Malin, sper să găsești pe cineva potrivit. Şase 
luni e destul de mult timp. :) Cu stimă, Asa 


Malin a scris rapid un răspuns, promițând să o 
contacteze de îndată ce se uită peste listă. 

Documentul anexat s-a dovedit a fi de câțiva me- 
gabiţi, ceea ce însemna că trebuie să fi inclus tot 

personalul. Nu era cine ştie ce problemă, doar că avea 
să-i ia mai mult timp. Şi nu puteau să aibă chiar atât 
de mulți bărbaţi care fac curat. 

Prefera să fie singură când lucra. Personalul spitalu- 
lui îi dăduse deja două avertismente despre nevoia de 
a se odihni şi au amenințat că îi confiscă şi telefonul, 
şi laptopul. Din fericire, nu credea că femeia care își 
făcea rondul de curățenie zilnic avea s-o pârască. Altfel 
ar fi făcut-o de mult, dacă se gândea de câte ori trebuie 
s-o fi văzut stând în pat cu laptopul. 

A pornit din capul listei. Dar n-a ajuns decât pe 
la jumătatea primei pagini când ușa s-a deschis și a 
trebuit să-şi închidă la iuțeală laptopul și să-l våre 
sub pătură. 

- Aici erai. 

- Cum? Dunja... Ce faci aici? 

- Nu mi-ai zis că pot să vin? Dacă sunt în apropiere? 

Dunja a intrat, ducând un buchet de flori. 

- Vai, ce frumoase! Sunt pentru mine? 

- Da. 

Dunja a pus florile în vaza de pe noptieră. 

-Să aduc nişte apă? a întrebat femeia de serviciu. 

- Da, mulțumesc, ar fi minunat, a zis Malin, făcân- 
du-i Dunjei loc pe pat. Doamne, ce surpriză plăcută! 
Cu toate că ai fi putut să suni ca să-mi spui, m-aș fi 
machiat un pic. 

- Da, chiar ţi-ar prinde bine. 

-Să mă fi văzut acum câteva zile. De fapt, m-ai 
văzut. De ce n-ai spus nimic? 

- Când? 

-În Danemarca, atunci când ne-am întâlnit. Trebuie 
să fi arătat ca un peşte-lună. 

- Ei, ce spui, arătai bine. Dar ce ai pățit? 

- Asta. 

Malin a făcut semn spre burta umflată. 

- Dar eşti bine? 

- Da, dar vino, aşază-te și spune-mi ce faci aici. 

- E o poveste lungă. Dunja s-a aşezat pe marginea 
patului. Dar, pe scurt, ai avut dreptate. 

-Sigur că am avut. Pot să te întreb în ce privință? 

Zâmbetul Dunjei s-a şters şi tocmai voia să deschidă 
gura, dar s-a oprit când femeia de serviciu s-a întors cu 
o carafă cu apă şi a început să umple vaza. 

- Hai, spune. 

- E Carsten... Nu merge treaba cu noi doi. 

- Nu, evident că nu. Se vedea de la o poștă. Nici 
măcar nu erai îndrăgostită. 

- Nu. Dar am crezut că sunt. Nu ne certam aproape 
niciodată și... 

- Auzi, asta nu înseamnă nimic, poți să mă crezi. Eu 
şi bărbatu' meu, Anders, ne certăm tot timpul. Poate 
nu ceartă... Ne ciorovăim. De cum ne vedem, începem. 
Dar, Doamne, cât îl mai iubesc. Mai mult ca orice pe 
lume... Malin s-a oprit când a văzut că Dunja a început 
să plângă și a îmbrăţișat-o. Auzi... Ştiu că e greu, dar... 

- Sunt tare obosită și, sincer, nici măcar nu știu 
de ce plâng. Cred că în ordine. Într-un fel, parcă am 
ştiut tot timpul și aşteptam doar să fiu umilită destul 
de tare ca să fiu silită să-l părăsesc. 

-Poți fi fericită că s-a întâmplat acum și nu când 
ai fi ajuns să arăţi ca mine. 

Dunja a râs și şi-a şters lacrimile. 

- Din păcate, acum trebuie să plec, pierd avionul. 
Dar a fost minunat să te văd. 

- O să te caut când ies iar cu capul la suprafaţă. 
Adică în vreo douăzeci de ani! 

Dunja a râs din nou, s-a ridicat și a plecat. Malin 
s-a lăsat pe spate în pat și s-a întrebat când i-a spus, 

de fapt, ultima oară lui Anders cât de mult îl iubește. 
S-a hotărât să-l sune. Dar nu acum. Mai întâi trebuia 
să parcurgă lista cu angajaţii de la Mereu Curat. 

A deschis din nou laptopul, a introdus parola şi a 
început să cearnă informaţiile. Aşa cum se aștepta, nu 
erau mulți bărbaţi care se ocupau de curățenie. După o 
trecere în revistă rapidă, a văzut că nu sunt decât trei. 
Trei suspecți posibili, care aveau toţi acces la cheile și 
la codurile cu care să pătrundă în Ambasada Israelului 
şi să facă curat după orele de lucru. Le-a scris numele 
şi codurile numerice personale într-un e-mail pentru 
Fabian şi tocmai voia să apese pe butonul de trimi- 
tere, când ochii i s-au oprit la fața aflată dedesubtul 
fotografiei unuia dintre bărbați. 

Nu-și dădea seama ce anume a atras-o. Doar că 
femeia avea ceva familiar. De-abia după ce a mărit 
imaginea, şi-a dat seama că o recunoaşte. Numai că 
nu ştia de unde s-o ia. Să fie o fostă colegă? Ori poate 
că una dintre miile de martore cu care a avut de-a 
face? Sau... 

În clipa în care şi-a dat seama de unde o cunoaș- 
te pe femeie, fiecare muşchi din corp i s-a încordat. 
O văzuse în fiecare zi de când era în spital, uneori de 
mai multe ori în aceeași zi. Atât de des, încât nici nu 
s-a mai gândit la asta. Apăruse acolo de când Matilda 
apăsase butonul de pe păpuşa pe care o avea la ea. De 
fapt, era în cameră chiar acum. 

Ținând mopul cu amândouă mâinile şi uitându-se 
țintă la ea. 


Lada cu comori deschisă așezată pe fundul acvariu- 
lui, din care ieșeau bulele de aer ca să oxigeneze apa, 
stârnise o discuţie destul de aprinsă între angajații 
din secție. 

Întrebarea era câţi bani ar trebui să cheltuiască pen- 
tru înveselirea sălii de așteptare câtă vreme camera 
personalului era în aşa stare îngrozitoare. 

Dunja nici măcar n-a observat acvariul în vreme 
ce trecea prin sala de aşteptare, în drum spre lift. Era 
absorbită cu totul de planificarea mutării lui Carsten 
din apartamentul ei. El avea să se întoarcă în seara 
aceea, târziu, ceea ce i-ar lăsa la dispoziție câteva ore 
ca să schimbe încuietorile și să-i împacheteze lucrurile. 

A apăsat pe butonul liftului şi a văzut că este ora 
douăsprezece şi douăzeci. Curând aveau să fie două 
ore de când se întâlnise cu Herman Edelman, și încă 
n-o căutase. Nu putea spune că era surprinsă. Şansa 
ca el să sune înainte de Crăciun era neglijabilă. În 
această privință, Suedia era exact ca Danemarca. Totul 
îşi întrerupea activitatea de sărbători. 

Toată lumea, în afară de delincvenți. 

Şi-a amintit adevăratul motiv pentru care voia s-o 
vadă pe Malin Rehnbarg. Voia să-i spună că, printr-o 
coincidenţă stranie, maşina ministrului justiției apă- 
ruse în ancheta sa. În loc de asta, nu vorbiseră decât 
despre Carsten, şi poate că era mai bine. Malin arăta 
de-a dreptul epuizată şi, cu siguranță, muncise prea 
mult. Avea nevoie să-şi revină și să-și recapete puterile 
înainte de naștere. 

Sau poate că nu? 

Dintr-odată, a simţit că şovăie. Poate că ar putea 
să se întoarcă repede și să-i spună, fie şi numai ca să-i 
vadă reacția. N-ar dura mult, cu toate că ar însemna că 
trebuie să ia un taxi până la aeroport, ca să nu rateze 
înregistrarea. 

După câteva secunde, când s-au deschis ușile liftu- 
lui, ea mergea deja înapoi, spre rezervă. Chiar în dreptul 
acvariului care bolborosea a primit telefonul așteptat. 

- Bună ziua, sunt Herman Edelman. Nu ştiu dacă 
vă amintiţi de mine. 

- Da, sigur că-mi amintesc. 

-Vă rog să-mi scuzați întârzierea. Dar obținerea 
informaţiei s-a dovedit a fi mai complicată decât ați fi 
crezut. lată cum se potrivesc lucrurile: doar cu câteva 
săptămâni înainte ca Grimås să fie ucis, şi-a vândut 
automobilul Porsche 911 și, din câte știu eu, avea o 
întreagă colecţie. 

- Cui l-a vândut? 

- Ajung şi la asta. Nu ştiu cum merg lucrurile în 
Danemarca, însă aici, în Suedia, vânzătorul este cel 
care trebuie să trimită la Agenţia pentru Transporturi 
înştiințarea de schimbare a proprietarului. De obicei 
nu trec decât câteva zile lucrătoare până ce este înregis- 
trată înștiințarea, dar în acest caz n-a ajuns decât ieri. 

-Se ştie de ce? 

-Se pare că au fost inversate două cifre din codul 
poştal. Aşadar, iată legătura. 

-Şi cine a fost cumpărătorul? 

- Aşa. Stați un pic până ce... lată-l... Björn Troedsson, 
domiciliat pe Arkitektgatan, numărul 2, Malmö. Se 
pare că e la o aruncătură de băț de Konsultgatan, unde 
locuia Benny Willumsen. 

- Maşina a fost furată? 

- Exact. Raportul poliției ar fi trebuit să ajungă la 
poliția din Malmö luni, pe 14 decembrie. Dar, întrucât 
informația despre posesor nu se potrivea, a fost lăsat 
deoparte și a ieşit la iveală de-abia când m-am apucat 
eu să scormonesc. Dar o să vă trimit prin e-mail toate 
hârtiile ca să le puteți vedea și, dacă ceva nu e clar, nu 
trebuie decât să luați din nou legătura cu mine. 

Dunja i-a mulțumit pentru ajutor, a închis și a 
hotărât să n-o mai deranjeze pe Malin Rehnberg. 

Timpul încetinise și părea că se va opri cu totul. 
Malin era sigură că, dacă îndrăzneşte să se uite spre 
ceasul de pe perete, nici măcar n-o să poată desluși 
mișcarea celui de-al doilea arătător. 

În mod normal, nu se speria. Nu se întâmplase 
aproape niciodată. Chiar și în împrejurările cele mai 
stresante, în fața unei arme din mâinile tremurătoare 
ale unui drogat, ea reacționa cu totul altfel decât colegii 
săi şi devenea tot mai calmă și mai stăpână pe sine, 
ceea ce era, adesea, exact lucrul de care era nevoie. 

Dar de data asta îi era frică. 

Şi, pentru prima oară de când se ştia, pentru viața sa. 

Pentru viaţa copiilor săi. 

Halatul de spital îi era îmbibat de sudoare și nu se 
putea mișca. Groaza își înfipsese ghearele în ea atât de 
adânc, încât nu putea decât să zacă în pat, uitându-se 
țintă în ochii femeii. Nici măcar n-a încercat să ajungă 
la butonul de alarmă care atârna la capătul cablului 
doar la vreo treizeci de centimetri de ea. 

Nici una dintre ele n-a spus nimic. Nu era nevoie 
de vorbe. Ochii spuneau destule. 

Amândouă înțelegeau. 

Nu exista cale de întoarcere. 

Aisha Shahin... a repetat Malin în gând. A sur- 
prins-o ce frumos sună. Aproape la fel de frumos ca 
femeia care stătea în fața sa, cu pielea ei cafenie-aurie 
şi cu ochii de un albastru-deschis. 

Teama a început să slăbească. Poate din cauză că în- 
treaga situație părea atât de ireală. Ar fi fost împotriva 
tuturor legilor firii ca o persoană atât de frumoasă să 
poată săvârşi lucrurile acelea îngrozitoare. Îi amintea 
de imaginile din urmă cu mai mult de opt ani. Erau 
atât de greu de crezut, încât aproape că arătau ca un 

film de acțiune. Trebuise ca și ea, şi Anders să stea în 
fața televizorului şi să vadă cum avioanele se zdrobesc 
de Turnurile Gemene, de multe ori ia rând, până noap- 
tea târziu, ca să priceapă ce s-a întâmplat cu adevărat. 

Şi-a luat inima-n dinți şi a întins o mână spre bu- 
tonul de alarmă, fără să-și ia ochii de la femeie. Dar 
n-a reușit să-l prindă și nu i-a rămas decât să se răsu- 
cească şi să încerce să apuce butonul care se legăna. 
Cu mâna tremurând spasmodic, a prins în cele din 
urmă obiectul din plastic şi era pe cale să-l apese cu 
degetul mare. 

Dar era prea târziu. 

Femeia de serviciu era deja peste ea şi a smuls buto- 
nul de alarmă din perete. Brațele lui Malin au început 
să se agite și a încercat să zgârie tot ce nimereşte. Dar 
nu mai fuseseră într-o luptă pe viață şi pe moarte, și 
curând au fost biruite și imobilizate pe pieptul ei. Cât 
de puternică era femeia asta? 

O mască respiratorie i-a fost apăsată pe față. Nu 
şi-a dat seama decât când a auzit că gazul începe să 
şuiere. Niciodată nu putuse să-și țină prea mult răsu- 
flarea. Întotdeauna era prima care ieşea cu capul din 
apă. Dar acum n-avea unde să se ducă. Era silită să 
rămână culcată, în ciuda durerii din ce în ce mai mari 
din piept. N-avea să mai reziste mult şi își imagina 
deja că în curând va fi silită să se dea bătută. 

Plămânii îi erau pe cale să explodeze. Într-o ulti- 
mă smucire disperată, a încercat să se elibereze. Însă 
braţele îi erau încă imobilizate. Nu-şi putea mișca 
decât capul, aşa că a încercat întâi într-o parte, apoi 
în cealaltă. A repetat mișcarea cu mai multă putere, 
făcând să apară un gol între mască şi fața sa. 

A respirat de câteva ori cu disperare, în vreme ce-și 
smucea capul în toate părțile, până ce masca a căzut. 

Fără să se gândească, și-a înfipt dinții în mâna care-i 
ținea brațele și a mușcat până a simțit gust de sânge. 

Femeia a țipat şi şi-a slăbit strânsoarea asupra brațe- 
lor. Malin s-a rostogolit într-o parte, îndepărtându-se 
de ea, peste marginea patului, până pe podea. A simţit 
o durere în șold, dar ce mai conta acum? Nu se putea 
gândi decât să fugă de acolo, departe de monstrul acela 
frumos, şi să iasă pe coridor, unde ar putea să strige 
după ajutor. 

A încercat să se ridice în picioare, însă şoldul nu 
funcționa cum trebuie. A înaintat alunecând în patru 
labe, folosindu-și braţele și unul dintre picioare, cu 
celălalt atârnând în urmă. S-a străduit din răsputeri 
să ignore durerea din şold, cu toate că era din ce în 
ce mai intensă, și s-a concentrat pe târârea spre ușă. 

Odată ajunsă acolo, a început să strige cât o ținea 
gura după ajutor, pe când se întindea spre clanță. Dar 
n-a reușit să ajungă la ea. 

Mâinile care au înhățat-o de glezne erau foarte 
puternice și au tras-o înapoi de-a curmezișul podelei 
ca pe un animal care tocmai fusese înjunghiat. S-a 
împotrivit, a izbit cu picioarele ca să înlăture acele 
mâini şi a reușit să ajungă iar la uşă ca s-o deschidă. 

Dar numai în gând. Trupul său se predase. 

Şoldul rupt şi o lovitură puternică de genunchi în 
spate. Atât a fost destul ca s-o imobilizeze. 

-Ar fi trebuit să păstrezi masca. Nu e sigur că vor 
supravieţui, a zis femeia din spatele său. 

Malin n-a înţeles despre ce vorbea până ce a simțit 
o împunsătură între vertebre şi o senzație de amorțeală 
i s-a împrăștiat prin corp. 

În jos pe picioare și în sus, peste burtă. 

Trecuseră trei ani de când Aisha Shahin trecuse gra- 
nițele. A reuşit să ajungă până în Suedia folosind eco- 
nomiile mamei sale. S-a dovedit că are talent la limba 
suedeză și a fost una dintre cele mai bune la învățătură 
din grupa sa de emigranți. N-a putut să-și echivaleze 
pregătirea medicală, aşa că a început să lucreze la o 
firmă de curăţenie şi încet, dar sigur, şi-a creat o via- 
tă sigură. Însă n-a încetat să se gândească la ziua în 
care ea şi Efraim aveau să fie iarăşi împreună. Ziua 
în care vor lăsa totul în urmă și nu se vor mai des- 
părți niciodată. 

Era motivul pentru care se întorsese. 

În ciuda tuturor riscurilor, a trecut hotarul până 
în satul său, Imatin. Scrisoarea nu-i dăduse de ales. 
Scrisoarea pe care mâna lui Dumnezeu trebuie s-o fi 
ajutat să ajungă la ea. Scrisoarea care spunea atât de 
multe, și totuşi se încheia cu o întrebare mai impor- 
tantă decât toate celelalte. 

Era el în viață? 

Reuşise oare imposibilul, sau totul se sfârşise așa 
cum se temea ea? Povara nesiguranţei o apăsa pe piept 

și simțea că avea s-o sufoce dacă nu căpăta curând 
un răspuns. 

În orice caz, Dumnezeu era cu ea, o simţea în tot 
trupul. La fel ca pe rucsacul cel greu care îi rodea ume- 
rii, dar ea părea că nu-și dă seama de asta. Jumătatea de 
lună de pe cerul senin al nopții dădea destulă lumină 
ca să nu fie nevoie să aprindă lanterna. Ceea ce era un 
mare avantaj deoarece, cu toate că vedea de departe 
că fiecare casă din sat are ferestrele întunecate, nici 
vorbă să poți fi sigur că toată lumea doarme. 

Când era mică, venea de multe ori aici. Şi ei, şi prie- 
tenilor săi le plăcea să alerge și să se joace de-a v-aţi as- 
cunselea printre copaci și bolovani. Mama o avertizase 
că într-o zi o să fie pedepsită pentru că se joacă acolo. 
Că există forțe mari, cărora era greu să te împotrivești. 
Însă ea și-a văzut de joacă, fără să se mai gândească la 
ceea ce zăcea sub tălpile sale desculțe. 

A înţeles despre ce vorbea mama de-abia în diminea- 
ţa în care s-a luat curentul și tot satul s-a întunecat. 
La trezire au găsit trei cadavre zăcând unul peste altul 
în afara zidului, chiar în locul în care ea obișnuia să 
stea la umbră cu mâinile pe ochi, numărând cu voce 
tare, în vreme ce ceilalți fugeau să se ascundă. I-a re- 
cunoscut pe toți trei, dar pe cel mai tânăr îl cunoştea 
direct. Se jucaseră împreună aproape în fiecare zi, după 
orele de şcoală, și nu mai cunoscuse pe cineva care să 
se priceapă la fel de bine ca el la azvârlirea pietrelor. 

Arăta întocmai aşa cum îşi amintea. Copacii care 
dădeau umbră și în care era atât de plăcut să te cațări, 
băncile dinăuntrul zidului de piatră şi mormintele 
împrăștiate peste tot. Unele vechi, cu pietre roase de 
vreme, răsturnate. Altele destul de noi. 

Nu i-au trebuit decât câteva minute ca să găseas- 
că ceea ce căuta. Erau înșirate în capătul îndepărtat, 

într-un colț şi, cu toate că trecuseră aproape doi ani, 
forma din pământ se vedea încă foarte bine. 

Rasin... Mihayr... Zakwan... Tamir... Muzaffar... 
Altair... Safi... Wasim... 

Fiecare nume îi era cunoscut. Cinci dintre ei erau 
frații săi. Ceilalţi trei erau vecini. 

Dar nu ei erau motivul pentru care se întorsese. 

Era acolo pentru ultimul. 

Cel care nici măcar nu avea o piatră cu numele lui. 

Al nouălea mormânt. 

Şi-a dat jos rucsacul, a desfăcut lopata pliantă și a. 
început să sape. După o oră a îngenuncheat şi a măturat 
cu palma pământul uscat de pe folia groasă de plastic, 
de uz industrial, care fusese înfășurată de câteva ori în 
jurul cadavrului şi fixată cu bandă adezivă groasă. Cu 
ajutorul unui cutter, a tăiat straturile de plastic unul 
după altul şi, când cadavrul a apărut, în sfârşit, a văzut 
exact lucrul de care se temea, dar sperase să nu fie așa. 

Se așteptase ca trupul despicat şi golit de măruntaie 
s-o facă să izbucnească în plâns. Ca vederea orbitelor 
goale şi a cusăturilor grosolane de la gât până dincolo 
de buric să-i facă lacrimile să cadă peste trupul lui mu- 
tilat. Însă n-a vărsat nici măcar o lacrimă, nici măcar 
când a observat eticheta cu numărul din cinci cifre 
scris cu cerneală neagră care era capsată pe fruntea lui. 

Nu simţea decât ură. 

Îşi ura tatăl și fraţii pentru că l-au silit să plece în 
misiune. Pe mama sa, care a stat deoparte şi s-a uitat. 
Pe soldații israelieni care au tras gloanțele. Doctorul 
care l-a despicat şi l-a lipsit de tot ceea ce îl făcea 
întreg. Dar, mai mult ca orice, simțea ură față de toți 
cei care umblau cu mâinile pătate de sângele lui și cu 
Efraim înăuntrul lor. Toţi cei care refuzaseră să accepte 
judecata lui Dumnezeu. 

Oricine ar fi fost ei. 

Oriunde ar fi fost ei. 

A desprins cu grijă eticheta de pe fruntea lui și a 
împăturit-o. 

Aveau să-și primească toți pedeapsa. 

Fabian a intrat în maşină ca să ducă computerul la 
Niva și pe drum spre oraş gândurile i se învârtejeau la 
fel de iute ca fulgii de afară. După ce a virat la dreapta 
pe Hornsgatan pe roșu şi a fost la un milimetru de o 
ciocnire, a pus Computer World al formaţiei Kraftwerk 
în CD-player, încercând să-și recapete concentrarea. 

Nu că nu era pregătit să aibă surprize. Îşi dăduse 
seama de multă vreme că aceasta este o anchetă ne- 
obișnuită. Că nu trebuie să recurgă la rutină, ci la 
gândirea neconvenţională. La urma urmei, aveau de-a 
face cu un făptaș care dedicase ani întregi pregătirii 
meticuloase şi nu lăsase nimic la voia întâmplării. 

Nimic din toate astea nu era o noutate pentru el. 

Şi totuşi, faptul că o femeie era în spatele tuturor 
acestora a fost o surpriză totală. Şi, ca să fie sincer, 
încă îi era greu să-și închipuie asta. Cu toate că era 
adevărul adevărat. După spusele vecinului ei, Aisha 
Shahin era atât neobișnuit de amabilă, cât şi nespus 
de frumoasă. 

Până acum nu reușiseră să dea de o fotografie a 
ei. Dar era convins că nu e decât o chestiune de timp 
până ce Tomas și Jarmo, care cercetau apartamentul, să 
găsească una și s-o trimită, cu toate că nu era cea mai 

mare prioritate. Acum se concentrau pe găsirea cât 
mai rapidă a unor indicii despre următoarele două 
victime, chiar dacă planificarea atentă a făptașului, sau 
a făptașei, arăta că s-ar putea să fie deja prea târziu. 

Când a parcat pe locul rezervat persoanelor cu han- 
dicap din fața intrării în blocul său se lăsase de mult 
întunericul. A luat computerul de pe locul pasagerului, 
a încuiat maşina și a pornit repede prin zăpada care 
acum se cernea din belșug. 

După ce a intrat, şi-a scos ghetele pline de zăpadă, 
s-a dus în living și a pus computerul pe masă, lângă 
diferitele monitoare ale Nivei, care afişau toate ace- 
lași mesaj. 

ÎN DESFĂȘURARE... 

Niva nu era nicăieri. A strigat-o, fără să primească 
vreun răspuns, şi şi-a scos telefonul ca s-o sune. 

- Bună. 

- Unde eşti? 

- Acasă la tine. Aici. O să-ţi dau un mic indiciu. 

A auzit apă pleoscăind. 

Fabian s-a dus în baie şi a găsit-o pe Niva în cadă, 
cu telefonul în mână. 

- Te-ai prins repede. 

A lăsat jos telefonul și a început să aplaude. 

Erau în toiul uneia dintre cele mai grele anchete 
în care fuseseră implicați vreodată, şi ea se relaxa în 
cada lui. Nu mai lipseau decât lumânările și șampania. 

- Niva, ce mama naibii faci? 

- Există o limită a perioadei în care poți sta în fața 
unui computer fără să te speli și hai să zicem că am 
depășit-o de ceva timp. Chestie care e valabilă şi pentru 
Înălțimea Voastră, ca să nu mai vorbim despre Huey şi 
Dewey. Şi apoi, nu pot face nimic până ce maşinăriile 
de acolo nu-și termină sarcina curentă. 

- Textul de pe piatra de mormânt. A fost tradus? 

- E pe masă. 

Fabian s-a întors în living, unde a găsit niște fraze 
scrise pe un carnet deschis. 


Niciodată nu voi mai iubi pe altcineva 
Niciodată nu-mi va bate inima pentru altcineva 
Tu şi nimeni altcineva 

Câtă vreme voi trăi, şi mai departe în veşnicie 
Curând vei fi din nou întreg, ca şi mine 

Atunci ne vom întâlni din nou 

E jurământul meu pentru tine 


A citit textul de două ori. Ca şi cum nu se mai sătura 
de cuvinte și de tot ce însemnau ele. 

-E cu adevărat frumos. 

Fabian a încuviințat și a ridicat privirea. Niva venea 
spre el într-un halat de baie alb. 

-N-am găsit nimic altceva, aşa că sper că-i în ordine 
dacă am împrumutat asta. 

Nici vorbă să fie în ordine. Purta halatul de baie 
al Sonjei, un lucru care nu se putea deloc împărți cu 
cineva. Dar n-avea puterea să se ia la ceartă și să pună 
lucrurile la punct. Şi apoi, mai avea nevoie de ajuto- 
rul ei. 

-Crezi că toate astea sunt de dragul lui? a continuat 
Niva, stând lângă el. 

- Da. 

- Închipuie-ţi cât de îndrăgostit trebuie să fii încât 
să fii pregătit să mergi atât de departe. 

Fabian a încuviinţat din cap, fără să spună nimic. 

-Cât de departe ai merge pentru Sonja? 

Fabian își dădea seama exact unde țintea ea. Dar de 
data aceasta n-avea de gând să-i facă jocul. 

- Cât de departe îngăduie legea. 

-Asta nu sună prea romantic. Gândește-te cât de 
mult aş putea să fac eu. 

- Tu? 

Fabian s-a uitat în ochii ei. 

- Da. Câte legi am încălcat? 

Fabian s-a gândit ce să răspundă, dar telefonul său 
a destrămat tăcerea. 

- Sunt Fabian... 

- A dispărut! Au luat-o! a țipat o voce la celălalt 
capăt. 

- Scuze, dar cu cine... 

- Au luat-o și nimeni nu ştie unde este! 

- Pe cine?! Cine a dispărut și cu cine vorbesc? 

- Anders Rehnberg! Cine dracu” crezi că e? Au luat-o 
pe Malin! 

Oare Dumnezeu își întorsese fața de la ea, cu toate 
că El îi stătuse alături pe tot drumul? Era asta pedeapsa 
Lui? Pentru prima dată după mult timp, n-a mai fost 
sigură că El chiar îi este alături. Sau poate că lucrul 
care îi pusese piedică nu era decât o serie de eveni- 
mente regretabile, în care-și băgase coada ghinionul? 
Nu putea să fie nimic altceva. Nu acum, când era atât 
de aproape de țintă. 

A întârziat aproape o oră şi jumătate. Nu cinci mi- 
nute sau un sfert de oră, ci optzeci și opt de minute 
numărate. În tinereţe, întârzia de cele mai multe ori. 
Dar aceasta era prima dată când se întâmpla de când 
ajunsese în Suedia. Timp de doisprezece ani şi jumătate 
fusese punctuală, iar astăzi nu era momentul să vină 
cu întârziere. 

Dacă n-ar fi fost camera video ascunsă pe care o 
aduseseră cu ei fără să ştie, odată cu restul materialelor 
anchetei, era aproape sigur faptul că Fabian Risk ar fi 
găsit destule în apartamentul ei ca s-o aresteze înainte 
să fi terminat. Nu-şi dădea seama cum de femeia care 
nu mai era, de fapt, polițistă, reuşise să dea de ea. Avea 
de-a face cu mobilul ei, asta înțelegea. Dar cum a putut 
să-i conducă la apartamentul său rămânea un mister. 

Cu câțiva ani înainte se dusese la Umeå să-şi cumpere 
cartela preplătită cu numărul de telefon anonim, și 
chiar își închisese telefonul în ultimele zile. 

Ca să evite catastrofa, s-a întors repede în apar- 
tament și n-a luat cu ea decât cele mai importan- 
te lucruri în căruciorul de copil. A reușit să iasă din 
apartament în ultima clipă înainte să ajungă el. Avea 
să găsească destul de multe lucruri, mai ales în com- 
puter. Însă asta nu mai conta acum. Oricum, n-aveau 
să ajungă acolo la timp. 

Important era ca în nici un caz să nu fie distrus 
finalul. Atunci s-ar fi năruit totul. Tot ce construise, 
și n-ar mai fi avut nici o șansă să ducă la îndeplinire 
cea mai importantă parte a planului. Întregul scop 
pentru care trudise în ultimul deceniu. 

Şi, de parcă n-ar fi fost destul, polițista gravidă 
reușise să pună mâna pe lista cu personalul firmei de 
curăţenie şi apoi o recunoscuse, ceea ce nu era surprin- 
zător, având în vedere cât de mult timp o ţinuse ea sub 
observație. De asemenea, nu putea să priceapă cum 
de ajunsese lista în mâinile ei. Dar n-a avut timp să-și 
dea seama. A fost silită să improvizeze şi să se ocupe 
de situaţia care se crease, convinsă că trebuie, cumva, 
să mai fie ceva în toate astea, chiar dacă nu-și dădea 
seama pe loc. În ciuda tuturor lucrurilor, Dumnezeu 
probabil că era încă alături de ea. 

Îşi jurase că n-o să fie afectată nici o persoană ne- 
vinovată și că numai cei care o meritau vor avea de 
înfruntat urgia sa. Însă a fost deja silită să facă o ex- 
cepție în Danemarca. Situaţia îi scăpase din mâini și 
nu avusese de ales. Bărbatul hotărâse să nu rămână 
peste noapte în apartamentul din Copenhaga și venise 
acasă cu câteva ore mai devreme decât era așteptat. Cu 

toate că, în multe privinţe, el fusese complice, aşa că 
pe ea n-o mustra conștiința. 

Pe de altă parte, nu era vina poliţistei. Îşi făcea 
doar meseria, şi încă bine. Soarta ei şi a celor doi 
prunci nenăscuți era ceva ce trebuia să lase în grija 
lui Dumnezeu. 

În cele din urmă, a găsit un loc de parcare pe 
Pontonjărgatan, și-a schimbat hainele pe bancheta 
din spate, a încuiat maşina și a pus cheia pe cauciucul 
din față, stânga, după care a dat grăbită colțul şi a 
pornit pe Polhemsgatan prin zăpada proaspătă, apoi 
a apăsat pe soneria de lângă uşa de oțel cenușie și a 
fost întâmpinată de umflatul cu cercei în urechi care 
a boscorodit-o. Își pregătise o explicaţie, că cineva a 
sărit în fața unui metrou. Însă el n-avea nici un chef 
să asculte, așa că şi-a ținut gura și a încuviințat din 
cap. A spus că n-o să se mai întâmple niciodată. 

Şi nici n-avea să se mai întâmple. 

S-a dus repede la debara şi şi-a luat echipamentul. 
Avea de aspirat şi de spălat mulți metri pătrați în orele 
care mai rămăseseră. Trebuia să curețe scârboșeniile 
uscate, să arunce prezervativele și să pună role noi de 
hârtie igienică la WC-uri. 

Toate înainte de marele eveniment al serii. 

Va trebui să lucreze repede ca să se încadreze în 
orar. Însă stresul îi era de folos. De exemplu, umflatul 
părea preocupat. Dacă ceilalți erau măcar pe jumăta- 
te la fel de stresaţi ca el, nici unul n-avea să observe 
transformarea ei. 

Fabian simțise o îngrijorare care nu-i mai dădea 
pace din clipa în care o văzuse pe Matilda umblând 
la butonul camerei video din păpușă, la spital. A avut 
grijă ca Malin să capete imediat altă cameră, dar fu- 
sese prea târziu. Făptașul o găsise, totuși. Dar cum și, 
mai ales, de ce? Nu ştia, şi nu putea decât să spere că 
temerile sale cele mai mari nu se vor împlini. 

Secția în care fusese ea era pustie, în afară de biroul 
de recepție, unde câteva asistente se înghesuiau în fața 
unui monitor, uitându-se una la alta nedumerite. 

- Ce s-a întâmplat? a întrebat el, cu toate că era 
limpede că şi ele sunt la fel de uimite. 

- Nu ştim, a zis cea mai înaltă. Acum o oră am 
trecut la schimbul de noapte, şi încă ne străduim să 
ne dăm seama. 

- Aici spune că a fost mutată în sala de nașteri. Însă 
am verificat şi n-a ajuns la ei, a zis cea care ședea în 
fața ecranului. 

Fabian a intrat repede în rezerva lui Malin. Anders 
Rehnberg stătea pe un scaun în mijlocul încăperii, cu 
fața în palme. Rezerva părea nefiresc de goală acum, 
când patul nu mai era acolo. Nu plângea, dar când a 

ridicat privirea spre Fabian, ochii lui înroşiți erau do- 
vada că numai asta făcuse în ultima oră. 

- Ticălosule... E vina ta, pricepi? A ta şi a nimănui 
altcuiva. 

Din ochii lui țâșnea atâta ură, încât lui Fabian i-a 
fost greu să nu se întoarcă și să plece. 

- Anders, înţeleg ce simţi. Dar încă nu știm ce s-a 
întâmplat. 

Şi-a luat un scaun şi s-a așezat în faţa lui. 

- Nu veni aici să-mi spui că înţelegi, pentru că nu-i 
adevărat. Nu pricepi nimic. Eşti şi mai rău ca Malin. 

Fabian nu-şi dădea seama despre ce vorbeşte. 

- Da, ştiu. Pentru că am vorbit cu soția ta și ştii ce 
a zis? Ha? Ştii? 

Fabian a făcut semn că nu. 

- Că-i eşti necredincios în fiecare zi în care mergi 
la lucru, pentru că numai la asta te gândești. Că a trăi 
cu tine e ca și cum ar trăi cu o cochilie goală. Sau cu o 
afurisită de piele năpârlită. Exact asta a spus. Și e clar 
că nu doar ea și copiii sunt pe locul doi, totul este. 
Am crezut că tu şi Malin sunteți prieteni. 

A scuipat vorbele ca şi cum ar fi fost otravă. 

- Anders, încearcă să te linișteşti, ca să putem... 

-Să nu zici că nu te-am prevenit. Ţi-am cerut anu- 
me s-o laşi în pace. Dar n-ai putut s-o faci. Nu-i aşa? 
Nu te-ai putut abține. 

Fabian s-a aplecat în față şi a pus o mână alinătoare 
pe umărul lui Anders. 

-Ia mâna de pe mine! Anders l-a împins deoparte. 
Era bolnavă. Au zis că e extenuată. Că a muncit prea 
mult. Nu avea nevoie decât să se odihnească și să-și 
revină înainte de naştere. Dar tu n-ai putut s-o lași 
în pace. 

- Anders... Hai să nu ne repezim la concluzii. Încă 
nu știm ce s-a întâmplat. 

- Nu? Anders s-a uitat în ochii lui. Aşadar, ce crezi 
tu că s-a întâmplat? Că a plecat de aici cu pat cu tot 
să-și cumpere o ciocolată? Și după aceea? Ce s-a în- 
tâmplat după aceea? Asta i-a făcut poftă de mâncare 
şi s-a dus mai departe cu patul prin viscol? 

Fabian ar fi vrut să protesteze. Să ofere contraargu- 
mente și dovezi că nu-i nici o primejdie. Chiar dacă 
n-o vedeau pe moment, probabil că exista o explicație 
rațională. Dar nu găsea tăria s-o facă. Anders avea 
dreptate. Probabil chiar mai multă dreptate decât își 
închipuia. 

- Aşadar, asta e cu totul din vina ta. Pricepi? a con- 
tinuat Anders. A ta și numai a ta... 

I-au cedat nervii, şi Fabian a încercat să se apropie 
şi să-l îmbrățișeze, dar s-a răzgândit. 

- Anders, îţi jur... O să fac tot ce-mi stă în puteri 
ca să aflu ce s-a întâmplat... O s-o scoatem la capăt. 

Anders s-a uitat din nou în ochii lui Fabian și a 
clătinat din cap. 

-Tot ce-ţi stă în puteri? Asta nu-i destul. E departe 
de a fi destul. Vreau să-mi juri că o s-o scoatem la 
capăt. Că o să fie bine din nou. Poţi să-mi juri asta? 

Fabian a şovăit, dar, în cele din urmă, a încuviințat. 

- Bine, Anders, jur. 

- Bine. Că altfel ai încurcat-o. Nu-mi pasă de ur- 
mări. Dacă nu poți rezolva asta, o să am eu grijă să 
plăteşti. Chiar dacă va fi ultimul lucru pe care îl fac. 

O poveste de viață după alta era împinsă prin in- 
trarea întunecoasă în Black Cat, pe Kungsholmen. 
Toate erau îmbrăcate sumar, în ciuda frigului crân- 
cen. Fiecare avea o poveste diferită despre ce anume 
o adusese acolo. Dar groaza din ochii lor era întot- 
deauna aceeaşi, indiferent de unde veneau și în ce 
limbă gândeau. Groaza de ceea ce le aştepta înăuntru. 
Despre care nu știau, de fapt, nimic, însă auziseră 
mult prea multe. 

Mâinile paznicilor umblau peste tot, dar în princi- 
pal le zoreau şi le împingeau înainte. Ca pe niște vite 
duse la muls. Nu era niciodată destul de repede. Ochii 
paznicilor luceau de stres, în vreme ce supravegheau 
strada dosnică, de altfel liniştită, care era pustie din 
pricina viscolului. 

O scară abruptă le ducea direct într-un întuneric 
adânc. Auzeau cum ușa de oțel este închisă și încuiată 
în urma lor, zornăitul cheilor şi răsucirea încuietorilor. 
Un şir de becuri fără abajur de pe tavanul de ciment 
lumina un coridor lung și șerpuit, având de-o parte și 
de alta compartimente încuiate cu lacăt pline de mo- 
bilier uzat și de amintiri împachetate pe care nimeni 
n-avea să le împărtășească vreodată. Apoi prin altă 

ușă de oțel, dincolo de care se aflau câteva straturi de 
draperii roșii, groase. 

Erau înăuntru. Era încă întuneric, dar nu mai părea 
atât de dens. După ce li s-au obișnuit ochii, au văzut cât 
de mare este, în realitate, încăperea. Pereții zugrăviți în 
negru, la fel ca tavanul. Nişte spoturi luminau canapele 
roșii așezate într-un cerc mare în jurul unei părți de 
podea înălțate - scena despre care auziseră toate. 

Au fost îmbrâncite prin încăpere, dincolo de o ușă 
ascunsă în peretele negru, printr-un coridor lumi- 
nat orbitor, cu lămpi fluorescente pe tavan și uşi de 
ambele părți. Au ajuns într-o toaletă mare placată cu 
faianță, cu cabine de WC, oglinzi şi bideuri. Paznicii 
le-au ordonat să-și facă pentru ultima oară nevoile și 
să-și spele bine toate orificiile. 


Fusese o cursă contracronometru aproape imposi- 
bilă, dar aproape că terminase curăţenia. În unele din- 
tre camerele private nu fusese nevoie decât să dea rapid 
cu aspiratorul, iar în una comună doar să întoarcă 
pernele și să culeagă cele mai vizibile prezervative. 
Tocmai îşi atârnase salopeta în debara și își scosese 
din rucsac trusa de machiaj și celelalte haine, când 
a auzit că strigătele paznicilor devin mai puternice. 

A fost silită să plece din debara cu hainele în bra- 
țe şi să intre înaintea celorlalți pe coridor și în baie, 
unde s-a închis în ultima cabină. Inima îi bătea atât 
de repede, încât nu reușea să distingă fiecare bătaie. 

Dar, după ce şi-a pus rochia și pantofii, iar trusa 
de machiaj a ajuns la loc sigur, în rezervorul WC-ului, 
s-a simțit mai calmă ca oricând. Nu era vorba doar de 
unul dintr-un șir de păcătoşi care aveau să-și capete 
pedeapsa. Era ceva ce așteptase cu nerăbdare din ziua 
în care își dăduse seama cine este. Că Diego Arcas este 

unul dintre ei, şi asta nu putea fi decât felul în care 
Dumnezeu îi arăta ei că i-a fost alături pe tot drumul. 

Auzea cum toaleta se umple cu marfa cea nouă. Nici 
una dintre ele nu spunea nimic, însă ea simțea fără 
greş mirosul fricii. A mai așteptat încă un pic, apoi a 
ieșit din cabină şi a început să imite comportamentul 
celorlalte fete - neliniștea din privirile lor, paşii şovă- 
ielnici şi spatele încovoiat. 

Fabian Risk a deschis ușa care nu se mai încuia, 
a intrat în holul locuinţei sale și şi-a scos paltonul. 
Drumul cu maşina până acasă fusese fără probleme, 
cu toate că încă mai era beat. Era prima oară în viața 
lui când conducea beat, dar în acest moment era prea 
obosit ca să-i pese. Se simţea stors ca o cârpă și nu era 
sigur că o să reuşească să ajungă până în dormitor. 

Anders Rehnberg acceptase în cele din urmă să plece 
de la spital şi să fie condus până la vila din Enskede. 
După ce au ajuns, l-a invitat pe Fabian înăuntru, să 
bea un whisky. Fabian a încercat să refuze, politicos, pe 
motiv că e târziu și e cu mașina, însă Anders a insistat, 
spunând că poate să facă măcar atâta. 

A reieșit că Anders e membru al Societății Suedeze 
a Whisky-ului şi are în pivniță o întreagă încăpere de- 
dicată colecției care, după spusele sale, era una dintre 
cele mai mari din ţară. După cum prevăzuse, nu s-au 
oprit la un pahar, şi atmosfera a devenit mai destinsă, 
pe măsură ce alcoolul le subția sângele. 

L-a lăsat pe Anders să spună tot ce-i trecea prin cap. 
Despre casă, care era un proiect de renovare fără sfâr- 
şit, cu toate că-i costa mult prea mult. Despre munca 
sa de învățător la o şcoală din Skärholmen şi cum îl 

băteau la cap colegii să devină director, cu toate că pu- 
terea oferită de acea funcţie nu-l interesa cu adevărat. 
Prefera să fie aproape de munca adevărată. 

După aproape două ore, Fabian a lăsat din mână 
paharul pe jumătate cu whisky, s-a ridicat şi a spus 
mulțumesc. Așază-te, a spus Anders, cu un ton serios 
şi cu o privire care nu i-a lăsat lui Fabian altceva de 
făcut decât să se supună. Și, cu lacrimile şiroindu-i 
pe față, Anders i-a vorbit despre Malin. Cât de mult o 
iubește. Că ea este cel mai bun lucru pe care-l are pe 
lume. Cum s-au cunoscut într-un autobuz - 54, cum îi 
spunea pe atunci - şi că Malin n-a vrut să coboare, din 
cauză că ploua cu găleata, și că în cele din urmă au ieşit 
împreună în potop la Odenplan şi au împărțit umbrela 
lui, chicotind, și au sunat dintr-o cabină telefonică să 
spună că nu pot merge la lucru pentru că sunt bolnavi. 

După asta i-a umplut paharul lui Fabian, cu toate că 
nu era golit, şi l-a întrebat dacă încă o mai iubeşte pe 
Sonja. Lucru ciudat, fusese complet nepregătit pentru 
acea întrebare, și era pe cale să turuie răspunsul stan- 
dard, cât de mult o iubește și ce bine se completează 
unul pe altul, cu toate că sunt atât de diferiți. Însă 
vorbele i-au rămas în gât. 

Aşa că a încercat să ofere o imagine sinceră a lucru- 
rilor. Că nu-și dorea nimic mai mult decât să fie încă 
îndrăgostit, dar relația lor se transformase într-o luptă 
din ce în ce mai aprigă și îndoiala începea să câştige 
tot mai mult teren. Anders a ascultat şi a încuviin- 
țat din cap la încercările lui stângace de a-şi îngrădi 
emoțiile, şi era aproape ca şi cum ar fi fost pe cale să 
devină prieteni. 

La naiba, da' chiar c-ai făcut-o de oaie, a zis Anders 
în cele din urmă şi a mai adus o sticlă. Ori iubeşti pe 
cineva, ori nu. Nu trebuie să fie cu nimic mai complicat, 

a continuat Anders. Sigur, flacăra poate să fie mică, 
însă atunci e vremea să-ţi sufleci mânecile şi să începi să 
muncești la asta. Dacă s-a stins de-a binelea, s-a sfârşit. 
Atunci ai face bine să-ţi cauţi un avocat şi să vă ocupați 
de semnarea actelor. 

Cu toate că Fabian știa că vorbele nu erau decât bana- 
lități ieşite din sticla de whisky, i-au rămas în minte. 
Gândul că el şi Sonja erau ceva peste care să treci cât mai 
repede cu putință l-a făcut să i se taie respirația, să se 
ridice și să plece acasă, cu toate protestele lui Anders. 

După un drum la baie şi două pahare de Resorbi, 
s-a dus în dormitor. N-a aprins nici o lampă, dar la 
lumina de afară care pătrundea printre draperiile trase 
şi-a dat seama că Niva doarme în patul lui. Era culca- 
tă peste cuvertură și purta încă halatul de baie, care 
alunecase în sus şi dezvelea destule. 

Nu pricepea de ce ea nu se dusese acasă. Chiar să fi 
lucrat până târziu? S-a întrebat dacă ar trebui s-o lase 
să doarmă sau s-o urce într-un taxi, însă n-a reușit să 
se hotărască. Şi în acel moment a înțeles. Despre ce 
anume vorbise mai devreme Anders. Şovăiala pe care o 
simţise a început, în cele din urmă, să se risipească. În 
clipa aceea a ştiut că flacăra e încă vie, și chiar putea 
să vadă cu ochii lui flăcăruia albastră. Strălucea slab 
şi era pe cale să se stingă. Dar încă ardea. 

Însufleţit de revelaţie, s-a culcat complet îmbrăcat, 
cât de încet a putut, pe partea sa de pat, ca să n-o tre- 
zească pe Niva. N-a trecut mult până ce respiraţia ei 
liniştită l-a făcut să se destindă și, cu fiecare respiraţie, 
s-a scufundat tot mai adânc în somn. Și, tocmai când 
a fost înghiţit cu totul de lumea viselor, i-a venit o 
idee despre ce ar putea să facă pentru ca flacăra să nu 

se stingă de-a binelea. Cum ar putea el și Sonja să-și 
găsească drumul înapoi şi să se afle în aceeaşi încăpere 
fără să-şi dorească să iasă de acolo. 

De cum se terminau toate astea, avea să-i spună 
şi ei. Ideea era radicală, implicând multă muncă şi o 
schimbare foarte mare pentru toată familia. Și nu în 
ultimul rând pentru Matilda şi Theodor, care aproape 
cu siguranță aveau să protesteze. Ar trebui nu numai 
să meargă la altă școală, ci și să-și facă alți prieteni. 
Dar ce importanţă avea? Dacă de asta aveau nevoie ca 
să rămână împreună, hotărârea nu era greu de luat, 
şi-a zis Fabian, și a adormit cu convingerea că, la urma 
urmei, exista o schimbare pozitivă în viitorul lor. 

Şi-a scos chiloţii, s-a aşezat călare pe un bideu şi a 
început să se spele. Peste tot, exact așa cum i se po- 
runcea fiecărui lot nou de marfă. Nici umflatul, nici 
ceilalți doi care stăteau rezemați de un perete n-au pă- 
rut s-o recunoască sau să observe că era cineva în plus. 

Ca de obicei, era cineva care să facă probleme. De 
data asta era poloneza cu părul blond decolorat din 
spatele ei, care a făcut o criză şi a refuzat să se spele. 
Nu putea să aibă mai mult de douăzeci de ani și, evi- 
dent, nu pricepuse că nu era de glumă. 

-I want you to leave before I do anythingi, a strigat 
ea şi a scuipat spre paznici. 

-You just want one thing, i-a zis unul dintre ei și s-a 
apropiat de ea. One thing only. You know what that is? 
Femeia i-a răspuns cu o privire sfidătoare. Do as you're 
fucking told! I-a trăsnit un dos de palmă. Understood?2 

Când a văzut că nu primeşte nici un răspuns, a poc- 
nit-o din nou, de data asta cu pumnul şi cu toată forța. 

1 Vreau să plecați, până atunci nu fac nimic. 


2 Nu vrei decât un lucru. Unul singur. Ştii care e acela? Să 
faci ce mama dracului ți se spune! Ai priceput? 

Lovitura a fost atât de puternică, încât a părut că 
o să-i zboare capul de pe gâtul firav. Fata s-a prăbușit, 
fără cunoștință. 

Paznicul şi-a masat mâna și şi-a lăsat privirea să 
umble în jur până ce a fost sigur că a atras atenția 
tuturor. Atunci și-a desfăcut fermoarul pantalonilor 
şi şi-a golit vezica peste femeie. 

-I want everyone to look really carefully now, because 
this is what will happen when you don't do as you're told.! 

Toate s-au uitat la femeia leşinată care zăcea pe 
podea, cu părul ud. 

- Okay, let's finish up!? 

Bărbatul şi-a tras fermoarul și s-a spălat pe mâini. 

Toate, în afară de poloneza nemișcată, au ieșit din 
toaletă și au mers pe coridor înapoi în încăperea pli- 
nă cu canapele, unde din difuzoare ascunse se auzea 
o muzică ritmată. Au fost așezate într-un șir în fața 
scenei și, ca la comandă, a început o luptă pentru 
locurile cele mai îndepărtate din şir. 

Ea, însă, nu-și dorea decât să fie chiar în față. 

- Okay, you there. Up on the stage. Yes, I'm talking to 
you, bitch:, a zis unul dintre paznici, făcându-i semn 
cu capul să se miște. 

S-a conformat și a stat în picioare în mijlocul sce- 
nei, orbită de spoturile puternice de pe tavan. 

-Turn aroung, a spus o voce de undeva, din lumina 
orbitoare, și s-a rotit lent. 


1 Vreau să vă uitaţi toate foarte atent, pentru că asta o să se 
întâmple când nu faceţi ce vi se spune. 

2 Bine, hai să terminăm. 

3 Tu, aia de colo. Urcă pe scenă. Da, cu tine vorbesc, târfă. 

4 Rotește-te. 

- Stop!. 

S-a oprit cu spatele spre locul de unde venea vocea. 

- Bend over. Slowly.? 

Şi-a înclinat partea de sus a corpului, având grijă 
să-şi bombeze fundul și să-și țină picioarele și spatele 
cât mai drepte. Putea să-i audă acum pașii apropiin- 
du-se de scenă, apoi au urcat treptele, după care s-au 
oprit chiar în spatele ei. 

În tot acest timp nici una dintre celelalte fete n-a 
spus nimic și acum tăcerea era așa de grea, încât nu era 
sigură dacă ele mai respiră măcar. Apoi i-a simțit mâna 
pe spatele uneia dintre coapse, continuându-și drumul 
în sus, pe partea interioară a piciorului, spre vagin. 

- Mm... You shaved. I like that.* 

Şi-a lăsat degetul să alunece înăuntru, iar ea a gemut 
şi s-a prefăcut că este excitată. 

- So, you like it?* 

- Mm, yes..., a zis ea, răsucindu-se lent. 

- Want some more?’ 

- Oh, yes, please... 

- Take off your clothes.s 

S-a ridicat, și-a lăsat rochia să cadă pe podea şi a pă- 
şit afară din ea, în vreme ce Diego Arcas umbla în jurul 
ei, cercetând-o cu atenţie şi adulmecându-și degetele. 
Deodată s-a oprit, a întins o mână și i-a pipăit sânii. 

-Are they real?” 

Ea a încuviințat din cap. 


1 Opreşte-te. 

2 Apleacă-te. Încet. 

3 Mm... Te-ai ras. Îmi place asta. 
4 Aşadar, îți place? 

5 Mai vrei? 

é Dezbracă-te. 

7 Sunt adevărați? 

- How old are you?! 

- Never ask a woman her age.? 

Reacţia a venit cu viteza fulgerului, sub forma unei 
palme puternice, a cărei usturime a simţit-o câteva 
minute în şir. 

- You're not a woman. You're property. My property! 
Never ever forget that.? 

Ea a încuviințat din cap și a lăsat durerea din obraz 
să-i aducă aminte să nu se culce pe-o ureche şi să nu 
zică hop până n-a sărit gardul. La urma urmei, încă 
nu terminase. 

- On your knees and open my pants.* 

S-a lăsat în genunchi, i-a descheiat șlițul și i-a scos 
penisul pe jumătate întărit. 

- Do you like it? 

Ea a încuviințat şi s-a silit să zâmbească. 

-I said, do you like it?” 

Ea l-a luat în gură și a simțit cum venele încep să 
se umple cu sânge. 

-That’s better.$ 

Ea și-a continuat mişcarea de du-te vino, primin- 
du-l în gură cât de adânc putea, în vreme ce-i mângâia 
testiculele. 

- Now, everyone of you bitches watch and learn. This 
is how you give a good blowjob.” 

1 Câţi ani ai? 

2 Să nu întrebi niciodată o femeie câţi ani are. 

3 Nu eşti femeie. Eşti proprietate. Proprietatea mea! Să nu 
uiţi niciodată asta. 

+ În genunchi și desfă-mi șlițul. 

5 Te-am întrebat, îţi place? 

é Așa-i mai bine. 

7 Fiecare dintre voi, târfeelor, să se uite şi să bage bine la cap. 
Aşa se face un oral ca lumea. 

A prins-o de păr şi a silit-o să-l ia în gură mai tare 
şi mai adânc, făcând-o aproape să se sufoce. 

Smuciturile au fost din ce în ce mai rapide, și îi simțea 
testiculele zvâcnind în sus. Ca să-l ajute, i-a strecurat 
cu grijă un arătător în anus şi a început să-i mângâie 
punctul G. După treizeci de secunde, a venit momen- 
tul. Prima țâșnitură a primit-o în gură. Dar s-a ridicat 
înainte de a doua. Arcas avea ochii închişi, prins cu 
totul în propria plăcere, și de-abia după câteva secunde 
a deschis ochii și s-a uitat la ea. 

-Who the fuck told you to stand up?! 

-No one, a zis ea, făcând mişcarea pe care o exer- 
sase de atâtea ori în fața oglinzii. 

A nimerit ținta din prima și a simţit cum degetul 
arătător şi mijlociul pătrund adânc în orbită și se răsu- 
cesc în spatele ochiului, şi de cum a simţit între degete 
nervul optic, a tras cu toată puterea, și-a înhățat rochia 
şi a plecat de pe scenă. 


1 Cine pula mea ţi-a zis să te ridici? 
2 Nimeni. 

Fabian nu-şi amintea să-și fi scos hainele. Şi to- 
tuşi, acum zăcea pe spate, gol, uitându-se la păunul 
de zece centimetri care tocmai aterizase pe pieptul său 
şi-l trezise. Picioruşele îi pătrundeau în piele ca niște 
ace, și s-a întrebat dacă n-ar putea să-l alunge. Dar 
teama de cum ar fi reacționat l-a făcut să stea cât mai 
liniștit posibil, în vreme ce-l privea cum rătăcește peste 
abdomen şi mai jos peste membrul său gol. 

Şi acolo era ea. Niva. Cu halatul Sonjei tras spre 
spate, îl călărea atât de tare, încât sânii îi săltau ritmic. 
Probabil că muncea de câtăva vreme, pentru că era 
aproape de orgasm. Păunul sărise pe podea și ieşise pe 
ușă, iar el spera că, dacă ar putea să iasă de acolo, ca 
pasărea, ceea ce se făcuse avea să fie desfăcut. 

Nu era ceea ce voia el. Nu la asta se așteptase. Fu- 
sese hotărât. Își făcuse un plan. Şi totuşi, nu se putea 
împiedica să se bucure de mişcările ei. Şi ea se bucura 
de ale lui. Şi că îl avea în ea. A văzut asta în privirea ei. 
Triumful. Făcea, în sfârşit, lucrul după care tânjea de 
atâta vreme. Primea răsplata tuturor eforturilor sale. 
Curgeau apele de pe ea. De pe frunte, pe gât în jos şi 
peste sâni, de unde picura pe el. Ea și-a trecut mâinile 
prin păr şi s-a arcuit înapoi, în vreme ce creştea ritmul. 

Acum era aproape, o vedea. Foarte aproape. 

El i-a răspuns cu împingeri şi mai puternice, până 
ce ea s-a smucit înainte și înapoi şi a gemut de plăce- 
re. Şi el era aproape de ţintă. Nu mai conta că nu-și 
dorise cu adevărat asta. Ca și faptul că avea să regrete 
tot restul vieții. Nimic nu mai conta acum și nimic 
nu-l putea face să se oprească. 

Niva a fost cea care s-a oprit și a coborât de pe el 
fără veste, şi frustrarea l-a izbit cu atâta putere, încât 
era dureros. Se așteptase ca ea să se aşeze în patru labe 
sau să se întindă pe spate. În schimb, a încălecat peste 
faţa lui şi a început să-și frece pubisul de el. A lins 
şi a supt cât de multa putut, gustându-i umezeala 
şi jucându-se cu vârful limbii cu tot ce putea atinge. 

O auzea gemând din nou și a făcut tot ce a putut ca 
s-o ajute. Între timp, ea se lăsa tot mai mult peste el, 
atât de mult încât în cele din urmă n-a mai putut să 
respire. A încercat să se elibereze, avea nevoie de aer. 
Însă picioarele ei erau prea puternice și i-au ţinut capul 
neclintit, în vreme ce restul corpului ei se pregătea să 
fie copleșit de încă un val. 

Țipau cu toţii deodată. Nu numai fetele, ci şi paz- 
nicii. Însă ea nu s-a sinchisit. Prevăzuse şi haosul, şi 
panica. Ştia că unii dintre pazici aveau să fie mai iuți 
decât ceilalți şi să se ia după ea. Singurul lucru la care 
nu se așteptase a fost țipătul lui Diego Arcas, care îţi 
spărgea timpanele, acoperind toate celelalte sunete. 
Din cine ştie ce motiv, se așteptase ca el să încaseze 
lovitura ca un bărbat. 

Reușşise să ajungă la câțiva metri de scenă şi auzea 
doi paznici pe urmele sale. A rezistat instinctului de a 
se uita în spate. Nu era timp de șovăială. În schimb, 
şi-a folosit toată energia ca să mărească viteza. Se an- 
trenase mult pe pistă și ştia că viteza avea să însemne 
totul dacă voia să treacă de canapele în cel mai eficient 
mod. Ceea ce putea să scadă cu mai mult de jumătate 
numărul de secunde pe camerele de supraveghere. 

La început a crezut că o să-i fie greu să ia destulă 
viteză pe tocuri înalte. Dar, câtă vreme avea centrul 
de greutate în degetele de la picioare, nu era nici o 
problemă. A sărit peste prima canapea ca și cum n-ar 
fi fost acolo. La fel şi următoarea, şi acum îi auzea pe 
cei doi paznici deja mai aproape. După încă patru pași, 
trecuse peste a treia canapea și nu mai avea decât o 
porțiune de zece metri până la ușă. 

Convinsă că descărcarea de adrenalină i-a îmbu- 
nătățit recordul personal cu cel puţin trei secunde, 
a smucit ușa în lături, a intrat repede și a încuiat-o 
după ea. Chiar dacă paznicii aveau să ajungă acolo în 
orice clipă, a răsuflat adânc de câteva ori şi s-a uitat la 
ochiul însângerat din mână. Era ultima piesă din puzzle 
care avea să-l facă pe iubitul său să fie din nou întreg. 

Au început să smucească de clanță, după care au 
urmat repede lovituri puternice cu picioarele în ușă. 
Vedea pe una dintre camerele video de deasupra pa- 
noului de comandă că acum erau patru care încercau 
să intre. Curând aveau să dea de cheia potrivită, să 
încerce s-o bage în broască şi, când aveau să vadă că 
nu se potrivește, aveau să-și scoată pistoalele. 

A scos tubul de plastic din ascunzătoarea aflată în 
spatele dosarelor din bibliotecă, a deşurubat capacul 
şi a lăsat ochiul să cadă în lichid, apoi l-a închis la 
loc și l-a introdus în vagin. Şi-a curățat mâinile de 
sânge cu niște şerveţele umede, şi-a tras rochia și a 
prins firul de pescuit abia vizibil care era legat de o 
frânghie cu noduri. 

A început să urce pe frânghie tocmai când primele 
împuşcături au lovit încuietoarea. Era uşoară și agilă, 
iar braţele îi erau mai puternice ca oricând, aşa că nu 
i-a fost greu deloc să urce. Dar pasul cel mai dificil 
era în partea de sus. Ca să poată închide în urma sa 
trapa de acces trebuia să se răstoarne cu capul în jos și 
să intre în conducta de aerisire cu picioarele înainte. 

Reușise s-o facă fără mari probleme de fiecare dată 
când exersase. Însă atunci nu avea palmele transpirate 
şi nu se temea că paznicii ar putea sparge ușa în orice 
clipă. Totuși, în cele din urmă, a reuşit şi a putut să tragă 
înăuntru frânghia, să pună la loc grilajul și să înceapă 
să se târască cu spatele prin conducta îngustă. 

După mai puţin de un minut, i-a auzit dând buzna 
în centrul de supraveghere şi începând să se întrebe 
pe unde a putut să dispară. Nu mult după aceea au 
început să tragă în conducta de ventilație. 

Sunetul împușcăturilor se împrăștia prin conductă, 
care îl amplifica și, cu toate că era la o distanță sigură 
de coridor, a fost silită să-și astupe urechile. Însă după 
un metru sau doi conducta avea să se ramifice și apoi 
să se împartă iar. Le va fi mult mai greu să-și dea sea- 
ma unde se afla. Probabil trebuia ca ei să se despartă 
și să înceapă să împuște la nimereală prin conductă. 

Numai că nu-și făcea griji. Peste puţin timp, vor 
avea altele pe cap. În orice clipă aveau să aibă parte de 
o surpriză deplină. Din nou. Însă asta nu mai era în 
puterea sa şi, dacă ar fi fost după ea, și-ar fi asigurat 
drepturi exclusive asupra acestei seri anume, singurul 
moment în care se putea apropia destul de mult de 
Diego Arcas. 

Împuşcăturile au încetat, aşa cum se așteptase și, 
după câteva secunde de tăcere, a auzit zbierete și țipete 
răzlețe. Dedesubtul ei s-a dezlănțuit o panică totală, aşa 
cum își închipuia că trebuie să se audă când loveşte un 
tsunami. Coridorul de sub ea s-a umplut de oameni. 
Dar acum nu mai era ea cea pe care o căutau. Acum 
ei înşişi erau prada. S-a târât spre încăperea principală 
şi s-a uitat prin grilaj. 

Poliţiştii. 

Erau peste tot, cu pistoalele scoase, cu veste anti- 
glonț. Câţiva chiar coborau din luminatorul ascuns 
din tavan. A numărat cel puțin zece care încercau să 
preia controlul asupra situației, ordonând tuturor în 
limba engleză să se culce pe burtă, cu braţele şi pi- 
cioarele întinse. 

Unele dintre fete au făcut ce li s-a spus. Altele au 
încercat să fugă, însă au fost prinse repede și silite să 
se întindă pe podea, una după alta. Patru dintre paz- 
nici erau deja pe burtă, cu mâinile prinse în cătușe la 
spate, iar doi dintre poliţişti se îndreptau spre scenă, 
unde Diego Arcas încă mai zăcea într-o baltă de sânge, 
cu mâinile pe față. 

S-a târât mai departe prin conducta îngustă, cât 
mai discret posibil, îndepărtându-se de vocile din ce 
în ce mai agitate ale poliţiştilor, care începuseră să-și 
dea seama ce se întâmplase. 

După încă două ramificații, a simţit că pereţii me- 
talici erau tot mai reci, iar când conducta a cotit brusc 
în sus cam un metru, înainte să continue în linie 
dreaptă, şi-a dat seama că nu mai avea mult de mers. 
Acum erau câteva grade sub zero și a iuțit ritmul, ca 
să nu i se lipească palmele umede de metalul înghețat. 
Dezavantajul era că făcea mai mult zgomot, dar n-avea 
încotro. Din fericire, polițiștii erau prinși cu altele. 

După câţiva metri, pantofii ei cu toc înalt s-au lo- 
vit de grilaj și, după un șut bine țintit, s-a pomenit 
în curte. De-acum nu mai era mult de mers. Propria 
acțiune se desfășurase conform planului, iar polițiștii 
şi-au făcut apariția întocmai așa cum fusese hotărât. 

Se bazase pe faptul că lampa cu senzor de mișcare 
avea să se aprindă de cum punea ea grilajul la loc, 
arătându-i drumul spre tomberoane. Dar nu s-a aprins. 

Pentru că era deja aprinsă. 

N-a înţeles gravitatea situației decât când a fost 
prea târziu. 

- Well, well, look what we've got here...!, a zis o voce 
chiar în spatele său. 


1 Măi, măi, ia te uită ce avem aici... 

Cu mâinile ridicate, s-a răsucit și a văzut cum apare 
din întuneric un polițist zâmbitor din echipa de in- 
tervenție rapidă, cu pistolul într-o mână şi cătușele 
în cealaltă. 

Fabian nu mai știa dacă doarme sau e treaz. Dacă 
amintirile sale erau doar un vis grotesc sau totul se 
întâmplase aievea. Amănuntele erau așa de clare, că 
nu puteau fi decât adevărat. Dacă n-ar fi fost un păun 
de zece centimetri care fusese acolo şi i se preumblase 
pe trup. Nu știa de ce, însă în ultima vreme începuse 
să-i apară mai des în vise. 

Pur și simplu nu putea să fie adevărat. Văzuse flacă- 
ra, de asta era sigur. În plus, făcuse un plan prin care 
el și Sonja să poată repune lucrurile pe linia de plutire. 

Până acum nu îndrăznise să deschidă ochii. Simțea 
o alinare în somn, chiar dacă era de-acum treaz de-a 
binelea. Era un risc mare ca, de cum deschidea ochii, 
adevărul dur, rece, să stea scris pe o placă drept în fața 
sa. În cele din urmă, sunetul telefonului nu i-a mai 
lăsat nici o portiță de scăpare. 

- Unde mama dracului ai fost? 

Era Tomas Persson. 

- Ce vrei să zici? S-a întâmplat ceva? 

Fabian s-a ridicat în capul oaselor. 

-S-a întâmplat? Pe ce planetă trăieşti? Diego Arcas, 
ţi-l aminteşti? 

Aşa e, şi-a zis Fabian, observând că Niva nu mai era 
acolo. Dacă într-adevăr a fost acolo. Da, a fost, era 
sigur de asta. Aşa cum era sigur că el a fost gol pușcă, 
în ciuda faptului că se culcase fără să-și scoată hainele. 
Însă acum le avea iar pe el. Sau nu? 

- Markus şi Inger sunt făcuţi foc pe tine și au depus 
o plângere, a continuat Tomas. 

- O plângere pentru ce? 

Fabian simțea cum îl ia durerea de cap și s-a trudit 
să se dea jos din pat. 

-Că ai dormit prea mult. Ce ştiu eu. Treaba e că, 
evident, acolo s-a întâmplat chestia cea mai nasoală 
înainte ca echipa de intervenţie să dea năvală, pentru 
că, după ce au făcut-o, în cele din urmă, Arcas zăcea 
acolo pe scenă, sângerând ca un porc înjunghiat. 

Fabian a încercat să dea un înţeles torentului de 
cuvinte pe când mergea pe hol spre baie şi se uita 
după Niva. 

- Acum ar trebui să întrebi de ce sângera ca un porc 
înjunghiat. 

- Tomas, n-am timp pentru asta. 

Fabian a intrat în baie și și-a dat cu apă pe față. 

-La naiba, ce enervant ești! Cum eu şi Jarmo n-am 
fost în club să vedem ce s-a întâmplat, am luat legătura 
cu spitalul în care a fost internat Arcas. 

- Şi? Aţi primit un răspuns? 

- Îi lipseşte un ochi. 

- Cum adică, îi lipseşte un ochi? 

Fabian s-a șters cu prosopul. 

-Să mă ia naiba dacă știu. Cineva trebuie să i-l fi 
luat. Şi bănuiala mea este că a fost careva dintre... 

- Fete. 

- Exact! Te-ai trezit, în sfârșit. 

- Ştii dacă a fost arestată toată lumea? 

- Nu ştiu. Dar, practic, e plin aici de boarfe. 

- Zău, la sediu? 

- Da, sunt interogate cu ajutorul unor poliţişti din 
alte secţii și al unor traducători. Câteva dintre ele nu 
vorbesc nici măcar... 

- Tomas, ascultă-mă acum. E important, a zis Fabian, 
dându-și cu deodorant pe sub cămașă. Tu şi Jarmo 
trebuie să aveţi grijă ca absolut toate să fie puse în 
cătușe. Nici una n-are voie să plece. Pricepi? Nici una. 

A ieşit în grabă din baie și a văzut-o pe Sonja ve- 
nind pe hol. 

-Şi cum naiba vrei să facem asta? Höglund cloco- 
teşte deja și n-o să fie de acord să... 

- Am eu grijă de el. Tomas, trebuie să plec. 

- Dar... 

- Fă ce ţi-am zis! Fabian a închis, a încercat să se 
calmeze şi s-a dus spre Sonja, nesigur dacă ar trebui 
sau nu s-o îmbrățișeze. Bună, iubito. 

- Nu capăt o îmbrăţişare? 

-Sigur că da. Doar că nu ştiam dacă... A tăcut şi a 
cuprins-o în braţe. Uite, sunt în mijlocul unui caz și, 
de fapt, tocmai plecam. 

- Sigur, nici o problemă, a încuviințat ea din cap. 
Doar o să iau niște haine și o să fac ultimele cumpă- 
rături de Crăciun. Dar vii diseară, da? 

Fabian s-a uitat la ea fără să spună nimic. Nu-și 
dorea nimic mai mult decât să promită că merge să pe- 
treacă Crăciunul aşa cum plănuiseră. Şi poate că totul 
va merge bine de data asta. Că Aisha Shahin era deja 
în arest și atunci nu i-ar mai rămâne decât să-l pună 
pe Edelman în fața dovezilor și să-l facă să înțeleagă 
că nu are de ales și trebuie să arunce la gunoi vechea 
investigație. Dar făcuse deja prea multe promisiuni pe 
care nu le-a îndeplinit. 

- Bine, am înţeles. 

- Sonja... 

- Fabian, e în ordine. Înţeleg că ești prins cu un lucru 
despre care nu poți să vorbeşti, însă ar fi frumos dacă 
ai putea să vii să petreci Crăciunul cu noi. 

- Nu-mi doresc decât să vin, dar... 

- Şi ceea ce am spus sâmbătă. M-am gândit mult și... 

Ea s-a uitat în altă parte. 

Acum e acum, și-a zis Fabian. Și-a adunat destulă 
putere ca să spună că vrea să ne despărțim. Și poate că 
era exact ceea ce ar trebui să facă. Poate că însuși visul 
din noaptea trecută, sau poate că n-a fost vis, dovedea 
că flacăra s-a stins de tot. Că relaţia lor e moartă şi 
trebuie să fie îngropată înainte să putrezească prea tare. 

- Dacă tu vrei, şi eu vreau. 

Ea l-a privit din nou în ochi. 

Fabian a simțit că-i revin forțele și a încercat să 
spună ceva. 

- Stai, n-am terminat. Când se isprăvesc toate astea. 
Când ai încheiat orice o fi ceea ce faci, vreau s-o luăm 
de la capăt. Adică s-o luăm de la capăt cu adevărat. 

Fabian s-a aplecat și a sărutat-o. Simțea că-i răs- 
punde pentru prima dată după mult timp. Că dorește 
şi este pregătită să le mai acorde o ultimă șansă. Dar 
apoi buzele ei s-au încordat și limba s-a retras. 

- Cum să nu fie omul un pic gelos. 

Fabian s-a răsucit fulgerător și a văzut-o pe Niva 
venind din living, complet îmbrăcată. 

- Trebuie să fii Sonja. Eu sunt Niva Ekenhielm. 

I-a întins mâna. 

- Ştiu cine eşti, a zis Sonja, fără să se uite măcar la 
mâna ei. În schimb, nu ştiu ce faci aici. 

- Mă ajută în investigație. Am lucrat zi și noapte, 
a zis Fabian, întrebându-se ce să spună mai departe. 

- Îmi cer scuze, nu voiam să vă întrerup. Niva s-a 
întors spre Fabian. Tomas a sunat şi mi-a spus de teoria 
ta şi cred că se nimereşte. Se pare că Diego Arcas a avut 
o cicatrice adâncă pe corneea stângă, la mijloc şi a fost 
câțiva ani pe o listă de așteptare pentru transplant, 
după care a renunţat. 

Fabian a încuviinţat foarte tăios, ca să-i arate că 
trebuie să aştepte. 

- Ceea ce se potriveşte cu informația noastră că 
Semira Ackerman a avut probleme la ochiul drept, a 
continuat Niva, întinzându-i o foaie de la imprimantă. 

- Da, dar... Cred că o să plec, a zis Sonja, încercând 
să se întoarcă spre uşă. 

- Nu, stai, aveai de gând să iei niște haine, a zis 
Fabian. Şi n-ar trebui să stai la o cafea, sau așa ceva? 

Sonja s-a uitat la ei, şi-a încleștat dinţii şi a făcut 
semn cu capul că nu, apoi a ieșit din apartament. 

- Vai de mine, sper că nu-i supărată, a zis Niva. 

Fabian s-a răsucit, a privit-o drept în ochi și a în- 
cercat să înţeleagă ce se petrecea în mintea ei. Dacă 
s-a întâmplat cu adevărat ceva între ei. Dacă zâmbetul 
ei neutru trebuia să fie interpretat, sau nu făcea decât 
să se joace cu el. Poate că acel zâmbet era doar scha- 
denfreude că îl vede bâjbâind cu atâta disperare după 
răspunsuri. Însă ultimul lucru pe care avea de gând 
să-l facă era să se umilească și mai mult şi să întrebe. 

Prefera să plutească în continuare în nesiguranţă. 

Până acum lucrurile merseseră în cea mai mare 
parte după voia ei. În afară de câteva piedici mărunte, 
care fuseseră toate depășite, numai chestiunea mașinii 
ministrului justiției nu era rezolvată. Poliția daneză 
o găsise pe fundul apei în portul Helsingør. Dar din 
cine ştie ce motiv, legătura între cele două țări încă nu 
fusese făcută. Era doar o chestiune de timp până ca 
poliția de ambele părți ale graniţei să pună lucrurile 
cap la cap şi să înceapă să comunice între ele. Atunci 
ar descoperi, în cele din urmă, ce se ascunde sub supra- 
față, iar Gidon Hass ar deveni o amintire îndepărtată. 

Cu siguranţă, într-o lume ideală, ea ar fi deja în 
mașina închiriată, pentru ultima oară în drum spre 
aeroportul Arlanda, cu părțile care îi fuseseră furate 
lui Efraim așezate în gheața din valiza etanşă. 

Ba chiar spera ca, odată trecută de punctul de con- 
trol, să aibă timp să sărbătorească bând un pahar de 
şampanie. Nu mai băuse niciodată şi nici măcar nu 
era sigură că o să-i placă. Dar o merita, de vreme ce 
bătuse atâta drum până la linia de sosire, chiar dacă 
avea să fie ultimul său pahar. 

În loc de asta, stătea cu cătușe la mâini pe un scaun 
din sediul poliției. 

Nu putea interpreta asta altfel decât ca pe o piedică 
serioasă. 

Şi totuşi, nu era deloc îngrijorată. Pur și simplu nu 
luase în calcul riscul ca poliția s-o aresteze şi pe ea. Din 
fericire, plănuise cum să se descurce într-o astfel de 
situație. Un plan pe care ar fi preferat să-l evite, însă 
acum nu-i mai rămânea decât să-l pună în aplicare. 

Polițistul din echipa de intervenție care o aresta- 
se în curte a înghițit pe nemestecate povestea ei. I-a 
spus că a reușit să se desprindă de restul grupului și a 
stat ascunsă în conducta de aerisire. El a încercat s-o 
liniştească, spunând că nu mai trebuie să se teamă. 
Apoi a condus-o la microbuz, unde s-a amestecat cu 
celelalte fete. 

Acum arăta exact la fel ca celelalte victime, iar po- 
liţistul ras neglijent care ședea în fața ei mirosea a 
mucegai și părea să n-aibă habar de nimic. Ea i-a dat 
răspunsurile aşteptate şi el le-a notat conștiincios, cu 
un scris lăbărțat. 

Altfel stăteau lucrurile cu Fabian Risk, care o sur- 
prinsese deja o dată sau de două ori. Din senin, unul 
dintre colegii lui a năvălit în încăpere și a încătușat-o 
de scaun. N-a recunoscut-o. De fapt, nimeni nu părea 
s-o recunoască, deşi fusese acolo de nenumărate ori în 
ultimul an, spălând coridoarele, curățându-le birourile 
şi golindu-le coșurile de gunoi. Dar curând avea să 
vină Fabian, şi el nu va fi la fel de ușor de manevrat. 

Şi totuşi, era bucuroasă că l-a lăsat în viață și a 
plecat din apartamentul dezafectat înainte să ajungă 
el. În cele din urmă, el sau poate polițista aceea daneză 
avea să lege între ele toate indiciile. Dacă nu acum, 
atunci de îndată ce avea să se uite în computerul ei. S-a 
întrebat dacă nu cumva ar trebui să fie mai îngrijorată 
decât era de fapt. Planul atârna de un fir de păr, dacă 

era să fie sinceră. Nu doar unul, ci mai multe lucruri 
puteau s-o ia razna. 

Însă avea senzaţia că acum aproape că nu mai con- 
tează. Ca şi cum ar fi aruncat o privire în viitor şi ar fi 
ştiut că totul o să iasă bine. Ce-i drept, era împotriva 
oricărei rațiuni și, în multe privințe, ea prefera întot- 
deauna să fie pregătită pentru orice eventualitate. Dar 
se simțea deplin liniștită și era convinsă că Dumnezeu, 
care îi stătuse alături pe tot drumul, n-avea s-o lase 
baltă la sfârşit. S-a lăsat pe spătar și a închis ochii. 

Acum era aproape. 

Mai aproape decât ar fi visat vreodată. 

În fiecare an, în ultima zi lucrătoare înainte de 
Ajunul Crăciunului, Herman Edelman și restul con- 
ducerii se adunau la Stadhuskăllaren! pentru un prânz 
de Crăciun prelungit. Era o tradiție care în ultimii ani 
ajunsese să fie atât de înrădăcinată, încât nici măcar o 
operațiune importantă, ca aceea împotriva lui Diego 
Arcas, nu-i putea face s-o încalce. 

De fapt, Fabian n-avea timp. Dacă se dovedea că 
Aisha Shahin era una dintre fetele luate în detenţie de 
la Black Cat, în nici un caz nu puteau să riște să le scape 
din mână. Dar ca s-o poată reţine oficial, s-o intero- 
gheze şi să ceară să fie închisă avea nevoie de aprobarea 
lui Edelman. Ceea ce însemna că trebuia să-și pună 
toate cărțile pe masă, oricât ar fi vrut să evite asta. 
Dar n-avea încotro. Fără aprobare, nu puteau decât 
să-i dea drumul. 

După ce a traversat podul Stadhus, a luat un viraj 
strâns la stânga, peste banda opusă, silind plugul de 
zăpadă să intre pe traseul bicicletelor, și a parcat în 
mijlocul trotuarului lat din fața Stadhus. Cu toate că 
era miezul zilei, lumânările exterioare de bun venit 


1 Restaurantul Primăriei 

ardeau deja în faţa ușii restaurantului de pe latura de 
est a clădirii. 

I-a găsit în partea din spate a unui separeu, sub o 
arcadă de piatră şi, judecând după zgomot, reușiseră 
deja să tragă la măsea, nu glumă. Erau acolo comisa- 
rul Bertil Crimson și procurorul Jan Bringâker, pre- 
cum și Anders Furhage de la SePo. Lângă el stătea Eva 
Gyllendal, şefa poliţiei din Stockholm. Grupul fusese 
lărgit cu Ingrid Branten, şefa de cabinet a ministrului 
justiției. Deloc surprinzător, ea stătea lângă Herman 
Edelman, și Fabian nu putea decât să presupună că cei 
doi fuseseră des în contact în ultima vreme. 

- Fabian! a izbucnit Edelman când l-a văzut. Cre- 
deam că eşti acasă, făcând turtă dulce! 

- Curând. Dacă putem vorbi un pic. 

- După cum vezi, sunt cam ocupat aici. Nu poate 
să mai aștepte? 

-Din păcate, nu. Dar, dacă te poți ridica de la masă, 
o să discutăm aici. 

Fabian a așteptat ca ceilalți să întrebe despre ce este 
vorba, însă nimeni n-a spus nimic. 

În cele din urmă, Edelman a spart tăcerea cu un 
oftat nemulțumit. 

-Se pare că trebuie să vă descurcați fără mine un 
pic. Dar mă întorc repede. 

Şi-a ridicat paharul de tărie, l-a golit și s-a ridicat. 

S-au dus la o masă goală, ceva mai departe și, îna- 
inte să apuce să se așeze, vocile celorlalți reveniseră 
la nivelul dinainte. 

- Deci? Despre ce-i vorba? a zis Edelman, pe un 
ton care dădea de înţeles clar că n-are chef să piardă 
timpul cu flecăreală. 

- Există șansa să fi arestat adevăratul făptaș și acum 
am nevoie de acordul tău ca să... 

- Scuze, dar credeam că am terminat cu asta. 

- Da, oi fi crezut. Însă e evident că n-am terminat. 

- Dă-mi voie să hotărăsc eu asta. 

- Herman, ştiu că Grimăs s-a făcut vinovat de cum- 
părarea unui organ pe piața neagră şi ştiu că tu eşti 
cel care l-ai ajutat să ia legătura cu ambasada și, prin 
extensie, cu patologul Gidon Hass. 

- Grimăs nu s-a făcut vinovat de nimic. 

- Nu? Așadar, cum numești tu cumpărarea unui nou 
ficat pe piața neagră? 

- În primul rând, în Israel nu era ilegal în acel mo- 
ment. În al doilea rând, nu pot să înțeleg de ce un om 
ar trebui să se simtă vinovat pentru că vrea să trăiască? 
Cine n-ar face-o? Cine nu și-ar dori să mai tragă o dată 
aer în piept și să se agaţe de visul nemuririi? Edelman 
i-a făcut semn ospătarului, care ducea pe o tavă pahare 
cu tărie, și a luat două. Ți-e uşor să faci pe viteazul. 
N-ai ajuns nici la jumătatea vieții și, chiar dacă ești 
deplin conştient că într-o bună zi toate astea se vor 
sfârşi, îți trăieşti viața ca și cum ar fi veşnică. Dar îţi 
jur că, odată ajuns la vârsta mea, totul se schimbă, 
şi unii dintre noi devin mai disperaţi decât alții. Nu 
l-aş descrie pe nici unul dintre ei ca vinovat. În orice 
caz, nu până ce n-aş fi eu însumi pus în fața alegerii. 

- Dacă crezi că nu-i mare lucru, de ce te-ai străduit 
atât de mult să ascunzi adevărul? 

Edelman a părut complet năucit timp de câteva 
secunde, după care pe față i-a înflorit un zâmbet și a 
izbucnit în râs. 

- Young Padawan. Taught you well, I have.! A împins 
spre Fabian unul dintre pahare și l-a înălțat pe celălalt. 
Noroc. 


1 „Tinere Padawan. Bine pe tine am şcolit.“ Se referă la 
Padawanii din Star Wars. 

Fabian a luat paharul, l-a ridicat - de data asta 
n-avea de gând să facă greșeala de a refuza - și l-a 
golit dintr-o înghițitură. Avea nevoie de tot ajutorul 
pe care-l putea obține. 

- Ştii, e amuzant. Am impresia că mă văd într-o 
oglindă când mă uit la tine. În afară de barbă şi de 
burtă, pe care le aveam deja la vârsta ta, nu-i mare 
deosebire între noi. Atunci eram convins că toate ca- 
zurile trebuie să fie rezolvate. Nu-mi păsa câte resurse 
sunt necesare sau care sunt consecințele. Pentru mine, 
adevărul era mai presus de orice și merita întotdeauna 
prețul plătit. De-abia mai târziu am ajuns să văd cât 
de mult greșeam. Aşa-numitul adevăr nu este, de fapt, 
nimic altceva decât o himeră, și căutarea lui perma- 
nentă m-a costat tot ceea ce însemna cu adevărat ceva 
pentru mine. Pentru mine mult prea târziu. Însă nu 
și pentru tine. la asta ca pe un sfat bun. 

-Ai ştiut tot timpul că Kremph e nevinovat. Şi că 
altcineva e în spatele tuturor lucrurilor, cineva care 
nu terminase nici pe departe. Şi totuși, ai îndreptat 
investigația în direcția greșită ca să te aperi pe tine și 
propria implicare. Dacă n-ai fi fost tu, am fi putut să-i 
salvăm pe Adam Fischer și pe Semira Ackerman. Și ai 
pretenția să primesc sfaturi de la tine. Rahat! 

- Fabian, poți să te burzuluiești cât pofteşti. N-are 
nici o importanţă. Făptașul e arestat și a murit. Cazul 
este închis și ne pregătim să plecăm în concediu. Şi 
oricât de mult ai vrea, acum nu poți face nimic în 
această privință. Nimic. Crăciun fericit! 

Edelman s-a ridicat și a dat să plece. 

- Stai să închid uşa. 

Edelman s-a oprit și s-a răsucit înapoi spre Fabian, 
care şedea încă la masă, cu mobilul în mână. 

-Să nu-mi spui că iar e vorba de afurisita aia de scurge- 
re de informaţii. 

- Din păcate. 

- Cu alte cuvinte, documentul încă lipseşte. 

- Nu, dar... 

-Ştiam eu. Este exact lucrul care mă îngrijora. Am 
simţit-o. N-ar fi trebuit să accept să particip... 

Fabian a oprit înregistrarea conversației dintre 
Edelman şi Grimâăs şi a lăsat telefonul din mână. 

- Am terminat când zic eu că am terminat. 

Edelman s-a uitat la telefonul de pe masă. 

- Aşadar, Niva e din nou în echipă. Interesant. În- 
totdeauna a avut o slăbiciune pentru tine. Dar pre- 
supun că-ți dai seama că asta n-o să țină la tribunal. 
Ca să nu mai spunem că este un delict. 

-Poți să-mi faci raport, dacă vrei. Însă mai întâi 
vreau să te așezi la loc, a zis Fabian, băgând telefonul 
în buzunar. 

Edelman s-a aşezat şi l-a privit pe Fabian în ochi. 

- Ce vrei să fac? 

-Să redeschizi ancheta şi să-mi dai mână liberă 
s-o conduc. Să le spui lui Markus și lui Inger că o să 
am nevoie de o sală de interogatoriu și să ai grijă ca 
mandatul de arestare şi restul hârtiilor să fie gata 
în cel mult treizeci de minute. Dar, având în vedere că 
Jan Bringâker stă la masa ta, nu-mi închipui că ar dura 
mai mult de un sfert de oră. 

Edelman avea un aer sumbru în vreme ce chibzu- 
ia şi, când, în cele din urmă a încuviinţat în tăcere, 
Fabian se ridicase deja și se îndrepta spre ieșire. 

Cu toate că Fabian recunoștea, fără îndoială, pereții 
de un alb murdar, lămpile cafenii de pe tavan care în- 
totdeauna aveau cel puțin două tuburi de neon care pâl- 
pâiau și podeaua cu linoleum cenușiu peticit, care era 
atât de ros încât nu mai putea fi curățat, s-a oprit după 
câțiva metri și s-a întrebat dacă nu cumva a nimerit 
altundeva. 

Sediul, de obicei liniștit și cu un ritm destul de lent, 
era acum plin de oameni și de chipuri noi. N-avea să 
fie atât de uşor pe cât crezuse. Până şi spaţiul său de 
lucru era ocupat de un polițist în uniformă, care vorbea 
la telefon în vreme ce-şi curăța unghiile cu o riglă. 

Din câte vedea, Tomas și Jarmo le încătuşaseră pe 
fete de scaunele pe care ședeau. I-au ajuns la urechi 
câteva întrebări. De unde sunt? Cum au ajuns să ia 
legătura cu Arcas? La ce anume fuseseră supuse? Dar ni- 
meni nu părea să pună întrebarea cea mai importantă. 
Cine i-a smuls ochiul? În schimb, toate erau tratate ca 
victime ale traficului uman al lui Arcas, și poate că 
era adevărat. Poate că Aisha Shahin a putut să fugă 
înainte ca ele să ajungă la sediu. 

Dar nu putea să fie sigur. Nici pe departe. Opera- 
țiunea de la club fusese foarte amplă, așa că mai exista 

o şansă ca ea să fie chiar în acest moment la sediu. 
Ca ea să stea chiar acum, dând răspunsuri credibile şi 
așteptând momentul potrivit ca să se furişeze afară. 
Putea să fie oricare dintre femeile capturate. Imitând 
privirile lor neliniştite şi însuşindu-şi fragmente din 
poveştile lor. 

A dat o raită, ca să-și dea seama câte femei sunt 
acolo şi cum arată, în vreme ce se gândea să le adune 
într-o singură încăpere şi să le studieze ochii, care ar 
fi arătat dacă una dintre ele se deosebeşte de celelalte. 
Însă nu era nici o garanţie că cineva văzuse ce s-a în- 
tâmplat sau că nu era prima oară când se întâlneau. De 
asemenea, şi-a spus că ar trebui să le cerceteze cineva 
cu atenţie poveştile, iar Niva să verifice informaţiile 
pe care le-au dat, ca să afle care dintre ele minte. Dar 
asta ar lua mult timp. Mai ales cu toate acele bariere 
lingvistice. 

Timp pe care nu-l avea. 

Mai ales nu când era foarte posibil să mai existe o 
victimă, şi nu putea decât să spere că Malin Rehnberg 
mai este în viață. Refuza s-o vadă ca pe o victimă. 
N-avusese nimic de-a face cu traficul ilegal de organe 
şi, cu excepția lui Kremph, care se sinucisese, ucigașa 
nu făcuse rău nici unui nevinovat. Dar, chiar dacă 
era în viață, Malin era, probabil, pe undeva, legată şi 
îngrozită, şi era responsabilitatea lui s-o găsească până 
nu era prea târziu. Îi jurase lui Anders și, dacă nu avea 
să reuşească, nu şi-ar fi putut-o ierta niciodată. 

A trecut repede prin dreptul sălii de ședințe, care 
era şi ea transformată în sală de interogatoriu, s-a 
oprit, a băgat capul pe uşă şi, dintr-odată, toate îndo- 
ielile i-au dispărut. Ea şedea acolo, încătușşată de sca- 
unul pe care îl ocupa Jarmo de câte ori aveau ședință. 
Habar n-avea cum arată, şi totuși era sigur. Părul lung, 

închis la culoare. Ochii de un albastru-deschis. Pielea 
cafenie-aurie. Nu putea fi altcineva. Vecinul ei avea 
dreptate. Era extraordinar de frumoasă. 

S-a răsucit spre el când a intrat și și-a dat seama 
din ochii ei că ştie cine este. 

- Aisha Shahin? a întrebat. 

Femeia a încuviințat. 

-Nu te-ai grăbit deloc. Aştept de mai mult de cinci ore. 

- Cum, vorbeşti suedeza? a întrebat polițistul în 
uniformă, uitându-se la hârtiile pline de însemnări. 
Nu ești din Irak sau cam așa ceva... 

-Poți să arunci hârtiile alea, a zis ea, și polițistul 
s-a întors spre Fabian cu o expresie uluită. 

- Nu-ţi face probleme. Mă ocup eu mai departe. 
Fabian s-a așezat, surprins de purtarea ei calmă. Asta 
înseamnă că ai de gând să mărturiseşti? 

Ea arăta ca şi cum așteptase exact această ocazie. 

Spre surprinderea lui, a încuviințat din cap din nou. 

- Omorârea lui Carl-Eric Grimâs, Adam Fischer, 
Semira Ackerman și, mai recent, Diego Arcas. Aşadar, 
recunoști totul? 

- M-aş mira ca Arcas să fie mort, cu toate că el e 
cel care o merită cel mai mult. În afară de asta, răs- 
punsul este da. 

- Ai răspunde la fel într-un interogatoriu oficial? 

- Dacă mă laşi mai întâi să merg la toaletă. Mă țin 
deja de o oră şi jumătate. 

Fabian era pe cale să spună nu. Ultimul lucru pe 
care şi-l dorea era să fie de acord cu oricare cerere a ei. 
Însă nu-i putea refuza un drum la toaletă. I-a desfăcut 
o cătușă, a desprins-o de pe scaun și și-a prins-o de 
propria încheietură, după care a condus-o la toaletă. 

A hotărât s-o lase să folosească toaleta pentru per- 
soanele cu handicap. În primul rând, n-avea ferestre, 

spre deosebire de cele mai mari, care aveau mai multe 
cabine de WC, şi o putea încătușa de bară. Singura 
problemă era că nu putea ajunge la ușă ca să se încu- 
ie, însă i-a promis că o să stea în dreptul ușii și o să 
aştepte până termină. 

Între timp, a profitat de ocazie ca să le trimită un 
SMS lui Tomas şi lui Jarmo, care probabil erau la prânz, 
să le spună că a găsit-o şi că are de gând să-i ia un 
interogatoriu preliminar. A arătat că preferă să facă 
asta singur, însă i-ar plăcea ca ei să se întoarcă după 
prânz cât de repede pot. 

Nici o problemă, i-a răspuns Tomas după doar o 
secundă sau două, și Fabian a recunoscut în sinea lui 
că îşi schimbase cu totul părerea despre el. Până acum 
îl privea mai mult ca pe un armăsar tânăr şi arogant, 
care se îndoapă cu steroizi, fără urmă de capacitate 
analitică. La început, n-a putut în ruptul capului să 
priceapă cum de îl suportă Jarmo, sau, de altfel, cum 
a putut să-l angajeze Edelman. 

Însă după ultimele zile, a apărut o nouă imagine a 
lui. Sigur, era la fel de enervant. Dar, în același timp, 
era mai iute la minte şi mai concentrat decât mulți 
dintre ceilalți. Fabian era convins că Tomas, nu Jarmo, 
a fost cel care a avut grijă să strângă documentele 
anchetei, ca să nu dispară nimic. În plus, părea să 
aibă un simț al loialității neobișnuit de puternic, atât 
față de ceilalți din grup, cât şi în privința descoperirii 
adevărului. 

Fabian s-a uitat la ceas, nici nu mai ştia a câta oară. 
Curând aveau să fie aproape zece minute, și a început 
să aibă senzaţia că în orice clipă o să se trezească acolo, 
ruşinat, dându-și seama că a fost tras pe sfoară. Era 
ceva ciudat în calmul ei. Părea să semnaleze că nu mai 
are de ce să-și facă griji. Să-i fi scăpat lui ceva? Un spațiu 

prin care să se strecoare. O cale de ieșire care să fie 
atât de evidentă încât, privind înapoi, n-ar fi putut să 
priceapă cum de i-a scăpat. 

S-a uitat din nou la ceas. Trecuseră de-acum un- 
sprezece minute și jumătate și, cu toate că el ar fi putut 
sta mult mai mult la toaletă, a bătut în ușă tare şi i-a 
ordonat să se grăbească. Nici un răspuns și, chiar când 
bătea din nou în ușă, și-a dat seama ce îi scăpase şi a 
smucit ușa în lături. 

Aisha Shahin atârna de cârligul de pe perete, cu 
picioarele abia atingând pământul și brațul încătușat 
întins spre bară. Avea gura larg deschisă și ochii închiși, 
cu un prosop alb răsucit și strâns în jurul gâtului. 

Fabian a intrat repede, a dat-o jos din cârlig şi a 
întins-o pe podea, lângă WC. Îi simţea pulsul, chiar 
dacă slab, dar nu mai respira. Şi-a apăsat gura pe a ei 
şi i-a umplut plămânii cu aer. lar și iar, până ce a tușit 
şi şi-a revenit. 

-Îți aminteşti de mine? a întrebat el, văzând, în 
sfârşit, îngijorare în ochii ei. Chiar așa. Nu scapi atât 
de uşor. A prins din nou una dintre cătușe de propria 
încheietură și a tras-o în sus. În interesul tău, sper 
că te-ai îngrijit de tot ce aveai de făcut. O să fie un 
interogatoriu lung. 

În mod normal, Fabian le oferea celor interogaţi 
cafea sau ceai, şi uneori chiar ceva dulce. Învăţase din 
experiență că răspunsurile tindeau să fie mai intere- 
sante atunci când persoana respectivă se simțea mai 
relaxată. Dar de această dată nu i-a oferit nimic. Era 
încă supărat din cauza șmecheriei cu încercarea de 
sinucidere, chiar dacă o înțelegea. Se părea că își ter- 
minase misiunea și nu-i mai rămăsese nimic pe lume. 

Dar el nu terminase, nici pe departe. Voia să știe de ce. 
Ce lucru îngrozitor se întâmplase în viața ei, care să-i 
explice acțiunile. Voia să știe cum îşi făcuse planurile 
şi cum gândise. Cum reuşise să depășească toate ob- 
stacolele și să fie întotdeauna cu un pas înaintea lor. 
Erau atât de multe întrebări, mult mai multe decât 
puteau fi puse într-o singură întâlnire. 

Dar acum n-a pus nici una dintre ele. 

A pornit înregistrarea. 

- Sunt Fabian Risk. Este ora trei și șaisprezece mi- 
nute după-masa, pe 23 decembrie 2009. Sunt aici cu 
Aisha Shahin, care a refuzat prezența unui avocat. A 
privit-o în ochi. Le-ai luat viața lui Carl-Eric Grimăs, 
Adam Fischer şi Semira Ackerman? 

- Da, este adevărat. 

- L-ai atacat pe Diego Arcas și i-ai scos ochiul stâng? 

- Da, este adevărat. 

Fabian n-o slăbea din ochi, și ea nu dădea nici cel 
mai mic semn că ar vrea să-și întoarcă privirea în altă 
parte. Nici măcar nu era sigur că a văzut-o clipind. 

- Ai mai răpit şi alte persoane, pe care nu le-am 
numit aici, și acum le ţii prizoniere? 

- Da, este adevărat. 

- Ne poţi spune numele lor? 

- Sofie Leander și colega ta, Malin Rehnberg. 

- Așadar, trăiesc încă? 

- În orice caz, până acum. 

- Ce ai făcut cu ea? 

- Care dintre ele? 

- Malin Rehnberg. 

- Hai să începem cu Sofie. Malin probabil că e încă 
adormită, şi câtă vreme doarme nu e în primejdie. 

Fabian s-a gândit la ce ar putea să însemne asta, 
însă a hotărât să nu insiste pe moment. 

- Bine. Sofie Leander. Ce organ ai luat de la ea? 

- Rinichiul stâng. 

-Şi de ce ai făcut asta? 

- Nu era al ei. 

- Dar al cui era? 

- Al lui Efraim. 

- Şi cine este Efraim? 

De-abia atunci privirea ei a șovăit, şi a văzut-o că 
înghite în sec. Ea își cântărea cu grijă cuvintele. 

- A fost un bărbat... un bărbat pe care l-am iubit 
mai mult ca orice pe lume. 

- Era soțul tău? 

Ea a făcut semn că nu și şi-a șters ochii cu mâinile 
încătușate. 

- Microfonul nu înregistrează decât sunetele, aşa 
că repet întrebarea. Era soțul tău? 

- Nu. 

- Iubitul? O rudă? 

- Nu. 

- Dar îl iubești. Mai mult ca orice pe lume? 

- Da. E aşa de greu de înțeles? 

- Depinde ce înţelegi prin „greu“. E doar un pic... 
Cum să-i zic? Un pic... 

-Se pare că n-ai iubit niciodată pe cineva atât de 
mult. 

L-a privit drept în ochi. 

Fabian a pierdut şirul gândurilor și și-a dat seama 
prea târziu că acum el era cel care privea în altă parte. 
Nu se gândise până acum că interogatoriul ar putea 
să decurgă așa. Se pregătise pentru o luptă grea, și iată 
că şedea acolo cu un făptaș care mărturisea totul cu 
o ridicare din umeri. 

- Toate organele pe care le-ai luat, a continuat el, 
încercând să reia direcția interogatoriului. Îi aparţi- 
neau lui Efraim? 

- Da, este adevărat. 

- Şi această Sofie Leander trăieşte încă? 

- Ai mai întrebat asta. 

- Unde o ţii? 

- Într-un loc sigur. 

- Repet întrebarea: Unde o ţii? 

- Pot să-ți arăt cum să ajungi acolo. 

- Aş prefera să-mi spui. 

-O să repet răspunsul: Pot să-ți arăt cum să ajungi 
acolo. Cealaltă variantă e s-o găseşti singur, şi e aproa- 
pe sigur că nu va mai fi în viață. 

- Aşadar, refuzi să-mi spui unde este? 

- Ai înţeles bine. 

Hotărâseră să implice doar cel mai mic număr de 
persoane şi cât mai puțini posibil din exterior, ca să 
nu piardă timp prețios. În plus, cei mai mulţi dintre 
poliţiştii care erau la serviciu se ocupau de urmările 
raidului de la Black Cat. 

Aşadar, convoiul de maşini era alcătuit doar din 
trei vehicule şi mergea printr-un Stockholm atât de 
golit de trafic, încât dădea impresia că li se crease un 
culoar. Era seara dinainte de Ajunul Crăciunului, și 
cei mai mulți oameni luaseră foarte în serios avertis- 
mentul că în timpul nopții va fi un viscol cumplit şi 
plecaseră mai devreme decât era normal la rudele de 
la țară. Restul păreau să stea acasă. 

Fabian era la volan, cu Aisha Shahin așezată lângă 
el, pe scaunul pasagerului. Avea şi mâinile, și picioarele 
în cătușe, iar centura de siguranță era trecută pe sub 
lanţul cătuşelor de la mâini, ca nu cumva să-i dea prin 
cap să se arunce din mașină. Fabian ţinea legătura în 
direct cu Tomas şi Jarmo, care erau în mașina din fața 
sa, şi cu paramedicii din arnbulanța din spate. Dar n-au 
fost schimbate multe vorbe. Nici măcar Tomas, care 
altfel era vorbăreţ, n-a spus mai mult decât era abso- 
lută nevoie. Toţi erau foarte concentrați, ca şi cum ar 

fi fost cu totul absorbiți de închipuirea a ceea ce erau 
pe cale să vadă. 

- la-o la stânga la semafor, a zis Aisha Shahin, pri- 
vind drept înainte. 

- La stânga la semafor, a repetat Fabian în micro- 
fon pentru Jarmo, care a trecut pe banda din stânga 
şi a cotit pe Drottningsholmsvăgen, îndreptându-se 
spre vest. 

Indicaţiile au continuat și i-au dus peste podul Väster 
și Hornstull și mai departe, pe E4 spre sud și, cu toate 
că n-avea rost și n-ar fi schimbat rezultatul, Fabian nu 
putea să nu încerce să-și imagineze unde mergeau. 

Nici măcar când au ieșit de pe autostradă, au trecut 
peste un pod şi au mers mai departe pe Älvsjövägen 
nu i-a picat fisa. De-abia după câțiva kilometri, când 
au intrat pe Magelungsvăgen, după un sens giratoriu, 
Fabian și-a dat seama. Mai fuseseră acolo cu mai puțin 
de o săptămână înainte. 

Însă Tomas a fost cel care a spus-o cu voce tare. 

- Probabil că i-au făcut o reducere pentru că a în- 
chiriat mult spațiu. 

Acum vedea turnul ca un far, luminat, de pe dreap- 
ta, și după un minut au intrat în parcarea pustie din 
dreptul depozitului Shurgard din Högdalen. 

Fabian a încercat să pună lucrurile cap la cap. Ea 
îi dusese în locul în care l-au găsit pe Adam Fischer 
legat şi mutilat pe o masă acoperită cu folie de plas- 
tic. Nu încăpea îndoială că Hillevi Stubbs trecuse cu 
aspiratorul peste fiecare centimetru pătrat din com- 
partimentul de depozitare, în căutare de indicii. Şi 
totuși, era evident că îi scăpase ceva. Sau poate că ea 
îi ducea dinadins într-o direcție greşită? 

- Bine, se pare că am ajuns, le-a spus Fabian celor- 
lalți. Aruncaţi o privire rapidă și ridicați toate probele. 
Noi aşteptăm în mașină. 

-All right, a zis Tomas, şi Fabian l-a văzut cum 
coboară din maşina din față, verificându-și pistolul. 

- Eu o iau la stânga, tu ia-o la dreapta, a zis Jarmo, 
mergând grăbit spre clădire ca o umbră. 

După douăzeci de minute, Fabian a primit semnalul 
că nu e nimeni acolo, a desfăcut centura de siguranță 
a Aishei Shahin şi a ajutat-o să coboare din mașină. 
Aşa cum fusese previziunea, zăpada începuse să se 
cearnă. Aisha Shahin s-a cutremurat de frig în rochia 
ei subțire şi pe pantofii cu toc. Nu fusese destul timp 
ca să-i dea alte haine, însă Fabian a găsit în portbagaj o 
pătură şi i-a pus-o pe umeri. 

S-au dus până la Jarmo, care cerceta cele două truse 
de scule ale lui Hillevi Stubbs. Când a terminat, le-a 
închis, a luat câte una în fiecare mână și le-a făcut 
semn cu capul că e gata. 

- Bine, să megem mai departe, a zis Tomas, care 
se uita tot timpul în jur, cu pistolul scos, în vreme ce 
Aisha Shahin îi conducea spre intrare. 

Nu se deplasau repede. Pantofii cu toc nici că pu- 
teau fi mai nepotriviţi pe zăpada îngheţată. În plus, 
lanţul de la picioare nu-i permitea să facă paşi mari. 
Dar, după ce au ajuns la ușă, ea a introdus codul, care 
a făcut uşa să se dea într-o parte şi a aprins lămpile 
fluorescente de pe tavan. Tomas a intrat ca să verifice 
interiorul clădirii, în vreme ce ceilalți au aşteptat până 
s-a întors, după câteva minute, dându-le semnalul că 
pot intra. 

Înăuntru au fost înconjurați de aer cald şi Fabian 
a auzit cum pornește motorul electric din spatele lor, 
închizând ușa și lăsând afară iarna. S-a uitat în jur, dar 
n-a putut să-și dea seama dacă iese ceva în evidență 
față de ultima dată când fusese acolo. 

Cu lanţul de la picioare tâșâind pe podea, Aisha 
Shahin i-a condus dincolo de holul mare, direct spre 
compartimentul în care îl găsiseră pe Fischer. Chiar 
într-acolo se îndreptau? Întrebările i se buluceau în 
minte. Dar știa că n-are rost să le pună. Oricum, ea 
n-avea să-i dea răspunsurile de care avea nevoie. Când 
lanţul nu s-a mai auzit, în sfârşit, se aflau la doar 
câțiva metri de compartimentul peste care era încă 
pusă banda poliţiei. În uşă era o gaură mare, acoperită 
temporar de o bucată de placaj. 

- Dă deoparte banda și placajul, i-a spus Jarmo lui 
Tomas. 

-Ar fi mai uşor dacă ia cheia care e acolo, sus, 
a zis Aisha, arătând cu capul spre învelișul cablu- 
lui care se întindea deasupra uşii-rulou peste toate 
compartimentele. 

Tomas s-a răsucit spre Fabian, nedumerit. Fabian 
s-a gândit, dar nu vedea nici o problemă, așa că a 
încuviințat, iar Tomas s-a urcat cu un picior pe un 
extinctor și cu celălalt pe cutia încuietorii electronice 
a compartimentului şi a sărit imediat jos, ținând în 
mână un pătrăţel de plastic, violet. L-a întins spre 
încuietoare. Însă nu s-a întâmplat nimic, în afară de 
faptul că s-a aprins o lumină roșie. 

- Nu funcționează. 

Tomas s-a răsucit spre ceilalți. 

- Lasă-mă pe mine. 

Aisha a întins mâinile încătușate. 

Tomas nu era sigur, dar i l-a întins după ce Jarmo și 
Fabian au dat din cap. Ea a pornit cu pașii mici, încă- 
tușaţi. Însă nu spre încuietoarea acelui compartiment. 
S-a îndreptat spre cel de alături. Fabian nu înțelegea 
ce se petrece, şi de-abia când ea a pus cheia în dreptul 
încuietorii și a format un cod din patru cifre i-a dat 

prin cap că ea închiriase şi compartimentul alăturat. 
O altă victimă zăcuse tot timpul acolo, la doar câțiva 
metri, de cealaltă parte a peretelui de oţel. 

După aceea totul s-a petrecut forte repede. 

A pornit un motor electric şi uşa a început să se 
ridice în fața lor. În același timp, Aisha s-a aruncat la 
podea. Înainte să aibă cineva timp să reacționeze, s-a 
rostogolit pe sub ușă, care deodată a început să coboare. 

-Ce mama dracului! a strigat Tomas, încercând să 
oprească ușa să coboare complet. Zău așa! 

Dar era prea târziu, şi curând uşa era din nou 
închisă. 

- Hei! Bună treabă, băieți! Tomas s-a uitat la ceilalți. 
Ce naiba facem acum? 

- Intrăm, fireşte, a zis Jarmo, a deschis una dintre 
trusele cu scule, i-a aruncat o pereche de ochelari de 
protecţie şi un flex cu baterii lui Tomas, care a atacat 
ușa, și pe dată au început să sară scântei, care ricoşau 
din podea. 

- Fabbe, ce naiba mai aştepţi? Du-te să vezi dacă 
nu-i vreo ieșire prin spate. Eu mă ocup de celălalt 
compartiment. 

Jarmo a smuls placajul și a dispărut prin gaura din ușă. 

Însă Fabian nu s-a clintit. Presimţea deja ce face ea 
de cealaltă parte a ușii. Dar nu voia să le spună celor- 
lalți. În schimb, unul dintre paramedici a pornit repede 
de-a lungul șirului de compartimente. 

- Nu e în ăsta, a zis Jarmo când s-a întors din 
compartiment. 

-Nu e nici în spate, a zis paramedicul, care li s-a 
alăturat. Nu sunt decât alte coridoare şi alte compar- 
timente. Locul ăsta pare nesfârşit. 

- Bine. Ştim, în orice caz, că n-a fugit mai departe, 
a zis Jarmo, uitându-se la Tomas, care era acum la 
jumătate cu flexul. 

- Ce credeţi că face acolo? a întrebat celălalt para- 
medic. Distruge dovezi? 

-Cine știe? Jarmo a ridicat din umeri. Avem deja 
mai multe dovezi decât ne trebuie ca să fie condamnată. 

- În plus, deja a recunoscut totul, a zis Fabian. 

După încă şase minute, Tomas a oprit flexul şi s-au 
dus la ușă cu pistoalele scoase. În vreme ce aşteptau, 
nici unul n-a scos vreun cuvânt. Era ca și cum nu 
puteau trece peste șocul celor întâmplate. 

- Vrea cineva să intre primul? a întrebat Tomas. 

Fabian s-a aplecat şi a păşit înăuntru cu cea mai 
mare grijă, ca să nu se taie în marginile ascuţite. 

Ea ar fi putut să fie lipită de ușă, pregătită să-l atace 
cu un cuțit sau altă armă. Sau gata să-l ia ostatic, ca 
garanţie a eliberării. Dar pe Fabian nu l-a întâmpinat 
nici o ambuscadă sau vreun cuţit pus la gât. În loc de 
asta, a văzut exact ceea ce se aştepta. 

- Nu-i nici o primejdie. Puteţi intra, a strigat spre 
ceilalți şi s-a dus spre unul dintre colțurile com- 
partimentului. 

Ea stătea, împuținată și înfrântă, cu picioarele 
desfăcute cât de mult îi permitea lanțul. Rochia i se 
ridicase, arătând că nu poartă chiloți, iar părul casta- 
niu-auriu îi acoperea pe alocuri faţa. Seringa era încă 
înfiptă în scobitura unui cot, dovada faptului că el 
avusese dreptate. 

Jarmo susținuse că ea n-avea pe unde să fugă. Dar 
era exact ceea ce făcuse Aisha Shahin. Fabian reuşise 
să-i zădărnicească prima încercare. Însă de această dată 
reuşise să meargă până la capăt, şi acum era atât de 

departe, încât nimeni nu mai avea s-o aresteze vreodată 
şi s-o condamne. 

Ceilalți au intrat pe rând și s-au uitat peste umărul 
lui, punând întrebările prevăzute. El a încuviințat din 
cap, dar nici Tomas, nici Jarmo nu păreau să-l creadă. 
S-au strecurat pe lângă el și au văzut că trupul încă este 
cald, aşa că au început să-i caute pulsul şi i-au verificat 
respirația. Convins de ceea ce aveau să descopere, le-a 
întors spatele şi s-a dus la masa acoperită cu folie de 
plastic, aflată sub lampa puternică, unde Sofie Leander 
era legată, în halatul ei de spital însângerat. 

Avea prins de gură cu bandă adezivă un tub de 
alimentare. La un braț avea perfuzie, iar celălalt era 
conectat la un aparat de dializă care zumzăia. Părul 
murdar îi era lipit de fruntea transpirată și, în afară 
de cearcănele profunde de sub ochii închişi, fața îi 
era la fel de albă ca a unei păpuşi de porțelan. Dacă 
n-ar fi fost mişcarea abia perceptibilă a pieptului și 
pulsația slabă de sub degetele lui, ar fi presupus că au 
ajuns prea târziu. 

-Ce ştim despre ea? 

Jarmo stătea alături de el, lângă masă. 

- Până acum, nimic în afară de faptul că o cheamă 
Sofie Leander şi că i-a scos rinichiul, care a fost cum- 
părat ilegal. Fabian a ridicat cu grijă halatul de spital 
şi, judecând după sângele de pe bandajul înfăşurat 
de câteva ori în jurul mijlocului, se părea că rana se 
întinde din interiorul șoldului în sus, pe o parte. Dar 
Niva se ocupă de asta şi... 

A fost întrerupt de semnalul scos de telefonul său. 
S-a uitat la ecran și nu s-a putut împiedica să se în- 
trebe dacă nu cumva trăgea cu urechea, cumva, la ce 
vorbeşte el. 

- Uite... a continuat și a citit repede mesajul. Bun, 
s-a născut în 1969 şi a fost pe o listă de așteptare 
pentru transplant din 1993 până în 1998. Cândva, 
în acest interval, trebuie să fi ieșit de pe listă și a pă- 
răsit Suedia, stabilindu-se în Israel, și s-a întors abia 
vara trecută, împreună cu soțul ei, Ezra Leander. Şi de 
atunci încoace n-a mai avut de-a face cu sistemul de 
sănătate suedez decât pentru amenoree, consultaţii 
ginecologice generale și examinarea ovarelor. 

- Ce e amenoreea? a zis Tomas. 

- Absența menstruației, a zis unul dintre paramedici, 
care tocmai intra împreună cu partenerul său. 

- Poate că voia să rămână gravidă, a zis Jarmo, fă- 
când un pas într-o parte, ca să-i lase să se apropie și 
s-o examineze. 

Dar Fabian n-a răspuns, ci tot repeta în gând nume- 
le Ezra, în vreme ce se uita la ecran și recitea mesâjul. 

- Fabian, ce naiba se întâmplă? a întrebat în cele 
din urmă Jarmo, și Fabian a ridicat privirea. 

- E măritată cu... bărbatul ei... e Gidon Hass. 

-Gidon Hass? De unde ştii asta? 

- Ezra e al doilea prenume al lui. Ezra Leander. Nu 
poate fi o coincidenţă. 

-Ia stai, ce vrei să zici? a zis Tomas. Că e măritată 
cu expertul acela în transplanturi? 

Fabian a încuviințat, și revelația, ceea ce însemna 
totul, îl făcea să-i fie greață. 

- Bine, deci face rost de un nou rinichi pentru ne- 
vastă, a zis Jarmo, care părea că se luptă încă să înțe- 
leagă cum se leagă toate astea. 

- Doar dacă nu cumva aşa s-au cunoscut, a zis 
Tomas. 

- Dar e ceva ce nu pricep, a zis Jarmo. Ea trebuie să 
fi fost acolo mult timp, poate câteva săptămâni. Dacă 

e măritată cu Hass, cu siguranță i-a simțit lipsa, şi a 
fost deplin conștient de ceea ce a suferit ea. 

- Şi te întrebi de ce nu i-a raportat dispariția, a zis 
Fabian. 

Jarmo a încuviințat. 

- Probabil că nu voia ca adevărul să iasă la iveală. 

Fabian a coborât privirea spre femeia inconștientă, 
legată, aflată între ei. 

- Aşa că şi-a sacrificat nevasta, a zis Tomas. La dra- 
cu', ce porc afurisit... 

- Putem s-o luăm acum? 

Fabian a încuviințat și i-a ajutat să taie legăturile şi 
să deconecteze tubul de alimentare, perfuzia și aparatul 
de dializă. Apoi medicii au pus-o pe brancardă și au 
scos-o prin deschizătură. 

- Nu ştiu ce credeţi voi, ceilalți, a zis Tomas. Dar, 
dacă ea nu-i în primejdie imediată, n-ar trebui să mer- 
gem să punem imediat mâna pe ticălos? Ce ziceți? 

- Stai un pic, a zis Fabian, scormonind cu privirea 
prin compartiment, fără să ştie ce caută. Sau măcar 
dacă e în căutarea vreunui lucru. Ca şi cum nu era 
gata să plece. Nu încă. 

Motivul era Malin Rehnberg. 

Aisha Shahin îi promisese să-i spună unde se află 
ea. Hai să începem cu Sofie. Malin probabil că e încă 
adormită, şi câtă vreme doarme nu e în primejdie, spu- 
sese, şi el o crezuse. 

Acum iată-l aici, fără să ştie cum s-o poată găsi. 
Doar dacă Aisha nu lăsase vreun indiciu. Poate că exis- 
ta o cheie pentru al treilea compartiment. A început 
să caute mai atent. Pe sub mesele acoperite cu plastic, 
printre furtunurile care duceau la diferite găleți și re- 
cipiente. Printre instrumentele chirurgicale şi rolele 


AL NOUĂLEA MORMÂNT | 581 


de tifon și în teancurile de documente care descriau 
amănunțit fiecare pas al operaţiei. 

- Fabbe, nu te supăra, dar ce mama naibii faci? 
Plecăm sau nu? 

- Imediat, trebuie doar să... 

Fabian s-a lăsat pe vine în fața Aishei Shahin şi i-a 
desfăcut palmele. 

- Trebuie doar să ce? Cât de mult avans trebuie să-i 
lăsăm tipului? 

- Tomas are dreptate, a zis Jarmo. Nu-i nici un mo- 
tiv să... 

- Dar, la dracu’! Nu puteţi să vă ţineţi gura ca să mă 
concentrez? a strigat Fabian, apoi a respirat profund 
de câteva ori, simțind că Tomas și Jarmo se uită unul 
la altul în spatele său. A rostogolit cadavrul și a pipăit 
sub ea. Însă n-a găsit nici acolo nimic. 

Căutase peste tot și nu-i venea în minte nici un loc 
care să mai fi rămas. Și totuși, nu se putea hotărî să 
plece din compartiment. Era ceva ce nu se lega. Ceva 
care îi irita simțurile și îi dădea mâncărimi peste tot. 
Ceva care îl făcea să se simtă tras pe sfoară. 

Piesa lipsă a fost o pată cafenie de pe dosul cătușei 
de la glezna dreaptă. Dintr-odată, totul s-a limpezit. 
Încercarea de sinucidere din toaletă. Liniştea ei. Cum 
de le-a scăpat? Au fost toți așa de stresaţi? S-a răsucit 
spre Tomas şi Jarmo, care oftau, nerăbdători. 

- Nu-i ea. 

- Cum adică, „nu-i ea“? a zis Tomas, neîncrezător. 

- Nu-i ea, vă spun! Asta nu-i ucigașa! Asta-i victi- 
ma! Sofie Leander! 

-Ce mama naibii spui acolo, a zis Jarmo, grăbin- 
du-se spre ei. 

-A schimbat locurile cu victima. De aceea ne-a 
adus aici, a continuat Fabian. Vedeți și voi. Şi-a trecut 

unghia peste pulpa cafenie, și a apărut pielea albă. 
Nu-i decât cremă maro. Vedeţi? Şi asta... 

A apucat părul lung, castaniu-auriu, şi l-a desprins 
de capul tuns scurt al lui Sofie Leander. 


110 


Ştergătoarele de parbriz funcționau la viteza maxi- 
mă, dar nu reușeau să înlăture destul de repede fulgii 
de zăpadă, care erau mari cât bomboanele cu nucă 
de cocos. Nu stătuseră în Shurgard decât patruzeci și 
cinci de minute, însă drumurile erau deja acoperite de 
zăpadă. Dacă ninsoarea o ține tot aşa, şi-a zis Måns, 
nici vorbă să mai ajungem vreodată la Spitalul Söder. 

De fapt, n-ar fi trebuit să stea în față, pe locul 
pasagerului, ci în spate, cu femeia leşinată. Însă era 
ceva deloc în ordine cu ea şi, cu toate că n-ar fi putut 
spune ce anume, îl speria. El, care nu se speria aproape 
niciodată. În plus, nici vorbă să fie prima oară când 
mergea la locul unei crime şi vedea un mort. De fapt, 
văzuse o grămadă de lucruri mai rele decât ce era în 
depozit. Nu, asta era cu totul altceva. O îngrijorare 
puternică, dar, totodată, vagă, care i se furişa pe sub 
piele. O văzuse în ochii poliţiştilor, mai ales ai unuia 
dintre ei, şi era sigur că Stefan simte exact acelaşi lucru. 
Altfel n-ar fi acceptat ca Mâns să încalce regulile şi să 
se aşeze pe scaunul pasagerului. Acum nu făcuse decât 
să încuviinţeze în tăcere, pornise motorul și demarase 
ca şi cum nu putea merge destul de repede. 

Måns era bucuros că nu era el la volan. Şofatul pe 
întuneric era unul dintre lucrurile care îi plăceau cel 
mai puțin, mai ales atunci când vremea era atât de rea 
încât nu puteai să aprinzi farurile fără să te orbească 
toată zăpada aia. 

Nu scoseseră nici un cuvânt de când urcaseră în 
ambulanță, lucru care se întâmpla, probabil, pentru 
prima dată în cei aproape cinci ani de când lucrau 
împreună. De obicei, vorbeau câte-n lună şi-n stele sau 
ascultau la radio şi făceau comentarii disprețuitoare 
despre muzică. 

De cele mai multe ori le plăceau aceleaşi lucruri, în 
afară de cazul în care se transmitea Coldplay. El credea 
că sunt cei mai grozavi, însă, cine ştie de ce, Stefan 
nu-i putea suferi şi întotdeauna voia să schimbe postul 
sau închidea, pur şi simplu, radioul. 

O dată l-a provocat la discuţie şi s-a ales cu o ex- 
plicaţie lungă despre defectele chitaristului Jonny 
Buckland când era vorba despre compoziţiile lui Chris 
Martin. După aceea, Stefan a trântit rapid un pomelnic 
de chitariști care se ridicau la nivelul așteptărilor lui. 
Pe undeva, între John Frusciante şi Jonny Greenwood, 
s-a hotărât să nu mai întrebe niciodată. 

Dar acum nici măcar nu ascultau ceva la radio. 

Deodată, au auzit un zdrăngănit. Ca şi cum ceva din 
spate ar fi căzut pe podea. Un sunet dur, metalic, care 
a răsunat prin toată maşina. S-a răsucit spre Stefan, 
care i-a susținut privirea. 

- Ai auzit şi tu? a zis, şi Stefan a încuviințat. 

-Ce zici? Să ne oprim să vedem? a zis Stefan. 

- Poate că ar trebui să încercăm să ajungem acolo 
cât mai repede posibil. 

Nu-și dorea decât să debarce femeia inconștientă 
din spatele mașinii și să-și termine schimbul. 

Apoi au auzit iar zgomotul. Același zdrăngănit meta- 
lic. De data aceasta Stefan a încetinit, a aprins luminile 
de avarie şi a tras pe dreapta pe Huddingevăgen. 

A protestat printr-un oftat, apoi și-a pus căciula, 
a deschis portiera şi a sărit în zăpadă. A lăsat portiera 
deschisă, ca Stefan să guste și el frigul crâncen, și a 
pornit spre spatele mașinii, în vreme ce se gândea 
dacă una dintre uși nu fusese închisă bine sau era un 
cauciuc spart. 

Dar nu era nimic care să sugereze că s-a întâmplat 
vreunul dintre aceste lucruri. Totul arăta întocmai aşa 
cum trebuie. Apoi a auzit încă un sunet. De această 
dată nu era zdrăngănit, mai degrabă hârşâit. Ca și cum 
cineva se mișca înăuntru. Probabil că nu auzise bine. 
Victima era inconștientă și legată de brancardă. Sau, 
stai așa... Da, acum era sigur. Nu încăpea îndoială că 
înăuntru era ceva care făcea zgomot. 

A pus mâna pe mânerul rece ca gheaţa și imediat 
i-a părut rău că nu şi-a luat mănușile, apoi a deschis 
ușile și a urcat în ambulanţă. A aprins lumina de pe 
tavan și a văzut că femeia e culcată pe brancardă şi 
pare să doarmă la fel de adânc ca atunci când au gă- 
sit-o în depozit. 

Singurul lucru care nu părea în ordine erau legătu- 
rile. Cea de peste picioare părea slăbită, iar cele două 
care ar fi trebuit să-i fixeze corpul atârnau cu catara- 
mele pe podea, ceea ce ar fi putut să explice cele două 
zdrăngăneli. Însă cu siguranţă nu explicau hârşâitul. 
S-a uitat la instrumentele și aparatele care acopereau 
pereţii, dar n-a văzut nimic care să nu arate normal. 
Una dintre trusele de urgenţă atârna un pic strâmb 
şi nu era închisă bine, dar era singurul lucru care să 
arate cât de cât nelalocul lui. 

S-a uitat din nou la femeie și a încercat să înțeleagă 
ce s-a întâmplat. Dacă s-o fi întâmplat ceva. În cele 
din urmă a oftat, dându-se bătut, s-a aplecat, a ridicat 
legătura și a fixat-o peste şoldurile ei. Când a terminat, 
i-a aranjat halatul de spital și, din greșeală, i-a atins 
partea interioră a coapsei. 

Poate că a fost pielea catifelată, caldă, sau poate 
doar faptul că nimeni n-avea să ştie, oricum. Poate că 
a fost luat de val, ceva l-a îmboldit să-i ridice cu grijă 
halatul şi să privească dedesubt. 

Ea nu avea chiloți, lucru la care nu se așteptase. De 
fapt, nu prea ştia la ce se așteptase. Totuşi, crezuse că 
ar trebui să fie acolo păr, şi încă mult. La urma urmei, 
stătuse destulă vreme legată în compartimentul acela. 
Dar nu era. Nu mai era. Poate că se depilase permanent 
cu unul dintre tratamentele acelea cu laser. 

Şi-a alungat gândurile nepermise și a tras halatul 
la loc. Atunci a observat ce se află în mâna ei stângă. 
Seringa care explica totul. De ce era deschisă trusa de 
urgență şi legăturile desfăcute. Explica până și pubisul 
ei ras complet. 

Din păcate, mult prea târziu. 

Ninsoarea se învârtejea în jurul plugurilor de ză- 
padă, cu luminile galbene clipind, care înaintau încet 
câte trei în rând, ceea ce făcea imposibilă depăşirea. 
Adevărul era că pe Fabian nu-l deranja prea tare asta. 
Conducea fără țintă, spre oraș, ca să poată fi singur. 

Descoperirea că Sofie Leander, nu Aisha Shahin, 
zăcea moartă pe podeaua depozitului fusese un şoc 
nu doar pentru el, ci și pentru Tomas și Jarmo. Să-ţi 
ţii în viață victima săptămâni întregi numai ca să te 
asiguri că trupul ei va fi cald când e descoperită pre- 
supunea atâta premeditare, încât până și Tomas a fost 
cât pe-aici să-şi piardă cumpătul şi tot zicea că ăsta 
era unul dintre cele mai rele lucruri pe care le-a văzut 
în viața sa. 

De-abia după câteva minute au reușit să vorbească 
între ei cât de cât rezonabil şi, după câteva încercări 
de a lua legătura cu ambulanţa, au căzut de acord să 
se despartă. Tomas şi Jarmo aveau să ajungă cât mai 
repede posibil la Spitalul Söder ca să încerce să afle ce 
se întâmplase cu ambulanţa, iar Fabian avea să meargă 
acasă și să continue să lucreze cu Niva de acolo. 

Dar ce să facă acasă? Dacă avea nevoie să vorbească 
cu Niva, putea să-i telefoneze. Și, de îndată ce Tomas și 

Jarmo aveau să ajungă la spital, cu siguranță că ecranul 
telefonului său avea să se lumineze, și-a zis, dându-și 
seama abia atunci că el și cele trei mașini din față erau 
pe podul Văster. La viteza asta, avea să dureze câteva 
minute până să ajungă la capătul celălalt. S-a hotărât 
să sfideze regula opririi interzise, a aprins luminile de 
avarie și a coborât spătarul scaunului. 

După încercarea de sinucidere a Aishei Shahin, la 
toaletă, el fusese convins că moartea este calea ei de 
evadare. Presupusese, greșit, că ea nu mai avea pen- 
tru ce să trăiască acum, că își terminase răzbunarea. 
Dar nu fusese decât un spectacol care să declanșeze 
exact acea reacţie. S-a gândit la textul de pe piatra de 
mormânt și și-a dat seama că răspunsul fusese drept 
în fața sa tot timpul. 


Niciodată nu voi mai iubi pe altcineva 
Niciodată nu-mi va bate inima pentru altcineva 
Tu şi nimeni altcineva 

Câtă vreme voi trăi, şi mai departe în veșnicie 
Curând vei fi din nou întreg, ca şi mine 

Atunci ne vom întâlni din nou 

E jurământul meu pentru tine 


O ştia pe de rost, şi a repetat cu voce tare antepe- 
nultimul vers. Curând vei fi din nou întreg, ca şi mine... 
Ea nu terminase. Chiar dacă organele fuseseră adu- 
nate, de-abia atunci când vor fi din nou în corpul lui 
va putea el să fie întreg și, prin extensie, ea. Cu alte 
cuvinte, era pe drum spre mormântul lui. 

Dar unde era acesta? Plănuia oare să plece cu avi- 
onul din ţară și, în acest caz, cu ce nume? Sau se 
afla deja la bordul unui feribot care mergea spre țările 
baltice? Poate că ar încerca să fugă pe la nord, peste 

granița finlandeză. Era imposibil de spus. Îl jucase pe 
degete. Nu doar odată, ci de câteva ori. 

Acelaşi lucru se întâmplase în privința lui Malin 
Rehnberg. Se bazase pe faptul că avea să-i spună până 
nu era prea târziu. Acum nu mai știa ce să creadă. Câtă 
vreme doarme nu e în primejdie, spusese ea. Câtă vre- 
me doarme. Dar ce avea să se întâmple când se trezea? 

Telefonul a început să sune. 

- Sunt Jarmo. Ambulanţa n-a ajuns la spital. 

-Şi ce s-a întâmplat cu paramedicii și... 

- Nu ştim decât că au dispărut. Dar mașina are GPS, 
aşa că Niva se ocupă deja de urmărirea ei. Apropo, 
unde eşti? Niva a zis... 

- N-am timp să explic. 

Fabian a închis, a ridicat la loc spătarul și a sunat-o 
pe Niva. 

-Ce faci pe podul Väster? Ceva interesant, sau eşti 
doar înzăpezit? 

- Parcă trebuia să localizezi o ambulanță? 

- Cine zice că una o anulează pe cealaltă? 

- Pentru că timpul este un lucru de care nu dispu- 
nem în acest moment. 

- Pontonjărgatan, numărul 10. 

- Pontonjărgatan. Nu-i aproape de Hantverkargatan? 

Era la numai câteva minute de locul în care se afla 
el, aşa că a stins imediat luminile de avarie şi a pornit 
motorul. 

- Da, s-ar zice că s-a întors la Black Cat. Dar stai 
un pic... 

- Ce e? 

-Lasă-mă să verific ceva... Da, așa e. 

- Ce? 

- Mobilul lui Malin Rehnberg tocmai a fost deschis 
iar și se află exact în acel loc. 

Fabian a închis și a sunat-o imediat pe Malin, în 
vreme ce încerca să se uite cu un ochi la stradă. 

- Bună, Fabian. Te-ai mișcat repede. 

Nu sperase că Malin o să răspundă, și totuși a simţit 
cum dezamăgirea i se împrăștie prin corp ca o otravă 
când i-a auzit vocea. 

- Ce-ai făcut cu ea? 

- A fost iar Niva aia? 

-Ai promis, şi am avut încredere în tine. 

- În cine alegi să ai încredere e în întregime răs- 
punderea ta. Şi apoi, tot ce am spus a fost că ea poate 
să mai aştepte. 

- Să aştepte? Cât de mult mai poate să aștepte? Are 
o burtă cât toate zilele. 

- Până ce sunt sigură că mă lași în pace. 

La capătul podului a virat la dreapta pe rampa 
de ieşire şi a mers mai departe în jurul lui Rålamb- 
shovsparken, pe Rălambshovsleden, spre est. De-acum 
nu mai era departe. Avea să ajungă într-un minut 
sau două. 

-Şi de ce crezi că am de gând să fac asta? 

- Nu sunt singura care a făcut o promisiune. 

Trebuie să fi auzit discuția sa cu Anders, la spital. 
Câte camere de supraveghere plantase, la urma urmei? 

- Şi ce se întâmplă când se trezește? A cotit la stânga 
pe Polhemsgatan. Ai spus că nu-i nici o primejdie câtă 
vreme doarme. 

Nu se aștepta la un răspuns. Important era doar să 
facă timpul să treacă. 

-Atunci se va confrunta cu adevărata problemă. Dar 
hai să zicem doar că ar face bine să mai doarmă un pic. 

- Ce fel de problemă? 

- Căreia ar trebui să-ți dedici forțele, în loc să mă 
vânezi pe mine. 

Fabian a cotit pe Pontonjărgatan și a văzut ambu- 
lanța. 

-Ai omorât cel puțin patru oameni care, e adevă- 
rat, aveau lipsuri la capitolul morală. Însă, din punct 
de vedere legal, nu săvârșiseră nici o crimă care să se 
apropie măcar pe departe de ceea ce ai făcut tu. 

- Care lege? În Suedia e un delict să cumperi o bici- 
cletă furată, dar nu-i nici o problemă dacă transplan- 
tezi un organ furat. 

Fabian a deschis portiera, a lăsat motorul în ralanti 
şi a traversat strada spre ambulanţă, în vreme ce des- 
făcea tocul de la umăr și scotea pistolul. 

- Ei n-au răpit, torturat sau ucis pe nimeni. 

- Poate că nu cu mâinile lor. Însă banii lor au făcut 
ca trupul lui Efraim să fie ciopârţit din cap până-n 
picioare. A fost violat şi golit de viață şi tot ce avea 
pe lume, în afară de mine, s-a dus la cel care a licitat 
mai mult. 

Fabian a ajuns la cabina ambulanței și a văzut că 
e goală. 

- Sunt de acord că e dezgustător, şi pot să înțeleg 
că eşti... 

- Nu înţelegi nimic. N-ai să înţelegi niciodată. 

A ocolit ambulanța până în spate. 

-Şi de ce n-aş înțelege? 

A deschis brusc ușile și şi-a ațintit pistolul în 
întuneric. 

- Pentru că n-ai iubit niciodată atât de mult. 

Amândoi bărbaţii zăceau inconştienți pe podea și 
pe brancarda dintre ei era ceva care lumina. 

- Pentru că nu pari să fi iubit vreodată pe cineva. 
Îți urez noroc. 

Ea a închis, iar Fabian a urcat în ambulanță și a con- 
statat că amândoi bărbații aveau puls și respirau, iar 
obiectul luminat de pe brancardă era un telefon mobil. 

Mobilul lui Malin. 

L-a luat în mână şi l-a cercetat, în vreme ce suna 
după altă ambulanţă. Deodată, telefonul lui Malin a 
început să-i vibreze în mână. A citit mesajul. 

Nobelparken. 

N-avea nevoie de nici o altă informaţie. A înţeles 
exact ce vrea să spună. 

În clipa în care s-a trezit, Malin Rehnberg a strigat 
tare în întuneric şi n-a reuşit să se liniștească decât 
când şi-a dat seama că nu mai e acolo nimeni în afară 
de ea. Nedumerită şi nesigură, a încercat să treacă în 
revistă cele întâmplate. Ultimul lucru pe care și-l amin- 
tea era că zăcea pe podeaua rezervei, luptându-se pe 
viață şi pe moarte cu femeia de serviciu, care se dove- 
dise a fi ucigaşa. Şi-a amintit că a căzut din pat și că s-a 
lovit atât de tare la şold, încât a fost silită să se târască 
spre ușă. Acum zăcea din nou într-un pat de spital. Însă 
de data aceasta un alt model, părea să fie nou-nouţ, 
cu folie de plastic în jurul mânerelor laterale. 

Încăperea părea să fie asemănătoare. Chiar dacă 
era așa de întuneric că nu vedea nimic, și-a dat sea- 
ma că e mai mică decât rezerva de la Spitalul Söder. 
În orice caz, avea o rezonanță diferită când striga. În 
plus, a simţit că e un perete într-o parte. În încăperea 
dinainte peretele era la căpătâi. Dar, mai presus de 
toate, mirosul a fost ceea ce a făcut-o să fie sigură nu 
numai că a fost mutată în altă cameră, ci și că se află 
în cu totul altă parte. 

Mirosul de nou. 

Şi apoi, desigur, erau legăturile care o împiedicau să 
se miște. Erau strânse peste ea de la labele picioarelor 
până la piept. Cu cât se gândea mai mult la asta, cu 
atât era mai aproape de panică, și a trebuit să se forțeze 
să nu-și risipească energia cu strigătele. Era crucial să 
gândească în mod creativ şi să observe amănuntele. De 
exemplu, a observat că presiunea legăturilor slăbeşte 
un pic când expiră. După zece minute, a reușit să-şi 
elibereze brațele. 

Dar bucuria acelei victorii parțiale s-a sfârșit când 
a încasat o lovitură de picior în coaste, pe dreapta. La 
început n-a priceput ce se întâmplă. Însă după al treilea 
șut și-a amintit că e gravidă şi are gemeni. Cum de a 
putut să uite? Cu ce fel de medicamente o îndopaseră? 
Şi-a pus mâinile pe burtă și a simţit mișcare pe dreapta. 
Partea stângă era liniștită. Un pic prea liniștită. 

Prin urmare, trebuia să plece de acolo cât mai re- 
pede cu putință. Să-și dea seama unde se află și să 
ceară ajutor. A încercat să slăbească legăturile, dar n-a 
găsit noduri sau catarame. Şi-a întins mâna stângă să 
pipăie peretele. Însă n-a găsit nimic de folos. Nici un 
comutator, întrerupător sau orice putea fi apăsat. În 
schimb, a observat că patul se mişcă un pic de câte ori 
îşi apasă mâna pe perete. 

Așadar, nu erau puse frânele. 

Şi-a pus mâna stângă pe perete și a împins din toate 
puterile. Patul a alunecat cel puţin câțiva metri prin 
întuneric până să se lovească de peretele opus. După 
ce a pipăit cu mâinile, a găsit în cele din urmă panoul 
pe care-l căuta, plin de aparate de măsură, prize și 
butoane care să poată fi apăsate. 

Lumina s-a aprins şi, aşa cum bănuise, totul din 
încăpere era nou. În câteva locuri încă mai era folia de 
plastic protectoare, iar pe peretele cu uşa erau pancarte 

care anunțau că e proaspăt vopsită. Punga de perfuzie 
de lângă patul ei era goală, aşa că şi-a scos branula 
din îndoitura cotului și a apăsat cu degetul mare ca 
să oprească sângerarea. 

Pe panoul de deasupra sa erau o mufă de internet și 
o priză pentru telefon, dar nu vedea nici un computer 
sau telefon. S-a tras spre un dulap de pe perete, în 
care a găsit feşe elastice, leucoplast și diferite tipuri de 
foarfeci. A luat-o pe cea mai solidă și a început să-și 
taie legăturile fâșie cu fâşie. 

Când a terminat, a încercat să se dea jos din pat, 
însă a trebuit să renunţe. Durerea din șold era încă 
atât de puternică, încât încheietura părea că se răsu- 
ceşte în toate părțile de cum încerca să se miște. Așa 
că a folosit patul ca pe o luntre, trăgându-se spre ușă. 

Spoturile încastrate în tavan s-au aprins, arătându-i 
că se află pe un coridor îngust, cu uși de o parte și de 
cealaltă. Probabil că duceau la camere asemănătoare 
cu cea în care tocmai fusese. Pe aceste uși erau chiar 
şi pancarte pe care scria că sunt proaspăt vopsite. 

Înţelesese deja că se află într-un spital. Dar care 
anume? O clinică particulară? Și, dacă așa stăteau 
lucrurile, de ce nu mai era nimeni? De fapt, n-avea 
importanță. Acum nu mai conta decât să iasă de acolo 
cât mai repede. 

Întrucât nu ştia în ce parte era ieșirea, a hotărât 
s-o ia la dreapta și a început să se tragă de-a lungul 
coridorului spre uşile duble de la unul dintre capete. 
A tras de cablu, care a deschis ușile, și apoi a mers 
mai departe. Spoturile se aprindeau pe măsură ce se 
mișca și i-au arătat mese de operaţie orbitor de netede, 
sub lămpi mari din tavan, diferite instrumente ata- 
șate de cabluri și furtunuri și mese de metal rotunde, 
strălucitoare, pline de instrumente chirurgicale. Sala 

de operaţii arăta atât de nouă, încât s-a întrebat dacă 
fusese folosită vreodată. 

Dorindu-și cu disperare să găsească ceva cu ajutorul 
căruia să poată să comunice, s-a tras spre o tejghea 
plină de dulăpioare și sertare, când a auzit voci agita- 
te venind de pe coridorul pe care tocmai îl părăsise. 
S-a uitat în jur după un ascunziș şi a observat o ușă 
deschisă aflată în fața sa. 

- Well you saw the car outside, didn't you? And why 
do you think the lights are on? Ghosts?! a zis una dintre 
voci, în vreme ce se apropiau. 

Malin s-a proptit în masa de operaţie cu toată pu- 
terea şi a alunecat spre ușa deschisă pe jumătate. Dar, 
înainte să ajungă, ușile din spatele ei s-au deschis, au 
năvălit trei bărbați şi s-au oprit când au dat cu ochii 
de ea. 

- Look. What did I say?? a declarat cel din mijloc, 
arătând cu degetul. 

Expresia celorlalți doi nu s-a schimbat. 

- Scuză-mă, dar cine eşti şi ce faci aici? a zis bărba- 
tul cu un accent străin puternic, trecându-și degetele 
prin părul cărunt. 

- Mă numesc Malin Rehnberg și lucrez la Biroul 
Naţional de Investigații Criminalistice aici, la Stock- 
holm, a zis Malin, gândindu-se că bărbatul îi este cu- 
noscut. Însă habar n-am de ce sunt aici. Nu ştiu nici 
măcar unde este acest „aici“. Dar poate că puteți să 
mă ajutaţi în această privință. Și să mă duceți acasă. 

- Biroul de Investigaţii Criminalistice... Măi să fie. 

Bărbatul s-a apropiat de ea. 


1 Păi, n-ai văzut mașina de afară? Şi de ce crezi că sunt 
aprinse luminile? Stafii? 
2 Uite. Ce vă spuneam? 

- Anchetator criminalist. 

- Înţeleg... A încuviinţat din cap. Din păcate, nu te 
pot ajuta. S-a uitat la ceilalți doi bărbaţi. Take her to 
room three.! 

-Cum adică, nu poți? Bine, dacă e un loc secret... 
N-o să spun nimănui. Lăsaţi-mă doar să mă duc acasă. 

- Îmi pare extrem de rău. 

În vreme ce bărbații împingeau patul, și-a dat seama 
unde îl mai văzuse pe bărbat. 


1 Duceţi-o în camera numărul trei. 

Viscolul se înteţise, şi când Fabian a trecut prin 
Sergels torg!, la câteva minute după miezul nopții, n-a 
putut să vadă obeliscul de sticlă, în ciuda milioanelor 
care fuseseră investite în el ca să lumineze. Mesajul 
de la Aisha Shahin era Nobelparken, şi el a înțeles pe 
loc ce înseamnă. 

Era amplasamentul noii Ambasade a Israelului. 

Citise despre protestele din cartier și că decizia po- 
litică finală încă nu fusese luată. Dar, aşa cum dăduse 
de înțeles Carnela Ackerman, nimeni nu se aştepta cu 
adevărat să fie respinsă şi se părea că mutarea este în 
plină desfășurare. De fapt, cunoştea foarte bine clă- 
direa în care fusese Institutul Forestier Suedez, şi nici 
nu mai ştia de câte ori trecuse pe acolo împreună cu 
Sonja. Pe vremea în care mai mergeau încă de mână. 

Pe drum, a luat legătura cu Tomas şi Jarmo, care 
aveau să i se alăture cât de repede puteau. Poate chiar 
ajunseseră deja. Cu toate că fuseseră la Spitalul Söder 
şi drumul de acolo era mai lung, aveau la dispoziţie 
atât autostrada Söderleden, cât și Podul Central, și 
puteau să evite nenumărate semafoare și intersecţii. 


1 Piaţa aflată chiar în centrul Stockholmului 

A trecut de Kungliga Motorbătsklubben! de la celă- 
lalt capăt al lui Străndvagen, a urmat curba la stânga 
şi a stins farurile înainte s-o ia drept în sus pe deal 
şi să oprească mașina. La început avusese de gând să 
parcheze mașina mai departe, ca să exploreze locul 
în linişte, pe jos. Dar Malin îşi putea reveni în orice 
clipă. Dacă n-o făcuse deja. Și, chiar dacă nu ştia ce 
o aştepta în acel moment, simplul gând îl scotea din 
minți de spaimă. 

A mers mai departe spre clădire, care semăna cu o 
fortăreață cu un turn într-un colț. Peste tot erau mor- 
mane de materiale de construcție învelite în prelate 
care fluturau în vânt. Nu vedea nicăieri mașina lui 
Tomas și Jarmo. Dar auzea o mașină care accelerează 
în curba de pe Străndvagen și, când s-a întors într-aco- 
lo, a văzut farurile luând-o în sus pe deal, strălucind 
printre miile de fulgi de zăpadă care reflectau lumina 
în toate direcţiile. 

De-abia a avut timp să se întrebe de ce naiba n-au 
stins farurile şi nu s-au oprit, când şi-a dat seama care 
era răspunsul. Nu erau Tomas și Jarmo. Instinctiv, 
s-a aruncat în zăpadă și a mers în patru labe până în 
spatele unei stive de scânduri chiar înainte ca lumina 
farurilor să se lase în jos, iar maşina a intrat în curte 
şi s-a oprit la câțiva metri de el. A auzit portierele în- 
chise şi deschise şi şi-a spus că par să fie trei oameni, 
dar nu auzea bine ce spun. 

„No no no, listen to me... the car down there...“? 

N-a recunoscut vocea, dar a presupus, pe baza celor 
ştiute, că e Gidon Hass - bărbatul aflat imediat sub 


1 Clubul Naval Regal 
2 Nu, nu, nu, ascultaţi-mă... maşina de acolo... 

Aisha Shahin pe lista persoanelor pe care voia să le 
aresteze. 

„... alarm doesn't go off by itself...“ 

Vocile s-au pierdut în depărtare, şi Fabian i-a văzut 
cum dispar în clădire printr-o ușă. S-a ridicat şi s-a 
grăbit într-acolo. Însă era încuiată, aşa că a ocolit 
clădirea până în spate, unde cea mai mare parte a 
fațadei era acoperită de schele. Nu se vedea lumină la 
nici una dintre ferestrele de la parter sau de la etaj. Cu 
alte cuvinte, erau pe undeva, pe la subsol. 

Fabian a reușit să se cațăre pe unul dintre stâlpii 
schelelor fără să aibă mănuși sau bocanci de iarnă. 
După ce a ajuns la etaj, rafalele de vânt erau atât de 
puternice, încât fulgii îi izbeau fața ca nişte ace şi, în 
cele din urmă, a reușit să spargă o fereastră şi să intre. 
Folosindu-șşi telefonul ca lanternă, a văzut că e o încă- 
pere nemobilată, plină de cutii cu vopsea și pensule. 

După ce a mers pe un coridor lung, a coborâto 
scară largă până la parter, unde renovarea părea că s-a 
oprit. Podeaua era spartă și din tavan atârnau cabluri. 
După ce a căutat un pic, a dat de o scară în spirală, 
îngustă, care ducea la subsol. A mers mai departe pe un 
coridor îngust care avea podeaua acoperită cu hârtie şi 
mirosea a vopsea proaspătă. Cam la fiecare cinci metri 
se oprea să asculte, şi a treia oară i-a auzit. 

Pașii se auzeau din ce în ce mai tare. 

Şi-a închis telefonul şi a orbecăit înainte, cu mâinile 
lipite de un perete, până a ajuns la o ușă. S-a strecurat 
înăuntru cât mai discret. Din păcate, era prea târziu, 
mișcarea a declanșat spoturile care, după câteva se- 
cunde, au scăldat încăperea în lumină. 


1... alarma nu porneşte singură... 

Dar nu asta a fost partea cea mai rea. Camera, care 
arăta foarte nouă și strălucitore, fusese folosită de 
curând. S-a dus la masa de operaţie. Fusese curățată, 
desigur, dar în grabă. Erau urme de sânge pe partea de 
dedesubt și pe unul dintre picioare și, când a ridicat 
capacul perforat al scurgerii din podea, aflată cam la 
un metru de masa de operaţie, şi a băgat mâna în apa 
întunecată, a pescuit cheaguri mari de sânge, bucăți 
de cartilaj şi şuvițe de păr. 

S-a ridicat şi a văzut un morman de saci de gunoi 
negri, legaţi la gură, lângă o ușă întredeschisă care 
dădea într-o încăpere alăturată. Bănuia ce se află în 
ei, însă nu era sigur că poate suporta să-i deschidă și 
să se uite înăuntru. 

A făcut câțiva paşi spre morman și şi-a imaginat 
că merge spre casa din Enskede și sună la ușă. Anders 
răspunde, şi Fabian vede imediat în ochii lui că știe ce 
s-a întâmplat și că o să-și piardă cumpătul în fața sa. 
Se aşteaptă ca Anders să înceapă să țipe şi să sară la 
bătaie. Însă el se prăbuşeşte, cu o mână la gură. Fabian 
îngenunchează și nu poate să facă altceva decât să-l 
țină în braţe. 

A dezlegat unul dintre sacii de gunoi şi a văzut două 
braţe tăiate și o labă a piciorului. Într-unul dintre 
ceilalți saci erau alte părți din picioare. Dar de-abia 
în al cincilea a găsit ceea ce căuta. 

Capul. 

Şi, cu toate că era foarte urât din partea sa, nu s-a 
putut abține să se simtă ușurat când l-a recunoscut. 

Uşurat că nu ajunsese prea târziu. Că încă mai era 
o şansă. 


114 


Malin Rehnberg izbea cu picioarele cât putea de 
tare ca să-şi ia mâinile de pe ea, în vreme ce-și vântura 
brațele şi țipa. Nu era din cauza durerii din şold, care 
era acum atât de puternică, încât era pe cale să leşine. 
Țipa ca să rămână în viaţă, chiar dacă ştia că n-are 
nici un rost şi că n-o să izbutească să scape. Mâinile 
celor doi erau mult prea puternice și curând aveau s-o 
țină atât de strâns, încât nu va mai putea decât să țipe. 

De-abia atunci bărbatul cărunt, care presupunea că 
este însuși Gidon Hass, s-a răsucit spre ea. 

- Asta o să te facă să simți un pic mai bine, a zis, 
într-o suedeză stricată, ridicând o seringă. 

Malin a mai încercat o dată să le scape, însă era sle- 
ită de puteri şi acum transpiraţia îi șiroia de pe frunte. 

- Turn her around.! 

Cei doi bărbaţi, care încă nu scoseseră nici o vorbă, 
au rostogolit-o pe o parte, cu spatele la Hass. N-a sim- 
tit împunsătura. Însă efectul a fost aproape imediat. 
Muşchii întregului corp s-au relaxat. Durerea a dis- 
părut, în sfârşit. Pentru prima dată de când se trezise 
nu suferea îngrozitor. 

- Aşa. Recunoaște. Nu-i mai bine? 


1 Întoarceţi-o. 

Era pe cale să dea din cap, dar s-a silit să n-o facă. 
Încuviințarea era ultimul lucru pe care voia să i-l dea. 
-Acum vreau să merg acasă. Pricepi? Trebuie să plec. 

Hass a izbucnit în râs. 

- She's saying she needs to go home.! 

Ceilalți au început și ei să râdă, în vreme ce îi prin- 
deau în legături picioarele şi mâinile. 

- Ce mama naibii vrei de la mine? What do you 
want from me? 

- Leave me with her, and start searching the house.? 

Cei doi bărbați au încuviințat și au ieşit din cameră. 

-Ce vreau eu? Și-a dus mâna la piept. Nu-ţi fie cu 
supărare, dar tu eşti cea care ai venit aici nepoftită. 

- Habar n-am unde naiba mă aflu. Te rog... 

Şi-a stăpânit lacrimile. 

- Am mai trecut prin asta. Mai bine spune-mi dacă 
mai e cineva aici, sau dacă mașina ta este cea parcată 
afară. 

- Ți-am spus că nu ştiu. Eram la Spitalul Söder și 
femeia de serviciu m-a atacat... 

- Femeia de serviciu? 

- Da, tocmai îmi dădusem seama că ea este făptaşa 
în ancheta pe care... Malin s-a întrerupt. Dintr-odată 
înțelesese cum se legau toate astea. Mă aflu la amba- 
sadă, nu-i aşa? 

Bărbatul a încuviințat tăios. 

-Şi acum cred că înţelegi de ce nu te poți duce acasă. 

Hass i-a întors spatele şi s-a dus să ia ceva. 

- Dar, stai un pic, nu poți pur și simplu să... 

- Este exact ceea ce pot să fac. S-a întors spre ea, 
zâmbind, cu altă seringă în mână. Şi ar trebui să-mi 


1 Zice că trebuie să meargă acasă. 
2 Lăsaţi-o cu mine și începeţi să căutați prin clădire. 

fii recunoscătoare. O să adormi şi nici măcar n-o să 
ai timp să-ți dai seama că s-a terminat. 

- Dar copiii? Nu-şi mai putea stăpâni lacrimile. 
Am gemeni. 

Hass s-a apropiat şi i-a pus o mână pe burtă. 

- Aveai gemeni. Unul a renunțat deja. Nu ţi-ai dat 
seama? Aici există viață. I-a pus mâna pe burtă în 
dreapta şi apoi în stânga. lar aici... not so much!. Dar 
ce mai contează acum? Curând o să fiți reuniți cu 
toţii, oricum. 

În vreme ce el lăsa din mână seringa și îi strângea 
o legătură în jurul brațului, ea nu se gândea decât la 
faptul că nu aşa ar fi trebuit să se termine. Era complet 
neajutorată și gravidă. Cu ce a greșit ca să merite asta? 

- Am găsit o venă potrivită, a zis el, luând seringa 
din nou. 

- Aşteaptă. Te rog, aşteaptă. Trebuie să-i spui lui 
Anders, bărbatul meu, că îl iubesc mai mult ca oricând. 
Nu i-am spus-o de foarte multă vreme, dar promite-mi 
asta. Te rog, trebuie să-mi promiţi. 

-Soțul tău n-o să audă nimic de la noi. N-o să știe 
niciodată ce s-a întâmplat. Pentru el, ai dispărut într-o 
seară și n-ai mai apărut niciodată. Fireşte, o să aibă 
o teorie sau alta, dar n-o să se apropie niciodată de 
adevăr. Și, cu timpul, o să gândească tot mai puţin la 
asta şi o să-și vadă de viața lui. Poate cu altă femeie. 
Cine știe, poate că, pe deasupra, o să aibă și gemeni. 

Malin l-a scuipat în față. 

-Sper că o să arzi în iad. 

El i-a răspuns cu o umbră de zâmbet. 

-S-ar putea să mă înșel, desigur. Dar nu-mi pari o 
persoană care crede în rai şi în iad. Cu toate că, poate, 


1 Nu prea. 

asta-i o chestie care se schimbă când omul se află în 
situația ta... 

Hass a fost întrerupt de o împușcătură și strigăte de 
pe coridor. Apoi au fost alte două împușşcături rapide, 
una după alta. Tăcerea care a urmat a fost întreruptă 
doar când staţia de emisie-recpţie din buzunarul lui 
de la piept a început să pârâie. 

„It's safe to come out now.“! 


1 Poţi să ieşi, acum nu mai e nici o primejdie. 

De obicei, Tomas Persson nu se speria. Însă, dacă 
exista un fel de a descrie felul în care se simţea acum, 
era exact acesta. Era atât de speriat, încât își golise 
vezica şi simţea urina caldă cum i se scurge pe partea 
interioară a picioarelor. Era prima dată când fusese 
lovit de un glonț și se aştepta să doară mult mai tare. 
Acum nu simțea decât o durere surdă, care zvâcnea. 
Poate că nu era decât fluxul de adrenalină, şi când dis- 
părea, avea să simtă cu adevărat cum e să fii împuşcat. 

Glonţul trebuie să-i fi străpuns coapsa dreaptă, pen- 
tru că sângele îi pătase deja blugii şi picura pe podeaua 
cu plăci de gresie albă. Era atât de mult sânge, încât 
unul dintre bărbaţii care l-au silit să îngenuncheze 
şi îi lega acum mâinile la spate cu propriile cătușe a 
trebuit să-și miște un picior ca să nu-și mânjească 
pantoful cu sânge. 

Nu crezuse niciodată în vreo divinitate, şi cu si- 
guranță nu credea acum. Totuși, își repeta de zor în 
minte acelaşi refren. Jur să devin un om mai bun dacă 
faci ca Fabian să ajungă aici înainte să fie prea târziu. 
Te rog. Jur să devin... 

-And what have we got here? More police?! 


1 Ce avem aici? Alţi poliţişti? 

Cei doi bărbați au încuviințat, iar Gidon Hass s-a 
uitat la Tomas și la Jarmo, care erau în genunchi unul 
lângă altul, cu mâinile legate la spate. 

- Sunteţi tot de la Biroul de Investigații Crimi- 
nalistice? 

Tomas și Jarmo au încuviințat. 

- Mai sunt şi alții? 

Şi Tomas, și Jarmo au privit în continuare podeaua, 
fără să-și schimbe expresia. 

- Am zis, mai sunt și alții? 

- Nu. Doar noi, a zis Jarmo. 

- Aşa, asta zici? Şi colegul, Fabian Risk. Cum ră- 
mâne cu el? 

Jarmo a ridicat din umeri. 

- Ca majoritatea oamenilor. Acasă, sărbătorind Cră- 
ciunul cu familia. Pe aici e o sărbătoare destul de mare. 

Hass a făcut semn cu capul către bărbați. Unul 
dintre ei a făcut un pas înainte și l-a lovit pe Jarmo cu 
piciorul în față atât de tare, încât el s-a dezechilibrat 
şi a căzut într-o parte. 

- Ştiu ce e Crăciunul, așa cum se întâmplă să știu 
că Risk nu-i acasă cu familia. Acum ridică-te. 

Jarmo a încercat să se ridice, dar n-a reușit. 

- Am zis să te ridici. 

Unul dintre bărbați l-a înșfăcat pe Jarmo de păr şi 
l-a tras în sus. 

- Ei bine? Cum credeţi că ar trebui să rezolvăm 
situația? 

- Vino cu noi la sediu și mărturisește, a zis Jarmo. 

Hass a izbucnit în râs. 

- At least he's got a sense of humor.! Dar n-am nimic 
de mărturisit. N-am făcut nimic ilegal. Vedeţi voi, o să 


1 Cel puţin are simţul umorului. 

fiu privit ca un erou de către toți oamenii aceia care 
vor să-şi primească viețile înapoi şi sunt pregătiți să 
plătească un pic pentru asta. Toţi cei care, în prezent, 
sunt gata să meargă în altă țară și să lase cine ştie ce 
beţivan de doctor care şi-a pierdut autorizația să facă 
operaţia într-o cameră de hotel murdară. Și cel mai 
bun lucru dintre toate este că nici măcar nu va fi pe 
teritoriul suedez. 

Hass şi-a desfăcut braţele. 

- Aşadar, e aprobat de cei din Israel? a întrebat 
Jarmo. 

- Israel... a fornăit Hass. N-au habar ce au creat. 
Îşi închipuie că nevoia de organe proaspete scade doar 
pentru că au dat ei o lege știrbă care o interzice. 

-Ai ştiut ce se întâmplă cu soția ta, a spus Tomas, 
întorcându-se spre Hass. Și totuși, ai preferat să nu 
iei legătura cu noi. Asta se numeşte tăinuire de in- 
formaţii şi se pedepseşte conform Articolului 17 din 
Codul penal. 

- Măi, măi. N-am crezut c-o să îndrăzneşti să spui 
aşa ceva. De vreme ce ţi-ai cam udat pantalonii. Hass 
s-a lăsat pe vine în fața lui Tomas. Da, e adevărat, am 
bănuit ceva. Însă de ce să risc toate astea, pentru care 
a fost nevoie de ani întregi de plănuire, de dragul unei 
neveste care nu face nimic altceva decât să se văică- 
rească, şi care, de când am încărunțţit, nu mi-a oferit 
decât poziţia misionarului o dată pe lună? 

- Pentru că o iubeşti. 

Hass a râs din nou. 

- Alt glumeţ. Ar fi trebuit să vă faceți comedianți 
în loc de poliţişti. S-a ridicat în picioare și s-a întors 
spre cei doi bărbați. Kill them both.! 


1 Omorâţi-i pe amândoi. 

Cei doi s-au apropiat și s-au oprit la câțiva metri 
de Tomas şi Jarmo, și-au scos pistoalele, au încărcat 
un glonț pe țeavă şi le-au țintit capetele. 

- No please, don't do it. Pll do whatever you want, 
a strigat Tomas. Please! I'm begging youl! 

Jarmo n-a zis nimic. Doar a închis ochii. 


Fabian îl auzea pe Tomas strigând să fie cruțat și 
prin crăpătura din ușă i-a văzut pe cei doi bărbați în 
costum îndreptându-și pistoalele spre colegii săi, care 
stăteau în genunchi, cu capetele aplecate. I-a recu- 
noscut pe bărbații din fotografia pe care i-o arătase 
Carnela Ackerman la Gondolen, înainte să plece. Acum 
ea era ciopârțită și vârâtă în câţiva saci de gunoi. 

Nu putea să facă nici o mișcare bruscă, pentru că 
altfel lumina s-ar fi aprins din nou. Dar, în cele din 
urmă, a reușit să-și bage încet o mână în buzunar și 
să-și scoată pistolul. Nici mișcarea hainei n-a declanșat 
luminile și, în vreme ce Tomas striga şi mai tare, și-a 
ridicat pistolul şi a țintit prin crăpătura ușii. Acum 
soarta lor era în mâinile lui. 

Dar n-a putut s-o facă. Sau, mai exact, mâinile nu 
i se mai opreau din tremurat. Erau cu totul nefolositore 
şi nu puteau îndeplini nici măcar o sarcină simplă, 
cum ar fi să apese pe trăgaci, oricât de mult a încercat. 

În schimb, a rămas ascuns în întuneric, ascultând 
cum li se dă o ultimă șansă să spună unde este el. Cum 
Jarmo nega că ar şti ceva, cu toate că și el, și Tomas 
trebuie să fi contat pe faptul că el era acolo. Strigătul 
disperat al lui Jarmo când și-a dat seama cum se vor 
sfârși toate astea. Când gloanţele le-au pătruns în țeste 


1 Nu, vă rog, nu. O să fac tot ce vreţi. Vă rog! Vă implor! 

şi ei s-au prăbușit pe podea, Fabian se dăduse bătut de 
mult și coborâse pistolul. 

După ecourile împușcăturilor, s-a lăsat tăcerea. 

Tăcerea deplină. 

Dar numai pentru o clipă. 

Pentru că în curând i-a auzit din nou, cu toate că 
îi văzuse încovrigați pe podea, cu atâta sânge izvorân- 
du-le din ceafă, încât a ajuns până la scurgerea aflată 
la câțiva metri. 

Strigătele. 

Şi erau mai puternice ca oricând. 

-Take them to the embassy and make it look like tres- 
passing and self defense. Meanwhile I will clean this mess 
up as soon as I'm ready with the fat one!, a zis Gidon 
Hass. 

Fabian, care acum tremura din tot corpul, i-a văzut 
pe bărbații în costum că-i apucă de picioare pe colegii 
săi, le târăsc cadavrele pe podea și ies pe niște uși duble. 

În același timp, strigătele acuzatoare nu voiau să 
înceteze. Erau din ce în ce mai tari, până când, în cele 
din urmă, Fabian s-a ridicat în picioare şi, după câteva 
secunde, încăperea s-a umplut de lumină. Fără să se 
gândească la urmări, a deschis ușa un pic cu piciorul 
şi l-a văzut pe Hass, care stătea cu spatele la el, pu- 
nându-și un șorț de plastic transparent şi o vizieră. 

Apoi s-a dus la un dulap, a scos un fierăstrău chirur- 
gical cu baterii și a ales cea mai solidă pânză, a pornit 
mașinăria, ca să se asigure că bateria e încărcată, și a 
ieșit pe ușile pe care plecaseră cei doi bărbați. 

Fabian şi-a şters lacrimile şi a încercat să-și adu- 
ne gândurile, însă n-a izbutit. Strigătele colegilor lui 


1 Duceţi-i la ambasadă și faceţi să pară că au intrat ilegal și 
au fost uciși în legitimă apărare. Între timp, eu o să curăț mize- 
ria de aici, de îndată ce termin cu umflata aia. 

împușcați înecau totul. A acceptat eşecul deplin. Sim- 
țind că, oricum, nu mai are ce pierde, a intrat în sala 
de operații şi a urmat dârele de sânge până la uşile 
duble. Le-a deschis și a văzut că dârele merg mai de- 
parte pe coridor. Hass nu se vedea pe nicăieri, şi ușile 
de pe amândouă părţile coridorului erau închise. 

Le-a deschis pe rând cu câte o lovitură de picior, 
ținând pistolul cu amândouă mâinile în față. Camere 
goale proaspăt zugrăvite. Unele aveau paturi și nop- 
tiere. În unele dintre ele încă mai atârnau din tavan 
cabluri. În camera în care Hass era aplecat deasupra 
lui Malin, cu o seringă în mână, renovarea părea să fi 
fost terminată, în afară de folia de plastic care acoperea 
o parte din mobilier. 

- Pleacă de lângă pat! s-a auzit pe sine strigând. 

Hass s-a răsucit spre el, având într-o mână fierăs- 
trăul chirurgical. 

- Risk... Aşadar, erai aici, totuși. 

- Împușcă-l odată, a țipat Malin, care era legată de 
pat, cu o seringă atârnându-i din braț. Ce mama dra- 
cului mai aştepţi? Împuşcă-l! 

Fabian aproape că n-o auzea, cu toate acele strigăte. 

-Pleacă de lângă pat, a repetat, înaintând în cameră. 

- Am bănuit că trebuie să fii pe aici, pe undeva, a zis 
Hass şi s-a dat înapoi. 

-Lasă ferăstrăul și pune-ţi mâinile pe cap. 

Hass s-a supus, iar Fabian s-a repezit spre pat, a scos 
seringa și a început să desfacă legăturile din jurul lui 
Malin. 

- Ai văzut ce s-a întâmplat, nu-i aşa? a întrebat 
Hass. 

Fabian n-a răspuns şi a continuat să desfacă legătu- 
rile, în vreme ce ținea pistolul îndreptat spre Hass. 

-Şi nu pot să nu mă întreb de ce n-ai făcut ceva. 
Vreau să zic, doar ţii în mână un pistol. Poate că nu-i 
încărcat. Dar n-aş crede. 

Acum Fabian ţinea din nou pistolul cu amândouă 
mâinile. 

- Ştii ce cred eu? Sau nu mai cred. Cu cât mă gân- 
desc mai mult la asta, cu atât sunt mai convins. Nu 
poți. Nu-i aşa? 

- Ține-ţi gura! 

- Nici măcar când colegii tăi aveau câte un pistol 
apăsat pe cap. 

Hass şi-a lăsat mâinile în jos. 

-Ce dracu’ mai aștepți? a țipat Malin, trudindu-se 
să-și elibereze cealaltă mână. 

- Nu așteaptă nimic. Pur şi simplu e neputincios. 

Hass s-a aplecat și a pus mâna pe fierăstrăul de pe 
podea. 

- Lasă-l, a zis Fabian. 

Mâinile îi tremurau de epuizare. 

-Că altfel? O să mă împuști? Hass s-a ridicat cu 
fierăstrăul într-o mână. N-aş crede. A pornit mașinăria 
şi i-a fluturat-o prin faţă. Împuşcă-mă, hai! De ce nu 
mă împuști? 

Fabian era atât de concentrat să-și facă mâinile 
tremurătoare să apese pe trăgaci, încât n-a reușit să 
se aplece şi să se ferească de fierăstrău, care a zburat 
spre el. L-a lovit chiar deasupra liniei părului, după 
care a căzut pe podea. 

Pistolul i-a alunecat din strânsoare când şi-a dus 
mâna la cap şi şi-a dat seama că îi lipseşte o bucată de 
piele și osul e dezgolit. Sângele curgea atât de tare, încât 
deja îi umpluse ochii şi începuse să picure pe podea. 

Greaţa l-a cuprins cu o forță necruțătoare și a tre- 
buit să se sprijine de pat ca să nu-și piardă echilibrul. 

Şi-a apăsat cât a putut de tare rana cu cealaltă mână, 
dar sângele îi şiroia în continuare printre degete și se 
prelingea pe față. Şi undeva, între sunetul propriilor 
bătăi de inimă și strigătele lui Tomas și Jarmo, o auzea 
şi pe Malin țipând. Dar nu și ce spune. 

Hass era acum în patru labe, târându-se spre el. 
Părea să caute ceva. Desigur, pistolul. Tocmai îl scăpase 
din mână. Poate că Malin voia ca el să îndepărteze cu 
un șut pistolul. Însă nu-l vedea. Nu vedea aproape 
nimic din cauza sângelui din ochi. 

Apoi s-au auzit împușcăturile. 

Mai întâi una, apoi a doua şi a treia, într-o succe- 
siune rapidă. 

Fabian se aştepta să simtă durere în stomac și să 
vadă şi mai mult sânge înainte să se năruiască pe 
podea, la fel ca Jarmo și Tomas. Dar nu s-a năruit, și 
nu-și dădea seama unde este lovit. Să fi început el cu 
Malin? Ticălosul ăla a împușcat-o pe Malin. S-a răsucit 
spre pat, dar era gol. 

Fabian nu mai pricepea nimic și a încercat să-și 
şteargă sângele din ochi ca să vadă mai bine. Dar șiroia 
mai departe, și sub el se adunase deja o baltă mare. 
Apoi a văzut-o pe podea, cu pistolul în mâini. 

- Mişcă-tel 

A auzit vorbele, însă tot nu le putea înţelege pe de- 
plin, și s-a răsucit, văzând o umbră care dispărea pe ușă. 

- E rănit, dar trebuie să plecăm de aici înainte să se 
întoarcă, a zis Malin. Va trebui să mă ajuţi să mă ridic. 

Fabian a simțit că i se scurge energia la fel de repede 
ca sângele, dar în cele din urmă a reușit s-o urce pe 
pat şi a împins patul afară din încăpere. Habar n-avea 
unde era ieșirea, așa că s-a ținut după cele două dâre 
de sânge de pe coridorul cel lung. Hass nu se vedea 
pe nicăieri. 

Un lift cu uşi automate i-a dus mai sus cu un etaj 
şi s-a deschis direct afară, în viscol. Dar el nu simțea 
vântul rece. A auzit din nou vocea lui Malin, fără să 
deslușşească nimic. Totuşi, a înţeles și a prins-o de sub- 
suori, a dat-o jos de pe patul care se blocase în zăpadă 
şi a început s-o tragă în josul dealului. A căzut, dar s-a 
ridicat din nou, cu trudă, după care a căzut din nou 
şi, în cele din urmă a ajuns la maşină și a aşezat-o pe 
bancheta din spate. 

Mașina a pornit din prima. În ciuda sângelui care 
țâșnea din el, orbindu-l, a izbutit să meargă cu spate- 
le până la poalele dealului fără să se împotmolească 
în zăpadă. 

Dar n-avea să-și mai amintească nimic din toate 
astea. Cum a condus pe Strandvăgen, a ratat vira- 
jul la stânga pe Hamngatan, în dreptul lui Kungliga 
Dramatiska Teatern!, a mers mai departe pe Birger 
Jarlsgatan cu viteză prea mare și a patinat, intrând 
drept în statuia Șoimul și turtureaua, în piața Stureplan 
pustie și înzăpezită. 


1 Teatrul Regal 

Dumnezeu dovedise încă o dată că e cu totul de 
partea ei. Intervenise şi acționase de îndată ce a avut 
nevoie de El. Indiferent dacă ea și-a dat seama sau nu 
de asta. De exemplu, polițista gravidă, căreia nu voise 
să-i facă vreun rău. Dacă n-ar fi fost ea, n-ar fi reuşit 
să ajungă la aeroportul Arlanda și apoi la Tel Aviv, via 
Istanbul. Fabian Risk știa unde merge, însă nevoia s-o 
găsească pe colega gravidă l-a făcut să n-aibă încotro 
şi s-o lase pe ea să-i alunece printre degete. 

Aisha Shahin și-a ridicat bagajul pus la cală, l-a 
trecut prin vamă fără să fie oprită și, din câte vedea, 
gheața topită nu se scursese. Jeepul rezervat o aștepta, 
şi drumul până la Imatin durase mai puțin de patru 
ore. Întocmai aşa cum plănuise. Până şi la punctele de 
control o lăsaseră să treacă fără ca măcar s-o întrebe 
unde se duce sau cu ce se ocupă. 

Se simţea aproape ca şi cum Dumnezeu ar fi răs- 
plătit-o şi i-ar fi desfăşurat covorul roşu pentru toată 
munca din acești ani. Toată pregătirea şi planificarea. 
Toate îndoielile pe care fusese silită să le învingă. De 
fapt, nu îndrăznise să creadă că o să reuşească. Dar, 
cu ajutorul lui Dumnezeu, se întrecuse pe sine și acum 

aproape că ajunsese la momentul la care visa de atâ- 
ta timp. 

A oprit mașina afară din sat și a aşteptat să se întu- 
nece. Apoi a deschis recipientul etanș din valiză, a scos 
punga de plastic cu organele care aveau să-l facă pe 
Efraim să fie iarăși întreg și a mers pe ultima porțiune 
cu rucsacul plin în spate. 

Piatra de mormânt era încă acolo unde o pusese ea 
cu aproape zece ani înainte. Însă scrisul fusese decolo- 
rat de soare. Mai întâi a scos tușul și a umplut literele. 
Apoi a desfăcut lopata pliantă și a început să sape. 
Când a ajuns destul de adânc, a dat deoparte pământul 
de pe folia de plastic care îi acoperea rămășițele. 

După o scurtă pauză, în care a mâncat un pic de 
ciocolată și a luat câteva înghițituri de apă, a săpat 
mai departe ca să lărgească groapa. Aici pământul era 
mult mai tare, și simţea cum i se înmulțesc bășicile din 
palme. Dar nu s-a sinchisit. Deja durerea nu mai era 
decât ocazională. După două ore a coborât în groapă, 
a înlăturat ultimele urme de pământ de pe Efraim și 
a înlăturat folia de plastic. 

Ultima dată când fusese aici, cicatricea cu cusături 
grosolane o umpluse de o ură neagră fără margini. 
Însă acum n-o mai simțea. Ultima picătură din toată 
acea întunecime se scursese afară din ea, și nu mai 
simţea decât iubire. O iubire atât de profundă şi de 
caldă, încât nu-i era deloc frig, cu toată răceala nopții. 

A scos ghemul de plastic din pieptul lui, din care 
nu mai rămăseseră decât coastele, apoi a desfăcut 
punga etanşă. 

A deşurubat cu grijă cele două capace ale cutiei 
pentru lentile de contact, a scos cele două cornee, mai 
întâi stânga, apoi dreapta, şi le-a așezat în orbitele 
craniului. Acum el putea s-o vadă din nou. Apoi a luat 

plămânul şi l-a așezat cu atenție la locul lui, sub coasta 
din dreapta, ca să poată simţi din nou pe obraz răsu- 
flarea lui caldă. Ficatul și cei doi rinichi aveau să le 
păstreze dragostea curată. În cele din urmă, i-a dat îna- 
poi inima, care de acum încolo avea să bată pentru ei. 

După ce totul a fost pus la loc, s-a culcat pe spate 
alături de el, cât mai aproape. A luat în mână telefonul, 
a apăsat pe butonul de pornire și şi l-a aşezat pe piept. 
Era sunetul care se auzise din radioul lui acea singură 
dată, și pe care de atunci încoace îl ascultase în fiecare 
seară, când se ducea la culcare singură. A scos pastila 
din cutiuța de metal, a băgat-o în gură și a înghițit-o. 

Acum nu mai rămăsese mult. Aveau să se întâlneas- 
că din nou curând, şi de acum încolo nimic nu avea 
să-i mai despartă. A ridicat privirea spre stele, care în 
noaptea aceasta străluceau puternic, și şi-a dat seama 
că nu mai fusese niciodată atât de fericită ca atunci. 


At last my love has come along 

My lonely days are over and life is like a song 

At last the skies above are blue 

My heart was wrapped up in clovers the night 
I looked at you 

I found a dream that I can speak to 

A dream that I can call my own 

I found a thrill to press my cheek to 

A thrill I've never known 

You smiled and then the spell was cast 

And here we are in Heaven 

For you are mine at last 


EPILOG 


22 decembrie 2009-14 aprilie 2010 


Plină de sentimente contradictorii, Dunja Hougaard 
a luat un avion înapoi spre Copenhaga. A fost surprin- 
să să afle că exista o explicaţie a faptului că mașina 
cu două locuri a ministrului justiției suedez, asasinat, 
fusese găsită pe fundul apei în portul Helsingør. O fi 
fost ea cam ciudată și întortocheată, dar era complet 
credibilă, ceea ce însemna că îi lipsea în continuare un 
argument concret pentru redeschiderea anchetei. Şi, 
de parcă asta n-ar fi fost destul, îl prinsese pe Carsten 
pe picior greşit. 

Dar, cu toate astea, se simţea mai puternică decât se 
simţise timp de mulţi ani, în vreme ce roțile patinau pe 
pista de decolare. Aproape extaziată. Nu ştia exact cum 
o să se întâmple. Dar de atunci încolo avea de gând să 
facă ce voia ea. Nimeni nu va mai putea să-i impună 
voinţa lui. Nici vreun Hesk și nici vreun Carsten. 

Ca să nu mai vorbim de jigodia aia de Sleizner, 
care, era aproape sigură, se aştepta ca ea să se târască 
înapoi în cochilie și să depună o cerere de transfer la 
alt departament. Dar ăsta era ultimul lucru pe care 
avea de gând să-l facă. În schimb, avea să stea cuminte, 

așteptând momentul potrivit, și să fie băţul ascuţit 
care o să-l împungă tot timpul în ochi. lar când va 
veni ocazia, avea de gând să-l atace cu atâta forță, că 
n-o să știe ce i se întâmplă. 


Când Carsten s-a întors acasă, cu un buchet de flori 
atât de mare, că abia a încăput pe ușa blocului, cheia 
lui n-a mai intrat în broască. Asta i-a sporit neliniş- 
tea pe care o simţise deja toată ziua. O tot sunase pe 
Dunja, dar dăduse de un robot care zicea că abonatul 
nu mai are acest număr. S-a așezat pe palier ca s-o 
aştepte, și s-a lămurit după o oră când l-a sunat din 
Silkeborg mama ca să-l întrebe de ce în fața casei e 
parcat un camion cu toate lucrurile lui. 


Lui Malin Rehnberg i-au trebuit douăzeci și trei de 
minute în cap ca să reușească să coboare de pe ban- 
cheta din spate, în vreme ce de sub capota înfundată 
ieșeau fum și şuierături. A avut nevoie de alte șase 
minute ca să dea de telefonul lui Fabian și să sune la 
Urgenţe. Femeia care i-a răspuns se îndoia că era cu 
adevărat o urgență, dar, până la urmă, a acceptat 
să trimită o ambulanţă. 

Cu toate că rana lui Fabian nu părea prea mare, 
pierduse mai mult de doi litri de sânge și a avut nevoie 
de transfuzie. Însă Fabian avea grupa O negativ, care 
nu este compatibilă cu nici una dintre celelalte grupe. 
În mod normal, spitalul avea o rezervă mare de sânge 
din această grupă, deoarece este înlocuitorul universal 
pentru aproape toate celelalte. Însă în noaptea aceea 
erau neobișnuit de multe victime ale unor acciden- 
te de circulaţie, în ciuda tuturor avertizărilor despre 
străzile alunecoase, și fusese folosit tot stocul de sânge 
O negativ de la Spitalul Söder. A trebuit ca Fabian să 

fie sedat până ce au găsit în altă parte sângele potrivit 
şi l-au adus acolo. 

Între timp, Malin a fost supusă unei operaţii de 
cezariană de urgenţă, aducând pe lume un băieţel 
mic şi palid, de 2,773 kilograme, care a fost așezat pe 
pieptul mamei. Anders, care ajunsese acolo la timp, 
a avut onoarea de a tăia cordonul ombilical şi, curând, 
băieţelul a prins o culoare mai sănătoasă. 

După discuţii nesfârșite despre nume, hotărâseră 
ca, dacă va fi băiat, să-l cheme Nils. Dar când Malin a 
simţit trupușşorul cald lipit de pieptul său, l-a întrebat 
pe Anders dacă ar putea să se gândească să-l schimbe 
în Love. Putea. 

Fata, care a fost scoasă după câteva minute, avea 
1,860 kilograme și nu și-a recăpătat culoarea. Dar a 
stat şi ea pe pieptul mamei mult timp, alături de fră- 
tior, în vreme ce părinţii îi dădeau numele cu care 
fuseseră de acord. Thindra Siv Elisabeth Rehnberg. 

Luni, 28 decembrie, Fabian se simţea destul de bine 
ca să iasă din spital. Trecuse deja de ora două după-masa, 
şi Herman Edelman l-a chemat la sediu. 

De fapt, nu-şi dorea decât să fie din nou împreună 
cu familia. Însă o parte din el abia aştepta să dea rapor- 
tul, în care putea să povestească tot ce se întâmplase 
în noaptea de 23 decembrie, şi apoi echipa putea să 
înainteze cu anchetarea morţii celor doi poliţişti și 
arestarea lui Gidon Hass. 

Dar n-a fost nici un raport sau vreun plan pentru 
acțiunile următoare. I s-a spus că nu vor continua 
ancheta. După spusele lui Edelman, ancheta era în- 
chisă şi nu exista nici un motiv s-o redeschidă. În 
plus, Ambasada Israelului depusese o plângere oficială 
despre pătrundere ilegală şi folosirea armelor, în ciuda 

faptului că Jarmo Păivinen și Tomas Persson muriseră, 
iar personalul ambasadei n-a fost decât rănit. 

Ambasada trimisese gloanţele la analiză și s-a do- 
vedit că proveneau din pistolul lui Fabian. 

Edelman i-a dat de ales între a semna cererea de 
demisie, primind salariul pe şase luni, sau a deveni su- 
biectul unei anchete a poliției pentru pătrundere ilegală, 
persecutarea unui grup etnic și tentativă de asasinat. 

Fabian era convins că, pe baza mărturiei lui Malin 
Rehnberg și a Nivei Ekenhielm, ar fi fost absolvit de toa- 
te acuzațiile. Chiar dacă apartamentul Aishei Shahin din 
Axelsberg fusese golit și tot ce conținea fusese distrus. 

Era la fel de convins că, dacă ar lucra împreună, ar 
putea să adune destul de multe dovezi ca să-i condam- 
ne atât pe Gidon Hass, cât și pe vărul lui, ambasadorul. 
Asta nu numai că i-ar implica în anchetă pe Herman 
Edelman și părți importante din Ministerul Justiţiei, 
dar probabil că ar dobori întregul guvern. Adevărul 
ar ieşi la lumină și, orice planuri s-ar fi făcut pentru 
sala de operaţii de la ambasadă, n-ar fi fost niciodată 
puse în aplicare. 

Dar a hotărât să semneze cererea de demisie. Nu 
mai conta ce părere proastă avea despre fostul său 
mentor. Oricât de mult ar fi vrut să-i arate lui Edelman 
că se înșală şi că adevărul o să iasă până la urmă la 
lumină, nu putea lăsa ca goana după dreptate să-l 
coste singurele lucruri care contau. 

Ceva îi spunea că asta era ultima lui șansă să le 
arate Sonjei şi copiilor care este poziția sa. Trebuia să 
fie pregătit să parieze totul pe ei. Nu ştia dacă Sonja 
încă mai voia să-i acorde o ultimă șansă sau dacă va 
accepta ideea că ar trebui să ia totul de la capăt în 
orașul lui natal, Helsingborg. 

Singurul lucru de care era sigur era că nu și-ar ier- 
ta-o niciodată dacă nu încerca. 


La câteva luni după ce vâlva stârnită de acțiunile 
ciudate ale celor doi poliţişti, Tomas Persson și Jarmo 
Păivinen, s-a potolit, pe la sfârşitul lui martie, amba- 
sadorul israelian a fost chemat în țară și, după câteva 
zile, a fost înlocuit. 

Schimbării nu i s-a dat multă atenţie în presa sue- 
deză și nimeni n-a pus la îndoială declaraţia oficială 
că în spatele schimbării au fost motive personale. 

Nici n-a fost raportat nicăieri că vărul ambasado- 
rului, Gidon Hass, a fost trimis acasă în legătură cu 
această schimbare. N-a avut loc un proces oficial. Dar, 
după unele surse neconfirmate, cei doi veri au fost 
trimişi în Lagărul 1391 - Guantânamo al Israelului. 
În momentul în care scriem nu este clar dacă mai 
sunt în viață. 


4 ianuarie 2010 


Le auzise, însă nu le dăduse crezare. Zvonurile 
despre care nimeni nu vorbea cu voce tare, dar care 
se răspândiseră în toată țara cu iuțeala fulgerului, în 
spatele uşilor închise și al perdelelor trase. Le consi- 
derase născociri, mult prea greu de crezut ca să fie 
luate în serios. Cel puţin în primii ani. Dar toate astea 
s-au schimbat în acea duminică, 15 septembrie, 2002. 
Fusese cu mai bine de șapte ani înainte, și acum era 
conştient în mod dureros că zvonurile subestimaseră, 
de fapt, ceea ce se petrecea. 

O cunoștință - nu avea cu adevărat prieteni - l-a 
întrebat dacă vrea să facă parte dintr-un grup care 
practica în secret Falun Gong, formă de meditație și 
arte marțiale inspirată din qigong, care era interzisă. 
Promitea iluminare spirituală şi perfecțiune trupească. 

A cerut îndrumare de la zar. Făcea asta întotdeauna 
de când citise cartea Omul zar a lui Luke Rhinehart. 
A dat un patru. Care era „da“, chiar dacă şovăielnic, 
şi nu putea decât să urmeze sfatul. 

Urmarea directă a deciziei sale era că se afla acum 
în Lagărul de muncă Masanjia din cartierul Yuhong, 
la periferia orașului Shenyang, în nord-estul Chinei. 
Timp de şapte ani, trei luni și douăzeci și două de zile 

a supraviețuit cu mâncare care nu putea fi descrisă ca 
mâncare, într-o celulă atât de mică, încât abia putea 
să stea în picioare. 

De când fusese prins, petrecea cincisprezece ore 
pe zi într-una din multele hale de producţie, sub su- 
praveghere strictă, la muncă silnică, tăind ațele care 
atârnau de la imitaţiile unor haine de firmă sau asam- 
blând jucării și ghirlande luminoase pentru export în 
SUA. Orice greșeală era pedepsită prin însemnare cu 
fierul roșu. 

Dacă n-ar fi fost zarul și convingerea sa că într-o zi 
o să-l scoată de acolo, cu siguranţă ar fi cedat psihic, 
la fel ca ceilalți din jur. După ce îți dădeai seama ce se 
petrece cu adevărat, tot ce puteai să speri era că moar- 
tea se arată la orizont. 

Ei nu se aflau acolo în primul rând ca să fie torturați 
sau să facă muncă de sclavi, în condiţii groaznice. Nu 
despre asta era vorba. Chiar dacă, evident, aduceau 
țării nişte bani. Însă nici nu se compara cu câştigul 
pe care îl aduceau atunci când erau tăiați și vânduți. 

Organ cu organ. 

Era motivul real al tuturor testelor și examenelor 
medicale. Explica, de asemenea, faptul că tortura nu 
atingea niciodată părți ale corpului care aduceau mulți 
dolari. Sau faptul că, la intervale regulate, unii prizo- 
nieri dispăreau și nu se mai întorceau niciodată. Pe 
de altă parte, el nu-și făcea nici o grijă. Pe măsură ce 
treceau anii, era din ce mai convins că, în realitate, 
acesta era biletul său de ieșire de acolo. 

Revelația a avut-o cu aproape trei ani în urmă când, 
pentru prima oară, au năvălit în celula sa fără să-l 
lovească sau să răstoarne totul cu susul în jos. Era 
în puterea nopții, și a fost pus pe o brancardă de pe 

coridor şi apoi dus, sub supraveghere strictă, prin toate 
porţile și ușile, dincolo de bariere. 

Pentru prima oară de când fusese arestat era afară 
şi încă își mai amintea cum îşi umpluse plămânii cu 
aerul nopții şi privise cerul înstelat, savurând cele câ- 
teva secunde până să fie urcat în ambulanţă și dus la 
una dintre numeroasele clinici din Shenyang. 

După ce au ajuns, a fost anesteziat şi nu s-a tre- 
zit decât când se afla înapoi în celulă, cu un bandaj 
însângerat în jurul trunchiului. Dedesubt se afla o 
rană mai mare de zece centimetri, cusută neglijent, 
în partea stângă, unde se aflase unul dintre rinichii 
săi. Nu s-au ostenit să-i ceară permisiunea. Guvernul 
chinez s-a purtat ca şi cum era proprietarul corpului 
lui și putea oricând să-l aducă din nou acolo ca să mai 
recolteze un organ. 

După vreo săptămână, a fost trimis înapoi în fa- 
brică să-și reia munca de sclav și de atunci nu se mai 
întâmplase nimic. 

Până acum. 

Cu patru zile înainte fusese dus într-un cabinet 
medical pe care nu-l mai văzuse niciodată. Un doctor 
l-a pus să-și scoată haina uniformei albastru-închis 
şi a ascultat mult timp cu atenţie, cu un stetoscop. 
Mai întâi pe spatele lui, în stânga, mult timp, apoi pe 
piept. Asta nu putea să însemne decât că de data asta 
voiau inima lui. 

Evident, exista riscul să fi luat deja inima altcuiva, 
sau ca a sa să bată neregulat sau să aibă alt defect 
care s-o facă nepotrivită. Însă continua să fie mereu 
pregătit. Dacă veneau să-l ia, ştia că ar fi fost absolut 
ultima sa șansă. 

Dintre zecile de mii de prizonieri din lagăr, nimeni 
nu reușise să profite de situație. Fuseseră înfrânți, și 

creierul le fusese spălat în aşa măsură, încât unii nici 
măcar nu-și mai aminteau cum îi cheamă sau faptul 
că sunt, în esenţă, oameni buni. Şi aici era marele lui 
avantaj. Nu fusese niciodată bun. 

Nimeni n-ar fi crezut asta când îl întâlnea. Cei mai 
mulți oameni credeau că este plăcut, fermecător și poli- 
ticos. Dar nici că puteau să se înșele mai tare. De când 
se ştia, îi plăcuse să-i vadă pe alții suferind. Când era 
mic chinuia animalele, însă mai târziu a chinuit şi 
oameni. Și poate că de aceea mintea îi rămăsese ageră, 
în comparaţie cu a celorlalți. 

Părinților le-au trebuit câțiva ani până să-și dea 
seama, în cele din urmă, că lucrurile nu se petreceau 
din întâmplare şi că nu era vina celorlalți copii, ci că 
drăgălașul lor fiu adoptiv era rău. Tatăl s-a lepădat 
imediat de el. În schimb, mama a încercat tot ce a 
putut ca să-l ajute, de la psihologi până la permisiunea 
de a începe să boxeze. Dar, când nimic n-a dat roade, 
speranța a dispărut şi din ochii ei. Peste câțiva ani, 
după şcoala obligatorie, şi inspirat de Rhinehart, a 
lăsat zarul să-i hotărască drumul şi le-a spus părinților 
că are de gând să-i părăsească, iar ei și-au ascuns cu 
greu bucuria. 

Ceva a scrâșnit. S-a ridicat în șezut și a auzit clar 
cum poarta păzită de la capătul coridorului este descu- 
iată şi deschisă. Era în toiul nopții şi, la fel ca data tre- 
cută, a auzit brancarda înaintând pe roți care scârțâiau. 

A scos zarul, l-a scuturat în mâinile făcute căuș și 
le-a deschis cu aşteptare încordată, în vreme ce auzea 
cum se apropie brancarda scârțâitoare. Era exact ce 
sperase. Două şiruri de câte trei puncte. Culoarea se 
ştersese de mult, așa că nu mai erau acolo decât gro- 
pițele. Era, totuşi, un şase. Un şase pe care abia aștepta 
să-l pună în aplicare. 

Aproape ajunseseră la ușă. În câteva secunde, o 
cheie avea să fie vârâtă în încuietoare și răsucită, și el 
avea să fie scos din celulă și legat pe brancardă. Și-a 
băgat repede zarul în gură, l-a înghiţit și și-a strecurat 
mâna sub pernă și în scobitura din saltea, unde ținea 
ascunsă de mai mult de doi ani foarfeca luată dintr-o 
hală de producţie. 

Uşa s-a deschis, și el arăta cât se poate de surprins 
când gardienii au dat buzna înăuntru, l-au îmbrâncit 
afară din celulă și l-au dus cu brancarda pe aceleași 
coridoare părăginite, porți păzite şi lifturi ca acum 
trei ani. Dar în noaptea asta nu erau stele. Ploua cu 
stropi atât de mari, încât și-a putut astâmpăra setea 
doar deschizând gura în cele câteva secunde până să 
fie urcat în ambulanţă. 

Hainele sale de pușcăriaş erau ude leoarcă, și acum 
i se lipeau de trup, lucru pe care nu-l prevăzuse. Dacă 
s-ar fi întâmplat ca unul dintre gardieni să se uite spre 
antebraţul lui drept ar fi văzut imediat forma foarfecii 
de sub mânecă. Dar nici una dintre privirile încordate 
care rătăceau n-a observat nimic în timpul drumului 
spre clinică, iar după ce au ajuns l-au preluat cei din 
spital și l-au dus cu brancarda mai departe pe cori- 
doarele luminate. 

Se grăbeau, așa că a presupus că e o urgenţă și, la fel 
ca data trecută, totul era pregătit atunci când a ajuns în 
sala de operaţii. Acolo aștepta o echipă purtând halate 
chirurgicale verzi, măști şi mănuși de cauciuc, gata 
să-i deschidă pieptul cu fierăstrăul, să-i ia inima și, 
aproape sigur, celelalte organe. Apoi aveau să-i arunce 
corpul într-un container, unde să aștepte să fie dus 
la crematoriu. 

Anestezistul i-a ridicat mâna stângă, a frecat cu dege- 
tele mari dosul palmei ca să îmbunătățească fluxul 

sanguin și apoi a intodus cu pricepere acul în cea mai 
mare venă. În acelaşi timp, una dintre asistente i-a 
tăiat cămaşa udă şi a început să-i spele zona din jurul 
inimii cu un burete ud care mirosea a alcool, pe care 
îl ținea cu o pensetă lungă. 

Seringa din mâna lui era conectată la un tub subțire, 
transparent, care intra într-un cateter venos. Mai mult 
ca sigur că acesta era umplut cu un lichid care avea 
să-l adoarmă de îndată ce cobora prin tub. 

Sperase că va avea o șansă când atenţia lor n-ar fi 
fost îndreptată asupra lui. Dar toată lumea din sala de 
operaţii se uita la el, în afară de bărbatul care stătea 
în picioare cu spatele şi ținea braţele întinse, în vreme 
ce în jurul mijlocului îi era legat un şorț de plastic. 
În plus, lichidul din cateter ajunsese deja la o treime 
din tub. 

Era vremea să înceapă, așa că şi-a lăsat braţul drept 
să atârne peste marginea mesei de operaţie și a prins 
foarfeca înainte să cadă pe podea, așa cum exersase în 
fiecare noapte timp de o oră în ultimii ani. Anestezistul 
trebuie să fi observat, pentru că a început imediat să 
strige la ceilalți. 

El a încercat să-și dea jos tubul din brațul stâng și 
să se ridice în șezut, dar anestezistul i-a ținut brațul în 
loc şi i-a apăsat pieptul. Braţul drept îi era încă liber 
şi aceasta era ultima lui șansă să acționeze înainte să 
fie prea târziu. 

Lovitura a nimerit exact acolo unde intenționase și, 
chiar dacă nu vedea, simţea că vârfurile desfăcute ale 
foarfecii pătrunseseră de amândouă părțile laringelui 
bărbatului, care a început să țipe, ca și cum n-ar fi 
priceput ce s-a întâmplat. 

De-abia când a închis lamele foarfecii s-au oprit 
tipetele şi au devenit un gâlgâit răgușit. În aceeași 

clipă, mâinile i-au dat drumul şi s-au ridicat la gâtul 
rănit, în încercarea instinctivă de a opri sângele care 
țâşnea ritmic. 

Şi-a smuls tubul din brațul stâng și s-a repezit la 
ceilalți care veneau să-l doboare. A împuns cu foarfeca 
în toate părțile, ca să producă maximum de vătămări. 
Sânge. Sânge peste tot. Nu mai văzuse niciodată atâta 
sânge. Şiroind. Gâlgâind. Împroșcând. Era așa de mult, 
încât aproape a alunecat de câteva ori în drum spre 
bărbatul cu șorț de plastic care se refugiase lângă ușă. 
De cum fusese dus în sala de operaţie, şi-a dat seama că 
acesta era chirurgul şi, probabil, singura persoană din 
încăpere destul de importantă ca să nu fie sacrificată. 

S-a aruncat în față și a alunecat pe podea cu pi- 
cioarele înainte, secerând picioarele chirurgului, care 
a aterizat pe burtă şi s-a lovit cu faţa de pardoseală. 
Îi auzea pe câţiva în spatele său. Dar ajunsese deja la 
chirurg și l-a silit să se ridice în picioare, cu brațul 
drept răsucit la spate și cu foarfeca însângerată apăsată 
pe carotidă. Ceilalți au încremenit şi l-au lăsat să iasă 
din sala de operaţie cu ostaticul ținut strâns în faţa sa. 

Pe coridor, angajaţii clinicii s-au oprit și s-au supus 
ordinului său să se întindă pe jos şi să-l lase să treacă. 
Ambulanţa aștepta încă afară. Gardienii care veniseră 
cu el nu se vedeau pe nicăieri. Poate că zăboveau la o 
cafea în camera personalului sau poate că erau deja 
pe drum spre lagăr în alt vehicul, împreună cu cineva 
care tocmai devenise mai sărac cu un rinichi. 

Când au ajuns la ambulanţă, chirurgul a început 
să se împotrivească şi l-a rugat să-i cruțe viaţa. Însă 
el doar a scuturat din cap și a explicat că nu depinde 
de el. Zarul îi arătase un șase, și nici el, nici altcineva 
nu putea să facă nimic în privința asta. 

L-a silit pe chirurg să se culce pe spate, a prins cu 
amândouă mâinile foarfeca şi l-a înjunghiat de mai 
multe ori în piept, făcând o gaură destul de mare ca 
să-și poată vâri degetele pe sub coaste, să rupă cușca 
toracică şi să scoată la iveală inima, care încă mai 
bătea slab. 

Chiar şi când a smuls-o din corp și a ținut-o în 
mână a continuat să bată, ca și cum ar mai fi existat 
o mică şansă s-o scoată la capăt. 

Însă un șase e un șase, nu ceva pe care să-l pui sub 
semnul îndoielii, şi-a spus, lăsând organul să cadă pe 
pământ, după care l-a strivit sub bocanc, s-a urcat 
la volanul ambulanţei și a plecat, în vreme ce ini- 
ma îi bătea atât de tare, încât nu mai putea să audă 
nimic altceva. 

În sfârşit, era în drum spre locul pe care zarul îl 
făcuse să-l părăsească fără să se uite în urmă. Fusese 
plecat mai mult de cincisprezece ani, și nu s-a gândit 
nici măcar o dată să se întoarcă. Dar acum se hotă- 
râse. Sau, mai exact, zarul hotărâse. Îi dăduse același 
răspuns ori de câte ori îl întrebase în ultimele luni. Cu 
alte cuvinte, nu încăpea îndoială că o să se întoarcă. 

Să se întoarcă la Helsingborg. 

Mi 

Pentru că ai suportat, chiar și atunci când a fost 
foarte greu, şi ai fost un sprijin minunat și absolut 
necesar. Gândurile şi reacţiile tale au fost mult mai 
mult decât o simplă contribuție printre celelalte. Fără 
tine... Nu, gândul nu e posibil. 


Kasper, Filippa, Sander și Noomi 
Pentru că înțelegeți de ce tati e uneori cu totul 
altundeva, chiar dacă stă şi mănâncă la aceeași masă. 


Jonas 
Pentru timpul şi energia, gândurile și ideile tale. 
Nu există o placă de rezonanță mai bună. 


Adam, Andreas și Sara, precum și toți ceilalți de la 

Bokförlaget Forum 

Deoarece nu numai că sunteţi cea mai bună editură, 
ci sunteţi și cei mai amuzanți. 


Magnus 
Pentru că mi-ai împărtăşit toate cunoștințele 
tale medicale şi ai fost încântat să-ți petreci timpul 

discutând despre mărimea unui ochi în comparaţie 
cu arpagicul. 


Lars 

Pentru că ești mereu gata să explici cum se încarcă 
un glonț pe ţeavă și toate celelalte chestii care se petrec 
în spatele cortinei. 


Mikael şi Jenny 

Pentru că voi doi sunteţi cei mai buni prieteni ai 
mei și pentru că ați cumpărat treizeci (1) de exemplare 
din Victimă fără chip. 


Ellen, de la librăria Akademibokhandeln din Hel- 
singborg, și Sven-Åke, plus toată gaşca din centrul 
comercial Väla, vă mulțumesc pentru că ați citit, v-a 
plăcut, ați vorbit despre ea și i-ați făcut pe mulți alţii 
să-mi citească prima carte. 


Şi, în sfârșit, un imens „mulțumesc“ tuturor acelora 
dintre dumneavoastră care au cumpărat Victimă fără 
chip în vara lui 2014, când nimeni nu auzise încă de 
ea. Datorită vouă şi tuturor prietenilor cărora le-aţi 
recomandat-o și care, la rândul lor, au recomandat-o 
prietenilor lor, pot să stau aici şi să scriu a treia carte 
despre Fabian Risk. 

STEFAN AHNHEM s-a născut în Helsingborg, Suedia, 
și în prezent locuiește în Stockholm. Timp de mulți ani 
a fost scenarist și a lucrat, printre altele, la adaptarea pentru 
televiziune a seriei „Kurt Wallander“ a lui Henning Mankell. 
De asemenea, este membru al comitetului director 
al Uniunii Scriitorilor din Suedia. A debutat cu romanul 
Victimă fără chip (Offer utan ansikte, 2014), care a câștigat 
Premiul pentru cel mai bun roman polițist al anului în Suedia 
şi care face parte dintr-o serie ce îl are ca protagonist 
pe detectivul inspector Fabian Risk. Următoarele romane 
din serie sunt: Al nouălea mormânt (Den nionde graven, 
2015), Minus optsprezece grade (Arton grader minus, 2016) 
și Motiv X (2018). Cărţile lui Stefan Ahnhem au fost 
sau urmează să fie publicate în 27 de țări. 


În cea mai friguroasă zi a anului, ministrul suedez al justiției dispare 
fără urmă pe drumul dintre parlament și propria mașină. În aceeași 
noapte, o vedetă daneză găsește un străin care se ascunde în casa 
ei de la nord de Copenhaga. Cadavrul său este descoperit nu după 
mult timp. 

Curând sunt găsiți alți morți, tuturor cadavrelor lipsindu-le diferite 
părți ale corpului. Pe măsură ce inspectorul criminalist Fabian Risk 
şi omologul său danez Dunja Hougaard încearcă să pună cap la cap 
informațiile existente, sunt târâți într-o conspirație mai teribilă decât 
şi-ar fi putut imagina. 


„Stefan Ahnhem știe cum să scrie un thriller sofisticat 
şi să mențină suspansul pe parcursul întregii cărți. A/ nouălea mormânt 
este la fel de captivant ca romanul său de debut, Victimă fără chip.“ 

